
A SON ALTESSE SERENISSIME LE DUC DE SAVOYE. 


—sGg099— 


MONSEIGNEUR , 


On n'eut pas plustost escrit le nom sacerdotal d'Aaron sur cette an- 
cienne et celebre baguette reservée dans l'arche de l'alliance, que soudain 
elle bourgeonna (Num. 17), et se treuva parée de ses feüilles, fleurs et 
fruicts, quoy qu'elle fust auparavant toute morte et seiche. La Croix aussi 
estoit de soy toute couverte d'ignominie, et signe infortuné de malediction ; 
mais dés-lors que Pilate , estant indubitablement touché d'en-haut , comme 
a remarqué S. Ambroise, eut mis en icelle (1) l'inscription sacrée : Jesus 
Naxarenus Rex Judæorum (Joan. 19), elle fut rendue toute saincte et vene- 
rable, par ce tillre asseuré de son ennoblissement. Lors les noires marques 
de son infamie furent du tout effacées par le sang sacré de l'Agneau, auquel 
ayant trempé la premiere, elle en est demeurée pour jamais claire et 
blanche , comme sont les estoles des bien-heureux, qui n'ont tiré leur blan- 
cheur que de ce mesme vermeil. L'enfer, qui n'a pas assez de charbon ny de 
fumée pour la noircir, produit neantmoins parfois quelques-uns de ses bar- 
boüillez, qui, voilez du beau manteau de l'Escriture, jettent devant les 
yeux des simples gens certains broüilards de divers discours, pour faire 
paroistre au travers d'iceux celte saincte Croix aussi noire et soüillée qu'elle 
fut oncques (2). L'un d'entr'eux estimant la mettre en la nuict d'un eternel 
mespris, mit naguere au jour un certain petit traitté sans aucun nom 
d'autheur, d'imprimeur, ny du lieu d'oü il sortoit. Or, entre plusieurs de 
la compagnie de la saincte Croix d'AÁnnessy, qui pouvoient et se sentoient 
obligez de respondre à cet escrit, j'en pris fort librement la charge, et fus 
(à mon advis) advoué de sa divine Bonté ; car je n'eus pas sitost commencé 
à dresser cet advertissement, que pour ne me laisser escrire de sa croix en 
clerc-d'armes , elle me mit sur les espaules la croix d'une aspre et longue 
maladie , au relever de laquelle je me treuvay distrait à tant d'occupations, 
et l'imprimerie tant incommode , que je n'ay peu le produire jusques à cette 
heure, qu'enfin il sort, et ne peut sortir sinon à l'abry de la faveur de 
Vostre Altesse. C'est le premier ouvrage que j'estale, il est deu au seigneur 
du lieu : les confreries de Savoye , pour lesquelles je l'ay dressé, le rece- 
vront de meilleur cœur, quand elles verront sur son front le glorieux nom 


(1) Elle, — (2) Jamais. 

de leur protecteur. Son dessein est de combattre pour l'honneur de la Croix 
blanche, qui est l'enseigne que Dieu a dés il y a long-tems confiée à la 
Serenissime Maison de Savoye, à laquelle , si la valeur chrestienne des de- 
vanciers n'eust acquis ce bon-heur, il luy seroit maintenant tres-justement 
deu, pour le sainct zele que Vostre Altesse a tousjours eu à la foy et à la 
memoire de la Croix, mais particulierement quand elle a procuré si vive- 
ment et ires-doucement le restablissement de la religion catholique en ses 
bailliages de Thonon et Ternier, se baignant dans un sainct ayse d'y voir 
partout replanter les saincis estendarts de salut. Dequoy si la memoire se 
perdoit, la posterité seroit privóe d'une des plus riches pieces des actions 
de npstre aage. Je sgay, Monseigneur, quelles raisons j'aurois pour n'oser 
pas offrir à ut si grand Prince un si petit ouvrage, comme est celuy-cy ; 
mais je n'ignore pas aussi le privilege des premices, et me promets que le 
bon ceil que Vostre Altesse & jetté sur quelques-unes de mes autres actions 
ne me sera pas moins favorable en celle-cy, à laquelle je ne suis porté 
d'autre desir que d'estre tenu pour homme, qui est, qui doit et veut estre 
à jamais, 


MONSEIGNEUR, 


Tres-humble et tres-obeyssant serviteur 
et subjet de Vostre Altesse , 


FRANÇOIS DE SALES. 


AVANT-PROPOS. 


A MM. LES CONFRERES DES COMPAIGNIES DE PENITENS DE LÀ S7* CROIX 
ÉS (4) ESTATS DE SAVOYE, DEÇA LES MONTS. 


PREMIERE PARTIE. 


Comme Dieu tout-puissant est la premiere cause de toute perfection, 
aussi veut-il que toute la gloire luy en revienne. C’est le tribut qu'il demande 
pour tous ses bien-faits. Les eaux qui, toutes, sortent de la mer, ne cessent 
de ruisseler et flotter, jusques à tant qu'elles s'aillent abysmer dans leur 
propre origine (Ecel. 1). L'honneur et la gloire ne logent pas parmy les 
creatures pour y sejourner et vivre, mais seulement par maniere de passage. 
Leur propre domicile, c'est la divinité, comme aussi c'est le lieu de leur 
naissance. 

L'univers et chaque piece d'iceluy (2), pour petite qu'elle soit, a ce 
commun devoir d'honorer son Createur : de quoy les saincts les somment et 
sollicitent si souvent, et si chaudement, par tant d'exhortations et cantiques, 
que leurs livres en sont pleins; mais la fagon de fayre cet hommage est 
differente. Les creatures intelligentes le font en leur propre personne : 
tout le reste le fait par l'entremise des intelligences, comme par leur procu- 
reur. Et de fait, puisque la creature raisonnable tire le reste de cet univers 
à son usage, la raison veut qu'elle l’acquitte de ce devoir qu'il a et qu'il ne 
peut rendre luy-mesme; à faute de quoy tout se mulinera contre les insensex 
(Sap. 8) au jour du jugement, parce qu'ils n'auront honoré et glorifié sa 
divine Majesté. 

C'est donc la seule creature intelligente qui est chargée de rendre à Dieu, 
et payer le devoir d'honneur qui luy est deu par toute creature. C'est ce 
que font eternellement les bienheureux là-haut, jettant leurs couronnes aux 
pieds de celuy qui est assis au throsne, avec cette recognoissance : O Sei- 
gneur nostre Dieu! vous estes digne de prendre la gloire, l'honneur et la 
vertu; car vous aves tout creé, et tout est, et a estd cred par vostre volonté 
(Apoc. 4). Autant en fait l'Eglise icy-bas, par les solemnelles conclusions de 
tous ses offices : Gloire soit au Pere, au Fils', et au Sainct-Esprit; Benissons 
le Seigneur, rendons graces à Dieu, repetant presque tous les jours apres 
S. Paul : Au Roy des siecles immortel, invisible, au seul Dieu soit honneur 
et gloire (1. Timot. 1). 


(4) Dans les. — (2) De lui. 

Pour vray, ces veritez sont si evidentes et asseurées, qu'elles n'ont be- 
soin que d'estre bien entendués; car faudroit-il refuser de faire honneur 
aux peres et meres, aux roys et magistrats, pour dire que toute gloire et 
honneur appartient à un seul Dieu? L'honneur de Dieu seroit deshonoré 
par cet honneur, et ce respect offenseroit sa jalousie. Nous voicy en diffi- 
culté avec nos religionnaires. L'ennemy de la Croix avec lequel j'entreprends 
de combattre dit ainsi son advis sur ce subjet (et les autres de son party 
ne disent pas mieux). 

« Nous croyons de cœur, et confessons de bouche, que Dieu seul doit 
» estre servy et honoré : de fait, combien (1) que nous nous puissions ho- 
» vorer les uns les autres civilement, suivant ce qui est commandé aux 
» inferieurs d'honorer leurs superieurs; si est-ce (2) que quand il est ques- 
» tion d'honneur religieux, ou consciencieux, ce sont choses non accor- 
» dantes , de donner tout honneur à un seul Dieu et à son Fils, et en de- 
» partir une portion à aucun homme, ou à la croix materielle, ou à creature 
» qui soit. » 

Il partage donc l'honneur en civil, et en consciencieux , et veut que du 
dernier s'entendent seulement , qu'à Dieu seul soit honneur et gloire. Mais 
je remarque au contraire que c'est trop retrancher de l'honneur deu à Dieu, 
d'en lever le civil et le polilique; car, si la raison advancée par les bien-heu- 
reux est raisonnable, pour vray, non-seulement tout honneur religieux, 
mais aussi tout honneur politique doit estre rendu à Dieu seul. Ils rendent 
tout honneur à Dieu, parce, disent-ils, qu'il a tout cred, et que tout est par 
sa volonté (Apoc. 4). Or, je vous prie, Dieu est-il pas l'autheur et principe 
de l'ordre politique? Les roys regnent par luy, et par luy les princes mais- 
trisent (Prov. 8). [n'y a point de puissance, sinon de Dieu; le prince est 
serviteur de Dieu (Rom. 13). Et c'est à celte occasion que les magistrats 
sont appellez dieux. Quelle exemption done peut avoir l'ordre politique et 
civil, par laquelle tout son honneur ne doive estre rendu à Dieu, puisqu'il 
en prend son origine? 

J'admire ce traitteur, qui fait tant le theologien, et separe neantmoins 
l'honneur consciencieux d'avec le politique, comme si le politique n'estoit 
pas consciencieux. Cependant S. Paul n'est pas de cet advis : Soyez subjels, 
dit-il, par la necessité, non-seulement pour lire, mais aussi pour la cons- 
cience (Ibid.). Il y va donc de la conscience à honorer les superieurs, et l'hon- 
neur qu'on leur porte est consciencieux. 

Je dy outre cela qu'on doit et peut porter un honneur autre que civil à 
quelques creatures. Voilà Josué qui adore l'ange és campagnes de Jericho; 
quel devoir civil avoit-il à ce fayre? Saül adore lame de Samuel qui s'ap- 
parut à luy; qu'y avoit-il en cela de politique? Abdias adore le prophete 
Helie; quelle obligation civile le portoit à cet &cte, puisqu'Helie estoit per- 
sonne partieuliere et privée, Abdias personne publique , et des plus signa- 
lées de la cour? Il y a cent semblables exemples en l'Escriture. Nous 
devons honneur et respect aux superieurs ecclesiastiques, quels qu'ils 
soient : et quel honneur peut-ce estre, sinon religieux et conscien- 


(1) Quoi, — (2) Encore est-il. 


AVANT-PROPOS. 7 


cieux, puisque la qualité pour laquelle on les honore n’a autre cause ny 
subjet que la religion et conscience? Les offices ei maistrises ecclesias- 
tiques sont toutes autres que les politiques, elles tendent à diverses fins 
et par divers moyens. Amasias, disoit Josaphat, presidera és choses qui 
appartiennent à Dieu. Zabadias, fils d'Ismaèl, qui est duc en la maison de 
Juda, sera sur les œuvres qui appartiennent à l'office du roy (n. Paral. 19), 
Ce sont donc deux choses. 

Selon l'ordre politique, les roys et souverains ne devroient aucun honneur 
de sousmission à personne; et neantmoins ils doivent honorer les pasteurs 
et prelats de l'Eglise : car comme les magistrats politiques president és 
choses civiles, aussi font les pasteurs és ecclesiastiques , et le mot de pas- 
teur porte aussi bien son respect que celuy de roy, quoy que ce ne soit pas 
l’ordre politique. 

Disons un mot de l'honneur deu aux saincts : quelle condition defaut-il 
aux habitans de cette heureuse Hierusalem, pour ne devoir estre honorez 
par nous autres mortels? Pour vray, le moindre d'eux excelle de beaucoup 
le premier d'entre nous (comme Nostre-Seigneur dit de S. Jean); ils sont 
nos superieurs, couronnez de gloire, constituez sur tous les biens de leur 
seigneur, amis indubitables et plus proches courtisans d'iceluy, qui partant 
nous doivent estre tres-honorables (Psal. 138), aussi bien qu'à David : ils 
sont nos citoyens et patriotes, joincts avec nous par beaucoup plus de 
charité que nous ne sommes entre nous autres. Quelle raison donc y peut- 
il avoir pour ne les honorer pas? Certes, quand nous n'aurions autre com- 
munion avec eux que la seule charité, puisqu'ils nous devancent en tant de 
perfections, ce seroit assez pour nous les rendre honorables. On ne peut 
invoquer celuy avec lequel on n’a point d'accointance, ny de commerce, ou 
qui ne nous entend pas; mais on le peut bien aymer, par consequent 
honorer, car l'un ne va pas sans l'autre : mais cet honneur deu aux bien- 
heureux ne peut estre que consciencieux et religieux. Il n'est donc pas vray 
qu'il ne faille donner aucun honneur que politique aux creatures. Voilà le 
dire de mon ennemy assez defait. Je vay maintenant proposer la verité par 
ordre. 

Il y a honneur souverain et subalterne; l'un et l'autre doit estre rendu à 
Dieu, mais en differente façon; car l'un luy doit estre porté, et l'autre rap- 
porté. 

1^ L'hommage, ou l'honneur souverain absolu et premier, vise immedia- 
tement à Dieu, et luy doit estre porté à droit fll : il n’a point d'autre propre 
objet que Dieu, ny Dieu ne peut estre purement et simplement objet d'autre 
honneur que de celuy-là, pour la proportion que l'honneur et son objet 
doivent avoir ensemble : le souverain honneur n'est que pour la souveraine 
excellence; qui l'addresseroit ailleurs seroit inepte et idolastre. 

2» Autant inepte seroit celuy qui voudroit porter à Dieu un honneur su- 
balterne; car il n'y & non plus de proportion entre cet honneur-là et Dieu, 
qu'entre la creature et l'honneur souverain : et comme l'honneur souverain 
ne peut avoir pour objet qu'une excellence souveraine , aussi l'honneur su- 
balterne ne peut avoir pour objet que l'excellence subalterne. Dire done 

qu'il faut honorer Dieu d'autre honneur que du souverain, c'est dire que 
l'excellence divine est autre que souveraine, puisque l'honneur n'est autre 
chose que la protestation de l'excellence de celuy qu'on honore, comme nous 
dirons sur la fin de cette deffense. Donc, honorer une creature d'un hon- 
neur souverain, c’est protester qu'elle a une souveraine excellence, qui est 
une bestise. Honorer Dieu d'un honneur subalterne, c'est protester que son 
excellence est subalterne, qui est une autre bestise. Tant s'en faut donc que 
ce soit idolastrie de donner aucun honneur religieux aux creatures; qu'au 
contraire, il y & un honneur religieux qui ne se peut donner qu'aux crea- 
tures, et seroit blaspheme de le porter à Dieu. C'est l'honneur subalterne 
qu'on doit au saincts et aux personnes ecclesiastiques, duquel j'ay parlé 
cy- devant. 

30 Et neantmoins cet honneur subalterne, qui ne peut estre porté à 
cette souveraine excellence, luy peut tousjours et doit estre rapporté, 
comme à. sa source et son origine : il faut qu'il soit recognu d'icelle, et de 
son fief, appartenance et dependance : ainsi n'est-il pas dit que les bien- 
heureux mettent leurs couronnes sur la teste de celuy qui est assis au throsne 
(Apoc. 4); car à la verité elles seroient trop petites, et de ridicule proportion 
pour cette grande Majesté : mais ils les jetterent aux pieds d'iceluy, en reco- 
gnoissance que c'est de luy et de s& volonté qu'ils les tiennent. Ils ne luy 
portent pas l'honneur qu'ils tiennent de luy; mais le luy rapportent, par le 
moyen d'un autre infiniment plus grand qu'ils luy portent , le recognoissant 
pour leur Principe et Createur. 

Et comme on voit tout l'honneur des magistrats inferieurs se rapporter 
et reduire à l'authoritó souveraine du prince, ainsi tout l'honneur des hom- 
mes et des anges se reduit et rapporte à la gloire de ce supreme principe, 
d'où tout despend. Et en cette sorte est-il vray qu'au seul Dieu immortel, 
invisible, soit honneur et gloire (1. Tim. 1). Laissant au reste à part ce qui 
se pourroit dire touchant cette proposition apostolique : Au seul Dieu sott 
honneur et gloire; à sçavoir, si l'Apostre veut dire qu'honneur et gloire ne 
doit estre baillée (1) qu'à Dieu seul, ou s'il veut plutost dire qu'honneur et 
gloire ne doit pas estre baillée à aucun dieu, qui ayt d'autres dieux pour 
compagnons; mais à ce Roy immortel, invisible, qui seul est Dieu. 

De tout ce discours s'ensuit qu'on peut bien honorer religieusement quel- 
ques creatures, et neantmoins donner tout honneur et gloire à un seul Dieu, 
qui est un fondement general pour tout mon advertissement. 


SECONDE PARTIE. 


Or je dy de plus, que non-seulement on peut donner honneur et gloire 
à Dieu seul, et tout ensemble à quelque creature, comme à la Croix ; mais 
que pour bien rendre à Dieu l'honneur qui luy est deu, il est force d'ho- 
norer religieusement quelques creatures, et particulierement la Croix, 
c'est-à-dire, que pour bien honorer Dieu, non-seulement l'on peut, mais 


(4) Donnée, 

Pon doit honorer la Croix. Et c'est l'autre fondement de ma deffense, lequel 
se preuvere par beaucoup de raisons particulieres ; mais en voicy la source 
et l'origine. 

Si l'on doit quelque honneur à Dieu, c'est sans doute le plus excellent. 
Mais le plus excellent honneur est celuy par lequel on honore tant une 
chose, que pour son respect, on honore encore toutes ses appartenances 
et dependances, selon les degrez qu'elles tiennent en ce rang. Partant, 
l'honneur deu à Dieu doit estre tel, que non-seulement il en soit honoré 
premierement et principalement, mais aussi consequemment toutes les ap- 
partenances d'iceluy. Or, que le plus excellent honneur soit celuy qui s'es- 
tend à toutes les appartenances de la chose honorée , je ne sçay qui le peut 
nier, sinon celuy qui aura juré inimitié à la raison et à la nature. L'honneur 
doit estre mesuré par son objet, qui est la perfection et excellence; mais 
plus une excellence est parfaicte, ou une perfection excellente, plus elle se 
communique à tout ce qui luy appartient, ou despend d'elle : plus donc un 
honneur est excellent, plus il s'estend et communique à toutes les appar- 
tenances de son objet. 

Nous honorons jusques aux plus simples appartenances des princes et 
roys, parce que nous honorons beaucoup leurs personnes; mais nous ne 
tenons pas ce respect à l'endroict des personnes que nous honorons moins. 
Aussi appelle-t-on les plus honorables, excellens, illustres , et tres-clairs ; 
ear comme le lueur, splendeur et clarté s’espand et communique à tout 
ce qui l'approche , et plus elle est grande, plus elle s'espand et plus loin, 
ainsi plus l'honneur d'une chose est grand, et plus il rend honorables ses 
appartenances, selon le plus et le moins qu'elles luy touchent. 

Ainsi David tire en consequence l'honneur deu à l'Arche de l'alliance de 
le soincteté de Dieu, duquel elle estoit le marche-pied, comme quelques- 
uns ont remarqué (rr. Reg. 6). Et S. Jean , au contraire, par l'estat qu'il fait 
d'une des moindres appartenances de Nostre-Seigneur, monstre combien 
il en honoroit la personne : Je ne suis pas digne, disoit-il , de porter ses 
souliers, ou d'en deslier les attaches (Joan. 1). D'oà peut venir cet honneur 
des souliers, sinon de l'esclat de la personne à qui ils estoient , qui rend S. 
Jean respectueux jusques à l'endroict de si peu de chose? Ainsi l'honorable 
opinion que ces premiers chrestiens avoient de S. Pierre et S. Paul leur 
rendoit honorables jusques aux ombres et mouchoirs d'iceux, qu'ils esti- 
moient moyens sortables à leurs guerisons (Act. 8). Mais le traict de l'Es- 
eriture est sur tout remarquable pour nostre intention, quand il dit, que le 
nombre des croyans croissoit, en. sorte qu'ils portoient les malades en des 
pluces, sur des licts, affin qu'au moins l'ombre de S. Pierre les couvrist 
(Act. 14). 

Voyez-vous comme l'accroissement de la foy et de l'honneur de Jesus- 
Christ fait croistre l'honneur et estime de ses Saincts, el de ce qui despend 
d'eux? Ainsi S. Gregoire de Tours, voulant raconter un miracle que je 
reciteray cy-apres, il y fait cette preface : « En ce tems-cy Jesus-Christ 
» est aymé d'une si grande dilection par une entiere foy, que de celuy du- 
» quel les peuples fidelles retiennent la loy és tables de leur cœur, ils en 

» affichent aussi par les eglises et maisons l’image peinte en des tableaux 
» visibles pour une remembrance de vertu. » 

C'est bien une autre philosophie que celle des novateurs , qui, pour mieux 
honorer Jesus-Christ, selon leur advis, rejettent les croix, images, reli- 
ques et autres appartenances d'iceluy, ne voulant qu'aucun honneur leur 
soit donné, parce, disent-ils, que Dieu est jaloux. Pauvres et morfondus 
theologiens aquilonnaires, qui s'imaginent en Dieu la solte et miserable 
jalousie qu'ils ont à l'adventure eux-mesmes de leurs femmes. Se mocque- 
roit-on pas de la jalousie de celuy qui ne voudroit que sa femme ayinast ny 
honorast aucun autre que luy, ny parens, ny amys, ny ceux auxquels 
luy-mesme porteroit honneur et respect? Seroit-ce pas une jalousie dere- 
glée, puisque l'honneur et l'amour qu'une femme doit à son mary l'obligent 
d'aymer et honorer tous ceux qui luy touchent ? 

Certes, la jalousie touche principalement à l'amour. Or Dieu, quoy qu'ex- 
tremement jaloux, non-seulement permet, mais commande que nous aymions 
les creatures, avec cette seule condition que ce soit pour l'amour de luy : 
pourquoy seroit-il jaloux de nous voir honorer les mesmes creatures à 
mesme condition, puisqu'il n'est jaloux de son honneur que comme d'une 
dependance de son amour? Au contraire, comme la jalousie de Dieu re- 
quiert que nous l'aymions tant et si parfaictement, que pour l'amour de luy 
nous aymions encore les creatures, aussi veut-il que nous l'honorions tant, 
que pour son honneur nous honorions encore les creatures. Ainsi punit-il 
Oza du peu de respect qu'il avoit porté à l'Arche de l'alliance (n. Reg. 6). 
Mais quelle jalousie pourroit avoir le soleil, ou le feu, de voir qu'on linst 
pour plus lumineux et chaud ce qui les approcheroit de plus pres? ne se 
tiendroient-ils pas pour beaucoup plus mesprisez, si l'on disoit le con- 
iraire, les privant de la vigueur qu'ils ont de respandre et communiquer 
leurs belles qualitez? Aussi tant s'en faut que Dieu soit jaloux, si l'on 
attribuë quelque vertu excellente ou saincteté , et par consequent quelque 
honneur aux creatures; que plutost seroit-il jaloux, si on la leur levoit, 
puisqu'on le priveroit d'une des principales proprietez de sa bonté, qui est 
la communication. 

La jalousie raisonnable desire deux choses, à sçavoir, l'amitió deuë, et 
la privation de tout compaignon en icelle. Or, ce seroit refuser à Dieu l'hon- 
neur et l'amour qui luy sont deus, si on ne l'aymoit et honoroit si par- 
faictement, que par là l'on n'aymast et honorast encore toutes les choses 
qui luy appartiennent, chacune en son rang et degré. Cela offenseroit d'un 
costé sa jalousie, ainsi que ce seroit offenser un roy, si, sous pretexte 
de l'honneur, on ne tenoit compte de s& couronne, de son sceptre, de 
sa cour. Par contraire raison ce seroit olfenser Dieu et sa jalousie, qui 
priseroit, aymeroit, ou honoreroit autre chose que sa divine Majesté, d'hon- 
neur esgal et pareil à celuy qui luy est deu : comme le subjet et vassal 
offenseroit son souverain de prester fidellité et hommage, de mesme sorte 
et facon que celle qu'il luy doit, à quelqu'autre seigneur ou prince. 

Les schismatiques de nostre aage offensent la jalousie de Dieu en la pre- 
miere fagon, luy baillant un honneur si sterile et chetif qu'il n'en produise 

aucun autre pour les choses qui appartiennent à sa divine grandeur. Les 
payens et idolastres offensent la jalousie de Dieu en la seconde sorte; car 
ils donnent pareil et semblable honneur aux creatures que celuy qui est 
deu à Dieu seul, puisque multipliant les divinitez, ils multiplient encore la 
gloire qui est incommunicable. Mais l'Eglise, cheminant par le droict milieu 
de la verité, sans pencher ny à l'une ny à l'autre des extremitez, donne à 
Dieu un honneur supreme, souverain el unique, fertile neantmoins, et fe- 
cond, et qui en produit plusieurs autres, pour les choses sainctes et sa- 
crées, qui est contre les schismatiques, et contre les payens et idolastres. 
Tous ces honneurs, reverences et respects qu'elle porte aux creatures , pour 
excellentes qu'elles soient, ne sont que subalternes, inferieurs, finis et des- 
pendans, qui tous se rapportent, comme à leur source et origine, à la gloire 
d'un seul Dieu, qui en est le souverain Seigneur et principe. 

J'ay voulu prendre l'air de mon discours de si loing, pour bien d'es- 
couvrir l'estat et le vray poinet du differend que j'ay avec l'autheur du petit 
traitté , contre lequel je fais cette deffense , lequel, à mon advis, est celtuy- 
ey: 

Si ainsi est que la Croix soit une appartenance religieuse de Jesus- 
Christ, on luy doit attribuer quelque honneur, ou vertu dependante et su- 
balterne. Et par les fondemens generaux que j'ay jettez cy-devant, il appert 
assez de la verité de la foy catholique touchant ce poinct; et neantmoins 
toute ma deffense n'est employée à autre chose qu'à la confirmer, et faire 
des preuves particulieres de cet article : Qu'il faut attribuer honneur et 
vertu à la Croix. 


TROISIESME PARTIE. 


Voilà tout le dessein de ces quatre livres, lesquels ayant esté dressez 
pour vostre usage (mes tres-aymez et tres-honorez freres et seigneurs en 
Jesus-Christ crucifié), j'ay encore à vous dire certaines choses, avant 
que vous entriez en la lecture d'iceux. 

d. Que mon adversaire ayant fait un amas d'inepties et mensonges en 
son traitté, sans aucun ordre ny disposition, il m'a semblé que je devois 
retirer toutes ces pieces l'une apres l'autre, et considerer où elles se 
pouvoient rapporter, et en faire comme quatre chefs: l'un, de ce qui 
touchoit au des-honneur de la vraye Croix; l'autre à celuy des images de 
la vraye croix; le troisiesme , de ce qui touchoit au signe d'icelle; et le 
quatriesme, de ce qui estoit dit contre la croix generalement, Ce que j'ay 
fait, et observé le meilleur ordre que j'ay pu à respondre à tout cela, 
piece à piece, pour faire que cette deffense fust non-seulement une res- 
ponse à ce traitté-là, mais encore un discours bien rangé pour ce subjet 
de l'honneur et vertu de la Croix. Si (1) ay-je quelguesfois rompu mon che- 
min, pour chercher mon adversaire par tout où il s’alloit desrobant devant 
la verité. Il est mal-aysé de tenir posture avec celuy qui escrime de seule 
rage, sans regle ny mesure. 


(4) Encore. 

2. Je proteste aussi que si j'eusse jugó les simples gens, qui sont deceus 
ou nourris en leurs abus par le traitté de mon adversaire, et autres sem- 
blables, autant indignes de compassion et secours que le traitté de res- 
ponse, je n'eusse jamais dressé cet advertissement; car le traitté n'est rien 
qui vaille : ce n’est pas seulement un mensonge bien ajancé. Mais affin que 
je paye comptant l'approbalion que je desire de vous touchant ce jugement, 
sans attendre que vous ayez leu tout mon advertissement (qui peut-estre 
n'obtiendra pas cette grace de vous, que vous y employez beaucoup de 
iems), je vous veux mettre devant quelques pieces de ce beau trailté, afin 
que vous voyez que peut valoir le tout. Le tout n'est que de soixante petites 
pages : en la premiere, il n'y a que le titre, lequel pour bon commencement 
est du tout mensonger; car il porte le nom de la vertu de la Croix et de la 
maniere de l'honorer, et le traitté n'est employé à autre chose qu'à persua- 
der que la Croix est inutile et indigne d'honneur. Et quant au reste, il 
l'enrichit de ces belles propositions : 

1. Qu'il faut « Concevoir la toule-puissance de Dieu par ce qui nous ap- 
» paroist de la volonté d'iceluy, suivant ce qui est dit au psalme : Dieu a 
» fait tout ce qu'il a voulu. » Pour Dieu! quel blaspheme? que Dieu ne 
puisse sinon ce qu'il a declaré vouloir; mais au contraire, Dieu n'a jamais 
declaré qu'il voulust qu'un chameau entrast par le trou d'une esguille, ou 
que les enfans d'Abraham fussent suscitez des pierres (Marc. 14) ; et tou- 
tesfois il le peut faire, ainsi que l'Escriture tesmoigne (Matth. 3). Et est 
vray que Dieu a l'ait tout ce qu'il a voulu, et peut tout ce qu'il veut; mais 
c'est une bestise de dire qu'il veut tout ce qu'il peut, ou qu'il ne peut que 
ce qu'il a declaré vouloir : il peut bien mettre cent mille millions de mondes 
en estre, empescher les scandales et blasphemes , et toutesfois il ne le fait 
pas; et sans avoir declaré de le vouloir faire, il ne laisse pas de le pouvoir 
faire. Certes, Dieu est Tout-Puissant; mais il n'est pas Tout voulant. Lisez 
le docte Feu Ardent en ses dialogues, oü il remarque ce blaspheme des no- 
vateurs entre plusieurs autres. 

2. Que Jesus-Christ « A beu la coupe de l'ire de Dieu, et que ses souf- 
» frances sont infinies. » C'est le blaspheme de Calvin, qui dit que Jesus- 
Christ « Eut crainte pour le salut de son ame propre, redoutant la male- 
» diction et ire de Dieu; » car, à la verité, aucune peine ne peut estre 
infinie, ny aucun ne peut boire la coupe de l'ire de Dieu, pendant qu'il 
est asseuró de son salut, et de la bienveillance de Dieu. C'est donc le 
mesme de dire que Jesus-Christ a beu lo coupe de l'ire de Dieu, et a 
souffert des peines inflnies, et dire qu'il a eu crainte pour le salut de son 
ame. Or la crainte presuppose probabilité en l'evenement du mai que l'on 
eraint. Si donc Nostre-Seigneur eut crainte de son salut, il eut crainte 
et par consequent probabilité de sa damnation. De mesme, avoir beu la 
coupe de l'ire de Dieu, ne veut dire autre chose, sinon d'avoir esté l'objet 
de l'ire de Dieu. Si donc Nostre-Seigneur a beu la coupe de l'ire de Dieu, 
il a esté l'objet de l'ire de Dieu. Item, souffrir des peines infinies, presup- 
pose la privation de la grace de Dieu, principalement si on parle des peines 
temporelles, telles qu'il faut confesser avoir esté celles de Jesus-Christ. 

Si donc Jesus-Christ a souffert des peines infinies, quoy que temporelles, 
il aura esté privé de la grace de Dieu , qui sont parolles desquelles le blas- 
pheme mesme auroit honte : et neantmoins c'est la theologie du traitteur. 
Faire voir le blaspheme , c’est assez le refuter. 

3. Et cette proposition n'est-elle pas blasphematoire : « Le nom de Dieu, 
» de la Trinité, des anges et prophetes, le commencement de l'Evangile 
» de S. Jean, et le signe de la croix, ne sont pas choses simplement receva- 
» bles? » Qu'est-ce donc qui sera recevable? 

4. C'est de mesme quand il allegue pour inconvenient que « Nostre-Dame 
» ayt esté compagne des souffrances de Nostre-Seigneur; » car, pour vray, 
si elle n'a esté compagne de ses souffrances, elle ne le sera pas de ses con- 
solations, ny de son paradis. Je sçay qu'un bon excusant pourroit tirer 
toutes ces propositions à quelque sens moins inepte que celuy qu'elles 
portent de prime face; mais il feroit tort au traitteur, qui l'entend comme 
ille dit : et n’est pas raisonnable que l'on regoive à aucune sorte d'excuse 
celuy, lequel va pinçant par le menu tous les mots des hymnes et oraisons 
ecclesiastiques, pour les contourner à mauvais sens, contre la manifeste 
intention de l'Eglise. Voilà un eschantillon de ses blasphemes; en voicy un 
autre de ses mensonges. 

1. « Les anciens, dit-il, faysoient la croix, de peur d'estre decouverts : » 
et tout incontinent apres il dit : « Qu'ils faysoient ouvertement ce signe, 
» pour monstrer qu'ils n'en avoient point de honte. » Ou l'un ou l'autre est 
mensonge. 

2. « S. Hierosme (dit-il, parlant du ¿hau mentionné au 9° chapitre d'E- 
» zechiel) laissant le charactere dont a usé le prophete, & recherché le cha- 
» ractere des Samaritains. » C'est un mensonge; car au contraire S. Hie- 
rosme n'allegue le thau des Samaritains que pour rechercher celuy dont le 
prophete et les anciens Hebrieux usoient. 

3. Il fait dire au placard, que S. Athanase a escrit « Que Dieu a fait predire 
» le signe de l& croix par Ezechiel. » Chose fausse. 

4. Il fait dire à S. Athanase « Qu'apres la venué de la croix, toute adora- 
» tion des images a esté ostée, » C'est une fausseté; car S. Athanase ne 
parle pas des images, mais des idoles. 

5. Il dit que « Constantin le Grand fut le premier qui flt des croix d'es- 
» toffe. » Mais Tertullien, Arnobe et Justin le martyr, sont tesmoins irrepro- 
chables que c'est une fausseté. Voyez le second chapitre de nostre second 
livre. 

6. Il allegue le huictiesme livre d'Arnobe qui n’en a fait que sept. 

7. Il dit « La resolution du placard estre que la croix doit estre adorée 
» de Latrie. » Dequoy le placard ne dit mot. 

8. Il dit que S. Athanase, és questions à Anthiochus, atteste que les chres- 
tiens n'adoroient point la croix, là où ce docteur dit tout le contraire. 

9. Mais est-il pas playsant, quand il attribuë une certaine vieille ritme 
frangoise aux heures de l'usage de Rome? Pour vray, un si grand nombre 
d'impertinences manifestes, avec cent autres telles (que je n'ay voulu cotter 
par le menu) en si peu d'ouvrage comme est le traitté, me fait croire que 

l'autheur ne peut estre, sinon quelque arrogant pedant, ou quelque ministre 
hors d'haleine et morfondu; ou si c'est quelque homme d'erudition , la rage 
et passion luy en aura levé l'usage : et de vray, il fit cet ouvrage fort à la 
haste, et ne se bailla gueres de loysir apres la sortie des placards. 

La troisiesme chose que je vous diray sera la raison que j'ay euë d'en- 
reprendre cetle response : et c'est l'occasion que mon adversaire pretend 
avoir euë de dresser un traitté. Or il la propose lui-inesme en cette sorte : 

« Necessité nous est imposée de parler de l'abus insupportable commis 
» touchant la croix, affin que tous apprennent comme il se faut munir contre 
» le poison de l'idolastrie, que le diable vient à vomir derechef en ce tems 
» et en ce voisinage, se servant du bastellage de certains siens instrumens, 
» qui, par parolles et par escrits, taschent à rebastir l'idolastrie , comme 
» les murs de Jericho, qui par la voix des trompettes de Dieu sont tombés 
» dés bon nombre d'années en ces quartiers, Nous estimons que ceux qui 
» ont icy apporté et divulgué les deux escrits, qu'ils font voler en forme de 
^» placards, ont voulu faire pleurer et gemir plusieurs bons chrestiens d'en- 
» tre nous. » 

Il parle de l'oraison des Quarante Heures qui se fit au village d'Enne- 
masse , l'année 1597, où accourut un nombre incroyable de personnes, et 
entr'autres la confrerie des Penitens d'Annessy, aisnée de Loutes les autres 
de Savoye, laquelle, quoy qu'esloignée d'une journée, sgachent que l'on 
&voit à dresser une grende croix sur le haut d'un grand chemin, tirant vers 
Geneve , pres d'Ennemasse, se treuvant à fort bonne heure en l'eglise, où 
les confreres ayant communié de la main de Monseigneur le Reverendissime 
Evesque, elle le suivit aussi à la procession, pour faire la premiere heure 
de l'oraison, avec la procession de Chablais, en laquelle il y avoit desjà 
grand nombre de nouveaux converlis, qui furent comme les premices de la 
grande moisson, que l'on a recueillie de ce mesme pays et du pays de 
Ternier. 

Or, sur le soir, les confreres d'Annessy, revenant devotement en l'oratoire, 
chargerent sur leurs espaules la croix, laquelle dés le matin avoit esté ap- 
prestée et beniste, el s'acheminerent avec icelle assez loing de là, au lieu 
où elle devoit estre plantée, chantant sous ce doux fardeau avec une voix 
pleine de pieté, l'hymne : Vexilla regis prodeunt, ayant tousjours aupres 
d'eux Monseigneur le Reverendissime, suivy d'une tres-grande troupe de 
peuple. Estant arrivez au lieu destiné , le sainct estendart arboré, le Reve- 
rend Pere Esprit de Baumes (lequel avec le Pere Cherubin de Maurienne, 
et le Pere Antoine de Tournon, capucins, faysoient les predications de 
Quarante Heures), estant monté pres de la croix, fit une bonne et courte 
remonstrance , touchant l'honneur et erection des croix : apres laquelle l'on 
distribua plusieurs feuilles imprimées, sur le mesme subjet, dressées par 
quelque bon religieux. Puis tous les confreres ayant receu la benediction de 
Monseigneur l'Evesque, et à son imitation baisé devotement la croix, pri- 
rent en bon ordre et silence le chemin de leur retour à Annessy. Sainct et 
devost spectacle! et qui tira des larmes des yeux des plus secs qui le virent. 

L'autheur du traitté sceut comme toutes ces choses s'estoient passées, et eut 

communication des feuilles qu'on avoit distribuées, et ce fort aysement ; car 
tout avoit esté fait aux portes de la ville de Geneve, c'est-à-dire une petite 
Jieuë pres d'icelle. C'est cela qui l'eschauffa à faire ce beau traitté, voyant 
que non-seulement les parolles et les escrits, mais aussi ces grands exem- 
ples de pieté dissipoient les nuages et broüillards que ceux de son party 
avoient opposez à la blanche clarté de la croix, pour en empescher la vraye 
veuë; et a pensé pouvoir encore troubler l'air, et offusquer les yeux des 
simples gens par son traitté. Mais au contraire, estant des plus anciens 
confreres de la saincte Croix, et m'eslant treuvé en toutes ses actions de 
pieté, je me sens obligé d'en soutenir la justice et bon droict. 

Cependant c'est une imposture, ce que dit le traitteur, sçavoir que l'hon- 
neur et reverence de la croix (qu'il nomme faussement idolastrie) a esté 
abattuë au lieu où ces Quarante Heures furent celebrées et ces placards 
divulguez ; car l'exercice catholique y a tousjours esté maintenu, à la barbe 
de l'heresie, avec un aussi grand miracle, comme est celuy par lequel Dieu 
contient le vaste et fluide element de l'eau dedans les bornes et limites qu'il 
luy a assignées, qui ne se peuvent oulre-passer; car ainsi a-t-il borné la 
maladie chancreuse de l'heresie en certain coin de ce diocese , en sorte qu'elle 
n'a peu ronger sur une autre partie de ce corps. Dequoy tous tant que nous 
sommes des membres d'iceluy, devons rendre graces immortelles à la. Bonté 
celeste, sans laquelle nous pouvons bien dire que celte eau maligne nous 
eust abysmez. 

J'ay encore à vous dire, pour la quatriesme chose , que ne sçachant qui 
est l'autheur du traitté auquel je fais response, et m'estant forcé de l'alle- 
guer souvent, j'ay pris congé de me servir du nom de traiteur, lequel je 
n'employe qu'à faute d'autre plus court ; eL cependant je n'ay voulu user 
d'aucunes injures, ny invectives mordantes, comme il a fait : ma nature 
n'est point portée à ce biais; mais aussi n'ay-je pas voulu taut affecter la 
douceur et modestie, que je n'aye laissé lieu à la juste liberté et naïfveté 
de langage. Et si mon adversaire se fust nommé, peut-estre me fussè-je 
contraint à quelque peu plus de respect. Mais puisque je ne sçay, ny n'ay 
occasion de sçavoir que ce soit autre qu'un je ne sçay qui, je ne me sens 
pas obligé de le supporter aucunement en son insolence. Or je me nomme 
au contraire, non pour l'obliger à aucun respect (car peut-estre que le rang 
auquel je suis en cette Eglise cathedrale le mettra en humeur de me traitter 
plus mal), mais affin que s'il est encore à Geneve, d'où son traitté est 
sorty, il sçache où il treuvera son respondant, s'il a quelque chose à de- 
mesler avec luy touchant ce differend, l'asseurant qu'il ne me ireuvera ja- 
mais que tres-bien affectionné à son service, par tout où il ne sera pas mal- 
alfectionné au Crucifix et à la Croix. 

Au reste, c'est à vous (Messieurs mes confreres) que j'addresse mon ad- 
vertissement, non que je ne souhaitte qu'il soit leu de plusieurs autres; mais 
parce que vous vous estes dediez par une particuliere devotion à l'honneur 
du tres-sainel Crucifix, et de sa Croix, vous estes aussi obligez de scavoir 
plus particulierement rendre compte et raison de cet honneur. Et puisque 
vous estes tous liez en une saincte socielé, et que les devotes actions des 

confreres d'Annessy ont baillé en partie subjet à l'escarmouche que je sou- 
tiens , les loix de nos alliances spirituelles requierent qu'un chacun de vous 
contribuë à mon secours ; et affin que les armes vous fussent plus à commo- 
dité, je vous en ay apprestó, autant qu'il m'a esté possible, en ces quatre 
livres : lesquelles, si elles ne sont ny dorées, ny riches d'aucune belle gra- 
veure, je vous prieray de l'attribuer plutost à ma pauvreté, que non pas à 
chicheté, Et toutesfois je pense avoir fait ce que j'avois à faire , qui n’estoit 
autre chose que de respondre au traitteur, en ce qui touchoit la croix. Je 
laisse tout le reste, comme hors de propos, et ne fais que cela. 

Si treuverez-vous encore icy quelques belles pieces de poesie, és versions 
des vers des anciens Peres que je cite, lesquelles sont parties de la main 
de monsieur nostre president de Genevois, Antoine Faure, l'une des plus 
riches ames, et des mieux faites, que nostre aage ayt porté , et qui, par 
une rare condition, sçayt extremement bien assortir l'exquise devotion dont 
il est animé, avec la singuliere vigilant "Au'il a aux affaires publiques. Vou- 
lant donc employer ces vers anciers ,De scachant où rencontrer un plus 
chrestien et sortable traducteur pou’ és "autheurs si saincts et graves, comme 
sont ceux que je produis, jele priay de les faire frangois: ce qu'il fit volon- 
tiers, et pour le service qu'il a voiié à la croix, et pour l'amitié fraternelle que 
la divine Bonté, comme maistresse de la nature, a mise si vive et parfuicte 
entre luy et moy, nonobstant le. diversité de nos naissances et vocations, et 
l'inegalité en tant de dons et graces, que je n'ay ny possede en luy. 

Combettons, Messieurs, tous ensemble sous la tres-saincte enseigne de 
la Croix, non-seulement crucifiant la vanité des raisons heretiques par l'op- 
position de la saincte et saine doctrine, mais cruciflant encore en nous le 
vieil Adam, avec toutes ses concupiscences : affin que rendus conformes à 
l'image du Fils de Dieu, lorsque cet estendart de la croix sera planté 
sur les murailles de la Hierusalem celeste, en signe que toutes les richesses 
et magnificences d'icelles seront exposées au butinement de ceux qui auront 
bien combattu, nous puissions avoir part à ces riches despoüilles que le 
Crucifix promet pour recompense à la violence de ses soldats, qui est le bien 
de l'heureuse immortalité. 

DU NOM ET MOT DE CROIX. 


La Croix et son nom estoit horrible et funeste , jusqu'à ce que 
le Fils de Dieu, voulant mettre en honneur les peines et travaux, 
et le crucifiement, sanctifia premierement le nom de croix ; si (1) 
qu'en l'Evangile il se treuve presque par tout en une signifi- 
cation honorable et religieuse : Qui ne prend sa croix, disait- 
il, e£ ne vient apres moy, n'est pas digne de moy (Matth. 10). 
Donc le mot de Croix, selon l'usage des chrestiens, signifie 
parfois les peines et travaux necessaires pour obtenir le salut, 
comme au lieu que je viens de citer : parfois aussi il signifie 
une certaine sorte de supplice, duquel on chastioit jadis les 
plus infasmes mal-faicteurs ; et autrefois l'instrument, ou gibet, 
sur lequel ou par lequel on exerçoit ce tourment. 

Or, je parle icy de la croix en cette derniere façon, et non 
pour toute sorte d'instrument de supplice, mais pour celuy-là 
particulier sur lequel Nostre-Seigneur endura. Entendez donc 
tousjours, quand je parleray de la croix, de sa vertu, et de son 
honneur, que c'est de celle de Jesus-Christ de laquelle je traitte : 
donc j'admire le traitteur, qui presuppose que nous separions la 
croix de Jesus-Christ d'avec Jesus-Christ mesme, sans aucune des- 
pendance d'iceluy (2). Si que voulant monstrer que les passages 
des anciens Peres, citez és (3) placarts, ne sont pas bien entendus, 

(4) Tellement. — (8) De lui. — (3) Dans les. 
Tir. 2 

i! parle en cette sorle : « Quelques passages des anciens y sont 
» alleguez : mais hors et bien loing du sens des autheurs; car 
» quand les anciens ont parlé de la croix, ils nel'ont pas entendu 
» de deux pieces traversantes l'une sur l'autre; mais du mystere 
» de nostre redemption, dont le sommaire et accomplissement 
» est en la croix, mort et passion de Jesus-Christ. Et cet equi- 
» voque , ou double signification de croix, n'estant apperqué par 
» les sophistes, fait qu'ils errent et font errer. » Voilà un juge 
bien temeraire de nostre suffisance, qui croit qu'une distinction 
si aysée et frequente nous soit incognuë. Je laisse ce qu'en disent 
les doctes, Bellarmin(/ó. 11 de Imag. cap. 24, ad 3, et Justus 
Lipsius, /. 1 de Cruce). Mais le seul Calepin en fait la raison. Or, 
est-il certain que deux pieces de bois, de pierre, ou de quel- 
qu'autre matiere traversantes l'une à l'autre, font une croix : 
mais elles ne font pas pour cela la croix de Jesus-Christ, de la- 
quelle seule, et non d'aucune autre, les chrestiens font estat. 

Les Peres donc parlent bien souvent du tourment et de la 
crucifixion de Nostre-Seigneur; mais ils parlent bien souvent 
aussi de la vertu et de l'honneur de la Croix, sur laquelle cette 
crucifixion a esté faite. Et ne sçay si le traitleur treuvera jamais, 
&u Nouveau Testament, que le mot de Croix soit pris immedia- 
tement et principalement pour le supplice de la crucifixion, au 
moins quant aux passages qu'il cite à cette intention : Que par 
le sang de la croix de Christ nostre paiz a esté faite (Colos. 4). 1l 
s'entend bien plus proprement du sang respandu sur le bois de 
la croix, que non pas, comme dit le traitteur, de toutes les 
souffrances de Nostre-Seigneur, desquelles une grande partie 
ayant esté endurée en l'ame, elles ne peuvent estre appellées 
sang de la croix. 

La croix donc de Jesus-Christ, de laquelle je parle, peut estre 
considerée en trois sortes : ou en elle-mesme, qui est celle que 
Nostre-Seigneur porta sur ses espaules, et sur laquelle il fut 
attaché; ou en son image et representation permanente; ou en 
un signe et ceremonie faite par le simple mouvement de la main. 
Et de toutes les trois façons, la croix se rapporte à Jesus-Christ, 
duquel elle & plusieurs grandes vertus et dignitez, ainsi que 
nous monstrerons distinctement cy-apres. 

CHAPITRE II. 


QUE LA CROIX A UNE GRANDE VERTU, ET DOIT ESTRE HONORÉE. 
PREUVE PREMIERE , 
PAR CE QUE LE TRAITTEUR CONFESSE ESTRE ESCRITE D'ICELLE. 


Le traitteur, parlant du bois de la vraye croix, dit ainsi de cette 
croix : « Nous lisons que Jesus-Christ et Simon l’ont portée sur 
» le mont de Calvaire, où elle fut dressée; que Jesus-Christ y 
» fut cloüé, et l'escriteau attaché, I. N. R. I.; que Jesus y rendit 
» l'esprit, y eut le costé percé, et que son corps en fut descendu : 
» outre ces poincts, nous n'en disons rien, nous ne voyons pas 
» de tesmoignage en la parolle de Dieu escrite par les prophetes 
» et apostres, ny és exemples et prattiques d'iceux, qui nous 
» puisse ou doive induire à attribuer quelque vertu à un tel 
» bois. Or, entre les vrais chrestiens, ce qui n'est point escrit en 
» la parolle de Dieu est tenu pour chose nulle, et n'estant point : 
» nous concluons donc que Dieu n'a pas voulu telle vertu estre 
» adherente au bois de la croix de son Fils. » C'est icy le grand, 
ou plutost l'unique argument de ce traitteur contre la doctrine 
catholique de la vertu de la croix, et n'en a aussi presque qu'un 
semblable contre l'honneur d'icelle. Voyons donc combien il 
vaut. 

Et premierement, qui ne void combien la consequence est 
peu judicieuse? Presupposons, je vous prie, que ce qui n'est 
point escrit soit tenu pour chose nulle, et qu'il n'y a rien en 
l'Escriture, de la vraye croix, que ce qu'en rapporte le traitteur : 
la conclusion neantmoins seroit miserable, de dire que Dieu n'a 
point voulu que le bois de la croix de son Fils eust quelque 
vertu. Tout au contraire, il faudroit plutost inferer : Donc Dieu 
à voulu qu'en ce sainct bois il y eust quelque grande vertu. La 
theologie ne destruit pas l'usage de la raison, elle le presup- 
pose; elle ne le ruyne pas , quoy qu'elle le devance; et la vraye 
raison porte ce discours. Si l'Escriture tesmoigne que l'attouche- 
ment et possession des serviteurs a donné pouvoir et vertu aux 
choses les plus viles et abjectes : par là elle tesmoigne assez 
que l'attouchement et possession du maistre a donné un plus 
grand pouvoir et vertu aux choses, pour viles qu'elles soient 
d'elles-mesmes. Certes, l'un se tient à l'autre, et par Ia vertu de 
la chose moindre, est assez entendué la verlu de la chose plus 
grande, au moins en l'eschole des bons entendeurs. 

Disons ainsi : Jesus-Christ & porté sur ses espaules la saincte 
croix, y & esté cloüé, y a rendu l'esprit, et respandu son sang : 
quelle vertu donc devons-nous estimer qu'elle ayt, puisqu'Heliséc 
estima bien qu'au toucher de son baston un mort peust ressus- 
citer (rv. Reg. 4), et qu'il fit avec le manteau de son maistre 
Helie la division miraculeuse des eaux (Ibid. 2); puisque Moyse 
fit tant de merveilles avec sa baguette (Exod. 4); puisque la 
verge assignée à Aaron fleurit tout aussitost, contre toutes les 
lois de la saison (Num. 17); puisque les mouchoirs de S. Paul 
(Act. 19), et jusqu'à l'ombre mesme de S. Pierre, faysoient tant 
de miracles (Act. 5)? Si Dieu, pour la gloire de son Fils, a tant 
baillé (4) de force aux bastons, aux verges, aux manteaux , aux 
ombres des serviteurs, que n'aura-t-il baillé au baston de son 
Fils, à son throsne, à sa chaire, à son autel? 

Ainsi respond-on à la demande faite par le traitteur : « Si l'es- 
» prit de Dieu fait mention de ce qui touchoit aux serviteurs, 
» pourquoy n'a-t-il parlé de ce qui a touché le maistre? » Car. 
outre ce qu'il en a parlé par la Tradition, je dy que parlant de 
l'un c'estoit assez parler de l'autre, par une consequence si aysée 
qu'il n'estoit besoin de l'exprimer. La vertu qui se treuve aux 
ruisseaux, pour estre sortis d'une telle source, se treuve beau- 
coup plus, et à plus forte raison, en la source mesme. Dire au- 
trement , c'est ruyner la raison. Le serviteur n'est point plus 

` que le Seigneur, ny le disciple que le maïstre (Matth. 10). Donc 
ce que le traitteur confesse et recognoist estre escrit de la saincte 
croix suffiroit, quand nous n'aurions autre preuve, pour nous 
faire croire qu'elle a beaucoup de vertus, et qu'on lui doit un 
grand honneur. 


CHAPITRE III. 


QU'IL NE FAUDROIT LAISSER D'HONORER LA CROIX ET SA VERTU, QUOY 
QU'iL N'Y EUST RIEN EN ESCRIT D'ICELLE. PREUVE SECONDE. 


VoirA donc la grande consequence du traitteur rompuë, et je 
dy secondement que la proposition generale qu'il advance : 
« Qu'entre les bons chrestiens, ce qui n'est point escrit en la pa- 
» rolle de Dieu, est teneu pour chose nulle, » n'estant pas escrite 
elle-mesme, doit estre teneuë pour nulle : comme aussi elle est 
tres-fausse. Dites-moy, je vous prie, traitteur! baptisez-vous 
pas les enfans masles et femelles? et tenez-vous pas que les 

(4) Donné. 

personnes baptisées par les heretiques, impies et idolastres, 
tels que vous nous appellez, n'ont besoin d'estre rebaptisées ? 
Calvin, Beze, Viret, ne furent jamais baptisez par autre main 
que par celles des prestres, et vous me semblez, à vostre lan- 
gage, non-seulement d'estre sorty d'entre nous, mais encore 
d'avoir esté ou prestre, ou moyne, tant vous faites profession en 
vostre traitté de scavoir le breviaire. Vous avez donc esté baptisé, 
si vous estes tel, par ceux que vous appellez idolastres ; comment 
vous tenez-vous donc pour bien baptisé? car l’ Escriture ne dit rien 
exprez, ny du baptesme passif des petits enfans en general, et 
beaucoup moins de femelles, ny du baptesme actif des heretiques. 
L'observation du dimanche, au lieu de sabbath, la coustume 
d'avoir des parrains au baptesme, d'y imposer les noms, de ce- 
lebrer ce sacrement, et celuy du mariage en l'eglise solemnel- 
lement, où treuvez-vous que cela soit escrit? Et vostre façon 
de ne faire la cene qu'en certain items de l'année, et le matin, 
de la bailler aux femmes, plutost qu'aux petits enfans, ce sont 
façons qui ne sont ny peu ny prou (1) ordonnées en l'Escriture. 
Au contraire, tous les jours on faysoit la cene parmy les disciples : 
elle fut instituée au soir, et entre des seuls hommes masles 
(Act. 2). Vous parler donc mal, escrivant que vous rejettez toutes 
ceremonies avancées outre, et sans parolle de Dieu, si vous ne 
confessez qu'il y a une parolle de Dieu hors de l'Escriture. 
Item, vous mangez les bestes suffoquées et le sang; en quelle 
escriture treuvez-vous qu'il soit loisible? Le Sainct-Esprit et les 
Apostres l'ont expressement deffendu (Act. 15), et vous ne treu- 
verez point que cette prohibition ayt esté revoquée en l’Escriture 
car les permissions generales des viandes ne s'estendent point 
contre cette prohibition particuliere pour mettre en usage le sang 
etle suffoqué, non plus que la chair humaine et le bien d'autruy. 
Davantage, le canon des Escritures, tel que les Lutheriens ou 
vous le produisez (car en cecy le Sainct-Esprit des Lutheriens et 
le vostre ne sont pas d'accord), ne se treuve en aucune part de 
l'Escriture. Et tout cecy, le tenez-vous pour neant et chose 
nulle? Pour vray, vostre belle proposition vous rend faux chres- 
tien, puisqu'entre les vrays chrestiens, ce qui n'est pas escrit 
est teneu pour neant, et que vous observez tant de choses non 
escrites; ou elle vous rend imposteur, estant si fausse, comme 
vous la devez confesser. 
Mais, pour Dieu, pensez un peu à cecy. Les Escritures an- 
ciennes ne faysoient aucune mention de la vertu de l'eau de la 


(4) Beaucoup. 

piscine; et toutesfois tant s'en faut que ceux qui y avoient re- 
cours ayent esté repris et censurez comme superstitieux , pour 
recognoistre une vertu en cette eau, sans aucun tesmoignage de 
l'Escriture; qu'au contraire, Nostre-Seigneur a honoré leur 
creance d'un celebre miracle, et S. Jean d'une tres-asseurée 
aitestation. Item, ceux qui portoient leurs malades à l'ombre de 
S. Pierre (Act. 5), et les mouchoirs de S. Paul à leurs ma- 
lades pour obtenir quelque miraculeuse guerison (Act. 19), et la 
femme qui toucha le bord de la robbe de Nostre-Seigneur 
(Matth. 9), à mesme intention, oit avoient-ils treuvé ces receptes 
en l'Escriture saincte? et neantmoins leur foy est loüée , et leur 
desir accomply. Si donc ces fidelles ont raisonnablement prisé 
la vertu de la piscine, de l'ombre, des mouchoirs, et de la robbe 
saincte, sans aucune authorité de l'Escriture, pourquoy ne pour- 
ront les chrestiens, ains (4) ne devront beaucoup esperer de la 
vertu de la croix de Dieu, quoique l'Escriture n'en fist aucune 
mention? 

Je treuve vostre proposition extremement hardie et trop ge- 
nerale. « Ce qui n'est escrit, dites-vous, est teneu comme nul. » 
Ceux qui ont disputé devant vous contre les sainctes traditions 
ne sont pas si aspres au mestier. Chandieu, l'un des rusez escri- 
vains pour vostre nouveauté, confesse que les choses qui ne sont 
pas necessaires au salut peuvent estre bonnes et recevables sans 
.Escritures; mais non pas les choses necessaires à salut. C'est sa 
distinction perpetuelle qu'il a faite au traitté contre les Traditions 
humaines. Mais vous parlez absolument sans borne ny mesure. 

Je scay ce que vous respondez à l'exemple des mouchoirs de 
S. Paul, c'est « Que Dieu & voulu par tels miracles honorer l'a- 
» postolat de S. Paul. » Et pourquoy, je vous prie, n'aura-t-il 
voulu honorer de pareils miracles la majesté du Maistre de 
S. Paul, à ce que ceux qui ne l'avoient point veu en face fussent 
persuadez que celuy que Dieu authorisoit par tels miracles es- 
toit le vray Messie? « Mais il y a ce que nous avons dit, repli- 
» quez-vous, à sçavoir, que lels miracles des mouchoirs de 
» S. Paul sont testifiez par la parolle de Dieu. Ce qu'on ne peut 
» dire du bois dela croix. » À quoy je dy que la vertu des autres 
reliques, et que plusieurs choses ne sont testifiées en l'Escri- 
ture, qui ne laissent d'estre tres-asseurées, ce que j'ay jusques 
icy prouvé. 

Voyons maintenant quelle couleur d'honnesteté vous baillerez 
à ces inepties. Vous citez l'Epistre aux Hebrieux, où il est dit 

(4) Mais plotôt. 

que Melchisedech estoit sans pere et sans mere, « Pour cette 
» seule raison, ce dites-vous, que l'Escriture ne parle aucune- 
» ment du pere et mere d'iceluy, encore qu'il soit tres-certain 
» qu'il a eu pere et mere, comme les autres hommes. » Ce sont 
vos propres parolles sur lesquelles j'aurois beaucoup à dire. 

1° J'admire cette temerité, qui voulant rendre doubteuse la 
vertu de la saincte croix, parce que l'Escriture n'en dit mot, 
tient neantmoins que Melchisedech eut pere et mere, quoy que 
l'Escriture non-seulement n'en dit rien. mais dit au contraire 
qu'il n'avoit ni pere ny mere. 

2* Je dy que S. Paul ne dit pas que Melchisedech n'a jamais 
eu ny pere ny mere, mais seulement qu'il estoit sans pere et 
mere, ce qui se peut entendre du tems auquel il fit les choses 
qui sont touchées en l'Epistre aux Hebrieux, pour lesquelles il 
representoit Nostre-Seigneur. 

3° L'Apostre le produit comme la Genese l'a descrit; car 
c'éstoit en cette sorte qu'il representoit Nostre-Seigneur : or la 
Genese ne descrit point sa genealogie, pour tant (1) mieux l'ap- 
parier à Nostre-Seigneur; dont l'Apostre, qui veut montrer que 
l'ancienne Escriture n'a pas obmis la genealogie de Melchisedech 
sans mystere, dit qu'il estoit sans pere et mere. Il applique donc 
le mystere de l'obmission de la genealogie de Melchisedech, 
sans tenir pourtant les pere et mere de Melchisedech pour nuls; 
ains seulement pour non escrits, et mysterieusement celez en 
l'Escriture. Et de fait, il explique ce qu'il veut dire, quand il 
escrit qu'il estoit sans pere et sans mere, lorsqu'il adjouste : Sans 
genealogie, comme s'il disoit : Ce que j'ay dit, qu'il estoit sans 
pere et sans mere, c'est en tant qu'on ne luy a point fait de 
genealogie , comme remarque tres-bien S. Athanase sur ce lieu. 

4° J'ay pitié de vostre aveuglement, qui voulez que S. Paul 
tienne pour nul ce qui n'est pas escrit de Melchisedech, et ne 
voyez pas que S. Paul, en cette Epistre mesme, tient pour tres- 
importante une doctrine qu'il avoit à dire du sacerdoce selon 
l'ordre de Melchisedech, laquelle neantmoins vous ne me scauriez 
monstrer estre escrite en aucun lieu, sinon dedans le cœur de 
l'Eglise. Certes, S. Athanase ne peut entendre comme S. Paul a 
peu scavoir que dedans l'Arche du Testament il y eust la manne 
et la verge d'Aaron, puisqu'au livre des Roys et au Paralipome- 
non, il est dit que dans cette Arche-là il n'y avoit autre chose, 
que les Tables de la loy, sinon disant qu'ill'a appris de Gamaliel 
et de la Tradition (Hebr. 9). Si vous en sçavez quelqu'autre 

(4) D'autant. 

chose, produisez-le ; autrement confessez que S. Paul ne tient 
pas pour nul ce qui n'est pas escrit. 

Autant en diray-je de ce que S. Paul dit : Que Moyse pre- 
nant le sang des veaux et des boucs avec de l'eau, et de la 
laine pourprée , et de l'hysope, il en arrousa le livre et tout le 
peuple, le tabernacle, et tous les vaisseaux du service (Hebr. 9); 
car la pluspart de ces particularitez ne se treuvent point es- 
crites, non plus que les pere et mere de Melchisedech. 

Et quand S. Paul diroit absolument que Melchisedech n'avoit 
jamais eu ny pere ny mere, la seule raison n'en seroit pas, parce 
que l'Escriture n'en dit mot; caril en pourroit avoir d'autres, 
comme seroient que ses pere et mere fussent incognus. Quia 
ejus generatio subobscurior fuerit, dit S. Athanase. Ainsi par- 
lons-nous des enfans treuvez, ou qu'ils fussent payens, et de 
ceux desquels la memoire perit avec le son, et sont tenus pour 
nuls , non pour n'estre enroslez en l'Escriture saincte , mais pour 
ne lestre pas au livre de vie. Ainsi S. Irenée, Hippolyte, et 
plusieurs autres rapportez par S. Hierosme en l'Epistre ad Eva- 
grium, tiennent qu'il estoit de race cananeenne, et partant 
gentil et payen, quoy que sainct et fidelle de religion , aussi bien 
que le patriarche Job. 


CHAPITRE IV. 


PREUVE TROISIESME. DE LA VERTU ET HONNEUR DE LA CROIX, 
PAR UN PASSAGE DE L'ESCRITURE, 
OUTRE CEUX QUE LE TRAITTEUR AVOIT ALLEGUEZ. 


RESTE maintenant à voir, pour le troisiesme, si ce traitteur a 
fidellement rapporté tout ce. que l'Escriture touche de la Croix, 
pour pouvoir si resolument dire, comme il fait en sa premiere 
proposition, qu'outre cela nous n'en lisons rien. Et pour vray, 
il est tres-ignorant, ou tres-impudent imposteur; car, outre in- 
finité de beaux poincts qui sont semez en l'Escriture , touchant la 
saincte croix de Nostre-Seigneur, desquels une partie sera pro- 
duicte cy-apres, selon que nous les rencontrerons sur nostre 
propos, en voicy un si considerable, que mesme tout seul il 
pourroit suffire pour establir la creance catholique : C'est que la 
saincte croix est appelée Croix de Jesus; car que pouvoit-on dire 
de plus honorable de cette croix? 

C'est icy où j'appelle le traitteur, pour luy faire voir s'il n'a 
point de honte d'avoir si indignement parlé de cette saincte 


LIVRE I, CHAPITRE IV. 25 


Croix, lorsqu'il la veut rendre semblable en saincteté aux cruel- 
les mains des bourreaux qui foüetterent et cruciflerent Nostre- 
Seigneur, et à l'infasme et deloyable bouche de Judas qui le 
baisa. Sa raison est, parce que si la croix a quelque vertu, c'est 
pour avoir touché au corps de Nostre-Seigneur : or, ces mains et 
ces levres le toucherent aussi bien que la croix ; elles en auront 
donc receu une vertu esgale ? « Ce qu'estant absurde, il l’est en- 
» core plus de dire que du bois n'ayant vie, par un seul attou- 
» chement, ayt esté rendu susceptible de saincteté ; car si cette 
» vertu a esté conferée au bois, parce que Christ y a souffert, 
» pareille vertu doit avoir esté en ceux par qui il a souffert. » 

Voilà son dire : mais je. luy oppose que la croix est la croix de 
Jesus, et queles mains et levres des ennemys de Nostre-Seigneur 
ne sont ny mains ny levres de Jesus; mais de Malchus, de Judas, 
et tels autres garnemens, qui estant impies et meschans, ont 
rendu participantes de leurs meschancetez toutes leurs parties : 
si que la mauvaise ame dont elles estoient animées faysoit resis- 
tance aux precieux attouchemens de Nostre-Seigneur, par lequel, 
sans cela, elles pouvoient estre sanctifiées, là où en la croix il 
n'y & point de contrarieté à la sanctification. Et le traitteur est 
digne de compassion, quand il fait force en ce que la croix est 
inanimée, et les crucifieurs vivans, pour monstrer que la croix 
est moins susceptible de saincteté que les crucifieurs; car, puis- 
qu'on traitte icy d'une vertu surnaturelle et gratuite, d'estre vi- 
vant n'y fait rien, mais bien souvent y nuict, par l'opposition que 
lame fait à la grace. Ainsi ne fut poinct sanctifié le diable, 
quoy qu'il portast Nostre-Seigneur sur le faiste du Temple, et le 
touschast en certaine facon, par l'application de son opera- 
tion (Matth. 4). 

Or certes, tout ce qui a esté particulierement à Dieu, ou à 
Jesus-Christ son Fils, a esté doüé d'une speciale sanctification et 
vertu. Tous les coffres, tous les edifices, tous les hommes sont à 
Dieu, qui est le supreme Seigneur : neantmoins ceux qui luy 
sont specialement dediez sont coffres de Dieu , maisons de Dieu, 
hommes de Dieu, tours de Dieu, et sont sanctifiez avec de parti- 
culiers privileges, non qu'ils soient employez à l'usage de Dieu; 
car tout cela ne luy sert à rien, ouy bien à nous, pour l'honorer 
tant mieux : mais les choses lesquelles le Fils de Dieu a em- 
ployées pour le service de son humanité, et à faire nostre re- 
demption, ont ce particulier avantage, qu'elles luy ont esté de- 
diées, non-seulement à son honneur, mais encore pour son 
usage, selon l'infirmité à laquelle il s'estoit reduit, pour nous 

tirer de la nostre. Et celles-cy, outre la saincteté, ont eu de 
tres-grandes vertus et dignitez. 

L'exemple de la saincte robbe de Nostre-Seigneur fait extre- 
mement à nostre propos : n'eut-elle pas une grande vertu, 
puisqu'au toucher du fin bord d'icelle, cette grande et si incu- 
rable maladie des hemorroides fut guerie? Aussi avoit-elle les 
conditions que je disois: elle avoit touché Nostre-Seigneur, 
sans aucune resistance à sa grace; et non-seulement l'avoit 
touché, mais elle estoit sienne, dediée à son usage. S? je 
touche le bord de sa robbe, disoit cette pauvre femme, 7e 
seray guerie (Luc. 8). Elle ne dit pas le bord de la robbe 
qui Je touche, mais le bord de sa robbe : ainsi dis-je, que la 
croix est sanctifiée, non-seulement par l'attouchement de Nostre- 
Seigneur, qui, comme un bausme precieux parfumoit tout ce 
qui le touchoit, quand il n'y avoit point de resistance au subjet, 
mais est encore beaucoup plus sanctifiée, pour avoir esté propre 
de Nostre-Seigneur, son instrument pour nostre redemption, 
et consacrée à son usage, dont elle est dite Croix de Jesus 
(Joan. 19). 

Et certes le traitteur voulant rire, est ridicule, quand il veut 
rendre comparable le falot à la croix ; car, s'il n'est tout-à-fait ecer- 
velé, il doit avoir consideré que le falot n'estoit pas à Nostre- 
Seigneur, ny ne le toucha point : aussi ne le tiendroit-on pas 
pour relique, non plus que la lanterne, mais seulement pour 
une marque d'antiquité. Quant à la corde, l'esponge, le foüet, 
la lance, nos anciens, comme S. Athanase, les appellent saznctes 
et sacrées, et nous les honorons comme reliques et precieux 
instrumens de nostre salut, mais non en pareil degré que la 
croix; car ces choses ne furent point rendués propres à Nostre- 
Seigneur, et n'avoient rien que le simple áttouchement d'iceluy, 
dont l'Escriture ne les appelle pas foüet et esponge de Jesus, 
comme elle fait la croix. 

Cependant, c'est un traict de charlatan d'appeler le foüet, 
l'eschelle, la corde, l'esponge, le falot, sazncts et sainctes, 
sans aucun article. « Saincte corde, dit le traitteur, saincte 
» esponge, sainct foüet, sainct falot; » car nostre langue ne 
permet pas que l'on traitte ainsi, sinon les noms propres et 
particuliers, comme S. Pierre, Paul, Jean. Mais les noms gene- 
raux et communs, comme lance, foüet, esponge, on ne s'en 
sert qu'avec l'article pour les determiner, le sainct foüet, la 
saincte corde, la saincte lance. Or le traitteur fait ce traict, 
pour faire croire, sans le dire à son simple lecteur desjà emba- 

boüiné (4), que nous tenons le falot, ou le foüet de la passion 
pour sainctes personnes; car ce sont les risées ordinaires des 
reformateurs, et veut ainsi surprendre l'imagination du pauvre 
peuple. Ou peut-estre il a voulu (si d'adventure il estoit quelque 
ministre) canoniser lanterne , foüet, eschelle, falot, et comme il 
dit : « Ceux par lesquels Nostre-Seigneur a enduré, » pour 
rendre sainct et canonisé, ministre; car entre les personnes 
racontées par les Evangelistes, qui tourmenterent Nostre-Sei- 
gneur, il y avoit force ministres, c'est-à-dire sergens, sbires, 
bourreaux, tueurs. Voulant donc tirer la saincteté du foüet de la 
saincteté de la croix, il voudroit encore, par mesme moyen, 
joindre à la liste de ces saincts sainet ministre, qui seroit un 
sainct bien nouveau el incognu. Mais redisons un mot de ce que 
nous avons deduit pour apparier la croix à la robbe de Nostre- 
Seigneur. 

Vous avez dit, traitteur, que ce qui n'est escrit est nul, entre 
les vrays fidelles. La devote malade n'avoit point leu qu'elle 
seroit guerie à l'attouchement de la robbe de Nostre-Seigneur; 
neantmoins elle le croit, et sa foy est approuvée : elle croit 
chose non escrite, et ne la tient point pour nulle, aussi la 
trouve-t-elle vraye; pourquoy donc reprendrez-vous en moy une 
pareille creance, sur un pareil subjet? Que dites-vous donc? 
vous ne lisez rien de la croix, sinon que Nostre-Seigneur l'a por- 
tée, y a rendu l'esprit? Qu'est-ce que cette pauvre malade avoit 
veu de la robbe, sinon que Nostre-Seigneur la portoit? Elle n'y 
vit point le sang du Sauveur respandu comme on l'a veu en la 
croix, et la consequence qu'elle en fit d'en pouvoir guerir fut 
si bonne qu'elle luy donna la santé. Pourquoy me garderez- 
vous de faire, dire, et croire la mesme consequence de la tres- 
saincte croix ? 

Le trailteur pense bien nous arrester en ce discours, quand 
il dit : « Que c'est une erreur tres-pernicieuse d'attribuer au 
» bois de la croix ce qui est propre au seul Crucifié, et qu'és 
» choses surnaturelles, Dieu y opere par une vertu miraculeuse, 
» non attachée à signe, ny à figure, » et semblables autres pa- 
rolles respandués en tout son traitté. Par où il veut faussement 
persuader que nous attribuons à la croix une vertu en elle- 
mesme independante et inherente; mais jamais catholique ne 
dit cela. Nous disons seulement que la croix, comme plusieurs 
autres choses, a une vertu assistante, qui n'est autre que Dieu 
mesme, qui, par la croix, fait les miracles, quand bon luy semble, 

(4) Enjolé 

et en tems et lieu, ainsi qu'il le declara luy-mesme de sa robbe, 
quand il guerit cette pauvre femme; car il ne dit pas : J'ay 
senti une vertu sortir de ma robbe; mais : J'ay apperceu une 
vertu sortir de moy (Luc. 8), et tout de mesme n'auroit-il pas 
dit : Qui est-ce qui a touché ma robbe? mais plutost : Qui est-ce 
qui m'a touché? 

Comme donc il advoüa que toucher sa robbe par devotion, 
c'est le toucher luy-mesme; aussi fait-il sortir de luy la vertu 
necessaire à ceux qui touchent sa robbe. Pourquoy ne diray-je 
de mesme que c'est Nostre-Seigneur qui est la vertu, non inhe- 
rente à la croix, mais bien assistante? laquelle est plus grande 
ou moindre, non pas selon elle-mesme, car estant vertu de 
Dieu et Dieu mesme, elle est invariable, tousjours une, et es- 
gale; mais elle n'est pas tousjours esgale en l'exercice, et selon 
les effects, car en quelques endroicts, en certains lieux et occa- 
sions, il fait des merveilles, et plus grandes et plus frequentes, 
que non pas aux autres. Que ce traitteur donc cesse de dire que 
nous attribuons à la croix la vertu qui est propre à Dieu ; car la 
vertu propre à Dieu lui est essentielle, la vertu de la croix luy 
est assistante. Dieu est agissant en sa vertu propre, la croix n'o- 
pere qu'en la vertu de Dieu; Dieu est le premier autheur, et 
mouvant, la croix n'est que son instrument et outil. Et tout ce 
qui se dit de la croix de Nostre-Seigneur se lit de sa robbe avec 
une esgale asseurance, puisque la mesme Eglise qui nous en- 
seigne ce qui se lit de sa robbe nous presche ce qui se dit de la 
croix. 


CHAPITRE V. 


PREUVE QUATRIESME , PAR AUTRES PASSAGES DE L'ESCRITURE. 


CE que j'ay deduit jusques icy monstre assez combien est ho- 
norable le bois que Nosire-Seigneur porta, comme un autre 
Isaac, sur le mont destiné pour estre immolé sur iceluy en divin 
Agneau qui lave les pechez du monde : mais voicy des raisons 
particulieres inevitables. 

Le sepulchre du Sauveur n'a rien eu plus que la croix : il 
receut le corps mort, que la croix porta vivant et mourant; 
mais il ne fut point l'exaltation de Nostre-Seigneur, ny instru- 
ment de nostre redemption; et neantmoins voilà le prophete 
Isaye qui proteste que ce sepulchre sera glorieux : E/ erit se- 
pulchrum ejus gloriosum (Isa. 11). C'est un texte tres-expres, 

et S. Hierosme, en l'Epistre à Marcelle, rapporte ce traict 
d'Isaye à l'honneur que les chrestiens rendent à ce sepulchre, 
y accourant de toutes parts en pelerinage. 

Davantage, Dieu est partout, mais là où il comparoist avec 
quelque particulier effect, il laisse tousjours quelque saincteté, 
veneration, et dignité. Voyez-vous pas comme il rendit vene- 
rable le mont sur lequel il apparut à Moyse, en un buisson 
ardent? Oste tes souliers, dit-il; car la terre où tu es est saincte 
(Exod. 3). Jacob ayant veu Dieu et les anges en Bethel, combien 
tient-il ce lieu pour honorable (Gen. 28)? L'auge qui apparut à 
Josué, és campagnes de Jericho, luy commanda de tenir ce lieu- 
là pour sainct et d'y marcher pieds nuds, par reverence (Jos. 
5). Le mont de Sinai, le Temple de Salomon, l'Arche de l'al- 
liance et cent autres lieux, esquels la majesté de Dieu s'est 
monstrée, sont tousjours demeurez venerables en l'ancienne loy. 
Comme (1) devons-nous donc philosopher du sainct bois, sur 
lequel Dieu a comparu tout embrasé de charité en holocauste, 
pour nostre nature bumaine? La presence d'un bon ange sanc- 
tie une campagne; et pourquoy la presence de Jesus-Christ, 
seul Ange du grand conseil, n'aura-t-elle sanctifié le sainct bois 
dela croix? Mais l'Arche de l'alliance sert d'un ires-magnifique 
tesmoignage à la croix ; car si l'un des bois, pour estre l'esca- 
beau ou marche-pied de Dieu, a esté adorable, que doit estre 
celuy qui a esté le lict, le siege, ei le throsne de ce mesme 
Dieu? Or, que l'Arche de l'alliance fust adorable, l'Escriture le 
monstre : Adorez, dit le Psalmiste, /'escabeau des pieds d'ice- 
luy ; car il est sainct (Psal. 98). On ne peut gauchir à ce coup, 
il porte droict dans l'œil du traitteur, pour le luy crever, s'il 
ne void que si cet ancien bois, seulement enduit d'or, seulement 
marche-pied, seulement assisté de Dieu, est adorable ; le pre- 
cieux bois de la croix, teint au sang du mesme Dieu, son 
throsne, et pour un temps cloüé avec iceluy, doit estre beau- 
coup plus venerable. 

Or, que l'escabeau des pieds de Dieu ne soit autre que l'Ár- 
che, l'Escriture le tesmoigne ouvertement (r. Paral. 28); et qu'il 
le faille adorer, c'est-à-dire venerer, il s'ensuit expressement du 
dire de David, où le vray mot d’adoration est expressement rap- 
porté à l'escabeau des pieds de Dieu, comme sçavent ceux qui 
ont cognoissance de la langue hebraique. Et de fait, Dieu avoit 
rendu si honorable cette saincte Arche, qu'il n'en falloit appro- 
cher que de bien loing; et Oza, la touchant indignement, en esl 


(4) Comment. 


30 L'ESTENDART DE LA SAINCTE CROIX. 


incontinent chastié à mort (11. Reg. 6). Bref, il n'estoit permis 
qu'aux prestres et levites de toucher et manier ce bois, tant on 
le tenoit en respect. 

Helisée garda soigneusement le manteau d'Helie, et le tint 
pour honorable instrument de miracle (rv. Reg. 2). Pourquoy 
n'honorerons-nous le bois, duquel Nostre-Seigneur s'affeubla au 
jour de son exaltation, et de la nostre? Que direz-vous de Jacob. 
qui adora le bout de la verge de Joseph (Hebr. 44)? n'eust-il 
pas honoré la verge et sceptre du vray Jesus? Esther baisa le 
bout de la baguette d'or de son espoux (Esth. 8); et qui empes- 
chera l'ame devote de baiser par honneur la baguette du sien? 

Je sçay la diversité des leçons que l'on fait sur le passage de 
S. Paul; mais aussi scay-je que celle-là de la Vulgate est la plus 
asseurée et naïfve, mesme estant rapportée et confrontée avec 
ce qui est dit d'Esther : aussi est-elle suivie par S. Chrysos- 
lome. 

Qui ne sçayt que la croix a esté le sceptre de Jesus-Christ? 
dont il est escrit en Isaye : Duquel la principauté est sur son 
espaule (Isa. 9); car tout ainsi que la clef de David fut mise sur 
l'espaule d'Eliakim, fils d'Elcias, pour le mettre en possession 
de son pontificat (Isa. 22), Nostre-Seigneur aussi prit sa croix 
sur son espaule, lorsque chassant le prince du monde, prenant 
possession de son pontificat et de sa royauté, il attira toutes 
choses à soy, comme interpreste S. Cyprien au livre second 
contre les Juifs, et S. Hierosme au Commentaire, et Julius Fir- 
micus Maternus, qui vivoit environ le tems de Constanlin le 
Grand, au livre de Mysteriis profanarum religionum, cap. 22; 
et plusieurs autres des anciens, quoy que Calvin, sur ce pas- 
sage, sans authorité ny raison, se mocque de cette interpreta- 
tion, l'appelant /rivole. Et voilà un lieu en l'Escriture touchant 
la croix, outre ceux que le traitteur a alleguez, quand il a bien 
osé dire qu'outre cela il n'en lisoit rien. 

Le bois de la croix a eu des qualitez qui le rendent bien ve- 
nerable : c'est qu'il a esté le siege de la royauté de Nostre-Sei- 
gneur, comme dit le Psalmiste : Dites és nations que le Seigneur 
a regné par le bois (Psal. 95). Ainsi que lisent les Septante, 5. 
Augustin et S. Justin le martyr, et S. Cyprien, qui remarque 
l'escriteau qui fust mis sur le bout de la croix, en hebrieu, grec 
et latin , declara qu'alors se verifioit le mystere predit par David. 
Dont les Juifs, en hayne des chrestiens, avoient raclé le mot å 
ligno, comme dit Justin. 

La croix a esté l'autel du sacrifice de nostre Redempteur, 

comme va descrivant sainct Paul en l'Epistre aux Hebrieux, 
(Hebr. 9) dont il dit aux Colossiens : Que Nostre-Seigneur a 
lout pacifié par le sang de sa croix (Colos. 1). C'est son 
exaltation; c'est le temple de ses trophées, auquel il affigea, 
comme une riche despoüille, la cedule du decret qui nous 
estoit contraire. 

Mais quand il n'y auroit autre chose que ce qu'elle est Ja 
vraye enseigne, le vray ordre, et vrayes amoiries de nostre 
Roy, seroit-ce pas assez pour la rendre venerable? Les co- 
quilles , toisons et jarretiers sont en honneur, quand il plaist aux 
princes de les prendre pour enseigne de leur Ordre : combien 
sera plus digne de respect la croix du Roy des roys qu'il a prise 
pour son Enseigne? Dequoy voicy la preuve tirée de l’Escriture, 
que le traitteur a laissée par ignorance. N'est-ce pas chose bien 
remarquable que Nostre-Seigneur a voulu prendre un de ses 
noms de la Croix, voulant qu'il luy demeurast perpetuel, voir 
apres sa resurrection? et comme la croix est appellée Croiz de 
Jesus, qu'aussi Jesus fust nommé Jesus crucifié? Et : Cherchez- 
vous Jesus de Nazareth crucifié (Marc. 16)? Nous preschons 
Jesus crucifié (1. Cor. 1). Jay estimé ne rien scavoir, sinon le 
seul Jesus, et iceluy crucifié (1. Cor. 2). S. Cyrille Hierosoli- 
mitain a remarqué tres-expressement ce discours sur le milieu 
de sa Catechese 13. 

Vous ne disiez mot de tout cecy, petit traitteur! estes-vous 
aveugle, ou si vous faites le fin? Il y a bien à dire entre tes- 
moigner que Jesus-Christ a esté crucifié, et dire qu'il s'appelle 
Crucifié. Où treuverez-vous qu'autre que ce Seigneur aye pris ce 
nom? comme il est appellé Galileen de son pays, Nazareen de 
sa ville, il est appellé Crucifié de sa croix. Quelle ineptie d'appa- 
rier les autres instrumens de sa passion à celuy-cy; car où 
treuvera-t-on que le Sauveur soit appellé foüetté, lié et garotté? 
et vous voyez qu'il prend à nom Crucifié, ou Crucifix. Là ou la 
distinction, si mal par vous menagée, de la croix supplice, 
et de la croix instrument de supplice, ne vous scauroit sauver ; 
car la crucifixion ne se fait pas par l'affixion au supplice, mais 
àla croix, au gibet. Si donc Nostre-Seigneur a tant honoré la 
croix qu'il a voulu prendre un surnom d'icelle, qui est-ce qui 
la mesprisera? 

Pour vray, le traitteur seroit bien desesperé s'il vouloit mes- 
huy (1) se servir de cet argument, tant chanté parmy les refor- 
mateurs, qu'il faut rejetter la croix comme gibet de nostre bon 

Pere, et que le fils doit avoir en horreur l'instrument de la mort 
de son pere. S'il alleguoit jamais cette ineptie : 

4° On l'enferroit par son dire propre, quand il loüe infiniment 
la mort, la passion et les souffrances de Nostre-Seigneur, et à 
raison : mais si les propres douleurs et afflictions sont aymables 
et loüables, pourquoy rejettera-t-on les instrumens d'icelles, 
s'il n'y a autre mal en eux que d'avoir esté instrumens. 

Le Fils ne peut avoir en horreur le gibet de son Pere, s'il a 
en honneur la mort et souffrance d'iceluy ; pourquoy rejetteroit- 
il les outils de ce qu'il honore? 

2^ On lui diroit que la croix n'a pas esté seulement l'instru- 
ment des bourreaux pour crucifier Nostre-Seigneur; mais aussi 
& esté celuy de Nostre-Seigneur, pour faire son grand sacrifice : 
ça esté son sceptre, son throsne et son espée. 

On luy opposeroit que la croix peut estre considerée, ou 
comme moyen de l'action des crucifieurs, ou comme moyen 
de la passion du Crucifix : comme instrument de l'action, elle 
n'est du tout point venerable, car cette action estoit un tres- 
grand peché; comme instrument de la passion, elle est extre- 
mement honorable, car cette passion a esté une tres-admirable 
et parfaicte vertu. Or, Nostre-Seigneur prenant à soy cet instru- 
ment, et en estant le dernier possesseur, il luy a levé toute 
l'ignominie, la lavant en son propre sang : dont il l'appelle sa 
Croix, etse surnomme Crucifix. Ainsi l'espée de Goliath estoit 
horrible aux Israélites, pendant qu'elle estoit au flanc de ce 
geant (r. Reg. 17); laquelle par apres fust amie et prisable és 
mains du roy David. Ainsi la verge d'Aaron ne fleurit point 
avant qu'estre destinée à la tribu de Levy, et que le nom sacer- 
dotal d'Aaron y fustinscrit (Num. 17); et la croix, qui auparavant 
estoit une verge seiche et infructueuse, soudain qu'elle fut 
dediée au Fils de Dieu, et que son nom y fut attaché, elle 
fleurit et fleurira à jamais, à la veüe de tous les rebelles. Ce 
palais est honorable, puisque le roy y a logé, et l'a retenu par 
lescriteau de son sainct et venerable nom. Je vous prie enfin 
de vous ressouvenir de l'honneur que S. Jean portoit aux sou- 
liers mesmes de Nostre-Seigneur (Luc. 3) : il les prisoit tant 
qu'il s'estimoit indigne de les toucher ; qu'eust-il faict s'il eust 
rencontré la croix? Le parfaict honneur s'estend jusques aux 
moindres appartenances de celuy que l'on ayme. 

CHAPITRE VI. 


PREUVE CINQUIESME : PAR LE SOUS-TERREMENT ET CONSERVATION 
DE LA CROIX. 


J'Ay monstré cy-devant combien la croix a de vertu, et com- 
bien nous avons de devoir de l'honorer, par les consequences 
tirées à droit fil des sainctes Escritures, où, comme vous avez 
veu, je n'ay pas eu beaucoup de peine à respondre aux argu- 
mens de ma partie ; puisqu'ayant fait toutes ses propositions ne- 
gatives, protestant de ne vouloir rien croire que ce qui est 
escrit, il n'a toutesfois produit qu'un passage de l'Escriture, 
employé en un sens tres-impertinent. Maintenant donc nous en- 
trons en une seconde maniere de preuver la vertu et l'honneur 
de la croix, c'est à sçavoir,. par le tesmoignage de ceux par 
l'entremise desquels, et l'Escriture, et tout le Christianisme est 
venu jusques à nous, c'est-à-dire, des anciens Peres et premiers 
Chrestiens, avec lesquels le traitteur fait semblant d'avoir eu 
grand commerce, tant il discourt à playsir de ce qu'ils ont dit. 
C'est donc icy une preuve tirée du fait de nos devanciers, la- 
quelle nous presuppose que la vraye croix de Nostre-Seigneur 
(car c'est celle-là de laquelle nous parlons) leur soit venuë à 
cognoissance. Ce qu'aussi le traitteur tasche de nier le plus per- 
tinemment qu'il luy est possible. 

« Il semble, dit-il, que Dieu a voulu prevenir l'idolastrie, 
» laquelle neantmoins Satan a introduit au monde; car comme 
» il n'a point voulu que le sepulchre de Moyse ayt esté cognu, 
» aussi n'y a-t-il point de tesmoignage que Dieu ayt voulu que 
» la eroix de son Fils soit venué à cognoissance entre les hom- 
» mes. » Voilà ses propres parolles. Un menteur, s'il ne veut estre 
du tout sot, doit avoir la memoire bonne. Ce traitteur, oubliant 
ce qu'il a dit icy, parle ailleurs en cette sorte : « Nous ne nions 
» pas que pour authoriser la predication de l'Evangile, rejettée 
» alors par les payens, ayant la vogue presque par tout le 
» monde, Dieu n'ayt fait des miracles au nom de Jesus crucifié. 
» Bt c'est ce qu'Athanase declare au commencement de son livre 
» contre les idoles, qu'apres la venué de la croix , l'adoration 
» des images a esté ostée, et que par cette marque toutes decep- 
» tions des diables sont chassées. » 

Accordez, je vous prie, cet homme avec soy-mesme. Pour 
prevenir, dit-il, l'idolastrie, Dieu veut que la croix de son Fils 


Iit. 3 


34 L'ESTENDART DE LA SAINCTE CROIX. 


soit cachée. Par la marque de la croix, toutes deceptions des 
diables sont chassées. La croix abolit l'idolastrie. La croix est 
cause de l'idolastrie. Qui ne void la contrarieté de ces parolles? 
L'une ne peut estre vraye, que l'autre ne soit fausse. Mais 
laquelle sera vraye, sinon celle que non-seulement S. Athanase 
a proferée, ains est enseignée par Jesus-Christ et les prophetes, 
et creué par toute l'antiquité? 

Pour vray, tous les prophetes ont predit qu'à la venuë de 
Nostre-Seigneur, par sa croix et passion, les idoles seroient 
abolies : Et non memorabuntur ultra, Il n'en sera plus me- 
moire, dit Zacharie (Zach. 13). Et vous, traitteur, voulez au con- 
traire que la croix soit une idole, et que l'idolastrie ayt esté catlio- 
lique, c'est-à-dire, universelle en l'Eglise de Jesus-Christ l'es- 
pace de mille ans, et que la vraye religion ayt esté cachée en 
une petite poignée de personnes invisibles el incognuüs. Jesus- 
Christ proteste (Joan. 12), Que si un jour il est eslevé en haut, 
il tirera toutes choses à soy, et le prince du monde sera chassé; 
et vous voulez que l'eschelle de son exaltation ayt deprimé oct 
abattu son honneur et service. Toute l'antiquité s'est servie de la 
croix contre le diable, et vous dites que cette croix est le throsnc 
de son idolastrie? 

Et quant à l'exemple que vous apportez du sepulchre de 
Moyse, je ne scay commeil ne vous a ouvert les yeux ; car lais- 
sant à part l'infasme comparaison que vous faites entre les Juifs 
et les chrestiens, quant au danger de tomber en idofastrie, ne 
deviez-vous pas raisonner en cette sorte? Dieu qui n'a pas voulu 
que le sepulchre de Moyse ayt esté cognu, pour prevenir l'ido- 
lastrie, toutesfois il a voulu que le sepulchre de Nostre-Seigneur 
ayt esté cognu et recognu en l'Eglise chrestienne, comme tout 
le monde scayt, et personne ne le nie : c'est donc signe que lc 
danger de l'idolastrie n'est pas esgal en l'un des sepulchres et eu 
l'autre; et s'il n'y a pas tant lieu de danger d'idolastrie en la 
manifestation du sepulchre de N.-S., que pour l'eviter il l'ayt 
fallu tenir caché, pourquoy y en auroit-il davantage en la croix? 

« Mais, se dit le traitteur, il n'y a point de tesmoignage que 
» Dieu ayt voulu que la croix de son Fils vinst à cognoissance. » 
Certes, voicy une trop grande negative. S. Ambroise, S. Chry- 
sostome, S. Cyrille. S. Hierosme, S. Paulin, S. Sulpice, Eu- 
sebe, Theodoret, Sozomene, Socrate, Nicephore, Ruffin, Jus- 
tin, et plusieurs autres tres-anciens autheurs , sont des tesmoins 
irreprochables que Dieu a voulu que la croix de son Fils vinst à 
cognoissance et fust treuvée 

Or voyons maintenant comme nostre traitteur enfile les raisons 
qu'il & pour sa negative. « Car de dire (ce sont ses parolles) 
» que la croix a esté conservée et enterrée au lieu où elle avoit 
» esté erigóe, qui estoit, comme on devine, le lieu où estoit 
» enterré Adam , cela n'a vraysemblance aucune; car si on croit 
» les anciens, Adam a esté enterré en Hebron, et non pres de 
» Jernsalem. » 

Voyez-vous comme il extravague? Son intention esloit de 
preuver que la croix n'estoit venué à cognoissance; il le preuve, 
parce qu'il n'est pas vraysemblable qu'elle ayt esté enterrée là 
où elle est erigée. Ce qu'il adjouste du lieu où est enterré Adam 
n'est qu'un incident, et le voilà qu'il se rué à le rejetter, comme 
si c'estoit son principal; sautant ainsi de matiere en maliere, 
comme vraye sauterelle de ce grand puits de l'Apocalypse. Et 
n'est-ce pas une belle consequence? la croix n'est pas enterrée 
là où elle fut erigée, donc elle n'est pas venuë à cognoissance! 
comme si elle neust peu venir à cognoissance, sans eslre en- 
terrée au lieu où elle fut dressée. 

Mais quant à ce qu'il adjouste de la sepulture d'Adam, il 
monstre combien il a peu de cognoissance des anciens : car la 
plus grande troupe d'iceux a soutenu que la croix fut plantée 
sur la sepulture d'Adam. Voicy comme S. Augustin en parle : 
« Hierosme prestre a escrit qu'il a appris asseurement des anciens 
» et plus vieux Juifs, qu'Isaac de volonté a esté immolé là où 
» depuis Jesus-Christ a esté crucifié; et mesme, par le rapport 
» des anciens, l'on dit qu'Adam le premier homme fut jadis 
» ensevely au lieu où la croix est fischée, et que partant on 
» l'appelle le lieu de Calvaire, ou du Test, parce que le chef du 
» genre humain fut ensevely en ce lieu-là : et pour vray, mes 
» freres, on ne croit pas sans raison que là ayt esté eslevé le 
» medecin où le malade gisoit, et estoit bien convenahlo que là 
» où estoit tombé l'orgueil humain, là s’inclinast aussi la divine 
» Misericorde. Si que comme ce sang precieux daigne toucher, 
» en distillant, la poudre de l'ancien pecheur, l'on croye qu'il 
» l'ayt aussi rachepté. » Si donc on croit les anciens, Adam aura 
esté enterré au mont Calvaire. Mais cela n'est gueres à nostre 
propos, et n'importe pas beaucoup. 

Le traitleur donc vient à sa seconde raison, et nous recharge 
bien vivement à son advis. « Jtem (dit-il), veu que les disciples 
» et apostres de Jesus-Christ ont esté espars durant la mort d'i- 
» celuy, et qu'apres son ascension ils ont esté prohibez de parler 
» au nom de Jesus-Christ, que Hierusalem peu apres a esté re- 

» duite à une totale extremité et ruyne : quelle apparence y a- 
» t-il qu'elle ayt esté lors serrée et honorée par ceux qui ont 
» adheré à Jesus-Christ? » Un enfant verroit cette ineptie : l'E- 
glise a esté persecutée, donc elle n'a pas serré la croix? Au 
conträire, la persecution l'a fait cacher; incontinent que la per- 
secution a cessé, on l'a retreuvée. Jtem, l'Eglise estoit perse- 
cutée, donc elle n'honoroit pas la croix? Au contraire, la per- 
secution lenflammoit davantage à son devoir, mais en secret, 
de peur d'exposer ce memorial de la persecution de Nostre-Sei- 
gneur à l'opprobre des ennemys de la croix. 

Mais ce n'est que pour embroüiller que ce traitteur dit cecy : 
car nous ne disons pas que ce soient les amys de la croix qui 
l'ont ainsi enterrée; ains plutost les ennemys d'icelle, affin d'en 
abolir la memoire, l'ont ainsi cachée. Ny ne disons pas que ces 
mesmes ennemys ne l'ayent peu jetter en mer : au contraire, 
nous disons qu'ils l'ont peu jetter dans la mer, nonobstant !a 
distance qui est entre le port de Japhet et la ville de Hieru- 
salem, ou avec peine, ou sans peine, par le moyen des rivieres 
qui l'eussent regorgée dans la mer. Et disons encore qu'ils la 
pouvoient brusler; mais nous admirons d'autant plus la Provi- 
dence supreme, qui n'a pas permis la perte de ce sien estendart. 

Or sur tout le traitteur se fasche de ce qu'on dit que sur le 
mont de la Croix on adjusta les idoles de Venus et d'Adonis : 
.« Qui est-ce, dit-il, qui ne rejeitera cette fable, s'il considere 
» la haine que portoicnt les Juifs à toutes sortes d'images? » Mais 
je diray : Qui est-ce qui ne rejettera l'ineptie de ce petit trait- 
teur, s'il considere qu'on ne dit pas que ce soient les Juifs, mais 
les Gentils qui ayent fait cela; et que ce n'est pas Esope qui 
raconte ce fait, mais une infinité de tres-graves et anciens au- 
theurs, comme Eusebe, Ruffin, Paulin, Sulpice, Theodoret , 
Sozomene, Socrate? 

Le seul S. Hierosine devroit suffire pour rendre mieux appris 
ce traitteur; voicy ses parolles en l'Epistre à Paulinus : « Des le 
» temps d'Adrian jusques au regne de Constantin, l'idole de Ju- 
» piter a esté reverée par l'espace de presque cent quatre-vingts 
» ans, sur le lieu de la Resurrection de nostre Sauveur, par les 
» Gentils. Et de mesme en ont-ils faità celle de Venus, qui estoit 
» eslevée en marbre sur la montagne de la Croix : les autheurs 
» de la persecution se persuadant que par ce moyen ils enleve- 
» roient de nostre esiomach de la foy de la Resurrection et de la 
» Croix, s'ils venoient à polluer(1)les lieux saincts parleurs idoles. 

(4) Profaner. 

» Nostre Bethleem (un petit coin du monde, duquel le Psalmiste 
» chante (Psal. 84) : La verité est née de la terre), est maintenant 
» ombragée és bocages d'Adonis ; et en la caverne en laquelle 
» jadis Jesus-Christ petit a jetté ses cris enfantins, estoit regretté 
» et pleuré l'amoureux de Venus. » Voyez-vous à quel propos ce 
traitteur allegue la jalousie des Juifs, puisqu'on ne dit pas que 
ce fussent les Juifs, mais les Gentils; à quel propos il allegue le 
tems de la ville de Hierusalem , puisque ce fut apres son exter- 
mination ? 

Qui sera donc si desesperé que de mettre en doubte cette his- 
toire, tesmoignée par tant de graves autheurs, et tous voisins 
des tems dont ils ont parlé, pour bailler credit à ce contrediseur, 
qui, sans raison, apres douze cens ans, les vient impudemment 
dementir? 

« Mais se dit le traitteur, tels contes ne servent sinon à anean- 
» tirla croix de Christ. » Mais quelle insolence est celle-cy, d'in- 
jurier tant de saincts Peres, desquels la suffisance est incompa- 
rable, au prix de celle de Lous ces novateurs? 

« La saincte histoire (replique le traitteur) nous enseigne bien 
» une autre facon qu'ont tenué les ennemys de la Croix, en ce 
» qu'ils ont rejetté la predication de l'Evangile. » Voilà pas une 
belle raison ? Je confesse que celle-là est une autre facon qu'ont 
tenuë les ennemys de la Croix; mais il ne s'ensuit pas qu'ils 
n'ayent teneu encore celle qui est recitée par ces anciens Peres : 
car l'une n'est pas contraire à l'autre, mais s'entre-suivent. 

Au reste, avant de. finir ce propos, je veux descouvrir un 
trait de ce traitteur, qui monstre combien il est passionné et de 
mauvaise foy. Il fait dire à S. Athanase, au commencement du 
livre contre les idoles, qu'apres la venué de la Croix, toute l'ado- 
ration des images a esté ostée. Voilà une fausseté bien expresse ; 
car S. Athanase ne parle point là des images, mais des idoles. 
Et de fait, comme auroit-il dit que par la Croix toute l'adoration 
des images a esté ostée, luy qui, és questions qu'il a escrites à 
Antiochus, dit exprez ces parolles : Certes, nous adorons la 
figure de la Croix, composée de deux bois. 

Je sçay bien que le traitteur se voudra couvrir de la com- 
mune opiniastreté avec laquelle les reformateurs veulent main- 
tenir qu'idole et image n'est qu'une mesme chose. Mais certes 
C'est une trop grande ineptie; car par là on pourroit dire que 
Jesus-Christ est une idole, puisqu'il est appellé disertement 
image de Dieu en l'Escriture. Si donc image et idole n'est qu'une 
mesme chose, Jesus-Christ, qui est image de Dieu, sera idole de 

Dieu, et ceux qui l'adorent seront idolastres. Tout cela n'est que 
blaspheme. 

L'absurdité est toute pareille, quand il dit : « Que les noms 
» des idoles ont esté changez, mais que les choses sont demeu- 
» rées au chrislianisme; » car à ce compte-là, ce que nous ap- 
pellons Jesus-Christ ne sera que le Jupiter des payens, el le 
baptesme de Calvin, Beze, et tels autres, qui furent haptisez 
parmy les catholiques, sous le nom de la Saincte-Trinilé, ne sera 
fait en realité qu'au nom et en la vertu de quelques idoles. 

Il a bien aussi bonne grace quand il met difference entre l'ido- 
lastrie payenne et l'idolastrie chrestienne (car il semble que ces 
parolles se rapportent à cette intention); c'est comme qui diroit 
une chaleur froide, ou une lumiere tenebreuse. Mais tout revient 
à ce poinct de faire les chrestiens idolastres, et Jesus-Christ 
idole. La vehemence du mal-talent que ces reformateurs ont 
contre l'Eglise catholique les offusque tellement que, pour nous 
courir sus, ils vont fondre dans ces precipices. Mais cecy soit 
dit en passant, pour decharger la croyance que l'antiquité nous 
a faite du sous-enterrement et conservation du bois de la croix, 
des calomnies et reproches que luy fait ce traitteur. 

Et cependant ce n'est pas un petit argument pour la vertu et 
honneur de la saincle Croix, que Dieu l'ayt ainsi conservée pres 
de trois cens et trente ans sous terre, sans que pourtant elle soit 
aucunement pourrie, et que, les ennemys du christianisme ayant 
fait tont leur possible pour en abolir la memoire, elle leur ayt 
eslée cachée, pour estre relevée en un tems auquel elle fut sainc- 
tement reverée. Et pour rendre le miracle de l'Invention et 
conservation de cette saincte Croix d'autant plus illustre, avoir 
conservé deux autres croix, qui donnassent occasion à la preuve 
miraculeuse que l'on eut de {a vertu de la troisiesme. Ce sont les 
parolles de S. Paulin : « Donc, dit-il, la croix du Seigneur si 
» long-tems couverte, cachée aux Juifs, au tems de la passion, 
» et qui ne fut point decouverte aux Gentils, qui, sans doute, 
» creuserent et tirerent beaucoup de terre pour l'edification du 
» temple qu'ils avoient dressé sur le mont du Calvaire, n'a-t-elle 
» pas esté cachée par la main de Dieu, à ce que maintenant elle 
» fust treuvée quand elle a esté religieusement cherchée? » 

Le grand Constantin recognoist en ce fait l'admirable provi- 
dence de Dieu : en l'epistre qu'il escrit à Macaire, selon le recit 
d'Eusebe (De Constant. Vita, 1. 3, c. 29) et de Theodoret (l. 1, 
cap. 27) là où parlant de la conservation du sepulchre et 
autres saincts lieux du Calvaire, il dit ainsi : « Car que la re- 

» membrance (4) de la tres-saincte passion ayt esté si longuement 
» accablée de terre, ainsi, par l'espace de tant d'années, inco- 
» gnué jusques à ce que, le commun ennemy de tous ayant esté 
» exterminé, elle apparut à ses serviteurs ; pour vray, cela sur- 
» passe toutes sortes d'admirations. Et plus bas : La croyance de 
» ce miracle surpasse toute nature capable de raison humaine. » 

Mais à qui revient l'honneur de cette conservation si miracu- 
leuse de la Croix, sinon à Jesus-Christ crucifié? Elle a pris et 
beu cette vertu incorruptible du sang de la chair, laquelle, ayant 
souffert la mort, n'a point veu la corruption : stam incorrup- 
tibilem virtutem, de illius profecto carnis sanguine bibit, quæ 
passa mortem, non vidit corruptionem. Ce sont les parolles de 
S. Paulin, ad Sever. 


CHAPITRE VII. 


DE L'INVENTION DE LA CROIX. PREUVE SIXIESME. 


APRES que ce traitteura discouru à playsirsurle sous-terrement 
et lieu de la croix, il veut en un autre endroit combattre l'Inven- 
tion d'icelle, et veut persuader que cette Invention est inventée. 

« Il n'est besoin, dit-il, d'entrer sur la recherche, si ç'a esté 
» uneinvention contreuvée, ou vraye: combien (2) que Volaterran, 
» et frere Onuphrius Panuinus, de l'ordre des Augustins, en ses 
» notes sur Platine, en la vie d'Eusebe, pape trente-deuxiesme, 
.» donne assez à entendre que c'est chose incertaine, veu la 
» diversité qui se treuve és autheurs, touchant le tems de cette 
» Invention ; et si l'on croit quelques historiens, Helene estoit 
» encore infidelle alors, et Constantin mesme n'estoit pas ferme 
» chrestien, ct n'avoit rien en Syrie encore : et quelques-uns 
» disent qu'elle ne fut treuvée du tems du grand Constantin, 
» mais de Constantin son fils : joint qu'Eusebe, qui & escritla vie 
» de Constantin, et qui parle de ce qu'Helene fit en Hierusalem, 
» ne dit un seul mot de cette Invention de croix. Aussi ne s'ac- 
» corde S. Ambroise avec les autres historiens; car il dit que 
» cette croix fut cognué au tiltre d'icelle, et les autres disent que 
» ce fut par la guerison miraculeuse d'une femme. » Voilà ce 
que dit le traitteur quant à ce poinct. 

Or, qui vid jamais une raison si deraisonnable, que pour l'in- 
certitude du tems on tire en consequence l'incertitude de la 
chose mesme? 


(4) Représentation. — (2) Quoi. 

Combien de temps y a-t-il que le monde fut creé? Il n'y a 
chronologien qui n'en ayt son opinion à part : faut-il dire 
pourtant que le monde n'a pas esté creé? En quel aage mourut 
Nostre-Seigneur? Qui dit à trente-un, qui dit à trente-deux, qui 
dit à trente-quatre ans, et ce grand Irenée passe jusques à cin- 
quante : faudroit-il donc dire, pour cette diversité d'opinions de 
l'aage auquel Nostre-Seigneur souffrit, que sa mort fut incer- 
taine? Autant en diray-je du baptesme d'iceluy, et des autres 
choses tesmoignées en l'Escriture, lesquelles, estant tres-cer- 
taines, ont la circonstance du tems tres-incertaine. Chacun 
scayt que S. Clement fut pape, mais on ne scayt si ce fut devant, 
ou apres Linus et Cletus. Combien de gens y a-t-il au monde qui 
ne scavent ny le jour, ny l'an de leur naissance? 

Volaterran donc et le docte Onuphrius ne monstrent point que 
l'histoire de l'Invention de la Croix soit incertaine, quoy qu'ils 
produisent l'incertitude du tems auquel elle a esté faite. Il 
n'importe de scavoir le jour, l'an, l'heure; il suffit que la chose 
soit advenuë. Et quant à Panuinus, voyant Platine dire que cette 
Invention fut faite sous Eusebe, il se resout, et dignement, à 
l'opinion contraire, ne laissant pas la chose indecise, comme 
presuppose le traitteur, qui s'enferre luy-mesme, quand laissant 
les autheurs d'accord, en l'Invention de la Croix, il allegue seu- 
lement leur discorde en l'aage et tems d'icelle; car c'est pure- 
ment confesser ce qu'il avoit premierement nié, à sçavoir, qu'il 
y & bon tesmoignage que Dieu a voulu que la croix de son Fils 
vinst à cognoissance. 

Rien de bon, rien de sainct ne se fait que Dieu n'en soit au- 
theur. Or, l'Invention de la Croix est celebrée par tant de graves 
et saincts Peres comme une œuvre pieuse et saincte, comme 
donc n'y a-t-il point de tesmoignage que Dieu l'ayt vouluë? Tes- 
moigner qu'une œuvre est saincte, c'est tesmoigner que Dieu la 
veut. 

Mais il y a plus; car tous les plus graves autheurs qui ont 
escrit de l'Invention de la saincte Croix, comme S. Ambroise, 
S. Paulin; Eusebe, Ruffin, Sozomene, asseurent qu'Helene fut 
inspirée d'aller à la recherche de ce bois sacré. Eusebe dit : Ad- 
vertie par de divines visions. Divino inspirata concilio, dit 
Paulinus, Inspirée par le conseil divin. Infuso sibi sancto 
Spiritu, dit S. Ambroise. Le Sainct-Esprit luy estant infus. 
Et Socrate : Admonestée divinement en sommeil. Voilà donc 
plusieurs tesmoignages que Dieu a voulu la croix de son Fils 
estre treuvée. 

Mais le traitteur oppose qu'Eusebe, parlant en la vie de Cons- 
tantin de ce qu'Helene fit en Hierusalem, ne fait aucune mention 
de l'Invention de la Croix. Je dy qu'il laissa d'en parler tout 
exprez enla vie de Constantin, pour estre chose toute cognué 
de ce tems-là : et neantmoins il touche cette histoire en passant, 
és lettres qu'il recite de Constantin à Macaire, evesque de Hie- 
rusalem. Mais en sa Chronique traduite par S. Hierosme, il tes- 
moigne si ouvertement cette Invention que rien plus : « Helene, 
» dit-il, mere de Constantin, advertie par de divines visions, 
» treuva pres de Hierusalem le tres-heureux bois de la croix, 
» auquel le salut du monde fut pendu. » 

Et S. Ambroise ne se treuvera point contraire en cet endroict 
aux autres ; car ce qu'il dit, les autres le disent, quoy qu'il ne dit 
pas tout ce que les autres disent, Il est vray, comme dit S. Am- 
broise , que la croix de Nostre-Seigneur fut cognué par le tilire: 
mais parce que le tiltre estoit separé de la croix, comme dit 
Sozomene, elle n'estoit pas encore du tout assez evidemment 
recognué, dit Ruffin. On commença donc à la recognoistre par 
le lieu de l'affixion du tiltre : c'est ce que rapporte S. Ambroise; 
puis on la recognut encore mieux et plus parfaictement, par les 
miracles que Dieu fit à l'attouchement de ce sainct bois : car 
Helene ayant treuvé trois croix aupres du sepulchre, et ne pou- 
vant recognoistre, à plein, laquelle estoit la saincte et sacrée, 
Macaire, evesque de Hierusalem, fit une belle priere à Dieu, 
recitée par Ruffin, pour obtenir un signe par lequel on pust 
discerner la croix de Jesus-Christ. Or il y avoitlà pres une dame 
presque morte d'une maladie longue et incurable, à laquelle on 
appliqua les deux croix des larrons; mais pour neant, car la 
mort ne les craignoit point. On la toucha donc du bois de la 
croix saincte , et tout aussi-tost la mort se retira bien loing, ne 
pouvant porter l'effort de la croix sur laquelle elle avoit esté 
vaincuë et morte, lorsqu'elle osa entreprendre d'y faire mourir 
la vie. Ainsi cette femme, toute guerie sur-le-champ, se leve 
cheminant et loüant le Crucifié. S. Paulin (Epist. 31 ad Sev.), Sul- 
pice (Hist. sacr., 1. 2), et Sozomene (Hist. Eccl.), recitent qu'alors 
mesme un homme mort ressuscita au toucher de ce sainct bois. 

Enfin le traitteur dit plusieurs choses en cet endroict, sans 
alleguer autres autheurs, sinon quelqu'un, et quelques-uns, à 
quoy je ne suis obligé de respondre, jusques à ce qu'il me les 
nomme. Aussi bien, ce qu'il en veut deduire n'est guere à propos, 
non plus que l'histoire impertinente qu'il a prise des sermons de 
Discipulus (Serm. 21, de Invent. Crucis), qui ne fait rien contre 

nous, puisque les catholiques ne tiennent pas ce Disciple pour 
maistre de leur foy : et ne disons pas que quelque particulier 
catholique ne puisse advancer quelque chose mal asseurée; mais 
cela ne prejudicie point à la foy publique de l'Eglise. Cependant 
Discipulus ne baille pas ce conte-là pour chose asseuróe, mais 
proteste de l'avoir pris du livre apocryphe de Nicodeme. Ce que 
le traitteur a dissimulé. 


CHAPITRE VIII. 


QUE LA CROIX REPRESENTE LA PASSION DE NOSTRE-SEIGNEUR. 
PREUVE SEPTIESME. 


L'on treuve que le sainct bois de la croix a eu plusieurs usages 
parmy les chrestiens , dés son Invention; mais parlant generale- 
ment, on les peut reduire à trois : 4° Car les anciens s'en sont 
servis comme d'un cher memorial et devote remembrance de 
la passion. 2° Comme d'un bouclier et remede contre toutes 
sortes de maux. 3° Comme d'un sainct et propre moyen pour 
honorer Jesus-Christ crucifié. Or le traitteur fait semblant d'i- 
gnorer tout cecy, et quant au premier usage, qui esl de repre- 
senter la passion, il en parle en cette sorle : 

.« Si par le mot de Croix nous entendons les souffrances que 
» le Fils de Dieu a portées en son corps et en son ame, ayant 
» esté remply de douleurs, comme dit Isaye (c. 53), et ayant esté 
» contesté en son ame jusques à la mort, voire ayant beu la 
» coupe de l'ire de Dieu, à cause de quoy il a crié : Mon 
» Dieu, mon Dieu! pourquoy m'as-tu abandonné (Matth. 27)? 
» il est certain que telles souffrances ne se peuvent representer, 
» car nos sens ne les sgauroient comprendre; mais par la foy 
» nous entendons quelles sont infinies et indicibles : pourtant 
» nous disons en nostre symbole que nous croyons que jesus- 
» Christ a souffert, qu'il a esté crucifié, mort et ensevely, et 
» est descendu aux enfers : que si cela est indicible, il est 
» aussi irrepresentable. » 

Voilà la philosophie; mais voyons un peu ce qu'elle vaut. 

Si par les souffrances de Nostre-Seigneur il entend la valeur 
et merite d'icelles, il dit vray qu'elles sont infinies : mais il 
s'explique mal, les appellant souffrances, douleurs, tristesse, 
coupe de l'ire de Dieu, et abandonnement d'iceluy ; il faudroit 
plutost les appeller consolations, et douce eau salutaire, de la- 

quelle les abreuvez n'auront jamais plus soif. Puis encore dit-il 
mal; car, quoy que cette valeur et ce merite dela passion soient 
infinis, et que nos sens neles puissent comprendre, ils sont neant- 
moins representables, autrement ils ne seroient pas croyables. 
Rien n'est creu qui ne sait premier representé à nostre, oüye, 
qui est un de nos sens. Daniel represente Dieu; l'homme est 
fait à l'image et ressemblance de Dieu, ce qui ne se peut sans 
qu'il le represente : « Les choses invisibles de Dieu se voyent 
» de la creature du monde, par les choses faites (Rom. 1). » 
« Ainsi les cieux nous representent et annoncent la gloire de 
» Dieu (Psal. 18). » Ainsi les cherubins, quoy qu'invisibles, et 
surmontant de bien loing la capacité de nos sens, n'ont pas 
laissé d'estre representez en l'ancienne loy (Exod. 25). 

S'il entend les propres peines, souffrances et passion de 
Nostre-Seigneur, il est inepte de dire qu'elles sont irrepresen- 
lables; car qu'est-ce que representoient tant de sacrifices san- 
glans de l'ancienne loy (1. Cor. 10 ; Heb. 9)? et qu'est-ce que re- 
presente maintenant l'Eucharistie, sinon la passion et mort du 
Sauveur? Jacob n'eut pas plutost veu la robbe de son fils Joseph 
ensanglantée (Gen. 37), que tout à coup il se representa si 
vivement la mort presupposée d'iceluy, qu'il ne pouvoit estre 
consolé. 

Qui est-ce qui, voyant la croix de Nostre-Seigneur, ne se re- 
presente sa mort et passion? « J'ay veu bien souvent, dit S. Gre- 
» goire de Nissene, la figure dela passion, et n'ay peu passer les 
» yeux sur cette peinture, sans larmes, lorsque je voyois l'ou- 
» vrage de l'artifice estre desmontré en la personne signifiée 
» (4 Conc. Nic., Act. 2 et 4). » C'estoit lorsqu'il voyoit l'image 
d'Abraham, sacrifiant son fils, tant elle luy representoit piteu- 
sement les martyres de ces deux personnages, et la passion de 
Nostre-Seigneur qui y estoit figurée. 

Ce mesme traitteur est encore inepte, s'il veut dire que les 
souffrances mesmes sont infinies, parce que boire l'ire de Dieu, 
et estre abandonné d'iceluy, est un mal infini : il semble neant- 
moins que ce soit son intention, quand il dit que le Sauveur a 
beu la coupe de l'ire de Dieu, et met entre les articles de la pas- 
sion la descente aux enfers; ce que sans doute il rapporte à la 
crainte que Calvin attribuà à Jesus-Christ, disant qu'il eut peur 
et crainte pour le salut de son ame propre, redoutant la maledic- 
tion et ire de Dieu. Mais cela est un blaspheme intolerable, 
comme j'ay monstré cy-devant, puisque la crainte presuppose 
probabilité en l'evenement du mal que l'on craint, et que partant 

Nostre-Seigneur eust probabilité de sa damnation. Chose horrible 
à dire! 

Le traitteur donc ne peut pas dire que les souffrances de Nos- 
tre-Seigneur sont irrepresentables pour estre infinies, et moins 
encore pour esire indicibles; car Dieu, qui est infiny, ne laisse 
pas de nous estre representé en plusieurs sortes, et sa gloire 
mesme, quoy qu'elle soit indicible, quant à la grandeur de ses 
perfections : autrement ny Dieu, ny sa gloire, ne sont pas du 
tout indicibles; car ils seroient incroyables, puisque nous ne 
croyons que par l'oüye. 

Or, ces inepties sont mises en avant par le traitteur, d'autant 
qu'il pense que pour representer une chose, illa faille ressembler 
de tout poinct : ce qui est sot et ignorant, car les plus parfaictes 
images ne representent que les lineamens et couleurs exte- 
rieures. Et neantmoins on dit, et il est vray, qu'elles representent 
vivement. Les choses sont representées par leurs effects, par leurs 
ressemblances, par leurs causes, et enfin par tout ce qui en re- 
veille en nous la souvenance; car tout cela nous rend les choses 
absentes comme presentes. 

Le traitteur dit que c'est un article de foy, et partant incom- 
prehensible à nos sens. Je confesse tout cela : mais je dy aussi 
que cet article est representable, non pas certes parfaictement , 
(car qui representeroit jamais la valeur et le prix de ce sang 
divin, et la grandeur des travaux interieurs du.Sauveur?) mais 
il est representable comme les hommes et les maisons, dont on 
ne represente que les visages et façades exterieures. 

Or, que le bois de la croix represente la passion de Nostre-Sei- 
gneur, la chose est de soy trop claire; l'infaillible rapport que la 
croix a au Crucifix ne peut moins operer que cette representation. 
Dont Ruffin parlant de la piece de la croix qu'Helene laissa en 
Hierusalem, il dit qu'elle estoit encore gardée de son tems, 
avec une soigneuse veneration, pour souvenance et memoire : 
Etiam nunc ad memoriam solita veneratione servatur. Au- 
tant en dit Socrate. Theodoret dit qu'on la bailla en garde à 
Levesque, afin qu'elle fust pour memorial de salut à la poste- 
rité. Ainsi Constantin le Grand, en l'Epistre à Macaire, ap- 
pelle les lieux du sepulchre et croix de Nostre-Seigneur : Segni- 
ficationem passionis sanctissime ; Signe de la tres-saincte 
passion. 

Et S. Paulin, en l'Epistre à Severe, lui envoyant une petitie 
piece d'une partie de la croix : « Que vostre foy, dit-il, ne soit 
» point retrecie, vos yeux charnels voyant peu de chose : mais 

» que, par la veuë interieure, elle voye en ce petit peu toute la 
» vertu de la croix, pendant que vous pensez voir ce bois-là, 
» auquel le Seigneur de Majesté estant clouë, fut pendu, tout 
» le monde tremblant, et vous resjouyssez avec crainte. » Et 
plus bas, parlant de l'Invention de la Croix, il dit « Que les 
» Juifs l'eussent abolie, s'ils l'eussent treuvée , et n'eussent peu 
» souffrir (ce sont ses parolles) qu'en la Croix, demeurant en 
» estre, la passion de celuy-là fust honorée, duquel ils ne peu- 
» vent supporter que la Resurrection soit reverée, laquelle a 
» esté preuvée parle sepulchre vuide, les sgeaux en estant le- 
» vez. » 

Mais, s’il m'est permis de parler par experience, quelle devo- 
tion vid-on s'allumer parmy les deux confreries d'Annessy et de 
Chambery , lorsqu'estant allées en procession à Aix, elles eurent 
ce bien d'y voir la saincte piece du bois de la croix, laquelle y 
est conservée? personne ne se peust tenir de pleurer et souspirer 
vers le ciel, à la veué de ce precieux gage. Combien de sainctes 
resolutions de mieux vivre à l'advenir, et de saincts deplaysirs 
et regrets de la vie passée prit-on à cette occasion? Certes, la 
simple veué d'un bois n'eust pas eu ce credit, si par-là la toute- 
puissante passion du Sauveur n'eust esté vivement representée. 
Saincte et admirable vertu de la Croix pour laquelle elle merite 
d'autant plus estre honorée! 


CHAPITRE IX. 


DE LA VERTU DE LA CROIX TESMOIGNÉE PAR LES ANCIENS. 
PREUVE HUICTIESME. 


Les anciens, ayant consideré les raisons que nous avons tirées 
cy-devant de l'Escriture saincte, pour l'honneur et vertu du bois 
de la croix, et ayant esté asseurez de grand nombre de miracles 
que Dieu avoit fait en iceluy, ils l'ont employé comme une de- 
fense et rempart contre toutes sortes d'adversitez. Ils sgavoient 
que la conservation de ce sainct bois avoit esté toute miracu- 
leuse, en ce qu'elle avoit esté cachée à eeux qui l'eussent abolie, 
s'ils l'eussent treuvée; et mesmement aux Gentils qui foüyrent 
beaucoup la terre où elle estoit, pour edifier le temple de Venus. 

1° Et d'avoir esté trois cens et trente ans environ dans la terre 
sans pourrir. 

2° [ls avoient veu les miracles de son Invention : 4° En ce 
qu'elle avoir esté revelée à Helene par divine revelation. 2* En 

ce que par l'attouchement d'icelle, la maladie incurable de cette 
dame avoit esté guerie, et un homme mort ressuscité. Cela fut 
cause qu'ils la mirent en usage comme un grand remede et pre- 
servatif. 

Et partant, Helene envoyant un des cloux de la croix, pour 
.mettre en la couronne de Constantin son fils, affin qu'il fust en 
ayde et secours, pour la teste de son fils, et en repoussast les 
fleches des ennemys : Qui præsidio esset capiti filii sui, et hos- 
tium tela repelleret (ce sont les parolles de Theodoret), elle 
envoya encore à l'empereur une piece de la croix, « laquelle 
» incontinent qu'il eut receué, estimant que la ville oà elle 
» seroit gardée seroit maintenuë saine et sauve, il l'enferma 
» dedans sa propre statuë, laquelle fut colloquée à Constanti- 
» nople, en la place nommée de Constantin, sur une grande co- 
» lomne faite de pierre de porphire. » Voilà comme parle So- 
crate. 

De là est arrivé « que tout le monde s'est efforcé d'avoir de ce 
» bois : si que ceux qui en ont quelque peu l'enchassent en or, et 
» le mettent à leur col, estant par là beaucoup houorez et ma- 
» gnifiez, munis et contre-gardez, quoique ç'aye esté le bois de 
» condamnation. » S. Chrysostosme parle ainsi. Et S. Cyrille de 
Hierusalem parlant des tesmoignages de Jesus-Christ : « Le 
» bois de la croix est tesmoignage, dii-il, qui apparoist entre 
» nous, jusques aujourd'huy, et entre ceux lesquels prenant d'i- 
» celuy selon la foy, en ont remply dés ce lieu presque tout le 
» monde. » Et ailleurs parlant de la passion : « Si je la niois, 
» dit-il, le Calvaire duquel nous sommes tout proches me con- 
» vaincra : le bois de la croix me convaincra, lequel dés icy a 
» esté espars en tout l'univers par petites pieces. » Et S. Gre- 
goire Nissene raconte que S'* Macrine avoit accoustumé de por- 
ter une piece de la vraye croix enchassée dans une petite croix 
d'argent. 

Tout cecy se rapporte à ce que S. Paulin en dit plus expresse- 
ment, escrivant à Severo, là où ayant dit qu'on ne pouvoit avoir 
aucune piece de la vraye croix qui estoit en Hierusalem , sinon 
parle congé de l'evesque, il continué en cette sorte : « Par la 
» seule faveur duquel on a ce bien d'avoir de petites pieces et 
» particules de ce bois sacré, pour une grande grace de foy et 
» benediction : laquelle croix mesme ayant une vive vigueur en 
» une matiere insensible, elle preste dés ce temps-là, et fournit 
» de son bois aux desirs presque tous les jours infinis des hommes. 
» Et pour tout cela elle n'en amoindrit point, et n'en sent point 

» de perte , et demeure comme si on n'y avoit point touché ; les 
» hommes prenant tous les jours d'icelle, partagée et divisée, 
» l'honorant tousjours neanimoins toute entiere. Mais cette vertu 
» incorruptible et indommageable, ou imperissable solidité, a 
» esté imbeué et tirée du sang de la chair, laquelle ayant souf- 
» fert la mort, n'a point veu la corruption. » 

Le latin est plus beau : Cujus Episcopi tantim munere de 
eadem cruce , pars minuta sacri ligni, ad magnam fidei et be- 
nedictionis gratiam haberi datur : qua quidem cruz in materia 
insensata, vim vivam tenens, ita ex illo tempore innumeris 
pené quotidie hominum votis, lignum suum commodat : ut 
detrimentum non sentiat , et quasi intacta permaneat quotidie 
dividuam sumentibus, et semper totam venerantibus, sed istam 
imputribilem virtutem, et indelebilem soliditatem, de illius 
profecto carnis sanguine bibit , qua passa mortem , non vidit 
corruptionem. 

Voilà pas de grands tesmoignages de la vertu de la croix? 
Tout le christianisme en vouloit avoir en ce tems-là; et Dieu, 
se montrant favorable à cette devotion, multiplioit le bois de la 
croix, à mesure que l'on en levoit des pieces; signe evident que 
l'Eglise de ce tems-là avoit une autre forme que la reformation 
des novateurs. 

Le mesme S. Paulin, envoyant à S. Sulpice une petite piece 
de la croix : « Recevez, dit-il, un grand present, en peu dc 
» choses, et en une roigneure presque indivisible d'une petite 
» buchette, recevez une deffense pour la vie presente, et un 
» gage de l'eternelle. » 

Ainsi luy-mesme raconte que voyant brusler à Noél, par un 
embrasement presque incroyable, une maison qui estoit vis-à- 
vis de l'eglise de S. Felix, il s'eslanga contre le feu, et l'esteignit 
par la vertu d'une piece de la croix qu'il tenoit (Poem. 21) : 


De crucis æternæ sumptum mihi fragmine lignum, 
Promo , tenensque manu, adversis procul ingero flammis. 
Profuit , et nostram cognovit flamma salutem. 

Nec mea voz, aut dextra illum, sed vis crucis ignem 
Terruit : inque loco de quo surrezerat ipso, 

Ut circumseptam præscripto limine flammam 
Sistere, et extingui, fremitu moriente coëgit, 

Et cinere.exortam cineri remeare procellam : 
Quanta crucis virtus, ut se natura relinquat! 
Omnia ligna vorans , ligno crucis uritur ignis, 
Vicerat ignis aquam , nos ligno extinzimus ignem. 

Comme seroit à dire : 


Je prends de ce sainct bois de la croix, et en jette 
Un seul eschantillon à travers de ce feu; 

L'on cognut tout soudain combien il avoit peu : 

La flamme respectant nostre salut, s'arreste. 

Ce ne fut point ma voix ny ma main plus puissante, 
Mais l'effort de la croix qui lui fit cette peur, 

Et qui la contraignit de perdre sa fureur, 

Là mesme où elle avoit esté plus violente; 

Et comme l'on n'eust peu sa rage confiner, 

On la vit de la cendre en cendre retourner. 
Quelle est donc, ô chrestiens! de cette croix la force? 
Puisque contre elle en vain la nature s'efforce , 
S'abandonne soy-mesme et lui quitte ses droits; 
Puisque le feu, bruslant toute sorte de bois, 

Par le bois de la croix brusle de telle sorte : 
Tesmoignant que le feu ayant surmonté l'eau, 
Pouvoit estre vaincu, quel remede nouveau! 

Par le seul bois, pourveu que de la croix il sorte. 


Evagrius recite que la ville d'Apamée estant reduite à l'extres- 
mité par le siege de Chosroas , les habitans prierent leur evesque, 
nommé Thomas, de leur monstrer une piece de la croix, qui 
estoit là. Ce qu “il fit, la portant autour du sanctuaire : « Et alors 
» une flamme du feu resplendissant, et non bruslant, suivit 
» Thomas, allant de lieu en lieu, si que toute la place, en la- 
» quelle s'arrestant, il monstroit la venerable croix au peuple, 
» sembloit brusler; et cecy fut fait non une fois ou deux, mais 
» plusieurs : chose laquelle presagea le salut d'Apamée, qui 
» s'ensuivit depuis. » Ce sont presque les parolles d'Evagrius, 
qui recite cecy comme tesmoin oculaire. 

Ce n'est donc pas merveille si S. Ambroise, parlant du bois de 
la croix, dit que c'est un remede pour le salut, et que par une 
puissance invisible il tourmente les diables. Et S. Cyrille, que, 
jusques à son temps, le bois de la croix, qui estoit en Hierusalem, 
guerissoit les malades, chassoit les diables et les charmes. Et S. 
Gregoire le Grand , livre 3° de ses Epistres , epistre 35, parle dc 
l'huile de la saincte croix, lequel en touchant guerissoit. Et Bede 
tesmoigne que c'estoit une huile qui sortoit de soy-mesme du 
bois de la croix. Voyez le grand cardinal Baronius, sous l'an 598. 

Qu'est-ce que respondra à tout cecy le traitteur? dira-t-il que 
les tesmoins que je produis sont reprochables? mais certes ce 
sont tous autheurs graves. Peut-estre respondra-t-il que cepen- 

dant ils n'attribuoient rien à la saincte croix, ou au seul signe 
d'icelle; mais nous avons desjà protesté que la croix n'est que 
l'instrument de Dieu és œuvres miraculeuses, si que d'elle- 
mesme elle n'a point de proportion avec telles operations : le 
cas est tout semblable en la robbe de Nostre-Seigneur, et és os 
d'Helisée. Je concluray donc, avec Justinien l'empereur, que 
ç'a esté pour nous que la croix a esté retreuvée : Helene; dit-il, 
mere de Constantin le Grand, femme tres-devote, nous a treuvé 
le sacré signe des chrestiens. 


CHAPITRE X. 


DE L'HONNEUR DE LA CROIX TESMOIGNÉ PAR LES ANCIENS. 
PREUVE NEUFVIESME. 


J'Av dit cy-dessus que les anciens avoient en usage le bois de 
la saincte croix, pour honorer en iceluy Jesus-Christ crucifié : 
d'autant que l'honneur de la croix se rapporte tout au Crucifix. 
Or, cecy a esté tesmoigné en l'antiquité par plusieurs moyens. 

Et premierement par les lieux honorables dans lesquels ils 
logeoient les pieces de la croix. Nous avons veu que l'empereur 
Constantin en mit une dans sa propre statuë, en un lieu fort 
honorable de Constantinople, comme une saincte deffense de 
toute la ville. S. Chrysostome nous a tesmoigné qu'on enchassoit 
les autres en or, et les pendoit-on au col, par honneur. S. Gre- 
goire Nissene nous a dit que S“ Macrine en portoit une dans 
une croix d'argent. Theodoret, Ruffin, S. Paulin, et les autres, 
recontent qu'Helene fit dresser un magnifique temple sur le 
mont de la croix, tout lambrissé en or, dans la sacristie duquel 
estoit precieusement gardée une piece de la croix. S. Paulin en- 
voya une petite piece d'icelle à S. Sulpice, pour la consecration 
d'une eglise : « Nous avons treuvé, dit-il, de quoy vous envoyer 
» pour la sanctification du temple, et pour combler la benediction 
» des sainctes reliques, c'est à sçavoir, une partie d'une petite 
» piece du bois de la divine croix. » Et le mesme Paulin mit par 
honneur, en une belle eglise de Nole, une piece de la croix, avec 
les reliques des Saincts dans le maistre-autel, avec ces vers : 


Hic pietas, hie alma fides, hic gloria Christi , 
Hic est martyribus crux sociata suis. 

Nam crucis é ligno , magnum brevis hastula pignus, 
Totaque in exiguo segmine , viz crucis est. 


IT. k 

Hoc Melanæ sanctæ delatum munere Nolam, 
Summun Hierosolyma venit ab urbe bonum. 

Sancta Deo geminum velant altaria honorem , 
Cum cruce apostolicos quæ sociant cineres : 

Quäm bene junguntur ligno crucis ossa piorum, 
Pro cruce ut occisis in cruce sit requies! 


C'est-à-dire, 


Ici la pieté , la foy, ia gloire encore 

De nostre Redempteur se treuvent assemblez : 

Icy la saincte croix à soy tient accouplez 

Les corps des saincts martyrs, que pour siens elle honore; 
Car, pour peu qu'il y ayt de ce bois admirable, 

Le gage on est tres-grand , et le moindre festu, 

De toute la grand'croix tient toute la vertu, 

N'estant moins que son tout, à nous tous venerable. 
C'est de Hierusalem, qu'un bien si grand et rare 

Nous arriva jadis par le devot bien-fait 

De Meleine qui fut de nom saincte , et d'effect , 

Qui d'un si riche don ne nous fut point avare. 

Ces grands et saincts autels, quoy que couvertement, 
Presentent au grand Dieu double honneur doublement, 
Ayant avec la croix les cendres glorieuses 

Des Apostres aussi, reliques precieuses, 

Qui sont bien à propos joinctes en mesme lieu : 

Cy la croix, là les os des serviteurs de Dieu, 

Lesquels autresfois morts pour la croix en ce monde, 
Ore (1) en la mesme croix prennent leur paix profonde. 


Et S. Ambroise dit qu'Helene fit sagement, laquelle leva la 
croix sur le chef des roys, affin que la croix fust adorée. des roys. 

2° Par les pelerinages que l'on faysoit en Hierusalem pour vi- 
siter la saincte croix. Helene laissa une partie de la croix en 
une chasse d'argent, pour souvenance et monument à ceux 
qui seroient conduits du desir de la voir. Ce sont les parolles 
de Socrate; et S. Paulin dit que cette piece-là n'estoit monstrée 
sinon les festes de Pasques, hormis à la requeste de quelques 
devotes personnes qui alloient seulement en pelerinage en 
Hierusalem , pour voir cette saincte relique , en recompense de 
leur long voyage. Et tesmoigne que saincte Helene avoit esté 
en Hierusalem à cet effect, et en avoit apporté une petite piece 
du sainct bois. Ainsi Jean Moscus, Eviratus, ou Sophronius, ra- 
content que l'abbé Gregoire avec Talleleus firent ce pelerinage 


(4) Maintenant. 

ensemble, et que l'abbé Jean Anachorete avoit accoustumé de 
le faire bien souvent. 

3* Par l'adoration solemnelle de cette mesme croix qui estoit 
en Hierusalem, « laquelle (et ce sont les parolles de S. Paulin) 
l'evesque de cette ville-là produit toutes les années à Pasques, 
pour estre adorée du peuple, luy estant le premier à l'hono- 
rer : Episcopus urbis ejus quotannis, cum Pascha Domini agi- 
tur, adorandam populo, princeps ipse venerantium promit. 
Et ceux qu'Eviratus raconte y avoir fait pelerinage y alloient 
pour- adorer la saincte croix, et les lieux venerables, comme dit 
expressement l'histoire. 

4° Mais il y a bien plus : car, auparavant mesme que la croix 
fust treuvée par Helene, les chrestiens monstroient en quel hon- 
neur ils avoient la croix, honorant mesme le lieu où elle avoit 
esté plantée. Ce qui est touché par tous les autheurs; mais beau- 
coup plus expressement par Sozomene, qui dit : « Que les enne- 
» mys de la croix avoient dressé un temple à Venus, dans lequel 
» ils avoient mis l'idole d'icelle, à cette intention, que ceux qui 
» adoreroient Jesus-Christ en ce lieu-là, semblassent adorer Ve- 
» nus, et qu'à la longueur du tems la vraye cause vinst en ou- 
» bly, pour laquelle les hommes honorent ce lieu-là. » Donc les 
Gentils virent que les chrestiens honoroient ce sainct lieu, au- 
quel Nostre-Seigneur avoit esté crucifié. Combien plus eussent- 
ils honoré la saincte croix? 

8° Et partant Lactance Firmien, avant que la croix fust treu- 
vée, avoit desjà escrit : 


Flecte genu , lignumque crucis venerabile adora. 
Plieles genoux, et adore le bois venerable de la croix. 


Et Sozomene apres avoir raconté l'histoire de l'Invention de la 
croix, et les merveilles qui s'y firent : « Et cela, dit-il, n'est pas 
» tant esmerveillable , principalement puisque les Gentils mesme 
» confessent que cecy est un vers de la Sybille : 


» O lignum feliz in quo Deus ipse pependit! 
» O bois heureux qui tiens Dieu mesme en toy pendu! 


» Car personne (quoy qu'on voulust par tous moyens combattre 
» contre cecy) ne le scauroit nier; donc le bois de la croix, et sa 
» veneration, a esté presignifié par la sybille. » Voilà ses mots. 

6° Parce que les anciens estimoient beaucoup de s'entre-hono- 
rer, quand ils se donnoient les uns aux autres des pieces de la 
croix par present, comme nous avons veu d'Helene et Constan- 

tin, de S" Meleine et de Paulin, et de Sulpice. Ainsi S. Gre- 
goirele Grand envoya à Reccarede, roy des Visigoths, une par- 
ticule de la croix comme un grand present : comme de la me- 
moire de nos peres, le roy des Abyssins envoya par honneur un 
pareil present au roy Emmanuél de Portugal, par Matthieu Ar- 
menien son ambassadeur, comme un gage de la fidelité de son 
alliance. 

1° Les anciens ont honoré la croix, luy attribuant plusieurs 
noms honorables, comme Helene et S. Ambroise l'ont appellée 
« Estendart de salut, triomphe de Jesus-Christ, palme de la vie 
» eternelle, redemption du monde, espée de laquelle le diable 
» & esté tué, remede de l'immortalité , sacrement du salut, bois 
» de verité. » S. Paulin l'appelle « Deffense de la vie presente, 
» gage de l'eternelle, chose de tres-grande benediction. » 
Macaire, evesque de Hierusálem, l'appelle Bois bien-heureuz, 
croiz qui a esté pour la gloire du Seigneur. Justinien l'empe- 
reur : Sacrum christianorum signum , Signe sacré des chres- 
tiens. Et le grand S. Cyrille, au recit du traitteur mesme, 
l'appelle Bois salutaire; et ailleurs Trophée du roy Jesus. Eu- 
sebe : Bois tres-heureux; Lactance : Bois venerable. Ainsi l'anti- 
quité l'a nommée de cent noms tres-venerables. 

8" Quelques-uns des anciens Peres ont estimé que ce mesme 
bois de la vraye croix seroit reparé, et comparoistroit au ciel 
le jour du jugement, selon la parolle de Nostre-Seigneur (Matth. 
24) : Alors apparoistra le signe du Fils de l'homme au ciel : 
c'est l'advis, ce me semble, de S. Chrysostome, au Sermon 
de la Croix et du Larron, et de S. Ephrem, au livre de la 
Vraye penitence, chap. 3, 4, et a esté predit par la Sybille, 
disant : 


O lignum feli in quo Deus ipse pependit! 
Nec te terra capit, sed coli tecta videbis, 
Cüm renovata Dei facies ignita micabit! 


C'est-à-dire, 


O bois heureux qui tiens Dieu mesme en toy pendu! 
Quel honneur te pourroit en terre estre rendu? 

Au ciel un jour, Ô croix, tu seras triomphante, 
Quand la face de Dieu s'y fera voir ardente. 


Et la raison y est bien apparente, parce qu'entre toutes les 
croix, la vraye croix est le plus proprement signe et estendart 
de Jesus-Christ. 

9* Ce n'est donc pas merveille si S. Macaire et Helene avoient 
esgale crainte en l'Invention de la Croix, « Ou de prendre le 
» gibet d'un larron pour la croix du Seigneur, ou que rejettant 
» le bois salutaire en guise de poteau d'un larron, ils ne le 
» violassent, » comme parle S. Paulin : ny que S. Hierosme ne 
pouvoit voir assez tost le jour, « auquel entrant en la caverne 
» du Sauveur, il peust baiser et rebaiser le sainct bois de la 
» croix, » avec la devote Marcelle. Et pour vray, « Si la robbe 
» et l'anneau paternel, ou quelque semblable chose, est d'au- 
» tant plus chere aux enfans, » comme dit S. Augustin « que 
» l'affection et pieté des enfans vers leur pere est plus grande : » 
tant plus un chrestien sera affectionné à l'honneur de Jesus- 
Christ, tant plus honorera-t-il sa croix. 

S. Chrysostome proteste « Que si quelqu'un luy donnoit les 
» sandales et robbes de S. Pierre, il les embrasseroit à bras 
» ouverts, et les mettroit comme un celeste don dans le plus 
» creux de son cœur. » Combien eust-il plus honoré la croix du 
Redempteur? Et S. Augustin, lequel recite que plusieurs mi- 
racles s'estoient faits avec un peu de la terre du mont Calvaire, 
apporté par Hesperius, l'un de ses familliers; et entr'autres 
qu'un paralytique y estant apporté, avoit esté soudain guery, 
et qu'il avoit mis cette terre-là honorablement en l'eglise : quel 
respect eust-il porté à la croix de Nostre-Seigneur! Certes, il 
n'eust pas fait tant de diversions pour effacer la memoire des 
miracles que Dieu fait en icelle et luy refuser un juste honneur, 
comme fait le traitteur tout au long de son escrit. 


FIN DU PREMIER LIVRE. 

LIVRE DEUXIESME. 


DE L'HONNEUR ET VERTU DE L'IMAGE DE LA CROIX. 


ne nl 


CHAPITRE PREMIER. 


DE LA FAÇON DE PEINDRE LES CROIX. 


C'esr icy une forte preuve de l'honneur et vertu de la vraye 
croix ; car comme parle le traitteur : « Il est aisé à recueillir que 
» si le bois de la croix n'a point eu de vertu ny saincteté, ce 
» qui n'en est que le signe ou image n'en a non plus. » Au con- 
traire donc, si le signe et image de la croix a beaucoup de 
Saincteté et de vertu, la croix mesme en aura bien davantage. 
Preuvant donc, comme je feray dans la suite, la saincteté de 
l'image de la croix, je la preuve beaucoup plus, et à plus forte 
raison, de la croix mesme. 

Or, l'on a fait les images de la croix en diverses sortes, selon 
la diversité des opinions qui ont esté, de la forme et figure de la 
vraye croix; car les uns l'ont peinte comme un grand T latin ou 
grec. Comme aussi se faysoit le £hau ancien des Hebrieux , du- 
quel S. Hierosme dit qu'il estoit fait en maniere de croix. 
Ceux-cy ont creu que la vraye croix de Nostre-Seigneur a esté 
composée de deux bois, dont l'un estoit sur le bout de l'autre : 
el neantmoins , comme il se void encore en quelques images, ils 
plantoient sur la croix un autre petit baston, pour y attacher 
l'inscription et cause que Pilate y fit mettre. Cette-cy est l'opi- 
nion de Bede. 

Les autres, estimant que les deux bois de la vraye croix se tra- 
versoient en telle sorte que l’un surpassoit l'autre, ont fait l'image 
de la croix en la mesme maniere, affichant l'escriteau à la partie 
plus haute. Et certes, il y a plus de probabilité en cecy, quand 
ce ne seroit que pour la commune opinion des chrestiens; et 
que Justin le martyr, au dialogue qu'il fit avec Tryphon, appa- 
riant la croix à l& corne d'une licorne, semble la descrire en 
cette sorte; et S. Irenée dit que « l'habitude ou figure de la croix 
» & cinq bouts ou pointes, deux en longueur, deux en largeur, 
» une au milieu, sur laquelle s'appuye celuy qui est crucifié. » 

Et pour cela la croix ne laissera pas d'estre semblable au T latin, 
grec et hebrieu, puisqu'il y aura peu de difference. 

Outre cela, les anciens ont quelquesfois peint ou fagonné sur la 
croix d'autres choses, pour remarquer quelques mysteres et mo- 
ralitez; car les uns courboient le bout de la croix en forme d'une 
crosse, pour representer la lettre P des Grecs : un peu plus bas, 
ils y mettoient deux pieces en forme de la lettre X:, qui sont les 
deux premieres lettres du nom de Christ; et un peu.plus bas 
estoit le traversier de la croix, auquel pendoit un voile, comme 
on fait maintenant en nos gonfanons, pour monstrer que c'estoit 
l'estendart de Jesus-Christ. C'est ainsi que l'a descrit Pierius, et 
apres luy le docte Bellarmin, et plusieurs autres des nostres, à 
quoy le traitteur s'accorde. Les autres mettoient sur la croix une 
couronne emaillée, qui de pierres precieuses comme Constantin 
fit en son /abare (1), qui de fleurs, comme fit S. Paulin, en une 
belle eglise de Nole, sur l'entrée de laquelle ayant fait peindre 
en cette sorte une croix, il y fit mettre ces vers : 


Cerne coronatam Domini super atria Christi 
Stare crucem , duro spondentem celsa labori 
Præmia : tolle crucem, qui vis auferre coronam. 


Voy, sur le sainct portail de cette eglise ornée, 

La croix de ton Sauveur hautement couronnée, 

Qui fidelle promet aux peines et travaux 

De ses vrays courtisans mille loyers tres-hauts. 

Prends donc avec sa croix tous les maux qu'il te donne, 
Si par elle tu veux prendre un jour sa couronne. 


Et sur trois autres portes de la mesme eglise estoient peintes 
deux croix, deçà et delà, sur lesquelles, outre les couronnes de 
fleurs, estoient branchées des colombes avec cette devise : 


Ardua floriferæ crux cingitur orbe coronæ, 

Et Domini fuso tincta cruore rubet : 

Quaque super signum resident cæleste columbæ , 
Simplicibus produnt regna patere Dei. 


De mille belles fleurs une large couronne 
La croix de mon Sauveur tout par tout environne : 
Croix qui prend sa couleur de ce rouge et pur sang 
Qui sort des pieds, des mains, de la teste, et du flanc : 
Deux colombes en sus montrent qu'il nous faut croire 
Qu'aux simples seulement Dieu fait part de sa gloire. 

(1) Labarum. 


56 L'ESTENDART DE LA SAINCTE CROIX. 
Et sur le mesme subjet : 


Hac cruce nos mundo, et nobis interfice mundum , 
Interitu culpæ vivificans animam : 

Nos quoque perficies placitas tibi, Christe, columbas, 
Si vigeat puris pars tua pectoribus. 


Fay, Dieu! que par t& croix nous mourions tous au monde, 
Fay quele monde aussi meure tout quant à nous : 

Ainsi il adviendra pour le salut de tous, 

Que le peché mourant, la vie en l'ame abonde; 

Et puisque nos forfaits nous sont abominables, 

Espure de nos cœurs les cachots plus infects : 

Lors nous serons, ô Dieu! comme colombes faits, 

Simples et bien-aymez tout &ussi-tost qu'aymables. 


Le mesme S. Paulin avoit fait peindre la croix autour de l'au- 
tel, avec une troupe de colombes sur icelle (1) , et force palmes, 
et un agneau qui estoit sous la croix teinte en sang : autant desi- 
gnoit-il d'en faire en une basilique qu'il faysoit bastir à Fondy; 
et tout cecy monstre combien d'honneur l'on portoit à la croix. 
Constantin meltant la croix en son labare, croyoit que ce luy 
seroit un estendart salutaire, comme dit Eusebe; et en y met- 
tant le nom abregé de Christ, monstroit que la croix estoit la 
vraye enseigne de Jesus-Christ, et non le siege de l'idolastrie, 
comme le traitteur l'a descrit, et y mettant la riche couronne de 
pierres precieuses , il declaroit que tout honneur et gloire appar- 
tient au Crucifix, et que la couronne imperiale devoit s'appuyer 
sur la Croix. 

S. Paulin, mettant la couronne de fleurs sur la croix, vouloit 
dire, comme il tesmoigne par ses‘vers, que par la croix nous 
obtenons la couronne de gloire; par les colombes , il signifioit 
que le chemin du ciel, qui a esté ouvert par la croix, n'estoit 
que pour les simples et debonnaires; autresfois, par la troupe 
des colombes, il entendoit la troupe des Apostres, qui, en leur 
simplicité, ont annoncé par tout la parolle de la croix; par les 
palmes et par le sang, il figuroit la royauté de Nostre-Seigneur; 
par l'agneau qu'il mettoit sous la croix, il representoit Nostre- 
Seigneur, qui, estant immolé sur l'autel de la croix, a lavé les 
pechez du monde. 

C'estoit une tres-honorable persuasion que les anciens avoient 
de la saincte croix, qui les faysoit ainsi sainctement philosopher 
sur icelle. Par où l'on peut voir que quand le traitteur dit que 

(1) Elle. 

les anciens ne faysoient autre honneur à la croix que de la cou- 
ronner simplement de fleurs, ce n'est que faute d'en sçavoir 
davantage. Mais c’est une temerité trop excessive, qu'il mesure 
les choses par son sçavoir. 


CHAPITRE Il. 


DE L'ANTIQUITÉ DES IMAGES DE LA CROIX. 


J'Aunors une belle campagne, pour montrer l'antiquité de l'i- 
mage de la croix, si je voulois m'estendre sur un monde de fi- 
gures de l'Ancien Testament, lesquelles n'ont esté autres que les 
images de la croix : et ne penserois pas que ce fust une petite 
preuve; car, quelle raison y pourroit-il avoir que cet ancien 
peuple, outre la parolle de Dieu, eust encore plusieurs signes 
pour se rafraischir coup sur coup l'apprehension de la croix fu- 
ture, et qu'il ne nous fust pas loisible d'en avoir en nostre eglise, 
pour nous rafraischir la memoire de la crucifixion passée. 

Certes, il n'y auroit si bon traitteur qui ne s'eblouyst, quand je 
luy produirois tant de sainctes observations qu'en a fait toute l'an- 
tiquité. Et S. Justin martyr, traittant avec Tryphon, Tertullien 
avec Marcion, et S. Cyprien avec tous les Juifs, ont estimé de 
faire un bon et ferme argument, produisant les figures de l'An- 
cien Testament pour l'honneur et reverence de la croix. Pour- 
quoy ne pourrois-je raisonner sur un mesme subjet par pareilles 
raisons, avec un traitteur qui se dit estre chrestien? 

Or, la briefveté à laquelle je me suis lié ne me permet pas de 
prendre le loysir qu'il faudroit pour faire un si grand amas. 
Aussi lira-t-on avec plus de fruict ce que j'en pourrois dire, és 
autheurs que j'ay desjà citez, et en Jonas d'Orleans, en S. Gau- 
dence sur l'Exode, et en la Theogonie de Cosme Hierosoly- 
mitain. Je me contenteray seulement de mettre en avant celle 
que tous les anciens, d'un commun accord, appliquent à la croix : 
c'est le serpent d'airain, qui fut dressé pour la guerison de ceux 
qui estoient mordus de serpens. Duquel parlant le traitteur il re- 
marque : « Qu'il ne fut pas mis, ou dressé sur un bois traver- 
» sier, comme on le peint communement; car il estoit eslevé 
» sur un estendart, dit-il, ou sur une perche, comme le texte le 
» dit. » Là oà je contre-marqueray : 

1* Que la proprieté des mots du texte ne porte aucunement 
que le serpent fust eslevé sur une perche. Aussi Sanctes Pagni- 

nus a laissé le mot d'Estendart, qui est sans doute (1) le plus 
sortable, et se rapporte mieux à ce qui estoit signiflé. 

2° Je remarque que les estendarts et enseignes se faysoient au- 
tresfois en forme de croix, en sorte que le bois auquel pendoit 
le drapeau traversoit sur l'autre, comme l'on voit aujourd'huy 
en nos gonfanons. Tesmoins le labare des Romains, et Tertullien 
en son Apologetique. Si (2) que le serpent estant mis sur un es- 
tendart , estoit par consequent sur un bois traversier. 

3* Je remarque que le traitteur a tort de contredire en cecy à 
l& commune opinion, qui porte que le serpent estoit eslevé sur 
un bois traversier sans avoir ny raison, ny authorité pour soy ; 
et qu'au contraire il est raisonnable que S. Justin le martyr soit 
preferé en cet endroict, lequel, en l'Apologie pour les chres- 
tiens, recitant cette histoire, tesmoigne que Moyse eslevant le 
serpent, le dressa en forme de croix. 

Voicy donc où je pourrois colter la premiere image de la 
croix; car puisqu'il est ainsi qu'une chose, pour estre image 
d'une autre, doit avoir deux conditions : l'une, qu'elle ressemble 
à la chose dont elle est l'image; l'autre, qu'elle soit copiée et 
tirée sur icelle; le serpent d'airain estant dressé en semblable 
forme que la croix, et ayant esté figuré par la prevoyance de Dieu 
sur icelle, ne peut estre sinon une vraye image de la croix. Mais 
pour m'accommoder au traitteur, il me suffira de parler des eroix 
qui ont esté faites en l'ancienne Eglise. De quoy il parle ainsi : 

« Les signes que l'on faysoit au commencement n'estoient si- 
» non avec un mouvement de la main appliquée au front, ou 
» remuée en l'air, n'ayant subsistance en matiere corporelle, de 
» bois, pierre, argent, or, ou autres semblables. Le premier qui 
».en fit d'estoffe fut Constantin, lequel, ayant obtenu une no- 
» table victoire contre Maxence, fit son gonfanon en forme de 
» croix enrichy d'or et de pierreries. » 

J'admire cette ignorance si hardie : qui est celuy tant soit-il 
peu versé en l'antiquité, qui ne scache que tout au fin commen- 
cement de l'Eglise les Gentils reprochoient de tous costez aux 
chrestiens l'usage et veneration de la croix? ce qu'ils n'eussent 
jamais fait, s'il n'eussent veu les chrestiens avoir des croix. 

Pour vray, Tertullien, en son Apologetique, dit qu'on repro- 
choit aux chrestiens de son tems qu'ils estoient religieux et 
devots de la croix. À quoy il ne respond autre chose sinon : Qui 
crucis nos religiosos putat, consectaneus noster erit, cum li- 
gnum. aliquod propitiatur; Celuy qui nous pense religieux de 

(4) Certainement. — (2) Tellement. 

la croix, il sera nostre sectateur, quand il honore ou flatte quel- 
que bois. 

Et apres avoir remonstré qu'en la religion des Romains on ho- 
noroit et prisoit des pieces de bois, qui estoient peu differentes 
de la croix, et que les fayseurs d'idoles se servoient d'instru- 
mens faits en forme de croix pour faire les mesmes idoles; item, 
qu'ils adoroient les victoires, et que le dedans de leurs trophées 
(c'est-à-dire, les instrumens sur lesquels on portoit les trophées) 
estoit en forme de croix; item, que la religion des Romains es- 
tant toute militaire, veneroit les enseignes et estendarts, juroit 
par iceux, et les prisoit plus que tous les dieux; et que les voiles 
ou drapeaux des estendarts n'estoient que comme des manteaux 
et vestemens des croix; il conclud disant : Je loue cette diligence; 
vous n'avez pas voulu consacrer des croix nués et descouvertes 
ou sans ornement. Là où cet autheur si claivoyant ne nie pas, 
mais confesse plutost que les chrestiens adoroient la croix, ne 
mettant point autre difference entre les croix des Gentils et les 
nostres , sinon en ce que les nostres estoient nués et sans enri- 
chissemens, et les leurs estoient vestués de divers paremens. 

Autant en dit, et beaucoup plus clairement, Justin le martyr, 
en sa seconde Apologie : là où ayant monstré que sans la figure 
de la croix l'on ne peut rien faire; et davantage, que les tro- 
phées et masses que l'on portoit devantles magistrats avoient 
quelque ressemblance de la croix; et que les Gentils consa- 
croient les images de leurs empereurs defuncts, par la figure de 
la croix; il conclud enfin cette sorte : Puis donc que par 
bonnes raisons, tirées mesme de la figure, nous faysons tant 
que nous pouvons ces choses avec vous, nous serons desor- 
mais sans couple. Justin donc confesse qu'en matiere de faire 
des croix, nous ne faysons rien moins que les Gentils, quoy que 
ce fust avec diversité d'intention , ce qu'il va deduisant par apres, 
fort doctement et au long. 

Autant en fait Minutius Felix. S. Athanase qui vivoit du tems 
de Constantin le Grand, au livre des Questions à Antiochus , fait 
cette demande : « Pourquoy est-ce que tous nous autres fidelles 
» faysons des croix pareilles à la croix de Christ, et que nous ne 
» faysons point de remembrance (1) de la sacréelance, ou du ro- 
» seau, ou de l'esponge; car ces choses sont sainctes comme la 
» croix mesme? » À quoy il respond : « Pour vray, nous adorons 
» la figure de la croix, la composant de deux bois. Que si quel- 
» qu'un des infidelles nous accuse que nous adorons le bois, 

(1) Représentation. 

» nous pouvons aysement separer les deux pieces de bois, et 
» gastant la forme de la croix, tenant ces deux bois ainsi sepa- 
» rez pour neant, persuader à cet infidelle que nous n'honorons 
» pasle bois, mais la figure de la croix : ce que nous ne pou- 
» vons faire de la lance, du roseau et de l'esponge. » Quelle 
apparence donc y a-t-il que Constantin ayt esté le premier qui 
& fait la croix en matiere permanente, puisque S. Athanase 
confesse que tous les fidelles de ce tems-là faysoient des croix 
de bois, et les honoroient, et n'en parle point que comme de 
chose toute vulgaire et accoustumée? 

Là où je ne me puis tenir de remarquer l'imposture du trait- 
teur, lequel citant ce passage de S. Athanase, luy fait dire en 
cette sorte : « Les chrestiens monstroient qu'ils n'adoroient pas la 
» croix quand ils des-assembloient ordinairement les deux prin- 
» cipales pieces d'icelle , recognoissant que ce n'estoit que bois ; » 
car au contraire S. Athanase dit expressement que tous les fi- 
delles adoroient la croix , mais non pas lebois. Certes, ces refor- 
mateurs en font accroire de belles! 

Et de vray, au moins ce traitteur devoit considerer que si 
Constantin dressa son labare en forme de croix, pour la vision 
qu'il avoit euë d'une croix, à la façon de laquelle il fit dresser 
les autres (comme le traitteur mesme confesse que cela s'est peu 
faire), ce ne sera pas Constantin qui aura fait la croix le premier, 
en matiere subsistante; mais plutost Dieu qui luy en fit le pre- 
mier patron, sur lequel les autres furent dressées. 

Que si au contraire ce ne fut point par advertissement de Dieu, 
ny pour aucune vision que Constantin fit dresser son labare, et 
plusieurs autres croix, mais plutost par raison d'estat (qui est 
l'opinion laquelle agrée plus au traitteur) ; à scavoir, « Que d'au- 
» tant (ce sont ses parolles) qu'il avoit fraischement esté eslevé à 
» la dignité imperiale, par la volonté ‘des gens de guerre, qui 
» l'avoient preferé aux descendans de Diocletien, il advisa que 
» le moyen de se maintenir en cette dignité, contre ses competi- 
» teurs et debatteurs, seroit de se faire amy des chrestiens que 
» Diocletien avoit persecutez à outrance. Et à cette occasion il fit 
» eriger des croix, avant mesme qu'il fust chrestien. » Je pren- 
dray le traitteur au mot en cette sorte. 

Constantin, pour se rendre amy des chrestiens, fit dresser 
plusieurs croix : donc les chrestiens de ce tems-là aymoient que 
l'on dressast des croix. Et qui les avoitgardé d'en dresser jusques 
à cette heure-là, au moins dedans leurs maisons et oratoires? et 
comme pouvoit scavoir Constantin que la maniere de flatter les 

chrestiens estoit de dresser des croix, s'il n'eust cognu qu'ils en 
avoient dressé auparavant, et les honoroient? 

Pour vray, les reformateurs n'eussent pas esté amys de ces 
anciens fidelles, ny leur doctrine jugée chrestienne, puisqu'ils 
abattent leurs croix, et taschent de persuader que « C'est une 
» corruption d'en avoir introduit l'usage, et que c'est encore 
» plus mal fait de le retenir. » Ce sont les parolles mesme du 
traitteur. 

Et s'il est vray, comme sans doute il est, ce qu'il dit ailleurs, 
rapporté de S. Gregoire Nazianzene, « Que la verité n'est point 
» verité, si elle ne l'est du tout, et qu'une pierre precieuse perd 
» son prix à cause d'une seule tare (4), ou d'une seule paille ; » la 
doctrine chrestienne n'aura plus esté pure du tems de Constan- 
tin, selon l'opinion de cet homme, puisque les chrestiens desi- 
roient et se playsoient que l'on portast des croix, qui est une 
corruption , levain et doctrine erronée à son dire. 

Ce n'est pas peu, à mon advis, d'avoir gaigné cette confession 
sur les ennemys des croix, que les chrestiens, il y a treize cens 
ans, aymoient et desiroient que l'on dressast des croix : et ne 
sçay comme on pourra appointer ce traitteur avec Calvin et les 
autres novateurs; car luy dit, d'un costé, que du tems de Cons- 
tantin il y avoit corruption en l'Eglise, et Calvin avec les autres 
tiennent que l'Eglise a esté pure jusques presques au tems de 
Gregoire le Grand. Car Calvin, parlant de S. Irenée, Tertullien , 
Origene, et $. Augustin, dit : « Que c'estoit une chose notoire 
» et sans doute, que depuis l'aage des Apostres jusques à leur 
» tems, il ne s'estoit fait aucun changement de Ja doctrine, ny 
» à Rome, ny aux autres villes. » Et le traitteur mesme (ne sca- 
chant bonnement ce qu'il fait) parlant du tems de S. Gregoire, 
et reprenant la simplicité des chrestiens d'alors, il dit, « Que 
» leurs yeux commengoient fort à se ternir, et à ne voir plus 
» gueres clair au service de Dieu. » 

Voyez-vous comme il rapporte le commencement de leur pre- 
tenduë corruption de la doctrine chrestienne au tems de S. 
Gregoire : et neantmoins, quant à la croix, il l'a rapportée aux 
chrestiens qui vivoient du temps de Constantin le Grand, les- 
quels il fait (et c'est la verité) grands amateurs de l'erection des 
croix, que puis apres il appelle corruption. Enfin, à ce que je 
voy, ils confesseront tantost que c'est du tems des apostres que 
nostre Eglise a commencé. 

J'ay donc preuvé non-seulement que ce traitteur est ignorant 

(4) Perte, déchet. 

d'avoir dit que Constantin estoit le premier qui avoit dressé des 
croix en matiere subsistante, mais encore que l'erection des 
croix a esté prattiquée par les plus anciens chrestiens; car nous 
n'avons gueres de plus anciens autheurs que Justin et Tertullien. 

Encore diray-je que de la memoire de nos Peres , environ l'an 
mil cinq cent quarante-six l'on treuva pres de Meliapor, en une 
petite colline, sur laquelle l'on dit que les barbares tuerent S. 
Thomas l'apostre, une croix tres-ancienne, incisée sur une pierre 
carrée, arrousée de gouttes de sang, sur le sommet de laquelle il 
y avoit une colombe. Elle estoit enfermée dedans un cercueil de 
pierre, sur lequel il y avoit certaine ancienne escriture gravée, 
laquelle, au rapport des plus experts brachmanes , contenoit le 
martyre du sainct apostre; et entre autres qu'il mourut baisant 
cette croix-là, ce que mesme les gouttes de sang tesmoignent. 

Cette croix ayant esté mise dans une chapelle que les Portu- 
gais edifierent en ce mesme lieu, toutes les années, environ la 
feste de S. Thomas, ainsi que l'on commence à lire l'Evangile 
de la saincte messe, elle commence à suer le sang à grosses 
gouttes, et change de couleur, paslissant, puis noircissant, el 
apres se rendant bleué celeste, et tres-aggreable à voir, revient 
enfin à sa naturelle couleur, à mesme que l'on a achevé le sainct 
office. Que s'il est arrivé en quelques années que ce miracle ne 
se soit point fait, les habitans de ces contrées, enseignez par 
l'experience, se tiennent pour menacez de quelque grand incon- 

: venient. 

Cecy est une chose toute cognué, et qui se fait à la veuë de 
tout le peuple, dont l'evesque de Cecine en envoya une aniple et 
authentique attestation, avec le pouriraict de cette croix-là, au 
commencement du sainct Concile de Trente : qui est une marque 
bien expresse que les apostres mesmes ont eu en honneur la 
saincte croix. Et comme l'apostre qui planta la foy parmi ces 
peuples y porta quant et quant (1) l'usage de la croix ; ainsi Dieu, 
voulant en ces derniers tems y replanter encore la mesme foy, 
leur a voulu recommander l'honneur de la croix, par un signalé 
miracle, tel que nous avons recité. 

Aussi les habitans de Socotore, isle de la mer Erythrée, qui 
ont esté et sont chrestiens dés le temps que S. Thomas y prescha, 
entre les autres ceremonies catholiques, ils ont celle-cy, de por- 
ter ordinairement une croix pendué au col, et luy porter grand 
honneur. Or, ce que je vay dire preuvera encore fort vivement 
ce que j'ay desjà dit ci-devant. 

(4) En méme temps. 

CHAPITRE 111. 


DE L'ANTIQUITÉ DES IMAGES DU CRUCIFIX. 


Le traitteur, qui confesse le moins qu'il peut de ce qui esta- 
blit la coustume ecclesiastique, apres avoir nié qu'avant le tems 
de Constantin il y eust des croix parmy les chrestiens, en un 
autre endroict dit qu'au commencement et mesme du tems de 
Theodose : « La croix n'estoit sinon deux bois traversant l'un 
» l'autre, et n'y avoit point de Crucifix, et moins encore de 
» Vierge Marie, comme depuis en quelques croix l'image du 
» Crucifix est d'un costé, et celle de sa Mere de l'autre. » 

Je ne sçay qui peut esmouvoir cet homme à faire cette obser- 
vation; car, quel inconvenient que l'on ayt fait des croix sim- 
ples, plutost que des images du Crucifix , puisqu'aussi bien c'est 
chose toute certaine qu'on ne dresse pas des croix, sinon pour 
representer le Crucifix? mais avec cela cette observation est du 
tout fausse, et digne d'un homme qui mesprise l'antiquité. 

S. Athanase, qui vivoit du tems de Constantin, escrit une his- 
toire remarquable de la malice enragée d'aucuns Juifs de la ville 
de Berite, lesquels cruciflerent une image tres-ancienne de 
Jesus-Christ, qu'ils avoient treuvée parmy eux en cette sorte. 
Un chrestien s'estoit logé en une maison de loüage, pres la sy- 
nagogue des Juifs, et avoit attaché à la muraille vis-à-vis de 
son lict une image de Nostre-Seigneur, laquelle contenoit en pro- 
portion la stature mesme d'iceluy ; apres quelque tems il desloge 
de là, et prend maison ailleurs, là où portant tous ses meubles, 
il oublia de prendre l'image, non sans une secrette disposition 
de la Providence divine. 

Du depuis un Juif prit logis là-dedans, et sans avoir pris 
garde à cette imäge, ayant invité un autre Juif à manger, il en 
fut extremement tancé, et quoy qu'il s'excusast de ne l'avoir 
pas veué, il fut accusé et deferé comme mauvais juif, ayant une 
image de Jesus de Nazareth : dont les principaux des Juifs en- 
trant dans la maison où estoit l'image, l'arracherent et la mirent 
en terre; puis exercerent sur elle toutes les semblables actions 
qui furent exercées sur Jesus-Christ quand on le crucifia, jusques 
à luy bailler un coup de lance sur l'endroict du flanc. Chose ad- 
mirable ! à ce coup, le sang et l'eau commencerent à sortir et 
couler en tres-grande abondance; si que les Juifs en ayant porté 
une cruche pleine en leur synagogue, tous les malades qui en 
furent arrousez ou moüillez furent tout soudainement gueris. 

Voilà le recit qu'en fait S. Athanase, par lequel l'on peut co- 
gnoistre que celte image-là estoit l'image du Crucifix, tant parce 
qu'il eust esté mal-aisé au Juif qui accusa celui qui l'avoit en 
sa maison de recognoistre si soudainement que c'estoit l'image 
de Jesus-Christ, si ce n'eust esté qu'il estoit peint en crucifié : 
qu'aussi parce que les Juifs n'eussent sceu representer la cruci- 
fixion de Nostre-Seigneur, tant par le menu comme ils firent, 
sinon sur l'image d'un Crucifix. 

Or cette image, commeil apparut par la relation qu'en fit le 
chrestien, à qui elle estoit, en presence de l'evesque du lieu, avoit 
esté faite de la main propre de Nicodeme, qui la laissa à Gama- 
liel, Gamaliel à S. Jacques, S. Jacques à S. Simeon, S. Simeon 
à Zachée ; et ainsi de main en main elle demeura en Hierusalem, 
jusques au tems de la destruction de ladite ville, qu'elle fut 
iransportée au royaume d'Agrippa, oü se retirerentles chres- 
tiens de Hierusalem, parce qu'Agrippa estoit sous la protection 
des Romains. Ce n'est donc pas ce que le traitteur disoit, que 
les images de la croix furent seulement faites du tems de Constan- 
lin, et qu'encore de ce tems-là et longtems apres, on n'y adjous- 
toit point de Crucifix ; car je ne voy pas qu'il puisse rien opposerà 
cette authorité pour garantir la negative de fausseté et temerité. 

Dedans la liturgie de S. Chrysostosme, selon la version d'E- 
rasme, le prestre est commandé, se retournant vers l'image 
de Jesus-Christ, de faire la reverence : ce que, non sans cause, 
lés plus judicieux rapportent à l'image du Crucifix ; car, quelle 
representation de Jesus-Christ peut-on mettre plus à propos de- 
dans l'eglise, et mesme vers l'autel, que celle du Crucifix? 

Qui verra de bon œil le carme (1) que Lactance a fait de la 
passion de Nostre-Seigneur, cognoistra qu'il a esté desseigné sur 
la rencontre que l'on fait de l'image du Crucifix, qui est ordi- 
nairement au milieu de l'Eglise, en laquelle il fait parler Nostre- 
Seigneur par un style poétique, à ceux qui entrent dedans l'eglise. 

S. Jean Damascene, qui vivoit passé huict cens ans, parlant 
de l'image du Crucifix, il en tient compte comme d'une tradi- 
tion ancienne et legitime. « Parce, dit-il, que chacun ne cognoist 
» pas les lettres, ny ne s'addonne à la lecture, nos peres ont 
» advisé ensemble que ces choses, c'est-à-dire les mysteres de 
» nostre foy, nous fussent representez comme certains trophées 
» és (2) images, pour soulager et ayder nostre memoire ; car bien 
» souvent ne tenant par negligence la passion de Jesus-Christ en 
» nostre pensée, et voyant l'image de la crucifixion de Nostre- 

(4) Carmen noëme. — (2) Dans les. 

» Seigneur, nous nous remettons en memoire la passion du 
» Sauveur, et nous prosternant, nous adorons non la matiere, 
» mais celuy qui est representé par l'image. » 

C'est le dire de ce grand personnage, lequel un peu apres 
poursuit en cette sorte : « Or cecy est une tradition non escrite, 
» ne plus ne moins que celle de l'adoration vers le levant, à 
» sçavoir, d'adorer la croix, et plusieurs autres choses sem- 
» blables à celles qui ont esté dites. » L'image donc du crucifix 
estoit desjà dés ce tems-là receuë comme authorisée d'une forte 
ancienne coustume. D'ou vient donc cette opinion au traitteur 
de dire qu'anciennement l'on ne joignoit pas le Crucifix à la 
croix? Et quel interest a-t-il en cela, sinon d'assouvir l'envie 
qu'il & de contredire à l'Eglise catholique? L'image du Crucifix 
est autant recevable que celle de la croix. 

Quand le grand Albuquerque faysoit fortifier Goa, ville prin- 
cipale des Indes orientales, comme l'on abattoit certaines mai- 
sons, on rencontra dedans une muraille une image du Crucifix 
en bronze, par laquelle on eut tout à coup cognoissance que la 
religion chrestienne avoit jadis esté en jces lieux-là, quoy qu'il 
n'y en eust plus de memoire, et que ces chrestiens anciens 
avoient en usage l'image du Crucifix. Et ne fut pas une petite 
consolation à ce grand capitaine et à ses gens, de voir cette 
marque de christianisme en un lieu qui de tems immemorable 
avoit esté privé de l'Evangile. 

Quant à la reprehension de ce qu'on met en quelques croix 
l'image du Crucifix d'un costé et celle de sa Mere de l'autre, j'ay 
eu peine d'entendre ce qu'il vouloit dire : enfin, c'est de deux 
choses l'une. Ou bien il reprend les croix esquelles nous mettons 
deçà et delà du Crucifix les images de Nostre-Dame et de S. Jean 
l'Evangeliste. Mais en cecy la censeure seroit tres-injuste; car 
comme il est loisible et convenable que nous ayons l'image du 
Crucifix, selon la coustume mesme des plus anciens chrestiens, 
il est loysible aussi d'avoir des images de Nostre-Dame et des 
apostres : dequoy S. Luc sera nostre garant, qui, le premier, au 
recit de Nicephore Calixte, fit l'image du Sauveur, de sa Mere, 
de S. Pierre et de S. Paul. Que s'il est ainsi, oà peut-on mieux 
mettre les images de Nostre-Dame, et de S. Jean, qu'aupres de 
la remembrance du Crucifix? quand ce ne seroit que pour repre- 
senter tant (1) mieux l'histoire de la Passion, en laquelle l'on scayt 
que Nostre-Seigneur (Joan. 19) vit ces deux singulieres personnes 
pres de sa croix, et recommanda l'un à l'autre. 


(4) D'autant. 
ITI. 5 

Ou bien il parle de quelques croix où peut-estre il aura veu au 
dos du crucifix quelque image de Nostre-Dame, et lors il aura 
grand tort de vouloir tirer en consequence contre nous la diver- 
sité des volontez des graveurs et peintres, ou de ceux qui font 
faire les croix; car à la verité cette façon de crucifix n'est gueres 
usitée en l'Eglise: si ne veux-je pas dire pourtant qu'il y ayt 
aucun mal en cela. On meltoit bien anciennement des colombes 
sur la croix et autour d'icelle, pourquoy n'y peut-on bien mettre 
une image de la Vierge ou de quelqu'autre sainct? J'en ay veu 
là oà au dos de la croix il y avoit des agneaux , pour representer 
Nostre-Seigneur, qui a esté mis sur la croix comme un innocent 
agnelet, ainsi qu'il est dit en Isaye (Isa. 53). D'autres, où il y 
avoit d'autres images, non-seulement de la Vierge , ains (1) encore 
de S. Jean, S. Pierreet autres. En ce cas la croix ne sert pas de 
croix de ce costé-là (elle en a servy du costé du Crucifix); elle 
sert comme de tableau. Aussi ne peint-on pas Nostre-Dame en 
crucifix, ny aucun autre sainct avec Nostre-Seigneur. 

Au demeurant, le traitteur adjouste « Que l’on y met l'image de 
» Nostre-Dame comme si elle avoit esté compagne de souffrances 
» de nostre Sauveur, et qu'elle eust fait en partie la redemption 
» du genre humain. » Cela, dis-je, vient de son goust, qui est 
corrompu par la defluxion d'une humeur aigre et chagrine, avec 
laquelle ces reformateurs ont accoustumé de juger les actions 
des catholiques; car qui fut jamais le catholique qui ne sceut 
que nous n'avons autre Sauveur ny Redempteur qu'un seul 
Jesus-Christ? Nous mettons tres-souvent la Magdelene embras- 
sant la croix, que n'a-t-il dit que par-là nous la croyons estre 
nostre redemptrice? Ces gens ont l'estomach et la cervelle gas- 
tez; ils convertissent tout en venin. 

Nostre-Dame ne fut pas crucifiée, mais elle estoit bien sur la 
croix quand son Fils y estoit; car là où est le thresor d'une per- 
sonne, là est son cœur, et l'ame est plus là où elle ayme que là 
où elle anime. Certes, on treuve presque partout en l'Evangile 
(Joan. 15), où il est parlé de Nostre-Dame, qu'elle estoit avec 
son Fils, et aupres d'iceluy, et surtout en sa passion. Ce ne 
seroit donc pas hors de raison de la peindre encore aupres de 
luy en la croix, non pas comme crucifiée pour nous, mais comme 
celle de laquelle on peut dire beaucoup plus proprement que de 
nulle autre : Christo confira est cruci (Gal. 2); Elle est cloüée à 
Jesus-Christ en la croix. (7a donc esté la rage que le traitteur 
& contre les catholiques qui l'a empesché de prendre garde à 


(1) Mais. 

tant de bonnes et religieuses raisons, qui peuvent estre en ce 
fait, pour faire une si maligne conjecture contre nos inten- 
tions. 


CHAPITRE IV. 


DE L'APPARITION DE L'IMAGE DE LA CROIX A CONSTANTIN LE GRAND, 
ET EN D'AUTRES OCCASIONS. 


C'est une notable preuve de l'honneur et vertu de l'image de 
la croix, que Dieu tout-puissant l'a fait comparoistre miraculeu- 
sement en plusieurs grandes et signalées occasions, et s'en est 
servy comme de son estendart, tantost pour asseurer les fidelles, 
tantost pour espouvanter les mescreans. 

Mais pour vray l'apparition faite à Constantin le Grand a esté, 
non sans cause, la plus celebre et fameuse parmy les chrestiens ; 
d'autant que par icelle Dieu toucha le cœur de ce grand empe- 
reur, pour luy faire embrasser le party chrestien , et fut comme 
un signe sacré de la cessation du desluge du sang des martyrs, 
duquel jusques à celte heure-là toute la terre regorgeoit, et 
qu'au demeurant cette croix monstrée à Constantin, fut le patron 
d'un monde de croix, qui, depuis, ont esté dressées par les empe- 
reurs et princes chrestiens. Ce qu'appercevant le traitteur, affin 
de rendre doubteuse l'histoire de cette grande apparition, il dis- 
court en cette sorte : 

« Combien que les historiens chrestiens parlent d'une appari- 

- » tion de croix en l'air, avec ces mots : Surmonte par cecy, si 
» est-ce que Zozimus, historien payen, qui vivoit de ce tems- 
» là, et qui a esté tres-exact rechercheur des faits de Constantin, 
» n'en a fait mention aucune. Aussi paroist-il que les histoires 
» ecclesiastiques en parlent diversement; car Eusebe dit que 
» cette vision advint en plein midy, et Sozomene escrit qu'elle 
» apparut de nuict à Constantin dormant : Dieu neantmoins a 
» peu faire ce miracle pour ayder à la conversion de ce prince, 
» encore payen alors, et qui a beaucoup servy depuis à l'advance- 
» ment dela gloire de Christ, de quelque affection qu'il y ayt esté 
» induit; car quelques autheurs le notent de grands deffauts. » 

Voilà son dire, par lequel il s'imagine effacer l'apparition de 
la saincte Croix faite à Constantin, et par deux moyens : l'un, 
opposant aux histoires chrestiennes l'authorité de Zozimus payen ; 
l'autre, monstrant qu'il y a contrarieté sur ce fait entre les au- 
heurs chrestiens. 

Pyrrhon n'entendroit rien au prix de ce traitteur : ioute sa 

doctrine consiste àrendre toutes choses doubteuses et esbranlées ; 
il ne se soucie d'autre chose, sinon d'establir l'incertitude : 
certes, il ne nie pas que celte apparition ne soit probable, mais 
il veut aussi qu'elle soit probablement fausse. 

Or, quant à Zozimus, je ne scay comme il l'ose produire en 
cette cause icy, contre tous les autheurs chrestiens; car 1° Zo- 
zimus est tout seul, et ne peut point faire de pleine preuve. 
2° Il ne nie pas cette apparition, mais seulement il s'en tait. 
3° Il est suspect; car il estoit ennemy de la Croix. 4° Encore qu'il 
fust exact rechercheur des faits de Constantin, il ne l'estoit pas 
toutesfois des merveilles de Dieu. Or, l'apparition de la croix fut 
une ceuvre de Dieu, et non de Constantin. J'admire la rage de 
cette opiniastreté, qui veut rendre comparable en authorité le 
silence ou l'oubly d'un seul historien payen, avec l'asseurance et 
exprez tesmoignage de tant de nobles et fidelles tesmoins. Qui 
ne sçayt les sottises que les historiens payens, apres Tacitus et 
autres, ont imposées aux chrestiens avec leur teste d'asne? je 
vous laisse à penser s'ils se sont espargnez à se taire en nos 
advantages et prerogatives, puisqu'ils ne se sont pas espargnez à 
dire des fables et faire des contes, pour honnir et vituperer le 
christianisme. Pourquoy est-ce que Zozimus sera meilleur que 
les autres? 

Mais quant à ce que le traitteur veut qu'Eusebe soit contraire 
à .Sozomene, en l'histoire de cette apparition, en ce que l'un dit 
qu'elle advint en plein midy, et l'autre de nuict à Constantin 
dormant, je croy que c'est une contradiction qu'il aura veué en 
songe et en dormant. Et de fait, Sozomene, en cet endroict icy, 
fait expresse profession de suivre Eusebe. Oyons le parler, je 
vous prie : 

« Combien que plusieurs autres choses soient arrivées à cet 
» empereur Constantin, par lesquelles estant induit, il commenga 
» d'embrasser la religion chrestienne, nous avons loutesfois 
» appris qu'une vision qui lui fut divinement presentée l'a prin- 
» cipalement induit à ce faire; car dressant la guerre contre 
» Maxence, il commença (comme il est vraysemblable) à doubter, 
» à part soy, quel evenementauroit cette guerre, et quel secours 
» il pourroit appeller : dont estant en soucy, il regarda par vision 
» le signe resplendissant de la Croix au ciel; et les anges assis- 
» tant pres de luy jà (1) tout esblouy de la vision, luy dire : En 
» cecy, Ô Constantin! tu vaincras. On dit encore que Jesus-Christ 
» mesme luy apparut, et luy monstra la figure de la Croix, et 

d) Déjà. 

mesme luy commanda qu'il en fist faire une semblable, et qu'il 
en usast comme d'une ayde en l'administration de la guerre, 
et comme d'un instrument propre pour obtenir victoire. La- 
quelle chose Eusebe , surnommé Pamphile, asseure avoir ouye 
de la propre bouche de l'empereur, qui l'affirmoit par serment; 
à sçavoir, qu'environ midy le soleil commençant un peu à 
descliner, tant l'empereur mesme, que les gens d'armes qui 
estoient avec luy, avoient veu le signe de la croix resplendis- 
sant au ciel, formé de la splendeur d'une lumiere, auquel estoit 
cette inscription : Surmonte par cecy. Car iceluy faisant 
voyage en quelque endroict avec son armée, eut en chemin 
cette admirable vision, et cependant qu'il demesloit dans son 
cerveau que vouloit dire cela, la nuictle surprit : si (1) luy 
apparutJesus- Christ en son repos, aveclesigne méme qui luy es- 
» toit apparu au ciel, luy commandant qu'il fist un autre esten- 
» dartsurle patron de celuy-là, et qu'il s'en servist comme d'une 
» deffense és combats qu'il avoit à faire contre ses ennemys. » 

Ce sont certes presque les propres mots, non-seulement de 
Sozomene, mais encore d'Eusebe son autheur, tant ils sont 
d'accord en ce poinct. Je sçay qu'un grand docte de nostre aage 
s'est trompé en cet endroict, mais il merite excuse; car ç'a esté 
au milieu d'une grande et laborieuse besogne, oü il est tole- 
rable, si quelquesfois l'on s'endort : mais le traitteur, en si peu 
d'œuvre qu'il a fait, nous accusant et formant ses causes d'op- 
positions, ne peut avoir fait cette si evidente faute, qu'il ne 

-merite d'estre tenu pour un imposteur, ou pour un ignorant, 
quoy qu'il fasse l'entendu. 

Au demeurant, il monstre la haine qu'il porte à la saincte 
Croix, quand, pour contredire à son honneur, il va recherchant si 
curieusement quel a esté Constantin le Grand , et met en doubte le 
zele avec lequel il a servy à l'honneur de Dieu. Constantin tant 
loüé par nos devanciers, autheur du repos de l'Eglise, « prince 
» des princes chrestiens, comme l'appelle S. Paulin, tres-grande 
» lumiére de tous les empereurs qui ont jamais esté, tres-illustre 
» predicateur de la vraye pieté, » comme l'appelle Eusebe, subira 
en fin finale (si Dieu le permet) les censeures et reproches de ces 
chrestiens reformez , lesquels, pires que des chiens, cherchent de 
soüiller les plus pures et blanches vies des Peres du christianisme. 

« Quelques autheurs, dit le traitteur, le notent de grands 
» deffauts. » S'il eust cotté les autheurs et les deffauts, quoy que 
c'eust esté sortir hors du chemin de mon affaire, je me fusse 


(4) Alors bien. 

essayé d'affranchir ce grand empereur de ces iniques accusa- 
tions. Et certes je scay bien en partie ce qui se pourroit dire, 
pour charger Constantin de quelques imperfections; mais je ne 
veux pas faire accroire au traitteur qu'il soit plus sçavant que 
jele voy, ny presupposer qu'il en sçache plus que ce qu'il en 
dit; car je le voy si passionné en cet endroict, que s'il eustsceu 
quelque chose en particulier, il l'eust bien fait sonner. 

Or bien, voilà l'apparition faite à Constantin bien asseurée, 
en laquelle tout cecy est remarquable. Premierement que, par- 
là, l'empereur fut induit à embrasser vivement le party catholi- 
que, comme par un signe certain que Dieu approuvoit la Croix, 
et en la Croix tout le Christianisme; si que l'approbation de la 
Croix et du Christianisme ne fut qu'une mesme chose. Seconde- 
ment, combien que Dieu voulust que Constantin recognust ses 
victoires de sa liberalité, si voulut-il qu'il sceust que ce seroit 
par l'entremise du signe de la Croix. Tiercement , non-seulement 
Dieu fit paroistre la Croix au ciel à Constantin, comme un tes- 
moignage de son ayde et faveur, mais encore comme un patron 
et modele pour faire faire plusieurs croix materielles en terre. 
Quatriesmement, que ce ne fut pas une seule fois que cette 
croix apparut à Constantin, mais deux fois, à sçavoir, de jour 
en plein midy, et de nuict encore. Que si cela n'est pas ap- 
preuverl'usage de la Croix, il n'y aura rien d'appreuvé. 

. Mais outre ces deux fois alleguées par Eusebe , Nicephore tes- 
moigne que deux autres fois la mesme croix apparut à Cons- 
tantin : une fois à la guerre contre les Bysantins , avec cette ins- 
cription : Tu vaincras tous tes ennemys en ce mesme signe; 
l'autre fois en la guerre contre les Scythes. Voilà quant à ce qui 
touche Constantin. 

Saint Cyrille Hierosolymitain escrit une lettre exprez à Cons- 
tance l'empereur, fils de Constantin, pour luy faire le recit 
d'une celebre apparition de la Croix faite au ciel, sur le mont 
Calvaire : « Ces saincts jours, dit-il, de la saincte Pentecoste, 
» environ l'heure de tierce, une tres-grande Croix formée de 
» lumiere apparut au ciel, sur la tres-saincte montagne de 
» Golgotha, estenduë jusques au sainct mont d'Olives; veué 
» non par une, ou deux personnes, mais monstrée tres-claire- 
» ment à tout le peuple de la cité, et non (comme peut-estre 
» quelqu'un penseroit) courant hastivement selon la phantaysie, 
» mais tout ouvertement recognuë par plusieurs heures sur 
» terre, avec des splendeurs brillantes, surpassant les rayons du 
» soleil; car si elle eust esté surpassée par iceux , certes elle eust 

» esté offusquée et cachée. » Puis poursuivant il dit : « Qu'à cet 
» aspect tant les chrestiens que les payens commencerent à 
» loüer Jesus-Christ, et recognoistre que la tres-religieuse doc- 
» trine des chrestiens estoit divinement tesmoignée du ciel par 
» ce signe celeste, duquel, lorsqu'il fut monstré aux hommes, le 
» ciel s'en resjouyssoit et glorifioit beaucoup. » Sozomene en 
dit de mesme, et tesmoigne que la nouvelle fut incontinent 
espanchée par tout, par le rapport des pelerins, qui, de tous les 
coins du monde, abondoient en Hierusalem pour y faire leurs 
devotions. 

Un jour Julien l'Apostat regardant les entrailles d'un animal, 
pour faire quelque devination en iceux, luy apparut une croix 
environnée d'une couronne, dont partie des devins, tous espou- 
vantez, disoient que par là l'on devoit entendre l'accroissement 
de la religion chrestienne , et son eternité, d'autant que la croix 
estoit le signe du christianisme, et la couronne estoit signe de 
victoire, et d'eternité encore, parce que la figure ronde n'a ny 
commencement ny fin, mais est par tout conjoincte'en elle- 
mesme. Au contraire, le maistre devineur presageoit par là que 
la religion chrestienne seroit comme estouffée, pour ne point 
croistre davantage, d'autant que le signe de la croix estoit 
comme enfermé, borné et limité par le cercle de la couronne, 
tant le diable sçayt faire ses affaires en toutes occasions. Or 
l'evenement monstra que le dire des premiers estoit veritable. 

Une autre fois le mesme Julien, voulant que les Juifs sacrifias- 
sent, ce qu'ils ne vouloient faire, sinon au lieu du temple ancien 
de Hierusalem, il se delibera de leur faire redresser, contri- 
buant de grandes sommes du thresor imperial; et desjà les 
materiaux estoient preparez pour le rebastir, quand S. Cyrille, 
evesque de Hierusalem, predit que l'heure estoit arrivée en 
laquelle seroit verifiée la prophetie de Daniel, repetée par 
Nostre-Seigneur en son Evangile, à sçavoir, que pierre sur 
pierre ne demeureroit au temple de Hierusalem : dont la nuict 
ensuivant la terre trembla si fort en ce lieu-là, que toutes les 
pierres de l'ancien fondement du temple furent dissipées cà et 
là, et les materiaux jà preparez avec les edifices prochains tout 
fracassez. 

L'borreur d'un si terrible accident s'espancha par toute la 
ville, de facon que de tous costez plusieurs vinrent sur le lieu 
voir que c'estoit : et voicy que les merveilles redoublant, un 
grand feu sortit de la terre, lequel s'áttachant aux preparatifs 
faits pour le temple, et aux outils des ouvriers, ne cessa point 

qu'il ne les eust consommez à la veuë de tout le peuple. Plu- 
sieurs des Juifs espouvantez confessoient que Jesus-Christ estoit 
le vray Dieu, et neantmoins demeuroient tellement saysis de la 
vieille impression de leur religion, qu'ils ne la quitterent point. 

Ce prodige fut suivy d'un troisiesme miracle; car la nuict en- 
suivant, apparurent des croix de rayons lumineux sur les veste- 
mens de tous les Juifs, lesquels, tant ils estoient obstinez, voulant 
effacer le lendemain ces sainctes images de leurs habits, par la- 
vemens et autres moyens, il neleur fut oncques (1) possible, el 
par-là plusieurs se firent chrestiens: mais outre tout cela, un 
grand cercle apparut au ciel, dedans lequel estoit une croix tres- 
resplendissante. Mes autheurs sont en cet endroict Gregoire de 
Nazianze, Ammian Marcellin, Ruffin, Socrate, Sozomene. 

Je pourrois produire les autres apparitions que le docte Bel- 
larmin apporte, comme celle qui se fit en l'air, quand l'empe- 
reur Arcadius combattoit contre les Perses, pour la foy catho- 
lique; en quoy il fut aydé divinement : comme aussi celle des 
croix qui apparurent sur les vestemens au tems de Leon Icono- 
mache, lorsque les heretiques exerçoient leur rage sur les 
images ; et quelques autres semblables, desquelles les autheurs 
font mention. Mais ce que j'en ay dit jusques à present suffit 
pour ce qui touche l'antiquité. Qui en voudra voir davantage, 
qu'il lise le livret d'Alphonse Ciacone De signis sancta Crucis. 

De nostre tems, lorsque le grand capitaine Albuquerque es- 
toit du costé de l'isle Camarane, une grande croix pourprée et 
ires-resplendissante apparut au ciel, du costé du royaume des 
Abyssins, laquelle fut veuë par toute l'armée des Portugais, 
qui estoit en ces contrées-là, avec une incroyable consolation, et 
dura l'apparition quelque espace de tems, jusques à tant qu'une 
blanche nuée la cacha aux yeux de ceux qui, pleurant de joie, 
ne pouvoient se saouler (2) de voir ce sainct et sacré signe de 
nostre redemption. Dequoy Albuquerque envoya bien-tost apres 
par escrit une bien asseurée attestation à son maistre Emma- 
nuél, roy de Portugal. 

De mesme vers le Japon apparut une croix en l'air, environ 
l'an 1558, au rapport de Gaspard Vilela, en une sienne epistre 
envoyée à ses compagnons de Goa. 

En la sedition que Pansus Aquitinus esmeut contre Alphonse, 
roy de Congi, &on frere aisné, un peu apres que la foy catholique 
fut semée par les Portugais en ces pays-là, l'on vit une grande 
multitude de soldats rebelles fuyr devant une petite poignée de 


(4) Jamais. — (2) Se rassasier. 

personnes qui accompagnoientle roy : dequoy le general de 
l'armée de Pansus rendant raison, il asseura qu'au commence- 
ment de l'escarmouche, apparurent autour du roy des hommes 
d'une fagon plus auguste que l'ordinaire, marquez du signe de 
la croix, et environnez d'une tres-claire lueur, combattant tres- 
asprement, dont les soldats de Pansus estant espouvantez, 
avoient pris tout aussi-tost la fuite, et que par-là, recognoissant 
qu'il n'y avoit point d'autre Dieu que celuy des chrestiens, il 
prioit qu'on le baptisast avant qu'on le fist mourir (comme il 
pensoit que l'on feroit), ayant esté pris prisonnier. Alphonseluy 
accorda le baptesme, et luy fit grace de la vie, à la charge qu'il 
s'employeroit à servir au temple de la saincte Croix peu aupara- 
vant edifié en la ville d'Ambasse. 

Quand Albuquerque reprit la ville de Goa, les infidelles deman- 
doient tres-curieusement aux Portugais qui pouvoit estre ce 
brave capitaine qui portoit une belle croix dorée et des armes 
resplendissantes, lequel avoit fait un si grand massacre, que les 
grandes troupes des Mahumetans avoient esté contraintes de 
ceder à la petitesse des chrestiens. Or certes les Portugais n’a- 
voient point de capitaine ainsi paré : qui leur fist cognoistre que 
c'estoit une vision divine, par laquelle Dieu les avoit voulu se- 
courir, et quant et quant espouvanter et tromper leurs ennemys. 

Au demeurant, apres tant d'apparitions de l'image et figure de 
la croix, que Dieu a faites et fera jusques à la consommation du 
monde, pour consoler les amys de la croix, et effrayer les enne- 
mys d'icelle; au grand jour du jugement, quand le Crucifié sera 
mis au throsne de sa Majesté, en l'assistance de tous les bien-heu- 
reux, il fera paroistre de rechef ce grand estendart et signe de 
la croix, lequel paroistra lorsque le soleil et la lune se cacheront 
dedans une bien grande obscurité. C'est ce que dit Nostre-Sei- 
gneur en S. Matthieu 24, en termes si exprez, qu'il n'est possi- 
ble de doubter de cette verité, sinon à ceux qui ont juré le 
parti de l'opiniastreté. Tous les Peres anciens, d'un commun 
consentement, l'ont presque ainsi entendu. 

L'interpretation qu'on y veut apporter, de dire que lors appa- 
roistra le signe du Fils de l'homme, c'est-à-dire le Fils de 
l'homme mesme, qui, par sa majesté, se fera regarder de toutes 
parts comme une enseigne , est trop forcée et tirée. On void àl'oeil 
qu'elle ne sort pas, ny ne coule des mots et parolles de l'Escri- 
ture; mais d'un prejugé auquel on veut accommoder les sainctes 
parolles. C'est une conception qui ne suit pas l'Escriture, mais 
qui la veut tirer apres soy. Etcertes le Sauveur met trop evidem- 

ment à part l'apparition de son signe d'un costé, et de l'autre sa 
venué. Alors, dit-il, paroistra le signe du Fils de l'homme au 
ciel, et alors pleureronttoutes les tribus de la terre, et verront 
le Fils de l'homme venant és nuées du ciel, avec une grande 
vertu ei majesté (Matth. 24). 

Or, combien soit grand l'honneur qui revient de cecy à la croix, 
il n'y a celuy qui en puisse doubter : tant parce qu elle est appel- 
lée signe du Fils de l'homme, et que les enseignes, armoiries, 
signes et estendarts des princes et roys sont tres-honorables et 
dignes derespect, comme tesmoigne Sozomene , et avantluy Ter- 
tullien, et l'experience mesme nous le montre; qu'aussi parce 
que, comme remarquent doctement les anciens, elle consolera 
les bons, estant le signe de leur salut , et espouvantera les 
mauvais, comme fait l'estendart d'un Roy vainqueur lorsqu'il 
est arboré sur les murailles d'une ville rebelle; et encore 
d'autant qu'elle sera comme le trophée du Roy celeste, mis au 
plus haut du temple de l'univers, et sera claire et lumineuse, 
lorsque la lumiere mesme s'obscurcira en sa propre source, 
comme tesmoignent S. Cyrille, Hyppolytele martyr, etS. Ephrem, 
qui dit qu'elle paroistra, et sera produite devant le Roy, comme le 
sceptre et verge de sa majesté. 

Or, quel advantage est-ce, pour l'honneur et vertu de l'image 
de la croix, que Dieu s'en soit servy, et servira si souvent pour 
consoler les siens, effrayer ses ennemys, pour donner les victoires 
aux empereurs, et pour tesmoigner la sienne derniere, lorsqu'es- 
tant assis au throsne de sa Majesté, il foulera aux pieds tous ses 
ennemys! 


CHAPITRE V. 


COMBIEN GRAND A ESTÉ JADIS L'USAGE DE LA CROIX, ET COMME 
ELLE REPRESENTE LE CRUCIFIX ET 8A FOY. 


Lz traitteur n'ose pas nier que l'image de la Croix n'ayt esté 
en ordinaire usage parmi les anciens chrestiens. 

« Il se faut souvenir, dit-il, que ce que les anciens chres- 
» tiens ont usé de la croix, en ce qu'ils manioient cela se fay- 
» soit pour praitiquer principalement ce que S. Paul disoit : 
» Je way point honte de l'Evangile de Christ (Rom. 1); car 
» d'autant que tous, tant Juifs que payens, se mocquoient de 
» Christ, et que lacroix estoit scandale aux uns, et folie aux 
» autres, tant plus ils se sont efforcez de la diffamer, tant plus 

» les chrestiens se sont estudiez à la decorer. A cette cause, ils 
» apposoient la croix en toutes choses, et en tous lieux, comme 
» une marque honorable par laquelle ils monstroient en effect 
» qu'ils vouloient avoir part à l'opprobre de Christ, dont ils se 
» glorifioient. Et pourtant Chrysostome dit que telle enseigne 
» honoroit plus que toutes les couronnes et diademes ne pou- 
» volent faire. De fait, les empereurs et roys l'ont appliquée 
» à leurs couronnes et sceptres, pour tant plus confondre et 
» honnir les Juifs et payens. A cette mesme occasion, ils ont 
» dit que la croix estoit l'arbre beau et luisant, orné de la 
» pourpre du roy, et plus resplendissant que les astres. Et 
» Theodoret, au troisiesme livre de son histoire , chap. 26, escrit 
» que partout on portoit la croix pour testifier du triomphe de 
» Christ. Mais cependant ils n'attribuoient rien à la seule croix, 
» ou au seul signe d'icelle; car Constantin faysoit recognois- 
» sance de la victoire à luy advenué, non à la croix, ains à 
» Christ; car aussi il fit escrire sur les croix par luy erigées ces 
» trois mots : Jesus-Chrisi surmonte : tant s'en faut qu'il ayt 
» fait des prieres à la croix. Et Helene adora le Roy et non le 
» bois; car c'eust esté une erreur payenne, et vanité meschante, 
» dit S. Ambroise. En cette maniere peuvent les chrestiens hono- 
» rer la croix. » 

Que pourroit-on mieux dire à la catholique? Et que disons- 
nous &utre chose, sinon qu'il faut honorer la Croix, pour la 
protestation de nostre foy? qu'il la faut decorer, d'autant plus 
que ses ennemys la mesprisent; qu'il la faut apposer en toutes 
choses, eten tous lieux , comme une marque bonorable que l'on 
honore plus, et par conséquent plus honorable que tous les 
diademes et couronnes; qu'illa faut mettre sur les couronnes 
et sceptres; que c'est un arbre beau et luisant, orné de la 
pourpre du roy , et plus resplendissant que les astres. Et qu'ay- 
je protesté cy-devant, sinon qu'il ne faut rien attribuer à la 
seule croix, et au seul signe d'icelle? Qu'elle ne vaut sinon 
comme un outil sacré, et sainct instrument de la vertu miracu- 
leuse de Dieu; que la croix n'est rien, si elle n'est croix de 
Jesus-Christ; que sa vertu ne luy est pas adherente , mais assis- 
lante, c'est à scavoir, Dieu mesme. Si Constantin a surmonté 
en la Croix, suivant la divine inscription : In Aoc signo vinces, 
ça esté par Jesus-Christ, agent principal et premier. S'il a 
surmonté par la Croix, c'a esté en Jesus-Christ, comme en la 
vertu assistante de la Croix. Et d'adorer le bois, c'est une sottise 
trop extravagante. 

Ce n'est la pourpre ny le bois 
Que le catholique adore; 

Mais le Roy qui, mort en croix, 
De son sang la croix honore. 


Si donc le traitteur tenoit parolle, et demeuroit ferme à con- 
fesser qu'en cette maniere peuvent les chrestiens honorer la 
croix, et surtout que partout on portast la croix pour tesmoigner 
du triomphe de Christ, comme il confesse que l'on faysoit ancien- 
nement, au recit de Theodoret, et qu'on l'apposast, en toutes 
choses et en touslieux, commeune marque honorable, je con- 
fesserois de mon costé, avec tous les catholiques , qu'il auroit bien 
entendu la vertu de la croix, et la maniere de l'honorer, et que 
comme il s'est vanté, il auroit presché Jesus-Christ crucifié. Mais 
le pauvre homme n'arreste gueres en cette demarche. Il a dit 
cecy pour amuser son lecteur, et quand ce vient au joindre (1), il 
renverse tout ce qu'il avoit estably, piece apres piece, et va sans 
jugement contredire à tout ce qu'il avoit dit, avec des miserables 
exceptions et limitations. 

1* Il avoit dit qu'en tous lieux et toutes choses on pouvoit appo- 
ser la croix, comme une marque honorable; maintenant, pour se 
dedire honnestement, il partage toutes les choses en deux, en 
politiques, et non politiques , etpuis limite lagenerale proposition : 
que la croix doit seulement estre apposée és choses politiques. 

« S'il est question, dit-il, que nous conversions parmy les 
» Juifs ou Mahumetans, nous pouvons porter nos enseignes el 
» armes croisées, pour monstrer ouvertement aux infidelles que 
» nous sommes chrestiens , et que nos adversaires sont infidelles 
» et mescreans : ainsi peut-on graver la croix en la monnoye, 
» pour monstrer qu'elle est battué au coing d'un prince chrestien ; 
» ainsi la croix peut estre mise és portes des villes, chasteaux et 
» maisons, pour monstrer haut et clair que les habitans de tels 
» lieux font profession du christianisme ; ainsi jadis fut ordonné 
» que les instrumens des contracts, qui se passoient devant no- 
» taires publics, devoient avoir le signe de la croix, comme il en 
» est parlé au livre du Code. Et en pareilles choses politiques, 
» nous ne rejettons l'usage de la croix materielle. » Voilà sa 
premiere. 

La seconde est qu'elle ne soit mise és temples : « Enfin, dit-il, 
» les choses sont allées si avant , que la croix a esté mise és 
» temples. » Il avoit dit que la croix estoit une marque hono- 


(1) A la conclusion, à tirer les conséquences. 

rable; mais puis apres, pour s'en dedire, il dit qu'il ne luy faut 
porter aucun honneur religieux ou consciencieux. 

Il avoit dit que les &nciens apposoient la croix en toutes 
choses, et en tous lieux, comme une mar que honorable, et qu'on 
la portoit partout, pour testifier du triomphe de Christ; et bien- 
tost apres il fait dire aux mesmes anciens, par la bouche d'Ar- 
nobe, ces parolles : « Nous n'honorons, ny desirons d'avoir des 
» croix. » Ce petit traitteur est polype et cameleon. 

Cependant il me laisse à preuver par ordre que la croix peut 
et doit estre apposée aux choses sacrées, et notamment au 
temple; qu'elle est honorable d'un honneur religieux; que les 
anciens l'ont desirée et honorée, et qu'elle est un remede salu- 
taire au genre humain; ce qu'il treuve encore mauvais. Mais 
avant toutes choses il me faudra monstrer briefvement que la 
croix represente Jesus-Christ crucifié , et la passion d'iceluy, affin 
que l'humeur ne luy prenne pas de refuser l'image de la croix à 
cet usage, comme il a fait cy-devant de la vraye croix. 

Et pour commencer : « Bien souvent, dit S. Jean Damascene, 
» ne nous ressouvenant pas , et ce par negligence, de la passion 
» de Jesus-Christ, voyant l'image de la crucifixion d'iceluy, 
» nous revenons en memoire de sa passion. » C'est pourquoy 
tous les anciens, apres Jesus-Christ mesme, l'ont appellée len- 
seigne du Fils de Dieu. 

« Paula, comme parle S. Hierosme, visita tous les lieux saincts 
» avec une telle ardeur, qu'elle ne pouvoit estre retirée des pre- 
» miers, n'eust esté le desir qu'elle avoit de voir le reste : proster- 
» née donc devant la croix, elle l'adoroit comme si elle y eust veu 
» le Seigneur attaché et pendant; estant entrée dans le sepul- 
» chre, elle baisoit la pierre de la Resurrection , laquelle l'ange 
» avoit roulée arriere de l'huis (1), elle lechoit d'une bouche fi- 
» delle, comme des eaux infiniment desirées, la place du corps 
» en laquelle gisoit le Seigneur. » Tesmoignage certain que 
la croix luy representoit le Crucifió. 

Chacun ne peut pas lire les livres sacrez, ny avoir tousjours 
ie predicateur aux oreilles : ce que fait donc l'Escriture et le 
predicateur en tems et lieu, la Croix le fait en toutes sortes 
d'occasions, en la maison, au chemin, en l'eglise, sur le pont, 
en la montagne; ce nous est un familier et perpetuel record de 
la passion du Sauveur. 

Julien l'Apostat reprochoit aux chresüens que rejettant les 
armes de Jupiter, sa selle et ses boucliers, ils adoroient le bois 


(4) Parle. 

de la croix, et peignoient la croix sur les fronts et devant leurs 
maisons. Or S. Cyrille, pour luy faire response, fait un beau 
denombrement des principaux articles de nostre foy, et puis 
adjouste : « Le bois salutaire nous fait souvenir de toutes choses, 
» et nous advise de penser que, comme dit S. Paul (rt. Cor. 5), 
» ainsi qu'un est mort pour tous, ainsi faut-il que les vivans ne 
» vivent plus à soy, mais à celuy qui est mort et ressuscité. » 
Le traiteur mesme produit en cette sorte ce passage de S. Cy- 
rille, confessant que la croix que les chrestiens mettoient devant 
leurs maisons estoit la marque et l'enseigne publique de Jesus- 
Christ; confession bien contraire à ce qu'il avoit dit que la pas- 
sion de Nostre-Seigneur estoit irrepresentable. 

Ainsi, quand nos chrestiens ont decouvert quelque nouveau 
pays és Indes pour le dedier à Jesus-Christ, ils y ont planté l'es- 
tendart de la Croix. Dom Pierre Alvarez Cabral ayant pris pied 
au Bresil, il y esleva une tres-haute croix de laquelle tout ce 
pays-là fut plusieurs années nommé region de saincte Croix, 
jusques à tant que le peuple laissant ce nom sacré, l'appella Bre- 
sil, du nom du bois de Bresil , que l'on tire pour la teinture; et 
dés l'antiquité, lorsque l'on renversa en Alexandrie les idoles de 
Serapis, plantées par toutes les portes, fenestres, poteaux et 
murailles, on mit en leur place le signe de la croix, au recit de 
Ruffin. Et lors fut verifié ce qu'Isaye predit (Isa. 49) : « En ce 
» jour-là l'autel du Seigneur sera au milieu de la terre d'Egypte 
» et le tiltre du Seigneur pres le terme d'icelle, et sera en signe 
» et en tesmoignage au Seigneur Dieu des armées en la terre 
» d'Egypte. » 


CHAPITRE VI. 


LA CROIX PEUT ET DOIT ESTRE EN USAGE ÉS CIIOSES SACRÉES. 


C'est une playsante phantaysie que celle du traitteur, quand il 
treuve bon que l'on employe la croix és choses politiques, mais 
non pas és sacróes : « On peut, dit-il, graver la croix en la 
» monnoye, la planter devant les villes, chasteaux et maisons. » 
Et pour quel usage tout cela, je vous prie? « Pour monstrer, 
» respond-il, haut et clair, qu'on est chrestien. » Mais cela n'est 
pas un usage religieux. La confession et protestation de la foy, 
n'est-ce pas une action purement chrestienne? Et de fait qui 
prendroit la croix politiquement, elle ne representeroit que 
malheur et malediction. Si donc l'usage de la croix n'est que 

religieux, pour estre bon, où peut-il estre mieux employé qu'és 
choses sacrées? si la croix est bien-seante devant les villes et 
maisons pour monstrer que les habitans de tels lieux font profes- 
sion de christianisme, ne sera-t-elle pas mieux à propos és 
eglises et temples, pour monstrer que ceux qui s'y assemblent 
font profession de christianisme, que ce sont lieux chrestiens, et 
non mosquées turquesques? 

Au demeurant, les anciens mettoient la croix és eglises. Tes- 
moin ce que j'ay recité cy-devant de S. Paulin, qui le tesmoigne 
tout ouvertement, et de Lactance Firmien, de l'intention duquel 
on ne sçauroit doubter si l'on considere comme il parle : 


Quiquis ades mediique subis in limine templi , 
Siste parum , insontemque tuo pro crimine passum, 
Respice me , me conde animo , me in pectore serva. 
Ille ego qui casus hominum miseratus acerbos , 
Huc veni, pacis promissa interpres , et ampla 
Communis culpa venia, hic clarissima ab alto 
Reddita luz terris, híc alma salutis imago : 

Hic tibi sum requies , via recta, redemptio vera, 
Vezillumque Dei insigne et memorabile fani. 


Ce qui se peut, à mon advis, rendre frangois en cette sorte : 


Toy qui viens sur le seuil du milieu de cetemple, 
Arreste un peu sur moy tes yeux et me contemple : 
Retiens-moy bien avant dedans ton cœur fiché, 
Innocent que je suis, et mort pour ton peché; 

Je suis cil (1) qui d'un cœur et d'un œil pitoyable, 
Regardant à l'estat de l'homme miserable , 
Descendis ici-bas, ambassadeur de paix, 

Et portant le pardon general des forfaits. 

Icy reduit d'en-haut une lumiere pure, 

Et de l'humain salut le portraict et figure : 

Je suis icy pour toy repos tres-asseuré, 

Le droit et bon chemin , le rapchat averé, 
L'estendart et drapeau du grand Dieu redoutable, 
Et de ce temple-cy l'enseigne remarquable. 


Qui ne voit qu'il introduit l'image du Crucifix au milieu de 
l'eglise, admonestant celuy qui entre? Autant en dis-je de ce 
que j'ay rapporté de la liturgie de S. Jean Chrysostome. Le bon 
Pere Nylus, en une epistre qui est recitée au deuxiesme Concile 
de Nicée, conseilloit à Olympiodorus de faire mettre la croix en 

l'eglise du costé du levant, et de-cà et de-là és murailles, les 
histoires du Vieil et Nouveau Testament. 

Sophronius, ou bien Joannes Moscus Eviratus, recite qu'un 
orfefvre apprentif ayant charge dé faire une croix d'or, pour estre 
mise et donnée à l'eglise, il y mesla, outre le poids de l'or qu'on 
luy avoit fourny, une certaine quantité du sien. Celuy qui faysoit 
faire la croix l'ayant treuvée plus pesante, pensa que cet appren- 
tif eust changé ou alteré le fin or qu'il luy avoit baillé (4), et com- 
mençoit fort à se fascher; mais le garçon luy fit cette vraye et 
saincie excuse, que n'ayant pas le moyen de faire une croix 
entiere du sien, pour dedier à Dieu, il avoit au moins voulu 
employer ce peu qu'il avoit pour rendre plus belle et grosse 
celle qu'il luy avoit faite, et qu'au reste il n'y avoit que du fin 
or: response qui pleust tant à celuy qui avoit commandé la 
croix , que n'ayant point d'enfant, il adopta celuy-là. 

Anastase Sinaïtain, en l'oraison De sacra synazi, tesmoigne 
tout clairement que la coustume estoit que la croix fust és eglises: 
or il mourut il y a mille ans passez, tesmoin le docte Baronius. 
La coustume donc estoit d'avoir des croix és eglises, et surtout 
dés que l'Empire fust fait chrestien sous Constantin; car aupa- 
ravant on n'en avoit pas si grande commodité. 

« Constantin, dit le traitteur, faysant eriger une croix de 
» bronze, il ne la mit pas en un temple; car alors les temples de 
» Rome servoient encore aux idoles payennes. » Il est toujours 
sur son impie distinction, d'idole payenne, et idole chrestienne. 
Cependant il est vray qu'en ce tems de persecution, les chres- 
tiens ayant peu d'eglises dediées, faysoient leurs assemblées où 
ils pouvoient. 

Mais dés-lors que l'Eglise fut delivrée des tyrannies, on vid 
la croix par tout celebrée : « Es maisons, és places, és solitudes, 
» és chemins, és montagnes, és vallées, en la mer, és navires, 
» és isles, és licts, és vestemens, és armes, aux chambres et 
» couches nuptiales, és banquets, és vases d'argent et d'or, és 
» marguerites (2), éspeinturesdes murailles , óscorps desanimaux 
» malades, és corps possedez par les diables , és guerres , en paix, 
» és jours, és nuits etassemblées des delicats mondains, és rangs 
» des moynes, tant chacun va à l'envy d'avoir ce don admirable 
» pour soy. C'est une grace merveilleuse, aucun ne se confond, 
» aucun n'a honte, pensant que ça esté ane marque de mort 
» maudite; mais chacun se pare d'icelle beaucoup plus que des 
» couronnes, des diademes, ou de plusieurs carquans et dorures 
» emaillées de pierreries. Et non-seulement on ne la fuit pas, 

(4) Donné. — (2) Perles. 


LIVRE I], CHAPITRE VII. 81 


» mais esl desirée et aymée : chacun en faict compte, elle reluit 
» par tout, et est esparse és murailles des maisons, aux sommets, 
» éslivres, és citez, és rues, és lieux habitez et inhabitez. » C'est 
le dire du grand S. Chrysostome, qui, pour vray, n'eust pas eu à 
faire d'un si grand denombrement des lieux et choses, esquelles 
la croix estoit employée, si de son tems l'Eglise eust esté 
formée sur le patron de la reformation des huguenots. 

Pourroit-on bien dire de Geneve, La Rochelle et autres villes, 
ce que S. Chrysostome dit de l'Eglise de son tems? Nous n'y 
voyons aucune croix erigée, ny aux portes de ville, ny devant 
les maisons, chasteaux, forteresses, contracts, testamens : au 
contraire, on les a renversées et effacées autant que l'on a peu. 
Que sert-il donc de dire qu'en semblables choses politiques ils 
ne rejettent point la croix materielle? Beaucoup moins en 
mettent-ils sur les animaux malades, ou sur les corps possedez 
du malin; car ce seroit confesser la vertu de la croix, et l'em- 
ployer à usage sacré. Aussi peu en ont-ils és rondeaux et assem- 
blées des mondains, et moins parmy les rangs des moynes. Ce 
n'est donc pas de nostre aage, ny d'hier, que les choses sont 
allées si avant, quela croix a esté mise és temples, comme semble 
vouloir dire le traitteur. 


CHAPITRE VII. 


LA CROIX A ESTÉ EMPLOYÉE AUX SACREMENS ET AUX PROCESSIONS. 


Ir faut que je die mon opinion de l'intention de S. Chrysos- 
tome, quand il dit : Que la croix estoit celebrée és rondeaux 
et demarches des delicats mondains, et és rangs des moynes; 
In choreis delicatorum , et monachorum ordinibus. Cela ne me 
detourne point de mon chemin. Je croy qu'il entend parler des 
processions des seculiers et des moynes : tant parce que la pro- 
prieté des mots dont il use m'invite à cette intelligence ; qu'aussi 
parce qu'anciennement, et notamment de son tems, on portoit 
les croix aux processions. 

Les Ariens avoient composé des hymnes et chansons pour 
leur secte, et les faysoient chanter alternativement en leurs pro- 
cessions, sur tout aux solemnitez du dimanche et samedy. S. 
Chrysostome doubta que par ce moyen quelques-uns de son peuple 
ne fussent attirez (car plusieurs se laissent aller à ces delicatesses 
exterieures , sans sonder le merite etle fond de l'affaire, tesmoins 
les psalmes de Marot), et partant il dressa son peuple à sem- 

blable maniere de chanter, et dans peu de tems les catholiques 
surpasserent en cecy les heretiques, non-seulement en nombre, 
mais en appareil ; car les images et enseignes de la croix, faites 
d'argent, precedoient avec des flambeaux allumez. Et l'eunuque 
de l'imperatrice avoit charge de fournir aux despens, et faire 
dresser des psalmes et hymnes. C'est Sozomene qui fait ce recit 
icy. On portoit donc de cetems-là des croix d'argent et des flam- 
beaux allumez aux processions. 

Une grande peste pressoit un jour l'Allemagne, dont le voisi- 
nage en estoit espouvanté. Les habitans de Rheims en Cham- 
pagne recourrent à Dieu, avec l'intercession de S. Remy, pren- 
nent un parement du sepulchre d'iceluy, allument force cierges 
et flambeaux, avec des croix, font une procession solemnelle et 
generale par tous les coins de la ville, chantant des hymnes et 
cantiques sacrez. Qu'arriva-t-il? La contagion environne de 
toutes parts la cité; mais arrivant justement jusques au lieu où la 
procession avoit esté, conme si elle eust veu là les bornes et li- 
mites de son pouvoir, non-seulement elle n'osa pas entrer dedans, 
mais encore ce qu'il y avoit desjà d'infection fut par ce moyen 
repoussé. Sainct Gregoire de Tours, qui vivoit il y a pres de 
mille ans, en est mon autheur. Ainsi les empereurs ont mis ordre 
par leurs loix, que la croix fut portée és processions par les de- 
putez à ce faire, et puis rapportée en un lieu decent et honneste. 
Cela me fait bailler aux parolles de S. Chrysostome le sens que 
j'ay dit. 

Or, non-seulement les anciens portoient les croix aux eglises et 
processions , mais consacroient les eglises avec icelles et les met- 
toient sur les autels. « Nostre Crucifix, dit S. Augustin, est ressus- 
» Cité de mort, etest monté aux cieux : il nous a laissé la croix 
» en memoire de sa passion. Il a laissé sa croix pour la santé. 
» Ce signe est un rempart pour lesamys, et une deffensecontreles 
» ennemys. Par le mystere de cette croix, les ignorans sont cate- 
» chisez. Par le mesme mystere, la fontaine de la regeneration 
» est consacrée. Par le mesme signe de la croix, les baptisez 
» reçoivent les dons de graces, par l'imposition des mains. Avec 
» le charactere de la mesme croix, on dedie les basiliques ; on 
» consacre les autels, on parfait les sacremens de l'autel, avec 
» l'entremise des parolles du Seigneur. Les prestres et levites 
» Sont par ce mesme promeuz aux ordres sacrez, et generale- 
» ment tous les sacremens ecclesiastiques sont parfaicts en la 
vertu d'iceluy. » 

C'est le tesmoignage de S. Augustin; car hien que ce sermon 

ne fust pas de S. Augustin, comme respond le traitteur (chose 
certes tres-mal-aysée à preuver contre le propre tiltre et inscrip- 
tion), si est-ce que ce poinct icy est de S. Augustin ; car il dit 
tout le mesme en ses traittez sur S. Jean, qui sont indubitable- 
ment siens. 

« Enfin, dit-il, qui estle signe de Jesus-Christ que chacun 
» cognoist, sinon la croix de Jesus-Christ? lequel signe, s'il 
» n'est appliqué, ou au front des croyans , ou à la mesme eau par 
» laquelle ils sont regenerez, ou à l'huile par laquelle ils sont 
» chresmez, ou au sacrifice duquel ils sont nourris, rien de tout 
» cela n'est parfaictement accomply. Comment donc ne sera-t-il 
» rien signifié de bon par ce que les mauvais font, puisque par 
» l& croix de Christ que les mauvais ont faite, tout bien nous est 
» marqué, et signé en la celebration de ses sacremens? » 

Or donc, que le sermon que j'ay allegué soit de S. Augustin 
ou de Fulgence son disciple, ou de quelqu'autre; si est-ce que 
la sentence que j'en ay rapportée est de S. Augustin. 

S. Chrysostome en avoit dit auparavant tout de mesme en cette 
sorte : « Portons d'un cœur joyeux la croix de Jesus-Christ, 
» comme une couronne; car toutes les choses qui profitent à 
» nostre salut sont consommées par icelle : car, quand nous 
» sommes regenerez , la croix de Jesus-Christ y est; quand nous 
» sommes repus de la tres-sacrée viande, quand nous sommes 
» colloquez pour estre consacrez en l'ordre, par tout et tousjours 
» cette enseigne de victoire nous assiste. Partant, portons avec 
» grande affection la croix au dedans des maisons et és murailles 
» (vous voyez qu'il parle du signe et image de la croix), et és fe- 
» nestres, et au front, et encore en l'esprit; car cela est le signe 
» de nostre salut. » 

Et peu apres, parlant encore de la croix, il dit ainsi : « La- 
» quelle il ne faut pas simplement former avec le doigt au corps, 
» mais premierement en l'esprit, avec une grande foy ; car si 

-» tu l'imprimes en cette sorte en ta face, par un des meschans 
» demons, voyant la lance par laquelle il a receu la playe mor- 
» telle, ne t'osera attaquer. » 

ll repete le mesme ailleurs, disant : « Cette maudite el abomi- 
» nable marque de dernier supplice, à sçavoir la croix, a esté 
» faite plus illustre que les couronnes et diademes : car le chef 
» n'est point tant orné par une couronne royale, comme par la 
» croix, qui est plus digne que tout honneur; et de celle qu'au- 
» paravant on abhorroit, on cherche si curieusement la figure, si 
» que l'onla treuve par tout vers les princes, subjets, hommes, 

» femmes, vierges, mariées , serfs, libres; à tout coup chacun se 
» signe d'icelle, la formanten autre tres-noble nombre: car on 
» la figure tous les jours en nostre front, comme en une co- 
» lomne. Ainsi elle reluit en la table sacrée, ainsi en l'ordina- 
» tion des prestres, ainsi encore derechef és cenes mystiques, 
» avec le corps de Josus-Christ, on la void celebrer par tout. » 

Qui ne void donc combien expressement S. Augustin et S. 
Chrysostome tesmoignent que la croix est employée à tout, et 
sur tout és choses sainctes et sacrées, qui n'esloient pas estimées 
pour telles, si elles n'estoient signées de la croix? Mais S. Au- 
gustin remarque particulierement que la croix estoit necessaire 
au sacrement de l'autel, qu'il nomme sacrifice, duquel sont 
nourris les chrestiens. Autant en dit S. Chrysostome : « L'en- 
» seigne de la croix, dit-il, nous assiste, lorsque nous sommes 
» nourris de la tres-sacrée viande, et qu'elle reluit en la sacrée 
» table, et en la cene mystique, avec le corps de Jesus-Christ. » 
Que pourroit-ou dire plus exprez? 

Mais remarquons que S. Chrysostome dit separement « Que 
» la croix reluit en la table sacrée; » et tantost apres, « Qu'elle 
» reluit derechef en la cene mystique avec le corps de Jesus- 
» Christ : » car il semble par là qu'il veuille dire que la croix 
estoit non-seulement à l'autel, ou table sacrée, suivant ce qu'il 
est commandé aux prestres en sa liturgie, de faire la reve- 
rence, se retournant vers l'image de Jesus-Christ, et que S. 
Paulin, recite, chapitre 4, d'avoir mis l'image de la croix pres 
de l'autel, comme j'ay dit cy-devant; mais encore que l'image 
el figure de la croix estoit empreinte en la tres-sacrée viande de 
l'Eucharistie. Aussi és preparatoires de la liturgie, ou messe 
de S. Chrysostome, traduitte par Leo Tuscus, le diacre doit avec 
une lancette faire le signe de la croix sur le pain à consacrer; 
et quand ce vient à la celebration, il est ordonné que l'on mette 
les pains surl'autel, en forme de croix. Ce que mesme Nicolas 
Cabasile espluche par le menu, en l'exposition de la liturgie. 
Je scay qu'il y a plusieurs poincts en ce que j 'ay dit qui se rap- 
portent au simple signe de la croix : mais il y en & beaucoup 
qui ne peuvent estre entendus que de la croix faite en matiere 
subsistante; comme quand il est dit qu'on mettoit la croix és 
maisons, murailles, fenestres, en la table sacrée, et qu'avec le 
caractere d'icelle on dedioit les basiliques. Or je n'ay pas osé 
separer ce que mes autheurs avoient conjoinct. 

Cependant il paroist qu'on ne doit point mettre de barriere 
entre la croix et les choses religieuses, selon la creance de l'an- 

tiquité. C'est grand'pitié que d'un superbe et mal instruict, on 
ne le peut faire demordre. Calvin avoit dit que « Si l'authorité 
» de l'Eglise ancienne a quelque vigueur entre nous, nous 
» notons que par l'espace de cinq cens ans, ou environ, du 
» tems que le christianisme estoit en sa vigueur, et qu'il y 
» avoit plus grande pureté de doctrine, les temples de chrestiens 
» ont esté nets et exempts de telle soüilleure. » Il parle ainsi 
des images de Jesus-Christ et des saincts; et peu apres il dit : 
« Que si on compare un aage avec l'autre, l'integrité de ceux 
» qui se soni passez d'images merite bien d'estre prisée au prix 
» de la corruption qui est survenué depuis. Or je vous prie, qui 
» est-ce qui pensera que ces SS. Peres eussent privé à escient 
» l'Eglise d'une chose qu'ils eussent cognu luy estre utile et 
» salutaire? » 

Les pauvres huguenots avoient esté appris comme cela par 
le pere de leur reformation. On leur a monstré mille fois que 
c'estoit une fausseté, et qu'és cinq cens voire és trois cens 
premieres années, il y avoit des images és eglises. Ils dirent 
neantmoins autant impudemment que jamais que l'antiquité ne 
mettoit point d'images aux eglises; mais ayant monsiré le con- 
traire, quant à l'image de la croix, je puis dire : « Hé! je vous 
» prie, qui est-ce qui pensera que ces SS. Peres, Chrysostome, 
» Augustin, Paulin, eussent mis en usage une chose qu'ils eus- 
» sent cognu estre inutile et pernicieuse? » Mais le mieux est 
qu'ils tesmoignent non-seulement de leur fait, mais aussi de la 
prattique du christianisme de leur aage. 

Ainsi Justinien l'empereur fit cette loy : « Que l'evesque con- 
» sacrant une eglise ou monaslere, consacre le lieu à Dieu par 
» oraison , fichant en iceluy le signe de nostre salut, nous enten- 
» dons la vrayement adorable et honorable croix. Ainsi, qu'il 
» commence l'edifice, mettant un si bon et propre fondement. » 
Il dit le mesme en plusieurs endroicts, et veut qu'avant le basti- 
ment on plante toujours : Venerabilem et sanctissimam cru- 
cem, La venerable et ires-saincte croix. Que sçauroit-on dire 
à tant de si grands tesmoins? 

Le traitteur pour ne sembler estre du tout muet, nous oppose 
« qu'Epiphanius , passant par un village nommé Anablatta, estant 
» entré en un temple où pendoit un voile teint et peint, ayant 
» une image comme de Jesus-Christ, ou de quelque sainct, il 
» mit en piece ce voile, d'autant que cela estoit contre les Eseri- 
» tures, comme cela se lit plus au long dans son epistre traduitte 
» par S. Hierosme. » 

Or je responds : 4° Que cette derniere piece d'epistre, citée 
par le traiteur, n'est aucunement de S. Epiphane , mais un ajan- 
cement estranger, comme il paroist en ce que le sens de l'epistre 
estoit du tout bien achevé, sans cette piece-là; que cette piece 
est hors de propos , qn'elle ne ressent aucunement la phrase de 
S. Epiphane, ou de S. Hierosme, et que les Iconoclastes citant 
tous les tesmoignages qu'ils peuvent des anciens Peres, et nom- 
mement de S. Epiphane, ainsi qu'il est deduit au second Concile 
de Nicée, ne produisirent ja mais cette piece de l'epistre traduitte 
par S. Hierosme. 

2* Je responds qu'en celte piece-là il est dit que l'image peinte 
sur le voile estoit d'un homme pendu, comme de Jesus-Christ, 
ou de quelqu'autre, contre les Escritures : il se pouvoil donc 
faire que cette image fust dressée contre la verité de l'histoire 
de la passion de Nostre-Seigneur, avec quelque indecence. Dont 
S. Epiphane ne se pouvoit asseurer que c'estoit qu'elle represen- 
toit, et partant eut raison de la deschirer. Mais que peut tout 
cela contre les images de la croix et du crucifix , qui representent 
au vray la passion de Nostre-Seigneur, ainsi qu'elle est descrite 
en l'Evangile? 

Si un evesque treuvoit dans quelque eglise de sa charge l'i- 
mage d'un Crucifix qui representast Nostre-Seigneur non cloüé, 
mais attaché avec des cordes sur la croix (comme l'on void par 
la faute des peintres en plusieurs images, le bon et le mauvais 
larrons pendus en cette sorte), feroit-il pas son devoir de des- 
chirer et rompre telle image? Et faudroit-il dire pourtant qu'il 
rejettast l'usage des images propres et bien faites? 

De pareille force est le tesmoignage du Concile Elibertin, 
(Can. 36) cité par leiraitteur, auquel il est dit : « Qu'en l'Eglise 
» on ne doit point avoir de peintures; affin que ce qui est ho- 
» noré et adoré ne soit peint és parois. » 

Car je dy : 4° Que telle occasion peut naistre en quelque pro- 
vince, par laquelle on devra deffendre que les images ne soient 
point és eglises; comme si les infidelles, Maures, Turcs et here- 
tiques ravageoient les temples, brisoient les images, et les ou- 
trageoient en mespris de ce qu'elles representent, il ne seroit 
que bon de leur enlever toute commodité et occasion. 

2° Je dy que la deffense du Concile Elibertin, selon la portée 
de la raison, laquelle y est alleguée, ne s'estend pas aux images 
mobiles, mais à celles seulement qui sont peinles, el sur les 
murailles, et ne seroit à l'adventure pas mal que telle deffense 
fust observée, parce que telles images sont subjettes à se gaster, 

deffaire et effacer, non sans quelque mespris de leur sainct et 
sacré usage, qui est la raison du Concile, disant : Ne quod co- 
litur, aut adoratur, in parietibus depingatur ; Affin que ce qui 
est honoré, ou adoré, ne soit peint és murailles. 

3° Je dy que puisqu'on ne peut pas scavoir le propre et parti- 
culier motif de ce Concile, et qu'il n'estoit que provincial, et de 
dix-neuf evesques seulement, il n'est pas raisonnable de le 
vouloir rendre opposant au general consentement, et à la cous- 
tume de l'Eglise ancienne, qui recevoient les images aux 
eglises, comme j'ay preuvé cy-devant. Mais qui voudra voir 
quelque chose de plus, touchant ces deux objections, qu'il lise 
ceux qui ont traité la controverse des images. 


CHAPITRE VIII. 
LA CROIX A ESTÉ HONORABLE A TOUTE L'ANTIQUITÉ. 


« QuaND il est question de reformer les desordres, il faut suivre 
» le dire de Jesus-Christ (Matth. 49) : I n'estoit pas ainsi au 
» commencement. Si donc au commencement, lorsque l'Eglise a 
» esté pure, et la verité sincere, le signe de la croix n'a point 
» esté fait, elle n'a point esté dressée, salüée, ny adorée; c'est 
» tres-mal fait d'avoir introduit cette corruption, qui ne peut 
» estre bonnement appellée coustume, et c'est encore plus mal 
.» fait de la retenir. » 

C'est un discours du traitteur auquel je respons en cette 
sorte : Si, lorsque l'Eglise estoit pure, au commencement, on a 
fait le signe de la croix, on l'a dressée, salüée et honorée; c'est 
tres-mal fait d'avoir introduit la presomption, qui ne se peut 
bonnement appeller reformation , d'abattre, mespriser et desho- 
norér le signe de la croix. Certes, au commencement on ne 
faysoit pas ainsi. 

L'Eglise estoit pure, selon la confession des reformaleurs, ies 
cinq cens premieres années. Et s'il faut croire le traiiteur, 
« Les yeux des chrestiens commencerent seulement à se ternir, 
» et ne voir plus gueres clair au service de Dieu, au iems de 
» S. Gregoire pape. » Voyons comme on se gouvernoit alors 
touchant l'honneur de la croix, et nous treuverons que les 
payens appelloient les chrestiens par injure : Religieux et devots 
de la croix; Religiosos crucis. 

Tertullien, respondant pour eux, ne le nie en aucune façon, 


88 L'ESTENDART DE LA SAINCTE CROIX. 


mais le concede. Autant en fait Justin le martyr. S. Athanase dit 
ces propres parolles : Pour vray, nous adorons la figure de la 
croix, la composant de deux bois. 

J'ay cité cy-dessus ces tesmoignages avec plusieurs autres. Or 
ces grands personnages vivoient en la fleur de l'Eglise. Dont S. 
Thomas et S. Bonaventure ont dit que l'honneur de la croix, et 
des autres images, estoit une tradition apostolique ; car, voyant 
qu'il a commencé tout aussi-tost que le christianisme, et que si 
l'on remonte d'aage en aage dans le tems des Apostres on en 
treuvera une observation perpetuelle, ils se sont tenus à la 
regle de S. Augustin, qui porte : « Que l'on croit tres-justement 
» ce que l'Eglise universelle tient, et n'est instituó par les con- 
» ciles, mais a tousjours esté observé, n'avoir point esté baillé, 
» sinon par l'authorité apostolique. » 

S. Jean Damascene, longtems avant eux, en avoit dit tout de 
mesme : C'est, dit-il, «ne tradition non escrite, aussi bien 
que l'adoration vers le levant, à scavoir d’adorer la croix : 
ce sont ses parolles. 

Et S. Basile, beaucoup plus ancien, parlant de Jesus-Christ, 
de sa Mere, de ses apostres , prophetes et martyrs, il dit : « Qu'il 
» honore les histoires de leurs images , et qu'il les adore tout ou- 
» vertement; car, dit-il, cecy estant bailléparlessaincts Aposires, 
» il ne le faut pas deffendre : mais en toutes nos eglises nous 
» dressons leurs histoires. » 

Le second Concile de Nicée, ayant parlé de l'honneur de la 
croix et des images, conclud en cette maniere : Ce//e-cy est la 
foy des Apostres , celle-cy est la foy des Peres. Et là mesme est 
recitée l'epistre du bien-heureux P. Nylus au proconsul Olym- 
piodorus, qui vouloit bastir un temple, par où il luy conseille de 
mettre l'unique et seule image de la croix au lieu sacré vers 
l'Orient. Or, qui ne sçayt qu'anciennement les chrestiens ado- 
roient vers le levant? Ce Pere donc vouloit que la croix fust 
mise au lieu vers lequel se faysoit l'adoration. 

Constantin (comme dit Sozomene) dressa son labare en forme de 
croix, parce que la coustume estoit que les soldats fissent reve- 
rence à cet estendart, afin que par là peu à peu ils fussent ac- 
coustumez, par la continuelle veué et veneration de la croix, à 
rejetter le paganisme et embrasser la foy de Jesus-Christ. 

Sainct Chrysostome appelle la figure dela croix plus digne que 
tout honneur : Omni cultu digniorem , et recommande en sa 
liturgie, comme j'ay dit nagueres, que le prestre venant à 
l'autél fasse la reverence à la croix. 

Sainct Augustin tesmoigne que bien qu'anciennement on cru- 
cifioit les mal-faicteurs, de son tems toutesfois on n'en crucifloit 
point : « D'autant, dit-il, que la croix est honorable et finie : elle 
» est finie quant à la peine, mais elle demeure en gloire, et des 
» lieux des supplices elle est passée sur le front des empereurs. » 
Aussi le traitteur confesse « Que les meschans eussent esté hono- 
» rez par tels supplices. » Donc le bien-heureux prince des 
apostres S. Pierre, devant estre crucifié, pria que ce fust les 
pieds contremont (1); s'estimant indigne d'estre crucifié de mesme 
maniere que son Maistre, comme dit S. Hierosme, et S. Dorothée 
le touche. S. André son aisné ne se pouvoit saouler (2) de salüer et 
caresser la croix en laquelle il devoit estre pendu, tant il s'esti- 
moit honoré de mourir de cette mort-là, selon le tesmoignage 
des prestres d'Achaye, au livret qu'ils firent de son martyre. 

Or ce fust Constantin qui abolit le supplice de la croix : 
« D'autant qu'il honoroit beaucoup la croix, tant pour l'ayde 
» qu'il avoit receu aux combats en vertu d'icelle, que pour la 
» divine vision qu'il avoit euë, » comme parle Sozomene, lequel 
dit à ce propos une chose bien remarquable, si elle est conferée 
avec un traict d'Eusebe en la vie de Constantin. 

Eusebe tesmoigne qu'avaut que Constantin donnast la bataille 
contre Licinius, il se retira hors le camp, au tabernacle ou pa- 
villon de la croix, avec quelque nombre des plus devots qu'il 
treuva pres de soy, et ce pour prier Dieu, et se recommander à 
sa misericorde ; ce qu'il avoit accoustumé de faire en toutes sem- 
blables occasions. Sozomene d'autre part escrit que ce grand 
empereur avoit fait faire un pavillon ou tabernacle, en guise 
d'une eglise, ou chappelle, qu'il portoit tousjours avec soy, 
quand il alloit à la guerre; affin que tant luy, que l'armée, eust 
un lieu sacré auquel on loüast Dieu, et on le priast, et on peust 
recevoir les sacrez mysteres; car les prestres (sacerdotes, et 
diacres suivoient tousjours ce tabernacle à cette intention. 

Qui ne void maintenant que le tabernacle de la croix, duquel 
parle Eusebe, n'estoit autre chose que l'eglise ou chappelle por- 
tative, de laquelle Sozomene tesmoigne. Il y avoit donc au camp 
de Constantin une eglise de saincte Croix, et non-seulement la 
croix estoit en l'eglise, mais l'eglise mesme estoit dediée à Dieu, 
sous le nom et vocable de:la Croix ; grande preuve de l'honneur 
qu'on portoit à la croix. 

A mesme intention, les empereurs Theodose et Valentinien ont 
fait cette loy : « Ayant sur tout un grand soin de conserver la 


(i) En montant, en haut. — (2) Se rassasier. 

» religion de la supreme Divinité, qu'il ne soit loysible à per- 
» sonne de graver, ou peindre le signe du Sauveur Jesus-Christ, 
» ou en terre, ou en pierre, ou en marbre, qui soit mis à terre. » 
C'estoit parce qu'ils vouloient que les croix fussent en lieu ho- 
norable, et non à terre, où elles pouvoient estre foulées aux 
pieds, tant ils portoient de respect à ce sainct pourtraict. Ainsi 
Justinien l'appelle £res-saincte croix et venerable. Sedule, tres 
ancien poëte, parle de l'honneur de la croix en cette sorte : 


Paz crucis ipse fuit, violentaque robora membris 
lllustrans propriis, penam vestivit honore, 
Suppliciumque dedit signum magis esse salutis, 
Ipsaque sanctificans in se tormenta beavit , 

Neve quis ignoret speciem crucis esse colendam , 
Qua Dominum portavit ovans ratione potente , 
Quatuor inde plagas quadrati colligit orbis. 


O croix! il fut ta paix, et par sa chair si digne, 
Rendant ta cruauté plus que jamais insigne, 

Tl a de tant d'honneur ta honte revestu 

Et fait que ton supplice (ô estrange vertu!) 

Soit de nostre salut la preuve plus certaine, 
Bien-heurant les tourmens dont il souffrit la peine. 
Quoy doncques! nieras-tu qu'il nous faille honorer 
L'image de la croix, ou qui peut l'ignorer? 
Puisqu'en triomphe elle porte nostre grand Maistre, 
Et par vive raison le portant fait paroistre 

Que bien qu'en quatre parts le monde est partagé, 
Il est tout en la croix comme en un abregé. 


Prudence, encore plus ancien, tesmoigne que les empereurs 
chrestiens honoroient la croix : 


Ipsa suis Christum Capitolia Romula marent, 
Principibus lucere Deum : jam purpura supplex 
Sternitur, Æneudæ rectoris , ad atria Christi, 
Vezillumque crucis summus dominator adorat. 


Le Capitole on voit à Rome despité, 

Que Jesus par ses roys soit pour Dieu reputé. 
Es eglises on voit toute à terre abattuë 

La pourpre des Romains humblement estenduë, 
Et de ce monde bas le souverain monarque, 
Adore de la croix l'estendart et la marque. 

A celte coustume des empereurs se rapporte l'advertissement 
que S. Remy fit au roy Clovis : 


Mitis depone colla, Sicamber, 
Incende quod adorasti, 
Et adora quod incendisti , 


Sicambrien gracieux, 
Baisse le col et les yeux, 
Brasle la chose adorée, 
Puis adore la bruslée. 


C'est qu'il le veut rendre capable du christianisme, qui fait 
brusler les idoles et honorer la croix. 

Mais à quoy, je vous prie, visoit la bravade que les payens 
faysoient aux chrestiens, recitée par Minutius Felix (Octav. n. 
11), joint à ceux d'Arnobe : Voicy des supplices pour vous, et 
des tourmens et des croiz, non plus pour adorer, mais pour 
souffrir? N'estoit-ce pas une presupposition de l'honneur que les 
chrestiens faysoient à la croix qui leur faysoit advancer ces pa- 
rolles : Ecce vobis supplicia et tormenta, jam non adoranda, 
sed subeunda cruces? 

En voilà bien assez pour convaincre le traitteur, qui a bien 
osé dire que du tems de la pure et primitive Eglise, on n'a 
dressé ny veneré la croix : ou bien, ce qui revient tout en un, 
qu'il ne luy faut porter aucun honneur religieux; car à quel 
autre honneur se peut rapporter ce que j'ay produict jusques icy? 


GHAPITRE IX. 


COMME LA CROIX EST SALUÉE, ET SI ELLE EST INVOQUÉE EN L'EGLISE. 


Le traitteur, non content d'avoir dit en general qu'il ne faut 
venerer la croix, ny la dresser à aucun usage religieux, se 
jette à faire des reproches à l'Eglise , sur certaines particulieres 
actions d'honneur qui se font à la croix, lesquelles, selon son 
souverain advis, ne sont autres qu'idolastries et forceneries. Il 
se plaint donc en cette sorte : 

4° « Les choses sont allées si advant que la croix a esté mise 
» és temples, a esté saluée par ces mots : O crux, ave, Croix, 
» bien te soit, qui sont propos ineptes. 

2° » Et incontinent invoquée, en disant : Auge ptis justitiam, 

» reisque dona veniam; c'est-à-dire : Augmente la justice aux 
» bons, et donne pardon aux coupables. 

3° » Item, Crucem tuam adoramus , Domine; c'est-à-dire : 
» Seigneur, nous adorons ta croix, qui sont propos blasphema- 
» toires; car c'est Jesus-Christ qui est le Fils, lequel doit estre 
» baisé, et non pas le bois de la croix : mais d'autant que l'Eglise 
» romaine s'addresse à la croix materielle, il paroist que c'est 
» idolastrie insupportable. 

4° » Et affin qu'il ne semble qu'on leur fasse tort par tel propos, 
» voicy les mots dont ils usent quand ils benissent le bois de la 
» croix : Seigneur que tu daignes benir ce bois de la croix , à 
» ce qu'il soit remede salutaire au genre humain, fermeté de 
» foy, advancement de bonnes œuvres, redemption des ames, 
» deffense contre les cruels traicts des ennemys. 

» Item , nous adorons ta croix. Item, ô croix, qui dois estre 
» adorée, ô croix, qui dois estre regardée, aymable aux hommes, 
» plus saincte que tous, qui seule as merité de porter le talent 
» du monde , doux bois, doux cloux, portant doux faix, sauve 
» la presente compagnie , assemblée en ta loüange. 

» Item, croix fidelle, arbre seul noble entre tous, nulle forest 
» n'en porte de tel en rameaux, en fleurs et en germe, bois 
» doux, doux cloux, soustenant un faix doux. 

5° » De mesme estoffe est la priere qui se lit presque en toutes 
» les heures , qu'on appelle; au moins l'ay-je leu en celles que 
» Michel Jove a imprimées à Lyon, l'an 1568, qui sont à l'usage 
» de Rome. En voicy les termes : 


Saincte vraye croix adorée, 

Qui du corps de Dieu fus ornée, 

Et de sa grand’ sueur arrousée, 

Et de son sang enluminée, 

Par ia vertu, par ta puissance, 
Garde mon corps de mal-meschance, 
Et m'oetroye par ton plaisir 

Que vray confez puisse mourir. 


6^ » Et n'a pas esté seulement appellée la croix aorée, c'est-à- 
» dire adorée; mais aussi le vendredy a esté dit aoré, c'est-à- 
» dire adoré, à cause de l'adoration de la croix de ce jour-là. 

1° » Pareilles inepties et blasphemes se commettent autour 
» de la lance; de laquelle saincte lance la feste se celebre le 
» vendredy apresles octaves de Pasques, etluy est addressée la 
» priere suivante : Bien te soit, fer triomphal! qui, entrant en 

» la poictrine vitale, ouvres les huis du ciel; heureuse lance, 
» navre-nous de l'amour de celuy qui a esté blessé par toy. » 

Voilà les subtiles recherches que fait ce playsant traitteur 
pour convaincre les catholiques d'estre « Forcenez, rendus 
» punais (1) par l'idolastrie, et plus stupides que le bois; » car 
c'est ainsi qu'il nous traitte. De Beze luy avoit ouvert le chemin 
en ses marques de l'Eglise, que ce grand esprit de Sponde luy 
a si bien effacées, qu'il m'eust osté l'ennuy de respondre à ce 
poinct, si Dieu ne l'eust voulu lever des ennuys de ce monde, 
avant que son ceuvre fust achevée. 

Je respons donc au traitteur, à de Beze, et à leurs sem- 
blables, cottant par ordre les griefs qu'ils ont peu pretendre en 
cet endroict, et les raisons pour lesquelles ils ne sont recevables. 

1° Ils treuvent mauvais que l'on parle à la croix, qu'on la sa- 
luë, et beaucoup plus qu'on l'invoque, puisqu'elle n'a ny senti- 
ment ny entendement : mais à ce compte, il se faudroit mocquer 
des saincts prophetes, qui, en mille endroicts, ont addressé leurs 
parolles aux choses insensibles. « O cieux, jettez la rosée d'en 
» haut, et que les nuées pleuvent le juste , que la terre s'ouvre, 
» et qu'elle germe le Sauveur! O cieux! oyez ce que je dy, j'in- 
» vogue à tesmoin le ciel et la terre (Isa. 45). Benissez, soleil 
» et lune, le Seigneur, loüez-le, soleil et lune, qu'as-tu, ô mer, 
» qui te fasse fuyr, et toy, ô Jourdain, que tu sois retourné en 
» arriere (Psal. 148)? » 

S. André ne vit pas si-tost la croix en laquelle il devoit estre 
-crucifié, qu'il s'escrie sainctement : « O bonne croix, qui as receu 
» ton ornement des membres de mon Seigneur, long-tems de- 
» sirée, soigneusement aymée, cherchée sans relasche, et enfin 
» preparée en mon esprit, reçoy-moy d'entre les hommes, et 
» me rends à mon maistre , alfin que celuy-là me reçoive par toy, 
» qui par toy m'a rachepté. » 

La devote Paula, entrée dans l'estable où Nostre-Seigneur 
nasquit, avec des larmes entremeslées de joye, souspiroit en 
celte sorte : « Je te salu&, 0 Bethleem! maison de pain, en la- 
» quelle est né ce pain qui est descendu du ciel. Je te salué, 
» Ephrata, region tres-fertile et porte-fruict, de laquelle Dieu 
» est la fertilité. » 

Lactance, parlant du jour de la resurrection : Salve, festa 
dies, dit-il, toto venerabilis ævo, Je te saluë, ô jour, en tout 
tems venerable. Ce sont des façons ordinaires aux ames vive- 
ment esprises de quelque affection. Qui ne sgayt combien les 


(4) Puanis, pourris (Un œuf punaisi. 


94 L'ESTENDART DE LA SAINCTE CROIX. 


apostrophes et prosopopées sont en commun usage à toutes 
sortes de gens? Et quelle plus grande ineptie que de faire le fin 
à reprendre semblables termes, et quel danger y peut-il avoir en 
ce langage : 

Auge piis justitiam 

Reisque dona veniam. 

Donne aux bons accroist de justice, 

Pardonne aux pechenrs leur malice, 


qui a son patron et modele en l'Escriture saincte, et mille traicts 
des plus anciens Peres pour garants? La rosée qu'Isaye demande 
aux cieux n'est autre que le Sauveur; et David demande au feu, 
gresle, neige, glace, qu'elles loüent Dieu; et S. André à la 
croix, qu'elle le rende à son maistre. Mais ces choses leur sont 
autant impossibles que de pardonner aux pecheurs. 

Or, quoy qu'en toutes ces manieres de dire les parolles s'ad- 
dressent à la croix, au ciel, à la neige, et semblables choses ina- 
nimées, si est-ce que l'invocation passe plus outre, et se rapporte 
à Dieu et au Crucifix. Voicy un exemple signalé : Josué desire 
que le soleil et la June s'arrestent au milieu de leur carriere. 
A quoy, je vous prie, s'addresse-t-il pour en avoir l’effect? 
Quant à l'intention, pour vray il fait sa requeste à Dieu : 
Tunc locutus est Josue Domino, in die qua tradidit Amor- 
rhæum in conspectu filiorum Israel (Jos. 10) ; Alors Josué parla 
au Seigneur, en la journée que Dieu livra l'Amorrbeen à la veué 
des enfans d'Israél. 

Voilà son intention qui va droict à Dieu; mais quant à ses 
parolles, elles n'arrivent que jusques au soleil et à la lune : 
Dixitque coram eis : Sol, contra Gabaon ne movearis, et 
luna , contra vallem Ajalon (Jos. 10); Et dit devant iceux : 
O soleil, n'avance point contre Gabaon , et toy, ô lune, contre 
la vallée d'Ajalon. Voilà les parolles qui sont addressées au 
soleil et à la lune, et voicy l'effect qui ne part que de la main de 
Dieu : Stetit itaque sol in medio cali, et non festinavit occum- 
bere spatio unius diei : non futt postea et antea tam longa dies, 
obediente Deo voci hominis (Ibid. 13); Donc le soleil s'arresta 
au milieu du ciel, et ne se coucha point par l'espace d'un jour : 
jamais auparavant, ny apres, jour ne fut si grand, Dieu obeys- 
sant ou secondant à la voix de l'homme. 

Cette priere donc, donne aux bons accroist de justice, n'a que 
le son exterieur des parolles qui va à la croix ; le sens et l'inten- 
tion se rapportent du tout au Crucifix. Quand Josué demande au 
soleil qu'il cesse son mouvement, c'est prier Dieu qu'il l'arreste; 

quand nous demandons à la Croix qu'elle pardonne aux pe- 
cheurs, c'est prier le Crucifié qu'il nous pardonne par sa passion. 
Et si les parolles semblent mal addressées quant à leur propre 
signification, elles sont neantmoins redressées par l'intention de 
ceux qui les proferent, et ny a aucune messeance, parce que 
ces façons de parler sont ordinaires, familieres, et bien enten- 
dués de ceux qui ne sont pas chicaneurs et mal affectionnez. 

2° J'ay donc assez respondu à la plainte que fait le traitteur 
touchant la salutation et invocation de la croix, et par consequent 
à ce qu'il peut alleguer de la priere faite en la rythme françoise, 
qu'il dit estre és Heures faites à l'usage de Rome. J'admire seu- 
lement cette ame delicate, laquelle ayant dit que cette rythme 
se treuve presque en toutes les Heures, interprete tout à coup 
son presque de celles seules de Michel Jove, imprimées l'an 
1568; et pour estre encore plus inepte, veut mettre en usage 
une vieille rythme platte françoise, és Offices de Rome. Ne scayt- 
il pas qu'on ne/parle pas francois à Rome, surtout és offices? La 
medisance n'a soin que de parler, sans se mettre en peine de 
sgavoir comment. Or il veut faire passer cette calomnie sous 
corde, parce que bien souvent les libraires joignent avec les 
Heures, en un mesme volume, plusieurs traittez et oraisons, 
aussi mal à propos que sans congé ny raison. 

Mais luy qui ose bien censeurer les œuvres de S. Augustin, et 
en rejetter plusieurs pieces, comme n'ayant le style et la gravité 
assortissante aux autres, quoyqu'elles soient comprises sous le 
mesme tiltre, n'a-t-il point cognu que ces rythmes frangoises , et 
autres telles raisons , ne sont pas des appartenances de l'Office et 
des Heures de Rome? Il est sot s’il ne l'a consideré; il est impos- 
teur s'il l'a consideré. Ce n'est pourtant pas pour absurdité que 
j'estime estre en l'estoffe de cette rythme-là , que j'en parle ainsi; 
car elle ne contient rien qui n'ayt une bonne intelligence, 
comme il paroist assez de ce que j'ay dit cy-devant. 

3° Autant en dy-je de la devotion, dont se servent aucuns la 
semaine saincte, et des vendredys blancs ,queletraitteuradvance 
et tasche de noircir. Ce sont observations dignes de luy, et ne 
touchent aucunement l'Eglise catholique; car ces devotions 
n'ont aucune authorité publique, ny ne sont joinctes aux Heures, 
comme parties d'icelles. Nos calendriers appreuvez ne font men- 
tion ny des vendredys blancs,ny des vendredys noirs. Une sottise 
ne laisse pas d'estre telle, pour estre imprimée, ou attachée au 
bout de quelques beaux livres. Si (4) ne veux-je pas dire que la 
substance de ces devotions soit mauvaise. Il y a peut-estre quel- 


(4) Toutefois. 

ques circonstances plus legeres que vicieuses; mais c'est une 
vanité intolerable, d'aller à la recherche de ces pointilles, au 
lieu d'une dispute serieuse. 


CHAPITRE X. 


DES TILTRES ET PAROLLES HONORABLES QUE L'EGLISE DONNE A LÀ CROIX. 


Le traiteur et de Beze irenvent mauvais que nous disons : 
Crucem tuam adoramus, Domine! Seigneur, nous adorons ta 
croix! « car c'est le Fils qui doit estre baisé, et non pas la 
» Croix, » disent-ils. Mais attendant de respondre encore plus au 
long au livre quatriesme, je dy qu'il n'y à pas plus d'inconve- 
nient d'adorer la Croix aux chrestiens, qu'aux Juifs l'Arche de 
l'alliance, comme j'ay monstré qu'ils faysoient , cy-devant; ny de 
la baiser, que de baiser le bout de la verge de Joseph, comme 
fit Jacob, selon la plus vraye-semblable opinion, ou celle d'Às- 
suerus, comme fit Esther, selon la saincte parolle. 

Je dy que la pluspart l'a adorée, et l'a tenuë pour adorable, 
comme je preuve; et l'a baisée encore, comme tesmoigne 
S. Chrysostome en l'homelie de l'adoration de la Croix. Je dy 
qu'on baise assez par honneur le prince et le roy, quand on 
baise le hout de son manteau ou de son sceptre, ains (1) on ne 
baise pas autrement les mains des souverains que baisant leurs 
manteaux. L'honneur fait à telles appartenances se rapporte à 
ceux de qui elles sont. Personne ne treuveroit mauvais qu'un 
subjet dist et protestas : Sire, j'honore vostre sceptre, vostre 
couronne, ou vostre pourpre. Ainsi Nostre- Seigneur a aggreable 
qu'on die : Seigneur, j'honore ou adore (car l'un et l'autre en 
cet endroict n'est qu'une mesme chose, comme il sera dit au 
quatriesme livre), j'adore, dis-je, vostre croix. C'est donc une 
chicanerie estrange d'appeller cela idolastrie , puisque tout l'hon- 
neur en revient à Jesus-Christ, qui n'est pas une idole, mais 
vray Dieu. 

Ils nous reprochent la benediction de la croix; mais, ou ils 
treuvent mauvais qu'on la benie, et je leur oppose S. Paul, qui 
dit (r. Tim. 4) : Que toute creature est sanctifiée par la parolle 
de Dieu, et par l'oraison; ou ils treuvent mauvais les titres 
que l'on baille à la croix en cette benediction, et en plusieurs 
autres parties de nos offices, et lors je leur oppose toute l'anti- 
quité. 

(4) Mais bien plus. 


LIVRE II, CHAPITRE X. 97 


Quels tiltres veulent-ils oster à la croix ? Je croy que voicy 
ceux qui les faschent le plus : « Remede salutaire du genre hu- 
» main, redemption des ames, tres-adorable, plus saincte, toute 
» nostre unique esperance. » Qui ne sçayt que les plus saincts et 
anciens Peres de l'Eglise l'ont ainsi appellée? S. Chrysostome, 
en une seule homelie, luy baille plus de cinquante tiltres d'hon- 
neur, et entr'autres il l'appelle : « Esperance des chrestiens, 
» Resurrection des morts, Chemin des desesperez, Triomphe 
» contre les diables, Pere des orphelins, Deffenseur des veufves, 
» Fondement de l'Eglise, Medecin des malades. » En la premiere 
homelie de la Croix et du Larron, il l'appelle : « Substance de 
» joye spirituelle, et Elargissement abondant de tous biens. » 
En la seconde, il l'appelle : « Nostre soleil de justice; » et 
ailleurs : « Espée par laquelle Jesus-Christ a rompu et aneanty 
» les forces du diable. » 

Saint Ephrem l'appelle : « Precieuse et vivifiante, Vainqueresse 
» de la mort, Esperance des fidelles, Lumiere de l'univers, Huis- 
« siere du paradis, Exterminatrice des heresies, Fermeté de la 
»foy, grande et salutaire Deffense, et Gloire perpetuelle des 
» bien-sentans, et leur Rempart inexpugnable. » 

Ce dernier tiltre luy est encore baillé 4° par le grand S. An- 
toine. 2° Origene l'appelle : « Nostre victoire. » 3* Eusebe et 
le grand Constantin : « Signe salutaire. » 4° S. Augustin : « Ho- 
» norée et honorifiée. » 5° Justin le martyr : « L'enseigne prin- 
» cipale de force, et principauté. » 6° Justinien l'empereur : 
« Vrayment venerable et adorable. » 7° Et S. Chrysostome encore 
l'appelle : « Plus digne que toute veneration et reverence, » 
Omni cultu digniorem. Quel reproche nous peut-on faire, si 
nous parlons le langage de nos Peres et de nostre Mere ? C'est 
aux heretiques, nourris hors de la patrie et maison, de produire 
des mois nouveaux, et de treuver estrange le langage des do- 
mestiques. 

Au demeurant, les mots n'ont aucune valeur que celle qu'on 
leur baille. Je dirois volontiers qu'ils sont comme les chiffres 
zeros, qui ne valent sinon à mesure des nombres qui les prece- 
dent. Les noms aussi n'ont leur signification qu'à proportion de 
l'intention avec laquelle on les produit, comme les robbes plis- 
sées, qui sont larges et estroites selon le corps sur lequel elles 
sont mises. 

Y a-t-il mot de plus grande signification que le mot de Dieu, 
qui signifie le souverain Estre et l'Infiny? neantmoins, parfois le 
Sainct-Esprit l'accourcit tant qu'il le fait joindre aux creatures. 


TIT. 1 

J'ay dit : « Vous estes dieux. Dieu setreuve en l'assemblée des 
» dieux; or, au milieu il juge les dieux (Psal. 81). Je t'ay constitué 
» Dieu de Pharaon (Exod. 7). Joseph fut appelé Sauveur (Gen. 
» 44), aussi fut bien Osée, fils de Nun (Num. 13). » Mais ce mot 
n'eust pas tant d'estendué sur eux, comme sur Nostre-Seigneur: 
« Dieu envoya son Fils, affin que le monde fust sauvé par iceluy 
» (Joan. 3). S. Paul fut fait tout à tous, affin qu'il sauvast tous 
» (1. Cor. 9). » Voilà des parolles bien pareilles quant à l'escorce; 
mais leur sens et bien different l'un de l'autre. Ces esprits clair- 
voyans qui adorent Dieu , au second ordre des anges, sont ap- 
pellez Cherubins, et leurs images sont appellées Cherubins 
(Exod. 37). Voilà un mesme mot; mais les choses sont diffe- 
rentes. 

C'est une sorte de subtilité de tant disputer des mots, quand 
il appert de la bonté de l'intention. La regle est generale, qu'il 
les faut entendre selon la capacité du subjet dont il est question, 
secundùm subjectam materiam. Il est force que les choses s’en- 
tre-prestent leurs noms les unes avec les autres; car il y a plus 
de choses que de mots : mais c'est à la charge qu'ils ne soient 
appliquez que selon l'estenduë et valeur des choses pour les- 
quelles on les employe. 

Jesus, S. Paul et la Croix sauvent. Voilà un seul mot, mais 
employé à plusieurs sens et differemment. Quant à Jesus, il sauve 
comme principal agent meritoire, et qui fournit à la rangon 
en touteabondance; au regard de S. Paul, il sauve comme pro- 
cureur et solliciteur, et la croix comme instrument et outil de 
nostre redemption. 

Les parolles des gens de bien et sages sont tousjours prises 
sagement et en bonne part, par les gens de bien. Qu'y a-t-il de 
meilleur et de plus sage que l'Eglise? c'est une malice expresse 
de tirer à un sens blasphematoire ses parolles, qui peuvent avoir 
un sens bien-seant et sortable, sans forcer la commune et or- 
dinaire maniere d'entendre. La croix est un remede salutaire, 
redemption des ames, tres-adorable, nostre unique esperance, 
plus saincte que tout : cela s'entend selon le rang qu'elle tient 
entre les instrumens de la passion et de nostre salut. Qui l'en- 
tendroit comme du Redempteur mesme seroit inepte et sot; car 
le subjet en est du tout, sans difficulté, inepte et incapable. 

Et à ce propos, quand j'ay veu Illyricus, ou Simon Goulard , 
au catalogue des tesmoins de leur verité pretenduë, apres avoir 
cité S. Chrysostome, attribuant à la croix plusieurs beaux tiltres 
adjoustez par forme de commentaire : Encomia crucis Chrysos- 

tomus suo more canit, signo, quod signata rei convenit tri- 
buens. Ista veró postea pontificii non sine blasphemia et idolola- 
tria ad signum ipsun retulerunt; c'est-à-dire, Chrysostome à 
sa façon chante les loüanges de la croix, attribuant au signe 
ce qui conviont à la chose signifiée; mais par apres les papaux 
ont rapporté ces choses au signe mesme, non sans blaspheme 
et idolastrie. Quand j'ay veu cela, dis-je, j'ay admiré la ve- 
hemence de cette passion, qui ne permet aux novateurs de 
prendre en bonne part de l'Eglise catholique les mesmes mots, 
et les mesmes parolles qu'ils prennent bien en bonne part de la 
bouche de S. Chrysostome. Qui leura dit, je vous prie, que par- 
lant comme S. Chrysostome, nous entendons autrement que luy? 
C'est chose certaine que nous altribuons bien souvent au signe 
ce qui convient à la chose signifiée; comme quand nous disons : 
Sire! j'honore vostre sceptre, ou bien : Seigneur! j'adore vostre 
croix. 

Enfin, ce seroit bien en cet endroict où auroit lieu la distinc- 
tion tant preschée par le traitteur, de la croix tourment, et de la 
croix instrument de tourment; car bien souvent, loüant la croix, 
on n'entend pas parler du seul bois, ou signe de la croix ; ains 
encore des tourmens et peines que Nostre-Seigneur a soufferts. 
Mais le traitteur n'a garde d'employer la distinction à bien el à 
propos. 

Le traitteur passe outre à se plaindre de ce qu'on appelle le 
vendredy aoré, c'est-à-dire adoré, à cause de l'adoration de la 

„croix de ce jour-là. Or ne sçay-je bonnement si aoré veut dire 
adoré, ou doré, ou bien de requeste, priere et oraison. 

Mais je dy : 4° Que ce mot ne touche sinon certaines parties 
de la France; ailleurs on ne l'appelle point ainsi. 2* Que c'est un 
nom bien appliqué; car, en cet endroict, adoré ne veut dire autre 
chose que veneré et honoré. Or, qui ne scayt que les jours es- 
quels se sont faites quelques sainctes aclions, ou bien ceux es- 
quels on en fait memoire, sont par toute l'Escriture appellez tres- 
saincts et tres-celebres et venerables? Le dimanche est appellé 
jour du Seigneur (Levit. 23), pour ce qu'il est dedié à Dieu. 
S. Augustin l'appelle venerable, comme Lactance et S. Chrysos- 
tome appellent de mesme le jour de Pasques. Pourquoy ne sera 
venerable le vendredy , dedié à Dieu en l'honneur dela passion? 
Je dy de plus que la raison principale pour laquelle ce jour-là 
est appellé aoré n'est pas l'adoration exterieure de la croix , mais 
la saincteté de la mort du Sauveur, laquelle y est celebrée, dont 
l'adoration exterieure n'est qu'une protestation. 

Or, combien soit ancienne la celebration du vendredy, et sur- 
tout du vendredy sainct, à l'honneur dela croix, S. Chrysostome 
en tesmoignera : « Commençons aujourd'huy, mes tres-chers 
» (dit-il), à prescher du trophée de la croix, honorons cette 
» journée, ains soyons plutost couronnez en celebrant ce jour ; 
» car la croix n'est point honorée par nos parolles, mais nous 
» meriterons les couronnes de la croix, par nostre fidelle confes- 
» sion : anjourd'huy la croix a esté fichée, et le monde a esté 
» sanctifié. » Et ailleurs : « Aujourd'huy Nostre-Seigneur a esté 
» pendu en la croix, celebrons de nostre costé sa feste d'une trop 
» plus grande joye, pour apprendre que la croix est la substance 
» de toule nostre resjouyssance spirituelle; car auparavant le 
» seul nom de la croix estoit une peine, mais maintenant il est 
» nommé pour gloire : jadis il portoit l'horreur de condamna- 
» tion, mainlenant c'est un indice de salut; car la croix est 
» cause de toute nostre felicité. » Et plus bas : « Ainsi S. Paul 
» mesme a commandé que l'on fist feste pour la croix, adjous- 
» tant la cause en cette sorte : Parce que Jesus-Christ nostre 
» pasque a esté immolé pour nous (1. Cor. $). Vois-tu la liesse re- 
ceuë pour le regard de la croix? car en la croix Jesus-Christ a 
» esté immolé. » 

Sozomene tesmoigne que Constantin le Grand, loug-tems avant 
S. Chrysostome, « a veneré le jour du dimanche, comme celuy 
» &uquel Jesus-Christ ressuscita des morts, et le vendredy, 
» comme celuy auquel il fut crucifié; car il porta beaucoup 
» d'honneur à la saincte croix, tant pour le secours receu par la 
» vertu d'icelle en la guerre contre ses ennemys , qu'aussi pour 
» la divine vision qu'il eut d'icelle. » 

Mais non-seulement S. Chrysostome escrit qu'on honoroit 
beaucoup le vendredy pour la croix, ains dit ouvertement qu'au 
vendredy sainct on adoroit la croix : « Le jour anniversaire re- 
» vient, qui represente la trois fois heureuse et vitale croix de 
» Nostre-Seigneur, et nous la propose pour estre venerée, et 
» nous fait chastes, et nous rend plus robustes et prompts à la 
» course de la carriere des sainctes abstinences, nous dis-je, qui 
» d'un cœur sincere et avec levres chastes la venerons; » Nos 
qui sincero corde eam castisque labris veneramur. 

Or sus donc, quel danger y a-t-il d'honorer la croix, la baiser, 
et de nommer le vendredy aoré, ou adoré; voire quand on le 
nommeroit ainsi pour l'adoration de la croix qu'on fait ce jour- 
là? Pourquoy appelloit-on le jour de Pasques, Pasques, sinon 
parce qu'en iceluy se fit le passage du Seigneur, et dece passage 

prit son nom et le jour, et l'immolation laquelle s'y faysoit. Les 
jours prennent leur nom bien souvent de quelque action faite en 
iceux : aussi le vendredy peut estre aoré, par occasion de l'ado- 
ration de la croix faite en iceluy. 

Mais, comme on n'appelloit pas les tables, cousteaux, nappes, 
et autres appartenances de l'immolation dela pasques, du nom 
de pasques; ainsi n'appelloit-on pas aoré ny le lieu, ny l'estuy, 
ny les doigts, ny la main qui touchent la croix, comme veut 
inferer le traitteur. La raison est manifeste, parce que tout cela 
n'est pas dedié à la celebration de cette action, ou adoration, 
comme le jour. Mais le traitteur n'a ny regle ny mesure à faire 
des consequences : pourveu qu'elles soient contraires à l'anti- 
quité, ce luy est tout un. 

Je dy de mesme, quant à la lance, qu'elle est honorable pour 
avoir esté trempée au sang de Nostre-Seigneur. S. Ambroise 
confesse que Clavus ejus in honore est, Que le cloud de Nostre- 
Seigneur est en honneur. Pourquoy non la lance? Aussi S. 
Athanase l'appelle sacrée. Que si on luy addresse quelques 
prieres, c'est pour exprimer un desir bien affectionné, et non 
pour estre oüy, ou entendu d'icelle. C'est de Nostre-Seigneur 
duquel on attend la grace : si l'on en fait feste, c'est pour remer- 
cier Dieu de la passion de son Fils, et de son sang respandu, 
de quoy la lance ayant esté l'instrument, elle en est aussi le 
memorial, et en esmeut en nous la vive apprehension , qui nous 
en fait faire feste, quoy que nos kalendriers ordinaires ne font 
aucune mention de cette solemnité, qui n'est aucunement com- 
mandée en l'Eglise romaine. 

Jay donc assez dechargé l'Eglise des inepties et parolles 
idolastriques que le traitteur luy vouloit imposer; il n'y a rien 
de si grave et bien-seant de quoy Democrite ne rie, rien de si 
ferme de quoy Pyrrhon ne doubte. La temerité de l'heretique, qui 
n'a ny front ny respect, mais tient ses conceptions pour des 
divinitez, se rit et mocque de toutes choses, qui des ceremonies, 
qui du purgatoire, qui des parolles, qui de la Trinité, qui de 
l'Incarnation, qui du Baptesme, qui de l'Eucharistie, qui de 
l'Epistre de S. Jacques, qui des Machabées, et tous avec une es- 
gale asseurance. Ils sont assis sur la chaire pestilente de moc- 
queries; leurs mocqueries empestent beaucoup plus les simples 
que leurs discours. 


102 L ESTENDART DE LA SAINCTE CROIX. 


CHAPITRE XI. 
L'IMAGE DE LA CROIX EST DE GRANDE VERTU. 


Encore deplaist-il au traitteur que nous appellions la croix : 
Remede salutaire. Les anciens l'ont ainsi appellée, et Dieu, par 
mile experiences, en a rendu tesmoignage, non-seulement à 
l'esgard de la croix qui apparut à Constantin, où estoient 
escrites ces parolles : Surmonte par cecy : mais Nostre-Sei- 
gneur luy commanda qu'il fist faire une pareille croix, pour s'en 
servir comme d'une deffense en bataille; dont il fit dresser son 
labare, richement esmaillé, en cette forme-là, duquel il se 
servoit comme d'un rempart, contre tout l'effort de ses ennemys, 
et sur ce patron fit faire plusieurs autres croix, qu'il faysoit 
tousjours porter en teste de son armée. 

Entre autres, en la bataille qu'il gaigne sur Maxence, il reco- 
gaut que Dieu l'avoit tres-favorablement assisté, par l'enseigne 
de la croix; car estant de retour d'icelle, apres qu'il eust rendu 
graces à Dieu, il fit poser des escriteaux et colomnes en divers 
endroicts, esquels il declaroit à un chacun la force et vertu 
du signe salutaire de la croix, et particulierement il fit dresser 
au fin milieu d'une principale place de Rome sa statué, tenant 
en main une grande croix, et fit inciser en characteres qui ne 
se pouvoient effacer, cette inscription latine : Hoc salutari signo, 
veræ fortitudinis indicio, civitatem vestram tyrannidis jugo 
liberavi, et S. P. Q. R. (1) in libertatem vindicans pristinæ 
amplitudini et splendori restitui; c'est-à-dire : J'ai delivré vostre 
cité du joug de tyrannie par cet estendart salutaire, marque de 
vraye force, et ay restabli en son ancienne splendeur et gran- 
deur le senat et peuple romain, le remettant en liberté. Ce 
fut la confession qu'il fit de la croix vainqueresse. 

Une autre fois, combattant contre Licinius, ayant au front de 
son armée l'estendart de la croix, il multiplioit tousjours les 
trophées de sa victoire ; car partout où cette enseigne fut veué, 
les ennemys prenoient la fuitte, et les vainqueurs les chassoient. 
Ce qu'ayant entendu l'empereur, s'il voyoit quelque partie de 
son armée affoiblie et allangourie (2) en quelque endroict, il com- 
mandoit que l'on y logeast cette enseigne salutaire, comme un 
Secours asseuré pour obtenir victoire, par l'ayde de laquelle la 
victoire fut soudainement acquise : d'autant que les forces des 
combattans, par une certaine vertu divine, estoient beaucoup 


(4) Senatum Populumque Romanum. — (2) Rendue languissante. 

affermies. Et partant on deputa cinquante soldats des plus en- 
tendus et vaillans, qui accompagnoient ordinairement l'esten- 
dart pour le prendre et porter tour à tour. 

Un de ces porte-enseignes se treuvant parmy une aspre et 
forte escarmouche, fut si poltron qu'il abandonna ce sainct 
drapeau, et le remit à un autre pour se pouvoir sauver des 
coups : il ne fut pas plustost hors de la meslée, et sauve-garde 
de la saincte enseigne, que le voilà transpercé d'une javeline 
au milieu du ventre, dont il meurt sur-le-champ. Au contraire, 
celuy qui prit la croix au lieu de cestuy-cy, quoy qu'on luy 
greslast dessus une infinité de dards, ne peust jamais estre 
offensé, les flesches venant toutes à se ramasser et ficher dans 
l'arbre, ou lance de l'estendart. Chose miraculeuse! qu'en si peu 
de lieu il y eust si grande quantité de flesches, et que celuy 
qui le portoit demeurast ainsi sain et sauvé! De-là advint que 
Licinius, recognoissant au vray quelle force, combien divine et 
inexplicable il y avoit au trophée salutaire de la passion de 
Jesus-Christ, il exhorta ses troupes de n'aller point contre iceluy, 
ny regarder : d'autant qu'il luy estoit contraire, et avoit beau- 
coup de vigueur. Ce ne sont pas des contes de quelques vieilles. 
Constantin asseura Eusebe de tout cecy, et Eusebe l'a depuis 
escrit, duquel j'ay presque suivy les propres parolles. 

De mesme les Scythes et Sauromates, qui avoient rendu 
tributaires les empereurs precedens, furent reduits sous l'empe- 
reur Constantin, qui dressa contre eux cette mesme enseigne 
.triomphante, se confiant en l'ayde de son Sauveur; et partant il 
vouloit que sur les armes l'on gravast le signe du trophée salu- 
taire, et qu'on le portast en teste de son armée. C'est encore un 
recit d'Eusebe. 

Le roy Osuvald, devant que combattre contre les Barbares, 
dressa une grande croix de bois, et s’eslant mis à genoux avec 
toute son armée, obtint de Dieu la victoire qu'il eut sur-le- 
champ. Depuis, grand nombre de miracles se firent en ce lieu-là, 
plusieurs mesme venoient prendre de petites buches du bois de 
cette croix, lesquelles ils plongeoient dans l'eau, qu'ils faysoient 
boire aux hommes et animaux malades, et soudain ils estoient 
gueris. Bothelmus, religieux d'Angulstade, s'estant brisé et 
rompu le bras, appliqua sur soy certaine raclure de ce bois, et 
tout incontinent il fut guery. Bede le Venerable est mon autheur. 

Combien de merveilles furent faites par l'image du Crucifix, 
en la ville de Berythe, au rapport de S. Athanase ! Apres la mort 
de Julien l'Apostat se fit un si grand tremblement de terre, que 

la mer sortant de ses propres bornes, il sembloit que Dieu rne- 
nacast le monde d'un deluge universel. Les citoyens d'Epidaure, 
estonnez de cela, accoururent à S. Hilarion, qui pour lors estoit 
en ce pays-là, et le mirent au rivage, où tout aussitost qu'il 
eust fait trois signes de croix au sable, la mer, qui s'estoit si fort 
enflée, demeura ferme devant luy, et apres avoir fait grand 
bruict, se retira petit à petit en elle-mesme. S. Hierosme en est 
le tesmoin. 

Chosroés envoya certains Turcs marquez à Constantinople : 
l'empereur voyant qu'ils portoient l'image de la croix au front, 
s'enquiert d'eux pourquoy ils portoient ce signe, duquel, au 
reste, ils ne tenoient compte? Ils respondirent que jadis en Perse 
estoit arrivée une grande peste, contre laquelle certains chres- 
tiens, qui estoient parmy eux, leur baillerent pour remede de 
faire ce signe-là. C'est Nicephore qui le dit. 

Les habitans d'une certaine ville du Japon ayant appris par 
l'experience, et par les Portugais qui y estoient, que la croix 
servoit de grand remede contre les diables, firent dresser des 
croix en presque toutes leurs maisons, avant mesme qu'ils 
fussent chrestiens, au rapport du grand Frangois Xavier. Ainsi 
S. Chrysostome raconte que, de son tems, on marquoit de la 
croix les maisons, les navires, les chemins, les licts, les ani- 
maux malades, et ceux qui estoient possedez du diable, tant 
chacun tire à soy, dit-il, ce don admirable. 

« Peignons la croix en nos portes, disoit S. Ephrem, armons- 
» nous de cette armure invincible des chrestiens; car, à la veüe 
» de cette enseigne les puissances contraires estant espouvantées 
» seretireront. » La raison de leur retraitte est, parce que, comme 
dit S. Cyrille : « Quand ils voyent la croix, ils se ressouviennent 
» du Crucifix, ils craignent celuy qui a brisé la teste du dragon. 
» Et sila veué seule d'un gibet, dit S. Chrysostome, nous fait 
» horreur, combien devons-nous croire que le diable ayt de 
» frayeur, quand il void la lance par laquelle il a receu le coup 
» mortel? » 

Je ne veux pas oublier à dire que parmy les barbares des 
Indes, longtems &vant nostre aage, on treuva cette marque 
de l'Evangile : nos croix y estoient en diverses façons en credit; 
on en honoroit les sepultures, on les appliquoit à se deffendre 
des visions nocturnes, et à les mettre sur les couches des enfans 
contre les enchantemens. 

Or le traitteur produisant fort froidement ce que Sozomene 
dit de la vertu de la croix portée en l'armée de Constantin, 

parle en cette sorte : « Il reste un tesmoignage du premier livre 
» de Sozomene, chapitre 4, où il est dit que les soldats de Cons- 
» tantin ont grandement honoré son estendart fait en forme de 
» croix , et quelques miracles ont esté faits parmy eux. » 

Voilà une objection bien extenuée. Le discours de Sozomene 
est bien autre que cela; mais je l'ay desjà recité ailleurs : et 
quoy que le traitteur se fasse beau jeu, si ne laisse-t-i! pas 
d'estre bien empesché à respondre. Il dit donc que « Le recit 
» de Sozomene estant advoüé, ne conclud pas qu'on doive 
» adorer la croix materielle ; car quand ils l'auroient adorée , ou 
» auroient fait choses non faysables , c'est chose resolué qu'ils 
» ne doivent estre imitez. » Mais que ne parlez-vous franche- 
went, ô traitteur! Ou ils l'ont adorée, ou non? Si vous dites que 
non , convainquez donc Sozomene, et plusieurs autres autheurs 
de fausseté : et quels tesmoins avez-vous pour leur opposer? 
Que s'ils l'ont adorée, confessez que nous ne faysons que ce qui 
se faysoit en la plus pure Eglise : ils auroient fait, ce dites-vous, 
chose non faysable; vous parlez à credit, et ne le sçauriez preu- 
ver. Quel pouvoir avez-vous de juger si rigoureusement ces 
vieux chrestiens, etles autheurs qui les loüent? 

Apres cette response, le traitteur nous veut rejetter dessus 
nostre propre argument en celte sorte : « La conclusion peut 
» estre faite au contraire, à scavoir, si la croix doit estre adorée 
» pour ce qu'elle faict miracles, il s'ensuit que la croix qui ne 
» faict pas miracles ne doit estre adorée. Or est-il certain, que 
» de cent mille croix, il ne s'en treuvera trois qui fassent mi- 
» racles, quand bien on n'advoüera les contes qu'on en faict, 
» comme l’effect le montre, et les histoires des exorcistes le 
» confirment. » 

Voilà pas une ignorance lourde? Le formel et premier fonde- 
ment pour lequel la croix est honorable; c'est la representation 
de Jesus-Christ crucifié, que toutes les croix font autant l'une 
que l'autre. Mais outre cela, il y a d'autres parliculieres et se- 
condes raisons, qui rendent une croix plus honorable et desirable 
que l'autre : si non-seulement elle represente Nostre-Seigneur, 
mais a esté touchée par iceluy , ou par ses saincts, ou a esté 
employée à quelque œuvre miraculeuse, certes, elle en sera 
d'autant plus honorable; mais quand ny l'un ny l'autre ne se 
rencontreroit , l'image de la croix ne laisseroit pourtant d'estre 
saincte, à cause de sa representation. 

Si donc on me demande pourquoy j'honore l'image de la croix, 
j'apporteray ces deux raisons : parce qu'elle est une remem- 

brance de Jesus-Christ cruciflé, et parce que Dieu fait bien sou- 
vent des merveilles par icelle, comme par un outil sacré. Mais 
la premiere raison est là principale, et sert de raison à la se- 
conde : car la croix ne represente pas la passion, parce que Dieu 
fait miracles par icelle; mais, au contraire, Dieu se sert plutost 
de la croix pour faire des miracles, que de plusieurs autres 
choses, parce que c'est l'image de sa passion. 

Ainsi, à qui demanderoit pourquoy les Genezareens desiroient 
si ardemment de toucher le seul bord ou frange de la robbe de 
Nostre-Seigneur, on respondroit que c'est d'autant qu'ils tenoient 
cette robbe comme instrument de miracles et guerisons. Que si 
on demandoit encore pourquoy ils avoient cette honorable con- 
ception de cette robbe-là, plutost que des autres? sans doute 
que c'est parce qu'elle appartenoit à Nostre-Seigneur. 

La robbe et la croix appartiennent premierement à Nostre- 
Seigneur, voilà la source de leur dignité : que si par apres il 
s'en sert à miracles, c'est un ruisseau de cette source. Ce n'est 
pas tant sanctifier et honorer une chose, de s'en servir à chose 
saincte, comme c'est la declarer saincte et honorable. La croix 
donc de Jesus-Christ est honorable, parce qu'elle est une appar- 
tenance sacrée d'iceluy; mais elle est d'autant plus declarée 
telle, que Nostre-Seigneur l'employe à miracle. Le miracle donc 
n'est ny le seul, uy le principal fondement de la dignité de la 
croix , c'est plutost un effect et consequence d'icelle. 

‘Les prelats qui font leur devoir sont dignes de double honneur. 
Etje vous prie, ceux qui ne font leur devoir doivent-ils estre 
mesprisez? Au contraire, S. Paul tesmoigne qu'on leur doit ce 
nonobstant honneur et reverence : la raison est, parce que leur 
bonne vie n'est pas la totale cause du devoir que l'on a de ces 
honneurs, mais la dignité du grade qu'ils tiennent sur nous. 
Pline et Matheole nous descrivent une herbe propre contre la 
peste , la cholique , la gravelle; nous voilà à la cultiver precieu- 
sement en nos jardins : peut-estre neantmoins que de mille mil- 
lions de plantes de cette espece-là il n'y en aura pas trois qui 

_ayent fait les operations que ces autheurs nous en promettent. 
Nous les prisons donc toutes, parce qu'estant de mesme sorte et 
espece que les trois ou quatre qui ont fait operation, elles sont 
aussi de mesme valeur, ou qualité. 

Hé! pour Dieu , nos anciens Peres, arboristes spirituels, nous 
descrivirent la croix pour un arbre tout precieux, propre à la gue- 
rison et remede de nos maux, et sur tout des diableries et en- 
chantemens ; ils nous font foy de plusieurs asseurées experiences 

et preuves qu'ils ont faites : pourquoy ne priserons-nous toutes 
les croix, qui sont arbres de mesme espece et sorte, que celles 
qui firent jadis miracle? pourquoy ne les jugerons-nous de 
mesme qualité et proprieté, puisqu'elles sont de mesme forme 
et figure? Si ce n'est pas à tout propos et indifferemment que la 
croix fait miracle, ce n'est pas qu'elle n'ayt autant de vertu en 
nos armées qu'en celle de Constantin; mais que nous n'avons 
pas tant de disposilion qu'on avoit alors, ou que le souverain me- 
decin, qui applique cet arbre salutaire, ne juge pas expedient 
de l'appliquer à tel effect. Mais c'est sans doubte qu'ayant tous- 
jours une mesme forme de representer la passion, elle a tousjours 
aussi une mesme vigueur et force, autant qu'il est en soy. 

Ainsi Constantin vid autour de la seule croix, qui lui apparut 
au ciel, ces mots : Surmonte par ce signe. Mais cela ne 
s'entendoit pas seulement de la croix particuliere qui estoit au 
ciel, mais encore des autres pareilles. Et de fait, au tems que 
Constantin combattoit, cette croix celeste n'estoit plus en estre; 
mais le labare, et autres croix fagonnées sur icelle, differentes 
voirement quant à la matiere et individu, mais de mesme espece 
quant à la forme. 

Au demeurant, quand le traitteur allegue les histoires des 
exorcistes, je ne sçdy où il a l'esprit; car, puisqu'ainsi est, que 
de chasser les diables est une marque qui suit les croyans et 
l'Eglise, et que parmy les reformateurs il ne se void ny exorciste, 
ny aucune guerison de demoniaques, il devroit desormais reco- 
gnoistre où est la vraye Eglise. Or cela est hors de nostre subjet. 
Mais quant aux exorcismes « Du tant sainct et renommé docteur 
» Piecard, et autres sorbonistes, ou du moyne de S. Benoist 
» mené à Rome par le cardinal de Gondy, qui ne peurent sortir 
» leur effect, » ainsi que dit le traitteur, ce n'est pas grande mer- 
veille. L'oraison de S. Paul ne valut rien moins, pour n'avoir 
obtenu le bannissement de cet esprit charnel. L'oraison obtient 
les miracles, mais non pas tousjours, ny infailliblement. Et ne 
faut pour cela mespriser sa vertu. 

C'est grand cas que cet homme treuve estrange que nos exor- 
cistes ne chassent pas tousjours les diables des corps, et ne 
voudroit pas qu'on treuvast estrange que les ministres n'en chas- 
serent jamais un seul. Les Peres se sont contentez, pour preuver 
la vertu de la croix, de tesmoigner que les diables la craignent 
et en sont tourmentez , et cet homme veut qu'infailliblement elle 
les chasse. Et quoy! Si le corps est tourmenté par le demon, 
affin que l'esprit du possedé soit sauvé (1. Cor. 5), (comme 

parle l'Apostre) voudriez-vous que l'exorcisme ou la priere em- 
peschast cet effect? Vous errez, n'entendant ny les Escritures, 
ny la vertu de Dieu (Marc. 12). 

Cependant Piccard, que vous appellez sainct par mocquerie, 
l'estoit à bon escient, pour le zele qu'il avoit au service de Dieu : 
la Sorbonne vous desplaist tousjours; aussi est-ce un arsenal in- 
faillible contre vos academies. Et n'est pas vray que les croix 
de Rome soient plus sainctes que les autres, comme vous dites 
en gaussant ; car elles n'ont point d'autre qualité que celles des 
autres provinces, ny ne sont le siege de la saincteté plus que les 
auires. Leur saincteté, c'est le rapport qu'elles ont à Jesus-Christ, 
lequel elles representent, où qu'elles soient. Et ne sont point le 
siege du pape (duquel sans doute vous aviez envie de parler, ô 
petit traitteur! si un peu de honte de sortir ainsi hors de propos 
ne vous eust retenu pour ce coup), du pape, dis-je, lequel es- 
tant appellé saincteté, pour l'excellence de l'office qu'il a au ser- 
vice de Jesus-Christ en l'Eglise, se tient neantmoins pour bien 
honoré, d'honorer le seul signe de cette premiere, absolué, et 
souveraine saincteié, qui est Jesus-Christ crucifié. 


CHAPITRE XII. 


LA CROIX A TOUSJOURS ESTÉ DESIRÉE , ET DU TESMOIGNAGE D'ARNOBE. 


La vertu que les anciens ont remarquée en la croix , outre la 
chere et precieuse memoire de la passion, la leur a rendu ex- 
tremement desirable, et comme parle S. Chrysostome : « De 
» celle que chacun avoit en horreur, on en cherche si ardem- 
» ment la figure : c'est une estrange grace, personne ne se 
» confond, personne ne se donne honte, pensant que ga esté 
» l'enseigne d'une mort maudite; au contraire, chacun s'en 
» tient pour mieux paré que par les couronnes, joyaux et car- 
» quans, et non-seulement elle n'est point fuye, mais est desirée 
» et aymée, et chacun est soigneux d'icelle, et par tout elle 
» resplendit. » 

Adjoustez icy les exhortations que l'ancien Origene, et S. 
Ephrem, avec plusieurs autres, font pour recommander l'usage 
de la croix. « Et partant, dit le premier, levons joyeux ce signe 
» sur nos espaules, portons ces estendarts de victoires; les 
» diables les voyant trembleront. Peignons, dit le second, ce 
» signe vivifique en nos portes : fichons et gravons, dit S. Chry- 

» sostome, avec grand soin, la croix au dedans des maisons, és 
» murailles, és fenestres. Pour vray, nous adorons la figure de la 
» croix, la composant de deux bois, » dit en termes expres le 
grand Athanase. 

« Si est-ce, dit le petit traitteur, que ces mots exposez se 
» lisent au huictiesme livre d'Arnobe, respondant à l'objection 
» des payens, qui blasmoient les chrestiens, comme s'ils eussent 
» honoré la croix : Nous n'honorons, ny desirons d'avoir des 
» croix. » Je viens de rencontrer cette mesme objection en 
Illyricus, au livre 40 du Catalogue des tesmoins de la verité 
pretendué, qui est, ce me semble, le lieu où ce traitteur l'a 
puisée ; mais il ne la coupe pas du tout si courte que cestuy-cy. 
« Arnobe, dit-il, qui vivoit l'an 330 , liv. 8, contre les Gentils, 
» refutant dette calomnie, comme si les cbrestians eussent adoré 
» les croix, lesquelles ils faysoient en l'air, affin d'estre recognus 
» par cette profession exterieure d'avec les payens, respond en 
» cette sorte : Nous n'honorons ny desirons les croix, vous voi- 
» rement qui consacrez des dieux de bois, adorez par fortune 
» des croix de bois, comme partie de vos dieux. » 

Or je remarque que ces deux livres reformez ont cette contra- 
rieté, que ce que le petit traitteur applique aux croix materielles, 
le Catalogue l'assigne au signe fait en l'air : mais ils n'ont qu'une 
intention de contredire à l'Eglise. L'un ne veut confesser ce qui 
est presupposé en l'objection des payens, à sçavoir, que les 
chrestiens eussent si anciennement des croix en matiere subsis- 
tante : et l'autre le confessant, veut monstrer par-là qu'il ne les 
faut point honorer. Mais pour venir à mon propos, prenons, je 
vous prie, raison en payement. 

Est-il raisonnable que ce traitteur, qui, à plusieurs passages de 
S. Augustin, ne respond autre chose, sinon que les livres alleguez 
ne sont pas de S. Augustin, sans autre raison, sinon qu'Erasme 
etles docteurs de Louvain l'ont ainsi jugé? est-il raisonnable, 
dis-je, qu'il soit receu à produire un 8° livre d'Arnobe contre les 
Gentils, puisque c'est chose asseurée qu'Arnobe n'en a escrit 
que sept? Peut-estre que le traitteur ne sçavoit pas cecy; mais 
un homme si aigre et chagrin à censeurer les autres ne peut estre 
excusé par l'ignorance, laquelle ne sert qu'aux humbles. Voicy 
les parolles de S. Hierosme, qui estoit tout voisin d' Árnobe : 
Arnobe, dit-il, a basty sept livres contre les Gentils, et autant 
son. disciple Lactance. Si jestois autant indigent de droict et 
de raison que le traitteur, je m'arresterois là, sans apporter 
autre response. 

Mais je dy en second lieu que quand ce huictiesme livre seroit 
d'Arnobe, si ne faudroit-il pas l'entendre si cruément, et dire 
que les chrestiens de ce tems-là ne desirassent ny honorassent 
les croix en aucune façon. Ma raison est claire : on ne sçauroit 
nier, qu'environ le tems d'Arnobe, les chrestiens dressoient, 
honoroient et desiroient les croix. « Arnobe, dit Illyricus, vivoit 
» environ l'an 330. » Environ ce tems-là vivoit Constantin le 
Grand , S. Athanase, S. Antoine, S. Hilarion, Lactance Firmien, 
Un peu auparavant vivoient Origene, Tertullien, Justin le mar- 
tyr; un peu apres S. Chrysostome, S. Hierosme, S. Augustin, 
S. Ambroise, S. Ephrem. 

Constantin fait dresser des croix pour se rendre aggreable aux 
chrestiens , et les rend adorables à ses soldats. S. Athanase pro- 
teste que les chrestiens adorent la croix, et que c'est un prei- 
gnant (1) remede contre les diables. S. Hilarion l'employe contre 
les desbordemens de la mer. Lactance, disciple d'Arnobe, feit 
un chapitre tout entier de la vertu de la croix. Origene exhorte 
qu'on s'arme de la saincte croix. Tertullien confesse que les 
chrestiens sont religieux de la croix : autant en fait Justin le 
martyr. S. Chrysostome en parle comme nous avons veu, et 
S. Ephrem aussi. S. Ambroise asseure qu'en ce signe de Jesus- 
Christ gist le bon-heur et prosperité de toutes nos affaires. S. 
Hierosme loué Paula prosternée devant la croix. S. Augustin 
tesmoigne que cette croix est employée en tout ce qui concerne 
nostre salut. 

N'ay-je donc pas raison de dire que S. Augustin dit à Julien, 
qui alleguoit S. Chrysostome contre la croyance des catholiques : 
ltane, dit-il, ista verba sancti Joannis episcopi, tanquam è 
contrario, tot, laliumque sententiis collegarum ejus, oppo- 
nere , eumque ab illorum concordissimá societate sejungere , et 
eis adversarium constituere ? Sera-t-il donc dit, petit traitteur! 
qu'il faille opposer ces parolles d'Arnobe comme contraires à 
tant et de telles sentences de ses collegues, et le separer de leur 
tres-accordante compaignie , et le leur conslituer ennemy et ad- 
versaire? Pour vray, si Arnobe vouloit que la croix ne fust au- 
cunement ny desirée ny honorée, il desmentiroit tous les autres ; 
si au contraire les autres Peres vouloient que la croix fust desi- 
rée et honorée de toute sorte d'honneur, et en toute façon, ils 
desmentiroient Arnobe, ou l'autheur du livre que le traitteur 
luy attribuá. Ne les metlons pas en ces dissensions : baillons à 
leur dire un sens commode, par lequel ils ne s'offensent point les 
uns les autres, accommodons-les ensemble, s'il se peut faire, et 


(4) Pressant. 

demeurons avec eux. C'estla vraye regle de bien lire les anciens. 

La croix donc a esté honorée et desirée; cela ne se peut nier 
absolument, nous en avons trop de tesmoignages : il le faut seu- 
lement bien entendre. Elle a certes esté honorée, non d'un 
honneur civil, car elle n'a point d'excellence civile qui le merite; 
ny d'un honneur religieux absolu et supreme, car elle n'a point 
d'excellence absolué et supreme; mais d'un honneur religieux, 
suballerne, moyen, et relatif, comme son excellence est vraye- 
ment religieuse , mais dependante, et puisée du rapport, appar- 
tenance et proportion qu'elle a au Crucifix. 

Au rebours, la croix n'a pas esté desirée ny honorée comme 
une divinité, ou commeles idoles. Ce qui n'est point coniraire à 
ce qu'ont dit les anciens. Les Gentils donc, qui voyoient la croix 
estre en honneur parmy les chrestiens, croyoient qu'elle fust 
tenuë pour Dieu, comme leurs idoles, et le reprochoient aux 
chrestieus. Arnobe, visant à l'intention des accusateurs, plus qu'à 
leurs parolles, nie tout-à-fait leur dire : « Nous ne desirons pas, 
» dit-il, les croix, ny ne les honorons : » cela ne s'entend en la 
sorte et qualité que vous pensez, ny selon lesens de vostre accu- 
sation. Il arrive souvent de respondre plus à l'intention qu'aux 
parolles. Et c'est la raison de bailler plutost tout autre sens à la 
parolle d'un homme de bien, que de luy bailler faux et menteur, 
tel que seroit celuy d'Arnobe, s'il contredisoit au reste des au- 
theurs anciens. 

Si ne veux-je pas laisser à dire quel est l'autheur de ce huic- 
tiesme livre que le traitteur a cité, qui est certes digne de 
respect ; car c'est Minutius Felix , advocat romain, lequel, en cet 
endroict, imite voire mesme presque és parolles Tertullien, et 
Justin le martyr, ne se contentant pas d'avoir respondu que les 
chrestiens n'adoroient ni ne desiroient les croix à la façon qu'en- 
tendoient les payens : mais par apres il fait deux choses : l'une, 
c'est qu'il rejette l'accusation des Gentils sur eux-mesmes , mons- 
trant que leurs estendarts n'estoient autres que des croix dorées 
et enrichies, leurs trophées de victoire non-seulement estoient 
de simples croix, mais representoient en certaine fagon un 
homme crucifié : Signa ipsa et cantabra , et vexilla castrorum, 
quid aliud quàm auratæ cruces sunt et ornata? Trophæa vestra 
victricia , non tantum simplicis crucis faciem, verum et affizi 
hominis imitantur. 

L'autre chose qu'il fait, c'est de monstrer que le signe de la 
croix est recommandable, selon la nature mesme, alleguant que 
les voiles des navires et les jougs estoient faits en forme de croix 

et qui plus est, que l'homme levant les mains au ciel pour prier 
Dieu, representoit la mesme croix. Puis conclud en cette sorte : 
Ita signo crucis , aut ratio naturalis innititur, aut vestra reli- 
gio formatur. Tant s'en faut donc que Minutius rejette la croix 
ou son honneur, sinon comme nous avons dit; qu'au contraire il 
l'establit plutost. Mais le traitteur, qui n'aaulre soucy que de faire 
valoir ses conceptions à quelque prix que ce soit, n'a pris qu'une 
petite partie du dire de cet autheur, qui lui à semblé propre à 
son intentiou. 

Je sçay qu'en peu de parolles on pouvoit respondre : Que 
quand Minutius a dit : Cruces nec colimus nec optamus, il enten- 
doit parler des fourches et gibets; mais l'autre response me 
semble plus naifve (4). 

Cependant que nous avons combattu pour Arnobe, et sous- 
tenu qu'il n'a pas mesprisé la croix, faysons-luy en dire luy- 
mesme son opinion. Árnobe donc luy-mesine, sur le psalme 
octante-cinq, interpretant ces parolles : Fac mecum signum 
in bonum il introduit les Apostres, parlant ainsi : « Car iceluy, 
» Seigneur, ressuscitant ei montant au ciel, nous autres ses 
» apostres et disciples aurons le signe de sa croix à bien, avec 
» tous les fidelles, si que les ennemys visibles et invisibles 
» voyent en nos fronts ton sainct signe, et soient confondus; 
» car en ce signe-là tu nous aydes, et en iceluy tu nous con- 
» soles, ô Seigneur, qui regnes és siecles des siecles. Amen. » 
Quelqu'un pourra dire que ces commentaires ne sont pas d'Ar- 
nobe le rhetoricien; mais n'aura pas raison de le dire, et c'est 
assez. 


=x 

CHAPITRE XIII. 


COMBIEN L'ON DOIT PRISER LA CROIX, PAR LA COMPARAISON D'ICELLE 
AVEC LE SERPENT D'AIRAIN. 


L'ESCHAPPATOIRE ordinaire des huguenots, de demander quel- 
que passage exprez en l'Escriture, pour recevoir quelque article 
de creance, semble demeurer encore en main au traitteur; car 
il me dira : Où est-il dit qu'il faille honorer les images de la 
croix, et qu'elle ayt les vertus que vous luy attribuez? J'ay desjà 
respondu &u commencemeut du premier livre; mais mainte- 
nant je dy, premierement, qu'on n'est pas obligé de faire voir 
exprez eu l'Escriture commandement de tout ce que l'on fait. 
Me scauroit-on monstrer qu'il faille avoir en honneur et respect 

(1) Naturelle. 

les dimanches, et les tenir pour saincts plus que le jeudy? Item, 
l'Eucharistie, si elle n'est autre chose qu'une simple comme- 
moration de la passion, comme presupposent les reformez, on 
treuvera bien qu'il faut s'esprouver soy-mesme , et ne la manger 
pas indignement; mais qu'il y faille aucun honneur exterieur, 
où me le monstrera-t-on? Et pourquoy, je vous prie, aura-t-on 
plus de credit à brusler et briser les croix, les appeller idoles et 
sieges du diable, qu'à les dresser et honorer, el appeller sainctes, 
precieuses, triomphantes? car si cecy n'est escrit, cela l'est en- 
core moins. 

Rejetter ce que l'Eglise reçoit, part d'une excessive insolence 
Je treuve en l'Escriture : Qu'il faut ouyr l'Eglise (Matth. 18), 
qu'elle est colomne et fermeté de verité (r. Timot. 3), que les 
portes d'enfer ne prevaudront point contre elle (Matth. 16); mais 
je ne treuve point en l'Escriture qu'il faille abattre ce qu'elle 
dresse, honnir ce qu'elle honore. Il faut croire aux Escritures, 
ainsi que l'Eglise nous les baille; il faut croire à l'Eglise, ainsi 
que l'Escriture le commande. L'Eglise me dit que j'honore la 
croix : il n'y a huguenot si affilé qui peust monstrer que l'Escri- 
ture le deffende; mais l'Escriture, qui recommande tant l'Eglise, 
recommande assez les croix dressées en l'Eglise, et par l'Eglise. 

Je dy, &vec Nicephore Constantinopolitain : « Qu'il est com- 
» mandé d'honorer la croix là où il est commandé d'honorer 
» Jesus-Christ, d'autant que l'image est inseparable de son pa- 
» tron , n'estant l'image et le patron qu'une chose , non par na- 
» ture, mais par habitude et rapport, et que l'image a commu- 
» nication avec son patron de nom, d'honneur et d'adoration : 
» non pas à la verité esgalement. mais respectivement. » 

La verge de Moyse, d'Aaron, l'Arche de l'alliance, et mille 
telles choses , ne furent-elles pas tenués pour sainctes el sacrées, 
et par consequent pour honorables. Ce n'estoient toutesfois que 
figures de la croix. Pourquoy donc ne nous sera honorable l'i- 
mage de la croix? Disons ainsi: N'est-ce pas avoir en honneur 
une chose, de la tenir pour remede salutaire et miraculeux en 
nos maux? Mais quel plus grand honneur peut-on faire aux 
choses que de les avoir en telle estime , et recourir à elles pour 
tels effects? Or, les premiers et plus affectionnez chrestiens 
avoient cette honorable croyance de l'ombre de S. Pierre (Act. 5), 
neantmoins leur foy est loüée et ratifiée par le succez et par l'Es- 
criture mesme. Et cependant l'ombre n'est autre chose qu'une 
obscurité confuse, et tres-imparfaicte image et marque du corps, 
causée , non d'aucune reelle application, mais d'une pure priva- 

tion de lumiere. L'honneur de cette vaine, frivole et legere 
marque, est receu en l'Escriture : combien plus l'honneur des 
images permanentes et solides, comme est la croix ! 

Enfin je produis l'honorable rang que le serpent d'airain, figure 
de la croix, tenoit parmy les Israëlites, pour monstrer qu'autant 
en est-il deu aux autres images de la croix, qui sont parmy le 
christianisme. La raison est considerable, comme je vay faire 
voir par les repliques que j'opposeray à ce qu'en dit le traitteur, 
lequel, avec un grand appareil, produit ce mesme serpent d'ai- 
rain contre nous , affin qu'il nous morde, en cette sorte : 

« Mais ce qui est allegué du deuxiesme chapitre des Nombres 
» ne doit estre passé legerement; car s'il y a exemple qui rabatte 
» formellement et fermement l'abus commis touchant la croix, 
» c'est celuy du serpent d'airain. Iceluy avoit esté basty par le 
» commandement de Dieu, pourtant (1) ce n'estoit pas une idole; 
» car combien (2) que, parla loy generale, Dieu eust deffendu de 
» faire image de chose qui fust au ciel, en la terre, ny és eaux 
» sous la terre, si est-ce que n'estant astreint à sa loy, ains estant 
» au-dessus d'icelle, il a peu dispenser : comme de fait il a dis- 
» pensé luy-mesme de sa loy, et commandé de faire ce serpent, 
» qui a esté figure de l'exaltation de Jesus-Christ eslevé en croix, 
» comme luy-mesme le tesmoigne en S. Jean, chapitre 3. » 

Et peu apres: « Or voyons ce qui est advenu depuis cela, 
» jusques au tems du bon roy Ezechias, c'est-à-dire, par l'espace 
» d'environ sept cent trente-cinq ans; il n'a point esté parlé de 
» ce serpent d'airain. Et estant advenu qu'alors le peuple luy 
» faysoit des encensemens, c'est-à-dire, l'adoroit; quoy qu'il eust 
» esté faict par Moyse, et eust esté conservé par l'espace de sept 
» cent trente-cinq ans, Ezechias le rompit et brusla, dont nous 
» recueillons du moindre au plus grand, si les images en ge- 
» neral, et specialement celles de la croix, ne se font point par 
» l'ordonnance de Dieu, ains par outre-cuidance et defiance des 
» hommes, qui ont pensé que Dieu ne les voyoit, ny oyoit, sinon 
» qu'ils eussent telles images devantleur sens, voire des images 
» introduittes depuis je ne sçay combien de tems, combien doi- 
» vent-elles estre mises au loing ? De faict, quand les choses de- 
» viennent en tel poinct, qu'elles n'ont peu estre commencées 
» par tel et mesme poinct, il les faut oster, comme Ezechias a 
» osté le serpent, qui n’a peu estre dressé au commencement, 
» pour esire encensé; et à cause de labus survenu touchant 
» iceluy, il a bien faict de l'oster du tout, car l'idolastrie n'est 


(1) C'est pourquoi. — (2) Quoique. 

» pas de ce genre des choses dont on puisse dire : Corrigez 
» l'abus, et retenez l'usage, d'autant qu'en quelque sorte qu'on 
» prenne l'idole, elle ne vaut rien. » Voilà toute la deduction du 
traitteur. 

Mais, mon Dieu, que d'inepties! 4° Vous dites, ô traitteur! 
que le serpent d'airain a esté fait parle commandement de Dieu, 
qu'il l'a dit à Moyse; mais je dy que les croix se font par le 
commandement de Dieu, qui le suggere à l'Eglise, etle luy a 
enseigné par la tradition apostolique. Vous me monstrerez que 
Dieu a parlé à Moyse : je vous monstreray qu'il enseigne et as- 
siste perpetuellement l'Eglise, en façon qu'elle ne peut errer. 

2° Vous dites que le commandement de faire ce serpent d'ai- 
rain a esté une dispense du commandement prohibitif de faire 
images. Donc, de faire des images, n'est pas idolastrie, ny les 
images ne sont pas idoles, car l'idolastrie est mauvaise en toute 
fagon, et est impossible qu'elle puisse estre loysible, d'autant 
qu'en quelque sorte qu'on prenne l'idole, elle ne vaut rien. Dieu 
donc n'eust jamais dispensé pour faire ces images, si cela eust 
esté idolastrie, sinon que Dieu peust dispenser pour estre renié. 

3° Vous dites que depuis cela jusques au tems du bon roi 
Ezechias, c'est-à-dire, par l'espace d'environ sept cent trente- 
cinq ans, il n'a point esté parlé de ce serpent d'airain : que 
n'avez-vous aussi bien remarqué pour vostre edification, que, 
quoy qu'il n'en soit parlé en l'Escriture, si ne laissoit-il pas 
d'estre gardé et conservé precieusement, et qu'ayant esté fait 
hors et bien loin de la terre de promission, il ne fut pas laissé oü 
il fut fait, mais fut transporté avec les autres meubles sacrez? 
Item, que n'ayant esté dressé, quant à ce que porte le seul texte 
de l'Escriture, sinon affin qu'il fust remede à ceux qui estoient 
mordus des serpens au desert, il ne Jaissa pas d'estre soigneuse- 
ment conservé en la terre de promission parmy le peuple d'Is- 
raël, avec une honorable memoire, l'espace d'environ sept cent 
trente-cinq ans, comme vous le dites. 

En bonne foy, faire ce serpent, estoit-ce une dispense du 
commandement prohibitif de ne faire aucune image? Vous le 
dites ainsi : or la joüissance de dispenser doit estre limitée par 
le tems et la condition pour laquelle on l'accorde; car la cause 
estant ostée, il ne reste plus d'effect. Le peuple donc estant àr- 
rivé sain et sauf en la terre de promission, ne pouvoit plus 
prendre aucun fondement en l'Escriture de garder cette image, 
puisque la cause de la dispensation estoit ostée. 

Partant, confessez que cette image demeura honorablement 

parmy le peuple, sans aucune parolle de Dieu escrite, un grand 
espace de tems. Donc, avoir des images hors et outre l'Escriture, 
n'est ny idolastrie, ny superstition. 

Et ne soyez pas si effronté de dire quela conservation et garde 
du serpent d'airain fust superstition; car vous accuserez de 
connivence, laschelé, et irreligion les plus saincts et fervens 
serviteurs que Dieu ayt eu en Israél, Moyse, Josüé, Gedeon, 
Samüel, David, sous l'authorité et regne desquels cette image 
a esté transporiée et conservée tant d'années, outre le tems 
pour lequel Dieu l'avoit commandée. N'estoit-il pas à leur pouvoir 
de l'oster, si c'eust été mal fait de la garder hors l'usage pour 
lequel elle avoit esté faite? Ces esprits si roides et francs au 
service de leur maistre eussent-ils dissimulé cette faute? 

Item, que n'avez-vous remarqué que cette image neust pas 
esté conservée si longuement, si on n'en eust eu quelque con- 
ception honorable : quelle raison y pouvoit-il avoir de la retenir, 
ny pour sa forme, ny pour sa matiere ? Certes, elle ne pouvoit 
avoir autre rang que d'un recommandable et sacré memorial du 
benefice receu au desert, ou d'une saincte representation d'un 
mystere futur de l'exaltation du Fils de Dieu, qui sont deux 
usages religieux et honorables, mais beaucoup plus propres à 
l'image de la croix, qui sert de remembrance du mystere passé 
de la crucifixion, et du mystere à advenir du jour du jugement. 

. Mais que n'avez-vous consideré que celuy qui abattitle serpent 
d'airain estoit establi roy sur Israél, et luy appartenoit de faire 
cette execution, et qu'au contraire, les brise-croix de nostre 
aage ont seditieusement commencé leur ravage, sans authorité 
ny pouvoir legitime? 

Item, que le peuple faysoit une grande irreligion autour du 
serpent d'airain : 4° En ce que l'encons est une offrande propre à 
Dieu, comme il est aysé à deduire de l'Escriture, et toute l'anti- 
quité l'a noté sur l'offrande faite par les roys à Nostre-Seigneur, 
d'or, d'encens, et de myrrhe. L'encens, disent-ils tous, est à 
Dieu. Apres que l'on a offert et dedié l'encens à Dieu, on le 
jette vers le peuple, non pour le luy offrir, mais pour luy faire 
part de la chose sanctifiée. On en jette vers les autels, mais c'est 
à Dieu, comme à celuy qui est adoré sur l'autel; on en jette vers 
les reliques et memoire des martyrs, mais c'est à Dieu, en ac- 
tion de graces de la victoire qu'ils ont obtenuë par sa bonté; 
on en jette és temples et lieux de prieres, pour exprimer le desir 
que l'on a que l'oraison des fidelles monte à Dieu , comme l'en- 
cens (Matth. 2; Levit. 16; Exod. 30). En quoy un grand per- 

sonnage de nostre aage a parlé un peu bien rudement, disant 
que l'encens est offert aux creatures. Ce sont inadvertances qui 
arrivent qnelquesfois aux plus grands, Ut sciant gentes quonium 
homines sunt (Psal. 9). 

2* En ce qu'anciennement l'encensement estoit tellement con- 
ditionné, qu'il falloit qu'il fust offert par les prestres et levites, 
et qu'il fust bruslé sur le feu de l'autel, au seul temple de Hieru- 
salem , où estoit l'autel du parfum destiné à cet usage (Deut. 36; 
u. Paral. 6 ; Psal. 71); ailleursil n’estoit pas loysible, comme vous 
confessez vous-mesme. Nadab et Abiu se treuverent mal d'avoir 
fait autrement (Levit. 10). Quelle merveille donc y peut-il avoir, 
si Ezechias, voyant ce peuple s'abestir autour de cetle image, et 
l'honorer d'un honneur divin, la dissipa et mit à neant? Il 
falloit ainsi traitter avec un peuple si prompt à l'idolastrie. 

Donc nous concluons au rebours de ce que vous avez fait, petit 
iraitteur! Si les sainctes images en general, et specialement 
celle de la croix, sont dressées par l'ordonnance de l'Eglise , et 
par consequent de Dieu, quoy que vituperées par l'outre-cuidance 
et defiance des hommes, qui ont estimé que Dieu ne les pouvoit 
ny voir, ny ouyr, sinon qu'ils eussent renversé telles images, 
voire des images receues depuis un temps immemorable, com- 
bien doivent-elles estre retenués et conservées? Ezechias fit bien 
d'abattre le serpent d'airain, parce que le peuple idolastroit en 
iceluy ; Moyse, Josué, Gedeon, Samüel et David firent bien de le 
reienir, pendant que le peuple n'en abusoit pas. Or l'Eglise, ny 
les catholiques, par son consentement, n'abusa jamais de la 
croix, ny autres images; il les faut donc retenir. 

Ceux qui nous reprochent les idolastries ne sont pas des Eze- 
chias, ce sont les raclures du peuple et des monasteres, gens 
passionnez, qui osent accuser d'adultere la Suzanne, que le vray 
Daniel a mille fois prononcée innocente en la saincte Escriture. 
Ny ne faut mettre en compte l'abus qui peut arriver chez quel- 
que particulier; cela ne touche point à la cause publique : il n'est 
raisonnable d'y avoir egard au prejudice du reste. Le moyen de 
redresser l'usage de la croix ne gist pas à Ja renverser, mais à 
bien dresser et instruire les peuples. 

CHAPITRE XIV. 


DE LA PUNITION DE CEUX QUI ONT INJURIÉ L'IMAGE DE LA CROIX, ET COMBIEN 
ELLE EST HAYE PAR LES ENNEMYS DE JESUS-CHRIST. 


Dr&v a tesmoigné combien il a aggreable l'image du Crucifix et 
de la croix, par mille chastimens qu'il a miraculeusement exercés 
sur ceux qui, par faits ou parolles, ont osé injurier telle repre- 
sentation. Je laisse à part mille choses à ce propos, et entr'autres 
l'histoire du cas advenu en Berythe, recité par S. Athanase, du 
quel j'ai fait mention ci-dessus. 

Un Juif vit une image de Nostre-Seigneur (sans doute que ce 
fut un Crucifix) en une eglise : poussé de la rage qu'il avoit contre 
le patron, il vient de nuict et frappe l'image d'une javeline, puis 
la prend sous son manteau pour la brusler en sa maison : chose 
admirable! qu'aucun ne peut doubter estre advenué par la vertu 
divine; le sang sortit abondamment du coup qui avoit esté donné 
à l'image. Ce meschant ne s'en appercevant point, jusques à ce 
qu'entrant dans sa maison, esclairé à la lumiere du feu, il se 
void fort ensanglanté : tout esperdu, il serre en un coin cette 
image, et n'ose plus toucher ce qu'il avoit si meschamment de- 
robé. Cependant les chrestiens, qui ne treuvent point l'image en 
sa place, vont, suivant la trace du sang respandu, de l'eglise, 
jusques dans la maison où elle estoit cachée : elle fut rapportée 
en son lieu, et le larron lapidé. Il y a pres de mille ans que S. 
Gregoire de Tours escrivit cette histoire. 

Consalve Fernand escrit en une sienne lettre, que les chres- 
tiens avoient dressé une croix sur un mont du Japon : trois des 
principaux Japonnois la vont couper; ils n'ont pas plus tost 
achevé, que commençant à s’entrebattre, deux demeurent morts 
sur la place, et ne sceut-on jamais que devint le troisiesme. 

Quelques troupes françoises vinrent ces années passées sur les 
frontieres de nostre Savoye, en un village nommé Loëtle, et y 
avoiten ces compagnies quelques huguenots meslez, selon le 
mal-heur de nostre aage : quelques-uns d'entr'eux entrent dans 
l'eglise un vendredy, pour y bauffrer (1) certaines fricassées ; quel- 
ques autres de leurs compagnons, mais catholiques, leur remons- 
troient qu'ils les scandalisoient, et que leur capitaine ne l'enten- 
doit pas ainsi : ces gourmands commencerent à gausser et railler 
àla reformée , disant qu'aucun ne les voyoit, puis se retournant 
vers l'image du Crucifix : Peut-estre, disoient-ils, marmouset, 


(4) Manger avidement. 

que tu nous accuseras, garde d'en dire mot, marmouset; et jet- 
toient des pierres contre icelle, avec un nombre de telles pa- 
rolles injurieuses , quand Dieu, pour faire cognoistre à ces be- 
listres qu'il faut porter honneur à l'image, pour l'honneur de 
celuy qu'elle represente, prenant l'injure à soy , la vengeance 
s'en en suivit quand et quand (1). Ils sont tout à coup espris de 
rage, et serüent les uns sur les autres pour se dechirer, dont l'un 
meurt sur la place, les autres sont menezsur le Rhosne, vers Lyon, 
pour chercher remede à cette fureur qui les brusloit et defaysoit 
en eux-mémes. J'ay tant oüy de tesmoins asseurez de cecy, 
que me venant à propos, jel'ay deu consigner en cet endroict. 

Honorer la croix, c'est honorer le Crucifix; la deshonorer, 
c'est le deshonorer. Ainsi les Juifs, Turcs, Apostats, et sem- 
blables canailles, ne pouvant offenser Nostre-Seigneur en sa 
persoune (car, comme dit nostre proverbe , la lune est bien gar- 
dée des loups), ils se sont ordinairement addressez à ses images. 
Les empereurs Honorius et Theodose tesmoignent que les Juifs. 
de leur tems, en leurs festes plus solemnelles, avoient accous- 
tumé de brusler des images de la crucifixion de Nostre-Seigneur, 
en mespris de nostre religion; dont ils commandent aux presi- 
dens des provinces de tenir main à ce que telles insolences ne 
fussent plus commises , et qu'il ne fust permis aux Juifs d'avoir 
le signe de nostre foy en leur synagogue. 

Le vilain persan Xenaias, avec tous les Mahumettans, ont par 
tout renversé les croix : Julien l'Apostat leva du labare, ou 
estendart des Romains, la croix que Constantin y avoit fait for- 
mer, affin d'attirer les gens au paganisme. Cette mesme hayne 
qu'il portoit à Nostre Sauveur le poussa à cet autre desseiu. 
Eusebe escrit que la femme qui fut guerie au toucher de la 
robbe de Nostre-Seigneur fit peu apres dresser, en memoire de 
ce benefice, une tres-belle statué de bronze, devant Ja porte de 
sa maison, en la ville de Cesarée de Philippe, autrement dite 
Paneade , où Nostre-Seigneur estoit representé d'un costé avec 
sa robbe frangée, et de l'autre cette femme à genoux, tendant 
la main vers iceluy. Julien sçachant cecy, comme raconte Sozo- 
mene, fit renverser cette statuë, et mettre la sienne au lieu d'i- 
celle : mais cela fait, un feu descend du ciel, qui terrasse et 
met en piece la statuà de Julien, laquelle demeura toute noircie, 
et comme bruslée, jusques au tems de Sozomene. En ce tems-là 
les payens briserent cette image du Sauveur, et les chrestiens en 
ayant ramassé les pieces, les mirent en l'eglise. 

(4) En méme temps. 

Or je finiray ce second livre, disant qu'il y a deux raisons 
principales pour lesquelles on honore plutost les croix que les 
lances, cresches et sepulchres, quoy que comme la croix a esté 
ennoblie pour avoir esté employée au service de nostre redemp- 
tion, aussi ont bien la lance, la cresche et le sepulchre. 

L'une est, que dés lors que Constantin eut aboly le supplice 
de la croix , la croix n'eut d'autre usage parmy les chrestiens, 
sinon de representer la saincte passion : là où les cresches, 
sepulchres, et autres choses semblables, ont plusieurs autres 
usages ordinaires et naturels. 

L'autre est celle que dit S. Athanase, d'autant que si quelques 
payens, ou huguenots, nous reprochoient l'idolastrie, comme 
si nous adorions le bois, nous separerions aysement les pieces de 
la croix, et ne les honorant plus, on cognoistroit que ce n'est 
pas pour la matiere que nous honorons la croix, mais pour la 
representation et remembrance : ce qu'on ne peut faire de la 
cresche, lance et sepulchre et autres telles choses, lesquelles 
neantmoins estant employées expressement à la representation 
des saincts mysteres, ne doivent pas estre privées d'honneur. 

Donc les images ayant perdu leur forme, et par consequent la 
representation, elles ne sont plus venerables : mais cela s'entend 
quand elles n'ont point d'autre qualité honorable, sinon la repre- 
sentation , et le rapport à leur modelle, comme il arrive ordinai- 
rement. Mais cette image de Cesarée, où la representation estoit 
une relique precieuse de cette devote femme, un memorial 
d'antiquité venerable, et instrument d'un grand miracle, les- 
quelles qualitez ne se treuvent pas seulement à l'assemblage, 
symetrie, et proportion des lineamens et releveures d'une statuë, 
mais encore à chaque piece d'icelle : ainsi les pieces des statués 
anciennes sont gardées pour memoire d'antiquité ; et de mesme, 
le moindre brin de la robbe, ou autres meubles des saincts et 
des instrumens de Dieu. 

Or, un grand miracle avoit esté fait à cette statué ; elle estoit 
colloquée sur une haute colomne de pierre, sur laquelle crois- 
soit une herbeincognué, laquelle venant à joindre aux franges 
de la robbe de l'image, guerissoit de toutes maladies : en quoy 
la robbe de Nostre-Seigneur est d'autant plus comparable à sa 
croix ; car si la robbe fit miracles estant touchée, aussi fit bien 
sa croix. Si non-seulement sa robbe, mais encore l'image de 
sa robbe a fait miracles, je viens aussi de preuver que les 
images de la croix ont eu cette grace excellente d'estre bien 
souvent instrumens miraculeux de sa divine Majesté. 


LIVRE TROISIESME. 


DE L'HONNEUR ET VERTU DU SIGNE DE LA CROIX. 


CHAPITRE PREMIER. 
DEFINITION DU SIGNE DE LA CROIX. 


Lg signe de la croix est une ceremonie chrestienne, represen- 
tant la passion de Nostre-Seigneur, par l'expression de la figure 
de la croix, faite avec le simple mouvement. J'ay dit que c'est 
une ceremonie, et voicy de quoy : un habile homme rend utiles 
et met en ceuvre tous ses gens, non-seulement ceux qui sont de 
nature active et vigoureuse, mais encore les plus mols. Ainsi la 
vertu de religion, qui a pour sa propre et naturelle occupation 
de rendre à Dieu, autant que faire se peut, l'honneur qui luy est 
deu, tire au service de son dessein les actions vertueuses, les 
dressant toutes à l'honneur de Dieu : elle se sert de la foy, cons- 
tance, temperance, par le bien croire, le martyre, le jeusne. 
C'estoient desjà des actions vertueuses et bonnes d'elles-mesmes, 
la religion ne fait que les contourner à sa particuliere intention, 
qui est d'en honorer Dieu. 

Mais non-seulement elle employe ces actions, qui d'elles- 
mesmes sont bonnes et utiles, mais met en ceuvre des actions 
indifferentes, et lesquelles d'ailleurs seroient du tout inutiles, 
comme ce bon homme de l'Evangile (Matth. 20), qui envoya en 
sa vigne ceux qu'il treuva oyseux, et desquels aucun ne s'es- 
toit voulu servir jusques à l'heure. Les actions indifferentes de- 
meureroient inutiles, si la religion ne les employoit; estant em- 
ployées par icelle, elles deviennent nobles, utiles et sainctes , 
et partant capables de recompense, du denier journalier. 

Ce droict d'ennoblir les actions, lesquelles d'elles-mesmes se- 
roient roturieres et indifferentes, appartient à la religion, comme 
à la princesse des vertus. C'est une marque de sa souveraineté; 
et elle a cecy tellement à cœur, que jamais ıl n'y eut religion 
qui ne se servist de telles actions, lesquelles sont, et s'appellent 
proprement ceremonies, dés lors qu'elles entrent au service 
de la religion. Et pour vray, puisque l'homme tout entier, avec 
toutes ses actions et dependances, doit honneur à Dieu, et qu'il 
est composé d'ame et de corps, d'interieur et d'exterieur, et 

qu'en l'exterieur il y a des actions indifferentes, ce n'est pas 
merveille si la religion, qui a le soin d'exiger de luy ce tribut, 
demande et reçoit en payement des actions exterieures, indiffe- 
rentes et corporelles. 

Considerons le monde en sa naissance : Abel et Cain font des 
offrandes (Gen. 4); quelle autre vertu les a sollicitez à ce faire, 
sinon la religion? Peu apres Noé sort de l'arche (Gen. 8), comme 
de son berceau, et tout incontinent un autel est dressé, et plu- 
sieurs bestes consommées sur iceluy (1) en holocauste, dont Dieu 
recoit la fumée pour odeur de suavité. S'ensuit le sacrifice d'A- 
braham (Gen. 12), de Melchisedech (Gen. 14), d'Isaac (Gen. 22), 
de Jacob (Gen. 28), etle changement d'habit (Gen. 35) avec le 
lavement d'iceluy. Laloy de Moyse avoit une grande partie de 
son exercice en ceremonies. 

Venons à l'Evangile : combien y voit-on de ceremonies en nos 
sacremens, en la guerison des aveugles (Joan. 3), ressuscita- 
tion des morts (Joan. 9), au lavement des pieds des apostres 
(Joan. 41)? L'huguenot dira qu'en cela Dieu a fait ce qui luy a 
pleu, qui ne doit estre tiré en consequence par nous autres. 
Mais voicy S. Jean qui baptise (Matth. 3; Marc. 1); S. Paul qui 
se tond en Cenchrée selon son vœu; il prie les genoux en terre, 
avec l'Eglise miletaine (Act. 18). Toutes ces actions esloient 
d'elles-mesmes steriles et infructueuses ; mais estant employées 
au dessein de la religion, elles ont esté ceremonies honorables, 
et de grand poids. 

Or je dy ainsi que le signe de la croix de soy-mesme n'a 
aucune force, ny vertu, ny qualité, qui merite aucun honneur, 
el partant je confesse que Dieu n'opere point par les seules fi- 
gures ou charácteres, comme dit le traitteur, et qu'és choses 
naturelles la vertu procede de l'essence et qualité d'icelle; és 
surnaturelles Dieu y opere par vertu miraculeuse, non attachée 
à signe, ny figure. Mais je scay aussi que Dieu, employant sa 
vertu miraculeuse, se sert bien souvent des signes, ceremonies, 
figures et characteres, sans pourtant attacher son pouvoir à ces 
choses-là. 

Moyse touchant la pierre avec sa verge, Helisée frappant sur 
l'eau avec le manteau d'Helie (1v. Reg. 2), les malades s'appli- 
quant à l'ombre de S. Pierre (Act. 5), le mouchoir de S. Paul 
(Act. 19), ou la robbe de Nostre-Seigneur (Matt. 9), les apostres 
oignant d'huile plusieurs malades (Marc. 6) (choses qui n'es- 
toient aucunement commandées), que faysoient-ils autre chose 

que de pures ceremonies, lesquelles n'avoient aucune naturelle 
vigueur, et neantmoins estoient employées pour des effects 
admirables? Faudroit-il dire cela, que la vertu de Dieu fust 
cloüée et attachée à ces ceremonies? Au contraire, la vertu de 
Dieu. quiemployetant de sortes de signes ct ceremonies, monstre 
par là qu'elle n'est attachée à aucun signe ny ceremonie. 

J'ay donc dit 4° que le signe de la croix est une ceremonie; 
d'autant que de sa qualité naturelle un mouvement croisé n'est ny 
bon, ny mauvais, ny loüable, ny vituperable (1). Combien est-ce 
qu'en font les tisserans, peintres, tailleurs et autres que personne 
n'honore ni ne prise, parce que ces croix (autant en dis-je des 
characteres et figures croisées que nous voyons és images pro- 
phanes, fenestres, bastimens), ces croix, dis-je, ne sont pas 
destinées à l'honneur de Dieu, ny àaucun usage religieux? mais 
quand ce signe est employé au service de l'honneur de Dieu, 
d'indifferent qu'il estoit, il devient une ceremonie sacro-saincte, 
de laquelle Dieu se sert à plusieurs grands effects. 

2° J'ay dit que cette ceremonie estoit chrestienne, d'autant que 
la croix, et tout ce qui la represente est folie aux payens, et 
scandale aux Juifs (1. Cor. 1), lesquels, comme a remarqué le 
docte Genebrard (in Psal. 77), alleguant le rabbi Kimhi, l'ont 
en telle abominalion, que mesme ils ne là veulent pas nommer 
par son nom, mais l'appellent : Stamen et subtegmen , Estaim (2) 
et trame, qui sont les filets que les tisserans croisent en faysant 
leur toile. Je sçay qu'en l'ancienne loy, voire en celle de nature, 
plusieurs choses se sont passées pour representer la mort du 
Messie ; mais ce n'ont esté que des ombres et marques obscures 
et confuses, au prix de ce qui se fait maintenant. Ce n'estoient 
pas ceremonies ordinaires à cette loy, mais comme des eloyses (3) 
qui les esclairoient en passant. Les payens, et autres infidelles, 
ont quelquesfois usé de ce signe, mais par emprunt, non comme 
d'une ceremonie de leur religion, mais de la nostre; et de fait, 
le traitteur confesse que le signe de la croix est une marque de 
christianisme. 

3° J'ay dit que cette ceremonie representoit la passion ; et à la 
verité, c'est son premier et principal usage, duquel tous les 
autres dependent, qui la fait differer de plusieurs autres ceremo- 
nies chrestiennes , qui servent à representer d'autres mysteres. 

4° J'ay dit qu'elle representoit par l'expression de la figure de 
la croix, pour toucher la difference avec laquelle le signe de la 
croix d'un costé, et l'Eucharistie de l'autre, representent le 

(4) Blâmable — (2) Estaim , Stamen ; c'est la chatne. — (3) Eclairs. 

mystere de la passion ; car l'Eucharistie le represente principale- 
ment, à raison de la totale identité de celuy, lequel y est offert, 
et de celuy qui fut offert sur la croix, qui n'est qu'un mesme 
Jesus-Christ. Mais le signe de la croix fait le mesme, exprimant 
la forme et figure de la passion. 

J'ay dit enfin que tout cela se faysoit par un simple mouvo- 
ment, pour forclorre (1) les signes permanens, engravez et tracez 
en matieres subsistantes, desquelles j'ay parlé au livre precedent. 

Or, l'ordinaire fagon de fayre le signe de la croix despend de 
ces observations : 4° Qu'il se fasse de la main droicte, d'autant 
qu'elle est estimée la plus digne, comme dit Justin le martyr. 
2° Qu'on y employe ou trois doigts, pour signifier la saincte 
Trinité, ou cinq, pour signifier les cinq playes du Sauveur. Et 
bien que de soy il importe peu que l'on fasse la croix avec plus 
ou moins de doigts; si (2) se doit-on ranger à la fagon commune 
des catholiques, pour ne sembler condescendre à certains here- 
tiques jacobites et armeniens, dont les premiers, protestant ne 
croire la Trinité, les seconds ne croire qu'une seule nature en 
Jesus-Christ , font le signe de la croix avec un seul doigt. 3° On 
porte premier la main en haut vers la teste, en disant : Au 
nom du Pere, pour monstrer que le Pere est Ja premiere per- 
sonne de la saincte Trinité, et principe originaire des deux auires. 
Puis on la porte en bas vers le ventre, en disant : Ez du Fils, 
pour monstrer que le Fils procede du Pere qui l'a envoyé cà-bas(3) 
au ventre de la Vierge. Et de-là on traverse la main de l'epaule, 
ou partie gauche , à la droicte, en disant : Et du Sainct-Esprit, 
pour monstrer que le Sainct-Esprit estant la troisiesme personne 
de la saincte Trinité, procede du Pere et du Fils, et est leur lien 
d'amour et charité, et que par sa grace nous avons l'effect de la 
passion. Par oü l'on fait une briefve confession de trois grands 
mysteres de la Trinité, de la passion et de la remission des pe- 
chez, par laquelle nous sommes transportez de la gauche de ma- 
lediction à la dextre (&) de benediction. 


CHAPITRE II. 


LE SIGNE DE LA CROIX EST UNE PUBLIQUE PROFESSION 
DE LA FOY CHRESTIENNE, 


« Nous n'ignorons pas, dit le traiteur, que quelques anciens 

» ont parlé du signe de la croix, et de la vertu d'icelle : mais ce 

» n'a pas esté en l'intention, ny pour la fin que l'on pretend 
(4) Exclure. — (2) Encore. — (3) Ici-has. — (4) Droite. 


LIVRE lI], CHAPITRE II. 195 


» aujourd'huy ; car ils en usojent comme d'une publique profes- 
» sion de leur christianisme, soit en particulier, soit en public. 
» Car d'autant que les persecutions estoient grandes et aspres, 
» les chrestiens ne se voulant descouvrir sinon à leurs freres 
» chresliens, s'entrecognoissoient à ce signe, quand les autres 
» faysoient la croix; car c'estoit un tesmoignage qu'ils estoient 
» de la mesme religion chrestienne. D'autre part, d'autant que 
»les payens se mocquoient de la croix de Jesus-Christ, et 
» disoient que c'estoit folie de croire et esperer en un qui avoit 
» esté crucifié et mort; tout au contraire, les chrestiens, scachant 
» que toute nosire gloire no gist qu'en la croix de Jesus-Christ, 
» et qu'icelle est la grande puissance et sagesse de Dieu, en 
» salut à tous croyans, ont voulu monstrer qu'ils n'avoient point 
» honte d'icelle et faysoient ouvertement ce signe, pour dire 
» qu'ils estoient des chevaliers croisez, c'est-à-dire, des dis- 
» ciples de Jesus-Christ. 

» À cela se doit rapporter ce que Chrysostome dit en l'homelie 
» 2, sur l'epistre aux Romains : Si tu oyois quelqu'un disant : 
» Adores-tu un crucifié ? n'en aye point de honte, et n'en baisse 
» point les yeux vers terre, et glorifie-t'en, et t'en resjoüys-toy- 
» mesme; advoue cette confession, et à yeux francs, et à face 
» cslevée. Et S. Augustin, au huictiesme sermon des parolles de 
» l'Apostre, chap. 3 : Les sages de ce monde, dit-il, nous assail- 
» lent touchant la croix de Christ, et disent : Quel entendement 
» avez-vous d'adorer un Dieu crucifié? Nous leur respondons : 
» Nous n'avons pas vostre entendement, nous n'avons point 
» honte de Jesus-Christ, ny de sa croix, nous la fichons sur le 
» front, auquel lieu est le siege de pudeur. nous la mettons là, 
» voire là; à sçavoir, en la partie plus noble, afin que cecy soit 
» fiché, donton n'ayt point de honte. » 

Le traitteur a escrit cela tout d'une haleine. Puis ailleurs, res- 
pondant à onze passages des anciens, alleguez aux placards, il 
dit ainsi : « Le quatorziesme est pris du troisiesme traitté sur S. 
» Jean, en ces mots : Si nous sommes chrestiens , nous apparte- 
» nons à Jesus-Christ, nous portons au front la marque d'iceluy, 
» dont nous ne rougissons point, si nous la portons aussi au 
» cœur; la marque d'iceluy est l'humilité d'iceluy. A ce tesmoi- 
» gnage, nous joindrons, pour la briefveté , tous les autres sui- 
» vans, qui sont jusques au nombre de dix, pour ce qu'ils se 
» rapportent presque tous à ce qui est dit, que les chrestiens se 
» signoient au front. Nous recognoissons donc qu'anciennement 
» cette coustume de se signer au front a esté introduite; par qui 

» et comment il ne conste pas. » Et plus bas : « Il a esté declaré 
» cy-dessus qu'entendoient les anciens par ce signe, à scavoir, 
» le tesmoignage exterieur de la foy chrestienne. » 

Voilà certes bien assez de confession de mon adversaire, pour 
me lever l'occasion de rien preuver touchant ce poinct : mais 
d'autant qu'il a escrit ces veritez à contre-cœur, il les a estirées 
et amaigries tant qu'il a peu. 

1* Quelques anciens, dit-il, ont parlé du signe de la croix. Je 
luy demande qu'il me nomme ceux qui n'en ont pas parlé ; car 
tous, ou bien peu s'en faut, en ont parlé : falloit-il donc dire 
quelques, comme s'il ne parloit que de deux ou trois? 

2° Il dit qu'ils n'en ont pas parlé en l'intention qu'on pretend 
aujourd'huy : mais s'il entend de l'intention des catholiques, je 
luy feray voir le contraire, clair comme le soleil; s'il entend de 
l'intention que les ministres huguenots imposent aux catho- 
liques, comme seroit ce que dit le traitteur, d'attribuer au seul 
signe ce qui est propre au Crucifié, je confesse que les anciens 
n'y ont pas pensé; c'est une imposture trop malicieuse. 

3° Il dit que les anciens faysoient ce signe pour ne se descou- 
vrir sinon à leurs freres chrestiens. Pour vray, je ne le puis 
croire; car quelle commodité y avoit-il à faire le signe de la 
croix pour se tenir couvert aux ennemys, puisqu'au contraire, 
ainsi qu'il confesse un peu apres , les payens se mocquoient de 
la croix, et en faysoient leurs ordinaires reproches aux chres- 
ens, et que les chrestiens monstroient n'avoir point honte d'i- 
celle, faysant ouvertement ce signe? Accordez un peu ces deux 
raisons du traitteur : les chrestiens faysoient la croix pour ne se 
descouvrir sinon à leurs freres chrestiens ; les chrestiens faysoient 
la croix ouvertement, pour monstrer qu'ils n'avoient point honte 
d'icelle. Certes, Tertullien, Justin le martyr, et Minutius Felix, 
tesmoignent assez que le signe de la croix n'estoit pas une si se- 
crette profession de foy, que tous les payens ne le cognussent 
bien. 

4° Il dit qu'anciennement la coustume de se signer a esté in- 
troduitte. Notez qu'il parle du tems de S. Augustin, auquel Calvin 
dit estre tout notoire et sans doubte qu'il ne s'estoit fait aucun 
changement de doctrine, ny à Rome, ny aux autres villes. Et le 
traitteur mesme confesse que ça esté seulement du tems de 
S. Gregoire que les yeux des chrestiens ont commencé à ne voir 
plus gueres clair au service de Dieu ; dont je discours ainsi : Nul 
changement ne s'estoit fait en la doctrine du tems de S. Au- 
gustin; or du tems de S. Augustin on faysoit generalement le 

signe de la croix : la doctrine donc de faire le signe de la croix 
est pure et apostolique. 

5° Il dit fort gentiment qu'on ne sçayt par qui, ny comment 
cette coustume de se signer a esté anciennement introduitte. Là 
où je luy replique avec S. Augustin, que ce que l'Eglise univer- 
selle tient, et n'a point esté institué parles conciles, mais a tous- 
jours esté observé, est tres-bien creu n'avoir esté baillé, sinon 
par l'authorité apostolique ; et avec S. Leon, qu'il ne faut pas 
doubter que tout ce qui est receu en l'Eglise pour coustume de 
devotion ne provienne de la tradition apostolique, et de la doc- 
trine du Sainct-Esprit. 

Voilà la regle avec laquelle les anciens jugeoient des cous- 
tumes ecclesiastiques, selon laquelle le signe de la croix (qui a 
tousjours esté observé en l'Eglise et ne sçayt-on par qui ny 
comment il a esté institué) doit estre rapporté à l'institution 
apostolique. 


CHAPITRE III. 


DU FREQUENT ET DIVERS USAGE DU SIGNE DE LA CROIX 
EN L'ANCIENNE LOY. 


Ox peut fayre la croix, ou pour tesmoigner que l'on croit au 
Crucifix, et lors c'est fayre profession de la foy ; ou bien mons- 
trer que l'on espere et qu'on met sa confiance en ce mesme 
Sauveur, et lors c'est invoquer Dieu à son ayde, en vertu de la 
passion de son Fils. Le traitteur veut fayre croire que l'antiquité 
n'employoit le signe de la croix, sinon pour le premier effect; 
mais au contraire elle ne l'employoit presque jamais pour cette 
seule intention, mais son plus ordinaire usage estoit d'estre 
employée à demander ayde à Dieu. 

Sainct Hierosme escrivant à son Eustochium : « A toute 
» œuvre, dit-il, à tout aller et revenir, que ta main fasse le 
» signe de la croix. » 

Sainct Ephrem : « Soit que tu dormes, ou que tu voyages, 
» que tu t'eveilles, ou que tu fasses quelque ouvrage, ou que tu 
» manges, ou que tu boives, ou que tu navigues en mer, ou que 
» tu passes les rivieres, couvre-toy de cette cuirasse, pare et 
» environne tous tes membres du signe salutaire, et les maux 
» ne te joindront point (De vera pænit., c. 3). » 

Tertullien : « A tout acheminement et mouvement, à toute 
» entrée et sortie, en nous vestant, en nous chaussant, aux 
» bains, à table, quand on apporte la lumiere, entrant en la 

» chambre, nous asseant, et par tout où la conversation nous 
» exerce, nous touchons nostre front du signe de la croix 
» (De cor, militis). » 

« Fais ce signe, dit S. Cyrille, mangeant, beuvant, assis, 
» debout, partant, promenant, en somme en toutes tes affaires. » 
Et ailleurs : « N'ayons donc point honte de confesser le Crucifix : 
» mais imprimons asseurement le signe de la croix avec les doigts 
» sur nostre front, et que la croix se fasse en toute autre chose, 
» mangeant, beuvant, entrant, sortant, avant le sommeil, s'as- 
» seant, se levant, allant et chosmant. C'est icy une grande def- 
» fense, laquelle, à cause des pauvres, est donnée gratis, et sans 
» peine pour les foibles, cette grace estant de Dieu, le signe des 
» fidelles, et la crainte des diables (Catech. 4 et 413). » S. Chry- 
sostome : « La croi reluit par tout és (1) lieux qui sont et 
» ne sont habitez (Quod Christus sit Deus). » S. Ambroise : 
« Nous devons fayre toute nostre ceuvre au signe du Sauveur 
» (Serm. 43). » 

Or sus (2) ce tant libre et universel usage de ce sainct signe 
peut-il estre reduit à la seule profession de foy? En toute œuvre, 
se levant le matin, se couchant le soir, la nuict en l'obscurité, 
et és lieux non habitez, à quel propos feroit-on cette profession 
de foy où personne ne la void? Mais il y a plus : ces Peres, qui 
recommandent tant l'usage de ce signe, n'apportent jamais pour 
raison la seule profession de foy, mais encore la deffense et 
protection que nous en pouvons recevoir, comme d'une cuirasse 
et corcelet à l'espreuve, ainsi que S. Ephrem l'appelle. Or, quoy- 
que les anciens ayent rendu si general le signe de la croix, pour 
toutes les rencontres et actions de nostre vie, comme une 
briefve et vive oraison exterieure, par laquelle on invoque 
Dieu; si est-ce que je diray seulement comme elle a esté em- 
ployée aux benediclions, consecrations, sacremens, aux exor- 
cismes, tentations, et aux miracles. 


CHAPITRE IV. 


TOUTES CEREMONIES DONNES ET LEGITIMES PEUVENT ESTRE EMPLOYÉES] 
A LA BENEDICTION DES CHOSES. 


JEsus-CunisT priant pour le Lazare (Joan. 11), pour sa clarifi- 
cation (Joan. 47), et pour la multiplication des pains (Matt. 14), 
leva les yeux au ciel, et David (Psal. 420 et 122) pour dire qu'ila 

(4) Dans les. — (2) Donc. 

prié, il dit qu'il a levé les yeux au ciel. Le Sauveur mesme 
pria son Pere les genoux en terre (Luc. 22), comme ont fait les 
saincts tres-souvent (rrr. Reg. 8; u. Paral. 6; Dan. 6; Mich. 6), 
dont S. Paul voulant dire qu'il a prié Dieu, dit seulement qu'il 
a flechy les genoux en terre (Ephes. 3), tant cette ceremonie 
appartient à l'oraison. C'a esté une solemnelle observation aux 
Juifs et Chrestiens de prier par l'eslevation des mains (r1. Paral, 
6; Exod. 9; rir. Reg. 8; Isa. 9; r. Tim. 2, etc.) : mais c'est une 
ceremonie si naturelle, que presque toutes nations l'ont employée 
comme pour recognoissance que le ciel est le domicile de la 
gloire de Dieu , tesmoin celuy qui disoit (Vir., Æneid.) : 


Et duplices tendens ad, sidera palmas ; 
Et ailleurs : 


Corripio e stratis corpus, tendoque supinas 
Ad calum cum voce manus, et munera libo. 


Dont le Psalmiste met pour une mesme chose, prier et lever 
les maias : « O Seigneur, j'ay crié vers toy tout le jour, j'ay es- 
» tendu mes mains vers toy (Psal. 87): l'eslevation de mes mains 
» soit sacrifice du soir (Psal. 140) : levez parmy la nuict les 
» mains vers les choses sainctes (Psal. 133). » Ainsi Moyse disoit 
à Pharaon : « Estant sorti de la ville, j'estendray mes mains au 
» Seigneur, et les tonnerres cesseront (Exod. 9). » Ainsi on leve 
la main quand onjure (Gen. 14); car jurer n'est autre chose, sinon 
appeller Dieu à tesmoin, dont Esdras voulant dire que Dieu 
avoit juré, il dit : Qu'il a levé la main (u. Esdr. 9), tant cette 
coustume de lever la main est ordinaire aux sermens. Et S. Jean 
descrivant le serment du grand ange, il dit : Qu'il leva la 
main au ciel (Apoc. 40). On peut donc bien prier par des 
ceremonies. 

1* Pour vray, l'essence de la priere est en l'ame; mais la 
voix , les actions, et les autres signes exterieurs, par lesquels on 
explique l'interieur, sont de nobles appartenances, et tres-utiles 
proprietez de l'oraison. Ce sont ses effects et operations : l'ame 
ne se contente pas de prier si tout son homme ne prie : elle fail 
prier quant et (1) elle les yeux, les mains, les genoux. 

S. Antoine, estant entré dans la grotte de S. Paul, premier her- 
mite, « Vid le corps de ce sainct sans ame, les genoux pliez, la 
» teste levée, et les mains estendues en haut : et de prime abord 
» estimant qu'il fust encore vivant et qu'il priast, il se mit à faire 

(4) Avec. 

IT. 9 

» de mesme; màis n'appercevant point les souspirs que le $. 
» Pere faysoit d'ordinaire en priant, il se jette à le baiser avec 
» larmes, et cognut que mesme ce corps mort du sainct homme, 
» par ce devot maintien et religieuse posture, prioit Dieu, auquel 
» toutes choses vivent et respirent. » 

L'ame prosternée devant Dieu tire aysement à son ply tout le 
corps : elle leve les yeux où elle leve le cœur, et les mains d’où 
elle attend son secours. Ne voit-on pas la diversité des affections 
en la contenance du publicain (Luc. 18) et pharisien, par où 
sont mises à neant les parolles produittes par le traitteur contre 
les sainctes ceremonies. 

4° « Le service, dit-il, deu à sa divine Majesté luy doit estre 
» rendu selon son bon playsir et ordonnance. Or, la volonté de 
» Dieu manifeste touchant ce poinct (1. Joan. 4), est que nous 
» l'adorions et servions en esprit et verité. Et pourtant (1) non- 
» seulement nous rejettons les ceremonies judaiques anciennes, 
» mais aussi toutes autres advancées outre, et sans la parolle de 
» Dieu, en l'Eglise chrestienne. » 

2» Voulant rendre raison de ce que l'Escriture ne tesmoigne 
point expressement des miracles faits par le bois de la croix , au 
lieu de dire que c'est parce que ces miracles-là ont esté faits 
long-tems apres que le Nouveau Testament fut escrit, qui est 
la vraye et claire raison, il se met à dire en cette sorte : « Certes, 
» il semble qu'il n'y ayt autre raison, sinon que Dieu n'a pas 
» vouleu arrester les hommes à telles choses terriennes, comme 
» aussi S. Paul nous enseigne, par son exemple, que nous ne 
» devons point cognoistre Jesus-Christ selon la chair, comme 
» aussi il dit au 3* des Colos. que nous servons à Dieu en esprit, 
» nous glorifiant en Jesus-Christ, et ne nous confiant point en la 
» chair. » Voyons les nullitez de ce discours. 

4° Jay monstré au commencement du premier livre que ces 
reformez observent plusieurs ceremonies et coustumes , outre el 
sans l'Escriture. Ce n'est donc pas faute de treuver nos ceremo- 
nies en l'Escriture qu'ils les blasment. 

9* S'il faut servir Dieu selon son ordonnance, il faut sur tout 
.obeyr à l'Eglise et garder ses coustumes. Qui fait autrement, le 
Sauveur prononce qu'il est payen et publicain (Matth. 8). Et S. 
Paul enseignant que les hommes doivent prier à teste nuë, et 
les femmes à teste couverte, qui n'est qu'une pure ceremonie, il 
ne presse ceux qui voudroient chicaner, au contraire, sinon de 
cette parolle : Nous n'avons point telle coustume en l'Eglise de 


(4) C'est pourquoy, 

Dieu (1. Cor. 11). Il ne parle pas là le jargon huguenot, mais 
le vray et simple langage catholique; la coustume de l'Eglise de 
Dieu luy sert de raison. Aussi cette Espouse est trop assistée de 
son Espoux, pour broncher et decheoir en son chemin. 
3° Si, pour honorer et servir Dieu en esprit et verité, il faut re- 
jetter les ceremonies qui ne sont commandées en termes exprez 
dans l'Escriture, donc S. Paul ne devoit pas ordonner aux 
hommes de prier descouverts, et les femmes voilées (1. Cor. 11), 
puisqu'il n'en avoit aucun commandement; ny les Apostres de 
deffendre le sang immonde et suffoqué (Act. 18). Et pourquoy est- 
ce, ô reformateurs, que vous priez mains joinctes et agenoüillez? 
Nous avons, direz-vous, lexemple de Jesus-Christ et des 
Apostres. Mais si leur exemple a quelque pouvoir sur vous, que 
ne lavez-vous les pieds avant la cene, comme Nostre-Seigneur en 
a non-seulement monstré l'exemple, mais invité à iceluy (Joan. 
: 13)? Que n'oignez-vous vos malades d'huyle, comme faysoient 
les Apostres (Marc. 6; Jac. 5)? Que ne laissez-vous toutes vos 
possessions et commoditez à leur exemple? Que ne faites-vous 
la cene à la cene, c'est-à-dire au souper, et non au matin, et au 
desjeuner. 
4° Mais qui oüyt jamais telle consequence : il faut prier en 
esprit et verité, donc il ne faut pas prier avec ceremonie? Les 
ceremonies sont-elles contraires à l'esprit et verité, pour bannir 
l'un par l'establissement de l'autre? Qui chargea Abraham, Aa- 
ron , Moyse, David, S. Paul, S. Pierre et mille autres, de prier 
les mains levées, et les genoux en terre? Et cela les empeschoit- 
il de prier en esprit et verité, ou d'estre vrays adorateurs? C'est 
une ignorance effrontée de tirer les Escritures à des sens si 
ineptes : c'est une impieté formée, non pas une pieté reformée. 
Tant s'en faut que prier en esprit et verité soit prier sans cere- 
monie, qu'à peine se peut-il faire que celuy qui prie en esprit et 
verité ne fasse des actions et gestes exterieurs assortissant aux 
affections interieures, tant les mouvemens interieurs de l'ame ont 
de prise sur les mouvemens du corps. « Et je ne scay comment, 
» dit S. Augustin, ces mouvemens du corps ne se pouvant faire, 
» sinon que l'esmotion de l'esprit precede, et derechef ces mou- 
» vemens estant faits au dehors perceptiblement, l'esmotion invi- 
» sible et interieure en croist : si que l'affection du cœur qui a 
» precedé à produire ces mouvemens exterieurs, croist et s'aug- 
» mente, parce qu'ils sont faits et produits. » 
Une ame bien esmuë est esmuë partout, en la langue, aux 
yeux, aux mains. Prier en esprit et verité, c'est prier de bon 

cceur et affectionnement saus feinte ny hypocrisie : et au reste y 
employer tout l'homme, l'ame et le corps, affin que ce que Dieu 
a conjoinct ne suit separé (Matth. 19). Je laisse à part la naifve 
intelligence de ces parolles de Nostre-Seigneur, qui oppose l'a- 
doration en esprit, à l’adoration propre aux Juifs, qui estoit 
presque toute en figures, ombres et ceremonies exterieures; et 
l'adoration en verité, à l'adoration fausse, vaine, heretique et 
schismatique des Samarilains. Ce que je fais icy n'a pas besoin 
d'un plus long discours. 

5° Si, parce que S. Paul nous enseigne de ne cognoistre pas 
Jesus-Christ selon sa chair, il ne se faut amuser à la croix, ny 
à semblables choses terriennes, pourquoy fait-on compte de la 
mort et passion de Jesus-Christ, qui n'appartiennent qu'a la 
chair et pour le tems de sa mortalité? Que voulez-vous dire, à 
traitteur ! qu'il ne faut cognoistre Jesus-Christ selon la chair? Si 
vous entendez selon vostre chair, ou celle des autres hommes, 
je le confesse absolument; mais vous serez inepte de rejetter 
par-là la croix, car la croix n'est ny selon vostre chair, ny selon 
la mienne : elle luy est contraire et ennemye. Si vous entendez 
selon la chair de Jesus-Christ mesme, comme c'est le. sens plus 
sortable, il ne faudra pas dire qu'absolument il ne faille c3- 
gnoistre et recognoistre Jesus-Christ selon la chair; car n'est-il 
pas nay de la Vierge selon la chair? n'est-il pas mort, ressuscité 
et monté au ciel selon la chair? n'a-t-il pas sa vraye chair à la 
dextre du Pere? n'est-ce pas sa chair reelle selon la verité, ou 
au moins le signe de sa chair, selon la vanité de vos phantaysies, 
qu'il nous a donné en viande? faudroit-il donc oublier tout cela 
avec le Verbum caro factum est? 

Quand donc saint Paul dit qu'il ne cognoist Jesus-Christ selon 
ta chair, c'est selon la chair de laquelle il parle ailleurs, disant : 
Que Jesus-Christ, és jour de sa chair, a offert des prieres 
et supplications à son Pere (Heb. 5), où le mot de chair se 
prend pour mortalité, infirmité et passibilité, comme s'il eust 
dit : Que Jesus-Christ, pendant les jours de sa chair mortelle, 
infirme et passible, a offert prieres et supplications à son Pere. 
Aiusi disant qu'il ne cognoist plus Jesus-Christ selon la chair, i] 
ne veut dire autre chose, sinon qu'il ne tient plus, ny ne 
cognoist Jesus-Christ pour passible et mortel, qualitez natu- 
relles dela chair; et en un mot qu'il ne cognoist plus selon la 
chair accompagnée des infirmitez de sa condition naturelle. 

6° Autant hors de raison allegue-t-il saint Paul, au 3° des 
Coloss.; car outre ce que les parolles qu'il dit y estre n'y sont 

point, mais au 3* des Philipp., quand elles y seroient, elles ne 
nous seroient point contraires, puisque nous confessons qu'il 
faut servir Dieu en esprit, se glorifier en Jesus-Christ, et ne se 
point confier en nostre chair : mais tout cela ne met point le 
corps ny ses actions exterieures hors de la contribution qu'il doit 
au service de son Dieu. 

Or, peut-estre vouloit-il alleguer ce qui est dit en ce chap. 3^ 
aux Coloss., et qui joindroit bien mieux à son propos : « Si vous 
» estes ressuscitez avec Jesus-Christ, cherchez les choses qui 
» sont en haut, là où Jesus-Christ est seant à la dextre du 
» Pere : savourez les choses qui sont là sus, non celles qui sont 
» sur la terre; » car s'ensuivroit-il point de ces parolles qu'il 
ne faut tenir aucun compte de la croix, de la cresche, du 
sepulchre et autres reliques de Nostre-Seigneur qui sont 
çà-bas en terre? A la verité, cela seroit employé contre ceux 
qui arresteroient leurs intentions, et termineroient leurs desirs 
aux choses qui sont çà-bas. Cherchez, leur diroit-on, ce qui est 
en haut, Sursum corda. Mais nous ne tenons point arrestées 
nos affections, ny à la croix, ny aux reliques; nous les por- 
tons au royaume des cieux, employant à la recherche d'iceluy 
toutes les choses qui nous peuvent ayder à relever nos cœurs 
vers celuy auquel elles se rapportent. Il faut monter au ciel, 
c'est là nostre visée et dernier sejour : les choses sainctes d'icy- 
bas nous servent d'echelons pour y atteindre. 

Les mariniers qui voguent à l'aspect et conduitte des estoiles, 

- ne vont pas au ciel pour cela, mais en terre : aussi ne visent-ils 
pas au ciel, sinon pour chercher la terre. Au contraire, les 
chrestiens ne respirant qu'au ciel, où est leur thresor, et le port 
asseuré de leurs esperances, regardent bien souvent aux choses 
d'icy-bas : mais ce n'est pour aller à la terre, ains (1) pour aller 
auciel. Cherchez Jesus-Christ, et ce qui est en haut, ce me di- 
tes-vous : je le cherche, pour vray ; et tant s'en faut que la croix, 
le sepulchre, et autres sainctes creatures m'en detournent 
comme vous pensez, qu'elles m'eschauffent et empressent da- 
vantage à cette queste (2). Les fumées et traces ne retirent pas le 
bon chien de la queste, mais l'y eschauffent et animent : ainsi 
eventant en la croix, en la cresche, au sepulchre, les passées 
et alleures de mon Sauveur, tant plus suis-je affectionné à cette 
beniste recherche. Il me tire par-là apres soy, comme par l'odeur 
de ses onguens. Me voilà donc deffait de cet homme si importun 
pour le general des ceremonies. Il faut que je suive mon propos. 


(4) Mais. — (2) Recherche. 

CHAPITRE V. 


LA CROIX DOIT ESTRE EMPLOYÉE A LA BENEDICTION DES CHOSES , 
A L'EXEMPLE DE L'EGLISE ANCIENNE. 


Pursqu'on peut prier par les sainctes et legitimes ceremonies, 
pourquoy ne priera-t-on pas par le signe de la croix, saincte et 
chrestienne ceremonie? Mais parlons pour ce coup de la bene- 
diction des creatures, qui a accoustumé d'estre faite en l'Eglise, 
laquelle n'est autre chose qu'une priere et bon souhait, par le- 
quel on demande à Dieu quelque grace et bien-fait pour la crea- 
iure, sur laquélle on a quelque advantage ou superiorité; car 
c'est sans contradiction que ce qui est moindre est beny par le 
meilleur (Heb. 7). Or, monstrons l'usage que le signe de la 
croix a en cet endroict. : 

En l'ancienne loy, où tout se faysoit en ombre et figure, la 
benediction ordinaire que les prestres faysoient avoit entre autres 
ces deux parties exterieures. L'une estoit queles prestres y em- 
ployoientces parolles determinées : Le Seigneur te benie et 
garde, le Seigneur te monstre sa face, et ayt misericorde de 
toy. Le Seigneur retourne son visage vers toy, et te baille (a 
paix (Num. 6). L'autre estoit que le prestre eslevoit la main, 
comme tesmoignent les rabbins, au rapport du bon et docte 
Genebrard, et qu'il est aysé à recueillir de la prattique qu'on 
voit en l'Escriture : Aaron, dit-il, eslevant la main vers le 
peuple le benist (Levi. 9). Coustume laquelle prit son origine 
de la loy de nature, ainsi qu'il paroist en la benediction que 
Jacob donna à ses petits enfans (Gen. 48), et a duré encore au 
tems de Nostre-Seigneur, dont S. Matthieu dit : Que les Juifs 
luy amenoient les petits enfans, d ce qu'il leur imposast les 
mains (Matt. 19), c'est-à-dire, à ce qu'il les benist. Et de fait 
S. Marc tesmoigne en ces termes exprez : Que Jesus-Christ 
ayant pris ces petits en ses bras, mettant ses mains sur eux il 
les benist (Marc. 10). 

On observe encore en toutes les benedictions ecclesiastiques 
ces deux choses, mais avec une.plus claire manifestation des 
mysteres qui y sont contenus. 

1* On invoque le nom du Pere, et du Fils, et du Sainct-Esprit. 
C'est ce que l’on faysoit anciennement à couvert; car où visoit ; 
je vous prie, cette repetition ternaire : Le Seigneur te benie, 
le Seigneur te monstre sa face, le Seigneur retourne son vi- 

sage vers toi, sinon au mystere de la tres-saincte Trinité? 
Aussi bien que la benediction de David : Dieu nous benie, 
nostre Dieu nous benie (Psal. 66)? 

2° Au lieu qu'anciennement on levoit et imposoit simplement 
les mains, maintenant on exprime le signe de là croix pour pro- 
tester que toute benediction a son merite et valeur de la passion 
de Jesus-Christ, laquelle est encore appellée exaltation. Que 
dira le huguenot? Si on leve la main pour benir, c'est à l'imi- 
tation du Sauveur, qui, montant au ciel, benit ses disciples es- 
levant les mains (Luc. 24). Si on fait le signe de la croix, c'est 
pour monstrer d’où nos benedictions ont leur vigueur et force. 
Jacob toucha desjà cette forme, quand il croisa ses mains, be- 
nissant les enfans de Joseph, pour preferer le moindre à l'aisné 
(Gen. 48) : presageant que Nostre-Seigneur, ay&nt les bras en 
croix, beniroit le monde, en sorte que les Gentils demeureroient 
en effect preferez aux Juifs. 

Mais, puisque le Sauveur, dira peut-estre le huguenot, be- 

nissant ses apostres, n'usa point du signe de la croix, pourquoy 
est-ce que vous l'employez? Pour vray, je nescay si le Sauveur 
fit ce signe; car l'Escriture, qui ne l'asseure pas, ne le nie pas 
aussi. Si scay-je bien que le Crucifix mesme, benissant, n'a pas 
eu besoin d'user du signe de la eroix; car, qu'a-t-il besoin de 
s'invoquer soy-mesme, ou protester que la benediction vient de 
luy? Au demeurant, le signe de la croix estoit assez és mains de 
Nostre-Seigneur sans qu'il fist aucun autre mouvement : qu'es- 
-toient ces trous et pertuis qu'il avoit en ses mains, mesme apres 
sa resurrection , sinon des marques et signes exprez de sa croix? 
qu'estoit-il donc besoin qu'il en fist aucuns autres? Mais les 
chrestiens, eslevant les mains pour benir, ont toute raison de 
former le signe de la croix, pour monstrer qu'ils ne pretendent 
aucune benediction, qu'au moyen de l'exaltation de Nostre-Sei- 
gheur, faite sur la croix. 

Or, combien que cette coustume ayt esté prattiquée en l'an- 
cienne Eglise, en voicy des preuves certaines : Toutes choses 
qui profitent à nostre salut sont consommées par la croix, dit 
S. Chrysostome. S. Denys parlant de ceux qu'on consacroit : Or, 
dit-il, Pevesque benissant imprime en chacun d'iceuz le signe 
de la croix. S. Cyprien atteste que sans ce signe il n'y a rien 
de sainct. Ainsi S. Hilarion benit avec la main ceux qui luy 
amenerent un gentil-homme françois de la Cour de l'Empereur, 
pour estre delivré du malin esprit. Et Ruffin nomme une dou- 
zaine d'hermites, Par les mains, dit-il, desquels il eut cet 

honneur destre beny. S. Augustin ayant visité un malade, 
chez lequel il treuva l'Evesque du lieu : Ayant, dit-il, receu la 
benediction de l'Evesque, nous nous retirasmes. Ce fut sans 
doute parle signe de la croix, sans lequel il n'y a rien de sainct. 
« Le yreteur d'Orient, arrivé en la cité d'Apamée, voulut ren- 
» verser un temple de Jupiter, selon le pouvoir qu'il en avoit 
» de Constantin; mais il le treuva tellement cimenté et entre- 
» serré et lié avec du fer et.du plomb, qu'il ne pensoit 
» qu'aucune force humaine le peust dissoudre. Un certain simple 
» homme prit charge de le faire, et creusant sous les principales 
» colomnes l'une apres l'autre, mettoit du bois dessous pour les 
» appuyer : puis y voulut mettre le feu, afin que les colomnes 
» tombassent; mais le diable, en forme horrible et noire, venoit 
» empescher la force et prise du feu. Ce qui fut soudain rapporté 
» à Marcel, evesque du lieu, lequel courant à l'eglise, fit apporter 
» del'eau, laquelle ayant mise à l'autel, prosterné en terre, il 
» prioit nostre doux Seigneur qu'il ne laissast pas faire plus 
» grands progrez à l'impieté; et faysant le signe de la croix sur 
» l'eau, il commande à Equitius, son diacre, qu'il courre et aille 
» arrouser le feu de cette eau beniste, ce qu'il fit; et soudain le 
» diable, qui ne pouvoit souffrir la force de cette eau , s'enfuit, 
» et le feu allumé par l'eau, son contraire, comme si c'eust esté 
» del'huyle, s'attache au bois, et en peu de temps le consomme, 
» si que les colomnes n'ayant plus leur appuy, cheurent, et tire- 
» rent à ruine apres elles toutes les autres avec ce qu'elles por- 
» toient : le fracas de cette cheute ful oüy par toute la ville, 
» laquelle s'assemblant à ce spectacle, et voyant la fuite du 
» malin, se mità loüer Dieu tout-puissant. » 

Avez-vous veu, traitteur, faire l'eau beniste par le signe de la 
croix? Theodoret en est mon autheur. Un bon personnage nommé 
Joseph, voulant bastir une eglise en la ville de Tiberias, à quoy 
il avoit besoin d'une grande quantité de chaux, fit faire environ 

. sept fourneaux : les Juifs empeschent par sorcelleries que le feu 
ne se puisse allumer, ny ne brusle; ce qu'apercevant Joseph, il 
prend un vase plein d'eau, et devant tous (car une grande troupe 
de Juifs estoit là à voir ce que feroit ce bon-homme) criant fort 
haut, il fait de sa propre main la croix sur icelle, et invoquant le 
nom de Jesus, il dit : Au nom de Jesus de Nazareth que mes 
peres ont crucifié, que vertu soit faite en cette eau, pour re- 
jetler tout charme et enchantement fait par ces gens. Ainsi 
prend-il de l'eau en sa maison, en arrousant tous les fourneaux, 
et tout aussi-tost les charmes furent aneantis, et le feu sortit de- 

vant tous, dont le peuple present s’en retourna jettant ce grand 
cry : H n'y a qu'un Dieu qui ayde aux chrestiens. Ce recit est 
de S. Epiphane, qui met le signe de la croix en usage pour les 
benedictions. 

La mere de S. Gregoire Nazianzene restant malade , ne pouvoit 
aucunement manger : si qu'elle couroit grande fortune de mourir 
faute de nourriture. Or voicy comme le mesme 8. Gregoire recite 
qu'elle fut secourue et nourrie. 

« Il luy sembla, dit-il, que je venois à elle de nuict avec un 
» panier, et que je la paissois de pains tres-blancs, benis et si- 
» gnez selon ma facon ordinaire, et qu'ainsi elle estoit guerie, et 
» avoit repris ses forces : et cette vision de nuict fut suivie de la 
» verité; car dés lors elle revint à soy, et conceut une meilleure 
» esperance, comme on recognut evidemment. » La coustume 
de faire le signe de la croix sur la viande estoit ordinaire à ce 
grand et ancien theologien. 

Julien l'Apostat fit peindre aupres de sa statuë (laquelle estoit 
en la place publique, selon la coustume) l'image de Jupiter 
comme venant du ciel luy apportant la couronne et pourpre, qui 
sont les habits imperiaux. Jtem, Mars et Mercure vis-à-vis de luy 
le regardant, comme pour tesmoigner qu'il estoit homme et vail- 
lant et bien disant, affin que par là, sous pretexte de l'honneur 
qu'on avoit decreté aux empereurs, il forçast tacitement ses sub- 
jets à honorer les idoles peintes avec l'image d'iceluy ; car voicy 
son project : S'illeur pouvoit persuader d'honorer ces idoles, sa 
cause s'en alloit gaignée ; s'ils s'y rendoient difficiles, il pouvoit 
prendre occasion de se venger d'eux, comme de perturbateurs 
des coustumes romaines, qui auroient par ce refus offensé et la 
republique et l'empereur. Or peu s'apperceurent de cette trom- 
perie, qui ne voulant plus adorer (c'est-à-dire honorer) , comme 
ils faysoient auparavant, l'image de l'empereur, ainsi mise 
parmy ces idoles, comme elle estoit, en furent enfin martyrisez ; 
mais le menu peuple allant à la bonne foy, sans y entendre autre 
mal, pensant seulement rendre l'honneur ordinaire à l'empe- 
reur, faysoit la reverence à ces idoles. 

Cependant l'empereur taschant tousjours plusà l'advancement 
de ce dessein, le temps estant venu de faire faire monstre aux 
soldats et les payer, il fit apporter pres de soy et de ces idoles’ 
du feu et de l'encens, et faysoit commander aux soldats qui re- 
cevoient leur paye, de jetter de l'encens sur le feu, comme si 
c'eust esté une ordinaire ceremonie militaire entre les Romains. 
Quelques-uns decouvrant la ruse, refuserent tout-à-fait de com- 

mettre cette impieté : les autres, plus simples, firent ce qu'on 
leur commandoit, sans autre malice; les autres, ou par avarice, 
ou par crainte, se laisserent aller à ce peché. Or, aucuns de ceux 
qui avoient fait cet acte par ignorance et inconsideration, se 
treuvant le soir à table beuvant les uns aux autres selon la cous- 
tume, invoquoient Jesus-Christ sur leur breuvage, et faysoient 
le signe de la croix; un de ceux qui estoient assis leur dit 
comme ils osoient invoquer Jesus-Christ et faire son signe, veu 
qu'ils l'avoient renié peu auparavant. Eux, ayant decouvert la 
tromperie qu'on leur avoit faite, sortant aux places et rués, 
crioient par tout lamentablement, qu'on les avoit trahis, qu'ils 
n'avoient commis le paganisme qu'avec les mains, et que leur 
cœur en avoit tousjours esté tres-esloigné : et venant à l'em- 
pereur, jettent à ses pieds l'argent qu'il leur avoit donné, luy 
demandant la mort en punition du crime qu'ils avoient commis, 
quoy qu'ignoramment. Sur quoy l'empereur bien qu'extreme- 
ment depité, ne les voulut faire mourir, de peur qu'ils ne 
fussent tenus pour martyrs; mais les fit simplement casser. 

Sozomene, qui raconte cette histoire, ne dit pas qu'ils fissent 
le signe de la croix, affin que mon adversaire ne se trompe à 
penser que je me sois trompé, comme luy-mesme a fait si sou- 
vent, mais c'est S. Gregoire Nazianzene. Ny ne faut pas treuver 
estrange que ces bons soldats fissent le signe de la croix pour 
boire; car c'estoit anciennementla coustume de benir non-seule- 
ment la table et le repas, mais encore chaque viande à parl, et 
le boire aussi. 

Nous avons une grande preuve de cecy, en la gracieuse his- 
toire que S. Gregoire de Tours escrit d'un prestre heretique, 
qui voulant prevenir non-seulement à benir, mais encore à man- 
ger, un bon prestre catholique romain (car le mot y est); qui 
estoit en mesme table, et l'ayant en effect prevenu aux premier, 
second et troisiesme plats qu'on apporta sur table, au qua- 
triesme enfin l'ayant signé, l'humeur de son heresie ne portoit 
pas de rejetter le signe de la croix, comme fait celle des refor- 
mateurs , mettant le premier morceau en bouche, il le treuva si 
chaud qu'il en creva, faysantun grand bruit, qui bailla (4) occa- 
sion au nostre de dire : Periit memoria hujus cum sonitu, et à 
celuy qui les avoit chez soy tous deux, de se faire catholique 
sur-le-champ. 

Ainsi S. Chrysostome atteste qu'on faysoit la croix : In sympo- 
siis et thalamis, c'est-à-dire, aux festins et licts nuptiaux. Ter- 

(4) Donna. 

tullien aux bains, aux tables, aux chandelles. Ephrem, soit 
qu'on beust, soit qu'on mangeast. Cyrille mangeant les pains, 
beuvant les coupes. Et de plus, mal est pris bien souvent à ceux 
qui ont mesprisé de faire ce sainct signe avant que de manger et 
boire. Tesmoin la religieuse, qui mangea une laictué, et le 
religieux qui beust sans faire le signe de la croix, qui furent 
aussi-tost saisis du malin. 

Le traitteur fait deux reproches à ces tesmoignages; l'un : 
« Qui ne void, dit-il, que c'est fables? » l'autre : S. Paul dit : 
« Que la viande nous est sanctifiée par la parolle de Dieu, et 
» par la priere (1. Tim. 4), et ne parle point du signe de la croix, 
» ny d'autre chose. » 

Il a tort : car ces recits n'ont rien d'impossible, rien d'inepte, 
et partent d'une bouche honorable, C'est de S. Gregoire le 
Grand, qui vaut mieux que tous ces reformez, en doctrine et 
authorité. Sera-t-il donc permis au premier venu de desmentir 
ainsi les anciens? Au demeurant, le dire de S. Paul, que les 
viandes sont sanctifiées par la priere, confirme ce que nous 
avons dit; car, parce que le signe de la croix est une priere 
briefve, aysée, vigoureuse, et ordinaire és benedictions des 
viandes, dire qu'à faute de faire la croix, le diable saysit un reli- 
gieux et une religieuse, c'est à dire que ce fut à faute de faire 
cette priere-là, qui estoit la glus aysée et familiere, et à plus 
forte raison qu'autre quelconque : bien qu'encore soit-il vray que 
le signe de la croix a une particuliere force contre les diables , 
outre celle qui est commune à toute priere, comme nous verrons 
cy-apres. 


CHAPITRE VI. 


LA CROIX EST EMPLOYÉE ÉS CONSECRATIONS ET BENEDICTIONS 
SACRAMENTELLES. 


Le costé du Sauveur percé par la lance sur la croix fut la vive 
source de toutes les graces, dont les ames sont arrousées par les 
saincts sacremens. Nos anciens l'ont ainsi remarqué. Où est-ce 
donc que le signe de la croix est plus sortable qu'aux sacrémens. 
Quand ce ne seroit que pour protester que la passion est la fon- 
taine des eaux salutaires qu'ils nous communiquent ? les conse- 
crations sont les plus excellentes invocations qui se fassent en 
l'Eglise. Le sainct signe, estant un si propre moyen de prier, ne 
peut estre mieux employé qu'à cet effect. Aussi ç'a esté une forme 

ordinaire à l'ancienne Eglise de consacrer avec le signe de la 
croix. Oyons les tesmoins. 

S. Chrysostome : « Ainsi la croix reluit en la table sacrée , és 
» ordinations des prestres; ainsi de rechef avec le corps de Je- 
» sus-Christ, és cenes mystiques. » Et ailleurs, parlant de la 
croix : « Tout ce qui profite à nostre salut est consommé par icelle : 
» car estant regenerez, la croix y est, quand nous sommes nour- 
» ris dela tres-sacrée viande, lorsque nous sommes establis pour 
» estre consacrez en l'ordre, par tout, et tousjours, cette en- 
» seigne de victoire nous assiste. » S. Augustin : « Si ce signe 
» n'est appliqué ou au front des croyans, ou à l'eau mesme par 
» laquelle ils sont regenerez, ou à l'huyle avec laquelle ils sont 
» oingts de chresme, ou au sacrifice duquel ils sont nourris, 
» rien de tout cela n'est deu&ment parfaict. » Mais j'ay desjà pro- 
duit ces tesmoignages ailleurs avec plusieurs autres qui peuvent 
estre rapportez icy, en voicy d'autres. 

S. Cyprien : « Nous nous glorifions en la croix du Seigneur, de 
» laquellela vertu parfait tous les sacremens, sans lequel signe il 
» n'y a rien de sainct, ny aucune consecration est reduite à son 
» effect. » Et ailleurs : « Enfin, quels que soient les administra- 
» teurs des sacremens, quelles que soient les mains avec les- 
» quelles on baigne, ou oigne ceux qui viennent au baptesme, 
» quelle que soit la poictrine de laquelle les mots sacrez sortent, 
» l'authorité ou vigueur de l'operation donne l'effect à tous les 
» sacremens en la figure de la croix. » 

S. Denis areopagite tesmoigne que le chresme estoit versé dans 
le baptistere, en forme de croix, comme nous faysons encore 
maintenant. Et traittant de la saincte onction : « L'evesque, dit- 
» il, commençant l'onction par le signe de la saincte croix, laisse 
» l'homme aux prestres pour estre oingt par iceux, par tout le 
» corps. » Parlant des saincts ordres : « Or, dit-il, à chacun d'i- 
» ceux, le signe de la croix est imprimé par l'evesque benis- 
» sant. » 

S. Clement dit que les premiers prelats du christianisme, 
venant à l'autel, se signoient de la croix : « Donc l'evesque 
» priant à part soy avec les prestres, mettant une robbe splen- 
» dide ou reluisante, et demeurant debout vers l'autel, se si- 
» gnant au front du trophée de la cróix, qu'il die : La grace de 
» Dieu tout-puissant, et la charité de Nostre-Seigneur Jesus- 
» Christ, et la communication du Sainct-Esprit soit avec vous 
» tous. » 

S. Augustin touche la coustume de signer les enfans au bap- 

tesme, quand il dit que dés le ventre de sa mere il estoit jà (1) 
signé du signe de la croix, et assaisonné de son sel : voulant 
dire que sa mere la destinoit au baptesme, auquel on signoit, et 
donnoit-on le sel comme on fait de ce tems. Le traitteur le reco- 
gnoist presque ainsi; mais il ne peut jamais dire verité nette- 
ment. Es liturgies de S. Jacques, et de S. Chrysostome, il esl 
fort souvent commandé au prestre de fayre le signe de la croix ; 
en celle de S. Basile, non-seulement le prestre fait le signe de la 
eroix sur les offrandes, mais en fait encore trois sur le peuple en 
forme de nos benedictions episcopales. C'est assez. 


CHAPITRE VII. 


RAISONS POUR LESQUELLES ON FAIT LE SIGNE DE LA CROIX SUR LE FRONT 
DE CEUX QUON BAPTISE , ET EN D'AUTRES OCCASIONS. 


Ow faysoit anciennement le signe de la croix sur tous les 
membres generalement : « Peignons cette enseigne vivifiante en 
» nos portes, dit S. Ephrem, en nos fronts, en la bouche, en la 
» poictrine, et en tous nos membres. » Neantmoins, pour l'ordi- 
naire, on se signoit sur le front, comme on peut assez recueillir 
de ce que j'ay dit jusques icy. Mais en voicy quelques raisons : 

« I. Tant s'en faut que j'aye honte dela croix de Jesus-Christ, 
» que ne l'ay pas en un lieu secret; mais je la porte au front. 
» Nousrecevons plusieurs sacremens en diverses manieres : nous 
» en prenons quelques-uns en la bouche, comme vous sçavez, 
» et quelques-uns en tout le corps. Or, parce qu'on a la honte au: 
» front, celuy qui a dit : De celuy qui a honte de moy devant les 
» hommes, j'auray honte de luy devant mon Pere qui est és 
» cleux; il & mis sur le lieu de la honte et pudeur la mesme 
» ignominie que les payens mesprisent. Vous oyez un homme 
» tangant quelque impudent dire : Il est effronté; qu'est-ce à 
» dire cela? Il n'a point de front; c'est-à-dire il est eshonté. Or 
» cà donc, que je n'aye pas le front nud, que la croix de mon 
» Seigneur le couvre. » Voilà à la verité une belle raison pro- 
duicte par les propres mots de S. Augustin, le traitteur citant à 
ce propos un autre lieu du mesme docteur. 

II. Voicy la seconde raison : « Les poteaux des maisons d'Is- 
» raël estoient oingts et enduits de sang, pour chasser le malen- 
» contre (Exod. 12); les-peuples chrestiens sont signez du signe 
» de la passion du Sauveur, pour un preservatif de salut. » 

(1) Déjà 

Ce sont encore parolles de S. Augustin, par lesquelles il monstre 
que comme les enfans d'Israël marquoient du sang de l'Agneau 
paschal les posteaux et surseuils de leurs domiciles, pour estre 
garantis de l'extermination; ainsi les chrestiens sont signez au 
front, comme au surseuil de tout l'homme, du signe du sang et 
de la passion de l'Agneau, qui lave les pechez du monde, pour 
estre en asseurance contre tous les ennemys de son salut. Lac- 
tance dit le mesme en tres-belle façon , S. Ephrem le touche au 
livre de la Vraye penitence, et S. Cyprien le dit tout exprez en 
son second livre à Quirinus. 

Le traitteur recognoist cette raison comme partie de S. Au- 
gustin et de Lactance, et tout aussi-tost y joint cette censeure : 
« Quoy que ce soit, c'a esté une facon introduicte par imitation 
» judaique, et non par commandement. Or, jamais on ne se doit 
» fonder sur le seul exemple des hommes, ains sur les regles 
generales tirées du commandement de Dieu. Les Israëlites 
» avoient commandement de Dieu de faire ce qu'ils ont fait sur 
» leurs surseuils; mais les chrestiens n'ont point esté commandez 
» de se signer sur le front. Aussi en est procedé une tres-perni- 
» cieuse erreur, naye premierement de simplicité, accreué 
» depuis par ignorance, et à present debattué par opiniastreté, 
» d'attribuer au bois de la croix ce qui est propre au seul cru- 
» cifié. » Voilà le dire du petit traitteur, sur lequel j'ay à redire 
plusieurs choses. 

41° Que ce traitteur voulant censeurer les anciens, de ce qu'ils 
appreuvent une ceremonie non escrite, il ne met en avant aucune 
authorité escrite, pour preuver sa censeure : n'y ayant point de 
commandement escrit de faire le signe de la croix, il ne le veut 
pas faire; n'y ayant aucune prohibition escrite de le faire, je ne 
cesseray aucunement de le faire. 

2" Que c'est une expresse ignorance ou bestise de dire que 
jamais on ne se doit fonder sur l'exemple des hommes, ains sur 
les regles generales tirées du commandement de Dieu. Où est-il 
commandé de prier le genoüil en terre? Pour vray, Calvin ne 
l'a jamais sçeu treuver en autre lieu, que là où l'apostre dit : 
Tout se fasse honnestement et par ordre (1. Cor. 14). Mais, 
je vous prie, voyez cette consequence : Tout se fasse honneste- 
ment et par ordre; donc il faut s'agenoüiller en priant? Et quoy! 
ne seroit-ce pas honnestement et par ordre, d'estre assis, 
debout, ou du tout prosterné en terre? Pourquoy n'est-ce pas 
honnestement fait de se signer au front? 

Quel commandement avoient Isaac et Jacob de benir leurs en- 

fans, S. Jean de porter des habits si grossiers, habiter és deserts, 
et non en la maison de son pere, ne boire ny vin, ny cervoise , 
ne manger que locustes (1) et miel sauvage, et porter cette cein- 
ture de peau? Quant à la ceinture, ilimitoit son Helie (1v. Reg. 1); 
mais sans commandement : et cependant ce sont choses que 
les Evangelistes ont estimées remarquables; aussi les ont-ils re- 
marquées. Quand Helisée frappoit sur les eaux avec le manteau 
de son maistre (rv. Reg. 2), quel commandement en avoit-il? 
n'estoit-ce pas pour imiter ce que son maistre avoit fait peu au- 
paravant ? Lever et imposer les mains pour benir, comme nous 
avons desjà remarqué cy-dessus, oü fust-il commandé? et neant- 
moins la prattique en est tesmoignée par toute l'Escriture. 

3° Que c'est une fausseté de dire que les chrestiens n'ont point 
esté commandez de se signer sur le front, car 1. Puisque le 
signe de la croix est une profession de foy et invocation du Cru- 
cifix, il est assez commandé de se signer au front, par tout où 
il est commandé de faire profession de foy-et invoquer Jesus- 
Christ. Oüy, dira le traitteur, mais on peut prier Dieu en autre 
sorte. Je le confesse; mais je dy qu'on peut aussi prier en celle- 
cy, aussi bien que levant les mains et les yeux. Et puisqu'aux 
generaux commandemens de prier Dieu, confesser la foy, et 
faire profession de sa religion, le signe de la croix n'est point 
forclos, pourquoy est-ce qu'on le forclora? 

Calvin, confessant qu'on ne scauroit monstrer par aucun texte 
exprez que jamais enfant fut baptisé par les Apostres, dit 
neantmoins tout hardiment que « Toutesfois ce n'est pas à dire 
» qu'ils ne les ayent baptisez, veu que jamais ils n'en sont 
» exclus, quand il est fait mention que quelque famille a esté 
» baptisée. » On ne peut pas, diray-je de mesme, monstrer 
expressement que l'oraison qui se fait par le signe de la croix 
soit expressement commandée; toutesfois ce n'est pas à dire 
qu'elle le soit, veu que jamais elle n'est excluse, quand il est 
commandé de prier. 

2. ltem, si la figure est commandée, la chose figurée est 
bien assez recommandée, puisque la figure n'a esté prattiquée 
que pour recommander la chose figurée, et nous asseurer de 
l'evenement d'icelle. Or, s'il faut plus croire à S. Cyprien, S. 
Augustin, S. Ephrem, et autres tres-anciens Peres, qu'à ce petit- 
traitteur, l'arrousement des poteaux et surseuils a esté figure de 
signe que l'on fait sur le front des chrestiens. Si donc la figure 
en fut commandée aux Juifs, les chrestiens en ont assez de 


(4) Sauterelles, 

fondement pour tenir la chose figurée pour toute commandée. 

La circoncision, figure du baptesme, fut commandée pour 
les petits enfans en l'ancienne loy. Calvin ne fait point de diffi- 
culté de fonder sur ce commandement fait en la figure une cer- 
taine preuve de l'article du baptesme des petits enfans contre 
l'anabaptiste : pourquoy ne sera-t-il loysible à S. Augustin, et 
aux autres Peres, de tirer en consequence la marque du sang 
de l'agnesu imprimée sur l'entrée des maisons, pour monstrer 
le devoir que nous avons de marquer nos fronts, comme le sur- 
seuil de cette habitation terrestre, du signe de la saincte Pas- 
sion? Voilà bien assez de commandement. 

3. Mais parce qu'il n'est pas du tout exprez en l'Escriture, les 
Apostres le laisserent expressement en l'autre partie de la doc- 
trine chrestienne et evangelique, appellée Tradition : « Quelle 
» que soit.la conversation et action qui nous exerce, nous tou- 
» chons nostre front du signe de la croix. Que si tu demandes 
» le commandement escrit de ces observations, tu n'en treuveras 
» point : on te met au devant la Tradition pour authrice, la 
» coustume confirmatrice, et la foy observatrice. » 

Ce sont les parolles de l'ancien Tertullien, et S. Basile disoit 
peu apres : « Nous avons quelques articles qui sont preschez en 
» l'Eglise, de la doctrine baillée en escrit; nous en recevons 
aussi quelques autres de la tradition des Apostres, laissée en 
» mystere, c'est-à-dire en secret, lesquels tous deux ont pa- 
» reille force pour la pieté, et personne n'y contredit pour peu 
» qu'il sçache quels sont les droicts ecclesiastiques : car si nous 
» taschons de rejetter les coustumes non escrites comme n'estant 
» gueres importantes, nous condamnerons aussi imprudemment 
» les choses necessaires à salut, qui sont en l'Evangile; mais 
» plutost nous ravalerons la predication mesme de la foy à une 
» parolle nué et vaine. De ce genre est (affin que je cotte le pre- 
» mier ce qui est le premier et tres-vulgaire) que nous signons 
» du signe de la croix ceux qui ont mis leur esperance en 
» Jesus-Christ , qui l'a enseignée par escrit. » 

Avez-vous oüy, petit traiteur, ce grand et ancien maistre, 
comme il tient l'observation de se signer au front pour toute 
commandée, -quoy qu'elle ne soit expressement escrite? Que 
luy scauriez-vous opposer, sinon qu'il est homme, à vostre accous- 
tumée? Et certes il est homme, mais tres-chrestien, et tres- 
entendu en la loy evangelique, regentant en l'Eglise au tems 
de sa plus grande pureté. C'estoit lors, comme l'appelle S. 
Gregoire Nissene : « Une voix et trompette magnifique, et l'œil 

» de l'univers. » C'estoit un seul evesque; mais accordant et de 
tres-bonne intelligence en la doctrine et discipline ecclesias- 
tique, avec tous ses collegues. 

4. Enfin je voudrois bien que le traitteur cottast le tems 
auquel est naye l'erreur d'attribuer au bois ce qui est propre au 
Crucifié. S'il entend parler de l'honneur de la croix, qu'il re- 
prend en l'Eglise catholique, il ne sçauroit monstrer quand il est 
nay; car il a tousjours esté. Et est inepte, disant qu'il est nay 
de simplicité : car S. Ambroise, S. Paulin, S. Augustin, et mille 
&utres tels Peres qui ont enseigné cet honneur, comme j'ay assez 
preuvé és deux premiers livres, estoient à la verité simples 
comme colombes; mais ils estoient aussi à l'esgal prudens comme 
serpens , si que leur saincte simplicité ne pouvoit enfanter au- 
cune erreur. 

Voilà l'injure que ces novateurs font à l'antiquité, bien mal 
adoucie de l'attribuer à simplicité; car cette simplicité errante 
et mere d'erreur s'appelle folie en ceux qui ont charge des 
peuples. Et cependant le traitteur calomnie, disant qu'on attri- 
buë au bois de la croix ce qui est propre au Crucifié; car 
jamais nous n'y pensasmes, ny nele fismes, comme j'ay monstré 
cy-devant. 

Au reste, c'est une playsante gradation que celle que fait cet 
homme, disant que « L'erreur d'honorer la croix est naye de sim- 
» plicité, accreué par ignorance, et debattué maintenant par opi- 
» niastreté ; » car par-là, il attribué à nostre aage la science et 

.cognoissance avec opiniastreté, aux predecesseurs une simple 
ignorance , et aux plus anciens chrestiens, une simplicité igno- 
rante, puisqu'autre simplicité ne peut causer l'erreur; là où, 
au contraire, les anciens si clairvoyants seroient bien plus 
inexcusables d'avoir donné commencement à l'erreur, s'il y en 
avoit, que nous qui en serions les sectateurs, beaucoup moins 
entendus et scavans. Ce seroit nous qui errerions par simplicité 
et ignorance, à la suitte des anciens : mais je m'amuse trop avec 
ce gros discoureur. 

III. La troisiesme raison de se signer au front est ainsi touchée 
par S. Hierosme : « Le prestre de l'ancienne loy portoit une 
» lame de tres-fin or, attachée à sa tiare pendant sur le front, 
» en laquelle estoit gravé : Sanctum Domino; Sainct au Sei- 
» gneur (Exod. 28) ; et devoit tousjours avoir cet escriteau sur 
» le front, affin que Dieu luy fust propice. Ce qui jadis estoit 
» monstré en la lame d'or, nous est monstré au signe de la croix : 
» le sang de l'Evangile est plus precieux que l'or de la loy. » 

Pour monstrer donc que les chrestiens estant un royal sacerdoce 
sont saincts au Seigneur, parle sang du Sauveur, au lieu de la 
lame d'or, ils portent le signe de la croix sur le front. 

IV. Voici encore d'autres raisons marquées par l'ancien Ori- 
gene et S. Chrysostome. Le signe de la croix est nostre estendart, 
il doit estre au lieu plus apparent de nostre ville. 

V. C'est nostre trophée, il le faut lever plus haut de nostre 
temple, et comme sur une honorable colomne. 

VI. C'est nostre couronne, il la faut sur nos testes. 

VII. C'est nostre ecusson, il le faut sur nostre portail, et au 
frontispice de nos maisons. 

VIII. C'est une marque honorable, il la faut faire avec la main 
droicte comme plus noble, et la placer sur la plus illustre partie 
de nostre corps. Il y en a mille semblables chez les anciens. 


CHAPITRE VIII. 


AUTRE RAISON POUR LAQUELLE ON FAIT LE SIGNE DE LA CROIX AU FRONT, 
TIRÉE DU PROPHETE EZECHIEL. 


« Drev appella l'homme qui estoit vestų de lin, dit le prophete 
» Ezechiel (Ezech. 9), et qui avoit l'escritoire de l'escrivain sur 
» ses reins, et ie Seigneur luy dit: Passe par le milieu de la cité, 
» au milieu de Hierusalem, et marque de Thau les fronts des 
» hommes qui gemissent et souspirent pour toutes les abomi- 
» nations qui se font au milieu d'icelle. Et tout incontinent apres 
» il commande à six personnes qui portoientles vases de la mort 
» en leurs mains, de massacrer tout ce qui se treuveroit dans la 
» cité; mais, dit-il, sur quiconque vous verrez Thau ne le tuez 
» pas. » Ce Thau marque de sauvement, ne signifoit autre 
chose que la croix : or il estoit imprimé sur le front; c'est pour- 
quoy nous faysons la croix au front. Belle preuve de l'honneur et 
vertu de la croix , et d'autant plus considerable que le traitteur 
tasche de l'obscurcir. Voyons donc par le menu ce qu'il en dit, et 
l'examinons. 

I. Ayant recité le texte d'Ezechiel en cette sorte : « Marque de 
» la marque les fronts des hommes , » il poursuit ainsi : « En ce 
» Sens, et en pareils mots l'a traduit le translateur grec, comme 
» aussi S. Hierosme remarque que les septante interpretres, et 
» Aquila, et Symmachus ont dit de mesme, à sçavoir : Mets le 
» signe ou la marque sur les fronts; car aussi Thau, en hebrieu , 

» signifie une marque, ou un signe, et est tiré du mot Thauat, 
» c'est-à-dire, signifier ou desseigner. » 

Ce ne sont pas grandes nouvelles que cela : mille des nostres 
l'ont des-jà remarqué, et entre autres Sixte Sienois. Mais quelle 
consequence en peut-on lirer contre nous? Faysons que cette tra- 
duction fust la meilleure, n'y aurons-nous tousjours cet avan- 
tage, que le signe de la croix estant le plus excellent des purs et 
simples signes, et le grand signe du Fils de Dieu, il peut et 
doit estre entendu plus proprement qu'autre quelconque, sous 
le nom et mot absolu de marque ou signe? car ainsi, quoy qu'il 
y peust avoir plusieurs signes du Fils de l'homme , quand toutes- 
fois il est parlé absolument du signe du Fils de l'homme, les 
anciens l'ont entendu du signe de la croix. 

Et S. Hierosme en l'epistre à Fabiola, prenant le signe d'Eze- 
chiel, non pour la lettre Thau simplement, mais pour signe et 
marque en general, ne laisse pas pourtant de l'appliquer à la 
croix. « Alors, dit-il, selon la parolle d'Ezechiel, le signe 
» estoit fiché sur le front des gemissans; maintenant por- 
» tant la croix, nous disons : Seigneur! la lumiere de ta face 
» est signée sur nous. » Ainsi quand il est dit en l'Apocalypse : 
« Ne nuisez point à la terre, ny à la mer, ny aux arbres, jus- 
» ques à ce que nous ayons marqué les.serviteurs de nostre Dieu 
» en leurs fronts (Apoc. 7), » la marque dont il est question 
n'est autre que la croix, comme sont d'advis OEcumene, Rupert, 
Anselme, et plusieursautres devanciers , avec grande raison ; car, 
.quelle autre marque peut-on porter sur le front plus honorable 
devant Dieu le Pere, que celle de son Fils? et à quelle sorte 
de marque peut-on mieux determiner toutes ces sainctes parolles 
qu'à celle de laquelle nous scavons tous les plus grands servi- 
teurs de Dieu avoir esté marquez, et en avoir fait tant d'estat? 

II. Apres que le traitteur a ainsi colloqué son opinion touchant 
la version de ce lieu, il poursuit ainsi : « Vray est que Theodo- 
» tion, et l'interpretation vulgaire, ont retenu le mot de Thau 
» le prenant materiellenent, comme on parle aux escholes, sur 
» quoy plusieurs ont philosophé à leur playsir; car, comme le 
» mesme S. Hierosme escrit, plusieurs ont dit que par la lettre 
» Thau, qui est la derniere de l'alphabeth hebrieu, estoient si- 
» gnifiez ceux qui avoient une science parfaicte : les autres ont 
» dit que par la mesme lettre estoit entenduë la loy, qui en 
» hebrieu est appellée Thorah, duquel mot la premiere lettre est 
» Thau. Et finalement le mesme S. Hierosme laissant le charac- 
» tere dont a usé le prophete, a recherché le charactere des 

» Samaritains, et dit que Thau, entre les Samaritains, a la 
» ressemblance d'une croix ; mais il ne peint point la figure de 
» ce Thau des Samaritains, et pourtant iceluy sentant que ce 
» sien dire estoit recherché de trop loin, adjouste incontinent 
» apres une autre exposition, c'est à sçavoir, que comme la 
» lettre Thau est la derniere en l'alphabeth, ainsi par icelle 
» estoient representez les gens de bien, estant le reste de la 
» multitude des mal-vivans. » Voilà la seconde saillie du trait- 
teur à ce propos, sur laquelle j'ay à dire plusieurs choses. 

4° L'ancienne vulgaire et generale edition, merite bien ce 
credit qu'on ne la laisse pas temerairement pour autre quel- 
conque, et partant, puisqu'elle retient le Thau, par la marque 
duquel devoient estre marquez ces gemissans , nous ne le devons 
pas rejetter pour peu. 

2 C'est ires-mal parlé de dire que plusieurs ont philosophé 
sur cela à leur playsir, entendant des anciennes considerations 
faites sur celte prophetie; car ces anciens et graves esprits n'ont 
pas manié les Escritures à leur playsir, mais leur playsir par 
l'Escriture. 

3° Aussi, quoy que S. Hierosme produise plusieurs sens, si ne 
sont-ils pas contraires; mais tous peuvent joindre ensemble, 
sur celuy que le mesme S. Hierosme estime le plus sortable, et 
lequel est plus doux et naif (1); car le comble de cognoissance 
signifié par la fin et comble des lettres, qui est Thau, gist à 
sçavoir et praitiquer la loy, laquelle est encore signifiée par 
Thau ; d'autant que le mot Thorah, qui signifie /a /oy se com- 
mence par Thau. Or la loy ne s'observe que par le reste et petit 
nombre des bons, et ceen vertu de la croix et mort du Sauveur, 
le signe de laquelle est sur le front, exprimé par la lettre Thau 
hebraique. C'est philosopher à l'honneur de Dieu, non pas à 
playsir. 

4° Mais n'est-ce pas uae trop grande ruse, de vouloir faire 
croire que S. Hierosme ne s'est voulu arrester sur la troisiesme 
interpretation, comme la sentant recherchée de trop loin, et 
que partant il a apporté l'autre? Certes, c'est une fausseté ex- 
presse; car 4° La derniere interpretation est plus forcée, la 
troisiesme plus coulante. Quelle convenance y a-t-il entre le 
reste des meschans, et la derniere lettre de l'alphabeth; mais 
elle est grande entre l'ancien Thau hebrieu, et la croix, comme 
dit le mesme S. Hierosme. 2° S. Hierosme repete ailleurs la troi- 
siesme interpretation, qui monstre assez qu'il la tient pour 

(1: Naturel. 

loyale. J'ay cité le lieu cy-dessus. 3° Il proteste ouvertement que 
c'est son opinion; car, aprés avoir allegué les deux premieres, 
il produitla troisiesme ainsi : « Mais affin que nous venions à 
» nos affaires, par les anciennes lettres des Hebrieux, desquelles 
» jusques à cejourd'huy les Samaritains se servent, la derniere 
» lettre Thau a la ressemblance de la croix, laquelle est peinte 
» au front des chrestiens, et signée par la frequente inscription 
» faite avec la main. » 

Et par cecy l'on void combien le traitteur a, ou d'ignorance, 
ou de malice, quand il dit que S. Hierosme a laissé le charac- 
tere dont a usé le prophete, pour rechercher le charactere des 
Samaritains. Y a-t-il si pauvre homme qui ne sçache qu'Ezechiel 
a vescu devant Esdras, puisque celuy-là mourut en la captivité, 
et celuy-cy apres icelle, et la restauration du temple? Qui ne 
sçayt qu'Esdras a esté le dernier en la continuelle succession 
des prophetes? Or, ce fut Esdras qui changea les anciennes 
lettres des Hebrieux en celles que nous avons maintenant. Mais 
les Samaritains les retinrent (voyez ce qu'en dit S. Hierosme In 
Prologo Galeato) ; Ezechiel donc, qui escrivit avant la mutation, 
se servit de l'ancienne forme des lettres hebraiques, selon les- 
quelles le Thau estoit semblable à la croix. Tant s'en faut donc 
que S. Hierosme ayt laissé le charactere dont usa le prophete, 
qu'au contraire il l'est allé rechercher dans l'antiquité des lettres 
hebraïques , qui estoit demeurée parmy les Samaritains : ny S. 
Hierosme ne recherche pas le charactere des Samaritains, 
: comme ditle traitteur, mais plutost celuy des Hebrieux anciens, 
Duquel, dit-il, jusques à cejourd'huy les Samaritains se ser- 
veni, sçachant que c'estoit de cet ancien charactere, duquel 
Ezechiel avoit indubitablement usé, puisque le changement n'es- 
toit pas encore fait quand il fit et prononça sa prophetie. 

III. Le traitteur reproche derechef à nostre raison tirée de la 
prophetie d'Ezechiel, la disproportion qu'il dit estre entre la 
croix et l'ancien Thau des Hebrieux. « Mais soit, dit-il, que la 
» lettre Thau ayt esté peinte en charactere hebrieu, ou en cha- 
» ractere samaritain par une seule figure, il est aisé à voir qu'il 
» y & peu de similitude à une croix entiere; car le charactere 
» hebrieu est fait ainsi, n, et le charactere samaritain ainsi, T, 
» qui n'est pas la vraye figure de la croix; car il y deffaut la 
» partie du dessus où estoit fiché l'escriteau ou tiltre de la croix, 
» comme l'a bien remarqué Lipsius au chapitre 10 de son livre 
» de la Croix. » 

Ne voicy pas de grandes finesses? Il y a peu de similitude, 

dit-il, du Thau, T, à une croix entiere, +. Mais quelle plus grande 
similitude y peut-il avoir, sinon que le Thau fust une croix? 
Certes, nous ne disons pas que le Thaw soit une croix, mais qu'il 
la ressemble : or, Similia non sunt eadem. Ce n'est pas croix, 
mais il ne s'en faut gueres. Et pleustà Dieu que ces reformateurs 
eussent imité ce rare et grand esprit Justus Lipsius : ils ne 
seroient plus ennemys de la croix. 

Il a tort aussi d'alleguer que le charactere hebrieu est fait 
ainsi, n; car c'estle charactere tel qu'on le fait aujourd'huy, du- 
quel nous ne parlons pas, mais de celuy qui estoit au tems d'E- 
zechiel, lequel, comme dit S. Hierosme, ressembloit à la croix. 
Et quant au charactere samaritain, je ne say s'il estoit du tout 
tel au tems de S. Hierosme, qu'il est aujourd'huy. Je veux bien 
croire que s'il eust eu plus de forme de croix qu'il n'a, les Juifs et 
rabbins l'eussent changé, en hayne de la croix, laquelle ils de- 
testent tant, qu'ils ne la veulent pas mesme nommer, comme a 
remarqué le docteur Genebrard , et je l'ay dit ailleurs. 

IV. Le traitteur oppose encore « Que si la diction Thau a esté 
» descrite avec ses consonnantes, et une voyelle, comme aujour- 
» d'huy elle se lit au texte hebrieu, en cette maniere, m, il y a 
» encore moins d'apparence. » 

Làoü je dy que Thau veut dire un signe, et une lettre parti- 
culiere ressemblante à la croix : si la prophetie s'entend d'un 
signe absolument, il faudra tousjours le rapporter à celuy de la 
croix, à cause de l'excellence d'iceluy, comme j'ay dit cy-devant ; 
et de plus, ce signe estant exprimé par un mot qui a en teste et 
en sa premiere lettre la figure de la croix, et non-seulement 
cela, mais signifie encore un certain seul charactere qui a sem- 
blance de croix, nous sommes tousjours plus contraints, par la 
consideration de tant de circonstances , à prendre ce signe de la 
prophetie pour celuy de la croix. Mais si la parolle de Thau ne 
signifie pas seulement une borne et signe, mais encore une 
croix, comme l'asseure Genebrard, homme extremement ou 
incroyablement versé en la langue hebraique, quelle plus grande 
lumiere voudroit-on en confirmation de nostre dire? 

V. « Mais, ce dit le traitteur, apres les mots il faut venir au 
» sens. 1" Il appert par ce qui est recité au 8° et 9° chap. d'Eze- 
» chiel, que tout ce qui est là dit a esté representé en vision 
» mentale, tellement que la chose n'a esté reellement faite. » 

Icy je consens volontiers, et dy que cette vision estant spiri- 
tuelle, elle a d'autant plus de rapport à l'esprit de l'Evangile, 
que non pas au corps de la loy ancienne, en sorte que la chose 

n'ayant point esté reellement faite sur la vieille et materielle 
Hierusalem , elle a deu estre reellement verifiée en la Hierusalem 
nouvelle et chrestienne. 

VI. « C'est chose claire, dit letraitteur, que cette prophetie estoit 
» proprement et particulierement dressée contre la ville de Hie- 
» rusalem, et l'execution d'icelle s'est veué alors que les Baby- 
» loniens ont pris et rasé la ville de Hierusalem, et emmené 
» quelque reste du peuple en captivité. C'est donc hors de raison 
» que ce qui a esté dit pour un certain tems et lieu, et pour 
» certaines personnes, soit destourné et assigné ailleurs, qui 
» n'a jamais esté l'intention de l'Esprit de Dieu, qui a parlé par 
» Ezechiel. » 

Icy j'aurois bien à dire; mais il suffit à mon dessein. 1* Qu'en- 
core que ces parolles d'Ezechiel soient dressées immediatement 
contre Hierusalem , c'est neantmoins une ignorante consequence 
de conclure qu'elles ne doivent estre appliquées à la Hierusalem 
spirituelle. Combien y a-t-il de propheties qui visent à la ve- 
rité de l'Evangile, qui neantmoins, quant à leur premier sens, 
ne touchoient qu'à ce qui se faysoit en l'ombre et figure de la 
loy ancienne? Voilà le psalme 74 : Deus, judicium tuum regi 
da : il vise du tout à nostre Sauveur et à sa royauté, quoy 
qu'immediatement il fust dressé pour Salomon, lequel y sert 
d'ombre et figure à representer Jesus-Christ, prince de la paix 
eternelle. Jtem, ce qui est dit és livres des Roys : Je luy seray 
pere, et il me sera fils (u. Reg. 7), ne s'entend-il pas tout 
~ droict et en son premier sens du roy Salomon, fils de Bethsabée ? 
Neantmoins cela se rapporte et revient au Sauveur du monde; 
sinon que pour retenir vos inepties en credit, vous rejettiez 
encore l'epistre aux Hebrieux, car ce lexte y est appliqué 
formellement à Jesus-Christ, et cette parolle : Vous ne bri- 
serez pas un os d'iceluy (Joan. 19), est entenduë de Jesus-Christ 
par S. Jean; et neantmoins elle fut dite immediatement de 
l'agneau paschal (Exod. 12). Qu'Ezechiel donc dresse sa prophe- 
tie contre Hierusalem, si ne laissera-t-elle pas de devoir estre 
entendué pour le mystere de l'Eglise evangelique. 

2^ Mais quand ce n'eust esté que pour la reverence des anciens, 
qui ont rapporté le Thau d'Ezechiel à la croix, le traitteur devoit 
plutost passer les années à en rechercher les raisons, que de 
dire insolemment que c'estoit chose hors de raison, que ce texte 
estoit detourné, et que ce n'avoit jamais esté l'intention du 
Sainct-Esprit qu'il fust ainsi entendu. Pour ne voir la raison qui 
a esmeu nos peres à dire quelque chose, on ne doit pas pour 

cela les juger deraisonnables. Il seroit mieux de dire comme cet 
autre : Ce que j'entends est beau, et aussi croy-je ce que je 
n'entends pas. 

Or combien de Peres, lesquels ont rapporté ce Thau d'Ezechiel 
à la croix? 4° Origene : « Le massacre ayant commencé en la 
» personne des saincts, ceux-là seulement furent sauvez, que la 
» lettre Thau, c'est-à-dire l’image de la croix, avoit marquez. » 

2° Tertullien : « La lettre grecque Thau et la nostre T est la 
» ressemblance de la croix, laquelle il presageoit (il parle d'E- 
» zechiel) devoir estre en nos fronts vers la vraye et catholique 
» Hierusalem. » 

3° S. Cyprien : « Qu'en ce signe de la croix soit le salut à 
» tous ceux qui en sont marquez au front, Dieu le dit par Eze- 
» chiel. Passe par le milieu de Hierusalem, et tu marqueras le 
» signe sur ceux qui gemissent : Et notabis signum , dit-il. » 

4° S. Chrysostome : « Au nombre de trois cents, le mystere de 
» la croix est demonstré. La lettre T est la marque de trois cens 
» dont il est dit en Ezechiel : Et tu escriras au front des gemis- 
» sans, Thau, et quiconque l'aura escrit sur luy, ne sera point 
» tué; car quiconque a l'estendart de la croix en son front, ce- 
» luy-là ne peut estre blessé par le diable. » 

5° S. Hierosme y est tout exprez desjà cité cy-dessus. S. Au- 
gustin, és questions sur les juges, traittant du nombre de trois 
cens, rapporte aussi la lettre T au mystere de la croix : je pour- 
rois en alleguer plusieurs autres; mais voilà presque la fleur 
des anciens, mesmement Origene, S. Chrysostome et S. Hierosme, 
pour les langues et propretez des mots de l'Escriture. Comme 
est-ce donc que le traitteur a osé si mal traitter nostre raison 
tirée d'Ezechiel, laquelle a esté si bien traittée par ces doctes et 
anciens maistres? 

VII. Passons au reste du dire du traitteur sur ce poinct : « Il ne 
» se treuvera jamais, dit-il, que les Juifs ayent esté marquez au 
» front de quelque marque que ce soit, et moins encore de la 
» croix, qui estoit une chose odieuse et ignominieuse pour lors, 
» parmy toutes les nations. » 

Icy je vous arreste, 6 traitteur, et vous somme de me dire si 
les termes d'Ezechiel ne portent pas que les gemissans seroient 
marquez au front? vous ne le sçauriez nier : ou donc ils furent 
marquez, et lors vous parlez mal, disant qu'ils ne furent jamais 
marquez; ou ils ne furent point marquez, et lors je vous de- 
mande quand c'est que la prophetie fut verifiée ainsi exactement 
comme ces termes portent? Ce n'a pas esté en la Hierusalem tem- 

porelle, ce sera donc en la Hierusalem spirituelle, qui est l'Eglise. 

Pour vray, ces anciennes visions, figures et propheties, ne 
sont jamais si parfaictement executées sur le premier subjet 
auquel elles sont immediatement dressées, comme sur le subjet 
dernier et final auquel elles sont rapportées selon l'intelligence 
mysterieuse, comme deduit excellemment S. Augustin, au lieu 
que j'ay nagueres cité. Ainsi le psalme 71, le dire du livre des 
Roys, et de l'Exode, que j'ay allegué, est bien plus entierement 
observé en Jesus-Christ, qui en estoit le dernier subjet, qu'en 
Salomon, ou en l'Agneau paschal, qui estoit le premier. Aussi, 
quand les Apostres appliquent les propheties et figures à nostre 
Sauveur, ou à l'Eglise, il usent ordinairement de ces termes : 
Affin que ce qui est escrit fust accomply (Mat. 21; Joan. 19). 
Puis donc que les Juifs ne furent point marquez du Thau, comme 
veut le traitteur, je concluds que pour bien verifier cette vision 
il faut que les chrestiens, Israélites spiriluels, en soient mar- 
quez , c'est-à-dire de la croix signiflée par le Thau. 

VIII. Neantmoins le traitteur poursuit ainsi : « Or donc, le vray 
» sens du passage d'Ezechiel est que Dieu declare que lorsque ce 
» grand jugement seroit exercé sur la ville de Hierusalem, ceux- 
» là seulement en seroient exempts, qui seroient mérquez par 
» l'Esprit de Dieu. Et cette fagon de dire est prise de ce qui se 
» lit au chap. 12 de l'Exode où il est commandé aux Israélites 
» de mettre du sang de l'agneau sur le surseuil de leurs habita- 
» tions, affin que l'ange voye la marque de ce sang, et passe 
» outre, sans offenser les Israélites; ainsi au septiesme de l'Apo- 
» calypse est fait mention de ceux qui sont marquez, qui sont 
» appelez ailleurs esleus de Dieu, que le Seigneur advoué pour 
» siens, pour ce qu'il les a comme cachetez de son scel, et 
» comme l'Escriture parle, a escrit leurs noms au livre de vie; 
» car, comme dit S. Paul, c'est luy qui nous a oingts et marquez 
» et qui nous a donné le gage de son ‘esprit en nos cœurs 
» (11. Cor. 1). » 

Voilà le dire du traitteur, sur lequel je remarque : 4° Que si 
cette facon de dire du prophete est prise de la marque du sang 
de l'agneau, faite sur les posteaux des Israélites, elle se doit 
donc rapporter à une marque reelle et exterieure; car les sur- 
seuils et posteaux furent reellement marquez et signez. 

2° Que la marque des posteaux ayant esté figure et presage du 
signe de la croix, comme j'ay monstré cy-devant, le signe 
d'Ezechiel estant puisé de là, il doit aussi estre ramené et ac- 
comply au signe de la croix. 

3* Que les marques de l'Apocalypse nous asseurent de plus 
fort; car ce sont ceux qui, pour protestation de leur foy, et invo- 
cation du Sauveur, auront esté signez du signe de la croix, 
comme ont dit les anciens interprestes. Autres ne sont esleus 
que ceux qui auront confessé de bouche, de cœur, par signes et 
par œuvres, autant qu'ils pourront, avec l'Apostre (Gal. 6), Qu'ils 
n'ont autre gloire qu'en la croix de Jesus-Christ. Pour vray le 
suc de nostre bon-heur est d'estre oingls et marquez au cœur de 
nostre maistre; mais le signe exterieur est encore requis, puis 
qu'on ne le peut mespriser sans rejetter l'interieur; et c'est rai- 
sonnable que les deux parties de l'homme estant à Jesus-Christ, 
l'interieur et l'exterieur, elles portent aussi toutes deux sa 
marque et son inscription. 


CHAPITRE IX. 


RAISON DIXIESME POUR LAQUELLE ON FAIT LA CROIX AU FRONT, 
QUI EST POUR DETESTER L'ANTE-CHRIST. 


APRES que le traitteur a tasché d'establir sa marque invisible 
d'Ezechiel, par les marques des esleus, dont il est parlé en 
l'Apocalypse, il alegue enfin, pour son intention , la marque de 
la beste. Voicy ses mots : « En sens contraire , est-il dit au 16° 
» de l'Apocalypse, que l'ange versa sa phiole pour navrer de 
» playes mauvaises ceux qui ont la IRA de la beste, c'est-à- 
» dire les serviteurs de l'ante-christ. 

Mais certes, tout cecy fortifie encore davantage l'intelligence 
des anciens touchant le dire d'Ezechiel. Et voicy la dixiesme 
raison pour laquelle les chrestiens reçoivent et font volontiers le 
signe de la croix au front. L'ante-christ, cet homme de peché, 
cette beste farouche, voulant renverser piece à piece la discipline 
et religion chrestienne, par l'opposition d'observations contraires 
à celles des fidelles, entr'autres il fera signer ses serviteurs 
d'un signe, et fera imprimer un charactére en eux (Apoc. 16); 
l'Apocalypse le dit ainsi. 

Mais à sgavoir si ce signe sera visible ou perceptible? les 
novateurs disent que non, et qu'estre signé de la marque de la 
beste n'est autre chose, sinon estre serviteur de l'ante-christ, 
recevant et appreuvant ses abominations. Ils le disent, et ne le 
preuvent point : or je dy au coniraire que cette marque sera 
apparente et visible; mais voicy mes raisons à mon advis ine- 
vitables. 

1° Les mots de l'Apocalypse signifient proprement une marque 
reelle et exterieure, et n'y a point d'inconvenient à les entendre 
comme cela : pourquoy leur baillerois-je un sens etranger, puis- 
que leur naturel est sortable? 

2° L'ante-christ sera extremement superbe, à quoy se rap- 
porte tres-bien, qu'il fasse porter une marque aux siens, comme 
les grands baillent leurs livrées à leurs gens. 

3° Le diable, qui n'est qu'un esprit, ne se contente pas de re- 
cevoir l'hommage des sorciers, mais leur imprime une marque 
corporelle, comme font foy mille informations et procedures 
faites contre eux. Qui doubte donc que cet homme de peché, si 
exact disciple du diable, n'en fasse de mesme, et qu'il ne veuille 
avoir, comme anciennement plusieurs faysoient, des serviteurs 
marquez et stigmatisez. 

4° S. Hyppolyte, cet ancien martyr, Primasius, Bede et Ru- 
pert, l'ont ainsi entendu; voicy les parolles du premier, parlant 
de l'ante-christ : « Tout incontinent chascun esiant pressé de fa- 
» mine, viendra à luy et l'adorera, et à ceux-là il donnera le 
» charactere en la main droicte et au front, affin qu'aucun ne 
» peigne de sa main la precieuse croix en son front. » Et peu 
apres : « Ainsi ce seducteur leur baillera quelque peu de vivres, 
» et ce pour son sceau et cachet infasme. Item, et il marquera 
» ceux qui luy obeyront de son sceau. » Qui ne void icy separée 
l'obeyssance d'avec la marque? et qui ne suivra plutost ces an- 
ciens non passionnez, que ces novateurs, tout transportez du 
desir d'establir leurs phantaysies par quelque pretexte de l'Es- 
criture? 

5" Mais voicy une raison peremptoire. S. Jean parlant de 
l'ante-christ, dit expressement au chapitre 13 de l'Apocalypse : 
« Qu'il faysoit que tous, petits et grands, riches et pauvres, 
» francs et serfs, prenoient une marque en leur main droicte, 
» ou en leur front, et qu'aucun ne peust acheter ou vendre, s'il 
» n'avoit la marque, ou le nom de la beste, ou le nombre de 
» son nom. » Cette alternative, ou en leur main, ou en leur 
front, ne monstre-t-elle pas que ce sera une marque per- 
ceptible, et autre que d'estre affectionné à l'ante-christ? Et 
comme pourroit-elle autrement mettre difference entre ceux qui 
auroient pouvoir de traffiquer, et ceux qui ne l'auroient pas, si 
elle n'estoit visible? comme sçauroit-on ceux qui auroient le 
nombre, ou le nom, ou la marque, si elle estoit au cœur? Or, ce 
qui est dit au chapitre 16 de l'Apocalypse se rapporte à ce qui 
avoit esté dit au chapitre 13. Si donc en l'un des lieux la marque 

de lante-christ est descrite visible, elle sera aussi visible et 
exterieure en l'autre. La chose est toute claire. C'est donc mal 
entendu de dire que cette marque de l'ante-christ n'est point 
reelle ny perceptible. 

Que si l'ante-christ, comme singe, voulant faire et contre- 
faire le Christ, marquera ses gens au front, et par-là les obli- 
gera à ne se point signer de la croix, comme dit Hyppolyte, 
combien affectionnement devons-nous retenir l'usage de ce sainct 
signe, pour protester que nous sommes chrestiens, et jamais 
n'obeyrons à l'ante-christ ? 

Les ministres avoient enseigné leurs huguenots, que les cou- 
ronnes des ecclesiastiques estoient les marques de la beste ; mais 
voyant qu'ils ne pouvoient porter une plus expresse marque de 
beste, que de dire cela, puisque d'un costé la plus grande partie 
des papaux (qu'ils appellent) ne la portent pas, et S. Jean tes- 
moigne que tous sectateurs de la beste porteront sa marque; et 
d'autre costé que ceux qui ne portent pas la couronne clericale 
ne laissent pas de traffiquer, et qu'au contraire le traffic est pro- 
hibé à ceux qui la portent, cela les a feit jetter à celte inter- 
pretation , que la marque de la beste devoit estre invisible. C'est 
tousjours marque de beste, et d'opiniastreté bestiale, comme je 
viens de monstrer. 

Voilà dix raisons de faire et recevoir la croix au front, tant au 
baptesme et confirmation, qu'és autres occasions, à la suitte de 
toute l'ancienne Eglise. Dont S. Ambroise fait dire à la bien- 
heureuse S* Agnes, que Nostre-Seigneur « L'avoit marquée en 
» la face, affin qu'elle ne receust autre amoureux que luy. » Et 
S. Augustin sur S. Jean : « Jesus-Christ n'a pas voulu qu'une 
» estoile fust signe au front des fidelles, mais sa croix , par où il 
» fut humilié, il est par-là glorifié. » 

Et Victor d'Utique, descrivant le supplice fait à Armagaste, 
il dit que le tourment luy avoit tellement estiré le front, « Que 
» la peau ne ressembloit qu'aux toiles d'araignée, tant elle estoit 
» mince et estendué; le front, dit-il, sur lequel Jesus-Christ 
» avoit planté l'estendart de sa croix, » croix laquelle, comme 
elle est du tout mesprisée par les huguenots, aussi estoit-elle su- 
perstitieusement observée par les Isins heretiques indois , qui, 
non contens de fayre simplement le signe de la croix au bap- 
tesme de leurs enfans, le leur imprimoient sur le front avec un 
fer chaud. Les fols vont tousjours par les extremitez. 

CHAPITRE X. 


FORCE DU SIGNE DE LA CROIX CONTRE LES DIABLES, ET LEURS EFFORTS. 


Sr la saincteté et suffisance des anciens Peres a quelque credit 
chez nous, voicy assez de tesmoins pour nous fayre recognoistre 
la vertu de la croix. 

1* S. Martial, disciple de Nostre-Seigneur : « Ayez tousjours 
» en esprit, en bouche, et en signe la croix du Seigneur, au- 
» quel vous avez creu, vray Dieu et Fils de Dieu; car la croix 
» du Seigneur est vostre armure invincible contre Satan , heaume 
» deffendant la teste, cuirasse conservant la poictrine, bouclier 
» rabattant les traicts du malin, espée qui ne permet que l'ini- 
» quité et embusches diaboliques de la meschante puissance 
» s'approche d'elle : par ce seul signe la victoire celeste nous a 
» esté donnée , et par la croix le baptesme a esté sanctifié. » 

2° S. Ignace, disciple de S. Jean : « Le prince de ce monde 

» se resjouyt quand quelqu'un renie la croix; car il a bien re- 
cognu que la confession de la croix estoit sa mort, d'autant que 
cestuy-cy est un trophée contre sa vertu, lequel voyant il s'ef- 
fraye, et l'oyant il craint. » 
3* Origene : « Resjouyssons-nous, mes freres tres-aymez, et 
» levons les mains sainctes au ciel en forme de croix; quand les 
» demons nous verront armez en cette sorte, ils seront op- 
» primez. » 

4° S. Athanase : « Tout art magique est repoussé par le signe 
» de la croix, tout enchantement est levé. » Et bientost apres : 
« Vienne qui cherche l'experience de ces choses, à sçavoir de 
» la pompe des demons, de la tromperie des devinemens et 
» merveilles dela magie, qu'il use du signe de la croix, quil 
» pense estre ridicule, nommant seulement Jesus-Christ, il 
» verra par iceluy chasser les diables, les devins se taire, et 
» toute magie et enchantement se destruire. » 

5° Lactance : « Comme iceluy (Jesus-Christ) vivant entre les 
» hommes chassoit tous les diables par sa parolle; ainsi main- 
» tenant ses sectateurs chassent ces mesmes esprits infects, et 
» par le nom de leur maistre , et par le signe de la passion. De- 
» quoy la preuve n'est pas mal-aysée; car, quand ils sacrifient 
» & leurs dieux, si quelqu'un y assiste ayant le front signé, ils ne 
» font aucunement leurs sacrifices. » 

6* S. Antoine bravoit ainsi les diables : « Si vous avez quelque 
» vigueur, si le Seigneur vous a baillé quelque pouvoir sur moy, 
» venez, me voicy, devorez celuy qui vous est accordé : que si 
» vous ne pouvez, pourquoy le taschez-vous en vain? car le 
» signe de la croix et la foy au Seigneur nous est un mur inex- 
» pugnable. » Ainsi disoit-il à ses disciples : « Les diables vien- 
» nent la nuict, feignant estre anges de Dieu : les voyant, 
». ármez-vous, et vos maisons, du signe de la croix, el aussitost 
» ils seront reduits a neant; car ils craignent le trophée, auquel 
» le Sauveur despouillant les puissances de l'air, il les mit en 
» risée. » 

T* S. Chrysostome : « Il (S. Paul) a appellé prix la croix, la- 
» quelle il ne faut pas simplement former du doigt au corps, 
» mais à la verité premierement en l'ame; car si en cette fagon, 
» tu l'imprimes en ta face, pas un des diables n'osera t'attaquer, 
» voyant la lance par laquelle il a receu le coup mortel. » 

8°S. Ephrem : « Orneetenvironne tous tes membres de ce signe 
» salutaire, et les malheurs ne t'approcheront point; car, à la 
» veue de ce signe, les puissances adversaires espouvantées et 
» tremblantes s'enfuyent. » 

9° S. Cyrille Hierosol. : « C'est le signe des fidelles et la ter- 
» reur des demons; car il a triomphé (il parle de Nostre-Sei- 
» gneur) d'iceux eu ce signe : monstre-le hardiment; car 
» voyant la croix, ils se ressouviennent du Crucifix, ils craignent 
» celuy qui a froissé le chef du dragon. » 

10* S. Augustin : « Si parfois l'ennemy veut dresser des em- 
» busches, que le rachepté scache qu'avec le mot du Symbole, 
et l'estendart de la croix, il luy faut aller au devant. » 
Voilà un accord remarquable des voix de ces irreprochables 
sectateurs de l'Eglise. Voicy maintenant des experiences asseu- 
rées de leur dire : 

« S. Hilarion oyoit un soir le brayement des petits enfans, 
» le beellement des brebis, le buglement des bœufs, avec des 
» bruits esmerveillables de voix diverses : lors il entendit que 
» C'estoient illusions diaboliques, par quoy il s'agenoüilla et 
» se signa au front de la croix de Jesus-Christ; de sorte qu'es- 
» tant armé d'un tel heaume de !a foy, gisant malade, il com- 
» battoit plus vaillamment; mais tout incontinent qu'il eut invo- 
» qué Jesus-Christ, toute cette apparence fut devant ses yeux 
» engloutie en une soudaine ouverture de terre (Hieron. in Hi- 
» lar. vita). » La croix le fortifia; et faire la croix s'appelle 
invoquer Jesus-Christ, ce qui est remarquable. 


y 

Lactance raconte que quelques chrestiens assistant à leurs 
maistres qui sacrifioient aux idoles, faysant le signe de la croix, 
chasserent leurs dieux, si qu'ils ne peurent figurer leurs divina- 
tions dans les entrailles de leurs victimes. Ce qu'entendant les 
devins, ils irritoient ces seigneurs, à la sollicitation des demons, 
contre la religion chrestienne, et les induisoient à faire mille 
outrages aux eglises : dont Lactance ayant conclu contre le 
paganisme pour la religion chrestienne, il dit en cette sorte : 
« Mais les payens disent que ces dieux ne fuyent pas devant la 
» croix par crainte; mais par ‘hayne : oüy, comme si quelqu'un 
» pouvoit hayr, sinon celuy qui nuit, ou peut nuire. Ainsiil 
» estoit seant à la majesté de ces dieux de punir et tourmenter 
» ceux qu'ils hayssoient plutost que de fuyr : mais d'autant qu'ils 
» ne peuvent s'approcher de ceux ésquels ils voyent la marque 
» celeste, ny nuire à ceux que l'estendart immortel contre- 
» garde comme un rempart inexpugnable, ils les faschent et 
» affligent par les hommes, et les persecutent par les mains 
» d'autruy. Ce qu'à la vérité s'ils confessent, nous avons gain 
» de cause. » C'est certes tres-bien dit à ce grand personnage. 

Julien l'Apostat desirant sgavoir quel seroit le succez du 
dessein qu'il avoit de se rendre maistre absolu de l'empire, 
ayant rencontré certain sorcier et devin, entra avec luy en une 
profonde grotte, « Et en la descente oüyt des bruits horribles, 
» sentit de grandes puanteurs, et vit des fantosmes enflammez. 
» Dont tout effrayé il recourt à la croix et vieil remede, et se 
»signe d'icelle : prenant pour son protecteur celuy duquel il 
» estoit persecuteur. Chose admirable! ce signe eut vertu, les 
» diables sont surmontez, et les frayeurs cessent. Qu'advint-il 
» de plus? Le mal reprend haleine, il poursuit outre, il est 
» animé à son entreprise, et les frayeurs le pressent de plus 
» fort. Il recourt d'autre fois au signe de la croix, et les diables 
» sont domptez. Julien apprentif en ce mestier demeure tout 
»esbahy de voir les diables vaincus par la croix : le maistre 
» sorcier le tance, et contournant le fait à son advantage, luy 
» dit : Ne pensez pas, je vous prie, qu'ils ayent eu peur, ils ont 
» pris en abomination ce signe, non pas qu'ils en ayent esté 
» espouvantez, le pire l'emporte : il dit cecy, et le persuada. » 
Abominationt illis fuimus , non timori, vincit quod pejus est : 
hec dixit simul, et persuasit. Ce sont parolles de S. Gregoire 
Nazianzene, qui recite l'histoire de Theodoret, et l'histoire 
Tripartite. 

Sainct Gregoire-le-Grand raconte qu'un Juif se treuvant une 

nuict en un temple d'Appollon, où plusieurs diables estoient 
assemblez, comme tenant conseil , s'estant signé de la croix, il 
ne peust jamais estre offensé par iceux : d'autant, disoient-ils, 
que c'est un vaisseau vuide, mais il est marqué. C'est assez 
pour mon entreprise. Mais oyons ce que le traitteur dira à cecy ; 
car il parlera, à quelque prix que ce soit. 

1* Il respond donc à ce dernier exemple « Que qui voudroit 
» en un mot s'en developper, diroit que tels dialogues sont 
» remplis de recits frivoles. » De fol juge briefve sentence. S. 
Gregoire-le-Grand, ancien et venerable Pere, fait ce recit. Le 
traitteur, qui, au plus, ne peut estre que quelque vain ministre, 
l'accuse de niayserie et mensonge. A qui croirons-nous? Grand 
cas, si tout ce qui ne revient pas au goust de ces novateurs doit 
estre retenu pour fable! Mais que peut-il cotter d'absurde en ce 
recit, pour le rejetter, partant d'un si bon lieu, comme est le 
tesmoignage de S. Gregoire? Sera-ce que les diables tiennent 
des assemblées et conseils? mais l'Escriture y est expresse 
(it. Paral. 18; rr. Reg. 22); et Jean Cassian raconte un pareil 
exemple. Sera-ce que le signe de la croix empesche les efforts 
du diable? mais tous les anciens et plus purs chrestiens l'ont 
creu et enseigné, et mille experiences en font foy. Qui a donc 
peu inciter ce traitteur à faire ce jugement contre S. Gregoire, 
sinon la rage dont il est animé pour soustenir ses opinions? 

2° Mais ayant ainsi respondu à S. Gregoire en particulier, il 
baille des responses generales pour rabattre la pointe de tous 
ces miracles alleguez, et de plusieurs autres. 

1* « Dieu a permis souvent que des choses se fissent , les- 
» quelles il n'appreuvoit pas, comme infinis effects, advenus 
» autrefois autour des oracles, le tesmoignent; et quand cela 
» advient, dit Moyse au treiziesme du Deuteronome, par- 
» lant des effects prodigieux des faux-prophetes, Dieu veut 
» espreuver si on le craint, et si on l'ayme tout seul : car il ne 
» suffit pas de dire que quelque chose soit advenué; il faut 
» savoir si Dieu en est l'autheur, si c'est chose qui tende au 
» salut des hommes et à la gloire de Dieu. » 

2° « Il s'est peu fayre que pour en graver au cœur des hommes 
» une plus profonde pensée de la mort et passion de Nostre-Sei- 
» gneur Jesus-Christ, sur les commencemens de la predication 
» evangelique, Dieu quelquesfois a voulu qu'il se soit fait des 
» choses extraordinaires. Et pourtant si alors il a pleu à Dieu 
» monsirer quelquesfois sa debonnayreté aux siens , ille faut re- 
» cognoistre pour le remercier de son support. Mais s'il a vou- 

»lu que ceux qui estoient jà (1) peu voyans, vissent encore 
» moins, ou que mesme ils devinssent aveugles, recognoissons 
» ses jugemens, et retenons pure sa verité. » 

3° « Que si ces effects sont faits par la force de Jesus-Christ, 
» ça esté moyennant l'invocation du nom d'icelny, et non par un 
» signe; que si ç'a esté par mauvais moyen, un charme aura esté 
» chassé par un contre-charme, Dieu donnant efficace d'erreur à 
» Satan pour decevoir les hommes; lequel Satan se voyant de- 
» chassé de son fort par Jesus-Christ, a basty un-autre fort con- 
» tre le mesme Jesus (Luc. 41), et employant à tel effect la sim- 
» plicité des chrestiens, et en fuyant devant la croix, il a fait 
» comme ceux qui reculent, pour plus advancer. » 

&° Et parlant de l'exemple de Julien l'Apostat, il dit : « Que 
» l'exemple d'untel miserable ne doit estre avancé, pour establyr 
» une doctrine en l'Eglise; car tel exemple n'est pas loüable : 
» tellement qu'on peut bien faire cette conclusion : Puisque Ju- 
» lien l'Apostat, et semblables autres, ont fait ce signe, et en ont 
» esté, comme on dit secourus, il est apparent que cela ne pro- 
» cede de Dieu : ains il est venu de Satan, qui l'a de plus en 
» plus voulu troubler et enlacer par le juste jugement de Dieu; 
» car ce cas, advenu extraordinairement, a servy pourtant pour 
» confondre cet abominable, tant en sa conscience que devant 
» les hommes, et devant Dieu. » Voilà en somme les responses 
du traitteur. 

On leur oppose : 4° Leur contrarieté, incertitude et doubte; 
il ne scayt à qui bailler l'honneur de ces evenemens : « Si c'est 
» par la force de Jesus-Christ, si c'est par mauvais moyen, il s'est 
» peu faire pour en graver une plus profonde pensée de la mort 
» et passion de Jesus-Christ..... Que si ç'a esté Dieu, donnant effi- 
» cace d'erreur à Satan pour decevoir les hommes...., » quels 
embarrassemens? Monstre-t-il pas, avec ses irresolutions, qu'il 
est bien empesché, et qu'il va sondant le guay, pour essayer 
s'il pourra treuver quelque response? 

2° Je leur oppose toute l'antiquité, laquelle, avec un consen- 
tement nompareil, enseigne que ces merveilles advenués sont 
dela main de Dieu. Ces grands Peres que nous avons citez, et en 
si grand nombre, nous inviteroient-ils bien à faire le signe de la , 
croix, s'ils doubtoient que le diable en fust l'autheur? Et qui 
doubtera que Jesus-Christen soit l'autheur, s'il considere, comme 
Lactance deduit, combien cela tend à l'honneur de Dieu, que le 
simple signe de sa passion chasse ses ennemys? 


(t) Déjà. 
MT. i 

3° J'oppose que ces responses ressentent puamment l'heretique 
et desesperé : ça esté le train ordinaire des anciens rebelles, 
d'attribuer les miracles aux charmes et à l'operation des diables. 
Tesmoinsles Scribes et Pharisiens qui attribuoient les œuvres de 
Jesus-Christ à Beelzebub (Matth. 12), les Vigilanliens, au rapport 
de S. Hierosme, et les Áriens, selon S. Ambroise. Le mot de 
Tertullien est memorable, persuadant à sa femme de ne se re- 
marier point à un infidelle : Te cacheras-tu, dit-il, lorsque tu si- 
gnes ton lict et ton corps? ne semblera-t-il pas que tu fasses 
une action magique? Voyez-vous comme Tertullien attribué 
aux payens le dire des huguenots, à sçavoir, que le signo de la 
croix sert à la magie. 

4? J'oppose que la consequence de tels effects & tousjours esté 
à la gloire de Dieu, et tendoit au salut des hommes; tous les 
Peres l'ont ainsi remarqué. N'est-ce pas la gloire de Dieu et le 
bien des hommes, que le diable soit dompté et rejotté? Certes, 
entre les grands effects de la crucifixion du Fils de Dieu, il 
y compte luy-mesme celuy-cy : Maintenant le prince de ce 
monde sera mis dehors (Joan. 12). Et c'est cela qui fait que 
le diable fuyt devant la croix, comme devant la vive represen- 
lation de cette crucifixion. 

5° J'oppose que, puisqu'il s'est peu faire que les merveilles 
faites à la croix ayent esté faites par la force de Dieu pour en 
graver la pensée de la mort et passion de nosire Sauveur au 
cœur des hommes , comme le traitteur confesse, il a eu tort, et 
s'est monstré trop passionné , d'aller rechercher une autre cause 
de ces miracles; car celle-cy est plus à l'honneur de Dieu, et au 
salut des hommes, que non pas de dire que le diablo en a esté 
l'autheur, comme le mesme traitteur dit par apres. 

6° J'oppose que c'est ouvrir la porte à la mesme creance, la- 
quelle, à tous les miracles des exorcismes, tant de Nostre-Sei- 
gneur que de ses disciples, respondra que le diable fait semblant 
de reculer pour mieux advancer. Et quant à ce que le traitteur 
dit, que le diable a employé à cet effect la simplicité des chres- 
liens, il y auroit de l'apparence, si on luy produisoit le tesmoi- 
gnage de quelques idiols. Mais quand on luy produit les Marlial, 
Ignace, Origene, Chrysostome, Augustin, comme ose-t-il les 
accuser d'une simplicité folle, ou plutost de niayserie? Y a-t-il 
homme qui vive qui leur soit comparable, non plus en suffisance 
qu'en. saincteté, parlant de la pluspart? 

1° Et quant au fait de Julien l'Apostat, lequel le traitteur dit- 
ne devoir estre suivy, ains plutost rejelté, je remonstre que 

c'est un traict de mauvaise foy au traitteur, de gauchir ainsi à la 
raison vive; car qui produisit jamais ce faict comme de Julien 
l'Apostet? On l'avance, pour monstrer que le signe de la croix a 
tant de vertu contre les malins, que non-seulement ils le crai- 
gnent en bonnes mains, mais encore és mains de qui que ce soit: 
dequoy le cas advenu à Julien fait une preuve manifeste. 

Pour vray, S. Gregoire Nazianzene, et Theodoret, tiennent 
resolument que les diables fuyrent pour la crainte qu'ils eurent, 
voyant la croix. Permettez-nous, traitleur, que nous soyons de 
leur opinion, plutost que de la vostre, ou de celle du maistre 
charmeur. Le devin, au recit des anciens Peres, pour ne confesser 
pas la honteuse fuyte de ses maistres estre procedée de peur, dit 
à Julien qu'ils avoient eu la croix en abomination, non à crainte. 
Vincit quod deterius est, dit S. Gregoire Nazianzene, Le pis 
l'emporte. Mais s'il eust veu le traitteur attribuer la fuyte des 
malins à ruso et stratageme , comme s'ils faysoient les fins, fei- 
gnant de fuyr pour surprendre leur homme, je croy qu'il eust 
dit : Vincit quod pessimum est, Le pis du pire l'emporte. Et de 
vray, qu'y aura-t-il de resolu au monde, s'il est loysible de 
bailler ces sens aux miracles et actions extraordinaires ? Sera-t-il 
pas aysé à l'obstination d'attribuer la resurrection des morts 
mesme aux illusions diaboliques? 

8° Mais qu'estoit-il besoin au diable de faire le fin avec Julien 
l'Apostat, non plus qu'avec le Juif, duquel S. Gregoire le Grand 
fait le recit? Qu'eust-il pretendu avec cette simulation envers des 
gens qui luy estoient desjà tout voüez? que pouvoit-il acquerir 
davantage sur Julien qui l'adoroit, et descendoit pour se rendre 
à luy? Notez, je vous prie, le mot de S. Gregoire Nazianzene, 
quand il dit que Julien eut recours au vieil remede, c'est à 
scavoir, à la croix, remede qu'il avoit appris du tems qu'il estoit 
catholique. Ah! traitteur, vous rendrez un jour compte de ces 
vaines subtilitez, par lesquelles vous destournez toutes choses à 
vostre impieté. 

9* Non, traitteur, vos finesses sont cousués de fil blanc; le 
diable en tient la maistrise sur vous. Quelle finesse seroit-ce au 
diable de fuyr devant la croix, puisque par cette fuyte les siens 
entrent en deffiance de son pouvoir, et les bons sont consolez, 
comme font foy tant de Peres, qui tous reprochent au malin, et 
à ceux de son party, cette sienne fuyte, et Julien qui en fut tout 
esbranlé, et le Juif converty ? 

40° Mais, dit le traitteur, Moyse advise qu'il ne faut croire aux. 
effects prodigieux des faux-prophetes. Cela va bien loin; mais la 

croix n'est pas faux-prophetes; c'est un signe sainct, signe du 
christianisme, comme a confessé le traitleur mesme : de sorte 
qu'en quelque main qu'il se treuve, le diable le craint. Et tant 
de saincts qui ont employé ce signe à œuvres miraculeuses, les 
osera-t-on bien infamer du nom de faux-prophetes ? 

11° Or, quand de ces merveilles quelqu'un auroit pris occasion 
de superstition, si ne faudroit-il pas attribuer ces merveilles au 
diable : les merveilles advenués par le serpent d'airain furent 
divines, quoy que le peuple en prist occasion d'idolastrer. Il 
faudroit donc corriger l'abus, el retenir l'usage, comme on fait, 
non-seulement des choses bonnes el sainctes, telles que la croix, 
mais des nuisibles et venimeuses. 

42° Enfin, tant d'autres miracles se sont faits par le signe de 
la croix, outre la fuyte des malins, qui ne se peuvent rapporter à 
aucune simulation ou stratageme d'iceluy, qu'on ne doit pas non 
plus le croire de ceux-cy. 


CHAPITRE XI. 


FORCE DU SIGNE DE LA CRO!X EN D'AUTRES OCCASIONS. 


La croix, pour deux raisons, a grande vigueur contre l'en- 
nemy : l'une, d'autant qu'elle luy represente la mort du Sauveur, 
qui le dompta et subjugua, ce que la superbe obstinée hayt et 
craint extremement; l'autre, parce que le signe de la croix es! 
une courteet preignante (1)invocation du Redempteur. Et en cette 
derniere consideralion il peut estre employé en toutes occasions 
où peut estre employée la priere et oraison ; or, quelle occasion 
peut-on penser oü la priere ne soit utile, soit pour chasser les 
venins, rendre la veuë aux aveugles, guerir les maladies, estre 
garanty de ses ennemys? Tel est l'usage du sainct signe. 

Certes, Porcherus, autheur non vulgaire, recite que S. Jean 
Evangeliste guerist un malade febricitant, faysant le signe de la 
croix, et invoquant le nom de Jesus, et que le mesme sainct 
signa du signe de la croix un boiteux des deux jambes, luy com- 
mandant de se lever, et tout soudain i! se leva. 

L'histoire de Cyrola, evesque arien, et de son aveugle, est 
illustre. Cyrola, voyant Eugene avec Vindemialis et Longinus, 
evesques catholiques, faire plusieurs miracles pour confirmation 
du party catholique, estima faire un grand coup pour sa secte, 
s’il pouvoit tant faire qu'on creust qu'il avoit la mesme vertu; el 


(4) Pressante. 


LIVRE III, CHAPITRE XI. 168 


prend un miserable, l'appaste (1) etle manie en sorte qu'il le fait 
contre-faire l'aveugle, et se mettre en pleine assemblée, pour 
l'attendre, quand il passeroit, et luy demander guerison. 

Ce pauvre abusé se met en posture, et joué son personnage. 
Cyrola pense jouér le sien, retire, met la main sur cet aveugle, 
et avec certaines parolles luy commande d'ouvrir les yeux et 
voir. Mais ce fut un vray miracle heretique; car ce pauvre 
homme, qui feignoit d'estre aveugle, se treuva reellement 
aveugle, avec une si vehemente douleur d'yeux, qu'il luy 
sembloit qu'on les luy crevast. ll accusa sa feinte et simulation , et 
son seducteur tout ensemble , avec la somme d'argent qu'il avoit 
receuë pour ce jeu, auquel il perdit la veuë, et demanda ayde 
et remede à nos evesques catholiques, lesquels ayant sondé sa 
foy, eurent pitié de luy. 

« Et se prevenant l'un l'autre d'un mutuel honneur (ce sont 
les parolles de S. Gregoire de Tours, qui est mon autheur), 
une saincte contention s'esmeut entr'eux, qui seroit celuy-là 
qui feroit le signe de la bien-heureuse croix sur ses yeux. 
Vindemialis et Longinus prioient Eugene. Eugene au con- 
traire les prioit de luy imposer la main. Ce qu'ayant fait, et la 
luy tenant sur la teste, S. Eugene faysant le signe de la croix 
sur les yeux de l'aveugle, dit: Au nom du Pere, et du Fils, et 
du Sainct-Esprit, vray Dieu, lequel nous confessons trine en 
une esgalité de toute-puissance, que tes yeux soient ouverts; 
et tout aussitost la douleur ostée , il revint à sa premiere santé. » 
Avez-vous veu, traitteur, le signe de la croix employé à la res- 
titution de la veuë de ce miserable, et comme les saincts 
evesques s'entre-presentent l'honneur de le fayre? Direz-vous 
que le diable fit ce jeu en faveur des catholiques contre les 
Ariens ? Quelle eschappatoire pourrez-vous treuver? 

Les Ariens de Nicée obtinrent de Valens, empereur heretique, 
l'eglise des catholiques. S. Basile, adverty de cela, recourt à 
l'empereur mesme, et luy remonstre si vivement le tort qu'il 
faysoit aux catholiques, que l'empereur enfin laissa au pouvoir 
de S. Basile de decider ce differend , avec cette seule condition 
qu'il ne se laisseroit point transporter àu zele de son party, 
c'est-à-dire des catholiques, au prejudice des Ariens. S. Basile 
reçoit cette charge et fit cette ordonnance, inspiré sans doute 
du ciel, que l'eglise fust bien fermée et cachetée, ou scellée, 
tant par les Ariens que par les catholiques; puis, que les Ariens 
employent trois jours et trois nuicts en prieres, et viennent par 

apres à l'eglise : que si elle s'ouvroit pour eux, ils en demeure- 
roient maistres pour jamais ; si moins (1), les catholiques veille- 
roienl une nuict, apres laquelle ils iroient à l'eglise psalmodiant 
avec la litanie; et si elle s'ouvroit pour eux, ils en demeureroient 
possesseurs perpeluels; si elle ‘ne s'ouvroit, qu'elle fust aux 
Ariens. 

Les Ariens eurent la sentence pour aggreable ; mais les catho- 
liques murmuroient qu'elle estoit trop favorable aux Ariens, et 
qu'elle avoit esté proferée par crainte de l'empereur. Cependant 
elle s'execute : les Ariens prient trois jours et trois nuicts, 
viennent aux portes de l'eglise, extremement bien fermées (car 
l'un et l'autre party en avoit esté fort curieux), y arrestent dés le 
matin jusques à sexte, criant leur Kyrie eleison; mais pour 
neant, si qu'enfin, ennuyez de l'attente, ils s'en vont. 

Apres cela S. Basile convoquant generalement tout le peuple 
fidelle, le conduict hors la ville en l'eglise de S. Diomede martyr, 
où il employe toute la nuict en prieres, et le malin l'amene vers 
l'eglise, chantant ce verset : Dieu sainct, Sainct fort, Sainct 
et immortel, ayez misericorde de nous. Puis arrivé au parvis 
du temple, où les Ariens s'estoient arrestez precedemment, il 
dit au peuple : Dressez les mains en haut au ciel vers le Sei- 
gneur, et criez Kyrie eleison. Ce que faysantle peuple, S. Ba- 
sile les signant et benissant, il commande que l'on fasse silence, 
et signant par trois fois les portes de l'eglise, dit : Beny sott le 
Dieu des chrestiens és siecles des siecles, Amen. Le peuple 
repliquant : Amen, en vertu de l'oraison, les verroux et ser- 
rures se defont, et les portes, comme poussées par quelque 
vent impetueux , s'uuvrent soudainement. Lors ce grand evesque 
chanta : O princes, levez vos portes, et vous, portes eter- 
nelles, eslevez-vous, et le Roy de gloire entrera (Psal. 2)! 
et entrant dedans le temple avec le sainct peuple, il y fit le 
divin inystere. 

Il y a en cette histoire trois ou quatre poincts de mauvaise 
digestion pour vostre estomach, ô trailteur, si vous n'estes guery 
depuis votre traitté. Les eglises des saincts, où l'on va prier 
Dieu; les sainctes psalmodies, avec les litanies on forme de pro- 
cessions ; la benediction episcopale sur le peuple, avec le signe 
de la eroix (Sanctus episcopus illos consignans, dit S. Amphi- 
lochius qui est mon autheur); le signe de la croix employé pour 
faire ce miracle, et ce qui est dit, que S. Basile estant entré, fit 
le divin mystere : Fecit divinum mysterium : car c'est une 

phrase qui n'est pas sortable, ny à la priere, laquelle ils 
avoient desjà faite toute la nuict, ny au sermon, car prescher ne 
s'appelle pas faire, mais publier le divin mystere, ny certes à 
vostre cene, en laquelle il ne se fait rien de divin, mais s'ad- 
ministre seulement un pain desjà fait et preparé. 

Je ne voy pas que vous puissiez respondre à ce tesmoignage de 
la vertu de la croix; car si vous dites que le diable fit cela pour 
faire le matois, S. Amphiloche vous remonsire que par ce mi- 
racle les catholiques furent consolez, et plusieurs Ariens se 
convertirent : quel advantage donc eust recherché le diable en 
cette affaire? Et je vous remonstre que vous n'avez pas assez 
d'honneur pour rendre suspect S. Basile de magie ou sorcelle- 
lie, ny S. Amphiloche de mensonge ou fadaise. 

Si vous dites que S. Amphiloche attribué le miracle à la vertu 
de l'oraison, c'est ce que je veux; car le signe de la croix est 
une partie de l'oraison que fit S. Basile, tant sur le peuple, le 
benissant, que sur les portes, les en signant; ei à quel autre 
effect l'eust-il employé? 

Une dame carthaginoise avoit un chancre au tetin , mal, selon 
l'advis d'Hippocrate, du tout incurable; elle se recommande à 
Dieu, et s'approchant Pasques, elle est advertie en sommeil 
d'aller au baptistere, et se faire signer de la croix, par la pre- 
miere femme baptizée qu'elle rencontreroit : elle le fait, et sou- 
dain elle est guerie. 

Le trailtenr à ce coup est bien empesché, il chancelle, et 
ayant fait le recit de l'histoire tres-imperlinemment, tasche de se 
desrober à celte pointe, que luy avoit jeitée le plaquart. Quant 
au recit, il le fait ainsi : « Une certaine dame de Carthage fut 
» guerie d'un chancre à la mammelle, ayant esté advertie en 
» dormant de remarquer avec le signe de la croix la premiere 
» femme baptizée qui viendroit au devant d'elle. » Cela n'est 
aucunement ny vray, ny à propos; car elle ne fut point advertie 
de remarquer l'autre avoc le signe de la croix, mais de se faire 
signer elle-mesme du signe de la croix, sur le lieu du mal. Le 
desir de reprendre offusque ces pauvres reformateurs. 

Quant à la response, il la fait à son accoustumée, sans juge- 
ment ny candeur, à sçavoir : que cette dame s'estoit addressée au- 
paravant au seul Dieu, auquel elle rapporta sa guerison, et non 
à aucun signe. C'est estre insensé; car qui dit jamais qu'aucune 
guerison ou miracle, fait ou par le signe de la croix, ou autre- 
ment, doive estre rapporté à-autre qu'à Dieu seul, qui est le Dieu 
de toute consolation? 

Nostre differend gist à sçavoir si Dieu employe le signe de la 
croix à faire des miracles par les hommes, puisque c'est chose 
bors de doubte qu'il employe bien souvent plusieurs choses aux 
effects surnaturels. Le traitteur dit que non, et ne sçayt pour 
quoy nous disons qu'oüy, et le preuvons par experience : est-il 
pas inepte de repliquer que c'est Dieu qui fait ces miracles, 
puisqu'on ne demande pas qui les fait, mais comment, et par 
quels instrumens et moyens? C'est Dieu qui la guerit, el pouvoit 
la guerir, sans la renvoyer à l'autre femme qui la signa : il ne 
veut pas, mais la renvoye à ces moyens, desquels il se veut ser- 
vir. Voulons-nous estre plus sages que luy, et dire que ces 
moyens ne sont pas sortables? Il luy playst que nous les em- 
ployions, les voulons-nous rejetter? 

Or, c'est S. Augustin qui est autheur de ce recit, et l'estime 
tellement propre à la loüange de Dieu, qu'il dit ensuite qu'il 
avoit fort tancé cette dame guerie de ce qu'elle n'avoit pas assez 
publié ce miracle. Un bon huguenot au contraire l'eust fait en- 
terrer bien avant, et ce par zele de la pureté reformée; mais 
ces grandes ames anciennes se contentoient de la pureté formée. 

Au demeurant, l'oraison du signe de la croix estoit en si grand 
credit en l'ancienne et primitive Eglise, qu'on l'employoit à 
toules rencontres ; on s'en servoit comme d'un general preser- 
vatif de tous mal-heurs, en mer, en terre, comme dit S. Chry- 
sostome ; és corps des bestes malades, et en ceux qui estoient 
possedez du diable. S. Martin protestoit de percer tous les esqua- 
drons des ennemys et les outre-passer, pourveu qu'il fust armé 
du signe de la croix. S. Laurent guerissoit les aveugles par 
iceluy. Paula. mourante se signa la bouche de la croix. S. Gor- 
dius martyr, devant qu'aller au tourment en la ville de Cesarée, 
se munit du signe de la croix, dit S. Basile. Ainsi le grand S. 
Antoine rencontrant ce monstre Sylvestre Faune, ou Hypocen- 
taure, qui le vint treuver lorsqu'il alloit voir S. Paul, premier 
hermite, il fit incontinent le signe de la croix pour s'asseurer. 

Icy je ne puis oublier le livre de Mathias Flaccus Illyriens, 
augmenié à Geneve, intitulé : Catalogus testium veritatis, 
lequel, par une authentique impudence, citant S. Autoine contre 
nous, en son rang, dit qu'il a leu sa vie, et n'a pas treuvé qu'il 
ayt employé le signe de la croix. Jusques à quand trompera- 
t-on ainsi les peuples? Certes, les tesmoignàges que j'ay cilez au 
chapitre precedent sont pris dans S. Athanase, et celuy-ci dans 
S. Hierosme. 

Or, jay dit qu'en ces occasions la croix avoit veriu comme 

une oraison fort vigoureuse, dont il s'ensuit que les choses 
signées ont une particuliere saincteté, comme benistes et sanc- 
tifiées par ce sainct signe, et par cette celebre oraison extre- 
mement preignante, pour estre instituée, appreuvée et con- 
firmée par Jesus-Christ, et par toute son Eglise : si que les 
anciens faysoient grande profession de prier Dieu, levant les 
bras haut en forme de croix, comme il appert en mille tesmoi- 
gnages; mais sur iout de celuy que j'ay produit de l'ancien 
Origene cy-dessus, par oü non-seulement ils faysoient comme 
un perpetue! signe de croix, mais mortifioient encore la chair, 
imitant Moyse, qui surmonta Amalech lorsqu'il prioit Dieu en 
celte sorte (Exod. 17), figurant et presageant la croix de Nostre- 
Seigneur, qui est la source de toutes les faveurs que peuvent 
recevoir nos prieres. S. Cyprien, S. Gregoire Nazianzene, et 
mille autres tres-anciens nous enseignent ainsi. 


FIN DU TROISIESME LIVRE. 

LIVRE QUATRIESME. 


DE LA QUALITÉ DE L'HONNEUR QU'ON DOIT A LA CROIX. 


ne E 


CHAPITRE PREMIER. 


ACCUSATION DU TRAITTEUR CONTRE LES CATHOLIQUES. 


APRES que le traitteur a mis en campagne la solemnelle dis- 
tinction entre l'honneur civil et l'honneur consciencieux, que 
j'ay suffisamment renversée en mon avant-propos, il fait tout à 
coup cette saillie : « Vray est que les questionnaires ne se sont 
» pas teus là-dessus; car on a demandé de quelle sorte d'hon- 
» neur elle doit estre adorée. Quelques-uns ont dit que la vraye 
» croix, qui avoit touché au corps de Jesus-Christ, devoit estre 
» adorée de latrie ou pour le moins d'Ayperdulie; mais que les 
» autres devoient estre servies de l'honneur de dudie, c'est-à- 
» dire, que la vraye croix devoit estre reverée de l'honneur deu 
» à Christ, et les autres croix devoient estre honorées de l'hon- 
» neur que les serviteurs doivent à leurs maistres, et c'est la 
» belle resolution du present second plaquart. » 

Or ce plaquart ne prend en aucune facon telle resolution, ne 
parle ny peu ny prou (1) de latrie, dulie, hyperdulie, ny n'em- 
ploye la distinction de la vraye croix, de l'image de la croix , et 
du signe d'icelle (2). Voicy purement sa conclusion : « Nous de- 
» vons estre poussez à venerer l'image de la croix, et la dresser 
» par tous les lieux celebres, pour nous esmouvoir à la memoire 
» du benefice de la mort et passion de nostre Dieu et Sauveur, 
» auquel soit honneur et gloire. Amen. » 

Aussi n'estoit-ce pas le dessein de l'&utheur des plaquarts, 
sinon de rendre compte de la devote erection de la croix que 
nostre confrerie d'Annessy fit aupres d'Annemasse, laquelle n'es- 
toit pas une piece de la vraye croix, mais seulement une image 
d'icelle. Siest-ce (3) que, parce que ce traitteur produit les ques- 
tions des scholastiques avec supercherie, je veux en peu de pa- 
rolles descouvrir en ce livre le plus naifvement (4) que je sçauray, 


(4) Beaucoup. — (2) D'elle. — (3) Encore est-il. — (4) Nalurellement. 

la doctrine catholique, touchant la qualité de l'honneur deu à la 
croix. Et remarque cependant que les questionnaires qui esplu- 
chentsi menuement les differences d'honneur qu'on doit à la croix, 
monstrent assez qu'ils sont saysis de Ja saincte et pure jalousie, 
de laquelle j'ay traitté en l'avant-propos; car, comme ils veulent 
attribuer à la croix l'honneur qui luy est deu, selon le rang 
qu'elle tient entre les dependances de nostre Sauveur, aussi 
prennent-ils soigneusement garde de ne luy en bailler (1) que ce 
qu'il faut, et surtout de n'alterer en rien l'honneur de Dieu, ny 
baillant moins de respect à sa croix , ny plus aussi qu'il ne veut 
et requiert. Par où le traitteur est assez convaincu de calomnie, 
quand il nous accuse de bailler des compaignons à Dieu. 


CHAPITRE II. 


DE L'HONNEUR, QUE (2) C’EST, A QUI, ET POURQUOI IL APPARTIENT 
D'HONORER ET D'ESTRE UONORÉ. 


J'Av besoin de dire un mot de l'honneur, parce que l'adoration 
est une espece et sorte d'iceluy. L'honueur doc est une protes- 
tation ou recognoissance de l'excellence dela bonté de quelqu'un. 

Or je l'entends ainsi. 1° Cognoistre la bonté excellente d'une 
personne n'est pas l'honorer. L'envieux et malin cognoist l'ex- 
cellence de son ennemy, et ne laisse pourtant de le vituperer (3). 
Fayre des reverences et demonstrations exterieures à quelqu'un 
n'est pas aussi l'honorer; les flatteurs et affronteurs en font 
à ceux qu'ils tiennent les plus indignes du monde. La seule de- 
lermination de la volonté par laquelle on tient en compte et 
respect une personne, selon l'apprehension qu'on a de sa bonté, 
est celle-là en laquelle gist la vraye essence de l'honneur. 

Ilya peu de difference entre l'objet de l'amour et celuy de 
l'honneur. Celuy-là tend à la bonté, et celuy-cy à l'excellence de 
la bonté. Aussi y a-t-il peu de diversité à philosopher de l’un et 
de l'autre. Faysons-en comparaison ; la cognoissance de l'un ser- 
vira à celle de l'autre. L'amour est causé par la cognoissance de 
quelque bonté, l'honneur par la cognoissance de l'excellence de 
la bonté. L'amour produit ses demonstrations exterieures , et les 
offices qu'on fait au bien de celuy qu'on ayme. L'honneur pro- 
duit aussi les signes et protestations exterieures. Mais comme 
l'amour, à proprement parler, n'a son domicile qu'au cœur de 


(4) Donner. — (2) Ce que. — (3) Blámer, mépriser. 

l'amant, aussi l'honneur reside dans la volonté de l'honorant. 
On appelle amitié les bons offices exterieurs; on appelle honneur 
les demonstrations exterieures. Mais ces noms n'appartiennent à 
l'exierieur que pour l'alliance qu'on presuppose d'iceluy avec 
l'interieur. 

Si donc je dy que l'honneur est une protestation ou recognois- 
sance, je l'entends, non de celle qui se fait par les apparences 
exterieures (autrement les anges et esprits ne sçauroient honorer), 
mais de celle qui se passe en la volonté, qui se resout d'estimer 
une personne selon son merite; car cette resolution est la vraye 
et essentielle forme de l'honneur. 

2° Or, si l'honneur gist proprement en la volonté, il faut qu'il 
tende au bien, qui est le seul objet d'icelle : jamais elle ne 
s'employe sinon à sou but et objet, ou aux appartenances d'i- 
celuy. Mais comme il y a trois sortes de bien, l'honneste , l'utile, 
le delectable, aussi l'honneur ne tend du tout qu'à l'honneste, 
comme le mot le porte; car l'honnesteté n'est dite telle que 
parce qu'en elle gist l'estat et l'arrest de l'honneur. Honestas, 
dit Isidore, quasi honoris status. L'honneur y va; y estant, il 
s'arreste. Et quel bien honneste y a-t-il que la vertu et ses 
appartenances? La bonté donc, de laquelle l'honneur est une 
recognoissance, ne peut estre que de ce rang. 

Or, si le bien honneste ou la vertu se considere simplement 
comme bien, il sera aussi simplement et seulement l'objet de 
l'amour; mais si on le considere comme excellent, eminent et 
superieur, c'est lorsqu'il attire à soy l'honneur comme son 
propre tribut, lequel a son naturel mouvement au bien hon- 
neste, sous la consideration particuliere de quelque excellence 
et eminence : de quelque excellence, dis-je; car, soit que le 
bien honneste ayt quelque excellence sur celuy qui honore ou 
non, il suffit qu'il ayt quelque excellence pour estre un vray 
subjet de l'honneur. J'ay donc dit pour toutes ces raisons que 
l'honneur estoit une protestation de l'excellence de la bonté. 

3* Et quand j'ay dit : De la bonté de quelqu'un, c'est-à- 
dire, de quelque personne, j'ay eu cette raison, l'excellence 
de la bonté, laquelle est le propre objet de l'honneur, n'est 
sinon la vertu : la vertu ne se treuve sinon és (1) personnes ; donc 
l'honneur ne se rapporte ou mediatement, ou immediatement, 
qu'aux personnes lesquelles sont le subjet, lequel est honoré, 
et leur vertu le subjet pour lequel elles sont honorées. Objectum 
quod et objectum quo , disent nos scholastiques. 

(4) Dans les, 

Ce discours forclost (1) de pouvoir honorer, ny estre honoré, 
toute chose insensible, brute ou insensée, les diables et 
damnez ; car tout cela n'a ny peut avoir aucune bonté d'honnes- 
teté, pour estre honoré, ny n'a aucune volonté, ou bonne af- 
fection à l'endroict de la vertu, pour l'honorer. Si ces choses 
honoroient la vertu, elles seroient honorables elles-mesmes pour 
ce respect, d'autant qu'honorer la vertu est chose honorable : 
comme au contraire, qui est honorable, il peut honorer; car il 
a la vertu, et la vertu ne peut loger qu'en ceux qui la prisent et 
honorent. Que si on honore quelque chose insensible, ou non 
vertueuse, ce ne sera pas pour y arrester et colloquer simple- 
ment et absolument l'honneur, mais pour le passer et rapporter 
à quelque vertu et vertueux. L'honneur du magistrat passe et 
revient à Dieu et à la republique qu'il represente; l'honneur de 
la vieillesse à la sagesse, de laquelle elle est une honorable 
marque; l'honneur de la science à la diligence, et autres verlus 
desquelles elle est et l'effect et la cause. 

Parlons des choses sacrées. L'honneur des eglises et vases 
sacrez va et vise à la religion, de laquelle ils sont instrumens; 
l'honneur des images et croix se rapporte à la bonté de Dieu, 
de laquelle elles sont des memoires; l'honneur des personnes 
ecclesiastiques, à celuy duquel ils sont les officiers. Bref, le 
vieil mot est certain : L'honneur est le loyer de la vertu : non 
que la vertu ne merite une autre recompense inherente, utile 
et delectable; mais parce que l'honneur purement et simplement 
n'a point d'autre objet que la vertu etle vertueux. Si (2) qu'estant 
poussé ailleurs, comme sur les choses inanimées, il n'y fail 
aucun sejour; mais y passe seulement, en tant qu'elles appar- 
tiennent en quelque sorte à quelque subjet vertueux, ou à la 
vertu mesme, où enfin il se rend comme dans son propre et 
naturel domicile. 

Que s'il est dit quelquefois que les choses inanimées et les 
diables donnent honneur à Dieu, ce n'est pas que cet honneur-là 
sorte de ces choses , comme de la cause; mais seulement comme 
d'une occasion que les hommes en prennent d'honorer Dieu : ou 
c'est parce que telles choses sont les exterieures demonstrations 
d'honneur, lesquelles, quoy que privées de leur ame, qui est 
l'intention interieure, ne laissent pas de retenir devant les 
peuples le nom d'honneur, ainsi que l'homme mort est appellé 
homme. 


(4) Exclut. — (2) Tellement. 

CHAPITRE IH. 
DE L'ADORATION , QUE C'EST. 


VovoNs l'opinion du traitteur, et considerons la valeur de ses 
argumens; son opinion est en un mot : « Adorer, c'est s'incliner, 
» faire encensement, ployer les geaoux. » Mon Dieu, que cela 
est grossier. Mettons en avant la verité, elle renversera assez 
d'elle-mesme le mensonge. 

L'adoration est une speciale maniere et sorte d'honneur; car 
l'excellente bonté pour laquelle on honore un autre peut estre 
de deux façons : ou elle est eminente, superieure et avantageuse 
sur celuy qui honore, ou non; si elle ne l'est pas, il n'y a lieu 
que pour le simple honneur, tel qu'il peut estre mesme de pair à 
pair, voire de superieur à inferieur, ct duquel parle l'Apostre, 
quand il dit : Honore invicem pravenientes (Rom. 12), Vous 
prevenant en honneur; et S. Pierre disant : Omnes honorate 
(1. Petr. 2), Honorez un chacun ; dont il est dit mesmement qu'As- 
suerus honora Mardochée. Eustratius met pour exemple l'hon- 
neur que s'entre-portoient S. Gregoire Nazianzene et S. Basile. 
Si au contraire l'excellence de la bonté pour laquelle on honore 
se treuve superieure et avantageuse sur l'honorant, lors il y va, 
non d'un simple honneur, mais de l'honneur d'adoration : et 
partant, comme l'honneur n'est que la profession ou recognois- 
sance de l'excellence de la bonté de quelqu'un, aussi l'adoration 
est la recognoissance de l'excellence de la bonté eminente et su- 
perieure, à l'endroict de celuy qui honore. Une simple excel- 
lence de bonté suffit au simple honneur; mais à l'honneur 
d'adoration, il faut une excellence superieure, au regard de 
l'honorant. 

Or, à bien honorer, comme j'ay dit cy-devant, il y va trois 
actions; il y en va bien autant, et à plus forte raison, à bien 
adorer, puisqu'adorer n'est autre chose qu'une excellente sorte 
d'honorer. 1° Il faut cognoistre et apprehender la superiorité de 
l'excellence adorable; c'est la premiere action, laquelle appar- 
tient à l'entendement. 2° I] faut se sousmettre , recognoistre et 
faire profession d'inferiorité; ce qui touche à la volonté. Et pour 
la troisiesme, il faut faire au dehors des signes et demonstrations 
de la sousmission qui est en la volonté. 

Mais en laquelle de ces actions consiste la vraye et propre 
substance de l'adoration? Ce n'est pas en la premiere ; car les 

diables et ceux desquels parle S. Paul (Rom. 1), cognoissant 
Dieu, ne l'ont pas glorifié comme Dieu, mais secoüant le joug, 
ont dit : Nous ne servirons point; ils l'ont cognu , mais non pas 
recognu : cetle premiere action n'est que le fondement et prin- 
cipe de tout l'edifice mesme. Sera-ce point donc la troisiesme 
action du tout exterieure et corporelle, en laquelle gist la vraye 
essence de l'adoration? Le traitteur le dit, comme vous avez 
veu : « Adorer c'est s'incliner, faire encensement, ployer les ge- 
» noux. » Je dy que non, et ]e preuve indubitablement, pourveu 
que j'aye protesté que je parle dela vraye essence de l'adoration. 

1* Si l'adoration gist en ces actions exterieures, les anges et 
bien-heureux esprits ne pourroient pas adorer; car ils n'ont ny 
genoux ny teste pour les ployer et incliner : neantmoins ils ont 
commandement de l'adorer : Adorez-le, 6 tous vous anges d'ice- 
luy (Psal. 96)! Je ne croy pas qu'aucun entende que les en- 
censemens qu'ils jettent à Dieu (Apoc. 8); soient materiels car 
S. Jean declare au contraire que ce sont les-oraisons des saincts. 
Que s'il est dit qu'ils jettent leurs couronnes aux pieds de celuy 
qui sied au throsne (Apoc. &), bien que leur adoration soit ex- 
primée par une action exterieure, si ne se doit-elle pas entendre 
que de l'esprit; car, comme leurs couronnes et felicitez sont spi- 
rituelles, aussi l'hommage, recognoissance et sousmission qu'ils 
en font n'est que purement spirituelle. 

2° Mais pour Dieu! les paralyliques et perclus qui n'ont aucun 
encens, ny genoux, ny mouvement à leur disposition, peuvent- 
ils pas adorer Dieu? ou s'ils sont exempts de la loy qui dit : Tu 
adoreras le Seigneur ton Dieu (Matth. 4)? 

3° O chrestiens de genoux et materiels! vous: sgavez si bien 
alleguer hors de propos et saison, quand vous combattez les sa- 
crées ceremonies, Que les vrays adorateurs adorent en esprit 
et en verité (Joan. 4)! Certes, ces sainctes parolles ne ban- 
nissent point les actions exterieures, quand elles procedent de 
l'esprit et verité; mais ne voyez-vous pas tout ouvertement 
qu'elles decernent contre vous que la vraye et essentielle adora- 
üon gist en la volonté et action interieure. 

4° Et de faict, qui diroit jamais que les aclions exterieures des 
hypocrites, voire les genuflexions de ceux qui baffoüent nostre 
Sauveur au jour de sa passion, luy mettant la couronne d'espines 
en teste, et le roseau en main, pliant les genoux devant luy, 
fussent des vrayes adorations, et non pas plutost des vrays vitu- 
peres et affronts ? L'Escriture appelle bien cela adorer et salüer; 
mais elle declare, tout sur-le-champ, qu'elle l'entend, non selon 

l& realité et substance, mais selon l'exterieure apparence et 
feinte, disant qu'ils se mocquoient de luy : qui oseroit appeller 
ces mal-heureux vrays adorateurs, et non pas plutost vrays 
mocqueurs? Les choses portent aucunesfois le nom de ce dont 
elles ont les apparences, sans pour cela laisser d'estre indignes 
de le porter; comme quand les enfans de ce monde sont appellez 
prudens, et leur ruse ou finesse, sagesse quoy que ce ne soit 
que folie devant Dieu, et en realité. Ainsi j'appelle les imperti- 
nences du iraitteur, raison, quoy qu'elles soient indignes de ce 
nom. 

Considerons donc un peu quelles raisons le trailieur produit 
pour monstrer qu'adorer c'est s'incliner, faire encensement, 
ployer le genoüil : « Cela, dit-il, se void par la facon de parler 
» de l'Escriture, qui, par le fleschissement de genoux designe Pi- 
» dolastrie, comme il appert par la response faite à Helie ; où 
» les vrays serviteurs de Dieu opposez aux idolastres, sont desi- 
» gnez parce qu'ils n'avoient point ployé le genoüil devant Baal. 
» ny baisé en la bouche d'iceluy (111. Reg. 19) : aussi use l'Escri- 
» ture de ces mots pour descrire les idolastres, qu'ils se sont 
» courbez, qu'ils ont fait encensement, ont baisé la main, ou 
» les livres, ce que font ceux de l'Eglise romaine à leurs images, 
» reliques et croix, dont la conclusion est manifeste, que s'ils 
» ne sont idolastres, si font-ils ce que font les idolastres. » 

Est-il possible que ce traitteur ayt escrit ces choses, veillant? 
Si lefleschissement de genoüil estoit idolastrie, on ne sçauroït aller 
sans idolastrer ; car, pour aller, il faut fleschirle genoüil. Fleschir 
le genoüil, voire se prosterner en terre, est une action indiffe- 
rente, el n'a aucun bien, ny aucun mal, que par l'objet auquel 
on l'addresse : c'est de l'intention dont elle procede qu'elle a sa 
difference de bonté ou de malice. Pour faire que fleschir le ge- 
noüil soit idolastrie, il y faut deux parties : l'une, que ce soit à 
une idole; car qui fleschiroit le genoüil au nom de Jesus, comme 
il est raisonnable que chacun fasse, ou devant un prince, seroit- 
il idolastre? l'autre, que non-seulement le genoüil fleschisse à l'i- 
dole, mais que ce soit volontairement : il faut que le cœur plie à 
mesme que le corps; car idolastrie, comme tout autre peché, 
prend à l'ame et à l'intention : que si l'exterieur a quelque mal, 
il sort de là, comme de sa source. 

Qui est affectionné aux idoles, quand il n'auroit ny genoüil, 
ny jambe, et seroit plus immobile qu'une pierre, il est neant- 
moins vray idolastre. Et au contraire, qui auroit tousjours les ge- 
noux plantez en terre, ne seroit pour tout cela idolastre, sans ces 

deux conditions : l'une, qu'il fust ainsi volontairement; l'autre , 
que ce fust à l'honneur d'une idole. Ainsi jamais il ne fut dit 
que fleschir les genoux soit idolastrer; mais ouy bien de les ftes- 
chir à Baalim, Astaroth, Dagon, et semblables abominations : au- 
tant en dis-je de baiser la main, voire le pied, faire encensement 
et se courber. 

Quand donc le traitteur dit que les catholiques font ces actions 
exterieures aux reliques , images et croix, il dit vray en certaine 
façon; mais pour conclure par-là que les catholiques sont ido- 
lastres, illuy reste à preuver que les images, reliques et croix 
sont des idoles : ce qu'il ne scauroit faire, nyluy,ny sespartisans, 
jeles en defie. Il nesuffit pas, pour estre mauvais, idolastre et sor- 
cier, de faire ce que telles gens font, si on ne les fait à mesme 
intention, et avec mesmes circonstances. 

Les idolastres plient les genoux, font des encensemens, des 
temples, des autels, des festes, des sacrifices; autant en font les 
catholiques, donc ils sont idolastres, la consequence est sotte ; 
car, encore que ces actions soient pareilles, és uns et és autres, 
d'estoffes et de matiere, si ne le sont-elles pas de forme, de façon 
et intention. Or, Dieu ne regarde pas tant ce qui se fait, comme 
la maniere avec laquelle il se fait. L'idolastre dresse toutes ses 
actions à l'idole; c'est cela qui le fait idolastre. Au contraire, 
l'intention du catholique en toutes ses actions est toute portée à 
son Dieu; c'est cela qui le fait catholique. 

Letyran et le prince font mourir : à l'un c'est crime, à l'autre 

„justice. Le brigand et le chirurgien coupent les membres, et 
tirent du sang, l'un pour tuer, l'autre pour guerir. Nous faysons 
quelque chose de ce que font les idolastres, mais nous ne faysons 
rien comme eux. L'objet de nostre religion est Dieu vivant, qui 
la rend toute saincte et sacrée. 

Il faut donc conclure indubitablement que la vraye et pure es- 
sence de l'adoration gist en l’action interieure de la volonté, par 
laquelle on [se sousmet à celuy qui est adoré, et que la cognois- 
sance, action de l'entendement , precede la sousmission comme 
fondement; au contraire, l'action exterieure suit la sousmission, 
comme effect et dependance d'icelle. 

CHAPITRE IV. 
DE CE QUI PEUT ADORER ET ESTRE ADORÉ. 


La supreme excellence est adorable de tous, et ne peut adorer 
aucun. Sielle est supreme, comme (1) pourra-t-elle en recognoistre 
aucune autre pour superieure? Les advantages que l'excellence 
divine tient sur toute autre sont infinis et d'infinie eminence; 
tout est bas ou rien en comparaison. Dieu donc, comme Dieu, ne 
peut adorer; mais il peut bien honorer, puisque le simple hon- 
neur n'a pour objet que la simple excellence, et non pas une 
excellence superieure comme l'adoration. 

Par contraire raison, les choses irraisonnables ne peuvent 
adorer, à cause de leur extreme bassesse ; car elles sont privées 
de cognoissance , et par consequent de volonté et de recognois- 
sance. 

Les diables et damnez ne peuvent adorer. J'en ay ditla raison 
nagueres : ils cognoissent la bonté; mais ils la detestent et blas- 
phesment, leur volonté hayt et abomine : Qui te confessera 
en enfer, 6 Seigneur Dieu? disoit David (Psal. 6). Mais s'ils 
n'adorent Dieu, pourront-ils pas adorer autre que Dieu? Je dy 
que non , à proprement parler. L'adoration est une sorte d'hon- 
neur; l'honneur est pour la vertu : or, ces miserables n'ont au- 
cune affection à la vertu, et toutesfois en cette affection gist l'es- 
sence de l'honneur. L'honneur part d'une volonté bien ordonnée, 
qui fait profession et recognoissance de quelque excellence : les 
damnez ont leur volonté toute desordonnée et gastée, qui nefait 
profession que de mal. S'ils recognoissent quelque superiorité, 
ce n'est jamais que forcement, et ne peut estre adoration. Voilà 
quant à l'adoration active. 

Mais quant à la passive, les seuls damnez en sont du tout et 
simplement privez par ces raisons : l'excellence de leur nature 
ne tend à aucune bonté, mais est irrevocablement contournée 
au mal; or, tout honneur tend à la vertu et honnesteté. Leur 
excellence est accablée et estouffée par l'extreme misere et vi- 
leté. L'honneur presuppose bonne affection à l'endroict de celuy 
qu'on honore : or, les malins nous sont irreconciliables, et ne de- 
vons les avoir en aucun commerce d'affection, ains (2) à une totale 
alienation et abomination. Toute autre chose peut estre adorée; 
mais avec une tres-grande difference et diversité d'adoration, et 
pourveu que ce soit sans donner aucune occasion de scandale. 


(4) Comment. — (2) Mais. 

CHAPITRE V. 


L'ADORATION SE FAIT A DIEU ET AUX CREATURES. 


Le mot d'adorer, d'où qu'il soit sorti, ne veut dire autre 
chose que faire reverence, ou à Dieu, ou aux creatures, quoy 
que le simple vulgaire estime que ce soit un mot propre à l'hon- 
neur deu à Dieu. Abraham adore le peuple de la terre, c'est-à- 
dire les enfans de Heth (Gen. 23), c'estoient des creatures. De 
mesmeson parent Loth (Gen. 19). Josué (Jos. 5), Balaam (Num. 22), 
adorent les anges. Saül adore l'ame de Samuël (1. Reg. 28). Isaac, 
benissant son fils Jacob (Gen. 27), luy souhaitte que les peuples 
luy servent, et queles enfans de sa merel'adorent, Joseph songe 
que ses pere, mere et freres l'adorent (Gen. 37). David com- 
mande qu'on adore l'escabeau des pieds de Dieu, parce qu'il est 
sainct (Psal. 98). 

Mais ce seul passage du Paralypomenon suflisoit : Benedixit 
omnis Ecclesia Domino Deo patrum suorum , et inclinaverunt 
se, et adoraverunt Deum, et deinde regem (11. Paral., c. ult.). 
Toute l'Eglise benit le Seigneur Dieu de leurs peres, et s'in- 
clina et adora Dieu, et par apres le roy. Voilà le mot d'ado- 
ration employé pour l'honneur fait à Dieu et aux creatures. Les 
anciens ont suivy ce chemin. Si que S. Augustin dit que nous 
n'avons aucune simple parolle latine, pour signifier la venera- 
tion deué à Dieu seul, mais avons destiné à cet usage le mot 
grec de /atrie , [aute d'autre plus commode. 

Neantmoins, encore que le mot d'adoration signifie non-seule- 
ment la reverence deuë à Dieu, mais encore celle qu'on doit 
aux creatures; si est-ce qu'il penche un peu plus, et est plus 
sortable à signifier la reverence deuë à Dieu. C'est pourquoy les 
anciens ont parfois dit, sans difficulté, qu'on pouvoit adorer les 
creatures, et parfois ils ont fait scrupule de l'advoüer, principa- 
lement lorsqu'ils ont eu affaire avec les chicaneurs et heretiques. 

Par exemple, S. Hierosme proteste : « Je suis venu en Beth- 
» leem, et ay adoré la cresche et berceau du Seigneur. » Et 
ailleurs : « A Dieu, ô Paula, et ayde par prieres ton devot 
» serviteur. » Neantmoins le mesme nie en autres occasions 
qu'on puisse adorer ny servir par devotion aucune creature : 
« Nous ne servons ny adorons les seraphins, ny aucune chose 
» qu'on puisse nommer en ce siecle, ou en l'autre. Qui adora 
» jamais les martyrs? qui estima jamais un homme estre Dieu? » 


180 L'ESTENDART DE LA SAINCTE CROIX. 


Il prend là le mot d'adorer pour l'honneur qui se fait à Dieu. 

S. Ambroise : « Helene, dit-il, ireuva la croix du Seigneur, 
» elle adora le Roy, non le bois, parce certes que cela est 
» erreur payenue, mais elle adora celuy qui pendit au bois. » Il 
parle là de l'adoration, en sorte qu'il semble ne vouloir qu'elle 
&ppartienne qu'à Dieu. Mais bien-tost apres il l'estend encore aux 
creatures : « Helene fit sagement qui esleva la croix sur la teste 
» des roys, affin que la croix de Jesus-Christ soit adorée és (4) 
» rois : cela n'est pas insolence ; mais devotion et pieté, lorsqu'on 
» defere à la sacrée redemption. » Et plus bas, il introduit les 
Juifs se lamentant de l'honneur qu'on fait à Nostre-Seigneur, en 
cette sorte : « Nous avons crucifié celuy que les rois adorent : 
voilà que mesme le clou d'iceluy est en honneur; et ce que 
nous luy avons planté pour sa mort est un remede salutaire, 
et par une certaine rigueur invisible tourmente les demons. 
Les roys s'inclinent au fer de ses pieds; les empereurs prefe- 
rent le clou de sa croix à leurs couronnes et diadesmes. » 
Avez-vous oüy, reformez, les plaintes de cette canaille retaillée ? 
Ils regrettent l'honneur et la vertu de la croix. Seigneur Dieu! 
que voulez-vous devenir, vous autres, qui en faites de mesme. 

S. Athanase parlant à Antiochus : « Pour vray, dit-il, nous ado- 
» rons la figure de la croix, la composant de deux bois. » Mais 
contre les Gentils il change de termes, disant : « Jesus-Christ 
» seul est adoré. » Le mesme, instruisant l'ame fidelle au livre 
de la Virginité : «Siun homme juste, dit-il, entre chez toy, luy 
» allant à rencontre, tu adoreras en terre à ses pieds avec 
» crainte et tremblement ; car ce ne sera pas luy que tu adoreras, 
» mais Dieu qui l'envoye. » Mais traittant contre les heretiques : 
« La creature, dit-il, n'adore point la creature. » 

Saint Epiphane, traittant avec les devots des loüanges de S" 
Marie, mere de Dieu (car le sermon est ainsi intitulé) : Je voy, 
dit-il, qu'elle est adorée par les anges; mais refutant les here- 
tiques : Marie, dit-il, soit en honneur, le Seigneur soit adoré. 

J'ay donc preuvé : 4° Que le mot d'adorer s'applique non- 
seulement à l'hommage deu à Dieu; mais aussi à l'honneur deu 
aux creatures : l'Escriture citée et les passages des Peres en font 
foy. 2° Et que toutesfois ce mesme mot penche un peu plus, et 
est plus propre à signifier l'houneur deu à Dieu seul ; considéra- 
tion qui a meu les anciens d'employer à l'ordinaire autres pa- 
rolles que celle d'adoration pour signifier la reverence deue aux 
saincts, et autres creatures; ou s'ils ny ont employé d'autres 


(4) Parmi ies. 

mots, ils ont limité celuy d'adoration par quelque moderation. 

Ainsi S. Cyrille dit contre Julien : Que nous n'adorons pas 
les saincts comme dieux; mais nous les honorons comme per- 
sonnes principales. Le second Coucile de Nicée appelle la 
veneration des saincis : Adoration honoraire, Honorariam ado- 
rationem. Et le Concile de Trente suivant ce train : Adorons, 
dit-il, Jesus-Christ, et venerons les saincts par les images 
que nous baisons. I) employe pour Nostre-Seigneur le mot d'a- 
dorer, et pour les saincts celuy de venerer. 

Or ce discours despend de deux principes. Le premier, qu'entre 
toutes les especes d'honneur, l'adoration est la plus digne, 
dont S. Augustin dit que les hommes sont appellez servables 
et venerables; que si on y veut joindre beaucoup, ils seront 
encore dits adorables : il faut une grande qualité pour rendre 
une chose admirable. Le second principe est, qu'entre toutes les 
adorations, celle qui appartient.à Dieu est incomparablement 
la plus grande et precieuse; elle est le suc de toute adoration, 
et comme Anastase, evesque de Theopolis, dit, l'emphase et 
ezcellence du tout honneur. 

Ce qu'estant ainsi, puisque le mot d'adoration signifie la 
recognoissance qu'on fait de quelque superieure et eminente 
excellence, il convient beaucoup mieux à l'honneur deu à Dieu 
qu'à celuy des creatures; car il y treuve toute l'estendue et per- 
fection de son objet, ce qu'il ne treuve pas ailleurs. Bref, l'ado- 
ration n'appartient pas esgalement à Dieu et aux creatures : il 
y a à dire de l'infinité; celle qui est deüe à Dieu est si excel- 
lente. en comparaison de toute .autre faite aux creatures, que 
n'y ayant presque aucune proportion, les autres adorations ne 
sont presque pas adoration, au prix de celle qui appartient à 
Dieu. Si que l'adoration estant la supreme sorte d'honneur, elle 
est particulierement propre à la supreme excellence de Dieu. 
Et si bien elle peut estre attribuée aux creatures, c'est par une 
tant esloignée proportion et analogie, quesi par quelque evidente 
circonstance, on ne reduit la signification du mot d'adoration 
à l'honneur des creatures, elle penchera tousjours à l'hommage 
deu à Dieu. Suivant le vieil proverbe des logiciens, le mot egui- 
voque , ou qui signifie deux diverses choses, estant mis tout seul 
& part soy, sans autre declaration, est tousjours pris en sa si- 
gnification plus digne et fameuse : Ana/ogum per se sumptum 
stat pro famosiori significato (D. Thom. 2, 2, q. 84, 1). 

Ainsi au devis (1) qui se passa entre Nostre-Seigneur et la Sa- 
maritaine, le mot d'adorer qui est mis tout court, sans autre ad- 


(1) Entretien. 

dition, signifie non-seulement l'adoration deüe à Dieu seul, mais 
la plus excellente de toutes celles qui se font à Dieu, qui est le 
sacrifice, comme preuvent plusieurs grands personnages par 
raisons inevitables. 

J'ay dit cecy, tant parce qu'en cet aage si fascheux et chican- 
neur, il est expedient qu'on scache parfaictement ce que valent 
les mots, qu'aussi pour respondre au traitteur qui, nous repro- 
chant que nous adorons la croix et les images, se baillant beau jeu 
sur nous, dit : « Que la replique est frivole de dire qu'on ne les 
» adore pas, puisqu'on ne met pas sa fiance en elles; » car je dy 
&u contraire que le traitteur est extremement frivole, de s'ima- 
giner cette replique pour nous, laquelle nous n'advoüons pas 
ainsi creüe, comme elle est couchée, ains, nous tenant sur la de- 
marche de l'Escriture saincte, et de nos devanciers, nous con- 
fessons qu'on peut loysiblement adorer les sainctes creatures, 
notamment la Croix, et disons tout haut avec S. Athanase : 
Nous adorons la figure de la croix. Et avec Lactance : Fle- 
chissez le genotil, et adorez le bois venerable de la croix. 

Vray est que le catholique discret, et scachant que le mot d'a- 
dorer penche plus à l'honneur deu à Dieu qu'à celuy des crea- 
tures, el que le simple vulgaire le prend ordinairement à cet 
usage, le discret catholique, dis-je, n'employera pas ce mot sans 
y joindre unebonne declaration, ny parmy les schismatiques, he- 
retiques, reformateurs et bigearres (1), pour leur lever tout subjet 
de calomnier, ny devant les menus et debiles esprits, pour ne 
leur donner aucune occasion de se mesprendre; car les anciens 
ont fait ainsi. Quand on dit donc qu'on ne met pas sa fiance en 
la croix, c'est pour monstrer qu'on ne l'adore pas en qualité 
de Dieu, et non pour dire qu'on ne l'adore pas en aucune façon; 
mais le traitteur traitte la croix, nostre cause et la sienne, selon 
son humeur. 


CHAPITRE VI. 


LA DIFFERENCE DES HONNEURS OU ADORATIONS GIST EN L'HONNEUR 
LE LA VOLONTÉ. 


Puisque la propre et vraye essence de l'adoration reside en la 
volonté, et non en exterieure demonstration, la grandeur et 
petitesse des adorations, et leurs propres differences, se doit es- 
timer selon l’action de la volonté, purement et simplement, et 
non selon l'action de l'entendement, ny selon les reverences ex- 


(1) Bizarres. 

terieures. Tel cognoist en son ame quelque excellent advantage 
d'un autre sur luy, qui neantmoins ne le voudra pas recognoistre 
à proportion de ce qu'il le cognoist, ains beaucoup moins, ou 
plus. Tesmoins ceux qui, cognoissant Dieu, ne l'ont pas adoré 
comme Dieu. L'adoration donc, ou l'honneur n'aura pas la diffe- 
rence de la grandeur ou petitesse de l'entendement. De mesme 
toute l'Eglise , dit la sacrée parolle, benit ke Seigneur Dieu de 
ses Peres, et s'inclinerent et udorerent Dieu, et le roy apres 
(1. Paral., cap. ult.). Ils font indubitablement deux adorations, 
l'une à Dieu, l'autre au roy, et bien differentes; toutesfois ils 
ne font qu'une inclination exterieure. L'esgalité donc dela sous- 
mission externe n'infere pas esgalité d'honneur ou d'adoration. 

Le patriarche Jacob, penché et prosterné à terre, adora sept 
fois son frere aisné Esaü (Gen. 33); les freres de Joseph l'ado- 
rerent, prosternez à terre (lbid. 43); la Thecuite cheut en 
terre devant David l'adorant (rt. Reg. 14); les enfans des pro- 
phetes venant à la rencontre d'Elisée, l'adorerent prosternez en 
terre (1v. Reg. 2); la Sunanite se jetta aux pieds de Giesi (Zbid. 4); 
Judith se prosternant en terre adora Holopherne (Judith, 10); 
ces sainctes ames, que pouvoient-elles faire plus que cela, quant 
à l'exterieur, pour l'adoration de Dieu? L'adoration donc ne doit 
pas estre jugée selon les actions et demonstrations exterieures. 
Jacob se prosterne esgalement devant Dieu, et devant son frere; 
mais la differente intention qui le porte à ces prostrations et in- 
clinations rend l'adoration qu'il fait à Dieu, se prosternant, toute 
differente de celle qu'il fait à son frere. 

Nostre corps n'a pas tant de plis ny de postures que nostre 
ame. Il n'a point de plus humble sousmission que de se jetter à 
terre devant quelqu'un; mais l'ame en a une infinité de plus 
grandes. De maniere que nous sommes contraints d'employer les 
genuflexions, reverences et prostrations corporelles indifferem- 
ment, tantost à l'honneur souverain de Dieu, tantost à l'hon- 
neur inferieur des creatures : nous nous en servons comme des 
jettons, tantost pour dix, tantost pour mille, laissantàla volonté de 
bailler diverse valeur à ces signes et maintiens exterieurs, par 
la diversité des intentions avec lesquelles elle les commande à 
son corps. Et n'y a peut-estre aucune action exterieure, pour 
humble qu'elle soit, qui ne puisse estre employée à l'honneur 
des creatures, estant produitte avec une intention bien reglée, 
sinon le seul sacrifice, avec ses principales et necessaires appar- 
tenances , lequel ne se peut dresser qu'à Dieu seul en recognois- 


^ 


sance de sa souveraine seigneurie; car à qui oüyt-on jamais 

dire : Je l'offre ce sacrifice, ô Pierre! ô Paul? Hors de là, tout 
l'exterieur est sortable à la reverence des creatures, n'entendant 
toutesfois y comprendre les parolles, entre lesquelles il y en a 
beaucoup qui ne peuvent estre appliquées qu'à Dieu seul. 

Le traitteur, qui met l'essence de l'adoration en la genuflexion, 
et autres actions externes, comme font tous les schismatiques de 
nostre aage, est obligé par consequent de dire que là où il y a 
pareille prostration ou reverence exterieure, il y a aussi pareille 
adoration. Il faut bien cela pour engeoler le menu peuple : mais 
que me respondra-t-il à cette demande? La Magdelene est aux 
pieds de Nostre-Seigneur et les lave (Luc. 7) ; Nostre-Seigneur est 
aux pieds de S. Pierre et les lave (Joan. 13) : l'action de la Mag- 
delene est une tres-humble adoration; dites-moy, traitteur mon 
amy, l'action de Nostre-Seigneur, que fut-elle? Si ce ne fut pas 
une adoration, comme il est vray, donc s'incliner, faire les reve- 
rences et plier les genoux, n'est pas adorer, comme vous avez dit. 

Item, donc une mesme action peut estre faite par adoration, 
et la mesme sans adoration ; et partant on ne scauroit tirer con- 
sequence de l'esgalité des adorations par l'esgalité des actions 
exterieures, ny la difference aussi. Si l'action de Nostre-Seigeur 
fut adoration, aussi bien que celle de la Magdelene (vous estes 
assez bon pour le vouloir soustenir, principalement si vous estiez 
un peu surpris de cholere), donc il adora les creatures : pour- 
quoy donc ne voulez-vous pas que nous en fassions de mesme? 

‘Pour vray, establir l'essence et les differences des adorations 
éd actions exterieures, c'est la prendre sur Nostre-Seigneur, qui 
l'establit dans l'esprit, et sur le diable mesme, lequel ne se 
contente pas de demander à Jesus-Christ qu'il s'incline, mais 
veut que s'inclinant il l'adore : Si te prosternant, dit-il, tu 
m'adores, je te donneray toutes ces choses (Matth. 4). Il ne 
se soucie point de l'inclination et prostration, si l'adoration ne 
l'accompagne. O reformation! en veux-tu plus sçavoir que ton 
maistre? Le nostre, respondant au tien pour monstrer l'honneur 
deu à Dieu, ne dit point : Tu t"inclineras, d'autant que l'in- 
clination est une action purement indifferente; mais il dit seu- 
lement : Tu adoreras le Seigneur ton Dieu. Et parce que 
l'adoration n'est pas encore du tout propre et particuliere pour 
l'honneur de Dieu, mais peut encore estre employée pour les 
creatures, il adjouste à l'adoration le mot de /atrie , disant : 
Tu serviras d iceluy seul. Aussi ne dit-il pas : Tu adoreras 
Je Seigneur ton Dieu; mais oüy bien (1) : Tu serviras à iceluy 


(4) Mais de plus. 

seul, là où au grec le mot de Jatrie est employé. Cette obser- 
vation est expressement du grand S. Augustin és questions sur 
la Genese. On peut adorer autre que Dieu, mais non pas servir 
autre que Dieu, du service appellé, selon les Grecs, /a£rte. 


CHAPITRE VII, 


PREMIERE DIVISION DES ADORATIONS SELON LA DIFFERENCE 
DES EXCELLENCES. 


Iu appartient donc à la volonté de donner et l'essence et les 
differences aux adorations. Mais quels moyens tient-elle à les 
leur donner? deux principalement. Le premier est, par la di- 
versité des excellences, pour lesquelles elle adore les choses : 
à diverses excellences, il faut divers honneurs. Le second est, 
par la diversité des facons avec lesquelles les excellences pour 
lesquelles on adore sont participées et possedées par les objets 
adorables. Comme il y a diverses excellences, aussi peut-on 
participer diversement, et en plusieurs manieres, une mesme 
excellence. 

Partageons maintenant toutes les adorations, selon les plus 
generales divisions des excellences. Toute excellence, ou elle est 
infinie, ou finie, c'est-à-dire, ou divine, ou creée : si elle est 
infinie et divine, l'adoration qui lui est deuë est supreme, 
absolué et souveraine, et s'appelle Ja£rie, d'autant que comme 
dit S. Augustin : Selon l'usage avec lequel ont parlé ceux qui 
nous ont basty les divines parolles, le service qui appartient 
à adorer Dieu, ou tousjours ou au moins si souvent que c'est 
presque tousjours, est appellé /atrie. Latria secundùm con- 
suetudinem qua locuti sunt qui nobis divina eloquia condi- 
derunt, aut semper, aut tam frequenter, ut penè semper, ea 
dicitur servitus, qua pertinet ad colendum Deum. Yl n'y a 
point d'autre mot en la langue latine qui signifie simplement 
l'adoration deuë à Dieu seul. Si l'excellence est finie, depen- 
dante et creée l'adoration sera subalterne et inferieure. 

Mais parce que, de cette seconde sorte d'excellence, il y a une 
innombrable varieté et diversité, divisons-la encore en ses plus 
generales parties, et l'adoration qui lui appartient sera de 
mesme divisée. L'excellence creée, ou elle est naturelle, ou sur- 
naturelle. Si elle est naturelle, il luy faut une adoration civile, 
humaine, et simplement morale : ainsi honore-t-on les sages et 
vaillans. Si elle est surnaturelle, il luy faut une adoration 

moyenne, qui ne soit ny purement humaine, ou civile (car 
l'excellence n'est ny humaine, ny civile), ny aussi divine ou 
supreme; car l'excellence à laquelle elle se rapporte est infini- 
ment moindre que la divine, et est tousjours subalterne : et 
peut-on bien appeller cette adoration religieuse; car nous ne 
nous sousmeltons aux choses surnaturelles que par l'instinct de 
la religion pieuse, devote ou consciencieuse : mais particuliere- 
ment on l'appelle due entre les theologiens, lesquels voyant 
que le mot grec de dulie s'applique indifferemment au service 
de Dieu et des creatures (Apoc. 22; Tit. 2; 1. Cor. 9), et qu'au 
contraire le mot de /atrie n'est presque employé qu'au service 
de Dieu seul, ils ont appellé adoration de latrie celle qu'on fait 
à Dieu, et celle qu'on fait aux creatures surnaturellement excel- 
lentes, adoration de dulie : et pour mettre encore quelque 
difference en l'honneur des creatures, ils ont dit que les plus 
signalées s’honoroient d'hyperdulie, les autres de l'ordinaire et 
generale duke. 


CHAPITRE VIII. 


AUTRE DIVISION DES ADORATIONS SELON LA DIFFERENCE DES MANIERES 
AVEC LAQUELLE LES EXCELLENCES SONT PARTICIPÉES. 


L4 seconde difference des adorations despend de la difference 
des façons ou manieres, avec laquelle les choses qu'on adore 
participent aux excellences pour lesquelles on les adore; car il 
ne suffit pas de parliciper à une grande excellence pour estre 
beaucoup honorable, si on n'y participe excellemment. On 
honore toute sorte de magistrats pour l'excellence du prince, 
duquel ils sont les serviteurs et ministres. L'excellence pour 
laquelle on les honore n'est qu'une; mais on ne les honore pas 
esgalement, parce que tous ne parlicipent pas esgalement à 
cette excellence. Un mesme soleil rend inesgalement claires les 
choses, selon le plus et le moins qu'elles luy sont proches, ou 
qu'elles reçoivent ses rayons. En cette sorte, nous ne partageons 
pas les adorations ou honneurs selon les excellences, mais 
selon les differentes manieres de participer aux excellences. Je 
dy donc ainsi : 4° Ou la chose que nous adorons a l'excellence 
pour laquelle nous l'adorons, en soy-mesme, et de soy-mesme, 
et l'adoration absoluà et independante, souveraine et supreme, 
luy sera deué : c'est Dieu seul qui est capable de cet honneur, 

parce qu'il est seul en soy, de soy, et par soy-mesme excellent, 
ains l'excellence mesme. 

2* Ou elle l'aura en soy, mais non pas de soy, comme ont 
plusieurs hommes, et les anges qui ont reellement en eux les 
bontez et vertus pour lesquelles on les honore, mais ils ne les 
ont pas d'eux-mesmes, mais par la grace de Dieu. Et partant 
l'honneur qui leur est deu est à la verité absolu, mais non pas 
supreme, ny independant, mais subalterne et dependant; car. 
comme ils tiennent leur excellence de Dieu, aussi l'honneur 

‘qu’on leur fait, à raison d'icelle, doit estre rapporté à Dieu. De 
celte sorte d'adoration n'est capable que la creature intelligente 
el vertueuse; car autre que celle-là ne peut avoir la vertu en 
soy, qui est l'excellence pour laquelle on honore. 

3* Ou la chose adorable n'aura reellement, ny de soy, ny en 
soy l'excellence pour laquelle on adore; mais seulement par une 
certaine imputation et relation, à cause de l'alliance, apparte- 
nance, ressemblance, proportion et rapport qu'elle a avec la 
chose qui en soy-mesme a l'excellenée et bonté; et lors l'adora- 
tion deu& aux choses pour ce respect est appellée respective, 
rapportée, ou relative. De laquelle sont capables toutes les crea- 
tures, tant raisonnables qu'autres, hormis les miserables dam- 
nez, qui n'ont autre rapport qu'à la misere, laquelle offusque 
en eux tout ce qui peut y estre demeuré de leurs naturelles 
facultez. 

Mais Dieu , qui n'est capable d'autre excellence que de l'inde- 
pendante, n'est capable d'autre adoration que de l'independante. 
La maniere d'avoir la perfection, avec la dependance, et d'ail- 
leurs que de soy, est trop basse et vile pour Dieu, el beau- 
coup plus la maniere de l'avoir par imputation ou relation ; 
ces menus honneurs ne sont pas sortables pour une excellence 
infinie. L'honneur donc souverain et supreme est deu à Dieu, 
non-seulement pour la perfection infinie qui est en luy, mais 
encore pour la maniere avec laquelle il l'a; car il l'a de soy- 
mesme, et par soy-mesme. 

L'honneur absolu subalterne n'est que pour les creatures in- 
ielligentes, lesquelles seules ont en soy la vertu qui requiert 
l'honneur absolu; mais elles ne l'ont pas de soy, et partant il 
est subalterne. 

L'honneur relatif, ou rapporté, est en certaine façon propre 
et particulier pour les creatures irraisonnables, d'autant qu'elles 
ne sont capables d'autre honneur, n'estant vertueuses, ny d'elles- 
mesmes , ny en elles-mesmes. Et neantmoins les creatures intel- 

ligentes sont encore capables de cet honneur relatif, aussi bien 
que de l'absolu subalterne. Ainsi puis-je considerer S. Jean, ou 
comme tres-sainct personnage, et par-là je l'honore d'honneur 
absolu, quoy que subalterne; ou comme proche parent de 
Nostre-Seigneur, et par-là je l'honore d'un honneur relatif et 
rapporté. 


CHAPITRE IX. 


D'OU SE PREND LA DIFFERENCE DE LA GRANDEUR OU PETITESSE ENTRE 
LES HONNEURS RELATIFS, ET DE LA FACON DE LES NOMMER. 


L'HoNNEUR relalif doit estre prisé à la mesure et au poids de 
l'excellence à laquelle il vise, et selon la diversité avec laquelle 
l'excellence se treuve en la chose honorée. Par exemple, je veux 
mettre en comparaison l'image du prince avec le fils d'un amy : 
si je considere la qualité des excellences pour lesquelles j'honore 
et l'un et l'autre, j'honoreray plus l'image du prince que le fils de 
l'amy (je suppose que ce fils ne me soit respectable que pour l'a- 
mour du pere), parce que l'image du prince appartient à une 
personne qui m'est plus honorable; mais si je considere le rang 
et degré d'appartenance que chacune de ces choses tient à l'en- 
droict des excellences pour lesquelles on les honore, j'honoreray 
beaucoup plus le fils de mon amy que l'image du prince : car, 
bien que je prise plus le prince que le simple amy, si est-ce que 
l'image appartient incomparablement moins au prince que le 
fils à l'amy. 

De mesme, selon la premiere consideration, l'image de Nostre- 
Seigneur est plus honorable que le corps d'un martyr, d'autant 
qu'elle appartient à une infinie excellence, et le corps du martyr 
n'appartient qu'à une excellence limitée; mais, selon la seconde 
consideration, le corps du sainct est plus venerable que l'image 
de Nostre-Seigneur ; car, encore que l'image de Dieu appartienne 
à une excellence infinie, si luy appartient-elle infiniment peu, 
au prix de ce que le corps appartient fort pres au martyr, duquel 
il est une partie substantielle, qui ressuscitera pour estre faite 
participante de la gloire. 

Pour donc donner le juste prix d'honneur, respectif ou relatif, 
qui est deu aux choses, il faut considerer et peser l'excellence à 
laquelle elles appartiennent, et quant et quant (1) le rang et grade 
d'appartenance qu'elles ont à l'endroiet de cette excellence. 
Ainsi la vraye croix et l'image de la croix meritent un mesme 


(1: En méme temps. 

honneur, en tant que l'une et l'autre se rapportent à Jesus- 
Christ : mais elles le meritent bien differemment, en tant que la 
vraye croix appartient plus excellemment à Jesus-Christ, que 
ne fait pas l'image de la croix; car la vraye croix luy appartient 
comme relique, instrument de la redemption, autel de son sa- 
crifice, et son image encore; mais l'image de la croix ne luy 
appartient que comme remembrance (1) de sa passion. La diffe- 
rence de leur adoration ne se prend pas du subjet auquel elles 
appartiennent, mais de la facon en laquelle elles luy appartien- 
nent : elles appartiennent à un mesme subjet; mais non pas en 
mesme facon, ains diversement : c'est ce qui en diversifie et 
rend differentes les venerations. 

Mais comme nommerons-nous ces adorations relatives, selon 
leurs differences? 

1° Pour vray il ne les faut jamais appeller adorations simple- 
ment, et sans bonnes limitations; car, si le mot d'adoration 
penche plus à signifier l'honneur deu à Dieu seul que le subal- 
terne, et que partant il ne doit pas estre employé à signifier le 
subalterne, sinon qu'il soit borné par quelque addition, com- 
bien moins le faut-il mettre en usage, pour signifier les adora- 
lions relatives et imparfaictes, sinon qu'on ayt limité la course 
de sa signification à la mesure de l'honneur qu'on veut nommer. 

2 Il ne suffit pas d'appeller une de ces adorations , adoration 
relative ou imparfaicte; car par ces parolles on ne mettroit 
aucune difference entr'elles. Toutes ont part à ce nom d'adora- 
lion relative, comme à leur genre : cette estoffe leur est com- 
mune. Elles sont toutes de cette espece d'honneur qu'on appelle 
adoration et toutes de cette espece d'adoration qu'on appelle 
relative. Il faut donc accourcir encore ces deux noms par quel- 
que addition : mais où prendra-t-on cette addition? Il la faut 
chercher en la qualité de l'excellence à laquelle vise l'adoration. 
Si elle vise à l'excellence divine, il la faut appeller adoration 
relative, de latrie; car l'honneur qui a pour son subjet la divi- 
nité est appellé /atrie. Si elle vise à l'excellence surnaturelle 
creée, on l'appelle adoration relative, dulie, ou hyperdulie, 
selon le plus et le moins de l'excellence; car ainsi appelle-t-on 
l'honneur deu aux excellences surnaturelles. Si l'adoration vise 
à une excellence purement humaine, elle se nommera adoration 
relative, humaine , ou civile. 

-8* Qui voudra encore plus particulariser ces adorations , selon 
le divers rang de rapport et appartenance que la chose qu'il en 
veut honorer tient à l'endroict de l'excellence à laquelle il vise, 


(1) Représentalion, 

ille pourra faire aysement, disant par exemple : J'honore telle 
chose d'adoration de latrie respective, comme reliques, ou 
images, ou memorial, ou instrument de Jesus-Christ. Ainsi faut- 
il parler des reliques, images, ou instrumens des saincts, lais- 
sant chaque chose en son grade; car, à la verité, les reliques, 
comme les cloux, la vráye croix, le sainct suaire, meritent plus 
d'honneur relatif de latrie, que ne font les images ou simples 
croix de Nostre-Seigneur, d'autant qu'elles appartiennent à Nostre- 
Seigneur, par une relation plus vive et estroite que les simples 
remembrances. 

Au reste, personne ne doit treuver estrange que ces menus 
honneurs, imparfaicts et relatifs, portent les noms des honneurs 
absolus et parfaicts, de latrie, hyperdulie et dulie; car comme 
pourroit-on mieux nommer les feüilles que du nom de l'arbre 
qui les produit, et duquel elles despendent? Les choses que nous 
honorons d'honneur relatif sont appartenances et dependances 
des excellences absoluës : les honneurs que nous leur faysons 
sont aussi des appartenances et dependances des honneurs ab- 
solus que nous portons aux excellences absolués. La croix est 
une appartenance de Jesus-Christ ; l'honneur de la croix est une 
appartenance de l'honneur de Jesus-Christ. L'honneur de Jesus- 
Christ s'appelle justement /atr?e; l'honneur de la croix est 
appartenance de /atrie : c'est une feüille de ce grand arbre, c'est 
une plume de cet aigle qui vise droict au soleil de la Divinité. 

Pourquoy appelle-t-on l'image de S. Claude, S. Claude, et le 
corps mort d'iceluy encore, sinon pour la relation et rapport que 
l'une et l'autre appartenance ont à ce sainct vivant? De mesme 
peut-on appeller l'honneur deu au corps et image de ce sainct, 
du nom de l'honneur deu au sainct mesme; car autant de pro- 
portion que l'image ou le corps d'un sainct homme a à la per- 
sonne du sainct propre, autant en a l'honneur deu au corps et à 
l'image d'un sainct, avec l'honneur qui est deu à la personne d'i- 
celuy. L'homme en peinture est homme, un homme mort est 
homme; mais non pas simplement homme, ains homme par 
proportion, representation et relation. De mesme l'honneur deu 
à l'image et au corps de cet homme, s'il est simplement homme, 
sera humain, non absolument, mais proportionné et relatif : s'il 
est homme sainct, l'honneur sera de du/ie, mais respective et re- 
lative. Si c'est l'image de Jesus-Christ, l'honneur sera de /atrie, 
mais respective. Si on me demande quel amour me fait caresser le 
laquais de mon frere, voire son chien, je ne scaurois nier que ce 
ne soit l'amour fraternel, et que ces affections et beneficences (1) 


(4) Caresses. 

ne soient fraternelles, non que j'estime le laquais, ny le chien 
de mon frere, mais parce qu'ils appartiennent à mon frere : 
aussi la propension ou inclination que j'ay à leur bien n'est pas 
simplement fraternelle, et de mesme estoffe que celle que j'ay à 
l'endroict de mon frere; mais elle y a son rapport et relation, 
dont elle peut estre dite fraternelle relative. Ces hohneurs re- 
latifs et imparfaicts procedent des honneurs absolus et parfaicts ; 
ei non-seulement en procedent, mais s'y rapportent et reduisent : 
ce n'est pas merveille s'ils empruntent le nom du lieu de leur 
naissance et de leur finale retraitte. 

Enfin, jamais il ne faut dire qu'on adore, de /'adoration de 
latrie simplement, autre que Dieu tout-puissant. Le docte Bel- 
larmin le preuve suffisamment, et quand il ne produiroit que le 
Concile septiesme general, qui determine clairement qu'il faut 
honorer les images, mais non pas de /atrie, cela doit suffire; car 
ce qui se dit à ce propos des images appartient à toutes autres 
appartenances exterieures de Dieu. Et certes, puisque l'honneur 
de /atrie est le souverain, il n'est deu aussi qu'à la souveraine 
excellence qui est Dieu. 

J'ay dit l'adoration de latrie simplement, d'autant que si on 
parle d'une latrie imparfaicte et relative, avec semblables mode- 
rations et extenuations, on la doit attribuer à la croix, et autres 
appartenances de Jesus-Christ; autrement non, en facon que ce 
soit : la raison est, parce que, selon la regle des logiciens, le 
mot qui signifie deux, ou plusieurs choses, l'une principalement 
et directement, l'autre par similitude et proportion, estant mis 
à part seul, et sans limitation, il signifie tousjours la chose prin- 
cipalement signifiée : Analoqum perse sumptum stat pro fa- 
mosiori significato. Si on dit homme, cela s'entend d'un homme 
vray et naturel, non d'un homme mort, ou peint; si on dit 
latrie, c'est la vraye latrie, et non la latrie imparfaicte et relative. 
Que si j'ay tousjours dit qu'il ne falloit pas mesme dire simple- 
ment qu'on adoroit les creatures, sinon qu'on y employast des 
circonstances qui restreignissent la signification du mot adorer, 
d'autant qu'il penche plus à l'honneur de Dieu qu'à celuy des 
creatures; combien. plus ay-je raison de dire qu'il ne faut jamais 
mettre en usage le mot seul de latrie, pour aucun honneur que 
pour celuy de Dieu seul, puisque ce mot de /atr£e a esté particu- 
lierement choisy et destiné à cette seule signification , et ne peut 
desormais avoir autre:usage, sinon par proportion et extension? 
Pour vray, le mot equivoque se prend tousjours en sa principale 
signification, quand il est mis seul et. sans limitation, et non 

jamais pour les significations accidentaires et moins principales 
En voilà bien assez, ce me semble, pour les bons entendeurs. 


CHAPITRE X. 


RESOLUTION NECESSAIRE D'UNE DIFFICULTÉ. 


lu vaut mieux loger icy ce mot que de l'oublier; car il est ne- 
cessaire. Si l'adoration relative des appartenances de Jesus- 
Christ s'appelle Zatrie àmparfaicte, parce qu'elle se rapporte à la 
vraye et parfaicte latrie deuë à Jesus-Christ, et de mesme l'ado- 
ration respeclive qu'on porte aux appartenances de Nostre-Dame 
s'appelle hyperdulie, d'autant qu'elle vise à la parfaicte Ayper- 
dulie , deuà à cette celeste Dame, ou l'adoration respective qu'on 
porte aux appartenances des Saincts s'appelle dulie relative, 
d'autant qu'elle se reduit à la parfaicte du/ie deuë à ces glorieux 
Peres : pourquoy n'appellera-t-on adoration de latrie l'honneur 
qu'on fait à la Vierge Mere de Dieu et aux Saincts, puisque 
l'honneur de la mere et des serviteurs redonde tout, et se rap- 
porte entierement à l'honneur et gloire du Fils et Seigneur Jesus- 
Christ , nostre souverain Dieu et Redempteur? Tout honneur se 
rapporte à Dieu, comme il a esté clairement deduit en l'avant- 
propos : donc tout honneur est et se doit appeller adoration rela- 
tive de latrie. 

Cette difficulté merite response. Je la prendray du grand doc- 
teur S. Bonaventure. Les honneurs subalternes se rapportent à 
Dieu en deux fagons , ou comme à leur premier principe et der- 
niere fin, ou comme à leur objet et subjet. Or l'honneur subal- 
terne, quoy que absolu et propre, se rapporte à Dieu comme à son 
principe premier et fin derniere et non comme à son objet. Mais 
l'honneur relatif se rapporte à Dieu comme à son objet et subjet, 
dont il est nommé honneur de latrie. Il est neantmoins imparfaict 
et relatif, d'autant qu'il n'a pas Dieu pour son objet, en tant que 
Dieu se considere en soy-mesme, ou en s& propre nature; mais 
seulement en tant qu'il est representé ou recognu en ses appar- 
tenances et dependances , par la relation et rapport qu'elles ont 
& sa divine Majesté. La reverence que S. Jean portoit aux sou- 
liers de Nostre-Seigneur, s'estimant indigne de les porter, estoit 
une saincte affection de latrie; mais de latrie relative, par 
laquelle il adoroit son Maistre, non en sa propre personne, mais 
en cette basse et abjecte appartenance. 

Les honneurs donc qui visent à Jesus-Christ, comme à leur 
principe et fin finale seulement, ne se peuvent ny doivent, nom- 
mer en aucune facon latrie; mais ceux qui se rapportent à Jesus- 
Christ, comme à leur objet, se peuvent et doivent appeler latrie, 
mais relative et imparfaicte. Or l'honneur de la Vierge et des 
Saincts a pour son objet leur propre excellence qui se treuve 
reellement en leurs personnes : et partant il a son propre nom de 
dulie et hkyperdulie, bien qu'il se rapporte par apres à Dieu, 
comme à sa fin et à son principe. L'honneur de la croix et autres 
appartenances de nostre Sauveur a pour son objet Nosire-Sei- 
gneur mesme , qu'il considere et recognoist en ces choses insen- 
sibles, par la relation qu'elles ont à luy, si qu'on appelle raison- 
nablement cet honneur-là, latrie relative. Ainsi donne-t-on le 
pain au pauvre en aumosne, et au prestre en oblation : l'un ct 
l'autre don vise et tend à Dieu, mais differemment; car l'au- 
mosne vise à Dieu comme à sa fin, et a pour son objet le pauvre; 
l'oblation vise à Dieu, comme à son propre objet, quoy qu'elle 
soit reçeuë par le prestre. 


CHAPITRE XI. 


DEUX FAÇONS D'HONORER LA CROIX. 


ON peut honorer les choses absentes, voire passées et futures, 
au moins conditionnellement : aussi les peut-on priser et loüer. 
Combien de fois, et en combien de fagons les anciens Peres 
firent-ils honneur et adoration au Messie futur? Et pour vray, à 
bien considerer l'essence de lhonneur et adoration, elle nc 
requiert point la presence de son objet, et peut avoir lieu pour 
les choses passées et futures. Le petit traitteur n'oseroit nier 
cette doctrine. « Nous ne pouvons, dit-il, jamais assez honorer 
» la croix, mort et passion de Nostre-Seigneur. » Or la mort et 
passion est passée : Jesus-Christ ne meurt plus, il ne souffre 
plus; on peut donc honorer les choses absentes, et qui ne sont 
point. Marchons maintenant avec cette supposition. 

On peut considerer la vraye croix, comme elle se treuve 
maintenant, separée et deprise d'avec le crucifix, et lors elle 
sera precieuse relique du Sauveur, son lict d'honneur, throsne. 
de sa royauté, trophée de sa victoire, et glorieux instrument de 
nostre redemption : or, comme toutes ces qualitez sont relatives, 
et du tout rapportées à Jesus-Christ, aussi l'honneur qu'on fait à 
la croix en vertu d'icelles est tout relatif au mesme Seigneur, et 

partant, comme appartenant au Sauveur, c'est un honneur de 
latrie ; comme ne luy appartenant pas directement, mais relati- 
vement, c'est une /atrie imparfaicte et relative, et laquelle ne 
doit pas simplement estre dite /airie, ny mesme adoration, 
selon S. Bonaventure (liv. 3, sur les Sentences), comme j'ay 
deduit cy-devant. 

Tel fut l'honneur que l'antiquité rendoit à la croix, souhaitant 
d'en avoirles petites pieces qui en furent esparses par le monde, 
au rapport de S. Chrysostome et de S. Cyrille. Pareil à celuy 
que S. Jean portoit aux souliers de Nostre-Seigneur, qu'il s'esti- 
moit indigne de manier (Joan. 4); pareil à celuy qu'Helisée de- 
feroit au manteau d'Helie, qu'il gardoit si cherement (1v. Reg. 2), 
et S. Athanase à celuy de S. Antoine, et esgal à celuy que tous 
les chrestiens portent au tres-sainct sepulchre de Nostre-Sei- 
gneur, predit par le prophete Isaye en termes exprez (Isa. 11). 

On considere aussi la croix, non plus, comme elle est à pre- 
sent, separée de son crucifix, en guise de relique, mais comme 
elle fut au tems de la passion, lorsque le Sauveur estoit cloüé 
en icelle, que ce precieux arbre estoit chargé de son fruict, que 
ce therebinthe ou myrrhe distilloit de tous costez en gouttes du 
sang salutaire. Et en cette consideration nostre ame honore la 
vraye croix du mesme honneur qu'elle honore le Crucifix, non 
tant (à parler proprement) relativement, comme plutost conse- 
quemment, et par participation, ou redondance (1); car tout 
ainsi que la gloire de Nostre-Seigneur, au jour de la transfigu- 
ration, espandit et communique ses rayons jusques sur ses ves- 
temens, qu'elle rendit blancs comme neige (Matth. 17), de 
mesme la latrie de laquelle nous adorons Jesus-Christ crucifié 
est si vive et abondante, qu'elle rejaillit et redonde sur tout ce 
qui le touche et luy appartient. Telle fut l'opinion de cette pauvre 
dame, qui se contentoit de toucher le bord de la robbe du Sau- 
veur. Ainsi baisons-nous la pourpre et robbe des grands. Or, cela 
n'est pas tant adorer que coadorer par accident et en consequence 
la robbe ou la croix. 

Pour vray, personne n'honore le roy à cause de sa robbe, mais 
aussi personne ne separe la robbe du roy, pour adorer simple- 
ment la personne royale. On fait la reverence au roy vestu, et 
nous adorons Jesus-Christ crucifié; l'adoration portée au Crucifix 
rejaillit et fait reflexion à la croix, aux cloux, à la couronne, 
comme à choses qui luy sont unies, joinctes et attachées. De sorte 
que cette adoration, ou plutost coadoration, estant un accessoire 


(4) Rejaillissement. 

de l'adoration faite au Fils de Dieu, elle porte le nom et appella- 
lion de son principal , ressentant aussi de sa nature. 

A cette façon d'adorer et considerer la croix se rapportent 
presque toutes les plus solemnelles parolles, loüanges et cere- 
monies qui se prattiquent en l'Eglise catholique, à l'endroict de 
la croix; mais entre autres, tout le sainct et devot hymne com- 
posé par le bon Theodulphe, ancien evesque d'Orleans. Voyons- 
le en toutes ses parties, latin et françois : 


Vexilla regis prodeunt , 
Fulget crucis mysterium, 
Quo carne carnis conditor 
Suspensus est patibulo. 


Quo vulneratus insuper 
Mucrone diro lanceæ, 
Ut nos lavaret crimine, 
Manavit unda et sanguine. 


Impleta sunt qua concinit 
David fideli carmine , 
Dicens : In nationibus 
Regnavit à ligno Deus. 


Arbor decora et fulgida, 
Ornuta regis purpura : 
Electa digno stipite , 

Tam sancta membra tangere. 


Beata , cujus brachiis 
Secli pependit pretium , 
Statera facta corporis , 
Prædamque tulit Tartari. 


O Cruz! ave, spes unica, 
Hoc Passionis tempore, 
Auge piis justitiam , 
Reisque dona veniam. 


Te summa Deus Trinitas, 
Collaudet omnis Spiritus , 
Quos per Crucis mysterium 
Salvas , rege per secula. Amen. 


L'estendart vient du Roy des roys, 
Le mystere luict de la croix, 
Où pend en chair, saincte , sacrée, 
Celui qui toute chair a creée. 

Où de plus est ià mort blessé 
Le flane par la lance percé 
Pour nous rendre nets de soüilleure, 
Le sang sort et l'eau toute à l'heure. 


Ores (1) on voit verifié 
Ce que David avoit crié : 
Que Dieu par le bois qui le serre 
Regneroit un jour sur la terre. 


Arbre beau , tout resplendissant 
De la pourpre du Roy puissant, 
Arbre sur tous autres insigne , 

Par l'attoucher de chair si digne. 


Heureux qui tient és bras pendu 
Le prix du monde tout perdu, 
Le corps deçà tout en balance, 
Delà l'enfer eL sa puissance. 


Je te salué, à saincte croix, 
Nostre espoir seul en ces destroils; 
Donne aux bons aceroist de justice, 
Pardonne aux pecheurs leur malice. 


Dieu seul grand , haute Trinité, 
Tout esprit loué ta bonté; 
Si la croix sauve les coupables, 
Rends-nous de perdus perdurables. 


Qui ne void qu'en toutes ces parolles on considere la croix 
comme un arbre auquel est pendant le precieux fruict de vie, 
createur du monde, comme un throsne sur lequel est assis le Roy 
des roys? C'est de mesme quand l'Eglise cbante ce que le petit 
traitteur nous reproche : O croix qui dois estre adorée; ô croix 
qui dois estre regardée, aymable aux hommes, plus saincte que 
tous, qui seule as merité de porter le talent du monde, doux 
bois, doux cloux portant le doux faix. C'est la version du trait- 
teur, qui n'est pas certes trop exacte; le latin est plus beau : O 
crux adoranda, 6 cruz speciosa, hominibus amabilis, sanc- 
tior universis, qua sola digna fuisti portare talentum mundi, 
dulce lignum, dulces clavos, dulcia ferens pondera ; et ailleurs : 
Cruz fidelis inter omnes , arbor una nobilis , nulla silva talem 
profert fronde , flore, germine, dulce lignum, dulces clavos , 
dulce pondus sustinet; qui est une piece de l'hymne composé 
par le bon Pere Fortunatus, evesque de Poictiers. Toutes ces pa- 

4) Par là. 

rolles visent à la croix cloüée et joincte à son crucifix, telle qu'ellé 
estoit au tems de sa passion. 

Mais pourquoy la saluë-t-on, pourquoy luy parle-t-on, comme 
on feroit au Crucifix mesme? Certes, c'est parce que les mots vont 
à la croix; mais l'intention est dressée au Crucifix : on parle du 
Crucifix sous le nom de la croix. Ne disons-nous pas ordinaire- 
ment : Il appella cinquante cuirasses, cinquante lances, cent 
mousquets, cent chevaux? n'appellons-nous pas l'enseigne d'une 
compagnie celuy qui porte l'enseigne? Si, parlant des chevaux, 
nous entendons les chevaliers, si par les mousquets, lances, cui- 
rasses, nous entendons ceux qui portent les mousquets, lances 
et cuirasses, pourquoy par la croix n'entendrons-nous bien le 
Crucifix? Ne parlons-nous pas souvent du roy de France, et du 
duc de Savoye , sous les noms de fleur de lys, et croix blanche, 
parce que ce sont les armes de ces souverains princes? pourquoy 
ne parlerons-nous du Sauveur sous le nom de la Croix, qui est 
sa vraye enseigne? C'est donc en ce sens qu'on s'addresse à la 
croix, qu'on la salué et invoque : comme aussi nous addres- 
sons au siege, et y appellons, pour dire qu'on appelle à celuy qui 
sied au siege. Mais il faut joindre à cecy ce que j'ay dit au se- 
cond livre, chapitres rx et x. 


CHAPITRE XII. 


DEUX AUTRES SORTES D'HONNEUR POUR LA CROIX. 


IL y & deux sortes de signes; car les uns representent et signi- 
fient naturellement par la despendance, appartenance, rapport 
ou proportion qu'ils ont à l'endroict des choses representées par 
iceux. Ainsi les fumées et lesses des cerfs et sangliers, ou leurs 
foyes et traces, sont signes naturels des bestes qui les ont jettées 
et fuites, parla despendance et rapport qu'elles ont avec icelles : 
ainsi la fumée est signe du feu, et l'ombre du corps. D'autre 
part il y a des signes qui ne representent ny signifient aucune 
chose naturellement, mais par l'institution et volonté des per- 
sonnes, comme quand anciennement les commissaires des 
guerres, ou controlleurs mettoient le Thita, ©, pour signe de 
mort, et le Thau, n, pour signe de vie. 


0 multüm ante alias infeliz littera Thita! 


Ou quand Raab (Jos. 2) mit une cordelle rouge penduë à la 

fenestre, pour marque de la sauve-garde que les Israélites de- 
voient à sa maison; car quelle convenance ou proportion y a-t-il 
entre les choses signifiées et tels signes, qui se puisse dire natu- 
relle? Je ne dy pas que ces signes ayent esté instituez sans raison 
ny mystere, mais je dy que de leur nature ils n'avoient aucun 
rapport à ce qu'ils signifioient, et qu'il a esté besoin que par 
l'institution humaine ils ayent esté assignez et contournez à cet 
usage ; là où les signes naturels, sans l'entremise d'aucune insti- 
tution, par la naturelle liaison et proportion qu'ils ont avec leurs 
objets, ils les signifient et representent. 

Or, la figure de la croix peut avoir et l'un et l'autre usage : elle 
peut estre signe naturel, et signe volontairo ou arbitreire. Certes, 
la croix a une naturelle convenance et proportion avec le Crucifix 
et la crucifixion : les mots mesmes le monstrent, et partant elle 
represente et signifie naturellement le Crucifix. C'est son ordi- 
naire usage, lequel n'excede point sa portée naturelle; et consi- 
derée en cette sorte, on l'honore de l'honneur que j'ay si souvent 
remarqué, à scavoir d'une latrie imparfaicte et relative, telle que 
l'on porte au livre des Evangiles, et autres choses sacrées, ainsi 
qu'il est determiné au Concile septiesme, acte sepliesme, et au 
Concile huictiesme, acte troisiesme, wu? sup. Laquelle est reelle- 
ment et immediatement portée et dressée à la croix, comme à 
son premier et particulier objet : puis tout d'un coup rapportée 
et redressée au Crucifix, comme à son objet final, universel et 
fondamental; puisque l'honneur porté à la croix (en tant qu'elle 
est remembrance du Crucifix et de sa crucifixion) n'est autre 
chose qu'une despendance, appartenance et accessoire de la 
grande ei souveraine latrie, deué à la majesté de celuy, lequel 
estant esgal à Dieu son Pere s'est humilié et abaissé jusques à la 
mort de la croix. 

Voilà l'honneur deu à la croix, comme signe naturel de nostre 
Sauveur souffrant et paslissant pour nous, auquel, pour l'affran- 
chir de tous reproches, il a esté expedient de faire convenir 
l'institution du peuple chrestien ; car, puisque la figure de la croix, 
selon la nature, n'a non plus de proportion àla croix du Sauveur 
qu'à celles des larrons qui furent crucifiez pres de luy, ou de tant 
et tant de milliers de crucifix qu'on a fait mourir ailleurs, et en 
d'autres occasions , pourquoy prend-on ainsi indistinctement les 
croix pour remembrances et signes naturels de la seule passion 
du Sauveur, plutost que des autres? Certes, je l'ay desjà dit, ila 
esté besoin que l'institution du peuple chrestien ayt eu lieu en 
cet endroict pour retrancher et raccourcir la signification et re- 


LIVRE IV, CHAPITRE XII. 199 


presentation que la figure de la croix pouvoit avoir naturelle- 
ment, à ce qu'elle ne fust en usage pour autre chose que pour 
representer et signifier la saincte crucifixion du Redempteur. 

Cecy a esté observé dés le temps de Constantin le Grand. 
Mais, comme je ne traitte icy que de la croix de Jesus-Christ , 
aussi n'entends-je parler d'une figure de croix que celle qui 
particulierement et destinement est employée à representer 
Jesus-Christ crucifié. Si bien qu'il n'y peut avoir aucune dis- 
tinction, d'autant que la figure de la croix de Jesus-Christ n'a 
autre naturelle proportion qu'à la crucifixion de Jesus-Christ, 
puisqu'on l'a ainsi limitée et bornée. Comme l'image de Cesar 
n'a autre rapport qu'à Cesar, si on la considere ainsi particu- 
larisée, quoy que si on la considere comme image d'homme, 
elle puisse avoir proportion à tout homme. Je maintiens donc 
que les croix des chrestiens n'ont autre naturelle signification 
que de la passion de Jesus-Christ, puisque les chrestiens ne 
prisent autre image, ou figure de la croix, sinon celle en parti- 
culier qui est image de la croix de leur Sauveur. 

Voyons maintenant si l'image de la croix de Jesus-Christ peut 
avoir quelqu'autre usage honorable, par le choix et institution 
du peuple chrestien, outre celuy qu'elle a de sa nature. La 
volonté des hommes n'a pas le pouvoir de bailler aucune reelle 
valeur aux choses, outre celle qu'elles ont de leur nature; 
mais elle peut bien leur bailler un prix imaginaire, et une esti- 
mation, supposée ou feinte, selon laquelle on les honore ou 
-deshonore plus ou moins. Par exemple, l'ambassadeur du roy 
est aucunesfois honoré comme ambassadeur, et lors il est luy- 
mesme honoré à proprement parler; car aussi. à proprement 
parler, il est ambassadeur, qui est la qualité pour laquelle on 
T'honore, bien que ce soit en contemplation d'autruy, à scavoir 
du roy. Autresfois on houore l'ambassadeur, en guise du roy, 
de l'honneur propre au roy ; et lors, à proprement parler, c'est 
le roy qui est honoré en son ambassadeur, et non pas l'ambassa- 
deur mesme : parce que proprement l'ambassadeur n'est pas le 
roy, il tient seulement lieu pour le roy, et le represente par 
la fiction et supposition que les hommes en font. De mesme, 
quand quelqu'un prend possession de quelque chose pour un 
autre, il n'est pas proprement possesseur, mais celuy pour lequel 
la possession est prise. 

Item, quand on fait à l'endroict des statués des princes tres- 
passez tous les honneurs et ceremonies qu'on feroit à l'endroict 
du roy vivant, comme quand, selon le tesmoignage de Sextus 

Aurelius Victor, Trajan jà decedé, triompha à Rome, et sa 
statué fut assise pour luy au char triomphal. On ne scauroit dire 
que tels honneurs soient proprement portez aux statués; ains 
aux princes representez par les statuës, non d'une representation 
naturelle, mais d'une representation arbitraire, feinte et ima- 
ginée par l'institution des hommes. 

Le docte Bellarmin produit ces exemples. II y en a d'autres 
non moins à propos, comme celuy qui est recité par Nicetas 
Chroniates, au livre cinquiesme des gestes de l'empereur Manuël 
Commenus , de l'image de Nostre-Dame assise sur un char triom- 
phal d'argent doré, et menée parmy la ville de Constantinople, 
en recognoissance de la victoire obtenué sur les Pannoniens, par 
l'empereur, à la faveur de l'intercession de la glorieuse Vierge; 
car qui ne void en cetle celebrité, que le triomphe est deferé 
non à l'image, mais à Nostre-Dame , representée par l'image? et 
de plus que cette image represente la Vierge, non d'une simple 
representation, selon sa portée naturelle, mais d'une representa- 
tion instituée par la fiction et estimation arbitraire des hommes? 

Ainsi void-on ordinairement que les effigies et images sont 
deshonorées pour les mal-faicteurs qu'on ne peut attrapper ; on 
pend et brusle leurs representations en leur place, comme si 
c'estoit eux-mesmes, et lors le deshonneur ne se fait pas à 
limage proprement, mais au mal-faicteur, au lieu duquel elle 
est supposée ; aussi ne dit-on pas : On a pendu l'image de tel ou 
tel mal-faicteur, mais plutost : On a pendu tel ou tel en effigie, 
d'autant que telles executions ne se font sur les images , sinon 
en tant qu'en icelles on tient par la fiction du droict les mal-faic- 
teurs pour chastiez, deffaits et punis. Les images donc, outre leur 
faculté naturelle qu'elles ont de representer les choses desquelles 
elles sont images, par la convenance et proportion qu'elles ont 
avec icelles, peuvent estre employées à une autre representation 
et lieutenance par la fiction et institution des hommes. 

Et c'est ainsi, pour revenir au poinct, que l'image dela croix, 
outre la naturelle qualité qu'elle a de representer Jesus-Christ 
crucifié, qui la rend honorable d'un honneur de latrie imparfaicte, 
outre cela, dis-je, elle peut estre destinée et mise en ceuvre, par 
le choix et fiction des hommes, à tenir le lieu et la place du cru- 
cifix, ou plutost de la vraye croix, en tant que joincteau crucifix ; 
et considerée en cette sorte, l'honneur et reverence qu'on luy fait 
ne vise proprement qu'au crucifix, ou à la croix joincte au Sau- 
veur, et non à l'image de la croix, qui n'a autre usage en ce cas 
que de prester son exterieure presence, pour recevoir les actions 

exterieures deuës au Crucifix, au lieu et place d'iceluy, qu'elle 
represente et signifle; et cela sert à l'exterieure protestation de 
l'adoration que nous faysons au Crucifix. 

Ce fut à cette consideration que le glorieux prince des Apostres 
S. Pierre, estant cloüé sur la croix, disoit au peuple : Cestuy-cy 
est le bois de vie, auquel le Seigneur Jesus estant relevé , tira 
toutes choses à soy. Cestuy-cy est l'arbre de vie auquel fut cru- 
cifié le corps du Seigneur Sauveur. Ainsi qu'Abdias babylonien 
recite (si le tiltre du livre ne ment) au livre premier du Combat 
apostolique. Et l'autre apostre aisné de S. Pierre : Je te saluë, 6 
croix qui as esté dediée au corps de Jesus-Christ et ornée par les 
perles de son corps. O bonne croiz, qui as pris ta beauté et ton 
lustre des membres du Seigneur! Et ce qui suit, au recit des 
prestres d'Achaïe. Qui ne void que les croix ny de l'un ny de 
l'autre des freres n'estoient pas la vraye croix du Sauveur? Et 
neantmoins ils s'addressent à icelles ne plus ne moins, comme si 
c'eust esté la mesme croix du salut. 

D'oà vient cela, sinon qu'ils consideroient ces croix-là en guise 
etau lieu dela vraye croix? Et c'est ainsi que l'Eglise ordonne que 
le jour du vendredy sainct, le peuple, prosterné à genoux, vienne 
baiser l'image de la croix; car ce n'est pas à l'image que l'on 
monstre que cet honneur se fait, sinon en tant qu'elle represente 
J.-C. crucifié, tel qu'il estoit au jour de sa passion, duquel elle 
tient la place pour recevoir cette action exterieure simplement, 
sans que l'intention s'arreste aucunement à la figure presente. 

. Et qu'il soit ainsi (1), on use de parolles qui le decouvrent assez; 
car, celuy qui fait le sainct office chante : Ecce lignum crucis; 
Voicy le bois de la croix auquel le salut du monde a esté pendu. 
Et on luy respond : Venez et adorons. Or, on ne regarde point 
si l'image proposée est de bronze ou d'argent, ou d'autre ma- 
tiere, qui monstre assez que lorsqu'on l'appelle bois, c'est en 
tant qu'on la presente au lieu et en guise de la vraye croix. 

Et de faict, comme on attribué tous les honneurs des jours de 
la nativité, passion, et resurrection de Nostre-Seigneur, aux 
jours qui les representent et tiennent leur place, selon l'institu- 
tion des anniversaires et commemorations qu'on en fait. aussi 
fait-on pareils honneurs à l'image de la Croix, quant à l'exte- 
rieur, qu'au Crucifix : mais ce n'est que pour commemorations 
et en vertu de la supposition que l'on fait, que l'image repre- 
sente le Crucifix, et soit en son lieu à la reception de ces cere- 
monies exterieures. Certes, il est mal-aysé de contourner à autre 


(1) Et ce qui le prouve, c'est qu'on usn. 

sens les exterieurs honneurs faits anciennement à l'arche de 
l'alliance. Et les Anglois honorent à mesme consideration le 
siege vuide de leur reyne. Or, en quelque façon que ce soit, 
quand on honore ou la croix en guise de Crucifix, ou. autre 
chose, quelle qu'elle soit, au lieu de ce qu'elle represente, on 
les honore aussi improprement qu'elles sont improprement ce 
qu'elles representent. L'adoration donc faite à la croix en cetle 
sorte n'est proprement adoration qu'à l'esgard du Crucifix; et à 
l'endroict de la croix, ce n'est qu'une adoration impropre et re- 
presentative. 

On peut dire que la croix est encore adorée, selon quelque 
exterieure apparence, quand on prie Dieu devant la croix, 
sans autre intention que de monstrer qu'on prie, en vertu de 
la mort et passion du Sauveur : mais on peut beaucoup mieux 
dire, que cela n'est adorer la croix, ny peu, ny prou, puisque 
ny l'action exterieure, ny l'interieure n'est dressée à la croix, 
ne plus ne moins que lorsque nous adorons du costé d'orient, 
selon l'ancienne tradition, nous n'adorons en aucune facon l'o- 
rient; mais monstrons seulement que nous adorons Dien tout- 
puissant, qui s'est levé à nous d'en-haut, pour esclairer tout 
homme venant en ce monde. 

Au demeurant, les pieces du vray bois de la croix, telles que 
nous les avons aujourd'huy, estant mises en forme de croix, 
comme est la saincle croix d'Aix en Savoye, outre les sortes 
d'honneur qu'elles meritent par maniere de reliques, peuvent 
avoir tous les usages de l'image de la croix. C'est pourquoy la 
bien-heureuse Paula , adorant la vraye croix, qui estoit en Hieru- 
salem, de son tems, se prosternoit devant elle, comme si elle y 
eust veu le Sauveur pendant. au recit de S. Hierosme, en son 
epitaphe. De mesme le signe de la croix fait par le mouvement a 
tousles usages des images de la croix, et par conséquent part à 
tous les honneurs. Et outre cela, ila encore pour son particulier 
et ordinaire honneur d'estre une briefve et puissante oraison, à 
raison de quoy il est tres-venerable. 


CHAPITRE XIIT. 


L'HONNEUR DE LA CROIX N’EST CONTRAIRE AU PREMIER COMMANDEMENT 
DU DECALOGUE, ET BRIEFVE INTERPRETATION D'ICEULY. 


Mais une grande objection semble encore demeurer sur pied; 
car il est escrit : Tu n'auras point autres dieux devant moy; 

tu ne te feras aucune idole taillée, ny similitude quelconque 
des choses qui sont au ciel, en haut ny en la terre, à bas, ny 
des choses qui sont és eaux sous terre; tu ne les adoreras , ny 
serviras , car je suis le Seigneur ton Dieu, fort, jaloux (Exod. 
20). Il est donc deffendu d'avoir les images de la croix, et autres 
quelconques. Les schismatiques, et autres adversaires de l'E- 
glise, font profession de puiser en ce commandement toutes les 
injures execrables qu'ils vomissent contre les catholiques ; comme 
quand il les appellent idolastres, superstitieux, punais (1), for- 
cencz, insensibles, ainsi que fait le petit traitteur en plusieurs: 
endroicts. Il ne sera donc que bon de le bien considerer, touchant 
la prohibition qu'il contient de ne faire similitude quelconque, 
qui est ce qui touche à nostre propos. 

Or, j'en ay rencontré quatre signalées interpretations : 1* Les 
Juifs prennent tant à leur rigueur les mots de cette deffense, 
qu'ils rejettent toutes images de quelque sorte qu'elles soient, 
et leur portent une grande hayne, comme le petit traitteur dit. 

Cette opinion est du tout barbare. Les images des cherubins 
(Exod. 25), lyons, vaches, pommes, grenades, palmes, ser- 
pent d'airain (Num. 21), sont appreuvées en l'Escriture. Les 
enfans de Ruben, Gad et Manassé, firent la semblance de l'autel 
de Dieu (Jos. 22), et leur ceuvre est appreuvée. Les Juifs mons- 
irent à Jesus-Christ l'image de Cesar, et il ne la rejette point. 
L'Eglise a eu de tout tems l'image de la croix, ainsi que j'ay 
monsiré au second livre. Par nature on fait la similitude de soy- 
mesme ós yeux des regardans, en l'air, en l'eau, au verre; et 
la peinture est un don de Dieu et de nature. Cette interpretation 
donc combat l'Escriture , l'Eglise, la nature, et n'est aucunement 
sortable aux parolles precedentes, qui deffendent la pluralité 
des dieux, à quoy la deffense des images ne sert à rien; ny aux 
parolles suivantes, qui deffendent l'adoration des idoles, car à 
quoy faire deffendre l'adoration s'il n'est loysible de les avoir, 
ny faire : si on deffend d'avoir simplement aucune similitude, 
qu'est-il besoin d'en deffendre l'adoration? 

2* Un tas de schismatiques et clicanneurs confessent qu'il 
n'est pas deffendu au commandement dont il est question d'avoir 
et faire des similitudes et images, mais seulement de les mettre 
ét faire és eglises et temples. Cette opinion est plus notoirement 
contraire à l'Escriture que la precedente ; car les Juifs et Mahu- 
metans ont au moins pretexte és mots de commandement, qui 
portent tout net qu'on ne fasse aucune similitude. Mais ceux de 


(1) Gátés , nourris. 

cette autre ligue ne sçauroient produire un mot de l'Escriture 
qui porte qu'il soit moins loysible d'avoir des images és eglises 
qu'ailleurs. Les Juifs ont au moins quelque ecorce de l'Escriture 
à leur advantage en ce point; mais ceux-cy, qui ne font que trier 
l'Escriture, n'en ont ny suc ny ecorce : et neantmoins qui ne les 
croira à leur parolle, ils le proclameront idolastre et ante-christ. 

Mais oü fut-ce, je vous prie, que les images des cherubins, 
vaches, lyons, grenades et palmes, estoient anciennement sinon 
au temple, et quant aux cherubins, au lieu le plus sacré ? Voilà 
un grand exemple pour nous; qui nous le veut arracher des 
mains, il doit apporter une grande authorité pour garant : nostre 
exemple estant l'Escriture, il faut une aussi grande authorité 
pour nous en prohiber l'imitation ; il ne suffira pas d'y apporter 
des discours. 

Dieu propose l'ornement des images en ce vieux temple, à la 
veuë d'un peuple si enclin à l'idolastrie; qui gardera l'Eglise 
d'orner les siens des remembrances de la croix et des glorieux 
soldats qui, sous cet estendart, ont abattu toute l'idolastric? 
Aussi certes l'a-t-elle fait de tout tems : jamais elle n'eut temple 
(qu'on scache) sans croix, comme j'ay preuvé cy-dessus. Que si 
les eglises sont maisons du Roy des roys, les ornemens y sont 
fort convenables. Le temple est image du paradis, pourquoy 
n'y logera-t-on les pourtraicts de ce qui est en paradis? Quelles 
plus sainctes tapisseries y peut-on attacher? 

Et outre tout cela, cette interpretation tant prisée par les nova- 
teurs ne cadre nullement à l'imitation de Ja loy, qui veut rejetter 
toute idolastrie; car ne peut-on pas avoir des idoles et idolas- 
trer hors les temples aussi bien que dedans? Certes, l'idole de 
Laban ne laissoit pas d'estre idole (Gen. 31), encore qu'il ne fust 
pas en l'eglise, ou au temple, ny le veau d'or aussi (Exod. 32). 
Ce commandement donc ne rejettoit pas assez toute idolasirie. 

3* Autres ont dit que par cette deffense les autres ressem- 
blances ne sont rejettées, sinon celles qui sont faites pour 
representer immediatement et formellement Dieu, selon les- 
sence et nature divine. Et ceux-cy ont dit la verité, quant à 
ce poinct, que les images de Dieu, à proprement parler, sont 
deffenduës. Mais ils ont mal entendu le commandement, esti- 
mant qu'autres similitudes n'y soient deffenduës, siuon celles 
de Dieu. Qu'ils ayent bien dit quant au premier poiuct, il n'y & 
point de doubte; car ils parlent des images exterieures , corpo- 
relles et artificielles. Or telles images, à proprement parler, 
doivent representer aux sens exterieurs la forme et figure des 

choses dont elles sont images, par la similitude qu’elles ont 
avec icelles. Mais le sens exterieur n'est pas capable d'apprehen- 
der par aucune cognoissance la nature de Dieu infinie et invi- 
sible. Et quelle forme et figure peut avoir similitude avec une 
nature qui n'a ny forme, ny figure, et qui est nompareille? 

Ce qui soit dit, sans rejetter les images, ésquelles on repre- 
sente Dieu le Pere en forme d'un vieillard, et le Sainct-Esprit 
en forme de colombe ou de langues de feu; car elles ne sont 
pas images de Dieu le Pere ou le Sainct-Esprit, à proprement 
parler, mais sont images des apparences et figures par lesquelles 
Dieu s'est manifesté selon l'Escriture, lesquelles apparences et 
figures ne representoient pas Dieu par maniere d'images, ains 
par- maniere de simples signes. Ainsi le buisson ardent, et 
semblables apparences, n'estoient pas images de Dieu, ains 
signes d'iceluy; et tous les pourtraicts des choses spirituelles 
ne sont pas iant pourtraicts de ces choses-là, comme des 
formes et apparences par lesquelles ces choses-là ont esté ma- 
nifestées. 

On ne rejette pas non plus les images ou figures mystiques, 
comme d'un agneau pour representer le Sauveur, ou de colombes 
pour signifler les apostres ; car ce ne sont pas images des choses 
qu'elles signifient, non plus que les mots ou les lettres des choses 
qu'elles denotent : elles representent seulement au sens exte- 
rieur des choses, lesquelles, par voye de discours, remettent en 
memoire les choses mystiquement signifiées par quelque se- 
crette convenance. Bien que je serois d'advis, apres le docte 
Bellarmin, qu'on ne multipliast pas beaucoup de telles images 
des choses invisibles, et qu'il ne fust loysible d'en faire sans le 
jugement de quelque discret theologien. 

Mais au bout de là, je dy que le commandement de Dieu a 
beaucoup plus d'estendué que ne porte cette consideration ; car 
si ce commandement ne deffend que les images de la Divinité . 
à quoy faire sera-t-il particularisé de ne faire similitude quel- 
conque des choses qui sont au ciel, en terre, et és eaux? Item. 
qui adoreroit l'idole d'une chose creée, ne seroit-il pas idolastre 
contre ce commandement? Donc cette interpretation n'est pas 
legitime, ny sortahle à la loy. 

4° Voicy donc enfin la droicte et chrestienne intelligence de 
ce commandement deduite par ordre le plus briefvement et 
clairement que je scauray. 

1* L'idolastrie gist en deux sortes d'actions : les unes sont 
interieures, par lesquelles on croit et recognoist pour dieu ce 

qui n'est pas dieu; les autres sont exterieures, par lesquelles on 
proteste de l'interieur par les inclinations et sousmissions exte- 
rieures. Les premieres actions peuvent estre sans les secondes, 
et semblablement les secondes sans les premieres : car celuy qui 
est affectionné aux idoles, quoy qu'il n'en fasse aucune demons- 
tration, est idolastre; et celuy qui, volontairement, adore ou ho- 
nore les idoles exterieurement, quoy qu'il ne leur ayt aucune 
affection, est idolasire exterieurement, et tant l'un que l'autre 
offense l'honneur deu à Dieu. Or les actions interieures d'ido- 
lastrie sont deffendues par ces parolles : Tu n'auras point 
d'autres dieur devant moi. Les exterieures sont rejettées par 
les suivantes : Tu ne te feras point d’idole, ny similitude 
quelconque, tu ne les adoreras point, ny serviras. Lesquelles 
deux prohibitions ne visant qu'à un mesme but, de rejettor toute 
idolastrie, ne font qu'un seul commandement constitué de deux 
parties. 

Que s'il est ainsi, comme je n'en doubte point, cette prohibi- 
tion de ne faire aucune similitude se doit entendre, non absolu- 
ment et simplement, mais selon la fin et intention du comman- 
dement, comme s'il estoit dit : Tu n'auras point d'autres dieux 
que moy, tu ne te feras aucune idole, ny aucune similitude ; 
à savoir, pour l'avoir en qualité de dieu, ny ne les adoreras 
point, ny serviras en cette qualité-là. De maniere que tout ce qui 
est porté en ce commandement soit entierement rapporté à ce seul 
póinet, de n'avoir autre dieu que le vray Dieu, de ne donner à 
chose quelconque l'honneur deu à sa divine Majesté, et en 
somme de n'estre point idolastre. 

Mais si quelqu'un veut debattre que la probibition De n'avoir 
autre que le seul vray Dieu, soit un commandement separé de 
l'autre deffense : Tu ne te feras aucune idole, ou semblance 
quelconque, pour ne m'amuser à le convaincre par vives raisons 
que je pourrois produire à ce propos, je me contenteray qu'il 
m'accorde que la prohibition de ne faire aucune similitude, et 
de les adorer, n'est qu'un mesme et seul commandement. Ce 
que certes on ne peut nier en aucune façon , sinon que, contre 
la pure et expresse Escriture (Exod. 34), on veuille faire plus 
de dix commandemens en la loy, et qu'on veuille oster à ces 
loyx le nom de Decalogue. Car, si ce n'est qu'un seul commande- 
ment qui deffende de ne faire semblance quelconque, et de ne 
les adorer, il faut que l'une ou l'autre des deux parties qu'il 
contient soit la principale et fondamentale, et que l’autre se rap- 
porte à elle, comme à son but et projet : que si l'une ne se rap- 

portoit à l'autre, et n'en despendoit, ce seroient deux comman- 
demens, et non un seul. Or je vous prie, quelle jugera-t-on 
estre la principale partie de ce second commandement (je parle 
ainsi pour eviter debat); ou cette-cy : Tw ne te feras aucune 
idole taillée , ny similitude quelconque; ou celle-cy : Tu ne les 
adoreras , ny serviras? 

Pour vray, on ne peut dire que la prohibition de ne faire au- 
cune similitude soit le projet et but de tout le commandement ; 
ear à ce compte-là, il ne faudroit avoir, ny faire image quel- 
conque, qui est une rage trop expresse. Et d'ailleurs, comme 
pourroit-on reduire la prohibition de n'adorer les similitudes , à 
celle-là de ne les faire point? S'il est deffendu de ne les faire, à 
quel propos deffendre de ne les adorer, puisque sans les faire on 
ne les peut adorer? Il y auroit une trop grande superfluité en ce 
commandement de plus qu'aux autres. Donc, la principale partie 
de ce commandement, qui est toute sa substance, son intention 
et projet, est la prohibition de n'adorer, ny servir aux idoles et 
similitudes des choses creées; et l'autre prohibition de ne les 
faire point se rapporte à ne les adorer point, ny servir, comme 
s'il estoit dit : Tu ne te feras aucune idole, ny semblance quel- 
conque , pour les adorer et servir. 

Voilà le vray suc de ce commandement, ce qui se peut cognoistre 
evidemment par les grands advantages que cette interpretation 
tient sur toutes les autres; car 1° elle est puisée tout nettement 
de la parolle de Dieu, en laquelle ce qui est dit obscurement en 
un lieu, a accoustumé d'estre dit plus clairement en un autre, 
notamment és articles d'importance et necessaires : or ce qui est 
dit icy par reduplication de negative : Tu ne te feras aucune 
idole, ny semblance quelconque, tu ne les adoreras, ny ser- 
viras, est mis au Levitique purement et simplement, ainsi que 
nous le declarons , en cette sorte : Vous ne ferez aucune idole et 
statué, ny dresserez des tiltres, ny mettrez aucune pierre in- 
signe en vostre terre pour l'adorer (Levit. 26). Et en l'Exode, 
Dieu, en inculquant son premier commandement : Vous ne feres 
point de dieux d'argent ny d'or (Exod. 20), dit-il, monstrant 
assez que s'il a deffendu de ne faire aucune similitude, ce n'est 
sinon affin qu'on ne les fasse pour idolastrer. 

2° Cette interpretation joint tres-bien à toutes les autres 
parties, non-seulement du premier commandement, mais de 
toute la premiere table, lesquelles ne visent qu'à l'establissement 
du vray honneur de Dieu; car elle leve toute occasion à l'ido- 
lastrie et à toute superstition qui peut offenser la jalousie de 

Dieu, sans neantmoins lever le droict usage des images, ny 
imposer à Dieu une jalousie desreglée et excessive, selon ce que 
j'ay dit en l'avant-propos. 

3° Et comme cette interpretation ne rejette aucunement le 
vray usage des images (en quoy les Juifs et Turcs errent), aussi 
rejette-t-elle et abolit tout usage des images, statuës et simili- 
tudes, qui est contraire à l'honneur de Dieu, non-seulement és 
temples et eglises, ce qui ne suffit pas, comme pensent follement 
plusieurs novateurs, ny seulement des similitudes faites pour 
representer la Divinité, qui ne suffit pas non plus, comme esti- 
ment plusieurs autres, mais absolument tout usage idolastrique, 
qui est le vray et unique projet de ce premier commandement. 

4° Adjoustez la convenance de l'idolastrie interieure avec l'ex- 
terieure. L'idolastrie ne consiste pas à se representer en l'ame 
les creatures , par les especes et images intelligibles, mais seule- 
ment à se les representer comme divinitez. Tout de mesme l'ido- 
lastrie exterieure ne consiste pas à se representer les creatures, 
par les ressemblances et images sensibles, mais seulement à se 
les representer comme divinitez; si que comme le commande- 
ment : Tu n'auras autres dieux devant moy, ne deffend point 
de se representer interieurement les creatures; aussi la prohibi- 
tion : Tu ne te feras similitude quelconque, ne deffend pas de 
se representer exterieurement les creatures, mais de se les re- 
presenter pour Dieu, en les adorant et servant. C'est cela seul 
qui est deffendu, tant pour l'interieur que pour l'exterieur. 

5° Et de plus, cette interpretation est du tout conforme à la 
tres-ancienne et catholique coustume de la saincte Eglise, la- 
quelle a tousjours eu des images, notamment de la croix, qui 
est autant à dire, comme asseurer qu'elle est selon l'intention du 
Sainct-Esprit. Bref, le dire de Tertullien est tout vray : Non vt- 
dentur similitudinum legi refragari non in eo similitudinis 
statu deprehensa , ob quem similitudo prohibetur. Ces choses- 
là ne semblent contrarier à la loy des similitudes prohibées, 
lesquelles ne se retreuvent cn l'estat et condition de similitude, 
pour lequel la similitude est deffendué. 

Que l'on ayt donc des images dela croix, aux champs, és 
villes, sur les eglises, dans les eglises, sur les autels, tout cela 
n'est que bon et sainct; car estant faict, institué et prattiqué 
pour l& conservation de la memoire que nous devons avoir des 
benefices de Dieu, et pour honorer d'autant plus sa divine bonté, 
ainsi que j'ay monstré tout au long de ces livres, il ne scauroit 
estre deffendu en la premiere table, qui ne vise qu'à l'establis- 

sement du vray service de Dieu, et abolissement de l'idolastrie. 

De mesme que l'on honore la croix en tout et par tout, puis- 
qu'on ne l'honore que pour tant plus honorer Dieu; que toute 
la veneration qu'onluy porte est relative et dependante ou acces- 
soire, à l'endroict de la supreme adoration deué à sa divine Ma- 
jesté; que ce n'est qu'une branche de ce grand arbre : cela 
n'est en facon quelconque deffendu, puisque celle semblance et 
figure n'est pas employée à l'action pour laquelle les similitudes 
sont prohibées , qui est l'idolastrie; car la croix prise en la facon 
que la prennent les catholiques, ne peut estre ny idole, ny 
subjet d'idolastrie, tant s'en faut qu'elle le soit, l'idole n'estant 
que la representation d'une chose qui n'est point de la condition 
qu'on la represente, et une image fausse, comme dit le pro- 
phete Habacuc (c. 2), et l'apostre S. Paul (r. Cor. 8). Or la croix 
represente une chose tres-veritable, c'est à sçavoir la mort et pas- 
sion du Sauveur : et ne la fait-on pas pour l'adorer et servir, 
mais pour adorer et servir en icelle et par icelle le Crucifix, sui- 
vent le vray mot de S. Athanase : Qui adorat imaginem, in 
illa adorat ipsum regem. 

Si que non-seulement le vray usage des sacrées et sainctes 
images n'est aucunement deffendu ; mais est commandé, et 
compris par tout où il est commandé d'adorer Dieu, et d'ho- 
norer ses saincts, puisque c'est une legitime façon d'honorer 
une personne d'avoir fait, pour la priser, son image et pour- 
traict, selon la mesure et proportion de la valeur du principal 
subjet. 


CHAPITRE XIV. 


CONFESSION DE CALVIN POUR L'USAGE DES IMAGES. 


ENrRE tous les novateurs et reformateurs, il n'en a point esté, 
à mon advis, de si aspre, si hargneux et implacable que Jean 
Calvin. Il n'y en a point qui ayt contredit à la saincte Eglise 
avec tant de vehemence et chagrin que celuy-là, ny qui en aye 
recherché plus curieusement les occasions , el sur tout touchant 
le poinct des images. C'est pourquoy,-ayant rencontré en ses Com- 
mentaires sur Josué une grande et claire confession en faveur 
du juste usage des images, je l'ay voulu mettre en ce bout de 
livre, afin qu'on cognoisse combien la verité de la creance ca- 
tholique est puissante, qui s'est eschappée et levée des mains de 
ce grand et violent ennemy, qui la detenoit en injustice. Or, affin 

que tout soit mieux pesé, je mettray, et son dire, et le subjet 
de son dire au long. 

Les enfans d'Israél estoient desjà saysis de la terre de promis- 
sion, les lots et portions avoient esté assignez à une chascune des 
tribus : si que le grand Josué estima devoir congedier les Rube- 
nites, Gadites (Jos. 22), et la moitié des Manasseens lesquels 
ayant desjà pris et receu le lot de leur partage au delà du Jour- 
dain, avoient neantmoins assisté en tout, et par tout. au reste 
des enfans d'Israël, pour les rendre paysibles dela part du pays 
que Dieu leur avoit promise, comme se rendant eviclionnaires 
les uns pour les autres. Estant donc congediées , les deux tribus 
et demie, pour se retirer au lieu de leurs partages, en la terre 
de Galaad , arrivées qu'elles furent és confins et limites du Jour- 
dain , elles y dresserent un autel d'infinie grandeur (Jos. 10). 

Les Israëlites qui estoient demeurez en Canaan eurent nou- 
velle de l'edification de cet autel, et doubterent que les Rube- 
nites, Gadites, et ceux de la my-tribu de Manassé, ne voulus- 
sent faire schisme et division en la religion, d'avec le reste du 
peuple de Dieu, au moyen de cet autel. De quoy, pour sçavoir 
la vraye verité, ils leur envoyerent en ambassade Phinees, fils 
du grand sacrificateur Eleazar, lequel, presupposant une mau- 
vaise intention en l'edification de cet autel, tanga bien aspre- 
ment de primeface les bastisseurs d'iceluy, comme s'ils eussent 
voulu innover en matiere de religion, et dresser aute! contre 
autel. A quoy les deux tribus et demie firent response, qu'ils 
craignoient qu'à l'advenir la posterité des autres tribus ne vou- 
lust forclore (1) leurs enfans de l'accez du vray autel qui estoit en 
Canaan, sous pretexte de la separation que le Jourdain faysoit 
entre l'habitation des uns et des autres, et d'autant que l'une 
estoit deçà, et l'autre delà ladite riviere : E? pourtant nous 
avons dit, ce furent leurs parolles, que s'ils veulent nous dire 
ainsi, ou à nostre posterité , alors nous leur dirons : Voyez la 
similitude de l'autel de l'Eternel que nos peres avoient fait, 
non point pour l'holocauste, ny pour le sacrifice; mais à ce 
qu'il soit lesmoin entre vous et nous. 

Calvin traduit ainsi , et sur l'excuse des deux tribus et demie, 
fait ce commentaire : « Neantmoins, si semble-t-il qu'il y a eu 
» encore quelque faute en eux, à cause que la loy deffend de 
» dresser des statuës de quelque façon qu'elles soient; mais 
» l'excuse est facile, que la loy ne condamne nulles images, 
» sinon celles qui servent de representer Dieu. Cependant d'esle- 

» ver un monceau de pierre, en signe de trophée, ou pour tes- 
» moignage d'un miracle qui aura esté fait, ou pour reduire 
» en memoire quelque benefice de Dieu excellent, la loy ne l'a 
» jamais deffendu en passage quelconque ; autrement, et Josué, 
» et plusieurs saincts, juges et roys, qui sont venus apres luy, 
» se fussent soüillez en une nouveauté prophane. » Ce commen- 
taire est considerable; car ce fut le dernier ouvrage de son au- 
theur (comme dit Beze en sa preface sur iceluy) et qui le repre- 
sente le mieux, et partant ce qu'il y a dit doit prevaloir contre 
tout ce qu'il a dit entre ses autres escrits inconsiderement, et 
eschauffé au debat qu'il avoit suscité. Mais surtout le texte porte 
une signalée consideration pour l'establissement du juste usage 
des images, et remembrance des choses sainctes : considerons- 
le donc , et finissons tout ce traitté au nom de Dieu. 


CHAPITRE XV. 


CONSIDERATIONS SUR LE TEXTE ALLEGUÉ DE JOSUÉ, 
ET CONCLUSION DE TOUT CET (EUVRE. 


Donc les deux tribus et demie d'une part furent recherchées 
comme suspectes de schisme, à cause de la remembrance de 
l'autel qu'elles avoient erigé; et nous de l'autre costé sommes 
chargez d'idolastrie, et accusez de superstition, pour les images 
de l'autel de la croix, que nous dressons et eslevons par tout. 

Les accusations sont presque semblables. Mais 1* les accusez 
et accusateurs, de part et d'autre, sont extremement differens; 
car les accusateurs des deux tribus et demie, ce furent les dix 
tribus d'Israël, lesquelles, à l'égard des deux et demie, estoient 
4° le gros et le corps de l'Eglise, les deux et demie n'en es- 
toient qu'un membre et portion; 2* les dix estoient en vraye 
possession du tabernacle et autel, les deux et demie n'en avoient 
que la communication; 8° les dix tribus avoient en elles, et de 
leur costé, la chaire de Moyse, la dignité sacerdotale, l'autho- 
rité pastorale , et succession aaronique, les deux et demie n'es- 
toient qu'un simple peuple, et parcelle de la bergerie. Tout cela 
estoit un grand droict apparent et solide aux dix tribus, pour 
entreprendre la correction du fait des deux tribus et demie; 
lesquelles, en multitude, dignité et prerogative, leur estoient du 
tout inferieures. 

Mais si nous considerons nostre condition, de nous qui som- 
mes catholiques, et celle des novateurs, qui nous accusent si 


212 L'ESTENDART DE LA SAINCTE CROIX. 


asprement, nous verrons que tout y va à contre-poids. Les ca- 
tholiques, qui sont les accusez, sont 4° la tige el corps de l'E- 
glise, les novateurs ne sont que branches taillées el membres 
retranchez; 2? les catholiques sont en une ferme et indubitable 
possession du tilire de vraye Eglise, tabernacle de Dicu avoc les 
hommes, autel sur lequel seul l'odeur de suavité est aggreable 
à Dieu, les novateurs, qui ne font que naistre de la terre, comme 
potirons, n'en ont qu'une vaine et fade usurpation; 3° les ca- 
tholiques ont en eux et à leur faveur la chaire de sainct Pierre, 
la dignité sacerdotale, l'authorité pastorale, la succession apos- 
tolique, leurs accusateurs sont nouveaux-venus, sans auire 
chaire que celles qu'ils se sont faites eux-mesmes , sans aucune 
dignité sacerdotale. sans auihoriié pastorale, sans aucun droict 
de succession , ambassadeurs sans estre envoyez, dcleguez sans 
delegation, messagers sans mission, enfans sans pere, execu- 
teurs sans rommission. Ce sont des poincts qui rendent suspecte, 
ains convaincu d'attentat, toute la procedure des censeures que 
les reformateurs font contre nous qui sommes catholiques, aux- 
quels ils sont inferieurs en tant et tant de façons, et si notoirement. 

2° Il y a encore une autre difference entre le subjet de l'accu- 
sation faite contre les deux tribus et demie, par le reste d'Israël, 
et celle que les novateurs foni contre nous, laquelle est bien 
remarquable. L'erection des remembrances et similitudes servit 
d'occasion à l'une et à l'autre accusation : à l'une, l'erection de 
la similitude de l'autel de la loy; à l'autre, l'eslevation de la re- 
membrance de l'autel de là croix. Mais il y a cela à dire, entre 
l'une et l’autre erection, que l'erection de la similitude de l'autel 
de la loy esloit une œuvre notoirement nouvelle, qui, partant, 
meritoit bien d'estre considerée, comme elle fut, avec un peu de 
soupcon, et que l'approbation d'icelle fust precedée d'un bon 
examen. Mais l'erection de la similitude de l'autel de la croix, 
prattiquée de tout tems en l'Eglise, portoit, par son antiquité, 
une autre exemption de touie censeure et accusation. 

3° De plus, il y eut encore une grande difference en la maniere 
de proceder en l'accusation : 4° les dix tribus, quoy que supe- 
rieures aux deux et demie , ne se ruent pas de premiere volée à 
la guerre; mais envoyent premierement une honorable legation 
aux accusez, pour sçavoir leur intention, touchant l’edificalion 
de leur autel nouveau, et à cet effect; 2° ils employent l'autho- 
rité sacrée de leur grand-prestre et pasteur, et la civile de leur 
principaux chefs ; 3* ne demandant pas absolument que l'autel, 
dont il estoit question, fust rasé et renversé, mais simplement 

que les deux tribus et demie, en edifiant un autre autel, ne fis- 
sent aucun schisme ou division en la religion ; 4° et n'alleguent 
point d'autre autheur de leur correction que l'Eglise : Voicy que 
dit toute la congregation de l'Eternel (Jos. 22). O saincte et 
saine procedure! 

Tout au contraire, les reformateurs, qui sont nos accusateurs, 
quoyque noloirement inferieurs : 4° se sont de plein saut jettez 
aux foudres, tempestes et gresles de calomnies, injures, re- 
proches, diffamations , et ont armé leurs langues et leurs plumes 
de tous les plus poignans traicts qu'ils ont sceu rencontrer entre 
les despoüilles de tous les anciens ennemys de l'Eglise, et tout 
aussi-tost les ont dardez avec telle furie, que nous serions jà 
perdus, si la verité divine ne nous eust tenus à couvert sous son 
impenetrable escu : je laisse à part la guerre temporelle suscitée 
par ces evangelistes empistolez, partout où ils ont eu accez; 2° et 
à leur pretendué reformation n'ont employé que la prophane 
audace des brebis contre leurs pasteurs, des subjets contre leurs 
superieurs, et le mespris de l'authorité du grand-prestre evan- 
gelique, lieutenant de Jesus-Christ; 3* renversant, brisant et 
rompant de leur propre authorité les croix dressées, sans autre 
examen de la droicte pretention , ny du droict pretendu de ceux 
qui les avoient eslevées; 4° contre le manifeste consentement de 
toute l'Eglise, contredisant ouvertement à toute la congregation 
de l'Eterne!, aux Conciles generaux, au perpetuel usage des 
chrestiens. 

Ces si grandes differences entre nos accusateurs, leur subjet 
et maniere de proceder d'une part, et les accusateurs, ou plu- 
tost correcteurs des deux tribus et demie. leur subjet et maniere 
de proceder de l'autre part. presupposent une autre quatriesme 
difference, et en produisent une cinquiesme. 

4° Elles presupposent une grande difference en l'intention des 
uns et des autres. Les dix tribus n'avoient autre projet que 
d'empescher le schisme et division; ce fut la charité qui les 
poussa à cet office de correction : qui pourra assez loüer le zele 
qu'ils font paroistre en l'offre qu'ils font à ceux qu'ils veulent 
corriger? Que s? la terre de vostre possession est immonde, 
passez en la terre de la possession de l'Eternel, en laquelle le 
tabernacle de l'Eternel a sa residence, et ayez vos possessions 
entre nous; et'ne vous recellez point, etc. (Jos. 22). C'est une 
offre digne de la congregation de Dieu. 

Au contraire, toutes les poursuites des reformateurs conire 
nous ne respirent que sedition, hayne et division; leurs offres ne 

sont que de leur quitter le gouvernement de l'Eglise, les laisser 
regenter et maistriser, passer sous le bon playsir de leur consti- 
tution; et quant au point particulier dont il est question, ils ont 
fait voir clairement qu'ils n'ont esté portez d'autre affection au 
brisement et destruction des croix de pierre et de bois, que pour 
ravir et enlever celles d'or et d'argent, renversant l'ancienne 
discipline chrestienne, qui ne donne prix à la croix que pour la 
figure, puisqu'ils ne la prisent que pour la matiere. 

Mais enfin, que s'est-il ensuivy de tant de diversitez? Certes, ce 
qu'on en devoit attendre : de differentes causes differens effects. 
Les dix tribus, lesquelles par tant de prerogatives et raisons 
avoient le droict de correction, n'eurent pas si-tost'oüy la decla- 
ration de l'intention des deux tribus et demie , qu'ils la regoivent 
amiablement, et sans presser d'aucune replique, ny recharge, 
la response et excuse des accusez, se reposent tout entierement 
sur leur parolle. La charité les pousse esgalement à se formaliser 
sur l'erection de l'autel nouveau, et à recevoir l'excuse de ceux 
qui l'avoient erigé; le cas neantmoins estoit extremement chas- 
toüilleux en fait de religion. La separation des habitations ren- 
doit le soupçon du schisme fort juste. Mais la charité est toute- 
patiente , elle est benigne, elle ne pense point mal, elle ne 
se plaist point sur l'iniquité , mais se complaist à la verité, elle 
croit tout, elle espere tout (1. Cor. 13). 

Au rebours, l'Eglise catholique, avec tant de signalez advan- 
tages, et de si claires marques de son authorité et saincteté, ne 
peut treuver aucune excuse si sacrée, ny faire aucune si solem- 
nelle justification de son dessein, en l'erection et l'honneur des 
croix, que ses accusateurs ne taschent de contourner en impieté 
et idolastrie, tant ils sont accusateurs naturels des freres. Nous 
avons beau protester de la bonté de nos intentions et de la blan- 
cheur de nostre but, ces nouveaux-venus, ces Abirons, ces Mi- 
cholistes, mesprisent tout, prophanent tout. Il n'y a excuse 
qu'ils n'accusent, il n'y a raison qui les paye. On ne peut vivre 
avec eux, sinon les pieds et mains liez, pour se laisser traisner 
à tous les precipices de leurs opinions. Ils ne regardent qu'au 
travers de leurs desseins; tout ce qu'ils voyent leur semble noir 
et renversé, et avoir mestier de leur main reformatrice , tant ils 
sont esperduëment reformateurs. Nous gravons sur le fer et le 
cuivre, et protestons devant le ciel et la terre, que 


Ce n'est la pierre ou le bois 
Que le catholique adore; 

Mais Dieu lequel , mort en croix, 
De son sang la croix honore. 


Que nous ne faysons l'image de la croix pour representer la 
Divinité , mais en signe de trophée, pour la victoire obtenué par 
nostre roy, pour tesmoignage du grand miracle par lequel la vie 
s'estant rendué mortelle, elle rendit la mort viviflante, et pour 
reduire en memoire l'incomprehensible benefice de nostre re- 
demption. 

A Calvin, auquel ces occasions semblent legitimes pour dresser 
des representations (nonobstant la rigueur des mots de la loy) 
quand il s'agit d'excuser les deux tribus et demie; à Calvin. 
dis-je, et aux autres reformateurs, ce ne sont qu'hypocrisies, 
abus et abominations en nous. Pour deduire la drogue de leur 
reformalion, ils taschent à difformer et rendre suspectes: les 
mieux formées intentions. Nos sainctes excuses, ou plutost nos 
saines declarations, qu'ils devroient.recevoir pour le repos et 
tranquillité de leur tant inquietée conscience, sans plus s'ef- 
frayer et tresmousser en la vanité des songes qu'ils font sur la 
pretendue idolastrie dela croix, c'est cela mesme qu'ils re- 
jettent et abhorrent le plus, et l'appellent endormie , par mepris 


et dedain. 
Ce sont ennemys implacables : leur cœur est de bouë, la clarté 


l'endurcit : il n'y a satisfaction qui les contente, si on ne se 
rend à la mercy de leur impiteuse (1) correction; la rage de leur 
mal-talent ne reçoit aucun remede. Que ferons-nous donc avec 
eux ? cesserons-nous de nous employer à leur salut, puisqu'ils 
n'en veulent pas seulement voir la marque? Mais comme pour- 
rions-nous desesperer du salut d'aucun, pármy la consideration 
dela verlu et honneur de la croix, arbre seul de toute nostre 
esperance, duquel l'honneur plus recognu et certain gist en la 
vertu qu'il a de guerir, non-seulement les playes incurables et 
mortelles, mais &ussi de guerir la mort mesme, et la rendre 
plus. precieuse et sous son ombre, que jamais la vie ne fut 
ailleurs ? 

Plantez donc sur nos genoux, liez avec les bras de la saincte 
meditation, liez, dis-je , et noüez au pied de cet arbre , ô catho- 
liques mes freres! Plus les parolles. les escrits , les deportemens 
de nos accusateurs respireront une hayne irreconciliable à l'en- 
droict de la croix, et de ses devots, plus, de nostre costé, 
devons-nous souspirer chaudement pour eux, et crier de tout 


(4) Sans pitié. 

nostre cœur à celuy qui pend aux branches, pour feüille, fleur 
et fruict : Seigneur, pardonnez-leur, car ils ne savent ce qu'ils 
font (Luc. 37). 


Je te saluë, ô saincte croix, 

Nostre espoir seul en ces destroicts ! 
Donne aux bons aceroist de justice, 
Pardonne aux pecheurs leur malice. 


ll n'y a glace qui ne fonde à tel vent, ny telle amertume qui 
n'adoucisse au plonger de ce bois. C'est là où doivent viser 
toutes nos esperances, et de nostre amendement, et de la con- 
version des desvoyez : laquelle il faut aussi ayder, par voye de 
remonsirance et instruction; car Dieu l'a ainsi ordonné. 

C'est ce que j'ay desiré faire en cet escrit, pour les simples, 
qui en ont plus de besoin ; aussi leur cœur plus tendre et humide 
pourra peut-estre bien recevoir l'impression du signe de la croix, 
d'une si foible main, comme est la mienne : là où les cœurs de 
pierre et de bronze de ceux qui pensent estre quelque chose ne 
presteroient jamais, sinon au ciseau et burin de quelque plus 
ferme ouvrier. Que si Dieu favorise mon projet de quelque desi- 
rable effect; si, en ce combat que j'ay fait pour son honneur, 
contre ce traitteur incognu, il luy plaist me mettre en main 
quelques despoüilles, c'est à Juy seul que l'honneur en est deu. 
C'est en la croix, comme en un temple sacré, où elles doivent 
estre pendués en trophées. Que si mon insuffisance et lascheté 
me prive de tout autre gain, au moins auray-je ce bonheur d'a- 
voir combattu pour le plus digne estendart qui fut, est, et sera, 
et qui est le plus envié du monde. 

L'enseigne de la croix ne fut pas plustost desployée, qu'elle fut 
exposée à la contradiction des Juifs, heretiques et perfides des- 
quels parlant S. Paul : Plusieurs, disoit-il, cheminent desquels 
je vous parlois bien souvent, et maintenant je le dy en pleu- 
rant , ennemys de la croix de Jesus-Christ (Philip. 3). C'estoient 
des reformateurs qui estimoient indigne de la personne du Fils de 
Dieu qu'il eust esté crucifié, ainsi que le gránd cardinal Baronius 
deduit doctement et au long en ses Annalles. Dés-lors, par une 
suite perpetuelle, les Thalmudistes , Samaritains , Mahumetans, 
Wiclefistes , et semblables pestes du monde, ont continué cette 
contradiction à l'endroict du sainct estendart, quoy que, sous 
divers pretextes, les attaques semblent redoubler en nostre aage. 

L'ante-christ approche tousjours plus, ce n'est merveille si 

ses troupes s’advancent plus dru. Quand cet homme de peché et 
roy de l'abominalion sera venu, ce sera lors que le drapeau de 
Ja croix sera le plus attaqué. Mais fasse l'enfer tous ses efforts, 
tousjours cet estendart paroistra haut eslevé en l'armée catho- 
lique. Les apostres, disciples ct premiers chrestiens, voyant les 
heretiques estimer la croix indigne de Jesus-Christ, mirent en 
tout et parlout l'usage du signe de la croix, pour l'honorer eux- 
mesmes en Jesus-Christ, et Jesus-Christ en la croix. Et comme 
l'Eglise, non plus que l'Apostre, n'a Jamais estimé de sçavoir 
ny prescher autre que Jesus-Christ, et iceluy crucifié (1. Cor. 2); 
aussi n'a-t-elle jamais honoré sinon Jesus-Christ, et iceluy cru- 
cifié; non Jesus-Christ. sans croix, mais Jesus-Christ avec sa 
croix, et en croix. Nous adorons ce que nous sçavons (Joan. 4): 
or nous scavons Jesus-Christ en croix, et la croix en Jesus- 
Christ. C'est pourquoy je fay fin par cet abregé et de la doctrine 
chrestienne, el de tout ce que j'ay deduit jusques à present, 
protestant avec le glorieux predicateur dela croix S. Paul ; (mais 
faites, mon Dieu! que ce soit plus de cœur et d'action que d'es- 
crit et de bouche, et qu'ainsi je fasse à la fin de mes jours) : Jå 
n'advienne (1) que je me glorifie , sinon en la croix de Nostre- 
Seigneur Jesus-Christ (Gal. 6). Amen. 


(4) A Dieu ne plaise 

A LA VIE DEVOTE 


AU LECTEUR. 


Mos cher lecteur, cette seconde edition te represente ce livret reveu, 
corrigé et augmenté de plusieurs chapitres et choses notables. Je ne l'ay 
point voulu enrichir d'aucunes citations, comme quelques-uns desiroyent, 
parce que les doctes n'ont pas besoin de cela , et les autres ne s'en soucient 
pas. Quand j'use des parolles de l'Escriture sainete, ce n'est pas tousjours 
pour les expliquer, mais pour m'expliquer par icelles (1), comme plus vene- 
rables et aggreables aux bonnes ames. Je te dy le reste en la preface. 


Nostre-Seigneur soit avec toy. 


ORAYSON DEDICATOIRE. 


O doux Jesus! mon Seigneur, mon Sauveur et mon Dieu, me voicy 
prosterné devant vostre Majesté, voüant et consacrant cel escrit à vostre 
gloire. Animez les parolles qui y sont de vostre benediction, à ce que les 
ames pour lesquelles je l'ay fait en puissent recevoir les inspirations sacrées 
que je leur desire, et particulierement celle d'implorer sur moy vostre immense 
misericorde, affin que, monstrant aux autres le chemin de la devotion 
en ce monde, je ne sois pas reprouvé et confondu eternellement en 
l'autre, ains (2) qu'avec eux je chanle à jamais pour canlique de triomphe 
le mot que de tout mon cœur je prononce en tesmoignage de fidellité 
parmy les hazards de cette vie mortelle : Vive Jesus! Vive Jesus! Oüy, 
Seigneur Jesus, vivez et regnez en nos cœurs és (3) siecles des siecles. 
Amen. 


(4) Elles, — (9) Mais. — (3) Dans les. 


PREFACE. 


Mon cher lecteur, je te prie de lire cette preface pour ta satisfaction el 
la mienne. 


La bouquetiere Glycera sgavoit si proprement diversifier la disposition 
et le meslange des fleurs, qu'avec les mesmes fleurs, elle faysoit une 
grande varieló de bouquets, de sorte que le peintre Pausias demeura court , 
voulant contrefaire à l'envy cette diversité d'ouvrage; car il ne sçeut 
changer sa peinture en tant de façons comme Glycera faysoit ses bouquets : 
ainsi le Sainct-Esprit dispose et arrange avec tant de varieté les enseigne- 
mens de devotion qu'il donne par les langues et les plumes de ses ser- 
viteurs, que la doctrine estant tousjours une mesme, les discours neant- 
moins qui s'en font, sont bien differens, selon les diverses façons desquelles 
ils sont composez. Je ne puis certes, ny veux, ny dois escrire en cette 
Iatroduction, que ce qui a desjà esté publié par nos predecesseurs sur ce 
subjet; ce sont les mesmes fleurs que je te presente, mon lecteur; mais le 
bouquet que j'en ay fait, sera differend des leurs, à raison de la diversité 
de l’ageancement dont il est façonné. 

Ceux qui ont traitté de la devotion, ont presque tous regardé l’instruc- 
tion des personnes -fort retirées du commerce du monde, ou au moins ont 
enseigné une sorte de devotion qui conduit à cette entiere retraitte. Mon 
intention est d'instruire ceux qui vivent és villes, és mesnages, à la cour, 
et qui, par leur condition, sont, ohligez. de faire une vie commune, quant 
à l'exterieur, lesquels bien souvent, sous le pretexte d'une pretenduë im- 
possibilité, ne veulent seulement pas penser à l'entreprise de la vie devote, 
leur estant advis, que comme aucun animal n'ose gouster de la graine de 
"herbe nommée Palma Christi, aussi nul homme ne doit pretendre à la 
palme de pieté chrestienne, tandis qu'il vit emmy 11j la presse des affaires 
temporelles. Et je leur monstre, que comme les meres-perles vivent emmy 
la mer, sans prendre aucune goutte d'eau marine, et que vers les isles Che- 
lidoines il y a des fontaines d’eau bien douce au milieu de la mer, et que 
les pyraustes volent dedans les flammes sans brusler leurs ailes : ainsi 
peut une ame vigoureuse et constante vivre au monde, sans recevoir aucune 


(4) Parmi. 

humeur mondaine, treuver des sources d'une douce pieté au milieu des 
ondes ameres de ce siecle, et voler entre les flammes des convoitises ter- 
restres, sans brusler les aisles des sacrez desirs de la vie devote. Il est vray 
que cela est mal-aysé, et c'est pourquoy je desirerois que plusieurs y em- 
ployassent leur soin, avec plus d'ardeur qu'on n'a pas fait jusques à pre- 
sent, comme, tout foible que je suis, je m'essaye par cet escrit de contri- 
buer quelques secours à ceux qui, d'un cœur genereux , feront cette digne 
entreprise. 

Mais ce n'a toutesfois pas esté par mon eslection, ou inclination que 
cette Introduction sort en public. Une ame vrayement pleine d'honneur 
et de vertu, ayant, il y a quelque tems, receu de Dieu la grace de vou- 
loir aspirer à la vie devote, desira ma particuliere assistance pour ce 
regard; et moy, qui luy avois plusieurs sorles de devoirs, et qui avois 
long-tems remarqué en elle beaucoup de disposition pour ce dessein, je 
me rendis fort soigneux de la bien instruire; et l'ayant conduite par tous 
les exercices convenables à son desir et sa condition, je luy en laissay des 
memoires par escrit , affin qu'elle y eust recours à son besoin. Elle depuis 
les communiqua à un grand docte, et devot religieux, lequel, estimant 
que plusieurs en pourroient tirer du profit, m'exhorta fort deles faire pu- 
blier : ce qui luy fut aysé de me persuader, parce que son amitié avoit 
beaucoup de pouvoir sur ma volonté,:et son jugement une grande autho- 
rité sur le mien. 

Or, affin que le tout fut plus utile et aggreable, je l'ai reveu, et y ay 
mis quelque sorte d'entresuite , adjoustant plusieurs advis et enseignemens 
propres à mon intention; mais tout cela , je l'ai faict sans nulle sorte pres- 
que de loysir. C'est pourquoy tu ne verras rien icy d'exact (1); ains seule- 
ment un amas d'advertissemens de bonne foy, que j'explique par des pa- 
rolles claires et intelligibles : au moins ay-je desiré de le faire. Et quant au 
reste des ornemens du langage, je n'y ay pas seulement voulu penser, 
comme ayant assez d'autres choses à faire. 

J'addresse mes parolles à Philotée, parce que, voulant reduire à l'utilité 
commune de plusieurs ames ce que j'avois premierement escrit pour une 
seule, je l'appelle du nom commun à toutes celles qui veulent estre de- 
votes : car Philotóe veut, dire amatrice ou amoureuse de Dieu. 

Regardant donc en tout cecy une ame qui, par le desir de la devotion, 
aspire à l'amour de Dieu, j'ay fait cette Introduction de cinq parties : en 
la premiere desquelles je m'essaye par quelques remonstrances et exercices 
de convertir le simple desir de Philotée en une entiere resolution, qu'elle 
fait à la parfin, apres sa confession generale, par une solide protestation, 
suivie de la tres-saincte communion, en laquelle se donnant à son Sau- 
veur, et le. recevant, elle entre heureusement en son sainct amour. Cela 
fait, pour la conduire plus advanl, je luy monstre deux grands moyens de 
s'unir de plus en plus à sa divine Majesté : l'usage des sacremens , par les- 
quels ce bon Dieu vient à nous, et la saincte oraison, par laquelle il nous 
tire à soy. Et en cecy j'employe l& seconde partie. En la troisiesme je luy 


(1) De régulier. 


PREFACE. 223 


fay voir comme elle se doit exercer en plusieurs vertus plus propres à 
son advancement, ne m'amusant pas sinon à certains advis particuliers, 
qu'elle n'eust pas sceu aysement prendre ailleurs, ny d'elle-mesme. En la 
quatriesme, je luy fay descouvrir quelques embusches de ses ennemys, 
et luy monstre comme elle s'en doit demesler et passer outre. Et finale- 
ment en la cinquiesme partie, je la fay un peu retirer à part soy, pour se 
rafraischir, reprendre haleine, et reparer ses forces, affin qu'elle puisse 
par apres plus heureusement gaigner pays, et s'advancer en la vie devote. 

Cet aage est fort, bigearre (1), et je prevoy bien que plusieurs diront qu'il 
n'appartient qu'aux religieux et gens de devotion, de faire des conduites 
si particulieres à la pieté, qu'elles requierent plus de loysir que n'en peut 
avoir un evesque chargé d'un diocese si pesant comme est le mien, que 
cela distrait trop l'entendement qui doit estre employé à choses impor- 
tentes. 

Mais moy, mon cher lecteur, je te dy avec le grand S. Denis, qu'il ap- 
partient principalement aux evesques de perfectionner les ames : d'autant 
que leur ordre est le supreme entre les hommes, comme celui des sera- 
phins entre les anges; si (2) que leur loysir ne peut estre mieux destiné qu'à 
cela. Les anciens evesques et Peres de l'Eglise, estoient pour le moins au- 
tant affectionnez à leurs charges que nous, et ne laissoient pourtant pas 
d'avoir soin de la conduite particuliere de plusieurs ames qui recouroient 
à leur assistance, comme il appert par leurs Epistres, imitant en cela les 
Apostres, qui emmy la moisson generale de l'univers , recueilloient neant- 
moins certains espys plus remarquables, avec une speciale et particuliere 
affection. Qui ne sgayt que Timothée, Tite, Philemon, Onesime, saincte 
Thecle, Appia, estoient les chers enfans du grand S. Paul, comme S. 
Marc, et Ste Petronille de S. Pierre? St Petronille, dis-je, laquelle, 
comme preuvent doctement Baronius et Galonius, ne fut pas fille charnelle 
mais seulement spirituelle de S. Pierre. Et S. Jean n'escrit-il pas une de 
ses Epistres canoniques à la devote dame Electa? 

C'est une peine, je le confesse, de conduire les ames en particulier, 
mais une peine qui soulage, pareille à celle des moissonneurs et vendan- 
geurs, qui ne sont jamais plus contens que d'estre fort embesognez et 
ehargez. C'est un travail qui delasse et avive le cœur par la suavité qui 
en revient à ceux qui l'entreprennent, comme fait le cinamome , ceux qui 
le portent parmy l'Arabie heureuse. On dit que la tigresse ayant retreuvé 
l'un de ses petits, que le chasseur luy laisse sur le chemin pour l'amuser, 
tandis qu'il emporte le reste de la littée, elle s’en charge, pour gros qu'il 
soit; et pour cela n'en est point plus pesante, ains plus legere à la course 
qu'elle fait pour le sauver dans sa tasniere, l'amour naturel l'allegeant 
‘par ce fardeau. Combien plus un cœur paternel prendra-t-il volontiers en 
charge une ame qu'il aura rencontrée au desir de la saincte perfection, la 
portant en son sein, comme une mere fait son petit enfant, sans se res- 
sentir de ce faix bien-aymél 

Mais il faut sans doubte que ce soit un cœur paternel : et c'est pour- 


(4) Bizarre. — (9) Tellement. 

quoy les apostres et hommes apostoliques appellent leurs disciples, non 
seulement leurs enfans, mais encore plus tendrement leurs petits enfans. 

Au demeurant, mon cher lecteur, il est vray que j'escris de la vie de- 
vote sans estre devot, mais non pas certes sans desir de le devenir; et 
c'est encore cette affection qui me donne courage à t'en instruire. Car, 
comme disoit un grand homme de lettres; la bonne fagon d'apprendre, 
c'est d'estudier; la meilleure, c'est d'escouter, et la tres-bonne, c'est 
d'enseigner. Il advient souvent, dit S. Augustin, escrivant à sa devote 
Florentine, « que l'office de distribuer, sert de merite pour recevoir, et 
» l'office d'enseigner, de fondement pour apprendre. » 

Alexandre fit peindre la belle Compaspé, qui lui estoit si chere, par 
la mein de l'unique Apelles. Apelles, forcé de considerer longuement 
Compaspé, à mesure qu'il en exprimoit les traicts sur le tableau , en im- 
prima l'amour en son cœur, et en devint tellement passionné , qu'Alexandre 
l'ayant recognu, et en ayant pitié, la luy donna en mariage, se privant 
pour l'amour de luy de la plus chere amye qu'il eust au monde. En quoy, 
dit Pline, i! monstra la grandeur de son cœur, autant qu'il eust fait par 
une bien grande victoire. Or, il m'est advis, mon lecteur, mon amy, 
qu'estant evesque, Dieu veut que je'peigne sur les cœurs des personnes, 
non-seulement les vertus communes, mais encore sa Lres-chere et bien 
aymée devotion, et moy, je l'entreprens volontiers, tant pour obeyr et. 
fayre mon devoir, que pour l'esperance que j'ay qu'en la gravant dans 
l'esprit des autres, le mien à l’adventure en deviendra sainctement amou- 
reux. Or, si jamais sa divine Majesté m'en void vivement espris, elle me 
la donnera en mariage eternel. La -belle et-chaste Rebecca, abreuvant les 
chameaux d'Isaac, fut destinée pour estre son espouse, recevant de sa 
part des pendens d'oreilles et des bracelets d'or; ainsi je me promets de 
l'immense bonté de mon Dieu, que conduisant ses cheres brebis aux eaux 
salutaires de la devotion, il rendra mon ame son espouse, mettant en 
mes oreilles les parolles dorées de son sainct amour, et en mes bras la 
force de les bien exercer, en quoy gist l'essence de la vraye devotion , que 
je supplie s& Majesté me vouloir octroyer, et à tous les enfans de son 
Eglise; Eglise à laquelle je veux à jamais sousmettre mes escrits, mes 
actions, mes parolles, mes volontez, et mes pensées. 


Anessy, ce jour St* Magdeleine, 1608. 

CHAPITRE PREMIER. 
DESCRIPTION DE LA VRAYE DEVOTION. 


Vous aspirez à la devotion, tres-chere Philotée, parce qu'es- 
tànt chreslienne, vous sçavez que c'est une vertu extremement 
aggreable à la divine Majesté. Mais d'autant que les petites fautes 
que l’on commet au commencement de quelque affaire, s’aggran- 
dissent infiniment au progrez, et sont presque irreparables à la 
fin, il faut avant toutes choses que vous sçachiez que (1) c'est, que 
la vertu de devotion : car d'autant qu'il y en a une vraye, et 
qu'il y en a grande quantité de fausses et vaines, si vous ne co- 
gnoissez quelle est la vraye, vous pourriez vous tromper, et vous 
amuser à suivre quelque devotion impertinente et superstitieuse. 

Arelius peignoit toutes les faces des images qu'il faysoit, à l'air 
et ressemblance des femmes qu'il aymoit : et chascun peint la 
devotion selon sa passion et phantaysie. Celui qui est adonné au 
jeusne, se tiendra pour bien devot, pourveu qu'il jeusne, quoy 
que son cour soit plein de rancune; et n'osant point tremper sa 
langue dedans le vin, ny mesme dans l'eau par sobrieté, ne se 
feindra point de la plonger dedans le sang du prochain, par la 
medisance et calomnie. Un autre s'estimera devot, parce qu'il 
dit une grande multitude d’oraysons tous les jours, quoy 
qu'apres cela sa langue se fonde en toutes parolles fascheuses, 
arrogantes et injurieuses parmy ses domestiques et voysins. 
L'autre tire fort volontiers l'aumosne de sa bourse, pour la don- 
ner aux pauvres; mais il ne peut tirer la douceur de son cœur, 
pour pardonner à ses ennemys : l'autre pardonnera à ses enne- 

(Ii C'est que. 
Itl. 45 

mys; mais de lenir raison à ses creanciers, jamais qu'à vive 
force de justice. Tous ces gens-là sont vulgairement tenus pour 
devots, et ne le sont pourtant nullement. Les gens de Saül cher- 
choient David en sa mayson ; Michol, ayant mis une statué dedans 
un lict, et l'ayant couverte des habillemens de David, leur fit 
accroire que c'estoit David mesme qui dormoit malade. Ainsi 
beaucoup de personnes se couvrent de certaines actions exte- 
rieures appartenantes à la saincte devotion; et le monde croit 
que ce soient gens vrayement devots et spirituels; mais en ve- 
rité ce ne soni que des statués et phantosmes de devotion. 

La vraye et vivante devotion, à Philotée, presuppose l'amour 
de Dieu : ains (1) elle n'est autre chose qu'un vray amour de Dieu ; 
mais non pas toutesfois un amour tel quel, car en tant que l'a- 
mour divin embellit nostre ame, il s'appelle grace, nous ren- 
dant aggreables à sa divine Majesté; en tant qu'il nous donne la 
force de bien faire, il s'appelle cAarité; mais quand il est par- 
venu jusques au degré de perfection, auquel il ne nous fait pas 
seulement bien faire, mais nous fait operer soigneusement, fre- 
quemment et promptement, alors il s'appelle devotion. Les aus- 
truches ne volent jamais, les poules volent pesamment, toutesfois 
bassement et rarement; mais les aigles, les colombes, les ha- 
rondelles volent souvent, vistement et hautement : ainsi les pe- 
cheurs ne volent point en Dieu , ains font toutes leurs courses en 
la terre, et pour la terre, les gens de bien, qui n'ont pas en- 
core atteint la devotion, volent en Dieu par leurs bonnes actions, 
mais rarement, lentement et pesamment; les personnes devotes 
volent ea Dieu frequemment, promptement et hautement. Bref, 
la devotion n'est autre chose qu'une agilité et vivacité spiri- 
tuelle, pat le moyen de laquelle la charité fait ses actions en 
nous, ou nous par elle promptement et affectionnement; et 
comme il appartient à la charité de nous faire generalement et 
universellement prattiquer tous les commandemens de Dieu, il 
appartient aussi à la devotion de les nous faire faire prompte- 
ment et diligemment. C'est pourquoy celuy qui n'observe tous 
les commandemens de Dieu, ne peut estre estimé, ny bon, ny 
devot, puisque, pour estre bon, il faut avoir la charité, et pour 
estre devot, il faut avoir, outre la charité, une grande vivacité 
et promptitude aux actions charitables. 

Et d'autant que la devotion gist en certain degré d'excellente 
charité, non-seulement elle nous rend prompts, actifs et diligens 
à l'observation de tous les commandemens de Dieu; mais outre 


(1) Ou plutót, 

cela, elle nous provoque à faire promptement et affectionnement 
le plus de bonnes œuvres que nous pouvons, encore qu'elles ne 
soient aucunement commandées, ains seulement conseillées ou 
inspirées. Car, tout ainsi qu'un homme qui est nouvellement 
guery de quelque maladie, chemine autant qu'il luy est neces- 
saire, mais lentement et pesamment : de mesme, le pecheur 
estant guery de son iniquité, il chemine autant que Dieu le luy 
commande, pesamment neantmoins, et lentement, jusques à 
tant qu'il ayt atteint la devotion; car alors, comme un homme 
bien sain, non-seulement il chemine, mais il court et saute en 
la voye des commandemens de Dieu, et de plus il passe et court 
dans les sentiers des conseils et inspirations celestes. Enfin, la 
charité et la devotion ne sont non plus differentes l'une de 
l'autre, que la flamme l'est du feu, d'autant quela charité estant 
un feu spirituel, quand elle est fort enflammée, elle s'appelle 
devotion : si (4) que la devotion n'adjouste rien au feu de la cha- 
rité, sinon la flamme qui rend la charité prompte, active et dili- 
gente, non-seulement à l'observation des commandemens de 
Dieu, mais à l'exercice des conseils et inspirations celestes. 


CHAPITRE II. 
PROPRIETÉ ET EXCELLENCE DE LA DEVOTION. 


Ceux qui descourageoient les Israélites d'aller en la terre de 
promission, leur disoient que c'estoit un pais qui devoroit les 
habitans, c'est-à-dire, que l'air y estoit si malin, qu'on n'y pou- 
voit vivre longuement, et que reciproquement les habitans es- 
toient des gens si prodigieux, qu'ils mangeoient les autres hommes 
comme des locustes (2). Ainsi le monde, ma chere Philotée , dif- 
fame tant qu'il peut la saincte devotion, depeignantles personnes 
devotes avec un visage fascheux, triste et chagrin, et publiant 
que la devotion donne des humeurs melancholiques et insuppor- 
tables. Mais comme Josué et Caleb protestoient que non-seule- 
ment la terre promise estoit bonne et belle, ains aussi que la 
possession en seroit douce et aggreable : de mesme, le Sainct- 
Esprit, par la bouche de tous les Saints , et Nostre-Seigneur par 
la sienne mesme, nous asseure que la vie devote est une vie 
douce, heureuse et amiable. 

Le monde void que les devots jeusnent, prient et souffrent les 
injures, servent les malades, donnent aux pauvres, veillent, 
contraignent leur cholere, suffoquent et estouffent leurs pas- 


(4) Tellement. — (2, Sauterelles. 

sions, se privent des playsirs sensuels, et font telles et autres 
sortes d'actions, lesquelles en elles-mesmes, et de leur propre 
substance et qualité, sont aspres et rigoureuses; mais le monde 
ne void pas la devotion interieure et cordiale, laquelle rend 
toutes ces actions aggreables, douces et faciles. Regardez les 
abeilles sur le thym : elles y treuvent un suc for amer ; mais en 
le sucçant, elles le convertissent en miel, parce que telle est 
leur proprieté. O mondain! les ames devotes treuvent beaucoup 
d'amertumes en leurs exercices de mortification ; il est vray. 
mais en les faysant, elles les convertissent en douceur et suavité : 
les feux, les flammes, les roües et les espées sembloient des 
fleurs et des parfums aux martyrs, parce qu'ils estoient devots. 
Que si la devotion peut donner de la douceur aux plus cruels 
tourmens, et à la mort mesme, qu'est-ce qu'elle fera pour les 
actions de la vertu? Le sucre adoucit les fruicts mal meurs, et 
corrige la crudité et nuisance de ceux qui sont bien meurs. Or, 
la devotion est le vray sucre spirituel, qui oste l'amertume aux 
mortifications, et la nuisance aux consolations : elle oste le cha- 
grin aux pauvres , et l'empressement aux riches, la desolation à 
l'oppressé, et l'insolence au favorisé, la tristesse aux solitaires, 
et la dissolution à celuy qui est en compagnie; elle sert de feu 
en hyver, et de rosée en esté; elle scayt abonder (1) et souffrir 
pauvreté, elle rend esgalement utile l'honneur et le mespris ; elle 
reçoit le playsir et la douleur avec un cœur presque tousjours 
semblable, rempli d'une suavité merveilleuse. 

Contemplez l'eschelle de Jacob (car c'est le vray pourtraict de 
la vie devote) : les deux costez entre lesquels on monte, et 
auxquels les eschelons se tiennent, representent l'orayson, qui 
impetre (2) l'amour de Dieu, et les sacremens qui le conferent ; 
les eschelons ne sont autre chose que les divers degrez de 
charité, par lesquels l'on va de vertu en vertu, ou descendant 
par l'action au secours et support du prochain, ou montant par 
la contemplation en l'union amoureuse de Dieu. Or voyez, je 
vous prie , ceux qui sont sur l'eschelle : ce sont des hommes qui 
ont des cœurs angeliques, ou des anges qui ont des corps hu- 
mains. Ils ne sont pas jeunes; mais ils le semblent estre, parce 
qu'ils sont pleins de vigueur et agilité spirituelle. Ils ont des 
aisles pour voler, et s'eslancent en Dieu par la saincte oraison, 
mais ils ont des pieds aussi pour cheminer avec les hommes par 
une saincte et amiable conversation; leurs visages sont beaux 
et gays, d'autant qu'ils regoivent toutes choses avec douceur et 


(1) Etre dans l'abondance. — 9) Obtient. 

suavité ; leurs jambes, leurs bras et leurs testes sont toutes à 
descouvert, d'autant que leurs pensées, leurs affections et leurs 
actions n'ont aucun dessein, ny motif que de playre à Dieu; le 
reste de leurs corps est couvert, mais d'une belle et legere robbe, 
parce qu'ils usent voirement (4) de ce monde et des choses mon- 
daines, mais d'une fagon toute pure et sincere, n'en prenant 
que legerement ce qui est requis pour leur condition : telles sont 
les personnes devotes. Croyez-moi, chere Philotée, la devotion 
est la douceur des douceurs, et la reyne des vertus : or c'est 
la perfection de la charité. Si la charité est un laict, la devotion 
en est la cresme; si elle est une plante, la devotion en est la 
fleur; si e'le est une pierre precieuse, la devotion en est l'esclat; 
si elle est un bausme precieux, la devotion en est l'odeur, et 
l'odeur de suavité qui conforte les hommes et resjouit les anges. 


CHAPITRE III. 


QUE LA DEVOTION EST CONVENABLE A TOUTES SORTES DE VOCATIONS 
ET PROFESSIONS. 


Deu commanda en la creation aux plantes de porter leurs 
fruicts chascun selon son genre, ainsi commande-t-il aux chres- 
tiens, qui sont les plantes vivantes de son Eglise, qu'ils produi- 
sent des fruicts de devotion, un chascun selon sa qualité et 
vocation. La devotion doit estre differemment exercée par le 
gentilhomme , par l'artisan, parle valet, par le prince, par la 
veufve, par la fille, par la mariée; et non-seulement cela, mais 
il faut accommoder la prattique de la devotion aux forces, aux 
affaires, et aux devoirs de chaque particulier. Je vous prie, 
Philotée, seroit-il à propos que l'evesque voulust estre solitaire 
comme les Chartreux? Et si les mariez ne vouloient rien amasser 
non plus que les Capucins, si l'artisan estoit tout le jour à l'e- 
glise comme le religieux, et le religieux tousjours exposé 
à toutes sortes de rencontres pour le service du prochain 
comme l'evesque, cette devotion ne seroit-elle pas ridicule, 
desreglée et insupportable? Cette faute neantmoins arrive.bien 
souvent, et le monde, qui ne discerne pas, ou ne veut pas dis- 
cerner entre la devotion et l’indiscretion de ceux qui pensent 
estre devots, murmure et blasme la devotion, laquelle neant- 
moins ne peut mais (2) de ces desordres. 

Non, Philotée, la devotion ne gaste rien quand elle est vraye, 
ains elle perfectionne tout; et lors qu'elle se rend contraire à la 


(1) Méme, — (2: N'est pas cause. 

legitime vocation de quelqu'un, elle est sans doute (1) fausse. 
L'abeille, dit Aristote, tire son miel des fleurs, sans les inte- 
resser, les laissant entieres et fraisches comme elle les a treu- 
vées ; mais la vraye devotion faict encore mieux, car non-seule- 
ment elle ne gaste nulle sorte de vocation ny d'affaires, ains au 
contraire elle les orne et embellit. Toutes sortes de pierreries 
jettées dedans le miel, en deviennent plus esclatanles , chacune 
selon sa couleur; et chascun devient plus aggreable en sa voca- 
tion, la conjoignant à la devotion : le soin de famille en est 
rendu paysible, l'amour du mary et de la femme plus sincere, 
le service du prince plus fidelle, et toutes sortes d'occupations 
plus suaves et amiables. 

C'est une erreur, ains une heresie, de vouloir bannir la vie 
devote de la.compaignie des soldats, de la boutique des arlisans, 
de la cour des princes, du mesnage des gens mariez. Il est vray, 
Philotée, que la devotion purement contemplative, monastique 
el religieuse, ne peut estre exercée en ces vocations-là; mais 
aussi, outre ces trois sortes de devotion, il y en a plusieurs autres 
propres à perfectionner ceux qui vivent és (2) estats seculiers. 
Abraham, Isaac et Jacob, David, Job, Tobie, Sara, Rebecca, 
et Judith en font foy par l'Ancien Testament; et quant au Nou- 
veau, S. Joseph, Lydia, et S. Crespin furent parfaictement 
devots en leurs boutiques; S* Anne, S'* Marthe, S'* Monique, 
Aquila, Priscilla en leurs mesnages; Cornelius, S. Sebastien, 
S. Maurice, parmy les armes; Constantin, Helene, S. Louys , le 
B. Amé, S. Edoüard en leurs throsnes. Il est mesme arrivé que 
plusieurs ont perdu la perfection en la solitude, qui est neant- 
moins si desirable pour la perfection, et l'ont conservée parmy la 
multitude, qui semble si peu favorable à la perfection. Loth , dit 
S. Gregoire, qui fut si chaste en la ville, se soüilla en la solitude : 
où que nous soyons, nous pouvons et devons aspirer à la vie par- 
faicte. 


CHAPITRE IV. 


DE LA NECESSITÉ D'UN CONDUCTEUR POUR ENTRER, ET FAIRE PROGREZ 
EN LA DEVOTION. 


Le jeune Tobie, commandé d'aller en Ragez : Je ne scay nulle- 
ment le chemin, dit-il. Va donc, replique le pere, et cherche 
quelque homme qui te conduise. Je vous en dy de mesme , ma 
Philotée : voulez-vous à bon escient vous acheminer à la de- 
votion? cherchez quelque homme de bien qui vous guide et 

(4) Certainement. — (4) Dans les. 

conduise. C'est icy l'advertissement des advertissemens : quoy que 
vous cherchiez, dit le devot Avila; vous ne treuverez jamais si 
asseurement la volonté de Dieu, que parle chemin de cette humble 
obeyssance tant recommandée, et prattiquée par lous les anciens 
devots. La bien-heureuse mere Therese voyant que madame Ca- 
therine de Cordoué faysoit de grandes penitences, elle desira 
fort l'imiter en cela, contre l'advis de son confesseur qui le def- 
fendoit, auquel elle estoit tentée de ne point obeyr en cet en- 
droict. Et Dieu lui dit : Ma fille, tu tiens un bon et asseuré che- 
min , vois-tu la penitence qu'elle faict? mais moy je fais plus de 
cas de ton obeyssance. Aussi elle aymoit tant cette vertu, qu'outre 
l'obeyssance qu'elle devoit à ses superieurs, elle en voüa une 
toute particuliere à un excellent homme, s'obligeant de suivre 
sa direction et conduicte, dont elle fut infiniment consolée, comme 
apres et devant elle plusieurs bonnes ames, qui, pour se mieux 
assubjettir à Dieu, ont sousmis leur volonté à celle de ses servi- 
teurs : ce que S" Catherine de Sienne loué infiniment en ses 
Dialogues. La devote princesse S" Elisabeth se sousmit avec une 
extresme obeyssance au docteur M. Conrad. Et voicy l'un des 
advis que le grand S. Louys fit à son fils avant que mourir : 
Confesse-toy souvent, eslis un confesseur idoine (1), qui soit 
prud'homme, et qui te puisse seurement enseigner à faire les 
choses qui te sont necessaires. 

L'amy fidelle, dit l'Escriture saincte, est une forte protection : 
celuy qui l'a treuvé, a treuvé un thresor. L'amy fidelle estun 
medicament de vie, et d'immortalité : ceux qui craignent Dieu 
le treuvent. Ces divines parolles regardent principalement l'im- 
mortalité, comme vous voyez, pour laquelle il faut sur toutes 
choses avoir cet amy fidelle, qui guide nos actions par ses advis 
et conseils, el par ce moyen nous garantir des embusches et trom- 
peries du malin : il nous sera comme un thresor de sapience (2) en 
nos afflictions, tristesses et cheutes; il nous servira de medica- 
ment pour alleger et consoler nos cœurs és maladies spirituelles ; 
il nous gardera du mal, et rendra nostre bien meilleur, et quand 
il nous arrivera quelque infirmité, il empeschera qu'elle ne soit 
pas à la mort, car il nous en relevera. 

Maisquitreuvera cetamy?le Sagerespond : Ceux qui craignent 
Dieu, c'est-à-dire, les humbles qui desirent fort leur advance- 
ment spirituel. Puisqu'il vous importe tant, Philotée, d'aller avec 
une bonne guide en ce sainct voyage de devotion, priez Dieu 
avec une grande instance, qu'il vous en fournisse d'une qui soit 


(1) Apte, digne. — (2) Sagesse, 

selon son cœur; et ne doubtez point, car, quand il devroit en- 
voyer un ange du ciel, comme il fit au jeune Tobie, il vous en 
donnera une bonne et fidelle. 

Or, ce doit tousjours estreun ange pour vous, c'est-à-dire, quand 
vous l'aurez treuvé, ne le considerez pas comme un simple 
homme, et ne vous confiez point en luy, ny en son sçavoir hu- 
main, mais en Dieu, qui vous favorisera, et parlera par l'entre- 
mise de cet homme, mettant dedans le cœur et dedans la bouche 
d'iceluy (1), ce qui sera requis pour vostre bon-heur : si que vous 
le devez escouter comme un ange qui descend du ciel pour vous 
y mener. Traittez avec luy à cœur ouvert en toute sincerité et 
fidellité, luy manifestant clairement vostre bien et vostre mal, 
sans feintise et sans dissimulation : et par ce moyen vostre bien 
sera exáminé, et plus asseuré, et vostre mal sera corrigé et 
remedié; vous en serez allegée et fortifióe en vos afflictions, 
moderée et reglée en vos consolations. Ayez en luy une extreme 
confiance meslée d'une sacrée reverence, en sorte que la reve- 
rence ne diminué point la confiance, et que la confiance n'em- 
pesche point la reverence ; confiez-vous en-luy avec le respect 
d'une fille envers son pere, respectez-le avec la conflance d'un 
fils envers sa mere : bref, cette amitié doit estre forte et douce, 
toute saincte, toute sacrée, toute divine, et toute spirituelle. 

Et pour cela, choisissez-en un entre mille, dit Avila; et moy 
je dy entre dix mille, car il s'en treuve moins que l'on ne sçau- 
roit dire qui soient capables de cet office : il le faut plein de 
charité, de science, et de prudence; si l'une de ces trois parties 
luy manque, il y a du danger. Mais je vous dy derechef : 
Demandez-le à Dieu, et l'ayant obtenu, benissez sa divine Ma- 
jesté, demeurez ferme, et n'en cherchez point d'autre, ains 
allez simplement, humblement et confidemment; car vous ferez 
un tres-heureux voyage. 


CHAPITRE V. 
QU'IL FAUT COMMENCER PAR LA PURGATION DE L'AME. 


« Les fleurs, dit l'Espoux sacré, apparoissent en nostre terre ; 
le tems d'esmonder et tailler est venu. » Qui sont les fleurs de nos 
cœurs, ô Philotée, sinon les bons desirs? Or, tout aussi tost 
qu'ils paroissent, il faut mettre la main à la serpe pour retran- 
cher de nostre conscience toutes les œuvres mortes et super- 
fluës. La fille estrangere, pour espouser l'Israélite , devoit oster 


(4) De lui . 

la robbe de sa captivité, rongner ses ongles, et raser ses che- 
veux : et l'ame qui aspire à l'honneur d'estre espouse du Fils de 
Dieu, se doit despoüiller du vieil homme, et se revestir du nou- 
veau, quittant le peché; puis rongner et raser toutes sortes 
d'empeschemens qui destournent de l'amour de Dieu : c'est le 
commencement de nostre santé, que d'estre purgé de nos hu- 
meurs peccantes. S. Paul, tout en un moment, fut purgé d'une 
purgation parfaicte , comme fut aussi S" Catherine de Gennes, 
St Magdelene, S'* Pelagie, et quelques autres; mais cette sorte 
de purgation est toute miraculeuse et extraordinaire en la grace 
comme lá resurrection des morts en la nature : si que nous ne 
devons pas y pretendre. La purgation et guerison ordinaire , soit 
des corps, soit des esprits, ne se faict que petit à petit, par pro- 
grez d'advancement en advancement, avec peine et loysir. 

Les anges ont des aisles sur l'eschelle de Jacob, mais ils ne 
volent pas, ains montent et descendent, par ordre d'eschelon en 
eschelon. L'ame qui remonte du peché à la devotion, est com- 
parée à l'aube, laquelle s'eslevant, ne chasse pas les tenebres en 
un instant; mais petit à petit : la guerison (dit l'aphorisme) qui 
se fait tout bellement, est tousjours plus asseurée; les maladies 
du cœur, aussi bien que celles du corps, viennent à cheval et en 
poste, mais elles s'en revont à pied et au petit pas. Il faut donc 
estre courageuse et patiente, Ô Philotée, en cette entreprise. 
Helas! quelle pitié est-ce de voir des ames, lesquelles se voyant 
subjettes à plusieurs imperfections apres s'estre exercées quelques 
mois en la devotion, commencent à s'inquieter, se troubler et 
descourager, laissant presque emporter leur cceur à la tentation 
de tout quitter et retourner en arriere; mais aussi de l'autre 
costé, n'est-ce pas un extreme danger aux ames , lesquelles, par 
une tentation contraire, se font accroire d'estre purgées de leurs 
imperfections , le premier jour de leur purgation , se tenant pour 
parfaictes avant presque d'estre faictes, en se mettant au vol 
sans aisles? ô Philotée! qu'elles sont en grand peril de recheoir 
pour s'estre trop tost ostées d'entre les mains du medecin! Ha! 
ne vous levez pas avant que la lumiere soit arrivée, dit le Pro- 
phete ! Levez-vous apres que vous aurez esté assis | etluy-mesme 
prattiquant cette leçon, et ayant esté jà (1) lavé et nettoyé, de- 
mande de l'estre derechef. 

L'exercice dela purgation de l'ame ne se peut ny doit finir 
qu'avec nostre vie : ne nous troublons donc point de nos imper- 
fections; car nostre perfection consiste à les combattre, et nous 

ne scaurions les combattre sans les voir, ny les vaincre sans les 
rencontrer : nostre victoire ne gist pas à ne les sentir point, mais 
à ne point leur consentir. 

Or, ce n'est pas leur consentir, que de recevoir des incommo- 
ditez d'icelles; il faut bien que pour l'exercice de nostre humilité, 
nous soyons quelquefois blessez en cette bataille spirituelle : 
neantmoins nous ne sommes jamais tenus pour vaincus, sinon 
lors que nous aurons perdu, ou la vie, ou le courage. Or, les 
imperfections et pechez veniels ne nous sçauroient oster la 
vie spirituelle : car elle ne se perd que par le peché mortel. Il 
reste doncques seulement qu'elles ne nous fassent point perdre 
le courage. Delivrez-moy, Seigneur, disoit David, de la cotardise 
et descouragement : c'est une heureuse condition pour nous en 
cette guerre, que nous soyons tousjours vainqueurs, pourveu 
que nous voulions combattre. 


CHAPITRE VI. 


LA PREMIERE PURGATION, QUI EST CELLE DES PECHEZ MORTELS. 


La premiere purgation qu'il faut faire, c'est celle du peché; 
le moyen de la faire, c'est le sainct sacrement de Penitence : 
cherchez le plus digne confesseur que vous pourrez, prenez en 
main quelqu'un des petits livres qui ont esté faits pour ayder 
les consciences à se bien confesser, comme Grenade, Bruno, 
Arias, Auger; lisez-les bien, et remarquez de poinct en poinct 
en quoy vous aurez offensé, à prendre depuis que vous eustes 
l'usage de raison jusques à l'heure presente. Et si vous vous 
deffiez de vostre memoire, mettez en escrit ce que vous aurez 
remarqué; et ayant ainsi preparé et ramassé les humeurs pec- 
cantes de vostre conscience, detestez-les, et les rejettez par une 
contrition et deplaysir aussi grand que vostre cœur le pourra 
souffrir, considerant ces quatre choses : que par le peché vous 
avez perdu la grace de Dieu, quitté vostre part de paradis, 
accepté les peines eternelles de l'enfer, et renoncé à la vision et 
à l'amour eternel de Dieu. Vous voyez bien, Philotée, que je 
parle d'une confession generale de toute la vie, laquelle, certes, 
je confesse bien n'estre pas tousjours absolument necessaire; 
mais je considere bien aussi qu'elle vous sera extremement utile 
en ce commencement : c'est pourquoy je vous la conseille extre- 
mement. Il arrive souvent que les confessions ordinaires de ceux 
qui vivent d'une vie commune et vulgaire sont pleines de grands 
deffauts. Car souvent on ne se prepare point, ou fort peu, on 

n'a point la contrition requise : ains il advient maintesfois que 
l'on se va confesser avec une volonté tacite de retourner au 
peché, d'autant qu'on ne veut pas eviter l'occasion du peché, 
ny prendre les expediens necessaires à l'amendement de la vie : 
et en tous ces cas icy la confession generale est requise pour 
asseurer l'ame. Mais outre cela, la confession generale nous ap- 
pelle à la cognoissance de nous-mezmes, nous provoque à une 
salutaire confusion pour nostre vie passée, nous fait admirer la 
misericorde de Dieu, qui nous a attendu en patience, elle appaise 
nos cœurs , delasse nos esprits, excite en nous des bons propos, 
donne subjet à nostre pere spirituel de nous faire des advis plus 
convenables à nostre condition, et nous ouvre le cœur, pour avoir 
confiance de nous bien declarer aux confessions suivantes. 

Parlant doncques d'un renouvellement general de nostre cœur, 
et d'une conversion universelle de nostre ame à Dieu, par 
l'entreprise de la vie devote, j'ay bien raison, ce me semble, 
Philotée, de vous conseiller cette confession generale. 


CHAPITRE VII. 


DE LA SECONDE PURGATION, QUI EST CELLE DES AFFECTIONS DU PECHÉ. 


Tous les Israëlites sortirent en effet de la terre d'Egypte, mais 
ils n'en sortirent pas tous d'affection : c'est pourquoy emmy (1) le 
desert, plusieurs d'entr'eux regrettoient de n'avoir pas les oi- 
guons et les chairs d'Egypte. Ainsi il y a des penitens qui sor- 
tent en effect du peché, et n’en quittent pourtant pas l'affection, 
c'est-à-dire, ils proposent de ne plus pecher, mais c'est avec 
certain contrecœur qu'ils ont, de se priver et abstenir des 
malheureuses delectations du peché : leur cœur renonce au 
peché, et s'en esloigne; mais il ne laisse pas pour cela de se 
retourner souventesfois de ce costé-là, comme fit la femme de 
Loth du costé de Sodome; ils s'abstiennent du peché, comme 
les malades font des melons, lesquels ils ne mangent pas, parce 
que le medecin les menace de mort, s'ils en mangent, mais ils 
s'inquietent de s'en abstenir, ils en parlent, et marchandent s'il 
se pourroit faire, ils les veulent &u moins sentir, et estiment 
bien-heureux ceux qui en peuvent manger. Car ainsi ces. foibles 
et lasches penitens s'abstiennent pour quelque tems du peché; 
mais c'est à regret : ils voudroient bien pouvoir pecher sans 
estre damnez, ils parlent avec ressentiment et goust du peché, 
el estiment contens ceux qui le font. Un homme resolu de se 

venger changera de volonté en la confession, mais tost apres on 
le retreuvera parmy ses amys qui prend playsir à parler de sa 
querelle, disant, que si ce n'eust esté la crainte de Dieu, il eust 
faict cecy et cela, et que la loy divineet cet article de pardonner 
est difficile, que pleust à Dieu qu'il fust permis de se venger. 
Ha! qui ne void qu'encore que ce pauvre homme soit hors de 
peché, il est neantmoins tout embarrassé de l'affection du peché, 
et qu'estant hors d'Egypte en effect, il y est encore en appetit! 
desirant les aulx etles oignons qu'il y souloit (1) manger, comme 
fait cette femme, qui, ayant detesté ses mauvaises amours, se 
plaist neantmoins d'estre muguetée (2) et environnée. Helas! 
que telles gens sont en grand peril. 

O Philotée, puisque vous voulez entreprendre la vie devote, 
il ne vous faut pas seulement quitter le peché; mais il faut tout 
à fait emonder vostre cœur de toutes les affections qui dependent 
du peché : car, outre le danger qu'il y auroit de faire recheute, 
ces miserables affections allanguiroient perpetuellement vostre 
esprit, et l'appesentiroient en telle sorte qu'il ne pourroit pas 
faire les bonnes œuvres promptement , diligemment et frequem- 
ment, en quoy gist neantmoins la vraye essence de la devotion. 
Les ames lesquelles, sorties de l'estat du peché, ont encore ces 
affections et allanguissemens, ressemblent, à mon advis, aux 
filles qui ont les pasles couleurs, lesquelles ne sont pas malades, 
mais toutes leurs actions sont malades : elles mangent sans goust, 
dorment sans repos, rient sans joye, et se traisnent plutost que . 
de cheminer. Car de mesme, ces ames font le bien avec des 
lassitudes spirituelles si grandes, qu'elles ostent toute la grace à 
leurs bons exercices, qui sont peu en nombre, et petits en effect. 


CHAPITRE VIII. 


DU MOYEN DE FAIRE CETTE SECONDE PURGATION. 


On le premier moyen, et fondement de cette seconde purga- 
tion, c'est la vive et forte apprehension du grand mal que le 
peché nous apporte, parle moyen de laquelle nous entrons en 
une profonde et vehemente contrition. Car tout ainsi que la 
contrition, pourveu qu'elle soit vraye, pour pelite qu'elle soit, 
et sur tout estant joincte à la vertu des sacremens , nous purge 
suffisamment du peché : de mesme, quand elle est grande et 
vehemente, elle nous purge de toutes les affections qui de- 
pendent du peché. Une hayne ou rancune foible et debile, nous 

fait avoir à contre-cœur celuy que nous hayssons, et nous 
faict fuyr sa compagnie; mais si c'est une hayne mortelle et vio- 
lente, non-seulement nous fuyons et abhorrons celuy à qui nous 
la portons, ains nous avons à degoust, et ne pouvons souffrir 
la conversation de ses alliez, parens et amys, non pas mesme 
son image, ny chose qui luy appartienne. Ainsi, quand le peni- 
tent ne hayt le peché que par une legere, quoyque vraye con- 
trition, il se resout voirement bien de ne plus pecher; mais 
quand il hayt d'une contrition puissante et vigoureuse, non- 
seulement il deteste le peché, ains encore toutes les affections, 
dependances et acheminemens du peché. Il faut doncques, 
Philotée, aggrandir tant qu'il nous sera possible nostre contrition 
et repentance, affin qu'elles'estende jusqu'aux moindres apparte- 
nances du peché. Ainsi Magdelene, en sa conversion, perdit telle- 
ment le goust des pechez et des playsirs qu'elle y avoit prins 
que jamais plus elle n'y pensa; et David protestoit de non-seule- 
ment hayr le peché, mais aussi toutes les voyes ct sentiers 
d'iceluy : en ce poinct consiste le rajeunissement de l'ame, que 
ce mesme prophete compare au renouvellement de l'aigle. 

Or, pour parvenir à cette apprehension et contrition , il faut 
que vous vous exerciez soigneusement aux meditations suivantes, 
lesquelles estant bien prattiquées, desr&cineront de vostre cœur, 
moyennant la grace de Dieu, le peché et les principales affections 
du peché : aussi les ay-je dressées tout à fait pour cet usage. 
Vous les ferez l'une apres l'autre, selon que je les ay marquées, 
n'en prenant qu'une pour chaque jour, laquelle vous ferez le 
matin s'il est possible, qui est le tems le plus propre pour 
toutes les actions de l'esprit, et la remascherez et la ruminerez 
le reste de la journée : que si vous n'estes encore pas duicte (1) à 
faire la meditation, voyez ce qui en sera dit en la seconde partie. 


CHAPITRE IX. 
PREMIERE MEDITATION. — DE LA CRBATION. 
PREPARATION. 
4° Mettez-vous en la presence de Dieu. 
20 Suppliez-le qu'il vous inspire. 
CONSIDERATIONS. 


1° CoNSIDEREZ qu'il n'y a que tant d'ans que vous n'estiez 
point au monde, et que vosire estre estoit un vr&y rien : oü 


(1) Propre à, habiluée à. 

estions-nous, Ô mon ame, en ce tems-là? le monde avoit desjà 
tant duré, et de nous il n'en estoit nulle nouvelle. 
2° Dieu vous a fait esclore de ce rien pour vous rendre ce que 
vous estes, sans qu'il eust besoin de vous, ains par sa seule bonté. 
3° Considerez l'estre que Dieu vous a donné, car c'est le pre- 
mier estre du monde visible, capable de vivre eternellement, et 
de s'unir parfaictement à sa divine Majesté. 


AFFECTIONS ET RESOLUTIONS. 


4° Humiliez-vous profondement devant Dieu, disant de cœur 
avec le Psalmiste : O Seigneur, je suis devant vous comme un 
vray rien, et comment eustes-vous memoire de moi pour me 
creer? Helas! mon ame, tu estois abysmée dans cei ancien 
neant, et y serois encore de present, si Dieu ne t'en eust re- 
tirée : et que ferois-tu dedans ce rien? 

2° Rendez graces à Dieu. O mon grand et bon Createur, com- 
bien vous suis-je redevable; puisque vous m'estes allé prendre 
dans mon rien, pour me rendre par vostre misericorde ce que je 
suis? Qu'est-ce que je feray jamais pour dignement benir vostre 
sainct nom, et remercier vostre immense bonté. 

3* Confondez-vous. Mais helas! mon Createur, au lieu de 
m'unir à vous par amour et service, je me suis rendué toute 
rebelle par mes desreglées affections, me separant et esloignant 
de vous pour me joindre au peché et à l'iniquité, n'honorant non 
plus vostre bonté, que si vous n'eussiez pas esté mon Createur. 

4° Abaissez-vous devant Dieu. O mon ame, sçache que le Sei- 
gneur esl ton Dieu, c'est luy qui t'a faite, et tu ne t'es pas faite 
toy-mesme. O Dieu! je suis l'ouvrage de vos mains. 

Je ne veux donc plus desormais me complayre en moy-mesme, 
qui de ma part ne suis rien. De quoy te glorifies-tu, ô poudre et 
cendre? mais plutost, ô vray neant, de quoy t'exaltes-tu? et 
pour m'humilier je veux faire telle et telle chose , supporter tels 
et tels mespris : je veux changer de vie, et suivre desormais 
mon Createur, et m'honorer de la condition de l'estre qu'il m'a 
donné, l'employant tout entierement à l'obeyssance de sa vo- 
lonté, par les moyens qui me seront enseignez, et desquels je 
m'enquerray vers mon pere spirituel. 


GONCLUSION. 


1° Remerciez Dieu. Benis, ô mon ame, ton Dieu, et que toutes 
mes entrailles loüent son sainct nom, car sa bonté m'a tiré de 
rien, et sa misericorde m'a creé. 

2* Offrez. O mon Dieu, je vous offre l'estre que vous m'avez 
donné avec tout mon cœur, je le vous desdie et consacre. 

3° Priez. O Dieu  fortifiez-moy en ces affections et resolutions : 
à S Vierge, recommandez-les à la misericorde de vostre Fils, 
avec tous ceux pour qui je dois prier, etc. Pater, Áve. 

Au sortir de l'orayson, en vous pourmenant (1) un peu, recueil- 
lez un petit bouquet de devotion des considerations que vous 
avez faictes pour l'odorerle long de la journée. 


CHAPITRE X. 


DEUXIESME MEDITATION. — DE LA FIN POUR LAQUELLE 
NOUS SOMMES CREEZ. 


PREPARATION. 


1^ Mettez-vous devant Dieu. 
2» Priez-le qu'il vous inspire. 


CONSIDERATIONS. 


1* Dieu ne vous a pas mise en ce monde, pour aucun besoin 
qu'ileust de vous, qui luy estes du tout inutile, mais seulement 
affin d'exercer en vous sa bonté, vous donnant sa grace et sa 
gloire. Et pour cela il vous a donné l'entendement pour le 
cognoistre, la memoire pour vous souvenir de luy, la volonté 
pour l'aymer, l'imagination pour vous representer ses bienfaicts, 
les yeux pour voir les merveilles de ses ouvrages, la langue 
pour le loüer, et ainsi des autres facultez. 

2° Estant creée, et mise en ce monde à cette intention, toutes 
actions contraires à icelle doivent estre rejettées et evitées, et 
celles qui ne servent de rien à cette fin , doivent estre mesprisées, 
comme vaines et superflués. 

3* Considerez le mal-heur du monde qui ne pense point à cela; 
mais vit comme s'il croyoil de n'estre creé que pour bastir des 
maisons, planter des arbres, assembler des richesses, et faire 
des badineries. 

AFFECTIONS ET RESOLUTIONS. 


4° Confondez-vous, reprochant à vostre ame sa misere, qui 
a esté si grande cy-devant, qu'elle n'a que peu ou point pensé 
à tout cecy. Helas! ce direz-vous, que pensois-je, ô mon Dieu, 
quand je ne pensois point en vous? de quoy me ressouvenois-je 
quand je vous oubliois? qu'aymois-je quand je ne vous aymois 


44) Promenant. 


240 INTRODUCTION A LA VIE DEVOTE. 


pas? Helas! je me devois repaistre de la verité, et je me rem- 
plissois de la vanité, et servois le monde qui n'est fait que pour 
me servir. 

2° Detestez la vie passée. Je vous renonce, pensées vaines ei 
cogitations inutiles ; je vous adjure, à souvenirs detestables et 
frivoles : je vous renonce, &mitiez infidelles et desloyales, ser- 
vices perdus, et miserables gratifications ingrates, complaysances 
fascheuses. 

3° Convertissez-vous à Dieu. Et vous, ô mon Dieu, mon Sau- 
veur, vous serez d'oresnavant le seul objet de mes pensées : non, 
jamais je n'appliqueray mon esprit à des cogitations qui vous 
soient desaggreables. Ma memoire se remplira tous les jours de 
ma vie de la grandeur de vostre debonnaireté, si doucement 
exercée en mon endroict. Vous serez les delices de mon cœur, et 
la suavité de mes affections. 

Ha donc! tels et tels fatras, et amusemens, auxquels je m'ap- 
pliquois; tels et tels vains exercices, auxquels j'employois mes 
journées; telles et telles affections, qui engageoient mon cœur, 
me seront desormais en horreur, et à cette intention j'useray de 
tels et tels remedes. 


CONCLUSION. 


4° Remerciez Dieu qui vous a faite pour une fin si excel- 
lente. Vous m'avez faicte, ô Seigneur, pour vous, affin que je 
joüisse eternellement de l'immensité de vostre gloire? quand 
sera-ce que j'en seray digne, et quand vous beniray-je selon mon 
devoir? 

2° Offrez. Je vous offre, ô mon cher Createur, toutes ces 
mesmes affections, et resolutions, avec toute mon ame et mon 
cœur. 

3° Priez. Je vous supplie, ó Dieu, d'avoiraggreables mes sou- 
haits, et mes vœux, et de donner vostre saincte benediction à 
mon ame, à celle fin qu'elle les puisse accomplir par le merite 
du sang de vostre Fils respandu sur la croix. Pater, Ave. 


Faites le petit bouquet de devotion. 

CHAPITRE XT. 


TROISIESME MEDITATION. — DES BENEFICES DE DIEU. 


PREPARATION. 


1» Mellez-vous en la presence de Dieu. 
2» Priez-le qu'il vous inspire. 


CONSIDERATIONS, 


1° CoNSIDEREZ les graces corporelles que Dieu vous a données, 
quel corps, quelles commoditez de l'entretenir, quelle santé, 
quelles consolations loysibles pour iceluy, quels amys , quelles 
assistances; mais cela considerez-le avec une comparaison de 
tant d'autres personnes qui valent mieux que vous, lesquelles 
sont destituées de ces benefices : les uns gastez de corps, de 
santé, de membres ; les autres abandonnez à la mercy des op- 
probres, et de mespris et des-honneur; les autres accablez de 
pauvreté : et Dieu n'a pas voulu que vous fussiez si miserable. 

2° Considerez les dons de l'esprit. Combien y a-t-il au monde 
de gens hebetez, enragez, insensez! et pourquoi n'estes-vous 
pas du nombre? Dieu vous a favorisée : combien y en a-t-il qui 
ont esté nourris rustiquement, et en une extreme ignorance! et 
la Providence divine vous a fait eslever civilement et honora- 
blement. 

3* Considerez les graces spirituelles. O Philotée! vous estes 
des enfans de l'Eglise, Dieu vous a enseigné sa cognoissance 
dés vostre jeunesse. Combien de fois vous a-t-il donné ses sacre- 
mens! combien de fois des inspirations , des lumieres interieures, 
des reprehensions pour vostre amendement! combien de fois 
vous a-t-il pardonné vos fautes? combien de fois delivrée des 
occasions de vous perdre où vous estiez exposée! Et ces années 
passées, n'estoient-ce pas un loysir et commodité de vous avan- 
cer au bien de vostre ame? Voyez un peu par le menu, combien 
Dieu vous a esté doux et gracieux. 


AFFECTIONS ET RESOLUTIONS. 


1° Admirez la bonté de Dieu. O que mon Dieu estbon en mon 
endroict! ô qu'il est bon! à que vostre cœur, Seigneur, est riche 
en misericorde, et liberal en debonnaireté! O mon ame, racon- 
tons à jamais, combien de graces il nous a fait. 
2* Admirez vostre ingratitude. Mais que suis-je, Seigneur, 
que vous ayez eu memoire de moy? O que mon indignité est 
III. 10 

grande! Helas! j'ai foulé aux pieds vos benefices : j'ay deshonoré 
vos graces, les convertissant en abus et mespris de vostre sou- 
veraine bonté; j'ay opposé l'abysme de mon ingratitude à l'a- 
bysme de vostre grace et faveur. 

3° Excitez-vous à recognoissance. Sus (1) donc, ô mon cœur, 
ne vueille plus estre infidelle, ingrat et desloyal à ce grand bien- 
faicteur. Et comment, mon ame ne sera-t-elle pas mes-huy (2) 
subjette à Dieu , qui a fait tant de merveilles et de graces en moy, 
et pour moy? 

4° Ha doncques! Philotée, retirez vostre corps de telles et 
telles voluptez; rendez-le subjet au service de Dieu, qui a tant 
fait pour luy; appliquez vostre ame à le cognoistre et reco- 
gnoistre, par tels et tels exercices qui sont requis pour cela ; em- 
ployez soigneusement les moyens qui sont en l'Eglise, pour vous 
sauver et aymer Dieu. Ouy, je frequenteray l'orayson, les sacre- 
mens, j'escouteray la saincte parolle, je prattiqueray les inspira- 
tions et conseils. 


CONCLUSION. 


4° Remerciez Dieu de la cognoissance qu'il vous a donnée, 
maintenant de vostre devoir et de tous les bienfaicts cy-devant 
receus. 

2° Offrez-luy vostre cœur avec toutes vos resolutions. 

3° Priez-le qu'il vous fortifie, pour les prattiquer fidellement, 
pa? le merite de la mort de son Fils; implorez l'intercession de 
la Vierge et des Saincts. Pater, Ave. 

l'aites le petit boucquet spirituel. 


CHAPITRE XII. 


QUATRIESME MEDITATION. — DES PECHEZ. 


PREPARATION. 


4° Mettez-vous en la presence de Dieu. 
2» Suppliez-le qu'il vous inspire. 


CONSIDERATIONS. 


` 


1° PENSEZ combien il y a que vous commencez à pecher, et 
voyez.combien, dés ce premier commencement , les pechez se sont 
multipliez en vostre cœur; comme tous les jours vous les avez 
accreu contre Dieu, contre vous-mesme, contre le prochain, par 
œuvre, par parolle, par desir et pensée. 
(4) Allons, — (2) Désormais. 

2° Considerez vos mauvaises inclinations, et combien vous les 
avez suivies. Et par ces deux poincts vous verrez que vos coulpes 
sont en plus grand nombre que les cheveux de vostre teste , voire 
que le sable de la mer. 

3° Considerez à part le peché d'ingratitude envers Dieu, qui 
est un peché general, lequel s'espanche par tous les autres , et les 
rend infiniment plus enormes. Voyez doncques combien de be- 
nefices Dieu vous a fait, et que de tous vous avez abusé contre le 
donateur; singulierement, combien d'inspifations mesprisées, 
combien de bons mouvemens rendus inutiles. Et encore plus que 
tout, combien de fois avez-vous receu les sacremens, et où en 
sont les fruicts? que sont devenus ces precieux joyaux, dont 
vostre cher Espoux vous avoit ornée? tout cela a esté couvert 
sous vos iniquitez. Avec quelle preparation les avez-vous receus? 
Pensez à cette ingratitude, que Dieu vous ayant tant couru apres 
pour vous sauver, vous avez tousjours fuy devantluy pour vous 
perdre. 

AFFECTIO,;S ET RESOLUTIONS, 

t° Confondez-vous en vostre misere. O mon Dieu, comme 
oseje comparoistre devant vos yeux? Helas! je ne suis qu'un 
apostume (1) du monde, et un esgoust d'ingratitude et d'iniquité. 
Est-il possible que j'aye esté si desloyale, que je n'aye laissé pas 
un seul de mes sens, pas une des puissances de mon ame que 
je n'aye gasté, violé et soüillé; et que pas un jour de ma vie 
ne soit escoulé, auquel je n'aye produit de si mauvais effects? 
. Est-ce ainsi que je devois contre-changer les benefices de mon 
Createur, et le sang de mon Redempteur? 

2* Demandez pardon , et vous jettez aux pieds du Seigneur, 
comme un enfant prodigue, comme une Magdelene, comme 
une femme qui auroit soüillé le lict de son mariage de toutes 
sortes d'adultere. O Seigneur, misericorde sur cette pecheresse! 
Helas! à source vive de compassion, ayez pitié de cette mi- 
serable. 

3° Proposez de vivre mieux. O Seigneur, non jamais plus, 
moyennant vostre grace, non jamais plus je ne m'abandonneray 
au peché. 

Helas! je ne l'ay que trop aymé; je le deteste et vous em- 
brasse, ô Pere de misericorde! je veux vivre et mourir en vous. 

4° Pour effacer les pechez passez, je m'en accuseray coura- 
geusement, et n'en laisseray pas un que je ne pousse dehors. 

$^ Je feray tout ce que je pourray pour en desraciner entiere- 


(1) Tumeur, abcès. 

ment les plantes de mon cœur, particulierement de tels ou de 
tels qui me sont plus ennuyeux. 

6° Et pour ce faire, j'embrasseray constamment les moyens 
qui me seront conseillez, ne me semblant d'avoir jamais assez fait 
pour reparer de si grandes fautes. 


CONCLUSION. 


4° Remerciez Dieu qui vous a attendu jusques à ceste heure, 
et vous & donné ces bonnes affections. 

2° Faites-luy offrande de vostre cœur pour les effectuer. 

3° Priez-le qu'il vous fortifie, etc. Pater, Ave. 


CHAPITRE XIII. 


CINQUIESME MEDITATION. — DE LA MORT. 


PREPARATION. 
4° Mettez-vous en la presence de Dieu. 
9» Demandez-luy sa grace. 
3° Imaginez-vous d'estre malade en extremité dans le lict de la mort, 
sans esperance aucune d'en eschapper. 


CONSIDERATIONS. 


4° CowsrpEREZ l'incertitude du jour de vostre mort. O mon 
ame, vous sortirez un jour de ce corps. Quand sera-ce, sera-ce 
en hyver ou en esté? en la ville ou au village? de jour ou de 
nuict? sera-ce à l'impourveu, ou avec advertissement? sera-ce 
de maladie ou d'accident? aurez-vous le loysir de vous con- 
fesser, ou non? serez-vous assistée de vostre confesseur et 
pere spirituel ou non? Helas! de tout cela nous n'en sçavons rien 
du lout; seulement cela est asseuré, que nous mourrons, et 
tousjours plustost que nous ne pensons. 

2* Considerez qu'alors le monde finira, pour ce qui vous re- 
garde : il n'y en aura plus pour vous, il renversera sens dessus- 
dessous devant vos yeux ; oüy, car alors les playsirs, les vanitez, 
les joyes mondaines, les affections vaines, nous apparoistront 
comme des phantosmes et nuages. Ah! chetive, pour quelles ba- 
gatelles et chimeres ay-je offensé mon Dieu? Vous verrez que 
nous avons quitté Dieu pour neant. Au contraire, la devotion, 
les bonnes ceuvres vous sembleront alors si desirables et douces! 
O pourquoy n'ay-je suivi ce beau et gracieux chemin? alors les 
pechez, qui sembloient bien petits, paroistront gros comme des 
montagnes, et vostre devotion bien petite. 

3° Considerez les grands et langoureux adieux que vostre 
ame dira à ce bas monde : elle dira adieu aux richesses, aux 
vanitez, aux vaines compaignies, aux playsirs, aux passe-tenis, 
aux amys et voisins, aux parens, aux enfans, au mary, à la 
femme, bref; à toute creature, et en fin finale à son corps, 
qu'elle delaissera pasle, have, deffait, hideux et puant. 

&* Considerez les empressemens qu'on aura pour lever ce 
corps-là, et le cacher en terre, et que, cela fait, le monde ne 
pensera plus gueres à vous, ny n'en fera plus memoire , non 
plus que vous n'avez gueres pensé aux autres. Dieu luy fasse 
paix, dira-t-on , et puis c'est tout. O mort que tu es inconside- 
rable, que tu es impiteuse! 

5° Considerez qu'au sortir du corps l'ame prend son chemin, 
ou à droicte, ou à gauche. Helas! où ira la vostre? quelle voye 
tiendra-t-elle? non autre que celle qu'elle aura commencée en 
ce monde. 


AFFECTIONS ET RESOLUTIONS. 


1° Priez Dieu, et vous jettez entre ses bras. Las! Seigneur, 
recevez-moy en vostre protection pour ce jour effroyable. Rendez- 
moy cette heure heureuse et favorable, et que plutost toutes les 
autres de ma vie soient tristes et d'affliction. 

2° Mesprisez le monde. Puis que je ne sçay l'heure en laquelle 
il te faut quitter, ô monde! je ne me veux point attacher à toy. 
O mes chers amis, mes cheres alliances, permettez-moy que je 
ne vous affectionne plus que par une amitié saincte, laquelle 
puisse durer eternellement; car, pourquoy m'unir à vous, en 
sorte qu'il faille quitter et rompre la liayson. 

3° Je me veux preparer à cette heure, et prendre le soin 
requis pour faire ce passage heureusement : je veux asseurer 
l'estat de ma conscience de tout mon pouvoir, et veux mettre 

- ordre à tels et tels manquemens. 


CONCLUSION. 


Remerciez Dieu de ces resolutions qu'il vous a données; offrez- 
les à sa Majesté; suppliez-la derechef, qu'elle vous rende vostre 
mort heureuse, par le merite de celle de son Fils. Implorez 
l'ayde dela Vierge et des Saincts. Pater, Ave. 

Faites un boucquet de myrrhe. 

CHAPITRE XIV. 


SIXIESME MEDITATION — DU JUGEMENT. 


PREPARATION. 


1° Metiez-vous devant Dieu. 
20 Suppliez-le qu'il vous inspire. 


CONSIDERATIONS. 


1° ENFIN, apres le tems que Dieu a marqué pour la durée de 
ce monde, et apres une quantité de signes et presages horribles, 
pour lesquels les hommes seicheront d'effroy et de crainte, le 
feu, venant comme un deluge, bruslera et reduira en cendre toute 
la face de la terre, sans qu'aucune des choses que nous voyons 
sur icelle en soit exempte. 

2° Apres ce deluge de flammes et de foudres, tous les hommes 
ressusciteront de la terre (excepté ceux qui sont jà ressuscitez) 
et, à la voix de l'archange, comparoistront en la vallée de Jo- 
saphat. Mais helas! avec quelle difference! car les uns y seront 
en corps glorieux et resplendissans, et les autres en corps 
hideux et horribles. 

3° Considerez la majesté avec laquelle le souverain Juge 
comparoistra, environné de tous les Anges et Saincts, ayant 
devant soy sa croix plus reluysante que le soleil, enseigne de 
grace pour les bons et de rigueur pour les mauvais. 

4° Ce souverain Juge, par son commandement redoutable, et 
qui sera soudain executé, separerales bons des mauvais , met- 
tant les uns à sa droicte, les autres à sa gauche; separation eter- 
nelle, et apres laquelle jamais plus ces deux bandes ne se 
treuveront ensemble. 

5° La separation faite, et les livres des consciences ouverts, 
on verra clairement la malice des mauvais, et le mespris dont 
ils ont usé contre Dieu, et d'ailleurs la penitence des bons, et 
les effects de la grace de Dieu qu'ils ont receué, et rien ne sera 
caché. O Dieu, quelle confusion pour les uns, quelle consolation 
pour les autres ! 

6° Considerez la derniere sentence des mauvaises ames mau- 
dites au feu eternel, qui est preparé au diable et à ses compai- 
gnons. Pesez ces parolles si pesantes. Allez, dit-il ; c'est un mot 
d'abandonnement perpetuel que Dieu fait de tels mal-heureux 
les bannissant pour jamais de sa face. Il les appelle maudits? 

O, mon ame, quelle malediction! malediction generale qui 
comprend tous les maux , malediction irrevocable qui comprend 
tous les tems, et l'eternité; il adjouste : Au feu eternel. Regarde, 
ô mon cœur, ceste grande eternité. O eternelle eternité des 
peines, que tu es effroyable! 

7° Considerez la sentence contraire des bons! Venez, dit le 
juge. Ah! c'est le mot aggreable de salut, par lequel Dieu nous 
tire à soy, et nous reçoit dans le giron de sa bonté. Benis de 
mon Pere. O chere benediction, qui comprend toute benedic- 
tion. Possedez le royaume qui vous est preparé dés la consti- 
tution du monde. O Dieu, quelle grace! car ce royaume n'aura 
jamais fin. 

AFFECTIONS ET RESOLUTIONS. 

1° Tremble, 6 mon âme, à ce souvenir. O Dieu, qui me peut 
asseurer pour ceste journée, en laquelle les colomnes du ciel 
trembleront de frayeur? 

2* Detestez vos pechez , qui seuls vous peuvent perdre en ceste 
journée espouvantable? 

Ah! je me veux juger moy-mesme maintenant, affin que je ne 
sois pas jugé : je veux examiner ma conscience, et me condam- 
ner, m'accuser et me corriger, affin que le Juge ne me condamne 
en ce jour redoutable. Je me confesseray donc, j'accepteray les 
advis necessaires, etc. 

CONCLUSION. 


Remerciez Dieu, qui vous a donné moyen de vous asseurer 
pour ce jour-là, et le tems de faire penitence. 

Offrez-luy vostre cœur pour la faire. Priez-le qu'il vous fasse 
la grace de vous en bien acquitter. Pater, Ave. 

Faites un boucquet. 


CHAPITRE XV. 


SEPTIESME MEDITATION. — DE L'ENFER, 


PREPARATION, 


1» Mettez-vous en la presence divine. 

2» Humiliez-vous, et demandez son assistance. 

3° Imaginez-vous une ville tenebreuse , toute bruslante de souffre et de 
poix puante, pleine de citoyens qui n'en peuvent sortir. 


CONSIDERATIONS. 


1* Les damnez sont dedans l'abysme infernal, comme dedans 
cette ville infortunée, en laquelle ils souffrent des tourmens in- 

dicibles en tous leurs sens, et en tous leurs membres, parce que, 
comme ils ont employé tous leurs sens et leurs membres pour 
pecher, ainsi souffriront-ils en tous leurs membres, et en tous 
leurs sens les peines deuës au poché Les yeux, pour leurs faux et 
mauvais regards, souffriront l'horrible vision des diables et de 
l'enfer; les oreilles pour avoir pris playsir aux discours vicieux, 
n'oüyront jamais que pleurs, lamentations et descspoirs, el 
ainsi des autros. 

2° Outre tous ces tourmens, il y en a encore un plus grand, 
qui est la privation et perte de la gloire de Dieu, lequel ils sont 
forclos de jamais voir. 

Que si Absalon treuva que la privation de la face amiable de 
son pere David estoit plus ennuyeuse que son exil, ô Dieu! quel 
regret d'estre à jamais privé de voir vostre doux et suave visage! 

3° Considerez sur tout l'eternité de-ces peines, laquelle seule 
rend l'enfer insupportable. Hélas! si une puce en nostre oreille, 
si la chaleur d'une petite fievre nous rend une courte nuict si 
longue et ennuyeuse, combien sera espouvantable la nuict de 
l'eternité avec tantde tourmens! de cette eternité naissent le de- 
sespoir eternel, les blasphemes et rages infinies. 


AFFECTIONS ET RESOLUTIONS. 


Espowvantez vostre ame par les parolles de Job (1). O mon 
ame, pourrois-tu bien vivre eternellement avec ces ardeurs per- 
durables , et emmy cefeu devorant? veux-tu bien quitter ton Dieu 
pour jamais? 

Confessez que vous l'avez merité, mais combien de fois? Or, 
desormais je veux prendre party au chemin contraire : pourquoy 
descendray-je en cet abysme? 

Je feray doncques tel et tel effort pour eviter le peché, qui 
seul me peut donner cette mort eternelle. 

Remerciez, offrez, priez. Pater, Ave. 


CHAPITRE XVI. 


HUICTIESME MEDITATION. — DU PARADIS. 


PREPARATION. 


45 Meitez-vous en la presente de Dieu. 
2° Faites l'invocation, 


(4) D'Isaye, C. 33. 

CONSIDERATIONS. 


1° Consiperez une belle nuict bien seraine, et pensez combien 
il fait bon voir le ciel avec cette multitude et varieté d'estoiles. 
Or, joignez maintenant cette beauté avec celle d'un beau jour, en 
sorte que la clarté du soleil n'empesche point la claire veué des 
estoiles, ny de la lune; et puis apres dites hardiment que toute 
celle beauté mise ensemble, n'est rien au prix de l'excellence du 
grand paradis : à que ce lieu est desirable et amiable! que cetle 
cité est precieuse! 

2* Considerez la noblesse, la beauté, et la multitude des ci- 
toyens et habitans de cet heureux pays : ces millions de millions 
d'anges, de cherubins et seraphins, cette trouppe d'apostres, de 
martyrs, de confesseurs, de vierges, de sainctes dames, la mul- 
titude est innumerable. O que cette compaignie est heureuse! 
le moindre de tous est plus beau à voir que tout le monde: que 
sera-ce de les voir tous? Mais, mon Dieu, qu'ils sont heureux! 
tousjours ils chantent le doux cantique de l'amour eternel, tous- 
jours ils jouissent d'une constante allegresse : ils s'entredonnent 
les uns aux autres des contentemens indicibles, et vivent en la 
consolation d'une heureuse et indissoluble societé. 

3* Considerez enfin quel bien ils ont tous de jouyr de Dieu, 
qui les gratifie pour jamais de son amiable regard, et par iceluy 
respand dedans leurs cœurs un abysme de delices. Quel bien 
d'estre à jamais uny à son prince! Ils sont là comme des heu- 
reux oyseaux, qui volent et chantent à jamais dedans l'air de 
la divinité, qui les environne de toutes paris de playsirs in- 
croyables : là, chascun à qui mieux mieux, et sans envie, 
chantent les loüanges du Createur : Benit soyez-vous à jamais, 
ô nostre doux et souverain Createur et Sauveur, qui nous estes 
si bon, et nous communiquez si liberelement vostre gloire! 
Et reciproquement Dieu benit d'une benediction perpetuelle 
tous ses Saincts : Benistes soyez-vous à jamais, dit-il, mes cheres 
creatures, qui m'avez servy, et me loüerez eternellement avec 
si grand amour et courage. 


AFFECTIONS ET RESOLUTIONS. 


1° Admirez et loüez cette patrie celeste : O que vous estes 
belle, ma chere Hierusalem, et que bien-heureux sont vos 
habitans | 

2° Reprochez à vostre cœur le peu de courage qu'il a eu 
jusques à present de s'estre tant destourné du chemin de cette 

glorieuse demeure. Pourquoy me suis-je tant esloignée de mont 
souverain bonheur? Ah! miserable, pour ces playsirs si deplay- 
sans et legers, j'ay mille et mille fois quitté ces eternelles et 
infinies delices. Quel esprit avois-je, de mespriser des biens si 
desirables, pour des desirs si vains et mesprisables ? 

3° Aspirez neantmoins avec vehemence à ce sejour tant de- 
licieux. Ò puisqu'il. vous a plu, mon bon et souverain Seigneur, 
redresser mes pas en vos voyes, non jamais plus je ne retour- 
neray en arriere. Allons, ô ma chere ame, allons en ce repos 
infiny ; cheminons à cette beniste terre qui nous est promise: 
que faysons-nous en cette Egypte? 

Je m'empescheray doncques de telles choses qui me des- 
tournent ou retardent de ce chemin. 

Je feray doncques telles et telles choses qui m'y peuvent 
conduire. 

Remerciez, offrez, priez. Pater, Ave. 


CHAPITRE XVII. 


NEUVIESME MEDITATION. — PAR MANIERE D'ESLECTION 
ET CHOIX. DU PARADIS. 


PREPARATION. 


1° Mettez-vous en la presence de Dieu. 
2» Humiliez-vous devant luy, priant qu'il vous inspire. 


CONSIDERATIONS. 


4° IMAGINEZ-VOUS d'estre en une rase campagne toute seule 
avec vostre bon ange, comme estoit le jeune Tobie allant en 
Ragez, et qu'il vous fait voir en haut le paradis ouvert, avec 
les playsirs representez en la meditation du paradis, que vous 
avez faite; puis du costé d'embas (1), il vous fait voir l'enfer 
ouverl, avec tous les tourmens descrits en la meditation de 
l'enfer : vous estant colloquée ainsy par imagination, et inise 
à genoüil devant vostre bon ange. 

2* Considerez qu'il est tres-vray que vous estes au milieu du 
paradis et de l'enfer, et que l'un et l'autre est ouvert pour vous 
recevoir, selon le choix que vous en ferez. 

3* Considerez que le choix que l'on fait de l'un et de l'autre 
en ce monde, durera eternellement en l'autre. 

4° Et encore que l'un et l'autre soit ouvert pour vous recevoir, 
selon que vousle choysirez; siest-ce que Dieu, qui est appareillé(2) 


(4) D'en bas. — (2) Disposé par nalure. 

de vous donner, ou l'un par sa justice, ou l'autre par sa miseri- 
corde, desire neantmoins d'un desir nompareil, que vous choy- 
sissiez le paradis; et vostre bon ange vous en presse de tout son 
pouvoir, vous offrant, de la part de Dieu, mille graces et mille 
secours pour vous ayder à la montée. 

5° Jesus-Christ, du haut du ciel, vous regarde en sa debonnai- 
reté, et vous invite doucement. Viens, ó ma chere ame, au repos 
eternel, entre les bras de ma bonté, qui t'a preparé les delices 
immortelles en l'abondance de son amour. Voyez de vos yeux 
interieurs la St Vierge qui vous convie maternellement. Courage, 
ma fille, ne vueille pas mespriser les desirs de mon Fils, ny lant 
de souspirs que je jette pour toy, respirant avec luy ton salut 
eternel. Voyez les Saincts qui vous exhortent, et un million de 
sainctes ames qui vous convient doucement, ne desirant que de 
voir un jour vostre cœur joinct au leur pour loüer Dieu à jamais, 
et vous asseurant que le chemin du ciel n'est point si mal-aysé 
que le monde le fait. Hardiment, vous disent-elles, tres-chere 
amie! Qui considerera bien le chemin de la devotion, par lequel 
nous sommes montez, il verra que nous sommes venus en ces 
delices, par des delices incomparablement plus soüefves (1) que 
celles du monde. 


ESLECTION. 


1° O enfer, je te deleste maintenant, et eternellement : je de- 
teste tes tourmens et tes peines; je deteste ton infortunée et mal- 
heureuse eternité, et sur tout ces eternels blasphemes et male- 
dictions que tu vomis eternellement contre mon Dieu. Et retour- 
nant mon cœur et mon ame de ton costé, ô beau paradis, gloire 
eternelle, felicité perdurable (2), je choysis à jamais irrevocable- 
ment mon domicile et mon sejour dedans tes belles et sacrées may- 
sons, el en tes saincts et desirables tabernacles. Je benis, ô mon 
Dieu, votre misericorde, et accepte l'offre qu'il vous plaist de 
m'en faire! O Jesus, mon Sauveur, j'accepte vostre amour eter- 
nel, et advoué l'acquisition que vous avez faite pour moy d'une 
place et logis en cette bien-heureuse Hierusalem, non tant pour 
aucune autre chose, comme pour vous aymer et benir à jamais. 

2° Acceptez les faveurs que la Vierge et les Saincis vous pre- 
sentent, promettez-leur que vous vous acheminerez à eux; tendez 
la main à vostre bon ange, affin qu'il vous y conduise ; encou- 
ragez vostre ame à ce choix. 


(4) Suaves, — (2) Sans (in. 

CHAPITRE XVIII. 


DIXIESME MEDITATION. — PAR MANIERE D'ESLECTION ET CHOIX 
QUE L'AME FAIT DE LY VIE DEVOTE. 


PREPARATION. 


1° Mettez-vous en la presence de Dieu. 
2» Abaissez-vous devant sa face, requerez son ayde. 


CONSIDERATIONS. 


4° IMAGINEZ-VOUS d'estre derechef en une rase campagne avec 
vostre bon ange toute seule, et à costé gauche vous voyez le 
diable assis sur un grand throsne haut eslevé, avec plusieurs des 
esprits infernaux aupres de luy, et tout autour de luy une grande 
trouppe de mondains qui, tous, à teste nué, le recognoissent, el 
luy font hommage, les uns par un peché, les autres par un autre. 
Voyez la contenance de tous les infortunez courtisans de cet abo- 
minable roy : regardez les uns furieux de hayne, d'envie et de 
cholere; les autres qui s'entretuent; les autres haves, pensifs et 
empressez à faire des richesses; les autres attentifs à la vanité, 
sans aucune sorte de playsir qui ne soit inutile et vain; les autres 
vilains, perdus et pourris en leurs brutales affections. Voyez 
comme ils sont tous sans repos, sans ordre, etsans contenauce; 
voyez comme ils se mesprisent les uns les autres, et comme ils 
ne s'ayment que par de faux semblans. Enfin, vous verrez une 
calamiteuse respublique, tyrannisée de ce roy maudit, qui vous 
fera compassion. 

2° Du costé droict, voyez Jesus-Christ crucifié, qui, avec nn 
amour cordial, prie pour ces pauvres endiablez, affin qu'ils sortent ` 
de cette tyrannie, et qui les appelle à soy. Voyez une grande 
trouppe de devots qui sont autour de luy avec leurs anges. 
Contemplez la beauté de ce royaume de devotion. Qu'il fait beau 
voir cette trouppe de vierges, hommes et femmes, plus blanches 
que lys, cette assemblée de veufves pleines d'une sacrée mortifi- 
cation et humilité! Voyez le rang de plusieurs personnes mariées 
qui vivent si doucement ensemble, avec le respect mutuel, qui 
ne peut estre sans une grande charité; voyez comme ces devotes 
ames marient le soin de leur maison exterieure, avec le soin de 
l'interieure, l'amour du mary avec celuy de l'Espoux celeste. 
Regardez generalement par tout : vous les verrez tous en une 
contenance saincte, douce, amiable , qu'ils escoutent Nostre-Sei- 
gneur, et lous le voudroient planter au milieu de leur cœur. 

Ils se resjouyssent, mais d'une joye gracieuse, charitable et 
hien reglée; ils s'entr'ayment, mais d'un amour sacré et tres- 
pur; ceux qui ont des afflictions en ce peuple devot, ne se tour- 
mentent pas beaucoup, et n'en perdent poinct contenance : bref, 
voyez les yeux du Sauveur qui les console, et que tous ensem- 
blement aspirent à luy. 

3° Vous avez mes-huy quitté Satan, avec sa triste et mal-heu- 
reuse trouppe, par les bonnes affections que vous avez conceués ; 
et neantmoins vous n'estes pas encore arrivée au roy Jesus, ny 
joincte à son heureuse et saincte compaignie de devots, ains 
vous avez esté toujours entre l'un et l'autre. 

4° La Vierge saincte avec S. Joseph, S. Louys, S'* Monique 
et cent mille autres qui sont en l'escadron de ceux qui ont vescu 
emmy le monde, vous invitent et encouragent. 

5° Le Roy crucifié vous appelle par vostre nom propre? Venez, 
6 ma bien-aymée, venez, affin que je vous couronne. 


ESLECTION. 


1° O monde! ô trouppe abominable! non jamais vous ne me 
verrez sous vostre drapeau; j'ay quitté pour jamais vos forcene- 
ries et vanitez. O roy d'orgueil, ô roy de malheur, esprit infer- 
nal, je te renonce avec toutes tes vaynes pompes; je te deteste 
avec toutes tes œuvres. 

2° Et me convertissant à vous, mon doux Jesus, Roy de bon- 
heur et de gloire eternelle, je vous embrasse de toutes les forces 
de mon ame, je vous adore de tout mon cœur, je vous choysis 
maintenant et pour jamais pour mon Hoy, et pour mon unique 
Prince, je vous offre mon inviolable fidellité, je vous fay un 
hommage irrevocable, je me sousmets à l'obyessance de vos 
sainctes loix et ordonnances. 

3° O Vierge saincte, ma chere Dame, je vous choysis pour ma 
guide, je me rends sous vostre enseigne, je vous offre un par- 
ticulier respect, et une reverence speciale. 

O mon sainct ange, presentez-moy à cette sacrée assemblée, 
ne m'abandonnez point jusques à ce que j'arrive avec ceste 
heureuse compaignie, avec laquelle je dy et diray à jamais, 
pour tesmoignage de mon choix : Vive Jesus! vive Jesus! 

CHAPITRE XIX. 


COMME IL FAUT FAIRE LA CONFESSION GENERALE. 


Vora donc, ma chere Philotée, les meditations requises à 
nostre intention, Quand vous les aurez faites, allez courageu- 
sement, en esprit d'humilité, faire vostre confession generale; 
mais, je vous prie, ne vous laissez point troubler par aucune sorte 
d'apprehension. Le scorpion qui nous a picquez est veneneux en 
nous picquant; mais estant reduit en huyle, c'est un grand me- 
dicament contre sa propre picqueure : le peché n'est honteux que 
quand nous le faysons, mais estant converty en confession et 
penitence, il est honorable et salutaire. La contrition et confes- 
sion sont si belles et de si bonne odeur, qu'elles effacent la lai- 
deur, et dissipent la puanteur du peché. Simon le lepreux disoit 
que Magdelene estoit pecheresse ; mais Nostre-Seigneur dit que 
non, et ne parle plus sinon des parfums qu'elle respandit, et de 
la grandeur de sa charité. Si nous sommes bien humbles, Phi- 
lotée, nostre peché nous desplayra infiniment, parce que Dieu 
en est offensé; mais l'accusation de nostre peché nous sera douce 
et aggreable, parce que Dieu en est honoré : ce nous est une sorte 
d'allegement de bien dire au medecin le mal qui nous tour- 
mente. Quand vous serez arrivée devant vostre pere spirituel, 
imaginez-vous d'estre enla montagne de Calvaire, sous les pieds 
de Jesus-Christ crucifié, duquel le sang precieux distille de 
toutes parts pour vous laver de vos iniquitez. Car, bien que ce 
ne soit pasle propre sang du Sauveur, c'est neantmoins le merite 
de son sang respandu qui arrouse abondamment les penitens 
autour des confessionnaux. Ouvrez donc bien vostre cœur pour 
en faire sortir les pechez par la confession ; car, à mesure qu'ils 
en sortiront, le precieux merite de la passion divine y entrera 
pour le remplir de benediction. 

Mais dites bien tout simplement et naifvement, contentez bien 
vostre conscience en cela pour une bonne fois. Et cela fait, 
escoutez l'advertissement et les ordonnances du serviteur de 
Dieu, et dites en vostre cœur : Parlez, Seigneur, car vostre 
servanle vous escoute. Ouy, c'est Dieu, Philotée, que vous 
escoutez, puisqu'il a dit à ses vicaires : Qu? vous escoute, mes- 
coute. Prenez par apres en main la protestation suivante, laquelle 
sert de conclusion à toute vostre contrition, et que vous devez 
avoir premierement meditée et considerée : lisez-la attentive- 
ment, et avec le plus de ressentiment qu'il vous sera possible. 

CHAPITRE XX. 


PROTESTATION AUTHENTIQUE POUR GRAVER EN L'AME LA RESOLUTION 
DE SERVIR DIEU, ET CONCLURE LES ACTES DE PENITENCE. 


JE soussignée, constituée et establie en la presence de Dieu 
eternel et de toute la cour celeste, ayant consideré l'immense 
misericorde de sa divine bonté envers moy, tres-indigne et 
chetive creature, qu'elle a creée de rien, conservée, soutenuë, 
delivrée de tant de dangers, et comblée de tant de bienfaicts ; 
mais sur tout ayant consideré cette incomprehensible douceur et 
clemence, avec laquelle ce tres-bon Dieu m'a si benignement 
lolerée en mes iniquitez, si souvent et si amiablement inspirée, 
me conviant à m'amender, et si patiemment attendu à penitence 
et repentance jusques à cette N. année de mon aage, nonobstant 
toutes mes ingratitudes, desloyautez et infidellitez, par lesquelles 
differant ma conversion, et mesprisant ses graces, je l'ay si im- 
prudemment offensée; apres avoir encore consideré qu'au jour 
de mon sacré baptesme, je fus si heureusement et sainctement 
voüée et dediée à mon Dieu pour estre sa fille, et que, contre la 
profession qui fut alors faite en mon nom, j'ay tant et tant de 
fois si malheureusement et detestablement profané et violé mon 
esprit, l'appliquant et l'employant contre la divine Majesté ; 
enfin revenant maintenant à moy-mesme, prosternée de cœur et 
d'esprit devant le throsne de la Justice divine, je me recognois, 
advoué et confesse pour legitimement atteinte et convaincué du 
crime de leze Majesté divine et coulpable de la mort et passion 
de Jesus-Christ, à raison des pechez que j'ay commis, pour les- 
quels il est mort, et a souffert le tourment de la croix, si que 
je suis digne, par consequent, d'estre à jamais perdué et damnée. 

Mais me retournant devers le throsne de l'infinie misericorde 
de ce mesme Dieu eternel, apres avoir detesté de tout mon cœur, 
et de toutes mes forces, les iniquitez de ma vie passée, je 
demande et requiers humblement grace, pardon et mercy, 
avec entiere absolution de mon crime, en vertu de la mort et 
passion de ce mesme Seigneur et Redempteur de mon ame, sur 
laquelle m'appuyant comme sur l'unique fondement de mon - 
esperance, j'advouë derechef, et renouvelle la sacrée profession 
de la fidellité faite de ma part à mon Dieu en mon baptesme, 
renonçant au diable, au monde, et à la chair, detestant leurs 
malheureuses suggestions, vanitez et concupiscences, pour tout 

le tems de ma vie presente, et de toute l'eternité; et me con- 
vertissant à mon Dieu debonnaire et pitoyable, je desire, pro- 
pose, delibere, et me resous irrevocablement de le servir et 
aymer maintenant et eternellement, luy donnant à ces fins, 
dediant et consacrant mon esprit avec toutes ses facultez, mon 
ame avec toutes ses puissances, mon cœur avec toutes ses affec- 
tions, mon corps avec tous ses sens, protestant de ne jamais 
plus abuser d'aucune partie de mon estre contre sa divine vo- 
lonté, et souveraine majesté, à laquelle je me sacrifie el immole 
en esprit, pour luy estre à jamais loyale , obeyssante et fidelle 
creature, sans que je vueille oncques m'en desdire ny repentir. 
Mais helas! si par suggestion de l'ennemy ou par quelque infir- 
mité humaine, il m'arrivoit de contrevenir en chose quelconque 
à cette mienne resolution et consecration, je proteste dés main- 
tenant et me propose, moyennant la grace du Sainct-Esprit, de 
m'en relever si tost que je m'en appercevräy, me convertissant 
derechef à la misericorde divine sans retardation, ny dilation 
quelconque. Cecy est ma volonté, mon intention, et ma resolu- 
tion inviolable et irrevocable, laquelle j'advoué et confirme sans 
reserve, ny exception, en la mesme presence sacrée de mon 
Dieu, et à la veuë de l'Eglise triomphante, et en la face de 
l'Eglise militante ma mere, qui entend cette mienne declaration, 
en la presence de celuy qui, comme officier d'icelle , m'escoute 
en cett» action. Playse vous, ó mon Dieu eternel, iout-puissant 
et tout bon, Pere, Fils, et Sainct-Esprit, confirmer en moy cette 
resolution, et accepter ce mien sacrifice cordial et interieur, en 
odeur de suavité. Et comme il vous a pleu me donner l'inspira- 
tion et volonté de le fayre, donnez-moy aussi la force et la grace 
requise pour le parfayre. O mon Dieu, vous estes mon Dieu, 
Dieu de mon cœur, Dieu de mon ame, Dieu de mon esprit; ainsi 
je vous recognois et adore maintenant, et pour toute l'eternité. 
Vive Jesus! 


CHAPITRE XXI. 


CONCLUSION DE CETTE PREMIERE PURGATION. 


CETTE protestation faite, soyez attentive et ouvrez les oreilles 
de vostre cœur, pour oüyr en esprit la parolle de vostre abso- 
lution que le Sauveur mesme de vostre ame, assis sur le throsne 
de sa misericorde, prononcera là-haut au ciel devant tous les 
anges et les saincts, à mesme tems qu'en son nom le prestre 

vous absout icy-bas en terre; si que toute cette trouppe des 
bien-heureux se resjouyssant de vostre bon-heur, chantera le 
cantique spirituel d'une allegresse nompáreille, et tous donne- 
ront le bayser de paix et de socielé à vostre cœur, remis en 
grace et sanctifié. 

O Dieu, Philotée, que voilà un contract admirable, par lequel 
vous faites un heureux traitté avec sa divine Majesté, puisqu'en 
vous donnant vous-mesme à elle, vous la gaignez, et vous- 
mesme aussi pour la vie eternelle! Il ne reste plus sinon que, 
prenant la plume en main, vous signiez de bon cœur l'acte de 
vostre protestation, et que par apres vous alliez à l'autel, où 
Dieu reciproquement signera et scellera vostre absolution, et 
la promesse qu'il vous fera de son paradis, se mettant luy- 
mesme par son sacrement, comme un cachet et sceau sacré, 
sur vostre cœur renouvellé. En cette sorte, ce me semble, 
Philotée, vostre ame sera purgée de peché, et de toutes les 
affections du peché. Mais d'autant que ces affections renaissent 
aysement en l'ame, à raison de nostre infirmité et concupis- 
cence, qui peut estre morlifiée , mais qui ne peut mourir pen- 
dant que nous vivons icy-bas en terre, je vous donneray des 
advis, lesquels estant bien prattiquez vous preserveront desor- 
mais du peché mortel, et de toutes les affections d'iceluy, affin 
que jamais il ne puisse avoir place en vostre cœur; et d'autant 
que les mesmes advis servent encore pour une purification plus 
parfaicte, avant que de les vous donner, je vous veux dire 
quelque chose de cette plus absolue pureté, à laquelle je desire 
vous conduire. 


CHAPITRE XXII. 


QU'IL SE FAUT PURGER DES AFFECTIONS QUE L’ON A AUX PECHEZ VENIELS. 


A mesure que le jour se fait, nous voyons plus clairement 
dedans le miroir les taches et les soüilleures de nostre visage : 
ainsi, à mesure que la lumiere interieure du Sainct-Esprit esclaire 
nos consciences, nous voyons plus distinctement et plus claire- 
ment les pechez, inclinations et imperfections qui nous peuvent 
empescher d'atteindre à la vraye devotion. Et la mesme lumiere 
qui nous fait voir ces tares et dechets, nous eschauffe au desir de 
nous en nettoyer et purger. 

Vous descouvrirez donc, ma chere Philotée, qu'outre les pe- 
chez mortels, et affections des pechez mortels, dont vous avez 

esté purgée par les exercices marquez cy-devant, vous avez 
encore en vostre ame plusieurs inclinations et affections aux pe- 
chez veniels. Je ne dy pas que vous decouvrirez des pechez ve- 
niels; mais je dy que vous descouvrirez des affections et incli- 
nations à iceux : or, l'un est bien different de l'autre; car nous ne 
pouvons jamais estre du tout purs des pechez veniels , au moins 
pour persister long-tems en cette pureté, mais nous pouvons 
bien n'avoir aucune affection aux pechez veniels. Certes, c'est 
autre chose de mentir une fois ou deux de gayeté de cœur en 
chose de peu d'importance; et autre chose de se playre à mentir, 
et d'estre affectionné à cette sorte de peché. 

Et je dy maintenant qu'il faut purger son ame de toutes les 
affections qu'elle a aux pechez veniels , c'est-à-dire, qu'il ne faut 
point nourrir volontairement la volonté de continuer et perseve- 
rer en aucune sorte de peché veniel. Car aussi seroit-ce une las- 
cheté trop grande, de vouloir, tout à nostre escient, garder en 
nostre conscience une chose si desplaysante à Dieu, comme est la 
volonté de luy vouloir desplayre. Le peché veniel, pour petit qu'il 
soit, desplaist à Dieu, bien qu'il nelui desplayse pas tant que pour 
iceluy il nous vueille damner ou perdre. Que si le peché veniel 
luy desplaist, la volonté et l'affection que l'on a au peché veniel, 
n'est autre chose qu'une resolution de vouloir desplayre à sa di- 
vine Majesté. Est-il bien possible qu'une ame bien née veuille 
non-seulement desplayre à son Dieu, mais affectionner de luy 
desplayre? 

Ces affections, Philotée, sont directement contraires à la devo- 
tion, comme les affections au peché mortel le sont à la charité : 
elles allanguissent les forces de l'esprit, empeschent les consola- 
tions divines, ouvrent la porte aux tentations; et bien qu'elles ne 
tuent pas l'ame, elles la rendent extremement malade. Les 
mouches mourantes, ditle Sage, perdent et gastent la suavité de 
longuent. Il veut dire que les mouches ne s'arrestant guere sur 
l'onguent, mais le mangeant en passant, ne gastent que ce qu'elles 
prennent, le reste demeurant en son entier; mais quand elles 
meurent emmy l'onguent, elles luy ostent son prix, et le mettent 
à desdain. Et de mesme les pechez veniels arrivant en une ame 
devote, et ne s'y arrestant pas long-tems, ne l'endommagent pas 
beaucoup; mais si ces mesmes pechez demeurent dans l'ame 
pour l'affection qu'elle y met, ils lui font perdre sans doute la 
suavité de l'onguent, c'est-à-dire la saincte devotion. 

Les araignes (1) ne tuent pas les abeilles, mais elles gastent et 

corrompent leur miel, et embarrassent leurs rayons des toilles 
qu'elles y font, en sorte que les abeilles ne peuvent plus faire 
leur mesnage, et cela s'entend quand elles y font du sejour : ainsi 
le peché veniel ne tué pas nostre ame, mais il gaste pourtant Ja 
devotion, et embarrasse si fort de mauvaises habitudes et incli- 
nations les puissances de l'ame, quelle ne peut plus exercer la 
promptitude de la charité, en laquelle gist la devotion; mais cela 
s'entend quand le peché veniel sejourne en nostre conscience par 
l'affection que nous y mettons. Ce n'est rien, Philotée, de dire 
quelque petit mensonge, de se desregler un peu en parolles, en 
actions, en regards, en habits, en jolivetez, en jeux, en danses, 
pourveu que, tout aussi-tost que ces araignes spirituelles sont en- 
trées en nostre conscience, nous les en rechassions et bannissions 
comme les mouches à miel font les araignes corporelles. Mais si 
nous leur permettons d'arrester dans nos cœurs, et non-seule- 
ment cela, mais que nous nous affectionnions à les y retenir et 
multiplier, bien-tost nous verrons nostre miel perdu, et la ruche 
de nostre conscience empestrée et deffaite. Mais je dy encore 
une fois, quelle apparence y a-t-il qu'une ame genereuse se playse 
à desplayre à son Dieu, et s'affectionne à luy estre desaggreable, 
et vueille vouloir ce qu'elle sçayt lui estre ennuyeux? 


CHAPITRE XXIII. 


QU'IL SE FAUT PURGER DE L'AFFECTION AUX CHOSES INUTILES 
ET DANGEREUSES. 


Lzs jeux, les bals, les festins, les pompes, les comedies en 
leur substance ne sont nullement choses mauvaises, ains indif- 
ferentes, pouvant estre bien et mal exercées; tousjours neant- 
moins ces choses-là sont dangereuses, et de s'y affectionner, 
cela est encore plus dangereux. Je dy doncques, Philotée, 
qu'encore qu'il soit loysible de joüer, danser, se parer, oüyr 
des honnestes comedies, banqueter (1) : si est-ce que d'avoir de 
l'affection à cela, c'est chose contraire à la devotion, et extre- 
mement nuysible et perilleuse. Ce n'est pas mal de le faire, mais 
oüy bien de s'y affectionner. C'est dommage de semer en la terre 
de nostre cœur des affections si vaines et sottes : cela occupe 
le lieu des bonnes impressions, et empesche que le suc de nos- 
tre ame ne soit employé és bonnes inclinations. 

Ainsi les anciens Nazariens s'abstenoient, non-seulement de 


(4) Faire des festins. 

tout ce qui pouvoit enyvrer; mais aussi des raisins et du verjus, 
non point que le raisin et le verjus enyvre, mais parce qu'il y 
avoit danger, en mangeant du verjus, d'exciter le desir de man- 
ger des raisins, et en mangeant des raisins, de provoquer l'ap- 
petit à boire du moust et du vin. Or, je ne dy pas que nous ne 
puissions user de ces choses dangereuses; mais je dy bien pour- 
tant que nous ne pouvons jamais y mettre de l'affection sans in- 
teresser la devotion. Les cerfs ayant prins trop de venayson s'es- 
cartent et retirent dedans leur buisson, cognoissant que leur 
gresse les charge, en sorte qu'ils ne sont pas habiles à courir, 
si d'adventure ils estoient attaquez; le cœur de l'homme se char- 
geant de ces affections inutiles, superfluës et dangereuses, ne 
peut sans doute promptement, aysement, et facilement courir 
apres son Dieu qui est le vray poinct de la devotion. Les petits 
enfans s'affectionnent et s'eschauffent apres les papillons, nul ne 
le treuve mauvais, parce qu'ils sont enfans; mais n'est-ce pas 
une chose ridicule, ains plustost lamentable, de voir des hom- 
mes fails s'empresser de s'affectionner apres des bagatelles si 
indignes , comme sont les choses que j'ay nommées, lesquelles, 
outre leur inutilité, nous mettent en peril de nous deregler et 
desordonner à leur poursuitte. C'est pourquoy, ma chere Philo- 
tée, je vous dy qu'il faut se purger de ces affections; et bien 
que les actes ne soient pas tousjours contraires à la devotion, 
les affections neantmoins luy sont tousjours dommageables. 


CHAPITRE XXIV. 


QU'IL SE FAUT PURGER DES MAUVAISES INCLINATIONS. 


Nous avons encore, Philotée, certaines inclinations natu- 
relles, lesquelles, pour n'avoir prins leur origine de nos pechez 
particuliers, ne sont pas proprement pechez, ny mortel, ny ve- 
niel; mais s'appellent Zmperfections, et leurs actes, deffauts et 
manquemens. Par exemple, S" Paule, selon le recit de S. Hie- 
rosme, avoit une grande inclination aux tritesses et regrets, 
si qu'en la mort de ses enfans et de son mary, elle courut tous- 
jours fortune de mourir de desplaysir : cela estoit une imper- 
fection, et non point un peché, puis que c'estoit contre son gré 
et sa volonté. Il y en a qui, de leurs naturels, sont legers , les 
autres rebarbatifs, les autres durs à recevoir les opinions d'au- 
truy; les autres sont inclinez à l'indignation, les autres à la 
cholere, les autres à l'amour : et en somme il se treuve peu de 

personnes, esquelles on ne puisse remarquer quelques sortes 
de telles imperfections. Or, quoy qu'elles soient comme propres 
et naturelles à chascun, si est-ce que, par le soin et affection 
contraire, on les peut corriger et moderer, et mesme on peut 
s'en delivrer et purger? Et je vous dy, Philotée, qu'il le faut 
faire. On a bien treuvé le moyen de changer les amandiers amers 
en amandiers doux, en les percant seulement au pied pour en 
faire sortir le suc : pourquoy est-ce que nous ne pourrons pas 
faire sortir nos inclinations perverses pour devenir meilleurs? I] 
n'y a point de si bon naturel qui ne puisse estre rendu mauvais par 
les habitudes vicieuses; il n'y a point aussi de naturel si reves- 
che, qui, par la grace de Dieu premierement, puis par l'indus- 
trie et diligence, ne puisse cstre dompté, et surmonté. Je m'en 
vay doncques maintenant donner les advis, et proposer des exer- 
cices, par le moyen desquels vous purgerez vostre ame des 
affections dangereuses, des imperfections, et de toutes affections 
aux pechez veniels , et si asseurerez de plus en plus vostre cons- 
cience contre tout peché mortel. Dieu vous fasse la grace de les 
bien prattiquer. 


262 INTRODUCTION A LA VIE DEVOTE. 


DEUXIESME PARTIE. 


ADVIS POUR L'ESLEVATION DE L'AME A DIEU PAR L'ORAYSON 
ET LES SACREMENS. 


e (eite 


CHAPITRE PREMIER. 


DE LA NECESSITÉ DE L'ORAYSON. 


1. L'ogAvsoN mettant nostre entendement en la clarté et lumiere 
divine, et exposant nostre volonté à la chaleur de l'amour celeste, 
il n'y a rien qui purge tant nostre entendement de ses ignorances, 
et nostre volonté de ses affections depravées. C'est l’eau de bene- 
diction, qui, par son arrousement, fait reverdir et fleurir les 
plantes de nos bons desirs, lave nos ames de leurs imperfec- 
tions, et desaltere nos cœurs de leurs passions. 

2. Mais sur-tout, je vous conseille la mentale, cordiale, et 
particulierement celle qui se fait autour de la vie et passion de 
Nostre-Seigneur : en le regardant souvent par la meditation, 
loute vostre ame se remplira de luy, vous apprendrez ses con- 
tenances, et formerez vos actions au modele des siennes. Il est 
la lumiere du monde : c'est doncques en luy, parluy, et pour luy, 
que nous devons estre esclairez et illuminez; c'est l'arbre du 
desir, à l'ombre duquel nous nous devons rafraischir ; c'est la 
vive fontaine de Jacob, pourle lavement de toutes nos soüilleures. 
Enfin, les enfans, à force d'oüyr leurs meres, et de begayer avec 
elles, apprennent à parler leur langage; et nous, demeurant pres 
du Sauveur par la meditation, et observant ses parolles, ses ac- 
tions et ses affections, nous apprendrons moyennanLl sa grace, à 
parler, fayre et vouloir comme luy. Il faut s'arrester là, Philotée, 
et croyez-moi, nous ne scaurions aller à Dieu le Pére que par 
cette porte : car tout ainsi que la glace d'un mirouér ne sçauroit 
arrester nostre veuë, si elle n'estoit enduite d'estain ou de plomb 
par derriere : aussi la Divinité ne pourroit estre bien contemplée 
par nous en ce bas monde , si elle ne se fust joincte à la sacrée 
humanité du Sauveur, duquel la vie et la mort sont l'object le 
plus proportionné, soüef(1), delicieux et profitable, que nous puis- 

(4) Suave, 

sions choysir pour nostre meditation ordinaire. Le Sauveur ne 
s'appelle pas pour neant le pain descendu du ciel; car, comme 
le pain doit estre mangé avec toutes sortes de viandes , aussi le 
Sauveur doit estre medité, consideré et recherché en toutes nos 
oraysons et actions. Sa vie et mort a esté disposée et distribuée 
en divers poincts , pour servir à la meditation, par plusieurs au- 
theurs; ceux que je vous conseille, sont S. Bonaventure, Bellin- 
tani, Bruno, Capilla, Grenade, du Pont. 

3. Employez-y chaque jour une heure devant disner, s'il se 
peut, au commencement de vostre matinée, parce que vous 
aurez vostre esprit moins embarrassé, et plus frais apres le repos 
de la nuict. N'y mettez pas aussi davantage d'une heure, si vostre 
pere spirituel ne vous le dit expressement. 

4. Si vous pouvez faire cet exercice dans l'eglise, et que vous 
y treuviez assez de tranquillité, ce vous sera une chose fort aysée 
et commode, parce que nul, ny pere, ny mere, ny femme, ny 
mary, ny autre quelconque ne pourra vous bonnement empes- 
cher de demeurer une heure dans l'eglise : là où estant en 
quelque subjection, vous ne pourriez peut-estre pas vous pro- 
mettre d'avoir une heure si franche.dedans vostre maison. 

9. Commencez toutes sortes d'oraysons, soit mentale, soit 
vocale, par la presence de Dieu, ei ienez cette regle sans 
exception, et vous verrez dáns un peu de tems combien elle vous 
sera profitable. 

6..Si vous me croyez, vous direz vostre Pater, vostre Ave 
Maria etle Credo, en latin; mais vous apprendrez aussi à bien 
entendre les parolles qui y sont en vostre langage , affin que les 
disant au langage commun de l'Eglise, vous puissiez neantmoins 
savourer le sens admirable et delicieux de ces sainctes oraysons, 
lesquelles il faut dire, fichant profondement vostre pensée, et 
excitant vos affections sur le sens d'icelles (1), et ne vous hastant 
nullement pour en dire beaucoup, mais vous estudiant de dire ce 
que vous direz cordialement, car un seul Pater, dit avec senti- 
ment, vaut mieux que plusieurs recitez vistement et couram- 
ment. 

1. Le Chappellet est une tres-utile maniere de prier, pour- 
veu que vous le scachiez dire comme il convient : et.pour ce 
fayre, ayez quelqu'un des petits livres, qui enseignent la facon 
dele reciter (2). Il est bon aussi de dire les Litanies de Nostre- 
Seigneur, de Nostre-Dame, et des Saincts, et toutes les autres 
prieres vocales qui sont dedans les Manuels et Heures approu- 


(4) D'elles. — (2) Voir à la fin du volume. 

vées ; à la charge neantmoins que si vous avez le don de l'oray- 
son mentale, vous luy gardiez tousjours la principale place, en 
sorte que si apres icelle, ou pour la multitude des affaires, ou 
pour quelqu'autre raison vous ne pouviez point faire de priere 
vocale, vous ne vous en mettiez point en peine pour cela, vous 
contentant de dire simplement devant ou apres la meditation, 
l'Oraison dominicale, la Salutation angelique et le Symbole des 
Apostres. 

8. Si, faysant l'orayson vocale, vous sentez vostre cœur tiré et 
convié à l'orayson interieure ou mentale, ne refusez point d'y 
aller, mais laissez tout doucement couler vostre esprit de ce 
costé-là, et ne vous souciez point de n'avoir pas achevé les oray- 
sons vocales que vous vous estiez proposées ; car la mentale que 
vous aurez faite en leur place, est plus aggreable à Dieu, et 
plus utile à vostre ame : j'excepte l'office ecclesiastique, si vous 
estes obligée de le dire; car en ce cas-là, il faut rendre le 
devoir. 

9. S'il advenoit que toute vostre matinée se passast sans cet 
exercice sacré de l'orayson mentale, ou pour la multiplicité des 
affaires, ou pour quelqu'autre cause (ce que vous devez procourer 
n'advenir point, tant qu'il vous sera possible), taschez de reparer 
ce deffaut l'apres-disnée, en quelque heure la plus esloignée du 
repas, parce que ce faysant sur iceluy, et avant que la digestion 
soit fort acheminée, il vous arriveroit beaucoup d'assoupisse- 
ment, et vostre santé en seroit interessée. 

Que si en toute la journée vous ne pouvez la faire, il faut re- 
parer cette perte, multipliant les oraysons jaculatoires , et par la 
lecture de quelque livre de devotion, avec quelque penitence, 
qui empesche la suitte de ce deffaut, et avec cela, faites une 
forte resolution de vous remettre en train le jour suivant. 


CHAPITRE II. 


BRIEFVE METHODE POUR LA MEDITATION, ET PREMIEREMENT DE LA PRESENCE 
DE DIEU, PREMIER POINCT DE LA PREPARATION. 


Mais vous ne sçavez peut-estre pas, Philotée, comme il faut 
faire l'orayson mentale; car c'est une chose, laquelle par mal- 
heur, peu de gens sçavent en nostre aage : c'est pourquoy je 
vous presente une simple et briefve methode pour cela, en atten- 
dant que par la lecture de plusieurs beaux livres qui ont esté 
composez sur ce subjet, et sur tout par l'usage, vous en puissiez 
estre plus amplement instruitte. Je vous marque premierement 

Ja preparation, laquelle consiste en deux poincts, dont le pre- 
mier est, de se mettre en la presence de Dieu, et le second, 
d'invoquer son assistance. Or, pour vous mettre en la presence 
de Dieu, je vous propose quatre principaux moyens, desquels 
vous vous pourrez servir à ce commencement. 

Le premier, gist en une vive et attentive apprehension de la 
toute-presence de Dieu, c'est-à-dire, que Dieu est en tout et par 
tout, et qu'il n'y a lieu, ny chose en ce monde où il ne soit 
d'une tres-veritable presence, de sorte que comme les oyseaux, 
où qu'ils volent, rencontrent toujours l'air, ainsi, où que nous 
allions, où que nous soyons, nous treuvons Dieu present : chas- 
cun scayt cette verité, mais chascun n'est pas attentif à l'appre- 
hender. Les aveugles, ne voyant pas un prince qui leur est pre- 
sent, ne laissent pas de se tenir en respect, s'ils sont advertis 
de sa presence; mais la verité est que, parce qu'ils ne le voyent 
pas, ils oublient aysement qu'il soit present, et s'en estant ou- 
bliez , ils perdent encore plus aysement le respect et la reverence. 
Helas! Philotée, nous ne voyons pas Dieu qui nous est present, 
et bien que la foy nous advertisse de sa presence, si est-ce que, 
ne le voyant pas de nos yeux, nous nous en oublions bien sou- 
vent, et nous comportons comme si Dieu estoit bien loin de 
nous; car, encore que nous sçachions bien qu'il est present à 
toutes choses, si est-ce que, n'y pensant point, c'est tout autant 
comme si nous ne le sçavions pas. C'est pourquoy tousjours avant 
l'oreyson , il faut provoquer nostre ame à une attentive pensée et 
consideration de cette presence de Dieu. Ce fut l'apprehension 
de David, quand il s'escrioit : S? je monte au ciel, 6 mon Dieu, 
vous y estes; si je descends aux enfers, vous y estes. Et 
ainsi nous devons user des parolles de Jacob, lequel ayant veu 
l'eschelle sacrée, O que ce lieu, dit-il, est redouta ble! vraye- 
ment Dieu est icy, et je n’en sçavois rien! il veut dire qu'il 
n’y pensoit pas : car, au reste, il ne pouvoit ignorer que Dieu ne 
fust en tout et partout. Venant doncques à la priere, à Philotée, 
il vous faut dire de tout vostre cœur, et à vostre cœur : O mon 
cœur, mon cœur, Dieu est vrayement icy! 

Le second moyen de se mettre en cette sacrée presence, c'est 
de penser que non-seulement Dieu est &u lieu oà vous estes, 
mais qu'il est tres-particulierement en vostre cœur, et au fond 
de vostre esprit , lequel il vivifie et anime de sa divine presence, 
estant là comme le cœur de vosire cœur, et l'esprit de vostre 
esprit : car, comme l'ame est respandué par tout le corps, se 
treuve presente en toutes les parties d'iceluy, et reside neant- 

moins au cœur d'une speciale residence : de mesme Dieu estant. 
tres-present à toutes choses, assiste toutesfois d'une speciale 
façon à nostre esprit. Et pour cela David appeloit Dieu, Dieu 
de son cœur, et S. Paul disoit que nous vivons, nous nous 
mouvons, et sommes en Dieu. En la consideration doncques 
de cette verité, vous exciterez une grande reverence en vostre 
cœur, à l'endroict de Dieu qui luy est si intimement present. 

Le troisiesme moyen, c'est de considerer Nostre-Sauveur, 
lequel, en son humanité, regarde dés le ciel, toutes les personnes 
du monde; mais particulierement les chrestiens, qui sont ses 
enfans, plus specialement ceux qui sont en prieres, desquels 
il remarque les actions et deportemens. Or cecy n'est pas une 
simple imagination, mais une vraye verité : car, encore que 
nous ne le voyons pas, si est-ce que de là-haut il nous con- 
sidere. S. Estienne le vid ainsi au tems de son martyre; si que 
nous pouvons bien dire avec l'Espouse : Le voilà qu'il est 
derriere la paroy, voyant par les fenestres, regardant par les 
treillis. 

La quatriesme façon consiste à se servir de la simple imagina- 
tion, nous representant le Sauveur en son humanité sacrée, 
comme s'il estoit pres de nous, ainsi que nous avons accous- 
tumé de nous representer nos amis, et de dire : Je m'imagine de 
voir un tel qui fait cecy et cela; il me semble que je le vois, 
ou chose semblable. Mais si le tres-sainct Sacrement de l'autel 
estoit present, alors cette presence seroit reelle, et non pure- 
ment imaginaire; car les especes et apparences du pain se- 
roient comme une tapisserie derriere laquelle Nostre-Seigneur 
reellemeni present nous void et considere, quoy que nous ne 
le voyons pas en sa propre forme. Vous userez doncques, ô 
Philotée, de l'un de ces quatre moyens pour mettre vostre ame 
en la presence de Dieu avant l'orayson, et ne faut pas les vouloir 
employer tous ensemblement, mais seulement un à la fois, et 
cela briefvement et simplement. 


CHAPITRE III. 


DE L'INVOCATION , SECOND POINCT DE LA PREPARATION. 


L’INvocarion se fait en cette maniere : vostre ame se sentant 
en la presence de Dieu, se prosterne en une extreme reverence, 
se cognoissant tres-indigne de demeurer devant une si souve- 
raine Majesté; et neantmoins, sçachant que cette mesme bonté 
le veut, elle luy demande la grace de la bien servir et adorer 


11° PARTIE, CHAPITRE IV. 267 


en cette meditation. Que si vous le voulez, vous pourrez user de 
quelques parolles courtes et enflammées comme sont celles icy 
de David : « Ne me rejettez point, ô mon Dieu, de devant vostre 
» face, et ne m'ostez point la faveur de vostre Sainct-Esprit. 
» Esclairez vostre face sur vostre servante, et je considereray 
» vos merveilles. Donnez-moy l'entendement, et je regarderay 
» vostre loy, et la garderay de tout mon cœur. Je suis vostre 
» servante, donnez-moy l'esprit, » et telles parolles semblables 
à cela. Il vous servira encoré d'adjouster l'invocation de vostre 
bon ange, et des sacrées personnes qui se treuveront au mystere 
que vous meditez : comme, en celuy de la mort de Nostre-Sei- 
gneur, vous pourrez invoquer Nostre-Dame, S. Jean, la Magde- 
lene, le bon larron, affin que les sentimens et mouvemens inte- 
rieurs qu'ils y receurent vous soient communiquez; et en la 
meditation de vostre mort, vous pourrez invoquer vostre bon 
ange qui se treuvera present, affin qu'il vous inspire des consi- 
derations convenables, et ainsi des autres mysteres. 


CHAPITRE IV. 
DE LÀ PROPOSITION DU MYSTERE, TROISIESME POINCT DE LA PREPARATION. 


APRES ces deux poinets ordinaires de la meditation, il y en a 
un troisiesme qui n'est pas commun à toutes sortes de medita- 
tions : c'est celuy que les uns appellent fabrication du lieu, et 
les autres, leçon interieure. Or, ce n'est autre chose que de 
proposer à son imaginalion le corps du mystere que l'on veut 
mediter, comme s'il se passoit reellement, et de fait en nostre 
presence. Par exemple, si vous voulez mediter Nostre-Seigneur 
en croix, vous vous imaginerez d'estre au mont de Calvaire, et 
que vous voyez tout ce qui se fitet se dit, au jour de la passion : 
ou si vous voulez (car c'est tout un) vous vous imaginerez, 
qu'au lieu mesme oü vous estes se fait le crucifiement de 
Nostre-Seigneur, en la façon que les Evangelistes le descrivent. 
J'en dy de mesme, quand vous mediterez la mort, ainsi que je 
l'ay marqué en la meditation d'icelle; comme aussi à celle de 
l'enfer et en tous semblables mysteres, où il s'agit de choses 
visibles et sensibles : car, quant aux autres mysteres de la gran- 
deur de Dieu, de l'excellence des vertus, de la fin pour laquelle 
nous sommes creez, qui sont des choses invisibles , il n'est pas 
question de vouloir se servir de cette sorte d'imagination. Il est 
vray que l'on peut bien employer quelque similitude et compa- 
raison, pour ayder à la consideration; mais cela est aucunement 


268 INTRODUCTION A LA VIE DEVOTE. 


difficile à rencontrer, el je ne veux traitter avec vous que fort 
simplement, et en sorte que vostre esprit ne soit pas beaucoup 
travaillé à faire des inventions. Or, par le moyen de cette ima- 
gination, nous enfermons nostre esprit dans le mystere que nous 
voulons mediter, affin qu'il n'aille pas courant cà et là, ne plus 
ne moins que l'on enferme un oyseau dans une cage, ou bien 
comme l'on attache l'espervier à ses longes, affin qu'il demeure 
dessus le poing. Quelques-uns vous diront neantmoins, qu'il est 
mieux d'user de la simple pensée de la foy, et d'une simple 
apprehension toute mentale et spirituelle, en la presentation de 
ces mysteres, ou bien de considerer que les choses se font en 
vostre propre esprit; mais cela est trop subtil pour le commen- 
cement, et jusques à ce que Dieu vous esleve plus haut, je vous 
conseile, Philotée, de vous retenir en la basse vallée que je 
vous monstre. 


CHAPITRE V. 


DES CONSIDERATIONS , SECONDE PARTIE DE LA MEDITATION. 


APRES l'action de l'imagination , s'ensuit l'action de l'entende- 
ment, que nous appellons meditation, qui n'est autre chose 
qu'une, ou plusieurs considerations faites, affin d'esmouvoir 
nos affections en Dieu et aux choses divines : en quoy la medi- 
tation est differente de l'estude et des autres pensées et conside- 
rations, lesquelles ne se font pas pour acquerir la vertu ou 
l'amour de Dieu, mais pour quelques autres fins et intentions, 
comme pour devenir sçavant, pour en escrire ou disputer. 
Ayant doncques enfermé vostre esprit, comme j'ay dit, dans 
l'enclos du subjet que vous voulez mediter, ou par l'imagination, 
si le subjet est sensible, ou par la simple proposition, s'il est 
insensible, vous commencerez à faire sur iceluy des considera- 
tions , dont vous verrez des exemples tous formez és (1) medita- 
tions que je vous ay données. Que si vostre esprit treuve assez 
de goust, de lumiere et de fruict sur l'une des considerations, 
vous vous y arresterez sans passer plus outre, faysant comme les 
abeilles, qui ne quittent point la fleur, tandis qu'elles y treuvent 
du miel à recueilir. Mais si vous ne rencontrez pas selon 
vostre souhait, en l'une des considerations , apres avoir un peu 
marchandé et essayé, vous passerez à une autre; mais allez 
tout bellement et simplement en cette besogne, sans vous y 
empresser. 


(4) Dans les. 

CHAPITRE VI. 


DES AFFECTIONS ET RESOLUTIONS, TROISIESME PARTIE DE LA MEDITATION. 


La meditation respand des bons mouvemens en la volonté, ou 
partie affective de nostre ame, comme sont l'amour de Dieu et 
du prochain, le desir du paradis et de la gloire, le zele du salut 
des ames, l'imitation de la vie de Nostre-Seigneur, la compas- 
sion, l'admiration, la resjouyssance, la crainte de la disgrace de 
Dieu, du jugement et de l'enfer, la hayne du peché, la confiance 
en la bonté et misericorde de Dieu, la confusion pour nostre 
mauvaise vie passée; et en ces affections, nostre esprit se doit 
espancher et estendre, le plus qu'il luy sera possible. Que si vous 
voulez estre aydée pour cela, prenez en main le premier tome 
des Meditations de dom André Capilia, et voyez sa Preface; car 
en icelle il monstre la façon avec laquelle il faut dilater ses af- 
fections; et plus amplement le Pere Arias, en son Traitté de l'O- 
rayson. 

Il ne faut pas pourtant, Philotée, s'arrester tant à ces affec- 

tions generales, que vous ne les convertissiez en des resolutions 
speciales et particulieres pour vostre correction et amendement. 
Par exemple, la premiere parolle que Nostre-Seigneur dit sur la 
croix, respandra sans doute une bonne affection d'imitation en 
vostre ame, à scavoir, le desir de pardonner à vos ennemys, et 
de les aymer; or, je dy maintenant que cela est peu de chose, 
si vous n'y adjoustez une resolution speciale de cette sorte : or 
‘sus (1) doncques, je ne me picqueray plus de telles parolles fas- 
cheuses, qu'un tel et une telle, mon voisin ou ma voisine , mon 
domestique ou ma domestique disent de moy, ny de tel et tel 
mespris qui m'est fait par celuy-cy ou celuy-là; au contraire, 
je diray et feray telle et telle chose pour le gaigner et adoucir, et 
ainsi des autres. Par ce moyen, Philotée, vous corrigeréz vos 
fautes en peu de tems, là où par les seules affections, vous le 
ferez tard et mal-aysement. 


CHAPITRE VII. 
DE LA CONCLUSION ET BOUCQUET SPIRITUEL. 


ExriN, il faut conclure la meditation par trois actions, qu'il faut 
faire avec le plus d'humilité que l'on peut. La premiere, c'est 
l'action de graces, remerciant Dieu des affections et resolutions 

(4) Et bien, c'en est fait. 

qu'il nous à données, et de sa bonté et misericorde, que nous 
avons descouvertes au mystere de la meditation. La seconde, 
c'est l'action d'offrande, par laquelle nous offrons à Dieu sa 
mesme bonté et misericorde, la mort, le sang, les vertus de son 
Fils, et conjoinctement avec icelles nos affections et resolutions. 

La troisiesme action , est celle de la supplication, par laquelle 
nous demandons à Dieu, et le conjurons de nous communiquer 
les graces et vertus de son Fils, et de donner la benediclion à 
nos affections et resolutions, affin que nous les puissions fidelle- 
ment executer : puis nous prions de mesme pour l'Eglise, pour 
nos pasteurs, parens, amys, et autres, employant à cela l'in- 
tercession de Nostre-Dame, des anges, des saincts; enfin, j'ay 
remarqué qu'il falloit dire le Pater noster, et Ave Maria, qui 
est la generale et necessaire priere de tous les fidelles. 

A tout cela j'ay:adjousté, qu'il falloit cueillir un petit boucquet 
de devotion; et voicy ce que je veux dire. Ceux qui se sont 
promenez en un beau jardin n'en sortent pas volontiers sans 
prendre en leur main quatre ou cinq fleurs pour les odorer, et 
tenir le long de la journée : ainsi, nostre esprit ayant discouru 
sur quelque mystere par la meditation, nous devons choysir un, 
ou deux, ou trois poincts que nous aurons treuvez plus à nostre 
goust, et plus propres à nostre advancement, pour nous en res- 
souvenir le reste de la journée, et les odorer spirituellement. 
Or, cela se fait sur le lieu mesme auquel nous avons fait la me- 
ditation, en nous y entrelenant ou promenant solitairement 
quelque tems apres. 


CHAPITRE VIII. 
QUELQUES ADVIS TRES-UTILES SUR LE SUBJET DE LÀ MEDITATION. 


[n faut surtout, Philotée, qu'au sortir de vostre meditation 
vous reteniez les resolutions et deliberations que vous aurez 
prinses, pour les prattiquer soigneusement ce jour-là. C'est le 
grand fruict de la meditation , sans lequel elle est bien souvent, 
non-seulement inutile, mais nuysible, parce que les vertus 
meditées, et non prattiquées, enflent quelquesfois l'esprit et le 
courage , mous estant bien advis que nous sommes tels que nous 
avons resolu et deliberé d'estre : ce qui est sans doute veritable, 
si les resolutions sont vives et solides; mais elles ne sont pas 
telles, ains vaines et dangereuses, si elles ne sont prattiquées : 
il faut donc par tous moyens s'essayer de les prattiquer, et en 
chercher les occasions petites ou grandes. Par exemple, si j'ay 

resolu de gaigner par douceur l'esprit de ceux qui m'offensent, 
je chercheray ce jour-là de les rencontrer, pour les saluer amia- 
blement; et si je ne les puis rencontrer, au moins de dire bien 
d'eux, et prier Dieu en leur faveur. 

Au sortir de cette orayson cordiale, il vous faut prendre garde 
de ne point donner de secousse à vostre cœur, car vous espan- 
cheriez le bausme que vous avez receu par le mdyen de l'oray- 
son. Je veux dire qu'il faut garder, s'il est possible, un peu de 
silence, et remuer tout doucement vostre cœur, de l’orayson aux 
affaires, retenant, le plus long-tems qu'il vous sera possible, le 
sentiment et les affections que vous aurez conceués. Un homme 
qui auroit receu, dans un vaisseau de belle porceline ( 1), quelque 
liqueur de grand prix, pour l'apporter dans sa maison, il iroit 
doucement ne regardant point à costé, mais tantost devant soy, 
de peur d'heurter à quelque pierre, faire quelque mauvais pas, 
tantost à son vase, pour voir s'il panche point; vous en devez 
faire de mesme au sortir de la meditation : ne vous distraysez 
pas tout à coup, mais regardez simplement devant vous; comme 
seroit à dire, s'il vous faut rencontrer quelqu'un que vous soyez 
obligée d'entretenir ou oüyr, il n'y a remede, il faut s'accommo- 
der à cela; mais en telle sorte que vous regardiez aussi à vostre 
cœur, affin que la liqueur de la saincte orayson ne s'espanche 
que le moins qu'il sera possible. 

Il faut mesme que vous vous accoustumiez à sçavoir passer 
de l'orayson à toutes sortes d'actions que vostre vocation et pro- 
fession requiert justement et legitimement de vous, quoy qu'elles 
semblent bien esloignées des affections que nous avons receües 
en l'orayson. Je veux dire : un advocat doit sçavoir passer de 
lorayson à la plaidoyerie, le marchand au trafic, la femme 
mariée au devoir de son mariage, et au tracas de son mesnage, 
avec tant de douceur et de tranquillité, que pour cela son es- 
prit n'en soit point troublé; car, puisque l'un et l'autre est selon 
la volonté de Dieu , il faut faire le passage de l'un et de l'autre 
en esprit d'humilité et de devotion. 

Sachez encore qu'il vous arrivera quelquesfois qu'incontinent 
apres là preparation, vostre affection se treuvera toute esmeué en 
Dieu : alors, Philotée, il luy faut lascher la bride, sans vouloir 
suivre la methode que je vous ay donnée; car, bien que pour 
l'ordinaire la consideration doit preceder les affections , et reso- 
lutions, si est-ce que le Sainct-Esprit vous donnant les affections 
avec la consideration, vous ne devez pas rechercher la consi- 


(1) Porcelaine, 

deration, puis qu'elle ne se fait que pour esmouvoir l'affection. 
Bref, tousjours , quand les affections se presenteront à vous, il 
les faut recevoir, et leur faire place, soit qu'elles arrivent avant 
ou apres toutes les considerations ; et quoy que j'aye mis les affec- 
tions apres toutes les considerations, je ne l'ay fait que pour 
mieux distinguer les parties de l'orayson : car au demeurant, c'est 
une regle generale, qu'il ne faut jamais retenir les affections, 
ains les laisser tousjours sortir, quand elles se presentent. Ce 
que je dy non-seulement pour les autres affections, mais aussi 
pour l'action de graces, l'offrande et la priere qui se peuvent 
faire parmy les considerations : car il ne les faut non plus 
retenir que les autres affections, bien que par apres, pour la 
conclusion de la meditation, il faille les repeter et reprendre. 
Mais quant aux resolutions, il les faut faire apres les affections, 
et sur la fin de toute la meditation, avant la conclusion, d'au- 
tant qu'ayant à nous representer des objets particuliers et fa- 
miliers , elles nous mettroient en danger d'entrer en des distrac- 
tions, si nous les faysions parmy les affections. 

Emmy (1) les affections et resolutions, il est bon d'user de col- 
loque, et parler tantost à Nostre-Seigneur, tantost aux anges, 
et aux personnes representées aux mysteres, aux Saincts, à 
soy-mesme, à son cœur, aux pecheurs, et mesme aux creatures 
insensibles, comme l'on void que David fait en ses psalmes, 
et les autres Saincts en leurs meditations et oraysons. 


CHAPITRE IX. 
POUR LES SEICHERESSES QUI ARRIVENT EN LA MEDITATION. 


S'IL vous arrive, Philotée, de n'avoir point de goust ny de 
consolation en la meditation, je vous conjure de ne vous point 
troubler; mais quelquefois ouvrez la porte aux parolles vocales : 
lamentez-vous de vous-mesme à Nostre-Seigneur, confessez 
vostre indignité, priez-le qu'il vous soit en ayde, baisez son 
image, si vous l'avez, dites-luy ces parolles de Jacob : « Si ne 
» vous laisseray-je point, Seigneur, que vous ne m'ayez donné 
» vostre benediction : » ou celles de la Cananée : « Ouy, Sei- 
» gneur, je suis une chienne, mais les chiens mangent des 
» miettes de la table de leur maistre. » 

Autres fois prenez un livre en main, et le lisez avec attention, 
jusques à ce que vostre esprit soit reveillé et remis en vous : pic- 
quez quelquesfois vostre cœur par quelque contenance et mouve- 

(4) Parmi. 

ment de devotion exterieure, vous prosternant en terre, croysant 
les mains sur l'estomach. embrassant un crucifix; cela s'entend, 
si vous estes en quelque lieu retiré. Que si apres tout cela vous 
n'estes point consolée, pour grande que soit vostre seicheresse, 
ne vous troublez point; mais continuez à vous tenir en une con- 
tenance devote devant vostre Dieu. Combien de courtisans y a- 
t-il qui vont cent fois l'année en la chambre du prince sans espe- 
rance de luy parler, mais seulement pour estre vus de luy, et 
rendre leur devoir. Ainsi devons-nous venir, ma chere Philotée, 
à la.saincte orayson , purement et simplement pour rendre nostre 
devoir, et tesmoigner nostre fidelité. Que s'il plaist à la divine 
Majesté de nous parler, et s'entretenir avec nous par ses saincles 
inspirations et consolations interieures, ce nous sera sans doute 
un grand honneur, et un playsir tres-delicieux ; mais s'il ne luy 
plaist pas de nous faire cette grace, nous laissant là sans nous 
parler, non plus que s'il ne nous voyoit pas, et que nous ne fus- 
sions pas en sa presence, nous ne devons pourtant pas sortir, ains 
au contraire, nous devons demeurer là devant cette souveraine 
bonté, avec un maintien devotieux et paysible ; et lors infaillible- 
ment il aggreera nostre patience, et remarquera nostre assiduité 
et perseverance; si qu'une autre fois, quand nous reviendrons 
devant luy, il nous favorisera et s'entretiendra avec nous par ses 
consolations, nous faysant voir l'amenité de la saincte orayson. 
Mais quand il ne le feroit pas, contentons-nous, Philotée, que 
ce nous est un honneur trop plus grand d'estre aupres de luy, et 
à sa Veué. 


CHAPITRE X. 
EXERCICE POUR LE MATIN. 


OurRE cette orayson mentale, entiere et formée, et les autres 
oraysons vocales que vous devez faire une fois le jour, il y a cinq 
autres sortes d'oraysons plus courtes, et qui sont comme ageance- 
mens el surgeons de l'autre grande orayson, entre lesquelles, 
la premiere est celle qui se fait le matin, comme une preparation 
generale à toutes les ceuvres de la journée. Or, vous la ferez en 
celte sorte. 

1* Remerciez et adorez Dieu profondement, pour la grace qu'il 
vous a faite, de vous avoir conservé la nuict precedente; et si 
vous aviez en icelle commis quelque peché, vous lui demanderez 
pardon. 

2° Voyez que le jour present vous est donné , affin qu'en iceluy 

vous puissiez gaigner le jour advenir de l'éternité, et ferez un 
ferme propos de bien employer la journée à cette intention. 

3* Prevoyez quelles affaires, quels commerces, et quelles occa- 
sions vous pouvez rencontrer cette journée-là pour servir Dieu, 
et quelles tentations vous pourront subvenir de l'offenser, ou par 
cholere, ou par vanité, ou par quelqu'autre desreglement ; et par 
une saincte resolution, preparez-vous à bien employer les moyens 
qui se doivent offrir à vous de servir Dieu et advancer vostre de- 
votion. Comme au contraire, disposoz-vous à bien eviter, com- 
battre et vaincre ce qui se peut presenter contre vostre salut et 
la gloire de Dieu. Et ne suffit pas de faire cette resolution ; mais 
il faut preparer les moyens pour la bien executer. Par exemple, 
si je prevoy de devoir traitter do quelque affaire avec une per- 
sonne passionnée et prompte à la cholere, non-seulement je me 
resoudray de ne point me relascher à l'offenser, mais je prepa- 
reray des parolles de douceur pour la prevenir, ou l'assistance de 
quelque personne qui la puisse contenir; si je prevoy de pouvoir 
visiter un malade, je disposeray l'heure et les consolations et 
secours que j'ay à luy faire, et ainsi des autres. 

4° Cela fait, humiliez-vous devant Dieu, recognoissant que 
de vous-mesme vous ne sçauriez rien faire de ce que vous avez 
deliberé, soit pour fuyr le mal, soit pour executer le bien. Et 
corame si vous teniez vostre cœur en vos mains, offrez-le avec 
tous vos bons desseins à la divine Majesté, la suppliant de le 
prendre en sa protection, et le fortifier pour bien reussir en son 
service; el ce par telles ou semblables parolles interieures : O 
Seigneur! voilà ce pauvre et miserable cœur, qui, par vostre 
bonté, a conceu plusieurs bonnes affections; mais, helas! il est 
trop foible et chetif pour effectuer le bien qu'il desire, si vous ne 
luy departez vostre celeste benedictiou, laquelle, à cette inten- 
tion, je vous requiers, à Pere debonnaire, par le merite de la 
passion de vostre Fils, à l'honneur duquel je consacre cette journée 
et le reste de ma vie. Invoquez Nostre-Dame, vostre bon auge, 
et les sainets, affin qu'ils vous assistent à cet effect. 

Mais toutes ces actions spirituelles se doivent faire briefve- 
ment et vivement devant que l'on sorte de la chambre, s'il est 
possible, affin que, par le moyen de cet exercice, tout ce que 
vous ferez le long de la journée soit arrousé de la benediction 
de Dieu; mais je vous prie, Philotée, de n'y manquer jamais. 

CHAPITRE XI. 
DE L'EXERCICE DU SOIR, ET DE L'EXAMEN DE CONSCIENCE. 


CoMME, devant vostre disner temporel, vous ferez le disner 
spirituel par le moyen de la meditation : ainsi, avant vostre 
souper, il vous faut faire un petit souper, au moins une collation 
devote et spirituelle. Gaignez doncques quelque loysir, un peu 
devant l'heure du souper, et prosternée devant Dieu, ramassant 
vostre esprit aupres de Jesus-Christ crucifié (que vous vous re- 
presenterez par une simple consideration et cillade interieure) 
rallumez le fen de vostre meditation du matin en vostre cœur, 
par une douzaine de vives aspirations, humiliations et eslance- 
mens amoureux, que vous ferez sur ce divin Sauveur de vostre 
ame, ou bien en repelant les poincts que vous aurez plus sa- 
vourez en la meditation du matin, ou bien vous excitant par 
quelqu'autre nouveau subjet, selon que vous aymerez mieux. 

Quant à l'examen de conscience qui se doit tousjours faire 
avant qu'aller coucher, chascun sgayt comme il le faut pratti- 
quer. 

1* On remercie Dieu de la conservation qu'il a faite de nous 
en la journée passée. 

2* On examine comme on s'est comporté en toutes les heures 
du jour, et pour faire cela plus aysement, on considerera ou, 
avec qui, et en quelle occupation on a esté. 

3* Si l'on treuve d'avoir fait quelque bien, on en fait action 
de graces à Dieu; si, au contraire, l'on a fait quelque mal, en 
pensées, en parolles, ou en œuvres, on en demande pardon à sa 
divine Majesté, avec resolution de s'en confesser à la premiere 
occasion, et de s'en amender soigneusement. 

4° Apres cela, on recommande à la Providence divine son 
corps, son ame, l'Eglise, les parens, les amis; on prie Nostre- 
Dame, le bon ange et les saincts, de veiller sur nous et pour 
nous, et, avec la bencdiction de Dieu, on va prendre le repos 
qu'il a voulu nous estre requis. 

Cet exercice icy ne doit jamais estre oublié, non plus que 
celuy du matin : car, par celuy du matin vous ouvrez les fenestres 
de vostre ame au soleil de justice; et par celuy du soir, vous les 
fermez aux tenebres do l'enfer. 

CHAPITRE XII. 
DR LA RETRAITE SPIRITUELLE. 


C'est icy, chere Philotée, où je vous souhaitte fort affectionnée 
à suivre mon conseil; car en cet article consiste l'un des plus 
asseurez moyens de vostre advancement spirituel. 

Rappelez, le plus souvent que vous pourrez parmy la journée, 
vostre esprit en la presence de Dieu par l'une des quatre façons, 
que je vous ay remarquées; regardez ce que Dieu fail, et ce 
que vous faites : vous verrez ses yeux tournez de vostre costé, 
et perpetuellement fichez sur vous par un amour incomparable. 
O Dieu! ce direz-vous, pourquoy ne vous regarde-je tousjours 
comme tousjours vous me regardez? pourquoy pensez-vous en 
moy si souvent, mon Seigneur, et pourquoy pense-je si peu sou- 
vent en vous? où sommes-nous, ô mon ame? nostre vraye place, 
c'est Dieu, et oü est-ce que nous nous treuvons? 

Comme les oyseaux ont des nids sur les arbres pour faire leur 
retraitte , quand ils en ont besoin, et les cerfs ont leurs buissons 
et leurs forts, dans lesquels ils se recellent, et mettent à couvert, 
prenant la fraischeur de l'ombre cn esté : ainsi, Philotée, nos 
cœurs doivent prendre et choysir quelque place chaque jour, ou 
sur le mont de Calvaire, ou és playes de Nostre-Seigneur, ou en 
quelqu'autre lieu proche de luy, pour y faire leur retraitte à 
toutes sortes d'occasions, et là s'alleger et recreer entre les 
affaires exterieures, et pour y estre comme dans un fort, affin de 
se deffendre des tentations. Bien-heureuse sera l'ame qui pourra 
dire en verité à Nostre-Seigneur : Vous estes ma maison de 
refuge, mon rempart asseuré, mon toict contre la pluye, et 
mon ombre contre la chaleur. 

Ressouvenez-vous doncques, Philotée, de faire tousjours plu- 
sieurs retraittes en la solitude de vostre cœur pendant que 
corporellement vous estes parmy les conversations et affaires; 
el ceste solitude mentale ne peut nullement estre empeschée 
par la multitude de ceux qui vous sont autour : car ils ne sont 
pas autour de vostre cœur, ains autour de vostre corps, si que 
vostre cœur demeure luy tout seul en la presence de Dieu seul. 
C'est l'exercice que faysoit le roy David parmy tant d'occupations 
quil avoit, ainsi qu'il le tesmoigne par mille iraicts de ses 
Psalmes, comme quand il dit : « O Seigneur, et moy je suis 
» tousjours avec vous, je voy mon Dieu tousjours devanl moy. 

» J'ay eslevé mes yeux à vous, ô mon Dieu, qui habitez au ciel, 
» mes yeux sont tousjours à Dieu. » 

Et aussi les conversations ne sont pas ordinairement si se- 
rieuses qu'on ne puisse de tems en tems en retirer le cœur pour 
le remettre en cette divine solitude. 

Les pere et mere de S" Catherine de Sienne luy ayant osté 
toute commodité du lieu, et le loysir pour prier et mediter, 
Nostre-Seigneur l'inspira de faire un petit oratoire interieur en 
son esprit, dedans lequel se setirant mentalement, elle peust 
parmy les affaires exterieures vacquer à cette saincte solitude 
cordiale. Et depuis, quand le monde l'attaquoit, elle n'en rece- 
voit nulle incommodité, parce, disoit-elle, qu'elle s'enfermoit 
dans son cabinet interieur, où elle se consoloit avec son celeste 
espoux. Aussi dés-lors elle conseilloit à ses enfans spirituels, de 
se faire une chambre dans le cœur, et d'y demeurer. 

Retirez donc quelquefois vostre esprit dedans vostre cœur, où, 
separée de tous les hommes, vous puissiez traitter cœur à cœur 
de vostre ame avec son Dieu, pour dire avec David : J'ay veille 
et ay esté semblable au pelican de la solitude; j'ay esté fait 
comme le chat-huant ou le hibou dans les mazures, et comme 
le passereau solitaire aw toict. Lesquelles parolles, outre leur 
sens litteral (qui tesmoigne que ce grand roy prenoit quelques 
heures pour se tenir solitaire en la contemplation des choses spi- 
rituelles) nous monstrent en leur sens mystique trois excellentes 
retraittes, et comme trois hermitages , dans lesquels nous pou- 
vons exercer nostre solitude à l'imitation de nostre Sauveur, le- 
quel, sur le mont de Calvaire, fut comme le pelican de la solitude, 
qui, de son sang, ravive ses poussins morts; en sa nativité, dans 
une establerie deserte, il fut comme le hibou dedans la mazure, 
plaignant et pleurant nos fautes et pechez; et au jour de son as- 
cension , il fut comme le passereau, se retirant et volant au ciel, 
qui est comme le toict du monde : et en tous ces trois lieux nous 
pouvons faire nos retraittes emmy le tracas des affaires. Le bien- 
heureux Elzear, comte d'Arian, en Provence, ayant esté longue- 
ment absent de sa devote et chaste Delphine, elle luy envoya 
un homme expres pour scavoir de sa santé, et il luy fit response : 
Je me porte fort bien, ma chere femme; que si vous me voulez 
voir, cherchez-moy en la playe du costé de nostre doux Jesus, 
car c'est là où j'habite, et où vous me treuverez : ailleurs, vous 
me chercherez pour neant. C'estoit un chevalier chrestien celuy-là. 

CHAPITRE XIII. 


DES ASPIRATIONS, ORAYSONS JACULATOIRES, ET BONNES PENSÉES. 


On se retire en Dieu, parce qu'on aspire à luy, et on y aspire 
pour s'y retirer, si que l'aspiration en Dieu et la retraitte spiri- 
tuelle s'entretiennent l'une et l'autre, et toutes deux proviennent 
et naissent des bonnes pensées. 

Aspirez donc bien souvent en Dieu, Philotée, par des courts, 
mais ardens eslancemens de vostre cœur; admirez sa beauté, in- 
voquez son ayde, jettez-vous en esprit au pied de la croix, 
adorez sa bonté, interrogez-le souvent de vostre salut, donnez- 
luy mille fois le jour vostre ame, fichez vos yeux interieurs sur 
sa douceur, tendez-luy la main, comme un petit enfant à son 
pere, affin qu'il vous conduise; mettez-le sur vostre poictrine, 
comme un bouquet delicieux, plantez-le en vostre ame comme 
un estendart, et faites mille sortes de divers mouvemens de 
vostre cœur, pour vous donner de l'amour de Dieu, el vous ex- 
citer à une passionnée et tendre dilection de ce divin Espoux. 

On fait ainsi les oraysons jaculatoires, que le grand S. Au- 
gustin conseille si soigneusement à la devote dame Proba : Phi- 
lotée, nostre esprit s'addonnant à la hantise (1), privauté et fami- 
liarité de son Dieu, se parfumera tout de ses perfections; et 
si (2) cet exercice n'est point mal-aysé, car il se peut entrelacer 
en toutes nos affaires et occupations, sans aucunement les in- 
commoder : d'autant que, soit en la retraitte spirituelle, soil en 
ces eslancemens interieurs, on ne fait que des petits et courts 
divertissemens, qui n'empeschent nullement, ains servent de 
beaucoup à la poursuitte de ce que nous faysons. Le pelerin qui 
prend un peu de vin, pour resjoüyr son cœur et rafraischir sa 
bouche, bien qu'il s'arreste un peu, pour cela ne rompt pourtant 
pas son voyage, ains prend de la force, pour le plus vistement 
et aysement parachever, ne s'arrestant que pour mieux aller. 

Plusieurs ont ramassé beaucoup d'aspirations vocales, qui, 
vrayement, sont fort utiles; mais par son advis, vous ne vous 
astreindrez point en aucune sorte de parolles, ains prononcerez, 
ou de cœur ou de bouche, celles que l'amour vous suggerera sur- 
le-champ, car il vous en fournira tant que vous voudrez. Il est 
vray qu'il y a certains mots qui ont une force particuliere pour 
contenter le cœur en cet endroict, comme sont les eslancemens 

(4) Fréquentation, — (2) Certes. 

semez si dru dedans les Psalmes de David, les invocations di- 
verses du nom de Jesus, et les traicts d'amour qui sont imprimez 
au Cantique des cantiques : les chansons spirituelles servent en- 
core à mesme intention, pourveu qu'elles soient chantées avec 
attention. 

Enfin, comme ceux qui sont amoureux d'un amour humain et 
naturel ont presque tousjours leurs pensées tournées du costé 
de la chose aymée, leur cœur plein d'affection envers elle, leur 
bouche remplie de ses loüanges, et qu'en son absence ils ne 
perdent point d'occasions de tesmoigner leurs passions par 
lettres, et ne treuvent point d'arbre sur l'escorce duquel ils 
n'escriventle nom de ceux qu'ils ayment : ainsi, ceux qui ayment 
Dieu ne peuvent cesser de penser en luy, respirer pour luy, as- 
pirer à luy, et parler deluy, et voudroient, s'il estoit possible, 
graver sur la poictrine de toutes les personnes du monde le 
sainct et sacré nom de Jesus. 

À quoy mesme toutes choses les invitent, et n'y a ereature 
qui ne leur annonce la loüange de leur bien-aymé; et comme 
dit S. Augustin, apres S. Antoine, tout ce qui est au monde 
leur parle d'un langage muet, mais fort intelligible, en faveur de 
leur amour, toutes choses les provoquent à des bonnes pensées, 
desquelles par apres nayssent forco saillies et aspirations en 
Dieu. En voicy quelques exemples. S. Gregoire, evesque de Na- 
ziance, ainsi que luy-mesme racontoit à son peuple, se prome- 
nant sur le rivage de la mer, consideroit comme les ondes, s'ad- 
vançant sur la greve, laissoient des coquilles el petits cornets , 
tiges d'herbes, petites huistres, et semblables broüilleries que 
la mer rejettoit, et par maniere de dire crachoit dessus le bord; 
puis revenant par des autres vagues, elle reprenoit et engloutis- 
soit derechef une partie de cela, tandis que les rochers des en- 
virons demeuroient fermes et immobiles, quoy que les eaux 
vinssent rudement battre contre iceux. Or, sur cela il fit cette 
belle pensée, que les foibles, comme coquilles, cornets et tiges 
d'herbes se laissent emporter tantost à l'affliction, tantost à la 
consolation, à la mercy des ondes et vagues de la fortune; mais 
que les grands courages demeurent fermes et immobiles à toutes 
sortes d'orages, et de cette pensée, il fit naistre ces eslancemens 
de David : O Seigneur! sauvez-moy , car les eaux ont penestré 
jusques à mon ame : d Seigneur, delivrez-moy du profond des 
eaux, je suis porté au profond de la mer, et la tempeste m'a 
submergé. Car alors il estoit en affliction, pour la mal-heureuse 
usurpation que Maximus avoit entrepris sur son evesché. S. Ful- 

gence, evesque de Ruspe, se treuvant en une assemblée gene- 
rale de la noblesse romaine, que Theodoric, roy des Goths, 
haranguoit, et voyant la splendeur de tant de seigneurs qui es- 
toient en rang, chascun selon sa qualité : « O Dieu, dit-il, combien 
doit estre belle la Hierusalem celeste, puis qu'icy bas on void 
si pompeuse Rome la terrestre! Et si en ce monde tant de splen- 
deur est concedée aux amateurs de la vanité, quelle gloire doit 
estire reservée en l'autre monde aux contemplateurs de la ve- 
rité! » On dit que S. Anselme, archevesque de Cantorbie (duquel 
la naissance a grandement honoré nos montagnes), estoit admi- 
rable en cette prattique de bonnes pensées : un levreau pressé de 
chiens accourut sur le cheval de ce sainct prelat, qui pour lors 
voyageoit, comme à un refuge que le peril eminent de la mort 
luy suggeroit, et les chiens clabaudant tout autour, n'osoient 
entreprendre de violer l'immunité à laquelle leur proye avoit eu 
recours ; spectacle certes extraordinaire, qui faysoit rire tout le 
train, tandis que le grand Anselme pleurant et gemissant. « Ha! 
vous riez, disoit-il, mais la pauvre beste ne rit pas : les en- 
nemys de l'ame poursuivie et mal-menée par divers destours 
en toutes sortes de pechez, l'attendent au destroit de la mort 
pour la ravir et devorer, el elle toute effrayée, cherche par- 
tout secours et refuge ; que si elle n'en treuve point, ses enne- 
mys s'en mocquent, et s'en rient. » Ce qu'ayant dit, il s'en alla 
souspirant. Constantin le Grand escrivit honorablement à S. An- 
toine; de quoy les religieux qui estoient autour de luy furent 
fort estonnez. Et illeur dit : « Comme (1) admirez-vous qu'un 
roy escrive à un homme? admirez plutost de quoy Dieu eternel a 
escrit sa loy aux mortels, ains leur a parlé bouche à bouche en 
la personne de son Fils. » S. Frangois, voyant une brebis toute 
seule emmy un troupeau de boucs. « Regardez, dit-il à son com- 
pagnon , comme cette pauvre brebis est douce parmy ces che- 
vres ; Nostre-Seigneur alloit ainsi doux et humble entre les Pha- 
risiens. » Et voyant une autre fois un petit aignelet mangé par 
un pourceau : « Hé! petit aignelet, dit-il tout en pleurant, que tu 
representes vivement la mort de mon Sauveur! » 

Ce grand personnage de nostre aage, Frangois Borgia, pour 
lors encore duc de Candie, allant à la chasse, faysoit mille 
devotes conceptions. J'admirois, disoit-il, luy-mesme par apres, 
comme les faucons reviennent sur le poingt, se laissent couvrir 
les yeux, et attacher à la perche , et que les hommes se rendent 
si revesches à la voix de Dieu. Le grand S. Basile dit, que la 


(4) Comment, 

rose emmy les espines fait cette remonstrance aux hommes: 
« Ce qui est de plus aggreable en ce monde, ô mortels, est 
» meslé de tristesse, rien n'y est pur, le regret y est tousjours 
» collé à l'allegresse, la viduité au mariage, le soin à la ferti- 
» lité, l'ignominie à la gloire, la despense aux honneurs, le 
» degoust aux delices, et la maladie à la santé. C'est une belle 
» fleur; dit ce sainct personnage, que la rose ; mais elle me donne 
» une grande tristesse, m'advertissant de mon peché pour lequel 
» la terre a esté condamnée de porter les espines. » Une ame 
devote regardant un ruisseau, et y voyant le ciel representé avec 
les estoiles en une nuict bien serene : « O mon Dieu, dit-elle, ces 
mesmes estoiles seront dessous mes pieds, quand vous m'aurez 
logée dans vos saincts tabernacles; et comme les estoiles du 
ciel sont representées à la terre, ainsi les hommes de la terre 
sont represeniez au ciel en la vive fontaine de la charité divine. » 
L'autre voyant un fleuve flotter, s'escrioit ainsi. « Mon ame n'aura 
jamais repos, qu'elle ne se soit abysmée dedans la mer de la 
divinité qui est son origine. » Et S^ Françoise, considerant un 
aggreable ruisseau, sur le rivage duquel elle s'estoit agenoüillée 
pour prier, fut ravie en extase, repetant plusieurs fois ces pa- 
rolles tout bellement : « La grace de mon Dieu coule ainsi douce- 
ment etsou&fvement (1) commece petit ruisseau. » Un autre voyant 
les arbres fleurys, souspiroit : « Pourquoy suis-je seul defleury au 
jardin del'Eglise? » Un autre, voyant des petits poussins ramassez 
sous leur mere : « O Seigneur, dit-il, conservez-nous sous l'ombre 
de vos aisles. » L'autre voyant le tourne-soleil, dit : « Quand sera- 
ce, mon Dieu, que mon ame suivra les attraicts de vostre bonté? » 
Et voyant des pensées de jardin, belles à la veuë, mais sans 
odeur : « Hé, dit-il, telles sont mes cogitations, belles à dire, 
mais sans effect ny production. » 

Voilà, ma Philotée, comme l'on tire les bonnes pensées et 
sainctes aspirations de ce qui se presente en la varieté de cette 
vie mortelle. Malheureux sont ceux qui destournent les crea- 
tures de leur Createur pour les contourner au peché; bien-heu- 
reux sont ceux qui contournent les creatures à la gloire de leur 
Createur, et employent leur vanité à l'honneur de la verité. 
« Certes, dit S. Gregoire Nazianzene, j'ay accoustumé de rap- 
» porter toutes choses à mon profit spirituel. » Lisez le devot 
epitaphe que S. Hierosme a fait de sa S'^ Paule : car c'est belle 
chose à voir, comme il est tout parsemé des aspirations et con- 
ceptions sacrées qu'elle faysoit à toutes sortes de rencontres. 


(4) Suavement. 

Or, en cet exercice de la retraitte spirituelle et des oraysons 
jaculatoires , gist la grande œuvre de la devotion : il peut sup- 
pleer au deffaut de toutes les autres oraysons; mais le man- 
quement d'iceluy ne peut presque point estre reparé par aucun 
autre moyen. Sans iceluy on ne peut pas bien faire la vie con- 
templative, et ne sçauroit-on que mal faire la vie active; sans 
iceluy, le repos n'est qu'oysiveté, et le travail qu'embarrasse- 
ment : c'est pourquoy je vous conjure de l'embrasser de tout 
vostre cœur, sans jamais vous en departir. 


CHAPITRE XIV. 


DE LA TRES-SAINCTE MESSE, ET COMME IL LA VAUT OÙYR. 


4° JE ne vous ay encore point parlé du soleil des exercices 
spirituels, qui est le tres-sainot, sacré, et tres-souverain sacri- 
fice et sacrement de la Messe, centre de la religion chrestienne, 
cœur de la devotion, ame de la pieté, mystere ineffable, qui 
comprend l'abysme de la charité divine, et par lequel Dieu, 
s'appliquant reellement à nous, nous communique magnifique- 
ment ses graces et faveurs. 

2° L'orayson faite en l'union de ce divin sacrifice a une 
force indicible, de sorte, Philotée, que par iceluy l'ame abonde 
en celestes faveurs, comme appuyée sur son bien-aymé, qui la 
rend si pleine d'odeurs et suavitez spirituelles, qu'elle ressemble 
à une colomne de fumée de bois aromatique, de la myrrhe, de 
l'encens et de toutes les poudres du parfumeur, comme il est dit 
és cantiques. 

3° Faites doncques toutes sortes d'efforts pour assister tous 
les jours à la saincte messe, affin d'offrir avec le prestre le 
sacrifice de vostre Redempteur à Dieu son Pere, pour vous et 
pour toute l'Eglise : tousjours les anges en grand nombre s'y 
treuvent presens, comme dit S. Jean Chrysostome, pour honorer 
ce sainct mystere; et nous y treuvant avec eux, et avec une 
mesme intention, nous ne pouvons que recevoir beaucoup d'in- 
fluences propices par une telle société; les chœurs de l'Eglise 
triomphante, et de l'Eglise militante se viennent attacher et 
joindre à Nostre-Seigneur en cette divine action, pour avec luy, 
en luy, et par luy, ravir le cœur de Dieu le Pere, et rendre sa 
misericorde toute nostre. Quel bonheur à une ame, de contribuer 
devotement ses affections poùr un bien si precieux et desirable! 

4° Si, par quelque force forcée, vous ne pouvez pas vous rendre 
presente à la celebration de ce souverain sacrifice d'une pre- 

sence reelle, au moins faut-il que vous y portiez vostre cœur pour 
y assister d'une presence spirituelle. A quelque heure doncques 
du matin , allez en esprit, si vous ne pouvez autrement, en l'e- 
glise ; unissez vostre-intention à celle de tous les chrestiens, et 
faites les mesmes actions interieures au lieu où vous estes, que 
vous feriez si vous estiez reellement presente à l'office de la 
saincte messe , en quelque eglise. 

5° Or pour oüyr, ou reellement, ou mentalement la saincte 
messe, comme il est convenable : 1* dés le commencement jus- 
ques à ce que le prestre se soit mis à l'autel, faites avec lui la 
preparation, laquelle consiste à se mettre en la presence de 
Dieu, recognoistre vostre indignité, et demander pardon de vos 
fautes; 2* depuis que le prestre est à l'autel jusques à l'Evangile, 
considerez la venuë et la vie de Nostre-Seigneur en ce monde, 
par une simple et generale consideration; 3* depuis l'Evangile 
jusques apres le Credo, considerez la predication de nostre Sau- 
veur, protestez de vouloir vivre et mourir en la foy et obeyssance 
de sa saincte parolle et en l'union de la saincte Eglise catho- 
lique; 4° depuis le Credo jusques au Pater noster, appliquez 
vostre cœur aux mysteres de la mort et passion de nostre Re- 
dempteur, qui sont actuellement et essentiellement representez 
en ce sainct sacrifice, lequel, avec le prestre et avec le reste du 
peuple, vous offrirez à Dieu le Pere, pour son honneur et pour 
vostre salut ; 5° depuis le Pater noster jusques à la communion, 
efforcez-vous de faire mille desirs, de vostre coeur, souhaittant 
ardemment d'estre à jamais joincte et unie à nostre Sauveur par 
amour eternel ; 6° depuis la communion jusques à la fin, remer- 
ciez sa divine Majesté de son incarnation, de sa vie, de sa mort, 
de sa passion, et de l'amour qu'il nous tesmoigne en ce sainct 
sacrifice, le conjurant par iceluy de vous estre à jamais propice, 
à vos parens, à vos amis, et à toute l'Eglise, et vous humiliant 
de tout vostre cœur, recevez devotement la benediction divine 
que Nostre-Scigneur vous donne par l'entremise de son officier. 

Mais si vous voulez pendant la messe faire vostre meditation 
sur les mysteres que vous allez suivant de jour en jour, il ne 
sera pas requis que vous vous divertissiez à faire ces particulieres 
actions, ains suffira qu'au commencement vous dressiez vostre 
intention à vouloir adorer et offrir ce sainct sacrifice par l'exer- 
cice de vostre meditation et orayson, puis qu'en toute meditation 
se trouvent les actions susdites, ou expressement, ou tacitement 
et virtuellement. 

CHAPITRE XV. 


DES AUTRES EXERCICES PUBLICS ET COMMUNS. 


OvrRE cela, Philotée, les festes et dimanches, il faut assister à 
l'office des heures et des vespres, tant que vostre commodité le 
permettra; car ces jours-là sont dediez à Dieu, et faut bien faire 
plus d'actions à son honneur et gloire en iceux, que non pas és 
autres jours : vous sentirez mille douceurs de devotion par ce 
moyen, comme faysoit S. Augustin, qui tesmoigne en ses Con- 
fessions, qu'oyant les divins offices au commencement de sa con- 
version, son cœur se fondoit en suavitez, et ses yeux en larmes de 
pieté. Et puis (affin que je le die une fois pour toutes) il y a tous- 
jours plus de bien et de consolation aux offices publics de l'Eglise, 
que non pas aux actions particulieres, Dieu ayant ainsi ordonné 
que la communion (4) soit preferée à toute sorte de particularité. 

Entrez volontiers aux confreries du lieu oà vous estes, et par- 
ticulierement en celles desquelles les exercices apportent plus 
de fruict et d'edification; car en cela vous ferez une sorte d'o- 
beyssance fort aggreable à Dieu, d'autant qu'encore que les con- 
freries ne soyent pas commandées, elles sont neantmoins recom- 
mandées par l'Eglise, laquelle, pour tesmoigner qu'elle desire 
que plusieurs s'y enrollent, donne des indulgences et autres 
privileges aux confreres. Et puis, c'est tousjours une chose fort 
charitable de concourir avec plusieurs, et cooperer aux autres 
pour leurs bons desseins. Et bien qu'il puisse árriver que l'on fist 
d'aussi hons exercices à part soy, comme l'on fait aux confreries 
en commun, et que peut-estre l'on goustast plus de les faire en 
particulier, si est-ce que Dieu est plus glorifié de l'union et con- 
tribution que nous faysons de nos bienfaicts avec nos freres et 
prochain. 

J'en dy de mesme de toutes sortes de prieres et devotions pu- 
bliques, auxquelles, tont qu'il nous est possible, nous devons 
porter nostre bon exemple pour l'edification du prochain, et 
nostre affection pour la gloire de Dieu et l'intention commune. 


CHAPITRE XVI. 


QU'IL FAUT HONORER ET INVOQUER LES SAINCTS. 


Puisque Dieu nous envoye bien souvent les inspirations par 
ses anges, nous devons aussi luy renvoyer frequemment nos ins- 


(4) La communauté, les choses faites en commun. 

pirations par la mesme entremise. Les sainctes ames de trespassez 
qui sont en paradis avec les anges, et comme dit Nostre-Seigneur, 
esgales et pareilles aux anges, font aussi le mesme office, d'ins- 
pirer en nous et d'aspirer pour nous par leurs sainctes oraysons. 

Ma Philotée, joignons nos cœurs à ces celestes esprits, et 
ames bien-heureuses : car, comme les petits rossignols appren- 
nent à chanter avec les grands, ainsi, par le sainct commerce que 
nous ferons avec les Saincts, nous scaurons bien mieux prier et 
chanter les louanges divines. Je psalmodieray, disoit David, 
à lu veuë des anges. 

Honorez, reverez et respectez d'un amour special la sacrée et 
glorieuse Vierge Marie : elle est Mere de nostre souverain Pere, 
et par consequent nostre grand'mere. 

Becourons donc à elle; et comme ses petits enfans, jettons- 
nous à son giron avec une confiance parfaicte, à tous momens, 
à toutes occurrences : reclamons ceste douce mere, invoquons 
son amour maternel, et taschons d'imiter ses vertus; ayons en 
son endroict un vray cœur filial. 

Rendez-vous fort familiere avec les anges, voyez-les souvent 
invisiblement presens à vostre vie, et sur tout aymez et reverez 
celuy du diocese auquel vous estes, ceux des personnes avec 
lesquelles vous vivez, et specialement le vostre : suppliez-les 
souvent, loüez-les ordinairement et employez leur ayde et 
secours en toutes vos affaires, soit spirituelles , soit temporelles, 
affin qu'ils cooperent à vos intentions. 

- Le grand Pierre Favre, premier prestre, premier predicateur, 
premier lecteur de theologie de la saincte compagnie du nom de 
Jesus, et premier compaignon du B. Ignace, fondateur d'icelle, 
venant un jour d'Allemagne, où il avoit fait de grands services 
à la gloire de Nostre-Seigneur, et passant en ce diocese, lieu de 
sa naissance , racontoit qu'ayant traversé plusieurs lieux hereti- 
ques, il avoit receu mille consolations d'avoir salué, en abordant 
chaque paroisse, les anges protecteurs d'icelle, lesquels i] avoit 
cognu sensiblement luy avoit esté propices , soit pour le garantir 
des embusches des heretiques, soit pour luy rendre plusieurs 
ames douces et dociles à recevoir la doctrine de salut. Et disoit 
cela avec tant de recommandation , qu'une damoiselle lors jeune 
layant oüy de sa bouche, le recitoit, il n'y a que quatre ans, 
c’est-à-dire, plus de soixante ans apres, avec un extreme senti- 
ment. Je fus consolé ceste année passée de consacrer un autel, 
sur la place en laquelle Dieu fil naistre ce bien-heureux homme, 
au petit village du Vilaret, entre nos plus aspres montagnes. 

Choisissez quelques saincts particuliers, la vie desquels vous 
puissiez mieux savourer et imiler, et en l'intercession desquels 
vous ayez une particuliere confiance. Celuy de vostre nom vous 
est desjà tout assigné dés vostre baptesme. 


CHAPITRE XVII. 


COMME IL FAUT OÙYR ET LIRE LA PAROLLE DE DIEU. 


Soyez devote à la parolle de Dieu, soit que vous l'escoutiez en 
devis (1) familiers avec vos amys spirituels, soit que vous l'escou- 
liez au sermon : oyez-la tousjours avec attention et reverenco; 
faites-en bien vostre profit, et ne permettez pas qu'elle tombe 
à terre, ains recevez-la comme un precieux bausme dans vostre 
cœur, à l'imitation de la tres-saincte Vierge, qui conservoit soi- 
gneusement dedans le sien toutes les parolles que l'on disoit à la 
loüange de son enfant. Et souvenez-vous que Nostre-Seigneur 
recueille les parolles que nous luy disons en nos prieres, à mesure 
que nous recueillons celles qu'il nous dit par la predication. 

Ayez tousjours aupres de vous quelque beau livre de devotion 
comme sont ceux de S. Bonaventure, de Gerson, de Denis le 
Chartreux , de Louys Blosius, de Grenade, de Stella, d'Arias, de 
Pinelli, de dn Pont, d'Avila, Je Combat spirituel, les Confessions 
de S. Avgustin, les Epistres de S. Hierosme, et semblables ; et 
lisez-en tous les jours un peu avec grande devotion, comme si 
vous lisiez des lettres missives que les saincts vous eussent en- 
voyées du ciel, pour vous monstrer le chemin, et vous donner le 
courage d'y aller. Lisez aussi les histoires, et vies des Saincts, 
esquelles, comme dans un miroüer, vous verrez le pourtraict de la 
vie chrestienne , et accommodez leurs actions à vostre profit selen 
vostre vacation (2). Car, bien que beaucoup des actions des Saincts 
nesoient pas absoluëment imitables par ceux qui vivent emmy le 
monde, si est-ce que toutes peuvent estre suivies ou de pres, ou de 
loin : la solitude de S. Paul premier hermite est imitée en vos 
retraittes spirituelles et reelles, desquelles nous parlerons et 
avons parlé cy-dessus; l'extreme pauvreté de S. François, par 
les prattiques de la pauvreté, telles que nous les marquerons, 
et ainsi des autres. ll est vray qu'il y a certaines histoires qui 
donnent plus de lumiere pour la conduitte de nostre vie, que 
d'autres , comme la vie de la bien-heureuse Mere Therese, la- 
quelle est admirable pour cela; les vies des premiers Jesuiles, 
celles de S. Charles Borromée, archevesque de Milan, de S. 


(1) Entretiens. — (2) Selon que vous serez libre. 

Louys, de S. Bernard, les chroniques de S. François, et autres 
pareilles. Il y en a d'autres où il y a plus de subjet d'admiration 
que d'imitation, comme celle de S'* Marie Egyptienne, de 
S. Simeon Stilite, des deux sainctes Catherine de Sienne et de 
Gennes, de S^ Angele, ct autres telles, lesquelles ne laissent pas 
neantmoins de donner un grand goust general du sainct amour 
de Dieu. 


CHAPITRE XVIII. 


COMME IL FAUT RECEVOIR LES INSPIRATIONS, 


Nous appellons inspirations tous les attraits, mouvemens, 
reproches et remors inlerieurs, lumieres et cognoissances que 
Dieu fait en nous, prevenant nostre cœur en ses benedictions 
par son soin et amour paternel, affin de nous resveiller, exciler, 
pousser.et attirer aux sainctes vertus, à l'amour celeste, aux 
bonnes resolutions, bref, à tout ce qui nous achemine à nostre 
bien eternel. C'est ce que l'espoux appelle huquer ou heurter à 
la porte, et parler au cœur de son espouse, la resveiller quand 
elle dort, la crier et reclamer quand elle est absente, l'inviter à 
son miel, et à cueillir des pommes et des fleurs en son jardin, et 
à chanter et faire resonner sa douce voix à ses oreilles. 

J'ay besoin d'une similitude pour me bien faire entendre. 
Pour l’entiere resolution d'un mariage, trois actions doivent 
entrevenir, quant à la damoiselle que l'on veut marier : car 
premierement on luy propose le party, secondement elle aggrée 
la proposition, et en troisiesme lieu elle consent. Ainsi, Dieu vou- 
lant faire en nous, par nous, et avec nous, quelque action de 
grande charité, premierement il nous la propose par son inspira- 
tion, secondement nous l'aggreons, tiercement nous y consentons. 
Car, comme pour descendre au peché il y a trois degrez, la tenta- 
tion, la delectation et le consentement : aussi y en a-t-il trois pour 
monter à la vertu, l'inspiration qui est contraire à la tentation, 
la delectation en l'inspiration, qui est contraire à la delectation 
de la tentation , etle consentement à l'inspiration , qui est con- 
traire au consentement à la tentation. 

Quand l'inspiration dureroit tout le tems de nostre vie, nous 
ne serions pourtant nullement aggreables à Dieu, si nous ny pre- 
nons playsir ; au contraire, sa divine Majesté en seroit offense, 
comme il le fut contre les Israëlites, aupres desquels il fut qua- 
rante ans, comme il dit, les sollicitant à se convertir, sans que 
jamais ils y voulussent entendre : dont il jura contre eux en son 

ire, qu'oncques (1) ils n'entreroient en son repos. Aussi le gentil- 
homme qui auroit longuement servy une damoiselle , seroit bien 
fort desobligé, si apres cela elle ne vouloit aucunement en- 
tendre au mariage qu'il desire. 

Le playsir qu'on prend aux inspirations est un grand ache- 
minement à la gloire de Dieu, et desjà on commence à playre 
par iceluy à sa divine Majesté : car si bien ceste delectation n'est 
pas encore un entier consentement, c'est unc certaine disposi- 
tion à iceluy; et si c'est un bon signe et chose fort utile de se 
playre à oüyr la parolle de Dieu, qui est comme une inspiration 
exterieure, c'est chose bonne aussi et aggreable à Dieu de se 
playre en l'inspiration interieure. C'est ce playsir, duquel par- 
lant l'Espouse sacrée, elle dit: Mon ame s'est fondue d'ayse, 
quand mon bien-aymé a parlé. Aussi le gentil-homme est desjà 
fort content de la damoiselle qu'il sert, el se sent favorisé, quand 
il voit qu'elle se playt en son service. 

Mais enfin, c'est le consentement qui parfaict l'acte vertueux, 
car si estant inspirez, et nous estant pleus en l'inspiration , nous 
refusons neantmoins par apres le consentement à Dieu, nous 
sommes extremement mescognoissans , et offensons grandement 
sa divine Majesté : car il semble bien qu'il y ayt plus de mes- 
pris. Ce fut ce qui arriva à l'espouse ; car, quoy que la douce 
voix de son bien-aymé luy eust touché le coeur d'un sainct ayse, 
si est-ce neantmoins qu'elle ne luy ouvrit pas la porte, mais 
s'én excusa d'une excuse frivole; de quoy l'espoux justement 
indigné, passa outre. et la quitta. Aussi le gentil-homme qui, 
apres avoir longuement recherché une damoiselle, et luy avoir 
rendu son service aggreable, enfin seroit rejetté et mesprisé, 
auroit bien plus de subjet de mescontentement, que si la re- 
cherche n'avoit point esté aggreée, ny favorisée. Resolvez-vous, 
Philotée, d'accepter de bon cœur toutes les inspirations qu'il * 
playra à Dieu de vous fayre : et quand elles arriveront, recevez- 
les, comme les ambassadeurs du Roy celeste, qui desire con- 
tracter mariage avec vous. Oyez paisiblement leurs propositions, 
considerez l'amour avec lequel vous estes inspirée, et caressez 
la saincte inspiration. 

Consentez, mais d'un consentement plein, amoureux et cons- 
tunt à la saincte inspiration : car en cette sorte, Dieu, que vous 
ne pouvez obliger, se tiendra pour fort obligé à vostre affection; 
mais, avant que de consentir aux inspirations des choses impor- 
tantes, ou extraordinaires, affin de n'estre point trompée, con- 


(1) Que jamais. 

seillez-vous tousjours à vostre guide, à ce qu'il examine si 
l'inspiration est vraye ou fausse : d'autant que l'ennemy voyant 
une ame prompte à consentir aux inspirations, luy en propose 
hien souvent des fausses pour la tromper; ce qu'il ne peut 
jamais faire, tandis qu'avec humilité elle obeyra à son conduc- 
teur. 

Le consentement estant donné, il faut, avec un grand soin, pro- 
curer les effects, el venir à l'execution de l'inspiration, qui est 
le comble de la vraye vertu : car d'avoir le consentement dedans 
le cœur, sans venir à l'effect d'iceluy, ce seroit comme de planter 
une vigne sans vouloir qu'elle fructifiast. 

Or, à tout cecy sert merveilleusement de bien praitiquer l'exer- 
cice du matin, et les retraittes spirituelles que j'ay marquées cy- 
dessus; car par ce moyen nous nous preparons à faire le bien 
d'une preparation non-seulement generale, mais aussi particu- 
liere. 


CHAPITRE XIX. 


DE LA SAINCTE CONFESSION. 


Nostre Sauveur a laissé à son Eglise le sacrement de penitence 
et de confession , affin qu'en iceluy nous nous lavions de toutes 
nos iniquitez, toutesfois et quantes que nous en serons soüillez. 
Ne permettez donc jamais, Philotée, que vosire cœur demeure 
long-tems infecté de peché, puisque vous avez un remede si 
present et facile. La lyonne qui a esté accostée du léopard va 
vistement se laver pour oster la puanteur que cette accointance 
luy a laissée, affin que le lyon venant n'en soit point offensé et 
irrité. L'ame qui a consenti au peché, doit avoir horreur de soy- 
mesme, et se nettoyer au plustost pour le respect qu'elle doit 
porter aux yeux de sa divine Majesté, qui la regarde. Mais pour- 
quoy mourrons-nous de la mort spirituelle, puisque nous avons 
un remede si souverain? 

Confessez-vous humblement et devotement tous les huict jours, 
et tousjours s'il se peut, quand vous communierez, encore que 
vous ne senliez point en vostre conscience aucun reproche de 
peché mortel : car, par la confession, vous ne recevrez pas seule- 
ment l'absolution des pechez veniels que vous confesserez, mais 
au$si une grande force pour les eviter à l'adveuir, une grande 
lumiere pour les bien discerner, et une grace abondante pour 
reparer toute la porte qu'ils vous avoient apportée. Vous pratti- 
querez la vertu d'humilité, d'obeyssance, de simplicité, et de 

charité , et en cette seule action de confession , vous exercerez 
plus de vertu qu'en nulle autre. 

Ayez tousjours un vray desplaysir des pechez que vous confes- 
serez, pour pelits qu'ils soyent, avec une ferme resolution de 
vous en corriger à l'advenir. Plusieurs se confessant par cous- 
tume des pechez veniels, et comme par maniere d'ageancement, 
sans penser nullement à s'en corriger, en demeurent toute leur 
vie chargez, et par ce moyen perdent beaucoup de biens et pro- 
fits spirituels. Si doncques vous vous confessez d'avoir menty, 
quoy que sans nuisance, ou d'avoir dit quelque parolle desreglée, 
ou d'avoir trop joüé ; repentez-vous-en, et ayez ferme propos 
de vous en amender; car c'est un abus de se confesser de 
quelque sorte de peché, soit mortel, soit veniel, sans vouloir 
s'en purger, puisque la confession n'est instituée que pour cela. 

Ne faites pas seulement ces accusations superfluës, que plu- 
sieurs font par routine : Je n'ay pas tant aymé Dieu que je devois; 
je n'ay pas prié avec tant de devotion que je devois; je n'ay pas 
chery le prochain comme je devois; je n'ay pas receu les sacre- 
mens avec la reverence que je devois, et telles semblables : la 
raison est, parce qu'en disant cela, vous ne direz rien de parti- 
culier, qui puisse fayre entendre au confesseur l'estat de vostre 
conscience, d'autant que tous les Saincts de paradis, et tous les 
hommes de la terre, pourroient dire les mesmes choses, s'ils se 
confessoient. Regardez doncques quel subjet particulier vous 
avez de faire ces accusations-là, et lors que vous l'aurez descou- 
vert, accusez-vous du manquement que vous aurez commis toul 
simplement el naïfvement. Par exemple, vous vous accusez de 
n'avoir pas chery le prochain comme vous deviez : c'est peut- 
estre, parce qu'ayant veu quelque pauvre fort necessiteux, 
lequel vous pouviez aysement secourir et consoler, vous n'en 
avez eu nul soin. Et bien! accusez-vous de cette particularité, ei 
dites : Ayant veu un pauvre necessiteux , je ne l'ay pas secouru 
comme je pouvois, par negligence, ou par dureté de cœur, ou 
par mespris, selon que vous cognoistrez l'occasion de ceste 
faute. De mesme, ne vous accusez pas de n'avoir pas prié Dieu 
avec telle devolion comme vous devez, mais si vous avez eu 
des distractions volontaires, ou que vous ayez negligé de prendre 
le lieu, le tems et la contenance requise, pour avoir l'attention 
en la priere, accusez-vous-en tout simplement, selon que vous 
treuverez y avoir manqué, sans alleguer cette generalité , qui 
ne fait ny froid ny chaud en la confession. 

Ne vous contentez pas de dire vos pechez veniels quant au 

fait, mais accusez-vous du motif qui vous a induict à les com- 
mettre. Par exemple, ne vous contentez pas de dire que vous 
avez menty sans interesser personne; mais dites si ç'a esté, ou 
par vaine gloire, affin de vous loüer et excuser, ou par vaine 
joye, ou par opiniastreté. Si vous avez peché à joüer, expliquez 
si ç'a esté pour le desir du gain, ou pour le playsir de la conver- 
sation, et ainsi des autres. Dites si vous vous estes longuement 
arrestóe en vostre mal, d'autant que la longueur du tems 
accroist pour l'ordinaire de beaucoup le peché, y ayant bien de 
la difference entre une vanité passagere, qui se sera escoulée en 
nostre esprit l'espace d'un quart d'heure, et celle en laquelle 
nostre cœur aura trempé un jour, deux jours, trois jours. Il faut 
doncques dire le faict, le motif, et la durée de nos pechez; car 
encore que communement on ne soit pas obligé d'estre si poin- 
tilleux en la declaration des pechez veniels, et que mesme on ne 
soit pas tenu absolument de les confesser, si est-ce que ceux 
qui veulent bien espurer leurs ames pour mieux atteindre à la 
saincte devotion, doivent estre soigneux de bien faire cognoistre 
au medecin spirituel le mal, pour petit qu'il soit, duquel ils veu- 
lent estre gueriz. 

N'espargnez point de dire ce qui est requis, pour bien fayre 
entendre la qualité de vostre offense, comme le subjet que vous 
avez eu de vous mettre en cholere, ou de supporter quelqu'un en 
son vice. Par exemple, un homme lequel me deplaist, me dira 
quelque legere parolle pour rire, je le prendray en mauvaise 
part, et me mettray en cholere. Que si un autre qui m'eust esté 
aggreable en eust dit une plus aspre, je l'eusse prins en bonne 
part; je n'espargneray donc point de dire : Je me suis relaschée 
à dire des parolles de courroux, contre une personne , ayant 
prins de luy en mauvaise part quelque chose qu'il m'a dit, non 
point pour la qualité des parolles, mais parce que celuy-là m'es- 
toit desaggreable ; et s'il est encore besoin de particulariser les 
parolles pour vous bien declarer, je pense qu'il seroit bon de 
les dire : car s'accusant ainsi naifvement, on ne descouvre pas 
seulement les pechez qu'on a fait, mais aussi les mauvaises in- 
clinations, coustumes, habitudes, et autres racines du peché, 
au moyen dequoy le pere spirituel prend une plus entiere co- 
gnoissance du cœur qu'il traitte, et des remedes qui luy sont 
propres. Il faut neantmoins tousjours tenir couvert le tiers qui 
aura cooperé à vostre peché, tant qu'il sera possible. 

Prenez garde à une quantité de pechez, qui vivent et regnent 
bien souvent insensiblement dedans la conscience, affin que 

vous les confessiez, et que vous puissiez vous en purger ; et à 
cet effect lisez diligemment les chap. 6, 27, 28, 29, 35 et 36 de 
la troisiesme partie, et le chap. 7 de la quatriesme partie. Ne 
changez pas aysement de confesseur ; mais en ayant choisy un, 
continuez à luy rendre compte de vostre conscience aux jours 
qui sont destinez pour cela, luy disant naifvement el franche- 
ment les pechez que vous aurez commis, et de tems en tems, 
comme seroit de mois en mois, ou de deux mois en deux mois, 
dites luy encore l'estat de.vos inclinations, quoy que par icelles 
vous n'ayez pas peché, comme si vous estiez tourmentée de la 
tristesse, du chagrin, ou si vous estes portée à la joye, aux de- 
sirs d'acquerir des biens et semblables inclinations. 


CHAPITRE XX. 
DE LA FREQUENTE COMMUNION. 


Ow dit que Mithridates, roy de Pontes, ayant inventé le mithri- 
dat, renforça tellement son corps par iceluy, que s'essayant par 
apres de s'empoisonner, pour esviter la servitude des Romains, 
jamais il ne luy fut possible. Le Sauveur a institué ce sacre- 
ment tres-auguste de l'Eucharistie, qui contient reellement sa 
chair et son sang, affin que qui le mange vive eternellement, 
C'est pourquoy, quiconque en use souvent avec devotion , affer- 
mit tellement la santé et la vie de son ame, qu'il est presque 
impossible qu'il soit empoisonné d'aucune sorte de mauvaise af- 
fection : on ne peut estre nourry de cette chair de vie et vivre 
des affections de mort, si que, comme les hommes demeurant 
&u paradis terrestre pouvoient ne mourir point selon le corps, 
par la force de ce fruict vital que Dieu y avoit mis, ainsi peu- 
vent-ils ne point mourir spirituellement, par la vertu de ce sacre- 
ment de vie. Que si les fruicts les plus tendres et subjets à cor- 
ruption, comme sont les cerises, les abricots, et les fraises, se 
conservent aysement toute l'année, estant confits au sucre ou au 
miel; ce n'est pas merveille si nos cœurs, quoy que fresles et 
imbeciles (1), sont preservez de la corruption du peché, lorsqu'ils 
sont succrez et emmiellez de la chair et du sang incorruptible 
du Fils de Dieu. O Philotée! les chrestiens qui seront damnez, 
demeureront sans replique, lorsque le juste Juge leur fera voir 
le tort qu'ils ont eu de mourir spirituellement, puis qu'il leur 
estoit si aysé de se maintenir en vie et en santé, par la mandu- 
cation de son corps, qu'il leur avoit laissé à ceste intention. Mise- 

(1) Debiles. 

rables, dira-t-il, pourquoy estes-vous morts, ayant à comman- 
dement le fruict et la viande de la vie? 

« De recevoir la communion del'Eucharistie tous les jours, ny 
je ne le louë, ny je ne le vitupere(1); mais de communier tous les 
jours de dimanche, je le suade(2), et en exhorte un chascun , 
pourveu que l'esprit soit sans aucune affection de pecher. » Ce 
sont les propres parolles de S. Augustin, avec lequel je ne vitu- 
pere, ny louë absolument que l'on communie tous les jours ; mais 
laisse cela à la discretion du pere spirituel de celuy qui se voudra 
resoudre sur ce poinct : car la disposition requise, pour une si 
frequente communion, devant estre fort exquise, il n'est pas bon 
de le conseiller generalement. Et parce que ceste disposition-là, 
quoy qu'exquise, se peut treuver en plusieurs bonnes ames, il 
n'est pas bon non plus d'en divertir et dissuader generalement un 
chascun ; ains cela se doit traitter par la consideration de l'estat 
interieur d'un chascun en particulier : ce seroit imprudence de 
conseiller indistinctement à tous cet usage si frequent ; mais ce 
seroitaussi imprudence de blasmer aucun pour iceluy, et surtout 
quand il suivroit l'advis de quelque digne directeur. La response 
de S'* Catherine de Sienne fut gracieuse quand luy estant opposé, 
à raison de la frequente communion, que S. Augustin ne loüoit 
ny ne vituperoit de communier tous les jours. « Et bien, dit-elle, 
puis que S. Augustin ne le vitupere pas, je vous prie que vous 
ne le vituperiez pas non plus, et je me contente. » 

Mais, Philotée, vous voyez que S. Augustin exhorte et con- 
seille bien fort que l'on communire tous les dimanches : faites-le 
doncques tant qu'il vous sera possible. Puis que, comme je pre- 
suppose, vous n'avez nulle sorte d'affection du peché mortel, ny 
aucune affection du peché veniel, vous estes en la vraye disposi- 
tion que S. Augustin requiert, et encore plus excellente, parce 
que non-seulement vous n'avez pas l'affection de pecher, mais 
vous n'avez pas mesme l'affection du peché:si que, quand vostre 
pere spirituel le treuveroit bon, vous pourriez utilement com- 
munier encore plus souvent que tous les dimanches. 

Plusieurs legitimes empeschemens peuvent neantmoins vous 
arriver, non point de vostre costé, mais de la part de ceux avec 
lesquels vous vivez, qui donneroient occasion au sage conduc- 
teur de vous dire que vous ne communiez pas si souvent. Par 
exemple, si vous estes en quelque sorte de subjection, et que 
ceux à qui vous devez de l'obeyssance ou de la reverence, soient 
si mal instruits, ou si bigearres (3), qu'ils s'inquietent et troublent 


(4) Blâme. — (2) Conseille. — (3) Bizarres. 

de vous voir si souvent communier : à l'adventure (1), toutes 
choses considerées, sera-t-il bon de condescendre en quelque 
sorte à leur infirmité, et ne communier que de quinze jours en 
quinze jours; mais cela s'entend en cas qu'on ne puisse aucune- 
ment vaincre la difficulté. On ne peut pas bien arrester cecy en 
general, il faut faire ce que le pere spirituel dira : bien que je 
puisse dire asseurement, que la plus grande distance des com- 
munions, est celle de mois en mois, entre ceux qui veulent ser- 
vir Dieu devotement. 

Si vous estes bien prudente, il n'y a ny mere, ny femme, ny 
mary, ny pere qui vous empesche de communier souvent. Car, 
puis que le jour de vostre communion vous ne laisserez pas d'a- 
voir le soin qui est convenable à vostre condition, que vous en 
serez plus douce et plus gracieuse en leur endroict, et que vous 
ne leur refuserez nulle sorte de devoirs, il n'y a pas de l'appa- 
rence qu'ils veuillent vous destourner de cet exercice, qui ne 
leur apportera aucune incommodité ; sinon qu'ils fussent d'un 
esprit extremement coquilleux (2) et deraisonnable : en ce cas, 
comme j'ay dit, à l'adventure que vostre directeur voudra que 
vous usiez de condescendance. 

Il faut que je die ce mot pour les gens maryez. Dieu trouvoit 
mauvais en l'ancienne loy, que les creanciers fissent exaction de 
ee qu'on leur devoit és jours de festes; mais il ne treuva jamais 
mauvais que les debiteurs payassent et rendissent leurs devoirs 
à ceux qui les exigeoient. C'est chose indecente, bien que non 
pas grand peché, de solliciter le payement du devoir nuptial, 
le jour que l'on s'est communié; mais ce n'est pas chose mal- 
seante, ains plutost meritoire de le payer. C'est pourquoy, pour 
la reddition de ce devoir-là, aucun ne doit estre privé de la 
communion, si d'ailleurs sa devotion le provoque à la desirer. 
Certes, en la primitive Eglise, les chrestiens communioyent tous 
les jours, quoy qu'ils fussent maryez, et benis de la generation 
des enfans. C'est pourquoy j'ay dit, quela frequente communion 
ne donnoit nulle sorte d'incommodité, ny aux peres, ny aux 
femmes , ny aux marys, pourveu que l'ame qui communie soit 
prudente et discrette. Quant aux maladies corporelles, il n'y en 
a point qui soit empeschement legitime à cette saincte partici- 
pation, si ce n'est celle qui provoqueroit frequemment au vo- 
missement. 

Pour communier tous les huict jours, il est requis de n'avoir 
ny peché mortel, ny aucune affection au peché veniel, et d'a- 

(4) Peut-être. — (8) Fâcheux. 

voir un grand desir de se communier; mais pour continuer tous 
les jours, il faut, outre cela, avoir surmonté la pluspart des mau- 
vaises inclinations, et que ce soit par advis du pere spirituel (4). 


CHAPITRE XXI. 


COMME IL FAUT GOMMUNIER. 


Commencez le soir precedent à vous preparer à la saincte 
communion, par plusicurs aspirations, et eslancemens d'amour, 
vous retirant un peu de meilleure heure, affin de vous pouvoir 
aussi lever plus matin. Que si la nuict vous vous reveillez, rem- 
plissez soudain vostre cœur et vostre bouche de quelques parolles 
odorantes, par le moyen desquelles vostre ame soit parfumée 
pour recevoir l'Espoux, lequel veillant pendant que vous dor- 
mez, se prepare à vous apporter mille graces et faveurs, si de 
vostre part vous estes disposée à les recevoir. Le matin, levez- 
vous avec une grande joye, pour le bonheur que vous esperez, 
et vous estant confessée, allez avec grande confiance, mais 
aussi avec grande humilité, prendre cette viande celeste, qui 
vous nourrit à l'immortalité. Et apres que vous aurez dit les 
parolles sacrées : Seigneur, je ne suis pas digne, ne remuez 
plus vostre teste ny vos levres, soit pour prier, soit pour sous- 
pirer, mais ouvrant doucement et mediocrement vostre bouche, 
et eslevant vostre teste autant qu'il faut pour donner commodité 
au prestre de voir ce qu'il fait, recevez, pleine de foy, d'espe- 
rance et de charité, celuy lequel, auquel, par lequel, et pour 
lequel vous croyez, esperez et aymez. O Philotée! imaginez- 
vous que comme l'abeille, ayant recueilly sur les fleurs la rosée 
du ciel, et le suc plus exquis de la terre, l'ayant reduit en miel, 
le porte dans sa ruche; ainsi le prestre, ayant prins sur l'autel le 
Sauveur du monde, vray Fils de Dieu, qui, comme une rosée, est 
descendu du ciel, et vray Fils de la Vierge qui, comme fleur , 
est sorty de la terre de nostre humanité, il le met en viande de 
suavité dedans vostre bouche, et dedans vostre corps. L'ayant 
receu, excitez vostre cœur à venir faire hommage à ce Roy de 
salut, traittez avecluy de vos affaires interieures, considerez-le 
dedans vous, oü il s'est mis pour vostre bonheur. Enfin, faites- 
luy tout l'accueil qu'il vous sera possible, et comportez-vous 


(1) Entre la communion de tous les jours et la communion de tous les huit jours, il y a un milieu. 
Une âme en bon chemin, c'est-à-dire en volonté de hien attaquer ses inclinations, quoiqu'elle y cède 
encore assez souvent, peut certainement communier tous les deux jours , si le directeur Ie conseille. 

(N. E) 

en sorte, que l'on cognoisse en toutes vos actions que Dieu est 
avec vous. 

Mais quand vous ne pourrez pas avoir ce bien, de communier 
reellement à la saincte messe, communiez au moins de cœur, 
et d'esprit, vous unissant par un ardent desir à cette chair vivi- 
flante du Sauveur. 

Vostre grande intention en la communion doit estre de vous ad- 
vancer, fortifier, et consoler en l'amour de Dieu ; car vous devez 
recevoir pour l'amour, ce que le seul amour vous fait donner. 
Non, le Sauveur ne peut estre consideré en une action, ny plus 
amoureuse, ny plus tendre que celle-cy, en la quelle il s'aneantit, 
par maniere de dire, ct se reduit en viande, affin de penetrer nos 
ames, et s'unir intimement au cœur et au corps de ses fidelles. 

Si les mondains vous demandent pourquoy vous communiez 
si souvent, dites-leur que c'est pour apprendre à aymer Dieu, 
pour vous purifier de vos imperfections, pour vous delivrer de 
vos miseres, pour vous consoler en vos afflictions, pour vous 
appuyer en vos foiblesses. Dites-leur que deux sortes de gens 
doivent souvent communier : les parfaicts, parce qu'estant bien 
disposez, ils auroyent grand tort de ne point s'approcher de la 
source et fontaine de perfection; et les imparfaicts, affin de pou- 
voir justement pretendre à la perfection. Les forts affin qu'ils ne 
deviennent foibles, ct les foibles affin qu'ils deviennent forts; 
les malades affin d'estre gueriz, les sains affin qu'ils ne iombent 
en maladie : et que pour vous, comme imparfaicte, foible et ma- 
lade, vous avez besoin de souvent communiquer avec vostre per- 
fection, vostre force et vostre medecin. Dites-leur que ceux qui 
n'ont pas beaucoup d'affaires mondaines, doivent souvent com- 
munier, parce qu'ils en ont Ja commodité, et ceux qui ont beau- 
coup d'affaires mondaines, parce qu'ils en ont la necessité, et 
que celuy qui travaille beaucoup, et qui est chargé de peines, 
doit aussi manger les.viandes solides, et souventesfois. Dites- 
leur que vous recevez le sainct Sacrement pour apprendre à le 
bien recevoir : pour ce que l'on ne faict gueres bien une action, 
à laquelle on ne s'exerce pas souvent. 

Communiez souvent, Philotée, et le plus souvent que vous 
pourrez, avec l'advis de vostre pere spirituel ; et croyez-moi : les 
lievres deviennent blancs parmy nos montagnes en hyver, parce 
qu'ils ne voyent ny mangent que la neige ; et à force d'adorer 
et manger la beauté, la bonté, et la pureté mesme en ce divin 
sacrement, vous deviendrez toute belle, toute bonne et toute 
pure. 

TROISIESME PARTIE. 


ADVIS TOUCHANT L'EXERCICE DES VERTUS. 


sen 


CHAPITRE PREMIER. 
DU CHOIX QUE L'ON DOIT FAIRE, QUANT à L'EXERCICE DES VERTUS. 


Le roy des abeilles ne se met point aux champs qu'il ne soit 
environné de tout son petit peuple; et la charité n'entre jamais 
dans un cœur, qu'elle n'y loge avec soy tout le train des autres 
vertus, les exercant et mettant en besogne, ainsi qu'un capitaine 
fait ses soldats; mais elle ne les met pas en œuvre, ny tout à 
coup, ny esgalement, ny en tout tems, ny en tous lieux. Le juste 
est comme l'arbre qui est planté sur le cours des eaux, qui porte 
son fruict en son tems, parce que la charité arrousant une ame, 
produit en elle les œuvres vertueuscs chascune en sa sayson. La 
musique, tant aggreable de soy-mesme , est importune en un 
deuil, dit le proverbe. C'est un grand deffaut en plusieurs, 
qui entreprenant l'exercice de quelque vertu particuliere, s'opi- 
niastrent d'en produire des actions en toutes sortes de rencontres 
et veulent comme ces anciens philosophes, ou tousjours pleurer, 
ou tousjours rire, et font encore pis, quand ils blasment et cen- 
seurent ceux, qui comme eux, n'exercent pas tousjours ces 
mesmes vertus. I se faut resjoüyr avec les joyeux, et pleurer 
avec les pleurans , dit l'Apostre, et la charité est patiente , beni- 
gne, liberale, prudente, condescendante. 

Il y a neantmoins des vertus, lesquelles ont leur usage presque 
universel, et qui ne doivent pas seulement faire leurs actions à 
part, ains (1) doivent encore respandre leurs qualitez és (2) actions 
de toutes les autres vertus. Il ne se presente pas souvent des oc- 
casions de prattiquer la force, la magnanimité, la magnificence ; 
mais la douceur, la temperance, l'honnesteté et l'humilité sont 
de certaines vertus, desquelles toutes les actions de nostre vie 
doivent estre teintes. Il y a des vertus plus excellentes qu'elles; 
l'usage neantmoins de celles-cy est plus requis. Le sucre est 
plus excellent que le sel; mais le sel a un usage plus frequent 
et plus general. C'est pourquoy il faut tousjours àvoir bonne et 


(4) Mais. — (2) Dans les. 


298 INTRODUCTION A LA VIE DEVOTE. 


prompte provision de ces vertus generales, puis qu'il s'en faut 
servir presque ordinairement. 

Entre les exercices des vertus nous devons preferer celui qui 
est plus conforme à nostre devoir, et non pas celuy qui est plus 
conforme à nostre goust. C'estoit le goust de S'^ Paule, d'exer- 
cer l'aspreté des mortifications corporelles, pour joüyr plus ayse- 
ment des douceurs spirituelles; mais elle avoit plus de devoir 
à l'obeyssance de ses superieurs. C'est pourquoy S. Hierosme 
advouë qu'elle estoit reprehensible, en ce que, contre l'advis 
de son evesque, elle faysoit des abstinences immoderées. Les 
Apostres, au contraire, commis pour prescher l'Evangile, et 
distribuer le pain celeste aux ames, jugerent extremement 
bien, qu'ils eussent eu tort de s'incommoder en ce sainct exer- 
cice pour prattiquer la vertu du soin des pauvres, quoy que 
tres-excellente. Chaque vocation a besoin de prattiquer quelque 
speciale vertu : autres sont les vertus d'un prelat, autres celles 
d'un prince, autres celles d'un soldat, autres celles d'une femme 
mariée, autres celles d'une veufve; et bien que tous doivent 
avoir toutes les vertus, tous neantmoins ne les doivent pas esga- 
lement prattiquer, mais un chascun se doit particulierement 
adonner à celles qui sont requises au genre de vie auquel il est 
&ppellé. 

Entre les vertus qui ne regardent pas nostre devoir particulier, 
il faut preferer les plus excellentes, et uon pas les plus appa- 
rentes. Les cometes paroissent pour l'ordinaire plus grandes que 
les estoiles, et tiennent beaucoup plus de place à nos yeux : 
elles ne sont neantmoins pas comparables, ny en grandeur, ny 
en qualité, aux estoiles, et ne semblent grandes, sinon parce 
qu'elles sont proches de nous, et en un subjet plus grossier, au 
prix des estoiles. Il y a de mesme certaines vertus, lesquelles, 
pour estre proches de nous, sensibles, et s'il faut ainsi dire, 
materielles, sont grandement estimées et toujours preferées par 
le vulgaire : ainsi prefere-t-il communement l'aumosne tempo- 
relle à la spirituelle, la haire, le jeusne, la nudité, la discipline 
etles mortifications du corps, à la douceur, à la debonnaireté, 
à la modestie, et autres mortifications du cœur, qui, neantmoins, 
sont bien plus excellentes. Choysissez donc, Philotée, les meil- 
leures vertus, et non pas les plus estimées; les plus excellentes, 
et non pas les plus apparentes; les meilleures, et non pas les 
plus braves. 

Il est utile qu'un chascun choysisse un exercice particulier 
de quelque vertu, non point pour abandonner les autres, mais 

pour tenir plus justement son esprit rangé et occupé. Une belle 
jeune fille plus reluisante que le soleil, ornée et parée royale- 
ment, et couronnée d'une couronne d'olives, apparut à S. Jean 
evesque d'Alexandrie, et luy dit : « Je suis la fille aisnée du roy, 
si tu me peux avoir pour ton amye, je te conduiray devant sa 
face. » Il cognut que c'estoit la misericorde envers les pauvres, 
que Dieu luy recommandoit, si (1) que par apres il s'addonna 
tellement à l'exercice d'icelle (2), que pour cela, il est partout 
appelé S. Jean l'Aumosnier. Euloge Alexandrin, desirant faire 
quelque service particulier à Dieu, et n'ayant pas assez de force, 
ny pour embrasser la vie solitaire, ny pour se ranger sous 
l'obeyssance d'un autre, retira chez soy un miserable, tout perdu 
et gasté de ladrerie (3), pour exercer en iceluy la charité et 
mortification. Ce que pour faire plus dignement, il fit vœu de 
l'honnorer, traitter et servir, comme un valet feroit son maistre 
et seigneur. Or, sur quelque tentation survenué, tant au ladre 
qu'à Euloge de se quitter l'un l'autre, ils s'addresserent au grand 
S. Antoine, qui leur dit: « Gardez bien, mes enfans, de vous se- 
parer l'un de l'autre, car estant tous deux proche de vostre fin, 
si l'ange ne vous treuve pas ensemble, vous courez grand peril 
de perdre vos couronnes. » 

Leroy S. Louys visitoit, comme par un prix fait, les hospitaux, 
et servoit les malades de ses propres mains. S. Frangois aymoit 
sur tout la pauvreté qu'il appelloit sa dame. S. Dominique la 
predication, de laquelle son ordre a prins le nom. S. Gregoire 
le Grand se playsoit à caresser les pelerins, à l'exemple du grand 
Abraham, ét comme iceluy receut le Roy de gloire sous la forme 
d'un pelerin. Tobie s'exergoit en la charité d'ensevelir les de- 
functs. S" Elisabeth, toute grande princesse qu'elle estoit, 
&ymoit surtout l'abjection de soy-mesme. S" Catherine de 
Gennes, estant devenuë veufve, se dedia au service de l'hospital. 
Cassian raconte qu'une devote damoiselle, desireuse d'estre 
exercée en la vertu de patience, recourut à S. Athanase, lequel, 
àsa requeste, mit avec elle une pauvre veufve, chagrine, cholere, 
fascheuse, et insupportable, laquelle gourmandant perpetuelle- 
ment cette devote file, luy donna bon subjet de pratiquer 
dignement la douceur et condescendance. Ainsi, entre les servi- 
teurs de Dieu, les uns s'addonnent à servir les malades, les 
autres à secourir les pauvres, les autres à procurer l'advance- 
ment de la doctrine chrestienne entre les petits enfans, les 
autres à ramasser les ames perduës et egarées, les autres à parer 


(4) Tellement. — (9) D'elle. — (3) Lépre. 

les eglises et orner les autels, et les autres à moyenner la paix 
et concorde entre les hommes. En quoy ils imitent les brodeurs, 
qui, sur divers fonds, couchent en belle varieté les soyes, l'or et 
l'argent, pour en fayre toutes sortes de fleurs : car ainsi ces 
ames pieuses , qui entreprennent quelque particulier exercice de 
devotion, se servent d'iceluy comme d'un fonds pour leur brode- 
rie spirituelle, sur lequel elles prattiquent la varieté de toules 
les autres verlus, tenant en cette sorte leurs actions et affections 
mieux unies et rangées par le rapport qu'elles en font à leur 
exercice principal, et font ainsi paroistre leur esprit, 


En son beau vestement de drap d'or recamé (1), 
Et d'ouvrages divers à l'esguille semé. 


Quand nous sommes combattus de quelque vice, il faut, tant qu'il 
nous est possible, embrasser la prattique de la vertu contraire, 
rapportant les autres à icelle : car, par ce moyen, nous vaincrons 
nostre ennemy, et ne laisserons pas de nous advancer en toutes 
les vertus. Si je suis combattu par l'orgueil, ou par la cholere, il 
faut qu'en toute chose je me panche et plie du costé de l'humilité 
et de la douceur, et qu'à cela je fasse servir les autres exercices 
de l'orayson, des sacremens, de la prudence, de la constance, 
de la sobrieté. Car comme les sangliers, pour aiguiser leurs 
deffenses, les frottent et fourbissent avec leurs autres dents, 
lesquelles reciproquement en demeurent toutes fort affilées et 
tranchantes : ainsi l'homme vertueux, ayant entreprins de se per- 
fectionner en la vertu, de laquelle il a plus de besoin pour sa 
deffense, il la doit limer et affiler par l'exercice des autres vertus, 
lesquelles , en affinant celle-là, en deviennent toutes plus excel- 
lentes et mieux polies. Comme il advint à Job, qui, s'exergant 
particulierement en la patience contre tant de tentations, des- 
quelles il fut agité, devint parfaictement sainct et vertueux en 
toutes sortes de vertus. Ainsi il est arrivé, comme dit S. Gregoire 
Nazianzene, que par une seule action de quelque vertu bien par- 
faictement exercée, une personne a atteint au comble des 
vertus, alleguant Rahab, laquelle, ayant exactement prattiqué 
l'office d'hospitalilé, parvint à une gloire supreme; mais cela 
s'entend quand telle action se fait excellemment avec grande 
ferveur et charité. 


(4) Brodé. 

CHAPITRE 1l. 


SUITE DU MESNE DISCOURS DU CHOIX DES VERTUS. 


Sainct Augustin dit excellemment, que ceux qui commencent 
en la devotion, commettent certaines fautes, lesquelles sont 
blasmables selon la rigueur des loix de la perfection, et sont 
neantmoins loüables pour le bon presage qu'elles donnent d'une 
future excellence de pieté, à laquelle mesme elles servent de 
disposition. Ceste basse ei grossiere crainte, qui engendre les 
scrupules excessifs, és ames de ceux qui sortent nouvellement 
du train des pechez, est une vertu recommandable en ce com- 
mencement, et presage certain d'une future pureté de cons- 
cience; mais ceste mesme crainte seroit blasmable en ceux qui 
sont fort advancez, dedans le cœur desquels doit regner l'amour, 
qui, petit à petit, chasse ceste sorte de crainte servile. 

S. Bernard, en ses commencemens , estoit plein de rigueur et 
d'aspreté envers ceux qui se rangeoient sous sa conduitte, aus- 
quels il annongoit d'abord qu'il falloit quitter le corps, et venir à 
luy avec le seul esprit. Oyant leurs confessions, il detestoit avec 
une severité extraordinaire toutes sortes de deffauts, pour petits 
qu'ils fussent, et sollicitoit tellement ces pauvres apprentifs à 
la perfection, qu'à force de les y pousser, il les en retiroit : car 
ils perdoient cœur et haleine de se voir si instamment poussez 
en une montée si droicte et relevée. Voyez-vous, Philotée, 
c'estoit le zele tres-ardent d'une parfaicte pureté, qui provoquoit 
ce grand sainct à cette sorte de methode, et ce zele estoit une 
grande vertu; mais vertu neantmoins qui ne laissoit pas d'estre 
reprehensible. Aussi Dieu mesme, par une sacrée apparition, l'en 
corrigea, respandant en son ame un esprit doux, suave, amiable 
et tendre, par le moyen duquel s'estant rendu tout autre, il 
S'accusa grandement d'avoir esté si exact et severe, et devint 
tellement gracieux et condescendant avec un chascun, qu'il se fit 
tout à tous pour les gaigner tous. S. Hierosme ayant raconté que 
S" Paule, sa chere fille, estoit non-seulement excessive, mais 
opiniastre en l'exercice des mortifications corporelles, jusques à 
ne vouloir point ceder à l'advis contraire, que S. Epiphane, son 
evesque, luy avoit donné pour ce regard, et qu'outre cela , elle 
se laissoit tellement emporter au regret de la mort des siens, 
que tousjours elle en estoit en danger de mourir, enfin, il con- 
clud en cette sorte : « On dira qu'au lieu d'escrire des loüanges 

pour cette saincte, j'en escris des blasmes, et vituperes : j'at- 
teste Jesus, auquel elle a servy, et auquel je desire servir, que 
je ne mens ny d'un costé, ny d'autre, ains produis naifve- 
ment ce qui est d'elle, comme chrestien d'une chrestienne; 
c'est-à-dire, j'en escris l'histoire, non pas un panegyrique , et 
que ses vices sontles vertus des autres. » Il veut dire queles des- 
chets et deffauts de S'" Paule eussent tenu lieu de vertu en une 
ame moins parfaicte : comme à la verité il y a des actions qui 
sont estimées imperfections en ceux qui sont parfaicts, lesquelles 
seroient neantmoins tenuës pour grandes perfeclions, en ceux 
qui sont imparfaicts. C'est bon signe en un malade, quand, au 
sortir de sa maladie, les jambes luy enflent, car cela denote que 
la nature desjà renforcée, rejette les humeurs superflués; mais 
ce mesme signe seroit mauvais en celuy quine seroit pas malade, 
car il feroit cognoistre que la nature n'a pas assez de force pour 
dissiper et resoudre les humeurs. Ma Philotée, il faut avoir 
bonne opinion de ceux esquels nous voyons la prattique des ver- 
tus, quoy qu'avec imperfections, puis que les Saincts mesmes 
les ont souvent praltiquées en cette sorte. Mais quant à nous, il 
nous faut avoir soin de nous y exercer, non-seulement fidelle- 
ment, mais prudemment; et à cet effet observer estroitement 
ladvis du Sage, de ne point nous appuyer sur nostre propre 
prudence, ains sur celle de ceux que Dieu nous a donnez pour 
conducteurs. 

Il y a certaines choses que plusieurs estiment vertus, et qui ne 
le sont aucunement, desquelles il faut que je vous die un mot : 
ce sont les extases, ou ravissemens, les insensibilitez , impassi- 
bilitez, unions deifiques, eslevations, transformations, et autres 
telles perfections, desquelles certains livres traittent, qui pro- 
mettent d'eslever lame jusqu'à la contemplation purement 
intellectuelle, à l'application essentielle de l'esprit, et vie super- 
eminente. Voyez-vous, Philotée, ces perfections ne sont pas 
verius; ce sont plutost des recompenses que Dieu donne pour 
les vertus, ou bien encore plutost des eschantillons des felicitez 
de la vie future, qui, quelquesfois, sont presentez aux hommes, 
pour leur faire desirer les pieces toutes entieres, qui sont là haut 
en paradis. Mais pour tout cela il ne faut pas pretendre à telles 
graces, puis qu'elles ne sont nullement necessaires pour bien 
servir et aymer Dieu, qui doit estre nostre unique pretention : 
aussi bien souvent ne sont-ce pas des graces qui puissent estre 
acquises par le travail et industrie, puisque ce sont plutost des 
passions que des actions, lesquelles nous pouvons recevoir, mais 

non pas faire en nous. J'adjouste que nous n'avons pas entreprins 
de nous rendre sinon gens de bien, gens de devotion, hommes 
pieux, femmes pieuses : c'est pourquoy il nous faut bien em- 
ployer à cela. Que s'il plaist à Dieu de nous eslever jusques à 
ces perfections angeliques, nous serons aussi des bons anges; 
mais, en attendant, exerçons-nous simplement, humblement, et 
devotement aux pelites vertus, la conqueste desquelles Nostre- 
Seigneur a exposé à nostre soin et travail, comme la patience, 
la debonnaireté, la mortification de cœur, l'humilité, l'obeys- 
sance, la pauvreté, la chasteté, la tendreté envers le prochain, 
le support de scs imperfections, la diligence et saincte ferveur. 
Laissons volontiers les sur-esminences aux ames sur-eslevées; 
nous ne meritons pas un rang si haut au service de Dieu : trop 
heureux serons-nous de le servir en sa cuisine, en sa paneterie, 
d'estre des lacquais, des porte-fais, garcons de chambre ; c'est 
à luy par-apres, si bon luy semble, de nous retirer en son ca- 
binet et conseil privé. Ouy, Philotée, car ce Roy de gloire ne 
recompense pas ses serviteurs selon la dignité des offices qu'ils 
exercent, mais selon l'amour et l'humilité avec laquelle ils les 
exercent. Saül, cherchant les asnes de son pere, treuva le 
royaume d'Israël; Rebecca abbreuvant les chameaux d'Abra- 
ham, devint espouse de son fils; Ruth glanant apres les mois- 
sonneurs de Booz, et se couchant à ses pieds, fut tirée à son 
costé, et renduë son espouse. Certes, les pretentions si hautes et 
eslevées des choses extraordinaires sont grandement subjecies 
aux illusions , tromperies et fausselez; et arrive quelquefois que 
ceux qui pensent estre des anges, ne sont pas seulement bons 
hommes, et qu'en leur fait il y a plus de grandeur és parolles 
et termes dont ils usent, qu'au sentiment et en l’œuvre. Il ne 
faut pourlant rien mespriser ny censurer temerairement; mais, 
en benissant Dieu de la sur-esminence des autres, arrestons- 
nous humblement en nostre voye plus basse, mais plus asseurée, 
moins excellente, mais plus sortable à nostre insuffisance et pe- 
titesse, en laquelle si nous conversons humblement et fidelle- 
ment, Dieu nous eslevera à des grandeurs bien grandes. 


CHAPITRE III. 


DE LA PATIENCE. 


Vous avez besoin de patience, affin que faysant la volonté de 
Dieu, vous en rapportiez la promesse, dit l'Apostre. Oüy. 
car comme avoit prononcé le Sauveur : En vostre patience, vous 

possederez vos ames. C'est le grand bon-heur de l'homme, 
Philotée, que de posseder son aine ; et à mesure que la patience 
est plus parfaicte, nous possedons plus pärfaictement nos ames : 
il nous faut donc perfectionner en cesle vertu. Ressouvenez-vous 
souvent que Nostre-Seigheur nous a sauvez en souffrant ei en- 
durant, et que de mesme nous devons faire nostre salut par les 
souffrances el afflictions, endurant les injures, contradictions et 
desplaysirs, avec le plus de douceur qu'il nous sera possible. 

Ne bornez point vostre patience à telle ou telle sorte d'injures 
ou d'afflictions, mais estendez-la universellement à toutes celles 
que Dieu vous envoyera, et permettra vous arriver. Il y en a qui 
ne veulent souffrir, sinon les tribulations qui sont honnorables, 
comme par exemple, d'estre blessez à la guerre, d'estre prison- 
niers de guerre, d'estre mal-traittez pour la religion, de s'estre 
appauvris par quelque querelle en laquelle ils soient demeurez 
maistres; et ceux-cy n'ayment pas la tribulation, mais l'honneur 
qu'elle apporte. Le vray patient el serviteur de Dieu supporte 
esgalement les tribulations conjoinctes à l'ignominie, et celles 
qui sont honnorables : d'estre mesprisé, reprins et accusé par 
les meschans, ce n'est que douceur à un homme de courage; 
mais d'estre reprins, accusé et mal-traitté par les gens de bien, 
par les amys, par les parens, c'est là où il y va du bon. J'estime 
plus la douceur avec laquelle le grand S. Charles Borromée 
souffrit longuement les reprehensions publiques, qu'un grand 
predicateur d'un ordre extremement reformé faysoit contre luy 
en chaire, que toutes les attaques qu'il receut des autres. Car 
tout ainsi que les picqueures des abeilles sont plus cuisantes que 
celles des mouches : ainsi, le mal que l'on regoit des gens de 
bien, et les contradictions qu'ils font, sont bien plus insuppor- 
tables que les autres; et cela neantmoins arrive forl souvent, 
que deux hommes de bien, ayant tous deux bonne intenlion sur 
la diversité de leurs opinions, se font de grandes persecutions et 
contradictions l'un à l'autre. 

Soyez patiente, non-seulement pourle gros et principal des 
afflictions qui vous surviendront; mais encore pour les acces- 
soires et accidens qui en dependront. Plusieurs voudroyent bien 
avoir du mal, pourveu qu'ils n'en fussent point incommodez. Je 
ne me fasche point, dit l'un, d'estre devenu pauvre, si ce n'es- 
toit que cela m'empeschera de servir mes amys, eslever mes 
enfans et vivre honorablement, comme je desirerois. Et l'autre 
dira : Je ne m'en soucierois poin!, si ce n'estoit que le monde 
pensera que cela me soit arrivé par ma faute. L'autre seroit 


1l PARTIE, CHAPITRE III. 308. 


tout ayse que l'on mesdist de luy, et le souffriroit fort patiem- 
ment, pourveu que personne ne creust le mesdisant. Il y en a 
d'autres, qui veulent bien avoir quelque incommodité du mal, 
ce leur semble, mais non pas toute : ils ne s'impatientent pas, 
disent-ils, d'estre malades, mais de ce qu'ils n'ont pas de l'ar- 
gent pour se faire panser, ou bien de ce que ceux qui sont 
autour d'eux en sont importunez. Or je dy, Philotée, qu'il faut 
avoir patience, non-seulement d'estre malade, mais de l'estre de 
la maladie que Dieu veut, au lieu où il veut, et entre les per- 
sonnes qu'il veut, et avec les incommoditez qu'il veut; et ainsi 
des autres tribulations. Quand il vous arrivera du mal, opposez 
à iceluy les remedes qui seront possibles, et selon Dieu, car de 
faire autrement, ce seroit tenter sa divine Majesté; mais aussi, 
cela estant fait, attendez avec une entiere resignation l'effeci 
que Dieu aggreera. S'il luy plaist que les remedes vainquent le 
mal, vous le remercierez avec l'humilité; mais s'il luy plaist 
que le mal surmonte les remedes , benissez-le avec patience. 

Je suy l'advis de. S. Gregoire : Quand vous serez accusée juste- 
ment pour quelque faute que vous aurez commise, humiliez-vous 
bien fort, confessez que vous meritez plus que l'accusation qui 
est faite contre vous. Que si l'accusation est fausse, excusez-vous 
doucement, niant d'estre coulpable, car vous devez ceste reve- 
rence à la verité, et à l'edification du prochain; mais aussi. si 
-apres vostre veritable et legitime excuse, on cóntinué à vous. 
accuser, ne vous troublez nullement, et ne taschez point à faire. 
recevoir vostre excuse : car, apres avoir rendu vostre devoir à le. 
verité, vous devez le rendre aussi à l'humilité. Et en ceste sorte 
vous n'offenserez, ny le soin que vous devez avoir de vostre 
renommée , ny l'affection que vous devez à la tranquillité, dou-, 
ceur de cœur et humilité. 

Plaignez-vous le moins que vous pourrez des torts qui vous 
seront faits : car c'est chose certaine que, pour l'ordinaire, qui se 
plaint peche, d'autant que l'amour-propre nous fait toujours res- 
sentir les injures plus grandes qu'elles ne sont; mais sur tout ne 
faites point vos plaintes à des personnes aysées à s'indigner et 
mal penser. Que s'il est expedient de vous plaindre à quelqu'un, 
ou pour remedier à l'offense, ou pour accoiser (1) vostre esprit, 
il faut que ce soit à des ames tranquilles, et qui ayment bien 
Dieu : car autrement, au lieu d'alleger vostre cœur, elles le pro- 
voqueroient à de plus grandes inquietudes ; au lieu d'oster l'es- 
pine qui vous picque, elles la ficheront plus avant en vostre pied. 

(4) Calmer. 
Iti. 20 

Plusieurs estant malades, affligez et offensez de quelqu'un, 
S'empeschent bien de se plaindre, et monstrer de la delicatesse : 
car cela, à leur advis, (et il est vray) tesmoigneroit evidemment 
une grande defaillance de force, et de generosité ; mais ils de- 
sirent extremement, el, par plusieurs artifices, recherchent que 
chascun les plaigne, qu'on ayt grand'compassion d'eux, et qu'on 
les estime non-seulement affligez, mais patiens et courageux. 
Or, cela est vrayement une patience, mais une patience fausse, 
qui, en effect, n'est autre chose qu'une tres-delicate et tres-fine 
ambition et vanité : I/s ont de la gloire, dit l'Apostre, mais non 
pas envers Dieu. Le vray patient ne se plaint point de son 
mal, ny ne desire qu'on le plaigne; il en parle naïfvement, 
veritablement et simplement sans se lamenter, sans se plaindre, 
sans l'aggrandir : que si on le plaint, il souffre patiemment que 
l'on le plaigne, sinon qu’on le plaigne de quelque mal qu'il n’a 
pas ; car alors il declare modestement qu'il n'a point ce mal-là , 
et demeure en ceste sorte paysible entre la verité et la patience, 
eonfessant son mal, et ne s'en plaignant point. 

Es contradictions qui vous arriveront en l'exercice de la devo- 
tion (car cela ne manquera pas), ressouvenez-vous de la parolle 
de Nostre-Seigneur : La femme, tandis qu'elle enfante, a des 
grandes angoisses, mais voyant son enfant nay, elle les oublie, 
d'autant qu'un homme luy est nay au monde; car vous avez 
congeu en vostre ame le plus digne enfant du monde, qui est 
Jesus-Christ : avant qu'il soit produit, et enfanté du tout, il ne 
se peut que vous ne vous ressentiez du travail; mais ayez bon 
courage, car ces douleurs passées, la joye eternelle vous de- 
meurera, d'avoir enfanté un tel homme au monde. Or il sera 
entierement enfanté pour vous, lors que vous l'aurez entiere- 
ment formé en vostre cceur, et en vos ceuvres, par imitation de 
sa vie. 

Quand vous serez malade, offrez toutes vos douleurs , peines 
et langueurs au service de Nostre-Seigneur, et Je suppliez de 
les joindre aux tourmens qu'il a receus pour vous. Obeyssez au 
medecin, prenez les medecines , viandes et autres remedes pour 
l'amour de Dieu, vous ressouvenant du fiel qu'il print pour l'a- 
mour de nous; desirez de guerir, pour luy rendre service, ne 
refusez point de languir pour luy obeyr, et disposez-vous à 
mourir, si ainsi il luy plaist, pour le loüer et jouyr de luy. Res- 
souvenez-vous que les abeilles, au tems qu'elles font le miel, 
vivent et mangent d'une munition fort amere, et qu'ainsi nous 
ne pouvons jamais faire des actes de plus grande douceur et 

patience, ny mieux composer le miel des excellentes vertus, 
que tandis que nous mangeons le pain d'amertume, et vivons 
parmy les angoisses. Et comme le miel qui est fait des fleurs 
de thym, herbe petite et amere, est le meilleur de tous : ainsi, 
lä vertu qui s'exerce en l'amertume des plus viles, basses et 
abjectes tribulations, est la plus excellente de toutes. 

Voyez souvent de vos yeux interieurs Jesus-Christ crucifié, 
nud, blasphemé, calomnié, abandonné, et enfin accablé de toutes 
sortes d'ennuis, de tristesse, et de travaux, et considerez que 
loutes vos souffrances, ny en qualité, ny en quantité, ne sont 
aucunement comparables aux siennes, et que jamais vous ne 
souffrirez rien pour luy, au prix de ce qu'il a souffert pour vous. 

Considerez les peines que les martyrs souffrirent jadis, et 
celles que tant de personnes endurent, plus griefves sans aucune 
proportion que celles esquelles vous estes, et dites : Helas! mes 
travaux sont des consolations, et mes peines des roses, en 
comparayson de ceux qui, sans secours, sans assistance, sans 
allegement, vivent en une mort continuelle, accablez d'afflictions 
infiniment plus grandes. 


CHAPITRE 1V. 
DE L'HUMILITÉ POUR L'EXTERIEUR. 


EuPnUNTEZ, dit Elisée à une pauvre veufve, et prenez force 
vaisseaux vuides, et versez l'huyle en iceuz. Pour recevoir la 
grace de Dieu en nos cœurs, il les faut avoir vuides de nostre 
propre gloire. La cresserelle criant et regardant les oyseaux de 
proye, les espouvante par une proprieté et vertu secrette; c'est 
pourquoy les colombes l'ayment sur tous les autres oyseaux, et 
vivent en asseurance aupres d'icelle : ainsi l'humilité repousse 
Satan, et conserve en nous les graces et dons du Sainct-Esprit, 
et pour cela tous les Saincts, mais particulierement le Roy des 
Saincts, et sa Mere, ont tousjours honnoré et chery ceste digne 
vertu plus qu'aucune autre, entre toutes les morales. 

Nous appellons vaine la gloire qu'on se donne, ou pour ce qui 
n'est pas en nous, ou pour ce qui est en nous, mais non pas à 
nous; ou pour ce qui est en nous, et à nous, mais qui ne mérite 
pas qu'on s'en glorifie. La noblesse de la race, la faveur des 
grands, l'honneur populaire, ce sont choses qui ne sont pas en 
nous, mais ou en nos predecesseurs, ou en l'estime d'autruy. Il 
y en a qui se rendent fiers et morgans, pour estre sur un bon 
cheval, ‘pour avoir un pennache en leur chapeau, pour estre 

habillez somptueusement; mais qui ne void cette folie? car, s'il 
y a de la gloire pour cela, elle est pour le cheval, pour l'oyseau 
et pour le tailleur; et quelle lascheté de courage est-ce, d'em- 
prunter son estime d'un cheval, d'une plume, d'un goderon (1)? 
Les autres se prisent et se regardent pour des moustaches rele- 
vées, pour une barbe bien peignée, pour des cheveux crespez, 
pour des mains doüillettes, pour sçavoir danser, joüer, chanter; 
mais ne sont-ils pas lasches de courage, de vouloir encherir 
leur valeur, et donner du surcroist à leur reputation par des 
choses si frivoles et folastres? Les autres, pour un peu de 
science. veulent estre honnorez et respectez du monde, comme 
si chascun devoit aller à l'eschole chez eux, et les tenir pour 
maistres : c'est pourquoy on les appelle pedans. Les autres se 
pavonnent(2) sur la consideration de leur beauté, et croyent 
que tout le monde les muguette (3) : tout cela est extremement 
vain, sot et impertinent, et la gloire qu'on prend de si foibles 
subjets s'appelle vaine, sotte et frivole. 

On cognoist le vray bien comme le vray bausme. On fait l'essay 
du bausme en le distillant dedans l'eau, car s'il va au fond, et 
qu'il prenne le dessous, il est jugé pour estre du plus fin et 
precieux : ainsi, pour cognoistre si un homme est, vrayement 
sage, sçavant, genereux , noble, il faut voir si ses biens tendent 
à l'humilité, modestie et sousmission , car alors ce seront des 
vrays biens; mais s'ils surnagent et qu'ils vueillent paroistre, 
ce seront des biens d'autant moins veritables qu'ils seront plus 
apparens. Les perles qui sont conceües ou nourries au vent et 
au bruit des tonnerres, n'ont que l'escorce de perle, et sont 
vuides de substance; et ainsi les vertus et belles qualitez des 
hommes qui sont receuës et nourries en l'orgueil, en la ventance 
et en la vanité, n'ont qu'une simple apparence du bien, sans 
suc, sans moüelle, et sans solidité. 

Les honneurs, les rangs, les dignitez, sont comme le saffran, 
qui se porte mieux et vient plus abondamment d'estre foulé aux 
pieds. Ce n'est plus honneur d'estre beau, quand on s'en re- 
garde : la beauté, pour avoir bonne grace, doit estre negligée; 
la science nous des-honnore quand elle ‘nous enfle, et qu'elle 
degenere en pedanterie. 

Si nous sommes pointilleux pour les rangs, pour les seances, 
pour les tiltres, outre que nous exposons nos qualitez à l'examen, 
à l'enqueste et à la contradiction, nous les rendons viles et ab- 
jectes : car l'honneur, qui est, beau estant receu en don, devient 

vilain quand il est exigé, recherché et demandé. Quand le paon 
fait sa roüe pour se voir, en levant ses belles plumes, il se he- 
risse tout le reste, et monstre de part et d'autre ce qu'il a d'in- 
fame; les fleurs qui sont belles plantées en terre, flestrissent 
estant maniées. Et comme ceux qui odorent la mandragore de 
loin, et en passant, reçoivent beaucoup de suavitez; mais ceux 
qui la sentent de pres et longuement, en deviennent assoupis 
et malades : ainsi les honneurs rendent une douce consola- 
tion à celuy qui les odore de loin et legerement sans s'y amuser, 
ou s'en empresser; mais à qui s'y affectionne et s'en repaist, ils 
sont extremement blasmables et vituperables. 

La poursuitte et amour de la vertu commence à nous rendre 
vertueux; mais la poursuitte et amour des honneurs commence 
à nous rendre mesprisables et vituperables. Les esprits bien nays 
ne s'amusent pas à ces menus fatras de rang, d'honneur, de 
salutations; ils ont d'autres choses à faire : c'est le propre des 
esprits faineants. Qui peut avoir des perles, ne se charge pas 
des coquilles, et ceux qui pretendent à la vertu, ne s'empressent 
point pour les honneurs. Certes, chascun peut entrer en son 
rang, et s'y tenir sans violer l'humilité, pourveu que cela se 
fasse negligemment et sans contention. Car, comme ceux qui 
viennent du Perou, outre l'or et l'argent qu'ils en tirent, appor- 
tent encore des singes et perroquets, parce qu'ils ne leur cous- 
lent gueres, et ne chargent pas aussi beaucoup leur navire : 
ainsi, ceux qui pretendent à la vertu ne laissent pas de prendre 
leurs rangs et les honneurs qui leur sont deus, pourveu toutes- 
fois que cela ne leur couste pas beaucoup de soin et d'attention, 
et que ce soit sans en estre chargez de trouble, d'inquietudes, 
de disputes et contentions. Je ne parle neantmoins pas de ceux 
desquels la dignité regarde le public, ny de certaines occasions 
particulieres qui tirent une grande consequence : car en cela il 
faut que chascun conserve ce qui luy appartient avec une pru- 
dence et discretion qui soit accompagnée de charité et cour- 
loysie. 


CHAPITRE V. 


DE L'HUMILITÉ PLUS INTERIEURE. 


Mais vous desirez, Philotée, que je vous conduise plus avant 
en l'humilité : car, à faire comme j'ay dit, c'est quasi plutost 
sagesse qu'humilité : maintenant doncques je passe outre. Plu- 
sieurs ne veulent n'y n'osent penser et considerer les graces que 

Dieu leur a fait en particulier, de peur de prendre de la vaine 
gloire et complaysance : en quoy certes ils se trompent. Car, 
puisque, comme dit le grand docteur angelique, Je vray moyen 
d'atteindre à l'amour de Dieu, c'est la consideration de ses bien- 
faicts, plus nous les cognoistrons, plus nous l'aymerons, et 
comme les benefices particuliers esmeuvent plus puissamment 
que les communs, aussi doivent-ils estre considerez plus atten- 
tivement. Certes, rien ne nous peut tant humilier devant la 
. misericorde de Dieu, que la multitude de ses bienfaicis; ny 
rien tant humilier devant sa justice, que Ja multitude de nos 
mesfaicts. Considerons ce qu'il a fait pour nous, et ce que nous 
avons fait contre luy. et comme nous considerons par le menu 
nos pechez, considerons aussi par le menu ses graces. Il ne faut 
pas craindre que la cognoissance de ce qu'il a mis en nous 
nous enfle, pourveu que nous soyons attentifs à ceste verité, 
que ce qui est de bon en nous, n'est pas de nous. Hélas! les 
mulets laissent-ils d'estre lourdes et puantes bestes, pour estre 
chargez des meubles precieux et parfumez du prince? Qu'a- 
vons-nous de bon que nous n’ayons receu, et si nous l'a- 
vons receu, pourquoy mous en voulons-nous enorgueillir? Au 
contraire, la vive consideration des graces receuës nous rend 
humbles; carla cognoissance engendre la recognoissance. Mais 
si, voyant les graces que Dieu nous a fait, quelque sorte de 
vanité nous venoit chatoüiller, le remede infaillible sera de re- 
courir à la consideration de nos ingratitudes, de nos imperfec- 
tions, de nos miseres. Si nous considerons ce que nous avons 
fait, quand Dieu n'a pas esté avec nots, nous cognoistrons 
bien que ce que nous faysons quand il est avec nous, n'est 
pas de nostre facon, ny de hostre cru : nous en joüyrons voi- 
rement, et nous en resjoüyrons, parce que nous l'avons ; mais 
hous en glorifierons Dieu seul, parce qu'il en est l'autheur. 

Ainsi la S* Vierge confesse que Dieu luy a fait choses tres- 
grandes, mais ce n'est que pour s'en humilier et magnifier 
Dieu : Mon ame, dit-elle, magnifie le Seigneur, parce qu'il 
m'a fait choses grandes. 

Nous disons maintesfois que nous ne sommes rien, que nous 
sommes la misere mesme, et l'ordure du monde; mais nous 
serions bien marris qu'on nous prist au mot, et que l'on nous 
publiast tels que nous disons : au contraire, nous faysons sem- 
blant de fuyr et de nous cacher, affin qu'on nous coure apres, et 
qu'on nous cherche; nous faysons contenance de vouloir estre 
les derniers , et assis au bas bout de là table, mais c'est affin de 

passer plus avantageusement au haut bout. La vraye humilité 
ne fait pas semblant de l'estre, et ne dit gueres de parolles 
d'humilité : car elle ne desire pas seulement de cacher les autres 
vertus; mais encore et principalement elle souhaitte de se cacher 
soy-mesme. Et s'il luy estoit loysible de mentir, de feindre, ou 
de scandaliser le prochain, elle produiroit des actions d'arro- 
gance et de fierté, affin de se receller sous icelles , et y vivre du 
tout incognué et à couvert. Voicy donc mon advis, Philotée, ou 
ne disons point de parolles d'humilité, ou disons-les avec un 
vray sentiment interieur, conforme à ce que nous prononçons 
exterieurement; n'abaissons jamais les yeux qu'en humiliant 
nos cœurs ; ne faysons pas semblant de vouloir estre des derniers, 
que de bon cœur nous ne voulussions l'estre. Or, je tiens cette 
reigle si generale, que je n'y apporte nulle exception; seule- 
ment j'adjouste que la civilité requiert que nous presentions 
quelquefois l'advantage à ceux qui manifestement ne le pren- 
dront pas : et ce n'est pourtant pas, ny duplicité ny fausse hu- 
milité, car alors le seul offre de l'advantage est un commence- 
ment d'honneur; et puisqu'on ne peut le leur donner entier, 
on ne fait pas mal de leur en donner le commencement. J'en 
dy de mesme de quelques parolles d'honneur ou de respect, 
qui, à la rigueur, ne semblent pas veritables : car elles le sont 
neantmoins assez, pourveu que le coeur de celuy qui les pro- 
nonce àyt une vraye intention d'honnorer et respecter celuy pour 
lequel il les dit; car, encore que les mots signifient avec quel- 
ques excez ce que nous disons, nous ne faysons pas mal de les ` 
employer, quand l'usage commun le requiert. Il est vray qu'en- 
core voudrois-je queles parolles fussent adjustées à nos affections, 
au plus pres qu'il nous seroit possible, pour suivre en tout et 
par tout la simplicité et candeur cordiale. L'homme vrayement 
humble aymeroit mieux qu'un autre dist de luy, qu'il est mi- 
serable, qu'il n'est rien, qu'il ne vaut rien, que non pas de le 
dire luy-mesme : au moins, s'il scayt qu'on le die, il ne contre- 
dit point, mais acquiesce de bon cœur; car, croyant fermement 
cela, il est bien ayse qu'on suive son opinion. Plusieurs disent 
qu’ils laissent l'orayson mentale pour les parfaicts, parce qu'ils 
ne sont pas dignes de la faire; les autres protestent qu'ils n'o- 
sent pas souvent communier, parce qu'ils ne se sentent pas assez 
purs; les autres, qu'ils craignent de faire honte à la devotion, 
s'ils s'en meslent , à cause de leur grande misere et fragilité; et 
les autres refusent d'employer leur talent au service de Dieu et 
du prochain , parce, disent-ils, qu'ils cognoissent leur foiblesse, 

et qu'ils ont peur de s'enorgueillir, s'ils sont instrumens de quel- 
que bien, et qu'en esclairant les autres, ils se consument. Tout 
cela n'est qu'artifice, et une sorte d'humilité, non-seulement 
fausse, mais maligne, par laquelle on veut tacitement et sub- 
tilement blasmer les choses de Dieu, ou au fin moins (1), couvrir 
d'un pretoxte d'humilité l'umour-propre de son opinion, de son 
humeur, et de sa paresse. 

Demande à Dieu un signe au ciel d'en haut, ou au pro- 
fond de la mer en bas, dit le prophete au mal-heureux Achab; 
et il respondit : Non, je ne le demanderay point, et ne ten- 
teray point le Seigneur. O le meschant! il fait semblant 
de porter grande reverence à Dieu, et sous couleur d'humilité, 
S'excuse d'aspirer à la grace, de laquelle sa divine bonté luy 
fait semonce. Mais ne void-il pas, que quand Dieu nous veut 
gratifler, c'est orgueil de refuser, que les dons de Dieu nous 
obligent à les recevoir, et que c'est humilité d'obeyr, et suivre 
&u plus pres que nous pouvons ses desirs? Or, le desir de Dieu est 
que nous soyons parfaicts, nous unissant à luy, et limitant au 
plus pres que nous pouvons. Le superbe qui se fieen soy-mesme, 
& bien occasion de n'oser rien entreprendre; mais l'humble est 
d'autant plus courageux , qu'il se recognoist plus impuissant, et 
à mesure qu'il s'estime chetif, il devient plus hardy, parce qu'il 
a toute sa confiance en Dieu, qui se plaist à magnifier sa toute- 
puissance en nostre infirmité, et eslever sa misericorde sur 
noslre misere. Il faut doncques humblement et sainctement oser 
tout ce qui est jugé propre à nostre advancement par ceux qui 
conduysent nos ames. 

Penser sçavoir ce qu'on ne sçayt pas, c'est une sottise expresse; 
vouloir faire le sçavant, de ce qu'on cognoist bien que l'on ne 
sçayt pas, c'est une vanité insupportable : pour moy, je ne vou- 
drois pas mesme faire le sçavant de ce que je sçaurois, comme 
&u contraire je n'en voudrois non plus faire l'ignorant. Quand 
la charité le requiert, il faut communiquer rondement et douce- 
ment avec le prochain, non-seulement ce qui luy est necessaire 
pour son instruction, mais aussi ce qui luy est utile pour sa 
consolation. Car l'humilité , qui cache et couvre les vertus pour 
les conserver, les fait neantmoins paroistre quand la charité 
le commande pour les accroistre, aggrandir, et perfectionner. 
En quoy elle ressemble à cet arbre des isles de Tylos, lequel de 
nuict resserre et tient closes ses belles fleurs incarnates, et ne 
les ouvre qu'au soleil levant, de sorte que les habitans du pays 
disent, que ces fleurs dorment de nuict : car ainsi l'humilité 

couvre et cache toutes nos vertus et perfections humaines, et ne 
les fait jamais paroistre que pour la charité, qui estant une 
vertu non point humaine, mais celeste, non point morale, mais 
divine, elle est le vray soleil des vertus, sur lesquelles elle doit 
tousjours dominer, si que les humilitez qui prejudicient à la 
charité , sont indubitablement fausses. 

Je ne voudrois, ny faire du fol, ny faire du sage : car si l'hu- 
milité m'empesche de faire le sage, la simplicité et rondeur 
m'empescheront aussi de faire le fol; et si la vanité est con- 
traire à l'humilité, l'artifice, l'affeterie et feintise est contraire à 
la rondeur et simplicité. Que si quelques grands serviteurs de 
Dieu on fait semblant d’estre fols, pour se rendre plus abjects 
devant le monde, il les faut admirer. et non pas imiter. Car ils ont 
eu des motifs pour passer à cet excez, qui leur ont esté si parti- 
culiers et extraordinaires, que personne n'en doit tirer aucune 
consequence pour soy. Et quant à David, il dansa et sauta un 
peu plus que l'ordinaire bien-seance ne requeroit devant l'Arche 
de l'alliance : ce n'estoit pas qu'il voulust faire le fol, mais tout 
simplement et sans artifice, il faysoit ces mouvemens exterieurs, 
conformes à l'extraordinaire et demesurée allegresse qu'il sen- 
toit en son cœur. Il est vray que quand Michol sa femme luy en 
fit reproche, comme d'une folie, il ne fut pas marry de se voir 
avily, ains perseverant en la naifve et veritable representation 
de sa joye, il tesmoigne d'estre bien ayse de recevoir un peu 
d'opprobre pour son Dieu. En suitte de quoy je vous diray, que 
si, pour les actions d'une vraye et naifve devotion, on vous estime 
vile, abjecte ou folle, l'humilité vous fera resjouyr de ce bien- 
heureux opprobre, duquel la cause n'est pas en vous, mais en 
ceux qui le font. 


CHAPITRE VI. 


QUE L'HUMILITÉ NOUS FAIT AYMER NOSTRE PROPRE ADBJECTION. 


Je passe plus avant, et vous dy, Philotée, qu'en tout et par- 
tout vous aymiez vostre propre abjection; mais, ce me direz-vous, 
que veut dire cela, aymez vostre propre abjection? En latin, 
abjection veut dire humilité, et humilité veut dire abjection, 
si que, quand Nostre-Dame, en son sacré Cantique, dit, que parce 
que Nostre-Seigneur a veu l'humilité de sa servante, toutes les 
generations la diront bien-heureuse, elle veut dire que Nostre- 
Seigneur a regardé de bon cœur son abjection, vileté et bassesse 
pour la combler de graces et faveurs. Il y a neantmoins difference 

entre la vertu d'humilité et l'abjection : car l’abjection, c'est la 
petitesse, bassesse et vileté qui est en nous, sans que nous y 
pensions; mais quant à la vertu d'humilité, c'est la veritable 
cognoissance, et volontaire recognoissance de nostre abjection. 
Or, le haut poinct de cette humilité gist, à non-seulement reco- 
gnoistre volontairement nostre abjection; mais l'aymer et s'y 
complayre, et non poinct par manquement de courage et gene- 
rosité, mais pour exalter tant plus la divine Majesté, et estimer 
beaucoup plus le prochain en comparayson de nous-mesmes. Et 
c'est cela à quoy je vous exhorte, et que pour mieux entendre, 
sçachez qu'entre les maux que nous souffrons, les uns sont 
&bjects, et les autres honnorables : plusieurs s'accommodent aux 
honnorables, mais presque nul ne veut s'accommoder aux ab- 
jects. Voyez un devotieux hermite tout deschiré et plein de 
froid : chascun honnore son habit gasté avec compassion de sa 
souffrance ; mais si un pauvre artisan, un pauvre gentil-homme, 
une pauvre damoiselle en est de mesme, on l'en mesprise, on 
s'en mocque, et voilà comme sa pauvreté est abjecte. Un reli- 
gieux recoit devotement une aspre censeure de son superieur, ou 
un enfant de son pere : chascun appellera cela mortification, 
obedience, et sagesse; un chevalier, et une dame en souffrira 
de mesme de quelqu'un, et quoy que ce soit pour l'amour de 
Dieu, chascun l'appellera coùardise et lascheté. Voilà donc en- 
core un autre mal abject. Une personne a un chancre au bras, 
et l'autre l'a au visage : celuy-là n'a que le mal, mais cestuy- 
cy, avec le mal, a le mespris, le desdain, et l'abjection. 

Or je dy maintenant, qu'il ne faut pas seulement aymer le 
mal, ce qui se fait par la vertu de la patience; mais il faut 
aussi cherir l'abjection, ce qui se fait par la vertu de l'humilité. 

De plus, il y & des vertus abjectes, et des vertus honnorables : 
la patience, la douceur, la simplicité et l'humilité mesmes, sont 
des vertus que les mondains tiennent pour viles et abjectes ; au 
contraire, ils estiment beaucoup la prudence, la vaillance et la 
liberalité. Il y a encore des actions d'une mesme vertu, dont 
les unes sont mesprisées, et les autres honnorées : donner l'au- 
mosne et pardonner les offenses sont deux actions de charité; 
la premiere est honnorée d'un chascun, et l'autre mesprisée aux 
yeux du monde. Un jeune gentil-homme, ou une jeune dame, 
qui ne s'abandonnera pas au desreglement d'une trouppe des- 
bauchée à parler, joüer, danser, boire, vestir, sera brocardé et 
censeuré par les autres, et sa modestie sera nommée, ou bigot- 
terie, ou affeterie : aymer cela, c'est aymer son abjection. En 

voicy d’une autre sorte. Nous allons visiter les malades : si on 
m'envoye au plus miserable, ce me sera une abjection selon le 
monde, c’est pourquoy je l’aimeray ; si on m'envoye à ceux de 
qualité, c'est une abjection selon l'esprit, car il n'y a pas tant 
de vertu ny de merite, et j'aimeray donc cette abjection. Tom- 
bant emmy (1) la ruë, outre Ie mal, on en reçoit Ia honte : il faut 
aymer cette abjection. Il y a mesme des fautes, esquelles il n'y 
a aucun mal que la seule abjection, et l'humilité ne requiert pas 
qu'on les fasse expressement, mais elle requiert bien qu'on ne 
s'inquiete point quand on les aura commises. Telles sont certai- 
nes sottises, incivilitez et inadvertances, lesquelles comme il 
faut eviter avant qu'elles soient faites, pour obeyr à la civilité' et 
prudence, aussi faut-il, quand elles sont faites, acquiescer à 
l'abjection qui nous en revient, et l'accepter de bon cœur, pour 
suivre Ja saincte humilité. Je dy bien davantage : si je me suis 
desreglé par cholere ou par dissolution à dire des parolles inde- 
centes, et desquelles Dieu et le prochain est offensé, je me repen- 
tiray vivement, et seray extremement marry de l'offense, la- 
quelle je m'essayeray de reparer le mieux qu'il me sera possible; 
mais je ne laisseray pas d'aggreer l'abjection et le mespris qui 
m'en arrive : et si l'un se pouvoit separer d'avec l'autre, je rejet- 
terois ardemment le peché, et garderois humblement l'abjection. 

Mais, quoy que nous aymions l'abjection qui s'ensuit du mal, 
si ne faut-il pas laisser de remedier au mal qui l'a causée, par des 
moyens propres et legitimes, et sur tout quand le mal est de 
consequence. Si j'ay quelque mal abject au visage, j'en procure- 
ray la guerison, mais non pas que l'on oublie l'abjection, laquelle 
jen ay receué. Si j'ay fait une chose qui n'offense personne, je 
ne m'en excuseray pas, parce qu'encore que ce soit un deffaut, 
si est-ce qu'il n'est pas permanent : je ne pouvois doneques m'en 
excuser que pour l'abjection qui m'en revient; or, c'est cela que 
l'humilité ne me peut permettre. Mais si, par mesgarde ou par 
sotlise, j'ay offensé ou scandalisé quelqu'un, je repareray l'of- 
fense par quelque veritable excuse, d'autant que le mal est per- 
manent, et que la charité m'oblige de l'effacer. Au demeurant, il 
arrive quelquesfois que la charité requiert que nous remedions à 
l'abjection pour le bien du prochain, auquel nostre reputation est 
necessaire; mais en ce cas-là, ostant nostre abjection de devant. 
les yeux du prochain, pour empescher son scandale, il la faut 
serrer et cacher dedans nostre cceur, affin qu'il s'en edifie. 

Mais vous voulez sçavoir, Philotée, quelles sont les meilleures 

abjections; et je vous dy clairement, que les plus profitables à 
l'ame, et aggreables à Dieu, sont celles que nous avons par acci- 
dent, ou par la condition de nostre vie, parce que nous neles avons 
pas choysies, ains les avons receués telles que Dieu nous les a en- 
voyées, duquel l'eslection est tousjours meilleure que la nostre. 
Que s'il en falloit choysir, les plus grandes sont meilleures; et 
celles-là sont estimées les plus grandes, qui sont plus contraires 
à nos inclinations, pourveu qu'elles soient conformes à nostre 
vocation : car, pour le dire une fois pour toutes, nostre choix et 
eslection gaste et amoindrit presque toutes nos vertus. Ah ! qui 
nous fera la grace de pouvoir dire avec ce grand roy : J'ay choisy 
d'estre abject en la maison de Dieu, plutost que d'habiter és 
tabernacles des pecheurs ? Nul ne le peut, chere Philotée, que 
celuy qui, pour nous exalter, vesquit et mourut, en sorte qu'il 
fut l'opprobre des hommes, et l'abjection du peuple. Je vous ay 
dit beaucoup de choses qui vous sembleront dures, quand vous 
les considererez; mais croyez-moy, elles seront plus douces que 
le sucre et le miel, quand vous les prattiquerez. 


CHAPITRE VII. 


COMME IL FAUT CONSERVER LA BONNE RENOMMÉE, 
PBATTIQUANT L'HUMILITÉ. 


L4 loüange, l'honneur et la gloire ne se donnent pas aux 
hommes pour une simple vertu, mais pour une vertu excellente. 
Car, par la loüange, nous voulons persuader aux autres d'estimer 
l'excellence de quelques-uns; par l'honneur, nous protestons que 
nous l'estimons nous-mesmes , et la gloire n'est autre chose, à 
mon advis, qu'un certain esclat de reputation qui rejaillit de 
l'assemblage de plusieurs loüanges et honneurs; si que les hon- 
neurs et loüanges sont comme des pierres precieuses, de l'amas 
desquelles reüssit la gloire comme un esmail. Or, l'humilité ne 
pouvant souffrir que nous ayons aucune opinion d'exceller, ou 
devoir estre preferez aux autres, ne peut aussi permettre que 
nous recherchions la loüange, l'honneur, ny la gloire, qui sont 
deués à la seule excellence : elles consentent bien neantmoins à 
l'adverlissement du Sage, qui nous admoneste d'avoir soin de nos- 
tre renommée, parce que la bonne renommée est une estime, non 
d'aucune excellence, mais seulement d'une simple et commune 
preud'hommie et integrité de vie, laquelle l'humilité n'empesche 
pas que nous ne cognoissions en nous-mesmes, ny par conse- 
quent que nous en desirions la reputation. Il est vray que l'hu- 

milité mespriseroit la renommée, si la charité n'en avoit besoin ; 
mais, parce qu'elle est l'un des fondemens de la societé humaine, 
et que sans elle nous sommes non-seulement inutiles, mais 
dommageables au public, à cause du scandale qu'il en reçoit, la 
charité requiert, et l'humilité aggrée que nous la desirions et 
conservions precieusement. 

Outre cela, comme les feüilles des arbres, qui, d'elles-mesmes, 
ne sont pas beaucoup prisables, servent neantmoins de beau- 
coup, non-seulement pour les embellir, mais aussi pour con- 
server les fruicts, tandis qu'ils sont encore tendres : ainsi la 
bonne renommée, qui, de soy-mesme , n'est pas une chose fort 
desirable, ne laisse pas d'estre tres-utile, non-seulement pour 
l'ornement de nostre vie, mais aussi pour la conservation de nos 
vertus , et principalement des vertus encore tendres et foibles. 
L'obligation de maintenir nostre reputation , et d'estre tels que 
l'on nous estime, force un courage genereux d'une puissante et 
douce violence. Conservons nos vertus, ma chere Philotée, 
parce qu'elles sont aggreables à Dieu, grand et souverain objet 
de toutes nos actions. Mais comme ceux qui veulent garder les 
fruicts ne se contentent pas de les confire, ains les mettent dedans 
des vases propres à la conservation d'iceux : de mesme, bien 
que l'amour divin soit le principal conservateur de nos vertus, 
si est-ce que nous pouvons encore employer la bonne renommée, 
‘comme fort propre et utile à cela. 

Il ne faut pas pourtant que nous soyons trop ardens, exacts 
et pointilleux à cette conservation : car ceux qui sont si doüil- 
lets et sensibles pour leur reputation, ressemblent à ceux qui, 
pour toutes sortes de petites incommoditez, prennent des mede- 
cines; car ceux-cy, pensant conserver leur santé, la gastent 
tout à fait, et ceux-là, voulant maintenir si delicatement leur 
reputation, la perdent entierement. Car, par cette teudreté , ils 
se rendent bigearres (1), mutins , insupportables, et provoquent 
la malice des mesdisans. 

La dissimulation et mespris de l'injure et calomnie est pour 
l'ordinaire un remede beaucoup plus salutaire que le ressenti- 
inent, la conteste (2), et la vengeance : le mespris les fait esva- 
nouir; si on s'en courrouce, il semble qu'on les advouë. Les 
crocodiles n 'endommagent que ceux qui les craignent, ny certes 
la mesdisance, sinon ceux qui s'en mettent en peine. 

La crainte excessive de perdre la renommée tesmoigne une 
grande defflance du fondement d'icelle, qui est la verité d'unc 

bonne vie. Les villes qui ont des ponts de bois sur des grands 
fleuves, craignent qu'ils ne soient emportez à toutes sortes de 
desbordemens; mais celles qui les ont de pierres, n'en sont en 
peine que pour des inondations extraordinaires. Ainsi, ceux qui 
ont une ame solidement chrestienne, mesprisent ordinairement 
les desbordemens des langues injurieuses; mais ceux qui se 
sentent foibles, s'inquiettent à tout propos. Certes, Philotée, qui 
veut avoir reputation envers tous, la perd envers tous; et celuy 
merite de perdre l'honneur, qui le veut prendre de ceux que 
les vices rendent vrayement infames et des-honnorez. 

La reputation n'est que comme une enseigne qui fait co- 
gnoistre où la vertu loge; la vertu doit doncques estre en tout 
et par tout preferée. C'est pourquoy, si l'on dit que vous estes un 
hypocrite, parce que vous vous rangez à la devotion; si l'on 
vous tient pour homme de bas courage, parce que vous avez 
pardonné l'injure, mocquez-vous de tout cela. Car, outre que tels 
jugemens se font par des niayses et sottes gens, quand on devroit 
perdre la renommée, si ne faudroit-il pas quitter la vertu, ny se 
destourner du chemin d'icelle, d'autant qu'il faut preferer le 
fruict aux feüilles, c'est-à-dire, le bien interieur et spirituel à 
tous les biens exterieurs. Il faut estre jaloux, mais non pas ido- 
lastre de nostre renommée ; et comme il ne faut offenser l'œil des 
bons, aussi ne faut-il pas vouloir contenter celuy des malins. La 
barbe est un ornement au visage de l'homme, et les cheveux à 
celuy de la femme : si on arrache du tout Je poil du menton, et 
les cheveux de la teste, mal aysement pourra-t-il jamais revenir, 
mais si on le couppe seulement, voire qu'on le rase, il recroistra 
bien-tost apres, et reviendra plus fort et touffu ; ainsi, bien que 
la renommée soit couppée, ou mesme tout à fait rasée par la 
langue des mesdisans, qui est, dit David, comme un rasoir 
affilé, il ne se faut point inquieter; car bien-tost elle renaistra, 
non-seulement aussi belle qu'elle estoit, ains encore plus solide. 
Que si toutesfois nos vices, nos laschetez, nostre mauvaise vie 
nous oste la reputation, il sera mal-aysé que jamais elle re- 
vienne, parce que la racine en est arrachée. Or la racine dela 
renommée, c'est la bonté et la probité, laquelle, tandis qu'elle 
est en nous, peut tousjours reproduire l'honneur qui luy est deu. 

Il faut quitter cette vaine conversation, cette inutile prattique, 
cette amitié frivole, cette hantise(1) folastre, si cela nuict à la 
renommée : car la renommée vaut mieux que toutes sortes de 
vains contentemens ; mais si, pour l'exercice de pieté, pour l'ad- 

vancement en la devotion, et acheminement au bien eternel, on 
murmure, on gronde, on calomnie, laissons abbayer (1) les ma- 
tins (2) contre la lune. Car, s'ils peuvent exciter quelque mauvaise 
opinion contre nostre reputation, et par ainsi coupper et raser les 
cheveux, et barbe de nostre renommée, bien-tost elle renaistra, 
et le rasoir de la medisance servira à nostre honneur, comme la 
serpe à la vigne, qu'elle fait abonder et multiplier en fruicts. 

Ayons tousjours les yeux sur Jesus-Christ crucifié, marchons 
en son service avec conflance et simplicité, mais sagement et 
discretement : il sera le protecteur de nostre renommée, et s’il 
permet qu'elle nous soit ostée, ce sera pour nous en rendre 
une meilleure, ou pour nous faire profiter en la saincte humilité, 
de laquelle une seule once vaut mieux que mille livres d'hon- 
neurs. Si on nous blasme injustement, opposons paysiblement la 
verité & la calomnie : si elle persevere, perseverons à nous hu- 
milier, remettant ainsi nostre reputation avec nostre ame és 
mains de Dieu; nous ne sçaurions la mieux asseurer. Servons 
Dieu par la bonne et mauvaise renommée, à l'exemple de S. 
Paul, affin que nous puissions dire avec David : O mon Dieu, c'est 
pour vous que j'ay supporté l'opprobre , et que la confusion a 
couvert mon visage. 

J'excepte neantmoins certains crimes, si atroces et infames, 
que nul n'en doit souffrir la calomnie, quand il s'en peut juste- 
ment descharger; et certaines personnes, de la bonne reputa- 
tion desquelles depend l'edification de plusieurs. Car, en ce cas, 
il faut tranquillement poursuivre la reparation du tort receu, 
suivant l'advis des theologiens. 


CHAPITRE VIII. 
DE LA DOUCEUR ENVERS LE PROCHAIN, ET REMEDE CONTRE L'IRE. 


Lg sainct chresme, duquel, par tradition apostolique, on use en 
l'Eglise de Dieu pour les confirmations et benedictions, est com- 
posé d'huyle d'olive meslée avec le bausme, qui represente, entre 
autres choses, les deux cheres et bien-aymées vertus, qui reluy- 
soient en la sacrée personne de Nostre-Seigneur, lesquelles il 
nous a singulierement recommandées, comme si, par icelles, 
nostre cœur devoit estre specialement consacré à son service, et 
appliqué à son imitation : Apprenez de moy, dit-il, que je suis 
doux et humble de cœur. L'humilité nous perfectionne envers 
Dieu, et la douceur envers le prochain. Le bausme, qui (comme 

j'ai dit cy-dessus), prend tousjours le dessous parmy toutes les 
liqueurs, represente l'humilité; et l'huyle d'olive, qui prend tous- 
jours le dessus, represente la douceur et debonnaireté, laquelle 
surmonte toutes choses, et excelle entre les vertus, comme estant 
la fleur de la charité, laquelle, selon S. Bernard, est en sa per- 
fection, quand, non-seulement elle est patiente, ains quand outre 
cela elle est douce et debonnaire. Mais prenez garde, Philotée, 
que ce chresme mystique, composé de douceur et d'humilité, soil 
dedans vostre cœur; car c'est un des grands artifices de l'en- 
nemy, de faire que plusieurs s'amusent aux parolles et conte- 
nances exterieures de ces deux vertus, qui, n'examinant pas bien 
leurs affections interieures, pensent estre humbles et doux, et 
ne le sont neantmoins nullement en effect : ce que l'on reco- 
gnoist, parce que, nonobstant leur ceremonieuse douceur et hu- 
milité, à la moindre parolle qu'on leur dit de travers, à la 
moindre petite injure qu'ils recoivent, ils s'eslevent avec une 
arrogance nompareille. On dit que ceux qui ont prins le preser- 
vatif, que lon appelle communement la grace de S. Paul, 
n'enflent point estant mordus et picquez de la vipere, pourveu 
que la grace soit de la fine : de mesme, quand l'humilité et la 
douceur sont bonnes et vrayes, elles nous garantissent de l'enflure 
et ardeur que les injures ont accoustumé de provoquer en nos 
cœurs. Que si, estant picquez et mordus par les medisans et en- 
nemys, nous devenons fiers , enflez, et despitez, c'est signe que 
nos humilitez et douceurs ne sont pas veritables et franches, 
mais artificieuses et apparentes. 

Ce sainct et illustre patriarche, Joseph, renvoyant ses freres 
d'Egypte en la maison de son pere, leur donna ce seul advis : Ne 
vous courroucez point en chemin. Je vous en dy de mesme, Phi- 
lotée : cette miserable vie n'estqu'un acheminement à la bien-heu- 
reuse; ne nous courroucons doncques point en chemin les uns 
avec les autres, marchons avec la trouppe de nos freres et com- 
paignons doucement, paysiblement et amiablement. Mais je vous 
dy nettement et sans exception : Ne vous courroucez point du 
tout, s'il est possible, et ne recevez aucun pretexte, quel qu'il 
soit, pour ouvrir la porte de vostre cœur au courroux. Car 
S. Jacques dit tout court, et sans reserve, que /'ire de l'homme 
n'opere point la justice de Dieu. ll faut voirement (1) resister au 
mal, et reprimer les vices de ceux que nous avons en charge 
constamment et vaillamment; mais doucement et paysiblement. 
Rien ne matte tant l'elephant courroucé, que la vuë d'un agne- 
let, et rien ne rompt si aysement la force des canonades que la 


(DA la vérilé. 


JI]? PARTIE, CHAPITRE VIII. 324 


laine. On ne prise pas tant la correction qui sort de la passion, 
quoy qu'accompagnée de raison, que celle qui n'a aucune autre 
origine que la raison seule. Car, l'ame raisonnable estant natu- 
rellement subjette à la raison, elle n'est subjette à la passion 
que par tyrannie; et partant, quand la raison est accompagnée 
de passion, elle se rend odieuse, sa juste domination estant 
avilie par la société de latyrannie. Les princes honnorent et con- 
solent infiniment les peuples quand ils les visitent avec un train 
de paix; mais quand ils conduisent des armées, quoy que ce 
soit pour le bien public, leurs venués sont tousjours desag- 
greables et dommageables, parce qu'encore qu'ils fassent exacte- 
ment observer la discipline militaire entre les soldats, si ne 
peuvent-ils jamais tant fayre, qu'il n'arrive tousjours quelque 
desordre, par lequel le bon homme est foulé : ainsi, tandis que 
la raison regne et exerce paysiblement les chastimens, correc- 
tions et reprehensions, quoy que ce soit rigoureusement et exac- 
tement, chascun l'ayme et l'appreuve; mais quand elle conduit 
avec soy l'ire, la cholere, et le courroux, qui sont, dit S. Au- 
gustin, ses soldats, elle se rend plus effroyable qu'amiable, et 
son propre cœur en demeure tousjours foulé et maltraitté. y est 
mieux, dit le mesme S. Augustin escrivant à Profuturus, de 
refuser l'entrée à lire juste et equitable, que de la recevoir, 
pour petite qu'elle soit, parce qu'estant receué, il est mal-aysé 
de la fayre sortir, d'autant qu'elle entre comme un petit sur- 
geon, et en moins de rien elle grossit et devient une poutre. 

Que si une fois elle peut gaigner la nuict, et que le soleil se 
couche sur nostre ire (ce que l'Apostre deffend) se convertissant 
en hayne, il n'y a quasi plus moyen de s'en desfaire ; car elle se 
nourrit de mille fausses persuasions, puisque jamais nul homme 
courroucé ne pensa son courroux estre injuste. 

Il est donc mieux d'entreprendre de scavoir vivre sans cholere, 
que de vouloir user moderement et sagement de la cholere; et 
quand, par imperfection et foiblesse, nous nous treuvons surprins 
d'icelle, il est mieux de la repousser vistement, que de vouloir 
marchander avec elle : car, pour peu qu'on luy donne de loysir, 
elle se rend maistresse de la place, et fait comme le serpent 
qui tire aysement tout son corps où il peut mettre la teste. Mais 
comment la repoussererai-je? me direz-vous. Il faut, ma Philo- 
tée, qu'au premier ressentiment que vous en aurez, vous ra- 
massiez promptement vos forces, non point brusquement ny 
impetueusement, mais doucement, et neantmoins serieusement. 
Car, comme on voit és audiences de plusieurs senats el parlemens, 

que les huissiers criant : Paix-là! font plus de bruit que ceux 
qu'ils veulent faire taire : aussi il arrive maintesfois, que vou- 
lant avec impetuosité reprimer nostre cholere, nous excitons plus 
de trouble en nostre cœur qu'elle n'avoit pas fait, et le cœur, 
estant ainsi troublé, ne peut plus estre maistre de soy-mesme. 

Apres ce doux effort, prattiquez l'advis que S. Augustin jà(1) 
vieil donnoit au jeune evesque Auxilius : Fais, dit-il, ce qu'un 
homme doit faire. Que s'il t'arrive ce que l'homme de Dieu dit 
au psalme : Mon œil est troublé de grand'cholere, recours à Dieu 
criant : Aye misericorde de moy, Seigneur ! affin qu'il estende 
sa dextre (2) pour reprimer ton courroux. Je veux dire qu'il faut 
invoquer le secours de Dieu quand nous nous voyons agitez de 
cholere, à l'imitation des Apostres, tourmentez du vent et de 
l'orage emmy les eaux : caril commandera à nos passions qu'elles 
cessent, et la tranquillité se fera grande; mais tousjours, je 
vous adverty que l'oraison qui se fait contre la cholere presente 
et pressante doit estre prattiquée doucement, tranquillement, 
et non point violemment. Ce qu'il faut observer en tous les re- 
medes qu'on use contre ce mal. 

Avec cela, soudain que vous vous appercevrez avoir fait 
quelque acte de cholere, reparez la faute par un acte de douceur, 
exercé promptement à l'endroict de la mesme personne contre 
laquelle vous vous serez irrité. Car, ainsi que c'est un souverain 
remede contre le mensonge, que de s'en desdire sur-le-champ , 
aussitost que l'on s'appercoit de l'avoir dit, ainsi est-ce un bon 
remede contre la cholere, de la reparer soudainement par un 
acle contraire de douceur : car (comme l'on dit) les playes 
fraisches sont plus aysement remediables. 

Au surplus, lors que vous estes en tranquillité, et sans aucun 
subjet de cholere, faites grande provision de douceur et debon- 
naireté, disant toutes vos parolles, et faysant toutes vos actions 
petites et grandes en la plus douce façon qu'il vous sera possible, 
vous ressouvenant que l'Espouse, au Cantique des cantiques, n'a 
pas seulement le miel en ses levros et au bout de sa langue; 
mais elle l’a encore dessous la langue, c'est-à-dire dans la poic- 
trine, et n'y a pas seulement du miel, mais encore du laict : 
car aussi ne faut-il pas seulement avoir la parolle douce à l'en- 
droit du prochain, mais encore toute la poictrine, c'est-à-dire 
tout l'interieur de nostre ame. Et ne faut pas seulement avoir la 
douceur du miel, qui est aromatique et odorant, c'est-à-dire la 
suavité de la conversation civile avec les estrangers; mais aussi 

la douceur du laict, entre les domestiques et proches voisins : 
en quoy manquent grandement ceux qui, en la rué, semblent des 
anges, et en la maison, des diables. 


CHAPITRE IX. 


DE LA DOUCEUR ENVERS NOUS-MESMES. 


L'une des bonnes prattiques que nous sçaurions faire de la 
douceur, c'est celle de laquelle le subjet est en nous-mesmes, 
ne despitant jamais contre nous-mesmes, ny contre nos imper- 
feclions. Car, encore que la raison veut que, quand nous faysons 
des fautes, nous en soyons desplaysans et marris (4); si faut-il 
neantmoins que nous nous empeschions d'en avoir une desplay- 
sance aigre et chagrine, despiteuse et cholere. En quoy font 
une grande faute plusieurs qui, s'estant mis en cholere, se 
courroucent de s'estre courroucez, entrent en chagrin de s'estre 
chagrinez, et ont despit de s'estre despitez. Car, par ce moyen, 
ils tiennent leur cœur confit et destrempé en la cholere; et si 
bien il semble que la seconde cholere ruine la premiere, si est- 
ce neantmoins qu'elle sert d'ouverture et de passage pour une 
nouvelle cholere à la premiere occasion qui s'en presentera : outre 
que ces choleres, despits et aigreurs que l'on a contre soy-mesme, 
tendent à l'orgueil, et n'ont origine que de l'amour-propre, qui 
se trouble et s'inquiette de nous voir imparfaicts. Il faut donc- 
ques avoir un desplaysir de nos fautes qui soit paysible, rassis et 
ferme. Car, tout ainsi qu'un juge chastie bien mieux les meschans, 
faysant ses sentences par raison, et en esprit de tranquillité, que 
non pas quand il les fait par impetuosité et passion; d'autant 
que jugeant avec passion, il ne chastie pas les fautes selon 
qu'elles sont, mais selon qu'il est luy-mesme : ainsi nous nous 
chastions bien mieux nous-mesmes par des repentances tran- 
quilles et constantes, que non pas par des repentances aigres, 
empressées el choleres; d'autant que ces repentances faites avec 
impetuosité, ne se font pas selon la gravité de nos fautes, mais 
selon nos inclinations. 

Par exemple, celuy qui affectionne la chasteté , se despitera 
avec une amertume nompareille de la moindre faute qu'il com- 
mettra contre icelle, et ne se fera que rire d'une grosse medi- 
sance qu'il aura commise. Au contraire, celuy qui hayt la medi- 
sance , se tourmentera d'avoir fait une legere murmuration, et 
ne tiendra nul compte d'une grosse faute commise contre la 

chasteté, et ainsi des autres. Ce qui n'arrive pour autre chose, 
sinon d'autant qu'ils ne font pas le jugement de leur conscience 
par raison, mais par passion. 

Croyez-moi, Philotée, comme les remonstrances d'un pere, 
faites doncement et cordialement, ont bien plus de pouvoir sur 
un enfant pour le corriger, que non pas les choleres et courroux : 
ainsi, quand nostre cœur aura fait quelque faute, si nous le 
reprenons avec des remonstrances douces et tranquilles, ayant 
plus de compassion de luy que de passion contre luy, l'encoura- 
geant à l'amendement, la repentance qu'il en concevra entrera 
bien plus avant, et le penetrera mieux que ne feroit pas une 
repentance depiteuse, ireuse et tempetueuse. 

Pour moy, si j'avois, par exemple, grande affection de ne 
point tomber au vice de la vanité, et que j'y fusse neantmoins 
tombé d'une grande cheute, je ne voudrois pas reprendre mon 
cœur en cette sorte : N'es-tu pas miserable et abominable, 
qu'apres tant de resolutions tu t'es laissé emporter à la vanité? 
meurs de honte, ne leve plus les yeux au ciel, aveugle, impu- 
dent, traistre et deloyal à ton Dieu, et semblables-choses. Mais 
je voudrois le corriger raisonnablement et par voye de compas- 
sion : Or sus, mon pauvre cœur, nous voilà tombez dans la fosse, 
laquelle nous avions tant resolu d'eschapper. Ah! relevons-nous 
et quittons-la pour jamais , reclamons la misericorde de Dieu, et 
esperons en elle, qu'elle nous assistera pour desormais estre 
plus fermes; el remettons-nous au chemin de l'humilité. Courage, 
soyons mes-huy(1) sur nos gardes, Dieu nous aydera, nous ferons 
prou (2). Et voudrois sur cette reprehension bastir une solide et 
ferme resolution de ne plus tomber en la faute, prenant les 
moyens convenables à cela, et mesmement l'advis de mon 
directeur. 

Que si neantmoins quelqu'un ne treuve pas que son cœur 
puisse estre assez esmeu par celle douce correction, il pourra 
employer le reproche et une reprehension dure et forte, pour 
l'exciter à une profonde confusion, pourveu qu'apres avoir 
rudement gourmandé et courroucé son cœur, il finisse par un 
allegement, terminant tout son regret et courroux en une 
douce et saincte confiance en Dieu, à limitation de ce grand 
penitent, qui, voyant son ame affligée, la relevoit en cette sorte : 
Pourquoy es-tu triste, Ó mon ame, et pourquoy me troubles-tu? 
Espere en Dieu, car je le beniray encore comme le salut de ma 
face, et mon vray Dieu. 

Relevez doncques vostre cœur, quand il tombera, tout douce- 
ment, vous humiliant beaucoup devant Dieu pour la cognois- 
sance de vostre misere, sans nullement vous estonner de vostre 
cheute; puisque ce n'est pas chose admirable que l'infirmité soit 
infirme, et la foiblesse foible, et la misere chetive. Detestez 
neantmoins de toutes vos forces l'offense que Dieu a receu de 
vous, et avec un grand courage, et confiance en la misericorde 
d'iceluy, remettez-vous au train de la vertu que vous aviez 
abandonnée. 


CHAPITRE X. 


QU'IL FAUT TRAITTER DES AFFAIRES AVEC SOIN, ET SANS EMPRESSEAMENT 
3 
NY SOUCY. 


Le soin et la dilligence que nous devons avoir en nos affaires 
sont choses bien differentes de la sollicitude, soucy et empresse- 
ment. Les anges ont soin pour nostre salut, et le procurent avec 
diligence, mais ils n'en ont point pour cela de sollicitude, soucy, 
ny d'empressement. Car le soin et la diligence appartiennent à 
leur charité ; mais aussi la sollicitude, le soucy, et l'empresse- 
ment seroient totalement contraires à leur felicité, puis que le 
soin et la diligence peuvent estre accompagnez de la tranquillité 
et paix d'esprit, mais non pas la sollicitude, ny le soucy, et 
beaucoup moins l'empressement. 

Soyez doncques soigneuse.et diligente en tous les affaires que 
vous aurez en charge, ma Philotée : car Dieu vous les ayant 
confiez, veut que vous en ayez un grand soin; mais, s'il est pos- 
sible, n'en soyez pas en sollicitude et soucy, c'est-à-dire, ne les 
entreprenez pas avec inquietude , anxieté et ardeur, ne vous 
empressez point en la besongne : car toute sorte d'empressement 
trouble la raison et le jugement, et nous empesche mesme de 
bien faire la chose, à laquelle nous nous empressons. 

Quand Nostre-Seigneur reprend S'* Marthe, il dit : Marthe, 
Marthe, tu es en soucy, et tu te troubles pour beaucoup de 
choses. Voyez-vous , si elle eust esté simplement soigneuse, elle 
ne se fust point troublée ; mais, parce qu'elle estoit en soucy et 
inquietude, elle s'empresse et se trouble, et c'est en quoy 
Nostre-Seigneur la reprend. Les fleuves qui vont doucement 
coulant en la plaine, portent les grands batteaux et riches mar- 
chandises, et les pluyes qui tombent doucement en la. campagne, 
la fecondent d'herbes et de graines; mais les torrens et rivieres, 
qui à grands flots courent sur la terre, ruinent leurs voysinages, 
et sont inutiles au-trafic, comme les pluyes vehementes et tem- 

pestueuses ravagent les champs et les prairies. Jamais besongne 
faite avec impetuosité et empressement ne fut bien faite. Il 
faut despescher tout bellement (comme dit l'ancien proverbe). 
Celuy qui se haste, dit Salomon, court fortune de chopper et 
heurter des pieds. Nous faysons tousjours assez tost, quand nous 
faysons bien. Les bourdons font bien plus de bruit, et sont bien 
plus empressez que les abeilles; mais ils ne font sinon la cire, 
et non point de miel : ainsi ceux qui s'empressent d'un soucy 
cuisant, et d'une sollicitude bruyante, ne font jamais ny beau- 
coup, ny bien. 

Les mousches ne nous inquietent pas par leur effort, mais par 
la multitude : ainsi les grands affaires ne nous troublent pas 
tant comme les menus quand ils sont en grand nombre. Hecevez 
doncques les affaires qui vous arriveront en paix, et taschez de 
les fayre par ordre l'un apres l'autre : car, si vous les voulez 
fayre tout à coup, ou en desordre, vous ferez des efforts qui 
vous fouleront, et allanguiront votre esprit; et pour l'ordinaire 
vous demeurerez accablée sous la presse et sans effect. 

En tous vos affaires, appuyez-vous totalement sur la Provi- 
dence de Dieu, par laquelle seule tous vos desseins doivent 
reüssir : travaillez neantmoins de vostre costé tout doucement 
pour cooperer avec icelle; et puis croyez que si vous vous estes 
bien confiée en Dieu , le succez qui vous arrivera sera tousjours 
le plus profitable pour vous, soit qu'il vous semble bon ou mau- 
vais, selon vostre jugement particulier. 

Faites comme les petits enfans, qui, de l'une des mains se 
tiennent à leur pere, et de l'autre cueillent des fraises, ou des 
meures le long des hayes. Car de mesme, amassant et maniant 
les biens de ce monde de l'une de vos mains , tenez tousjours de 
l'autre la main du Pere celeste, vous retournant de tems en 
tems à luy pour voir s'il a aggreable vostre mesnage ou vos oc- 
cupations. Et gardez bien sur toutes choses de quitter sa main 
et sa protection, pensant d'amasser, ou recueillir davantage : car, 
s'il vous abandonne, vous ne ferez point de pas sans donner du 
nez en terre. Je veux dire, ma Philotée, que quand vous serez 
parmy les affaires, et occupations communes, qui ne requierent 
pas une attention si forte et si pressante, vous regardiez plus 
Dieu queles affaires. Et quand les affaires sont de si grande im- 
portance, qu'ils requierent toute vostre attention pour estre bien 
faits, de tems en tems vous regarderez à Dieu, comme font 
ceux qui naviguent en mer, lesquels, pour aller à la terre qu'ils 
desirent, regardent plus en haut au ciel, que non pas en bas où 


MI’ PARTIE, CHAPITRE XI. 327 


ils voguent : ainsi Dieu travaillera avec vous, en vous, et pour 
vous, et vostre travail sera suivy de consolation. 


CHAPITRE XI. 


DE L'OBEYSSANCE. 


LA seule charité nous met en la perfection, mais l'obeyssance, 
la chasteté et la pauvreté sont les trois grands moyens pour l'ac- 
querir: l'obeyssance consacre nostre cœur, la chasteté nostre 
corps, et la pauvreté nos moyens à l'amour et service de Dieu. 
Ce sont les trois branches de la croix spirituelle, toutes trois 
neantmoins fondées sur la quatriesme , qui est l'humilité. Je ne 
diray rien de ces trois vertus, en tant qu'elles sont voüées solem- 
nellement, par ce que cela ne regarde que les religieux; ny 
mesme en tant qu'elles sont voüées simplement, d'autant qu'en- 
core que le vœu donne tousjours beaucoup de graces et de me- 
rite à toutes les vertus, si est-ce que, pour nous rendre parfaicts, 
il n'est pas necessaire qu'elles soient voüées, pourveu qu'elles 
soient observées. Car, bien qu'estant voüées, et sur tout solem- 
nellement, elles mettent l'homme en l'estat de perfection, si est- 
ce que, pour le mettre en la perfection, il suffit qu'elles soient 
observées, y ayant bien de la difference entre l'estat de perfec- 
tion et la perfection; puisque tous les evesques et religieux sont 
en l'estat de perfection, et tous neantmoins ne sont pas en la 
perfection, comme il ne se void que trop. Taschons doncques, 
Philotée, de bien prattiquer ces trois vertus, un chascun selon 
sa vocation. Car, encore qu'elles ne nous mettent pas en l'estat de 
perfection, elles nous donneront neantmoins la perfection mesme: 
aussi nous sommes tous obligez à la prattique de ces trois vertus, 
quoy que non pas tous à les prattiquer de mesme façon. 

Il y à deux sortes d'obeyssance, l'une necessaire, et l'autre 
volontaire. Par la necessaire, vous devez humblement obeyr à 
vos superieurs ecclesiastiques , comme au pape, et à l'evesque, 
au curé, et à ceux qui sont commis de leur part. Vous devez 
obeyr à vos superieurs politiques, c'est-à-dire à vostre prince et 
aux magistrats qu'il a establys sur vostre pays; vous devez enfin 
obeyr à vos superieurs domestiques, c'est-à-dire à vostre pere, 
mere, maistre, maistresse. Or cette obeyssance s'appelle neces- 
saire, parce que nul ne se peut exempter du devoir d'obeyr 
à ces superieurs-là, Dieu les ayant mis en authorité de com- 
mander et gouverner, chascun en ce qu'ils ont en charge sur 
nous. Faites donc leurs commandemens, et cela est de necessité ; 

mais pour estre parfaicte, suivez encore leurs conseils, et mesme 
leurs desirs et inclinations, en tant que la charité et prudence 
vous le permettra. Obeyssez quand ils vous ordonneront chose 
aggreable, comme de manger, prendre de la recreation; car, 
encore qu'il semble que ce n'est pas grande vertu d'obeyr en ce 
cas, ce seroit neantmoins un grand vice de desobeyr. Obeyssez 
és choses indifferentes, comme à porter tel ou tel habit, aller par 
un chemin ou par un autre, chanter ou se taire, et ce sera une 
obeyssance desjà fort recommandable. Obeyssez en choses mal- 
aysées, aspres et dures, et ce sera une obeyssance parfaicte. 
Obeyssez enfin doucement sans replique, promptement sans re- 
tardation, gayement sans chagrin, et sur tout obeyssez amoureu- 
sement, pour l'amour de celuy qui, pour l'amour de nous, s'est 
fait obeyssant jusques à la mort dela croix, etlequel, comme dit 
S. Bernard, ayma mieux perdre la vie que l'obeyssance. 

Pour apprendre aysement à obeyr à vos superieurs, condes 
cendez aysement à la volonté de vos semblables, cedant à leurs 
opinions en ce qui n'est mauvais, sans estre contentieuse ny 
revesche, aecommodez-vous volontiers aux desirs de vos infe- 
rieurs, autant que la raison le permettra, sans exercer aucune 
authorité imperieuse sur eux, tandis qu'ils sont bons. 

C'est un abus de croire que si on estoit religieux ou religieuse 
on obeyroit aysement, si l'on se treuve difficile et revesche à 
rendre obeyssance à ceux que Dieu a mis sur nous. 

Nous appellons obeyssance volontaire, celle à laquelle nous 
nous obligeons par nostre propre eslection, et laquelle ne nous 
est point imposée par autruy. On ne choisit pas pour l'ordinaire 
son prince, et son evesque, son pere, ei sa mere, ny mesme 
souventesfois son mary ; mais on choisit bien son confesseur, son 
directeur. Or, soit qu'en le choisissant on fasse vœu d'obeyr 
(comme il est dit, que la Mere Therese, outre l'obeyssance so- 
lemnellement voüée au superieur de son Ordre, s'obligea par 
un vœu simple d'obeyr au Pere Gratian) ou que sans vœu on se 
dedie à l'obeyssance de quelqu'un, tousjours ceste obeyssance 
s'appelle volontaire à raison de son fondement, qui despend de 
nostre volonté et eslection. 

Il faut obeyr à tous les superieurs, à chascun neantmoins en ce 
dequoy il a charge sur nous : comme, en ce qui regarde la police 
et les choses publiques, il faut obeyr aux princes; aux prelats, 
en ce qui regarde la police ecclesiastique; és choses domesti- 
ques, au pere, au maistre, au mary ; quant à la conduite parti- 
culiere de l'ame, au directeur et confesseur particulier. 

Faites-vous ordonner les actions de pieté que vous devez ob- 
server, par vostre pere spirituel, par ce qu'elles en seront meil- 
leures, et auront double grace et bonté : l'une d'elles-mesmes , 
puis qu'elles sont pieuses; et l'autre de l'obeyssance qui les aura 
ordonnées, et en vertu de laquelle elles seront faites. Bien- 
heureux sont les obeyssans, car Dieu ne permettra jamais qu'ils 
8 'egarent. 

CHAPITRE XII. 


DE LA NECESSITÉ DE LA CHASTETÉ. 


La chasteté est le lys des vertus; elle rend les hommes 
presque esgaux aux anges : rien n'est beau que par la pureté, 
et la pureté des hommes, c'est la chasteté. On appelle la chas- 
teté honnesteté, et la profession d'icelle honneur : elle est nom- 
mée tntegrité, et son contraire corruption. Bref, elle a sa gloire 
toute à part, d'estre la belle et blanche vertu de l’ame et du corps. 

Il n'est jamais permis de tirer aucun impudique playsir de 
nos corps, en quelque façon que ce soit, sinon en un legitime 
mariage, duquel la saincteté puisse, par une juste compensation, 
reparer le dechet que l'on recoit en la delectation. Et encore, au 
mariage , faut-il observer l'honnesteté de l'intention, affin que 
s’il y a quelque messeance en la volupté qu'on exerce, il n'y ayt 
rien que d'honnesteté en la volonté.qui l'exerce. 

Le cœur chaste est comme la mere-perle qui ne peut recevoir 
aucune goutte d'eau qui ne vienne du ciel : car il ne peut rece- 
voir aucun playsir que celuy du mariage qui est ordonné du ciel. 
Hors de là, il ne luy est pas permis seulement d'y penser d'une 
pensée voluptueuse, volontaire et entretenué. 

Pour le premier degré de ceste vertu, gardez-vous, Philotée, 
d'admettre aucune sorte de volupté qui soit prohibée et def- 
fenduë, comme sont toutes celles qui se prennent hors le ma- 
riage, ou mesme au mariage , quand elles se prennent contre la 
regle du mariage. 

Pour le second, retranchez-vous, tant qu'il vous sera possible, 
des delectations inutiles et superflues, quoy que loysibles et per- 
mises. 

Pour le troisiesme, n'attachez point vostre affection aux play- 
sirs et voluptez qui sont commandées et ordonnées. Car, bien 
qu'il faille prattiquer les delectations necessaires, c'est-à-dire 
celles qui regardent la fin et institution du sainct mariage, si ne 
faut-il pas pourtant y jamais attacher le cæur et l'esprit. 

Au reste, chascun a grandement besoin de ceste vertu. Ceux 

qui sont en viduité doivent avoir une chasteté courageuse, qui 
ne mesprise pas seulement les objets presens et futurs, mais 
qui resiste aux imaginations que les playsirs loisiblement receuz 
au mariage peuvent produire en leurs esprits, qui, pour cela, sont 
plus tendres aux amorces deshonnestes. Pour ce subjet, S. Au- 
gustin admire la pureté de son cher Alipius, qui avoit totale- 
ment oublié et mesprisé les voluptez charnelles, lesquelles il 
avoit neantmoins quelquefois experimentées en sa jeunesse. Et 
de vray , tandis que les fruicts sont bien entiers , ils peuvent estre 
conservez, les uns sur la paille, les autres dedans le sable, et 
les autres en leur propre feuillage; mais estant une fois entamez, 
il est presque impossible de les garder que par le miel et le 
sucre en confiture. Ainsi, la chasleté qui n'est point encore 
blessée ny violée peut estre gardée en plusieurs sortes; mais es- 
tant une fois entamée, rien ne la peut conserver qu'une excel- 
lente devotion, laquelle, comme j'ay souvent dit, est le vray 
miel et sucre des esprits. 

Les vierges ont besoin d'une chasteté extremement simple et 
doüillette, pour bannir de leur cœur toutes sortes de curieuses 
pensées, et mespriser d'un mespris absolu toutes sortes de play- 
sirs immondes, qui, à la verité, ne meritent pas d'estre desirez 
par les hommes, puisque les asnes et pourceaux en sont plus ca- 
pables qu'eux. Que doncques ces ames pures se gardent bien de 
jamais revoquer en doute, que la chasteté ne soit incomparable- 
ment meilleure que tout ce qui luy est incompatible; car, comme 
dit le grand S. Hierosme, l'ennemy presse violemment les 
vierges au desir de l'essay des voluptez, les leur representant 
infiniment plus playsantes et delicieuses qu'elles ne sont : ce qui 
souvent les trouble bien fort, tandis, dit ce sainct Pere, qu'elles 
estiment plus doux ce qu'elles ignorent. Car, comme le pelit pa- 
pillon voyant la flamme, va curieusement voletant autour d'i- 
celle, pour essayer si elle est aussi douce que belle, et pressé 
de ceste phantaysie, ne cesse point qu'il ne se perde au premier 
essay : ainsi les jeunes gens, bien souvent, se laissent tellement 
saysir de la fausse et sotte estime qu'ils ont du playsir des flammes 
voluptueuses, qu'apres plusieurs curieuses pensées, ils s'y vont 
en fin finale ruiner et perdre, plus sots en cela que les papillons ; 
d'autant que ceux-cy ont quelque occasion de cuider (4) que le 
feu soit delicieux puis qu'il est si beau, où ceux-là, scachant que 
ce qu'ils recherchent est extremement des-honneste, ne laissent 
pas pour cela d'en sur-estimer la fole et brutale delectation. 


(4) Penser. 


I^ PARTIE, CHAPITRE XII. 334 


Mais quant à ceux qui sont mariez, c'est chose veritable (et 
que neantmoins le vulgaire ne peut penser) que la chasteté leur 
est fort necessaire, parce qu'en eux elle ne consiste pas à 
s'abstenir absolument des playsirs charnels, mais à se contenir 
entre les playsirs. Or, comme ce commandement : Courroucez- 
vous et ne pechez point, est à mon advis plus difficile que 
cestuy-cy : Ne vous courroucez point; et qu'il est plustost fait 
d'esviter la cholere, que de la regler : aussi est-il plus aysé de se 
garder tout à fait des voluptez charnelles, que de garder la mo- 
deration en icelles. Il est vray que la saincte licence du mariage 
a une force particuliere pour esteindre le feu de la concupis- 
cence; mais l'infirmité de ceux qui en jouyssent passe aysement 
de la permission à la dissolution, et de l'usage à l'abus. Et 
comme l'on void beaucoup de riches desrober, non point par 
indigence, mais par avarice : aussi void-on beaucoup de gens 
mariez se desborder par la seule intemperance et lubricité, 
nonobstant le legitime objet auquel ils se devroient et pourroient 
arrester, leur concupiscence estant comme un feu volage qui va 
brusletant cà et là, sans s'attacher nulle part. C'est tousjours 
chose dangereuse de prendre des medicamens violens, parce 
que si l'on en prend plus qu'il ne faut, ou qu'ils ne soient pas 
bien preparez, on en reçoit beaucoup de nuisance. Le mariage 
a esté beny et ordonné en partie pour remede à la concupis- 
cence; et c'est sans doute un ires-bon remede, mais violent 
neantmoins, et par consequent tres-dangereux , s'il n'est dis- 
cretement employé. 

J'adjouste que la varieté des affaires humaines, outre les 
longues maladies, separe souvent les marys d'avec leurs femmes. 
C'est pourquoy les mariez ont besoin de deux sortes de chasteté : 
l'une pour l'abstinence absoluë, quand ils sont separez és occa- 
sions que je viens de dire; l'autre pour la moderation, quand 
ils sont ensemble en leur train ordinaire. Certes, S" Catherine 
de Sienne vid entre les damnez plusieurs ames grandement 
tourmentées pour avoir violé la saincteté du mariage : ce qui 
estoit arrivé, disoit-elle, non pas pour la grandeur du peché, 
car les meurtres et les blasphemes sont plus enormes; mais 
d'autant que ceux qui le commettent n'en font point de cons- 
cience, et par consequent continuent longuement en iceluy. 

Vous voyez doncques que la chasteté est necessaire à toutes 
sortes de gens. Suivez la paix avec tous, dit l'Apostre, et la 
saincteté sans laquelle aucun ne verra Dieu. Or, par la saincteté, 
il entend la chasteté, comme S. Hierosme et S. Chrysostome ont 


333 INTRODUCTION A LA VIE DEVOTE. 


remarqué. Non, Philotée, nul ne verra Dieu sans la chasteté, nul 
n'habitera en son sainct tabernacle, qui ne soit net de cœur. Et 
comme dit le Sauveur mesme, les chiens et impudiques en se- 
ront bannis, et bien-heureux sont les nets de cœur, car ils ver- 
ront Dieu. 


CHAPITRE XIII. 


ADVIS POUR CONSERVER LA CHASTETÉ. 


SoYEZ extremement prompte à vous destourner de tous les 
acheminemens, et de toutes les amorces de la lubricité; car co 
inal agit insensiblement, et, par des petits commencemens, fait 
progrez à des grands accidens : il est tousjours plus aysé à fuyr 
qu'à guerir. 

Les corps humains ressemblent à des verres,'qui ne peuvent 
estre portez les uns avec les autres en se touchant sans courir 
fortane de se rompre; et aux fruicts lesquels, quoy qu'entiers et 
bien assaysonnez reçoivent de la tare (1), s'entretouchant les uns 
les autres. L'eau mesme, pour fraische qu'elle soit dedans un 
vase, estant touchée de quelque animal terrestre, ne peut longue- 
ment conserver sa fraischeur. Ne permettez jamais, Philotée, 
qu'aucun vous touche incivilement, ny par maniere de folas- 
trerie, ny par maniere de faveur. Car, bien qu'à l'adventure la 
chasteté puisse estre conservée parmy ces actions, plutost le- 
geres que malicieuses, si est-ce que la fraischeur et fleur de la 
chasteté en reçoit tousjours du detriment et de la perte; mais de 
se laisser toucher deshonnestement, c'est la ruine entiere de la 
chasteté. 

La chasteté despend du cœur comme de son origine, mais elle 
regarde le corps, comme sa matiere. C'est pourquoy elle se perd 
par tous les sens exterieurs du corps, et par les cogitations et 
desirs du cœur. C'est impudicité de regarder, d'oüyr, de parler, 
d'odorer, de toucher des choses deshonnestes, quand le cœur s'y 
amuse et y prend playsir. S. Paul dit tout court : Que la fornica- 
tion ne soit pas mesmement nommée entre vous. Les abeilles, 
non-seulement ne veulent pas toucher les charognes, mais 
fuyent et hayssent extremement toutes sortes de puanteurs qui 
en proviennent. L'Espouse sacrée, au Cantique des cantiques, a 
ses mains qui distillent la myrrhe, liqueur preservative de la 
corruption; ses levres sont bandées d'un ruban vermeil, marque 
de.la pudeur des parolles; ses yeux sont de colombe, à raison 


(1) Du déchet. 

de leur netteté; ses oreilles ont des pendans d'or, enseigne de 
pureté; son nez est parmy les cedres du Liban, bois incorrup- 
tible : telle doit estre l'ame devote, chaste, nette et honneste, de 
mains, de levres, d'oreilles, d'yeux et de tout son corps. 

À ce propos je vous represente le mot que l'ancien Pere Jean 
Cassian rapporte, comme sorty dela bouche du grand S. Basile, 
qui, parlant de soy-mesme, dit un jour : Je ne sçay que c'est des 
femmes, et ne suis pourtant pas vierge. Certes, la chasteté se 
peut perdre en autant de facons qu'il y a d'impudicitez et lasci- 
vetez, lesquelles, selon qu'elles sont grandes ou petites, les unes 
l'affoiblissent, les autres la blessent, et les autres la font tout à 
fait mourir. Il y a certaines privautez et passions indiscretes, 
folastres, et sensuelles, qui, à proprement parler, ne violent pas 
la chasteté , et neantmoins elles l'affoiblissent, la rendent lan- 
guissante et ternissent sa belle blancheur. [| y a d'autres pri- 
vautez et passions, non-seulement indiscretes, mais vicieuses; 
non-seulement folastres, mais deshonnetes ; non-seulement sen- 
suelles, mais charnelles : et par celles-cy la chasteté est pour le 
moins fort blessée et interessée. Je dy pour le moins, parce 
qu'elle en meurt et perit du tout, quand les sottises et lascivitez 
donnent à la chair le dernier effect du playsir voluptueux; ains 
alors la chasteté perit plus indignement, meschamment , et mal- 
heureusement, que quand elle se perd par la fornication, voire 
par l'adultere, et l'inceste : car ces dernieres especes de vilai nies 
ne sont que des pechez, mais les autres, comme dit Tertullien 
au livre de la Pudicité, sont des monstres d'iniquité et de pe- 
ché. Or Cassian ne croit pas ny moi non plus, que S. Basile 
eust esgard à tel desreglement, quand il s'accuse de n'estre pas 
vierge : car je pense qu'il ne disoit cela que pour les mauvaises 
et voluptueuses pensées, lesquelles, bien qu'elles n'eussent pas 
soüillé son corps, avoient neantmoins contaminé (4) son cœur, 
de la chasteté: duquel les ames genereuses sont extremement 
jalouses. 

Ne hantez nullement les personnes impudiques, principale- 
ment si elles sont encore impudentes, comme elles sont presque 
tousjours. Car comme les boucs touchant de la langue les aman- 
diers doux, les font devenir amers : ainsi ces ames puantes et 
oceurs infects ne parlent gueres à personne, ny de mesme sexe 
ny de divers sexes, qu'elles ne le fassent aucunement desclieoir 
de la pudicité : elles ont le venin aux yeux et en l'haleine comme 
les basiliques. 


(4) Souillé. 


334 INTRODUCTION A LA VIE DEVOTE. 


Au contraire, hantez les gens chastes et vertueux, pensez et 
lisez souvent aux choses sacrées; car la parolle de Dieu est 
chaste, et rend ceux qui s'y playsent chastes : qui fait que David 
la compare au topase, pierre precieuse, laquelle, par sa proprieté, 
amortit l'ardeur de la concupiscence. 

Tenez-vous tousjours proche de Jesus-Christ crucifié, et spiri- 
tuellement par la meditation, et reellement par la saincte com- 
munion. Car, tout ainsi que ceux qui couchent sur l'herbe nom- 
mée Agnus Castus, deviennent chastes et pudiques, de mesme, 
reposant vostre cœur sur Nostre-Seigneur, qui est le vray agneau 
chaste et immaculé, vous verrez que bientost vostre ame et 
vostre cœur se treuveront purifiez de toutes souilleures et lubri- 


citez, 


CHAPITRE XIV. 


DE LA PAUVRETÉ D'ESPRIT, OBSERVÉE ENTRE LES RICHESSES. 


BigN-H&UnEUX sont les pauvres d'esprit, car le royaume de, 
cieux est à eux : mal-heureux doncques sont les riches d'esprit 
car la misere d'enfer est pour eux. Celuy est riche d'esprit, le- 
quel a ses richesses dedans son esprit, ou son esprit dedans les 
richesses. Celuy est pauvre d'esprit, qui n'a nulles richesses dans 
son esprit, ny son esprit dedans les richesses. Les halcions font 
leurs nids comme une paume, et ne laissent en iceux qu'une 
petite ouverture du costé d'en haut ; ils les mettent sur le bord 
dela mer, et au demeurant les font si fermes et impenetrables, 
que les ondes les surprenant, jamais l'eau n'y peut entrer, ains 
tenant tousjours le dessus, ils demeurent emmy la mer, sur la 
mer, et maistres de la mer. Vostre cœur, chere Philotée, doit estre 
comme cela, ouvert seulement au ciel, et impenetrable aux ri- 
chesses, et choses caduques : si vous en avez, tenez vostre cœur 
exempt de leurs affections; qu'il tienne tousjours le dessus, et 
qu'emmy les richesses il soit sans richesses, et maistre des ri- 
chesses. Non, ne mettez pas cet esprit celeste dedans les biens 
terrestres, faites qu'il leur soit tousjours superieur, sur eux, 
non pas en eux. 

Il y a difference entre ávoir du poison et estre empoisonné. Les 
apoticaires ont presque tous des poisons pour s'en servir en 
diverses occurrences; mais ils ne sont pas pour cela empoisonnez, 
parce qu'ils n'ont pas le poison dedans le corps, mais dedans 
leurs boutiques : ainsi pouvez-vous avoir des richesses sans estre 
empoisonnée par icelles, ce sera si vous les avez en vostre mai- 

son, ou en vostre bourse, et non pas en vostre cœur. Estre riche 
en effet, et pauvre d'affection, c'est le grand bonheur du chres- 
tien : car il à, par ce moyen, les commoditez des richesses pour 
ce monde, et le merite de la pauvreté pour l'autre. 

Helas! Philotée, jamais nul ne confessera d'estre avare : 
chascun desadvoué cette bassesse et vileté de cœur; on s'excuse 
sur la charge des enfans qui presse, sur la sagesse qui requiert 
qu'on s'establisse en moyens : jamais on n'en a trop; il se treuve 
tousjours certaines necessitez d'en avoir davantage; et mesme 
les plus avares, non-seulement ne confessent pas de l'estre, mais 
ils ne pensent pas en leur conscience de l'estre : non, car l'ava- 
rice est une fievre prodigieuse, qui se rend d'autant plus i insensi- 
ble, qu'elle est plus violente et ardente. Moyse vid le feu sacré 
qui brusloit un buisson, et ne le consumoit nullement; mais au 
contraire, le feu prophane de l'avarice consomme et devore 
l'avaricieux, et ne brusle aucunement : au moins, emmy ses 
ardeurs et chaleurs plus excessives, il se vante de la plus douce 
fraischeur du monde, et tient que son alteration insatiable est 
une soif toute naturelle et suave. 

Si vous desirez longuement, ardemment, et avec inquietude 
les biens que vous n'avez pas, vous avez beau dire que vous ne 
les voulez pas avoir injustement : car pour cela vous ne laisserez 
pas d'estre vrayement avare. Celuy qui desire ardemment, lon- 
guement, et avec inquietude de boire, quoyqu'il ne veuille pas 
boire que de l'eau, si tesmoigne-t-il d' avoir la fievre. 

0 Philotée, je ne scay si c'est un desir juste de desirer d'avoir 
justement ce qu'un autre possede justement : car il semble 
que par ce desir nous nous voulons accommoder par l'icommo- 
dité d'autruy. Celuy qui possede un bien justement, n'a-t-il pas 
plus de raison de le garder justement, que nous de le vouloir 
avoir justement? Et pourquoy doncques estendons-nous nostre 
desir sur sa commodité pour l'en priver? Tout au plus si ce desir 
est juste; certes, il n'est pas pourtant charitable : car nous ne 
voudrions nullement qu'aucun desirast, quoyque justement, ce 
que nous voulons garder justement. Ce fut le peché d'Achab, qui 
vouloit avoir justement la vigne de Naboth qui la vouloit encore 
plus justement garder : il la desira ardemment, longuement et 
avec inquietude , et partant il offensa Dieu. 

Attendez, chere Philotée , de desirer le bien du prochain 
quand il commencera à desirer de s'en desfaire. Car lors son 
desir rendra le vostre non-seulement juste, mais charitable : 
oüy, car je veux bien que vous ayez soin d'accroistre vos moyens 

et facultez, pourveu que ce soit non-seulement justement, mais 
doucement et charitablement. 

Si vous affectionnez fort les biens que vous avez, si vous en 
estes fort embesongnée, mettant vostre cœur en iceux, y atta- 
-chant vos pensées, et craignant d'une crainte vive et empressée 
de les perdre, croyez-moy, vous avez encore quelque sorte de 
flevre : carles febricitans boivent l'eau qu'on leur donne avec un 
“certain empressement, avec une sorte d'attention et d'ayse, que 
ceux qui sont sains n'ont point accoustumé d'avoir. Il n'est pas 
possible de se playre beaucoup en une chose que l'on n'y mette 
‘beaucoup d'affection. S'il vous arrive de perdre des biens, et 
vous sentez que vostre cœur s'en desole et afflige beaucoup, 
croyez, Philotée, que vous y avez beaucoup d'affection : car rien 
ne tesmoigne tant d'affection à la chose perdué , que l'affliction 
de la perte. 

Ne desirez donc point d'un desir entier et formé le bien que 
vous n'avez pas; ne mettez point fort avant vostre cœur en celuy 
que vous avez ; ne vous desolez point des pertes qui vous arrive- 
ront, et vous aurez quelque subjet de croire, qu'estant riche en 
effect, vous ne l'estes point d'affection; mais que vous estes 
pauvre d'esprit, et par consequent bien-heureuse, car le royaume 
des cieux vous appartient. 


CHAPITRE XV. 


COMME IL FAUT PRATTIQUER LA PAUVRETÉ REELLE, DEMEURANT 
NEANTMOINS REELLEMENT RICHE. 


Le peintre Parrhasius peignit le peuple athenien par une 
invention fort ingenieuse, le representant d'un naturel divers, 
et variable, cholere, injuste, inconstant, courtois, clement, mi- 
sericordieux, hautain, glorieux, humble, bravache, et fuyard 
et cela tout ensemble; mais moy, chere Philotée, je voudrois 
mettre en vostre cour la richesse et la pauvreté tout ensemble, 
un grand soin et un grand mespris des choses temporelles. 

Ayez beaucoup plus de soin de reudre vos biens utiles et fruc- 
tueux que les mondains n'en ont pas. Dites-moy, les jardiniers 
des grands princes ne sont-ils pas plus curieux et diligens à cul- 
tiver et embellir les jardins qu'ils ont en charge, que s'ils leur 
appartenoient en proprieté? Mais pourquoy cela? parce sans 
doute qu'ils considerent ces jardins-là comme jardins des princes 
et des roys, auxquels ils desirent de se rendre aggreables par ces 
services-là. Ma Philotée, les possessions que nous avons ne sont 

pas nostres; Dieu nous les a données à cultiver, et veut que 
nous les rendions fructueuses et utiles, et partant nous luy fay- 
sons service aggreable d'en avoir soin. 

Mais il faut donc que ce soit un soin plus grand et solide que 
celuy que les mondains ont de leurs biens; car ils ne s'embe- 
songnent que pour l'amour d'eux-mesmes, et nous devons tra- 
vailler pour l'amour de Dieu. Or, comme l'amour de soy-mesme 
est un amour violent, turbulent, empressé, aussi le soin qu'on 
a pour luy, est plein de trouble, de chagrin, d'inquietude; et 
comme l'amour de Dieu est doux, paysible et tranquille, aussi lo 
soin qui en procede, quoy que ce soit pour les biens du monde. 
est amiable, doux et gracieux. Ayons doncq ce soin gracieux de 
la conservation, voire de l'accroissement de nos biens tempo- 
rels, lors que quelque juste occasion s'en presentera, et en tant 
que nostre condition le requiert; car Dieu veut que nous fassions 
ainsi pour son amour. 

Mais prenez garde que l'amour-propre ne vous trompe; car 
quelquefois il contrefait si bien l'amour de Dieu, qu'on diroit 
que c'est luy. Or, pour empescher qu'il ne vous degoive, et que 
ce soin des biens temporels ne se convertisse en avarice, oulre 
ce que j'ay dit au chapitre precedent, il nous faut prattiquer 
bien souvent la pauvreté reelle et effectuelle, emmy toutes les 
facultez et richesses que Dieu nous a données. 

Quittez doncq tousjours quelque partie de vos moyens en les 
donnant aux pauvres de bon cœur; car donner ce qu'on a, c'est 
sappauvrir d'autant, et plus vous donnerez, plus vous vous 
appauvrirez. Il est vray que Dieu vous le rendra, non-seulement 
en l'autre monde, mais en cestuy-cy, car il n'y a rien qui fasse 
tant prosperer temporellement que l'aumosne; mais, en atten- 
dant que Dieu vous le rende, vous serez tousjours appauvrie de 
cela. O le sainct et riche appauvrissement que celuy qui se fait 
par l'aumosne! 

Aymez les pauvres et la pauvreté; car par cet amour vous 
deviendrez vrayement pauvre, puis que (comme dit l'Escriture) 
nous sommes faits comme les choses que nous aymons. L'amour 
esgale les amans. Qui est infirme avec lequel je ne sois in- 
firme? dit S. Paul. Il pouvoit dire : Qui est pauvre avec lequel je 
ne sois pauvre? parce que l'amour le faysoit estre tel que ceux 
qu'il aymoit : si doncques vous aymez les pauvres, vous serez 
vrayement participante de leur pauvreté, et pauvre comme eux. 

Or, si vous aymez les pauvres, mettez-vous souvent parmy 
eux; prenez playsir à les voir chez vous et à les visiter chez 

eux; conversez volontiers avec eux, soyez bien ayse qu'ils vous 
approchent aux eglises, aux rués et ailleurs. Soyez pauvre de 
langue avec eux, leur parlant comme leur compaigne, mais 
soyez riche des mains, leur departant de vos biens, comme plus 
abondante. 

Voulez-vous faire encore davantage, ma Philotée? ne vous 
contentez pas d'estre pauvre comme les pauvres, mais soyez 
plus pauvre que les pauvres; et comment cela? Le serviteur est 
moindre que son maistre : rendez-vous doncques servante des 
pauvres; allez les servir dans leurs licts quand ils sont malades, 
je dy de vos propres mains : soyez leur cuisiniere, et à vos 
propres despens; soyez leur lingere et blanchisseuse. O ma 
Philotée, ce service est plus triomphant qu'une royauté. Je ne 
puis assez admirer l'ardeur avec laquelle cet advis fut prattiqué 
par S. Louys, l'un des grands roys que le soleil ayt veu; mais 
je dy grand roy en toute sorte de grandeur. 1l servoit fort sou- 
vent à la table des pauvres qu'il nourrissoit, et en faysoit venir 
presque tous les jours trois à la sienne, et souvent il mangeoit 
les restes de leur potage avec un amour nompareil. Quand il 
visitoit les hospitaux des malades (ce qu'il faysoit fort souvent) 
il se mettoit ordinairement à servir ceux qui avoient les maux 
les plus horribles, comme ladre (1), chancreux et autres sem- 
blables; et leur faysoit tout son service à teste nuë, et les genoux 
à terre, respectant en leur personne le Sauveur du monde, et les 
cherissant d'un amour aussi tendre qu'une douce mere eust sceu 
faire son enfant. S'* Elisabeth, fille du roy d'Hongrie, se mesloit 
ordinairement avec les pauvres et, pour se recreer, s'habilloit 
quelquesfois en pauvre femme parmy ses dames, leur disant : Si 
j'estois pauvre, je m'habillerois ainsi. O mon Dieu, chere Phi- 
lotée, que ce prince et cetle princesse estoient pauvres en leurs 
richesses , et qu'ils estoient riches en leur pauvreté! 

Bien-heureux sont ceux qui sont ainsi pauvres; car à eux 
appartient le royaume des cieux : J’ay eu faim, vous m'avez 
repeu; j'ay eu froid, vous m'avez revestu : possedez le royaume 
qui vous a eslé preparé dés la constitution du monde, dira le 
Roy des pauvres et des roys, en son grand jugement. 

Il n’est celuy qui, en quelque occasion, n’ayt quelque manque- 
ment et deffaut de commoditez. Il arrive quelquesfois chez nous 
un hoste que nous voudrions et devrions bien traitter, il n'y a 
pas moyen pour l'heure; on & ses beaux habits en un lieu, on en 
auroit besoin en un autre, où il seroit requis de paroistre ; il ar- 

rive que tous les vins de la cave se poussent et tournent, il n'en 
reste plus que les mauvais et verds; on se treuve.aux champs 
dans quelque bicoque, où tout manque, on n'a lict, ny chambre, 
ny table, ny service; enfin, il est facile d'avoir souvent besoin de 
quelque chose, pour riche qu'on soit; or cela, c'est estre pauvre 
en effect de ce qui nous manque. Philotée, soyez bien ayse de 
ces rencontres, acceptez-les de bon cœur, souffrez-les gayement. 

Quand il vous arrivera des inconveniens qui vous appauvri- 
ront, ou de beaucoup, ou de peu, comme font les tempestes, les 
feux, les innondations, les sterilitez , les larcins, les procez, ô! 
c'est alors la vraye sayson de prattiquer la pauvreté, recevant 
avec douceur ces diminutions de facultez, et s'accommodant pa- 
tiemment et constamment à cet appauvrissement. Esaü se pre- 
senta à son pere avec ses mains toutes couvertes de poil, et Jacob 
en fit de mesme; mais parce que le poil qui estoit és mains de 
Jacob ne tenoit pas à sa peau, ains à ses gans, on luy pouvoit 
oster son poil sans l'offenser ny escorcher. Au contraire, parce 
que le poil des mains d'Esaü tenoit à sa peau, qu'il avoit toute 
veluë de son naturel, qui luy eust voulu arracher son poil, luy 
eust bien donné de la douleur : il eust bien crié, il se fust bien 
eschauffé à la deffense. Quand nos moyens nous tiennent au 
cœur, si la tempeste , si le larron, si le chiquaneur nous en ar- 
rache quelque partie, quelles plaintes, quels troubles, quelles 
impatiences en avons-nous? Mais quand nos biens ne tiennent 
qu'au soin que Dieu veut que nous en ayons, et non pas à nostre 
cœur, si on nous les arrache, nous n'en perdrons pourtant pas 
le sens ny la tranquillité. C'est la difference des bestes et des 
hommes quant à leurs robbes : car les robbes des bestes tiennent 
à leur chair, et celles des hommes y sont seulement appliquées, 
en sorte qu'ils puissent les mettre et oster quand ils veulent. 


CHAPITRE XVI. 
POUR PRATTIQUER LA RICHESSE D'ESPRIT EMMY LA PAUVRETÉ REELLE. 


Mais si vous estes reellement pauvre, tres-chere Philotée, ô 
Dieu! soyez-le encore d'esprit , faites de necessité vertu, et em- 
ployez cette pierre precieuse de la pauvreté pour ce qu'elle vaut. 
Son esclat n'est pas descouvert en ce monde; mais si est-ce 
pourtant qu'il est extremement beau et riche. 

Ayez patience, vous estes en bonne compaignie : Nostre-Sei- 
gneur, Nostre-Dame, les Apostres, tant de saincts et de sainctes 
ont esté pauvres, et pouvant estre riches, ils ont mesprisé de 

l'estre. Combien y a-t-il de grands mondains, qui, avec beaucoup 
de contradictions, sont allez rechercher avec un soin nompareil 
la saincte pauvreté dedans les cloistres et les hospitaux. [Is ont 
prins beaucoup de peine pour la treuver, tesmoin S. Alexis, St 
Paule, S. Paulin, S'* Angele, et tant d'autres ; et voilà, Philotée, 
que plus gracieuse en vostre endroict, elle se vient presenter chez 
vous : vous l'avez rencontrée sans la chercher et sans peine, em- 
brassez-la doncques comme la chere amye de Jesus-Christ, qui 
nasquit, vesquit et mourut avec la pauvreté, qui fut sa nourrice 
toute sa vie. 

Vostre pauvreté, Philotée, a deux grands privileges, par lc 
moyen desquels elle vous peut beaucoup faire meriter. Le pre- 
mier est, qu'elle ne vous est point arrivée par vostre choix, mais 
par la seule volonté de Dieu, qui vous a faite pauvre, sans qu'il y 
ayt eu aucune concurrence (1) de vostre volonté propre. Or, ce 
que nous recevons purement de la volonté de Dieu luy est tous- 
jours tres-aggreable, pourveu que nousle recevions debon cœuret 
pour l'amour de sa saincte volonté : où il y a moins du nostre, 
il y a plus de D'eu; la simple et pure acceptation de la volonté 
de Dieu rend une souffrance extremement pure. 

Le second privilege de ceste pauvreté, c'est qu'elle est une 
pauvreté vrayement pauvre. Une pauvreté loüée, caressée, esti- 
mée, secouruë, et assistée; elle tient de la richesse, elle n'est 
pour le moins pas du tout pauvre ; mais une pauvreté mesprisée, 
rejettée, reprochée, et abandonnée, elle est vrayement pauvre. 
Or telle est pour l'ordinaire la pauvreté des seculiers : car, parce 
qu'ils ne sont pas pauvres par leur eslection, mais par necessité, 
on n'en tient pas grand compte; et en ce qu'on n'en tient pas 
grand compte; leur pauvreté est plus pauvre que celle des 
religieux, bien que ceste-cy d'ailleurs ayt une excellence fort 
grande et trop plus recommandable, à raison du vœu et de l'in- 
tention pour laquelle elle a esté choysie. 

Ne vous plaignez donc pas, ma chere Philotée, de vostre pau- 
vreté : car on ne se plaint que de ce qui desplaist, et si la pau- 
vreté vous desplaist, vous n'estes plus pauvre d'esprit, ains 
riche d'affection. 

Ne vous desolez point de n'estre pas si bien secouruë qu'il 
seroit requis, car en cela consiste l'excellence de la pauvreté. 
Vouloir estre pauvre et n'en recevoir point d'incommodité, c'est 
une trop grande ambition; car c'est vouloir l'honneur de la pau- 
vreté, et la commodité des richesses. 

N'ayant point de honte d'estre pauvre ny de demander l'au- 
mosne en charité. Recevez celle qui vous sera donnée avec hu- 
milité, et acceptez le refus avec douceur. Ressouvenez-vous 
souvent du voyage que Nostre-Dame fit en Egypte pour y por- 
ler son cher enfant; et combien de mespris, de pauvrelez, de 
misere il luy convint supporter. Si vous vivez comme cela, vous 
serez tres-riche en vostre pauvreté. 


CHAPITRE XVII. 


DE L'AMITIÉ, ET PREMIEREMENT DE LA MAUVAISE ET FRIVOLE. 


L'amour tient le premier rang entre les passions de l'ame : 
c'est le roy de tous les mouvemens du cœur; il convertit tout le 
reste à soy, et nous rend tels que ce qu'il ayme. Prenez donc- 
ques bien garde, ma Philotée, de n'en point avoir de mauvais; 
car tout aussitost vous seriez toute mauvaise. Or, l'amitié est le 
plus dangereux amour de tous, parce que les autres amours peu- 
vent estre sans communication ; mais l'amitié estant totalement 
fondée sur icelle, on ne peut presque l'avoir avec une per- 
sonne sans participer à ses qualitez. 

Tout amour n'est pas amitié; car 1° on peut aymer sans estre 
aymé, etlors il y a de l'amour, mais non pas de l'amitié, d'au- 
tant que l'amitié est un amour mutuel; et s’il n'est pas mutuel, 
ce n'est pas amitié. 2° Et ne suffit pas qu'il soit mutuel, mais il 
faut que les parties qui s'entr'ayment sçachent leur reciproque 
affection; car si elles l'ignorent, elles auront de l'amour, mais 
non pas de l'amitié. 3° Il faut avec cela qu'il y ayt entre elles 
quelque sorte de communication qui soit le fondement de l'amitié. 

Selon la diversité des communications, l'amitié est aussi 
diverse, et les communications sont differentes, selon la dif- 
ference des biens qu'on s'entre-communique. Si ce sont des biens 
faux et vains, l'amitié est fausse et vaine; si ce sont des vrays 
biens, l'amitié est vraye : et plus excellens seront les biens, 
plus excellente sera l'amitié. Car, comme le miel est plus 
excellent quand il se cueille és fleurons des fleurs plus exquises : 
ainsi, l'amour fondé sur une plus exquise communication est le 
plus excellent. Et comme il y a du miel en Heraclée de Ponte, 
qui est veneneux, et fait devenir insensez ceux qui le man- 
gent, parce qu'il est recueilly sur l'aconit, qui est abondant 
en cette region-là; ainsi, l'amitié fondée sur la communication 
des faux et vicieux biens est toute fausse et mauvaise. 

La communication des voluptez charnelles est une mutuelle: 

propension et amorce brutale, laquelle ne peut non plus porter 
le nom d'amitié entre les hommes, que celles des asnes et che- 
vaux pour semblables effects : et s'il n'y avoit nulle autre com- 
munication au mariage, il n'y auroit non plus nulle amitié; 
mais parce qu'outre celle-là, il y a en iceluy la communication 
de la vie, de l'industrie, des biens, des affections, et d'une 
indissoluble fidellité, c'est pourquoy l'amitié du mariage est 
une vraye amitié et saincle. 

L'amitié fondée: sur la communication des playsirs sensuels 
est toute grassiere, et indigne du nom d'amitié : comme aussi 
celle qui est fondée sur des vertus frivoles et vaines, parce que 
ces vertus dependent aussi des sens. J'appelle playsirs sensuels 
ceux qui s’attachent immediatement et principalement aux 
sens exterieurs, comme le playsir de voirla beauté, d'oüyr une 
douce voix, de toucher, et semblables. J'appelle vertus frivoles, 
certaines habilitez et qualitez vaines, que les faibles esprits 
appellent vertus et perfections. Oyez parler la pluspart des 
filles, des femmes, et des jeunes gens; ils ne se feindront nul- 
lement de dire : Un tel gentil-homme est fort verlueux, il a 
beaucoup de perfections : car il danse bien, il joüe bien à toutes 
sortes de jeux, il s'habille bien, il chante bien, il cajole bien, 
ila bonne mine. Et les charlatans tiennent pour les plus vertueux 
d'entre eux, ceux qui sont les plus grands bouffons. Or, comme 
tout cela regarde les sens, aussi les amitiez qui en proviennent 
s'appellent sensuelles, vaines et frivoles, et meritent plutost 
le nom de folastrerie que d'amitié. Ce sont ordinairement les 
amitiez des jeunes gens, qui se tiennent aux moustaches, aux 
cheveux , aux ceillades, aux habits, à la morgue, à la babillerie; 
amitiez digne de l'aage des amans qui n'ont encore aucune vertu 
qu'en bourre, ny nul jugement qu'en bouton : aussi telles ami- 
tiez ne sont que passageres, et fondent comme la neige au soleil. 


CHAPITRE XVIII, 
DES AMOURETTES. 


Quan ces amitiez folastres se prattiquent entre gens de divers 
sexe, et sans pretention du mariage, elles s'appellent amou- 
rettes : car, n'estant que certains avortons, ou plutost phantosmes 
d'amitié, elles ne peuvent porter le nom, ny d'amitié, ny d'a- 
mour, pour leur incomparable vanité et imperfection. Or, par 
icelles les cœurs des hommes et des femmes demeurent prins, 
engagez, et entrelacez les uns avec les autres, en vaines et 

folles affections, fondées sur ces frivoles communications et 
chetifs agremens, desquels je viens de parler. Et bien que ces 
sottes amours vont ordinairement fondre et s'abysmer en des 
charnalitez , et lascivetez fort vilaines, si est-ce que ce n'est pas 
le premier dessein de ceux qui les exercent, autrement ce ne se- 
roient plus amourettes, ains impudicitez et paillardises mani- 
festes. Il se passera mesme quelquesfois plusieurs années sans 
qu'il arrive, entre ceux qui sont atteints de cette folie, aucune 
chose qui soit directement contraire à la chasteté du corps, iceux 
s'arrestant seulement à detremper leurs cœurs en souhaits, de- 
sirs, souspirs, muguetteries, ei autres telles niayseries et va- 
nitez, et ce pour diverses pretentions. 

Les uns n'ont autre dessein que d'assouvir leurs cœurs à 
donner et recevoir de l'amour, suyvant en cela leur inclination 
amoureuse, et ceux-cy ne regardent à rien pour le choix de 
leurs amours, sinon leur goust et instinct, si qu'à la rencontre 
d'un subjet aggreable, sans examiner l'interieur ny les depor- 
temens d'iceluy, ils commenceront cette communication d'amou- 
rettes, et se fourreront dedans les miserables filets, desquels 
par apres ils auront peine de sortir. 

Les autres se laissent aller à cela par vanité, leur estant advis 
que ce ne soit pas peu de gloire de prendre et lier des cœurs 
par amour. Et ceux-cy, faysant leur eslection pour la gloire, 
dressent leurs pieges, et tendent leurs toiles en des lieux spe- 
cieux, relevez, rares et illustres. Les autres sont portez et par 
leur inclination amoureuse, et par la vanité tout ensemble : 
car, encore qu'ils ayent le cœur contourné à l'amour, si ne 
veulent-ils pourtant pas en prendre qu'avec quelque advantage 
de gloire. Ces amitiez sont toutes mauvaises , folles et vaines : 
mauvaises, d'autant qu'elles aboutissent ei se terminent enfin 
&u peché de la chair, et qu'elles desrobent l'amour, et par conse- 
quent le cœur à Dieu, à la femme et au mary, à qui il estoit deu; 
folles, parce qu'elles n'ont ny fondement, ny raison; vaines, 
parce qu'elles ne rendent aucun profit, ny honneur, ny conten- 
tement. Au contraire, elles perdent le tems, embarrassent l'hon- 
neur, sans donner aucun playsir, que celuy d'un empressement 
de pretendre et esperer sans sçavoir ce qu’on veut ny qu'on 
pretend. Car il est tousjours advis à ces chetifs et foibles esprits 
qu'il y à je ne sçay quoy à desirer és tesmoignages qu on leur 
rend de l'amour feciproque, et ne sçauroient dire que c'est; dont 
leur desir ne peut finir, mais va tousjours pressant leur cœur de 
perpetuelles deffiances, jalousies et inquietudes. 

Saint Gregoire Nazianzene, escrivant contre les femmes vaines, 
dit merveilles sur ce subjet. En voicy une petite piece qu'il ad- 
dresse voirement aux femmes, mais bonnes encore pour les 
hommes : « Ta naturelle beauté suffit pour ton mary ; que si elle 
» est pour plusieurs hommes, comme un filet estendu pour une 
» trouppe d'oyseaux, qu'en arrivera-t-il? celuy-là te playra 
» qui se playra en ta beauté : tu rendras œillade pour ceillade, 
» regard pour regard; soudain suivront les sousris, et petits 
» mots d'amour, laschez à la desrobée pour le commencement, 
» mais bientost on s'apprivoysera , et passera-t-on à la cajolerie 
» manifeste. Garde bien, ó ma langue parleuse, de dire ce qui 
» arrivera par apres ; si diray-je neantmoins encore cette verité. 
» Rien de tout ce que les jeunes gens, et les femmes disent, ou 
» font ensemble en ces folles complaysances , n'est exempt de 
» grands esguillons. Tous les fatras d'amourettes se tiennent l'un 
» à l'autre, et s'entresuivent tous ne plus ne moins.qu'un fer 
» tiré par l'aymant en tire plusieurs autres consecutivement. » 

O qu'il dit bien ce grand Evesque! Que pensez-vous faire? 
donner de l'amour, non pas? mais personne n'en donne volon- 
tairement, qui n'en prenne necessairement : qui prend est prins 
en ce jeu. L'herbe Aproxis reçoit et conçoit le feu aussitost 
qu'elle le void : nos cœurs en sont de mesme; soudain qu'ils 
voyent une ame enflammée d'amour pour eux, ils sont inconti- 
nent embrasez pour elle. J'en veux bien prendre, me dira quel- 
qu'un, mais non pas fort avant. Helas! vous vous trompez; ce 
feu d'amour est plus actif et penetrant qu'il ne vous semble, 
vous cuiderez (1) n'en recevoir qu'une estincelle, et vous serez 
tout estonné de voir qu'en un moment il aura saisy tout vostre 
cœur, reduit en cendre toutes vos resolutions, et en fumée vostre 
reputation. Le Sage s'escrie : Qui aura compasston d'un enchan- 
teur picqué par le serpent? Et je m'escrie apres luy : O fols et 
insensez, cuidez-vous charmer l'amour pour le pouvoir manier à 
vostre gré? Vous vous voulez joüer avec luy, il vous picquera et 
mordra mauvaisement, et scavez-vous ce qu'on en dira? chas- 
cun se mocquera de vous, et on rira dequoy vous avez voulu 
enchanter l'amour, et que sur une fausse asseurance vous avez 
voulu mettre dedans vostre sein une si dangereuse couleuvre, 
qui vous a gasté et perdu d'ame et d'honneur. 

O Dieu! quel aveuglement est cestuy-cy, de joüer ainsi à 
credit sur des gages si frivoles, la principale piece de nostre 
ame! Ouy, Philotée; car Dieu ne veut l'homme que pour l'ame, 

ny l'ame que pour la volonté, ny la volonté que pour l'amour. 
Helas! nous n'avons pas d'amour à beaucoup pres de ce que 
nous avons besoin; je veux dire, il s'en faut infiniment que 
nous en ayons assez pour aymer Dieu : et cependant miserables 
que nous sommes, nous le prodiguons et espanchons en choses 
sottes et vaines et frivoles, comme si nous en avions de reste. 

Ah! ce grand Dieu, qui s'estoit reservé le seul amour de nos 
ames, en recognoissance de leur creation, conservation et re- 
demption, exigera un compte bien estroit de ces folles deduites (1) 
que nous en faysons. Que s'i! doit faire un examen si exact des 
parolles oyseuses , qu'est-ce qu'il fera des amitiez oyseuses, im- 
pertinentes, folles et pernicieuses? 

Le noyer nuit grandement aux vignes et aux champs, esquels 
il est planté, parce qu'estant si grand, il attire tout le suc de la 
terre, qui ne peut par apres suffire à nourrir le reste des plantes : 
ses feuillages sont si touffus, qu'ils font un ombrage grand et 
espais, et enfin il attire les passans à soy, qui, pour abattre son 
fruict, gastentet foulent tout autour. Ces amourettes font les 
mesmes nuisances à l'ame : car elles l'occupent tellement, et 
tirent si puissamment ses mouvemens, qu'elle ne peut pas apres 
suffire à aucune bonne ceuvre ; les feüilles, c'est-à-dire les entre- 
tiens, amusemens et muguetteries, sont si frequentes, qu'elles 
dissipent tout le loysir, et enfin, elles attirent tant de tentations, 
distractions, soupçons, et autres consequences, que tout le cœur 
en est foulé et gasté. Bref, ces amourettes bannissent non-seule- 
ment l’amour celeste, mais encore la crainte de Dieu, enervent 
l'esprit, affoiblissent la reputation : c'est, en un mot, le joüet des 
cours , mais la peste des cœurs. 


CHAPITRE XIX. 


DES VAAYES AMITIEZ. 


O Philotée, aymez un chascun d'un grand amour charitable; 
mais n'ayez point d'amitié qu'avec ceux qui peuvent communi- 
quer avec vous de choses verlueuses : et plus les vertus que vous : 
mettrez en vostre commerce seront exquises, plus vostre amitié 
sera parfaicte. Si vous communiquez és sciences, vostre amitié 
est certes fort loüable; plus encore si vous communiquez aux 
vertus, en la prudence, discretion , force et justice. Mais si 
vostre mutuelle et reciproque communication se fait de la cha- 
rité, de la devotion, de la perfection chrestienne, ô Dieu, que 


(1) Déductions , amoindrissemenla. 

vostre amitié sera precieuse! Elle sera excellente, parce qu'elle 
vient de Dieu, excellente parce qu'elle tend à Dieu, excellente 
parce que son lien c'est Dieu, excellente parce qu'elle durera 
eternellement en Dieu. O qu'il fait bon aymer en terre comme 
l'on ayme au ciel, et apprendre à s'entrecherir en ce-monde, 
comme nous ferons eternellement en l'autre! Je ne parle pas icy 
de l'amour simple de charité, car il doit estre porté à tous les 
hommes; mais je parle de l'amitié spirituelle, par laquelle deux 
ou trois, ou plusieurs ames se communiquent leur devotion, 
leurs affections spirituelles, et se rendent un seul esprit entre 
elles. Qu'à bon droict peuvent chanter telles heureuses ames : 
O que voicy combien il est bon et aggreable, que les freres 
habitent ensemble ! Ouy, car le bausme delicieux de la devotion 
distille de l'un des cœurs en l'autre, par une continuelle parti- 
cipation, si qu'on peut dire que Dieu a respandu sur cette amitié 
sa benediction, et la vie jusques aux siecles des siecles. 

Il m'est advis que toutes les autres amitiez ne sont que des 
ombres au prix de celle-cy, et que leurs liens ne sont que des 
chaines de verre ou de jayet, en comparaison de ce grand lien 
de la saincte devotion , qui est tout d'or. 

Ne faites point d'amitié d'autre sorte, je veux dire des ami- 
tiez que vous faites ; car il ne faut pas ny quitter ny mespriser 
pour cela les amitiez que la nature et les precedens devoirs vous 
obligent de cultiver des parens, des alliez, des bien-faicteurs, 
des voisins et autres : je parle de celles que vous choisissez vous- 
mesme. 

Plusieurs vous diront peut-estre qu’il ne faut avoir aucune 
sorte de particuliere affection et amitié, d'autant que cela oc- 
cupe le cœur, distrait l'esprit, engendre les envies, mais ils se 
trompent en leurs conseils : car ils ont vu és escrits de plusieurs 
saincls et devots autheurs, que les amitiez particulieres et affec- 
tions extraordinaires, nuysent infiniment aux religieux : ils cui- 
dent que c'en soit de mesme du reste du monde, mais il y a 
bien à dire. Car, attendu qu'en un monastere bien reglé le des- 
sein commun de tous tend à la vraye devotion , il n'est pas re- 
quis d'y fayre ces particulieres communications, de peur que 
cherchant en particulier ce qui est commun, on ne passe des 
particularitez aux partialitez; mais quant à ceux qui sont entre 
les mondains, et qui embrassent la vraye vertu, il leur est ne- 
cessaire de s'allier les uns aux autres par une saincte et sacrée 
amitié : car, par le moyen d'icelle, ils s'animent, ils s'aydent, 
ils s'entreportent au bien. Et comme ceux qui cheminent en la 

plaine n'ont pas besoin de se prester la main; mais ceux qui 
sont és chemins scabreux et glissans s'entretiennent l'un l'autre 
pour cheminer plus seurement : ainsi ceux qui sont és religions 
n'ont pas besoin des amitiez particulieres ; mais ceux qui sont 
au monde en ont necessitó, pour s'asseurer et secourir les uns 
les autres, parmy tant de mauvais passages qu'il leur faut fran- 
chir. Au monde, tous ne conspirent pas à mesme fin, tous n'ont 
pas le mesme esprit : il faut donc sans doute se tirer à part, et 
faire des amitiez selon nostre pretention; et cette particularité 
fait voirement une partialité, mais une partialité saincte, qui 
ne fait aucune division, sinon celle du bien et du mal, des bre- 
bis et des chevres, des abeilles et des freslons , separation ne- 
cessaire. 

Certes, on ne sçauroit nier que Nostre-Seigneur n'aymast d'une 
plus douce et plus speciale amitié S. Jean, le Lazare, Marthe, 
Magdelene, car l'Escriture le tesmoigne : on sçayt que S. Pierre 
cherissoit tendrement S. Marc et S'* Petronille, comme S. Paul 
faysoit son Thimothée, et S'* Thecle. S. Gregoire Nazianzene se 
vante cent fois de l'amitié nompareille qu'il eut avec le grand 
S. Basile, et la descrit en cette sorte : « Il sembloit qu'en l'un et 
» l'autre de nous il n'y eust qu'une seule ame portant deux corps. 

: » Que s'il ne faut pas croire ceux qui disent que toutes chosés 
» sont en toutes choses, si nous faut-il pourtant adjouster foy, 
» que nous estions tous deux en l'un de nous, et l'un en l'autre; 
» une seule pretention avions-nous tous deux de cultiver la 
» vertu, et accommoder les desseins de nostre vie aux esperances 
» futures, sortant ainsi hors de la terre mortelle avant que d'y 
» mourir. » S. Augustin tesmoigne que S. Ambroise aymoit uni- 
quement S" Monique, pour les rares verius qu'il voyoit en elle, 
et qu'elle reciproquement le cherissoit comme un ange de Dieu. 

Mais j'ay tort de vous amuser en chose si claire. S. Hierosme, 
S. Augustin, S. Gregoire, S. Bernard, et tous les plus grands 
serviteurs de Dieu ont eu de tres-particulieres amitiez sans in- 
terest (1) de leur perfection. S. Paul, reprochant le detraquement 
des Gentils, les accuse d'avoir esté gens sans affection , c'est-à- 
dire, qui n'avoient aucune amitié. Et S. Thomas, comme tous 
les bons philosophes, confesse que l'amitié est une vertu. Or, il 
parle de l'amitié particuliére, puis que, comme il dit, la parfaicte 
amitié ne peut s'estendre à beaucoup de personnes. La perfection 
doncques ne consiste pas à n'avoir point d'amitié, mais à n'en 
avoir point que de bonne, de saincte et sacrée. 


(1) Sans que leur perfection fùl compromise. 

CHAPITRE XX. 


DE LA DIFFERENCE DES VRAYES ET DES VAINES ANITIEZ. 


Vorcy doncques le grand advertissement, ma Philotée. Le 
miel d'Heraclée, qui est si veneneux, ressemble à l'autre qui est 
si salutaire : il y a grand danger de prendre l'un pour l'autre, 
ou de les prendre meslez; car la bonté de l'un n'empescheroit 
pas la nuisance de l'autre. 1l faut estre sur sa garde pour n'estre 
point trompé en ces amitiez, notamment quand elles se con- 
tractent entre personnes de divers sexe, sous quel pretexte que 
ce soit; car bien souvent Satan donne le change à ceux qui 
ayment. On commence par l'amour vertueux, mais si on n'est 
fort sage, l'amour frivole se meslera, puis l'amour sensuel, puis 
l'amour charnel: oùy mesme, il y a danger en l'amour spirituel, 
si on n'est fort sur sa garde, bien qu'en cesluy-cy il soit plus 
difficile de prendre le change, parce que sa pureté et blancheur 
rendent plus cognoissables les soüilleures que Satan y veut mes- 
ler; c'est pourquoy, quand il l'entreprend, il fait cela plus fine- 
ment, et essaye de glisser les impuretez presque insensible- 
ment. 

Vous cognoistrez l'amitié mondaine d'avec la saincte et ver- 
tueuse , comme l'on cognoist le miel d'Heraclée d'avec l'autre : 
le miel d'Heraclée est plus doux à la langue que le miel ordi- 
naire, à raison de l'aconit qui luy donne un surcroist de douceur; 
et l'amitié mondaine produit ordinairement un grand amas de 
parolles emmiellées, une cajolerie de petits mots passionnez, et 
de loüanges tirées de la beauté, de la grace et des qualitez sen- 
suelles : mais l'amitié sacrée a un langage simple et franc, et ne 
peut loüer que la vertu et grace de Dieu, unique fondement sur 
lequel elle subsiste. Le miel d'Heraclée estant avalé, excite un 
tournoyement de ieste; et la fausse amitié provoque un tour- 
noyement d'esprit, qui fait chanceller la personne en la chasteté 
et devotion, la portant à des regards affectez, mignards et im- 
moderez, à des caresses sensuelles, à des souspirs desordonnez, 
à des petites plaintes de n'estre pas &ymée, à des petites, mais 
recherchées, mais attrayantes contenances, galanteries, pour- 
suittes de baysers, etautres privautez et faveurs inciviles, presages 
certains et indubitables d'une prochaine ruyne de l'honnesteté : 
mais l'amitié saincte n'a des yeux que simples et pudiques, ny 
des caresses que pures et franches, ny des souspirs que pour le 
ciel, ny des privaulez qu: po ir Pesprit, ny des plainles, sinon 

quand Dieu n'est pas aymé , marques infaillibles de l'honnestelé. 
Le miel d'Heraclée trouble la veuë, et cette amitié mondaine 
trouble le jugement , en sorte que ceux qui en sont atteints pen- 
sent bien fayre en mal-faysant, et cuident que les autres excuses, 
pretextes et parolles soyent des vrayes raisons. Ils craignent la 
lumiere, et ayment les tenebres; mais l'amilié saincte a les yeux 
clair-voyans, et ne se cache point, ains paroist volontiers devant 
les gens de bien. Enfin le miel d'Heraclée donne une grande 
amertume en la bouche : ainsi les fausses amitiez se convertis- 
sent et terminent en parolles et demandes charnelles et puantes, 
ou, en cas de refus, à des injures, calomnies, impostures , tris- 
iesses , confusions et jalousies, qui aboutissent bien souvent en 
abrutissement , et forcenerie; mais la chaste amitié est tousjours 
esgalement honneste, civile et amiable, et jamais ne se con- 
vertit qu'en une plus parfaicte et pure union d'esprits, image 
vive de l'amitié bien-heureuse que l'on exerce au ciel. 

S. Gregoire Nazianzene dit que le paon faysant son cry, lors- 
qu'il fait sa roüe et pavonade, excite grandement les femelles 
qui l'escoutent à la lubricité. Quand on void un homme pavoner, 
se parer, et venir comme cela cajoler, chucheter et barguigner (1) 
aux oreilles d'une femme ou d'une fille, sans pretention d'un 
juste mariage, ha! sans doute ce n'est que pour la provoquer à 
quelque impudicité ; et la femme d'honneur bouschera ses oreilles 
pour ne point ouyr le cry de ce paon, et la voix de l'enchan- 
teur qui la veut enchanter finement : que si elle escoute, ò 
Dieu! quel mauvais augure de la future perte de son cœur! 

Les jeunes gens qui font des contenances, grimaces et ca- 
resses, ou disent des parolles esquelles ils ne voudroyent pas 
estre surprins par leurs peres, meres, marys, femmes ou con- 
fesseurs, tesmoignent en cela qu'ils traittent d'autre chose que 
de l'honneur et de la conscience. Nostre-Dame se trouble voyant 
un ange en forme humaine, parce qu'elle estoit seule, et qu'il 
luy donnoit des extremes, quoy que celestes loüanges. O Sau- 
veur du monde! la pureté craint un ange en forme humaine, 
et pourquoy doncques l'impureté ne craindra-t-elle un homme, 
encore qu'il fust en figure d'ange, quand il la loüe des loüanges 
sensuelles et humaines? 


(4) Marchander, 

CHAPITRE XXI. 
ADVIS ET REMEDES CONTRE LES MAUVAISES AMITIEZ. 


Mais quels remedes contre cette engeance et formiliere de 
folles amours, folastreries, impuretez? Soudain que vous en 
aurez les premiers ressentimens, tournez-vous court de l'autre 
costé, et avec une detestation absoluë de cette vanité, courez 
à la croix du Sauveur, et prenez sa couronne d'espines pour en 
environner vostre cœur, affin que ces petits renardeaux n'en 
approchent. Gardez bien de venir à aucune sorte de composition 
avec cet ennemy; ne dites pas : Je l'escouteray, mais je ne feray 
rien de ce qu'il me dira; je luy presteray l'oreille, mais je luy 
refuseray le cœur. O ma Philotée , pour Dieu, soyez rigoureuse 
en telles occasions : le cœur et les oreilles s'entretiennent l'un 
à l'autre, et comme il est impossible d'empescher un torrent 
qui a pris sa descente par le pendant d'une montagne, aussi est- 
il difficile d'empescher que l'amour qui est tombé en l'oreille, 
ne fasse soudain sa cheute dans le cœur. Les chevres, selon 
Alcmeon, haleinent par les oreilles, et non par les nazeaux : il 
est vray qu'Aristole le nie : or ne scay-je ce que c'en est; mais 
je sçay bien pourtant que nostre cœur haleine par l'oreille, et 
que comme il aspire et exhale ses pensées par la langue, il res- 
pire aussi par l'oreille, par laquelle il regoit les pensées des 
autres. Gardons donc soigneusement nos oreilles de l'air des 
folles parolles : car autrement soudain nostre cœur en seroit 
empesté. N'escoutez nulle sorte de propositions, sous quel pre- 
texte que ce soit: en ce seul cas il n'y a point de danger d'estre 
incivile et aggreste. 

Ressouvenez-vous que vous avez voüé vostre cœur à Dieu, et 
que vostre amour luy est sacrifié; ce seroit donc un sacrilege 
de luy en oster un seul brin : sacrifiez-le luy plutost derechef 
par mille resolutions et protestations, et, vous tenant entre 
icelles, comme un cerf dans son fort, reclamez Dieu; il vous 
secourera, et son amour prendra le vostre en sa protection, 
affin qu'il vive uniquement pour luy. 

Que si vous estes desjà prinse dans les filets de ces folles 
amours, ô Dieu, quelle difficulté de vous en desprendre! Mettez-. 
vous devant sa divine Majesté, cognoissez en sa presence la 
grandeur de vostre misere, vostre foiblesse et vanité, puis, avec 
le plus grand effort de cœur qu'il vous sera possible. detestez 
ces amours commencées, abjurez la vaine profession que vous en 

avez faite, renoncez à toutes les promesses receués, et d'une 
grande et tres-absoluë volonté, arrestez en vostre cœur, et vous 
resolvez de ne jamais plus rentrer en ces jeux, et entretiens d'a- 
mour. 

Si vous pouviez vous esloigner de l'object, je l'approuverois 
infiniment : car, comme ceux qui ont esté mordus des serpens ne 
peuvent pas aysement guerir en la presence de ceux qui ont esté 
autrefois blessés de la mesme morsure : aussi la personne qui 
est picquée d'amour guerira difficilement de cette passion, tandis 
qu'elle sera proche de l'autre, qui aura esté atteinte de la 
mesme picqueure. Le changement de lieu sert extremement 
pour appayser les ardeurs et inquietudes, soit de la douleur, soit 
de l'amour. Le gargon duquel parle S. Ambroise, au livre second 
de la Penitence, ayant fait un long voyage, revint entierement 
delivré des folles amours qu'il avoit exercées, et tellement 
changé , que la sotte amoureuse le rencontrant, et luy disant : 
Ne me cognois-tu pas? je suy bien moy-mesme. — Ouy dea! 
respondit-il, mais moy je ne suy pas moy-mesme : l'absence 
luy avoit apporté cette heureuse mutation. Et S. Augustin tes- 
moigne que pour alleger la douleur qu'il eut en la mort de son 
amy, il s'osta de Tagaste, où iceluy estoit mort, et s'en alla à 
Carthage. 

Mais qui ne peut s'esloigner, que doit-il faire? Il faut absolu- 
ment retrancher toute conversation particuliere, tout entretien 
secret, toute douceur des yeux, tout sousris, et generalement 
toutes sortes de communications et amorces qui peuvent nourrir 
ce feu puant et fümeux : ou pour le plus, s'il est forcé de parler 
&u complice, que ce soit pour declarer, par une hardie, courte 
el severe protestation, le divorce eternel que l'on a juré. 

Je crie tout haut à quiconque est tombé dans ces pieges d'a- 
mourettes : Taillez, tranchez, rompez : il ne faut pas s'amuser à 
descoudre ces folles amitiez, il les faut deschirer; il n'en faut 
pas desnoüer les liaysons, il les faut rompre ou couper : aussi 
bien , les cordons et liens n'en valent rien. Il ne faut point mes- 
vager, pour un amour qui est si contraire à l'amour de Dieu. 

Mais apres que j'auray ainsi rompu les chaisnes de cet infasme 
esclavage, encore m'en restera-t-il quelque ressentiment, et les 
marques et traces des fers en demeureront encore imprimées en- 
mes pieds, c'est-à-dire, en mes affections. Non feront, Philotée, 
si vous avez conceu autant de detestation de vostre mal comme 
il merite : car, si cela est, vous ne serez plus agitée d'aucun 
mouvement que de celuy d'une extreme horreur de cet infasme 

amour, et de tout ce quien depend, et demeurerez quitte de toute 
autre affection envers l'objet abandonné, que de celle d'une 
tres-pure charité pour Dieu. Mais si, pour l'imperfection de vostre 
repentir, il vous reste encore quelques mauvaises inclinations, 
procurez pour vostre ame une solitude mentale, selon ce que 
je vous ay enseigné cy-devant, et retirez-vous-y le plus que 
vous pourrez, et par mille reïterez eslancemens d'esprit, renon- 
cez à toutes vos inclinations, reniez-les de toutes vos forces; 
lisez plus que l'ordinaire des saincts livres; confessez-vous plus 
soüvent que de coustume, et vous communiez; conferez hum- 
blement et naïfvement de toutes les suggestions et tentations qui 
vous arriveront pour ce regard, avec vostre directeur, si vous 
pouvez, ou au moins avec quelque ame fidelle et prudente. Ft 
ne doubtez point que Dieu ne vous affranchisse de toutes pas- 
sions, pourveu que vous continuiez fidellement en ces exer- 
cices. 

Ah! ce me direz-vous, mais ne sera-ce point une ingratitude 
de rompre si impiteusement une amitié? O que bien-heureuse 
est l'ingratitude qui nous rend aggreables à Dieu! non, de par 
Dieu, Philotée, ce ne sera pas ingratitude, ains un grand bene- 
fice que vous ferez à l'amant : car, en rompant vos liens, vous 
romprez les siens, puisqu'ils vous estoient communs, et bien que 
pour l'heure il ne s'apperçoive pas de son bon-heur, il le re- 
cognoistra bientost apres, et avec vous chantera pour actions 
de grace : O Seigneur, vous avez rompu mes liens, je vous 
sacrifieray Phostie de louange, et invoqueray vostre sainct 
nom. 


CHAPITRE XXII. 


QUELQUES AUTRES ADVIS SUR LE SUBJET DES AMITIEZ. 


J'AY encore un advertissement d'importance sur ce subjet. 
L'amitié requiert une grande communication entre les amans, 
autrement elle ne peut ny naistre, ny subsister : c'est pourquoy 
il arrive souvent qu'avec la communication de l'amitié, plusieurs 
&utres communications passent et se glissent insensiblement de 
cœur en cœur, par une mutuelle effusion et reciproque escoule : 
ment d'affections , d'inclinations et d'impressions. Mais surtout, 
cela arrive quand nous estimons grandement celuy que nous 
&ymons : car alors nous ouvrons tellement le cœur à son amitié, 
qu'avec icelle ses inclinations et impressions entrent aysement 
toutes entieres, soit qu'elles soient bonnes, ou qu'elles soient 

mauvaises. Certes, les abeilles qui amassent le miel d'Heraclée, 
ne cherchent que le miel, mais avec le miel elles succent insen- 
siblement les qualitez veneneuses de l'aconit, sur lequel elles 
font leur cueillette. Or donc, Philotée, il faut bien prattiquer en 
ce subjet la parolle que le Sauveur de nos ames vouloit dire, 
ainsi que les anciens nous ont appris : Soyez bons changeurs et 
monnoyeurs, c'est-à-dire : ne recevez pas la fausse monnoye avec 
la bonne, ny le bas or avec le fin or; separez le precieux d'avec 
le chetif : oüy, car, il n'y & presque celuy qui n'ayt quelque 
imperfection. Et quelle raison y a-t-il de recevoir pesle-mesle 
les tares et imperfections de l'amy avec son amitié? Il le faut 
certes aymer, nonobstant son imperfection; mais il ne faut ny 
aymer, ny recevoir son imperfection, car l'amitié requiert la 
communicatiou du bien, et non pas du mal. Comme donc ceux 
qui tirent le gravier du Tage, en separent l'or qu'ils y treuvent 
pour l'emporter, et laissent le sable sur le rivage de mesme, 
ceux qui ont la communication de quelque bonne amitié, doivent 
en separer le sable des imperfections, et ne le point laisser 
entrer en leur ame. Certes, S. Gregoire Nazianzene tesmoignc 
que plusieurs, aymant et admirant S. Basile, s'estoient laissez 
porter à l'imiter, mesme en ses imperfections exterieures, en 
son parler lentement, ei avec un esprit abstrait et pensif, en la 
forme de sa barbe, et en sa demarche. Ei nous voyons des marys, 
des femmes, des enfans, des amys, qui, ayant en grande estime 
leurs amys, leurs peres, leurs marys, et leurs femmes, acquierent, 
ou par condescendance, ou par imitation, mille mauvaises petites 
bumeurs au commerce de l'amitié qu'ils ont ensemble. Or, cela 
ne se doit aucunement faire, car chascun a bien assez de ses 
mauvaises inclinations, sans se surcharger de celles des autres; 
et non-seulement l'amitié ne requiert pas cela, ains au contraire, 
elle nous oblige à nous entre-ayder pour nous affranchir recipro- 
quement de toutes sortes d'imperfections. Il faut sans doute sup- 
porter doucement l'amy en ses imperfections, mais non pas le 
porter en icelles , et beaucoup moins les transporter en nous. 
Mais je ne parle que des imperfections, car quant aux pechez, 
il ne faut ny les porter ny les supporter en l'amy. C'est une ami- 
tié, ou foible, ou meschante, de voir perir l'amy et ne le point 
secourir, de le voir mourir d'une aposteme et n'oser luy don- 
ner le coup du rasoir de la correction pour le sauver. La vraye 
et vivante amitié ne peut durer entre les pechez. On dit que la 
salamandre esteint le feu dans lequel elle se couche; et le peché 
ruyne l'amitié en laquelle il se loge: si c'est un peché passager, 
III. 23 

l'amitié luy donne soudain la fuyte par la correclion; mais s'il 
sejourne et arreste, tout aussitost l'amitié perit, car elle ne peut 
subsister que sur la vraye vertu : combien moins donc doit-on 
pecher pour l'amitié! L'amy est ennemy quand il nous veut 
conduire au peché, et merite de perdre l'amitié, quand il veut 
perdre et damner l'amy; ains c'est l'une des plus asseurées 
marques d'une fausse amitié, que de la voir prattiquée envers 
une personne vicieuse, et de quelle sorte de peché que ce soit. 
Si celuy que nous aymons est vicieux, sans doute nostre amitié 
est vicieuse; car, puis qu'elle ne peut regarder la vraye vertu, 
il est force qu'elle considere quelque vertu folastre, et quelque 
qualité sensuelle. 

La societé faite pour le profit temporel, entre les marchands, 
n'a que l'image de la vraye amitié; car elle se fait, non pour 
l'amour des personnes, mais pour l'amour du gain. 

Enfin, ces deux divines parolles sont deux grandes colomnes 
pour bien asseurer la vie chrestienne. L'une est du Sage : Qui 
craint Dieu, aura pareillement une bonne amitié. L'autre est 
de S. Jacques : L'amitié de ce monde est ennemye de Dieu. 


CHAPITRE XXIII. 
DES EXERCICES DE LA MORTIFICATION EXTERIEURE. 


Ceux qui traittent des choses rustiques et champestres as- 
seurent, que si on escrit quelque mot sur une amande bien 
entiere, et qu'on la remette dans son noyau, le pliant et serrant 
bien proprement, et le plantant ainsi, tout le fruict de l'arbre 
qui en viendra se treuvera escrit et gravé du mesme mot. Pour 
moy, Philotée, je n'ay jamais pu approuver la methode de ceux 
qui, pour reformer l’homme, commencent par l'exterieur, par les 
contenances, par les habits, par les cheveux. 

Il me semble, au contraire, qu'il faut commencer par l'inte- 
rieur. Convertissez-vous à moy, dit Dieu, de tout vostre cœur. 
Mon enfant, donne-moy ton cœur; car aussi, le cœur estant la 
source des actions, elles sont telles qu'il est. L' Espoux divin, invi- 
tant l'ame : Mets-moy, dit-il, comme un cachet sur ton cœur, 
comme un cachet sur ton bras. Ouy vrayement; car quiconque 
a Jesus-Christ en son cœur, il l'a bientost apres en toutes ses. 
actions exterieures. C'est pourquoy, chere Philotée, j'ay voulu 
avant toutes choses graver et inscrire sur vostre coeur ce mot 
sainct et sacré : Vive Jesus! asseuré que je suis qu'apres cela, 
vostre vie, laquelle vient de vostre cœur, comme un amandier 

de son noyau, produira toutes ses'actions, qui sont ses fruicts, 
escrites et gravées du mesme mot de salut; et que, comme ce 
doux Jesus vivra dedans vostre cœur, il vivra aussi en tous vos 
deportemens, et paroistra en vos yeux, en vostre bouche, en 
vos mains, voire mesme en vos cheveux; et pourrez saincte- 
ment dire, à l'imitation deS. Paul : Je vis, mais non plus moy ; 
ains Jesus-Christ vit en moy. Bref, qui a gaigné le cœur de 
l'homme, a gaigné tout l'homme. Mais ce coeur mesme, par 
lequel nous voulons commencer, requiert qu'on l'instruise comme 
il doit former son train et maintien exterieur, affin que non-seu- 
lement on y voye la saincte devotion, mais aussi une grande 
sagesse et discretion. Pour cela, je vous vay briefvement donner 
plusieurs ad vis. 

Si vous pouvez supporter le jeusne, vous ferez bien de jeusner 
quelques jours, outre les jeusnes que l'Eglise nous commande; 
car, outre l'effect ordinaire du jeusne, d'eslever l'esprit, repri- 
mer la chair, prattiquer la vertu, et acquerir plus grande recom- 
pense au ciel, c'est un grand bien de se maintenir en la posses- 
sion de gourmander la gourmandise mesme, et tenir l'appetit 
sensuel et le corps subjet à la loy de l'esprit, et bien qu'on ne 
jeusne pas beaucoup, l'ennemy neanimoins nous craint davan- 
tage, quand il cognoist que nous sçavons jeusner. Les mercredy, 
vendredy, et samedy, sont les jours esquels les anciens chres- 
tiens s'exergoient le plus à l'abstinence. Prenez-en donc de ceux- 
là pour jeusner, autant que voslre devotion et la discretion de 
vostre directeur vous le conseilleront. 

Je dirois volontiers comme S. Hierosme dit à la bonne dame 
Leta : Les jeusnes longs et immoderez me desplaysent bien fort , 
surtout en ceux qui sont en aage encore tendre. J'ay appris 
par experience, que le petit asnon estant las en chemin , cherche 
de s'escarter, c'est-à-dire : les jeusnes gens portez à des infirmi- 
tez par l'excez des jeusnes, se convertissent aysement aux deli- 
catesses. Les cerfs courent mal en deux tems : quand ils sont 
trop chargez de venaison, et quand ils sont trop maigres. Nous 
sommes grandement exposez aux tentations , quand nostre corps 
est trop nourry, et quand il est trop abattu : car l'un le rend in- 
solent en son ayse, et l'autre le rend desesperé en son mesayse; 
et comme nous ne le pouvons porter quand il est trop gras, aussi 
ne nous peut-il porter quand il est trop maigre. Le deffaut de 
celte moderation és jeusnes, disciplines, haires et aspretez , rend 
inutiles au service de la charité les meilleures années de plu- 
sieurs, comme il fit mesme à S. Bernard , qui se repentit d'avoir 

usé de trop d'austerité; et d'autant qu'ils l'ont maltraitté au com- 
mencement, ils sont contraints de le flatter à la fin. N'eussent-ils 
pas mieux fait de luy fayre un traittement esgal et proportionné 
aux offices et travaux auxquels leurs conditions les obligeoient? 

Le jeusne et le travail mattent et abattent la chair. Si le tra- 
vail que vous ferez vous est necessaire ou fort utile à la gloire de 
Dieu, j'ayme mieux que vous souffriez la peine du travail, que 
celle du jeusne. C'est le sentiment de l'Eglise, laquelle, pour les 
travaux utiles au service de Dieu et du prochain, descharge 
ceux qui les font du jeusne mesme commandé. L'un a de la 
peine à jeusner, l'autre en à à servir les malades, visiter les 
prisonniers, confesser, prescher, assister les desolez, prier, et 
semblables exercices : cette peine vaut mieux que celle-là; car, 
outre qu'elle matte esgalement le corps, elle a des fruicts beau- 
coup plus desirables. Et partant, generalement, il est mieux de 
garder plus de forces corporelles qu'il n'est requis, que d'en 
ruyner plus qu'il ne faut; car on peut tousjours les abattre quand 
on veut, mais on ne les peut pas reparer tousjours quand on veut. 

Il me semble que nous devons avoir en grande reverence la 
paroile que nostre Sauveur et Redempteur Jesus-Christ dit à ses 
disciples : Mangez ce qui sera mis devant vous. C'est (comme je 
croy) une plus grande vertu de manger sans choix ce qu'on vous 
presente, et en mesme ordre qu'on vous le presente, ou qu'il 
soit à vostre goust, ou qu'il ne le soit pas, que de choysir tous- 
jours le pire. Car, encore que cette derniere facon de vivre semble 
plus austere , l’autre neantmoins a plus de resignation : car, par 
icelle, on ne renonce pas seulement à son goust, mais encore à 
son choix; et si (1) ce n'est pas une petite austerité de tourner son 
goust à toute main, et le tenir subjet aux rencontres. Joint que 
cette sorte de mortification ne paroist point, n'incommode per- 
sonne, et est uniquement propre pour la vie civile. Reculer une 
viande pour en prendre une autre, pincer et racler toutes choses, 
ne treuver jamais rien de bien appresté, ny de bien net, fayre 
des mysteres à chaque morceau, cela ressent un cœur mol, et 
attentif aux plats et aux ecuelles. 

J'estime plus que S. Bernard beut de l'huile pour de l'eau ou 
du vin, que s'il eust beu de l'eau d'absynthe avec attention; car 
c'estoit signe qu'il ne pensoit pas à ce qu'il beuvoit. Et en cette 
nonchalance de ce qu'on doit manger et qu'on boit gist la per- 
fection de la prattique de ce mot sacré : Mangez ce qui sera mis 
devant vous. J'excepte neantmoins les viandes qui nuysent à la 

santé, ou qui mesme incommodent l'esprit, comme fout à plu- 
sieurs les viandes chaudes, et espicées, fumeuses, venteuses; et 
certaines occasions esquelles la nature a besoin d'estre recreée et 
aydée pour pouvoir soustenir quelque travail à la gloire de Dieu : 
une continuelle et moderée sobrieté est meilleure que les absti- 
nences violentes faites à diverses reprises, et entremeslées de 
grands relaschemens. 

La discipline a une merveilleuse vertu pour reveiller l'appetit 
de la devotion, estant prise moderement. La haire matte puis- 
samment le corps, mais son usagen'est pas pour l'ordinaire pro- 
pre, ny aux gens mariez, ny aux delicutes complexions, ny à 
ceux qui ont à supporter d'autres grandes peines. Il est vray 
qu'és jours plus signalez de la penitence on la peut employer, 
avec l'advis d'un discret confesseur. 

Il faut prendre de la nuict pour dormir, chascun selon sa com- 
plexion, autant qu'il est requis pour bien utilement veiller le jour. 
Et parce que l'Escriture saincte en cent fagons, l'exemple des 
Saincts, et les raisons naturelles nous recommandent grandement 
les matinées comme les meilleures et plus fructueuses pieces de 
nos jours, et que Nostre-Seigneur mesme est nommé soleil 
levant, et Nostre-Dame aube du jour, je pense que c'est un soin 
vertueux de prendre son sommeil devers le soir à bonne heure, 
pour pouvoir prendre son resveil, et faire son lever de bon 
matin : certes, ce tems-là est le plus gracieux, le plus doux, et 
le moins embarrassé; les oyseaux mesme nous provoquent en 
iceluy au resveil et aux loüanges de Dieu, si que le lever matin 
sert à la santé et à la saincteté. 

Balaam, monté sur son asnesse, alloit treuver Balac, mais parce 
qu'il n'avoit pas droicte intention, l'ange l'attendit en chemin 
avec une espée en main pour le tuer; l'asnesse, qui voyoit l'ange, 
s'arresta par trois diverses fois, comme restifve; Balaam cepen- 
dant la frappoit cruellement de son baston pour la faire advan- 
cer, jusques à la troisiesme fois, qu'elle estant couchée tout à 
fait sous Balaam , luy parla par un grand miracle, disant : Que 
lay-je fait pourquoy tu m'as battu desja par trois fois? et 
tost apres les yeux de Balaam furent ouverts, et il vid l’ange qui 
luy dit: Pourquoy as-tu battu ton asnesse? si elle ne se fust des- 
tournée de devant moy, je t'eusse tué, et l'eusse reservée. Lors 
Balaam dit à l'ange : Seigneur , j'ay peché, car je ne scavois pas 
que lu te misses contre moy en la voye. Voyez-vous, Philotée ? 
Balaam est la cause du mal, et il frappe et bat la pauvre asnesse, 
qui n'en peut mais. Il en prend ainsi bien souvent en nos affaires. 

Car cette femme void son mary ou son enfant malade, et sou- 
dain elle court au jeusne, à la haire, à la discipline , comme fit 
David pour un pareil subjet. Helas! chere amie, vous battez le 
pauvre asne, vous affligez vostre corps, et il ne peut mais de 
vostre mal, ny dequoy Dieu a son espée desgainée sur vous. 
Corrigez vostre coeur, qui est idolastre de ce mary, et qui per- 
mettoit mille vices à l'enfant, et le destinoit à l’orgueil, à la 
vanité, et à l'ambition. Cet homme void que souvent il tombe 
lourdement au peché de luxure : le reproche interieur vient 
contre sa conscience avec l'espée au poing pou” l'outre-percer 
d'une saincte crainte: et soudain, son cœur revenant à soy : Ah! 
felonne chair, dit-il, ah! corps desloyal, tu m'as trahy. Bt le 
voilà incontinent à des grands coups sur cette chair, à des 
jeusnes immoderez, à des disciplines demesurées, à des haires 
insupportables. O pauvre ame! si ta chair pouvoit parler comme 
l'asnesse de Balaam, elle te diroit : Pourquoy me frappes-tu, mi- 
serable? C'est contre toy, Ô mon ame, que Dieu arme sa ven- 
geance; c'est toy, qui es la criminelle : pourquoy me conduis-tu 
aux mauvaises conversations ? pourquoy appliques-tu mes yenx, 
mes mains, mes levres aux lascivetez? pourquoy me troubles-tu 
par des mauvaises imaginations? Fay de bonnes pensées, et je 
n'auray pas de mauvais mouvemens ; hante les gens pudiques, 
et je ne seray point agitée de ma concupiscence. Helas! c'est toy 
qui me jettes dans le feu, et tu ne veux pas que je brusle; tu 
me jettes la fumée aux yeux , et tu ne veux pas qu'ils s'enflam- 
ment. Et Dieu sans doute vous dit en ces cas-là : Battez, rom- 
pez, fendez, froissez vos cœurs principalement : car c'est con- 
tre eux que mon courroux est animé. Certes, pour guerir la de- 
mangeaison, il n'est pas tant besoin de se laver et baigner, 
comme de purifier le sang, et rafraischir le foye : ainsi, pour 
nous guerir de nos vices, il est voirement bon de mortifler la 
chair, mais il est sur tout necessaire de bien purifier nos affec- 
tions, et rafraischir nos cœurs. Or, en tout et par tout, il ne faut 
nullement entreprendre des austeritez corporelles , qu'avec l'ad- 
vis de nostre guide. 


CHAPITRE XXIV. 
DES CONVERSATIONS, ET DE LA SOLITUDE. 
RECHERCHER les conversations et les fuyr, ce sont deux extre- 


mitez blasmables en la devotion civile, qui est celle de laquelle 
je vous parle. La fuite d'icelles tient du desdain et mespris du 

prochain, et la recherche ressent l'oysiveté et l'inutilité. Il 
faut aymer le prochain comme soy-mesme. Pour monstrer qu'on 
layme, il ne faut pas fuir d'estre avec luy; et pour tesmoigner 
qu'on s'ayme soy-mesme, il se faut playre avec soy-mesme quand 
on y est : or, on y est quand on est seul. Pense à toy-mesme, 
dit S. Bernard, et puis aux autres. Si doncques rien ne vous 
presse d'aller en conversation, ou d'en recevoir chez vous, de- 
meurez en vous-mesme, et vous entretenez avec vostre cœur : 
mais si la conversation vous arrive, ou quelque juste subjet vous 
invite à vous y rendre, allez de par Dieu, Philotée, et voyez 
vostre prochain de bon cœur et de bon œil. 

On appelle mauvaises conversations celles qui se font pour 
quelques mauvaises intentions, ou bien quand ceux qui entre- 
viennent en icelles, sont vicieux, indiscrets et dissolus; et pour 
celles-là il s'en faut destourner, comme les abeilles se destournent 
de l'amas des tahons et freslons. Car, comme ceux qui ont esté 
mordus des chiens enragez ont la sueur, l'haleine, et la salive 
dangereuse, et principalement pour les enfans et gens de deli- 
cate complexion : ainsi ces vicieux et desbordez ne peuvent estre 
frequentez qu'avec hazard et peril, surtout par ceux qui sont de 
devotion encore tendre et delicate. 

Il y & des conversations inutiles à toute autre chose qu'à la 
seule recreation , lesquelles se font par un simple divertissement 
des occupations serieuses; et quant à celles-là, comme il ne faut 
pas s'y addonner, aussi peut-on leur donner le loysir destiné à la 
recreation. 

Les autres conversations ont pour leur fin l'honnesteté, comme 
sont les visites mutuelles, et certaines assemblées qui se font pour 
honnorer le prochain; et quant à celles-là, comme il ne faut pas 
estre superstitieuse à les prattiquer, aussi ne faut-il pas estre du 
tout incivile à les mespriser, mais satisfaire avec modestie au de- 
voir que l'on y a, affin d'esviter esgalement la rusticité et la 
legereté. 

Reste les conversations utiles, comme sont celles des personnes 
devotes et vertueuses. O Philotée! ce vous sera tousjours un 
grand bien d'en rencontrer souvent de telles : la vigne plantée 
parmy les oliviers porte des raisins onctueux, et qui ont le goust 
des olives; une ame qui se treuve souvent parmy les:gens de 
vertu, ne peut qu'elle ne participe à leurs qualitez : les bourdons 
seuls ne peuvent point fayre du miel; mais, avec les abeilles, ils 
s'aydent à le faire. C'est un grand advantage pour nous bien 
exercer à la devotion, de converser avec les ames devotes. 

En toutes conversations , la naifveté, simplicité, douceur et 
modestie sont tousjours preferées. Il y & des gens qui ne font 
nulle sorte de contenance ny de mouvement, que avec tant d'ar- 
tifice que chascun en est ennuyé. Et comme celuy qui ne vou- 
droit jamais se pourmener qu'en comptant ses pas, ny parler qu'en 
chantant, seroit fascheux au reste des hommes, ainsi ceux qui 
liennent un maintien artificieux, et qui ne font rien qu'à cadence. 
importunent extremement la conversation : et en cette sorte de 
gens il y a tousjours quelque espece de presomption. Il faut pour 
l'ordinaire qu'une joye moderée predomine en nostre conversa- 
tion. S. Romüal et S. Antoine sont extremement loüez, dequoy 
nonobstant toutes les austeritez , ils avoient la face et les parolles 
ornées de joye, gayeté et civilité. Rejotissez-vous avec les 
joyeux ; je vous dy encore une fois avec l'Apostre : Soyez tous- 
jours joyeuse , mais en Nostre-Seigneur, et que vostre modestie 
paroisse à tous les hommes. Pour vous resjoüyr en Nostre-Sei- 
gneur, il faut que le subjet de vostre joye soit non-seulement 
loysible, mais honneste, ce que jedy; parce qu'il y a des choses 
loysibles, qui pourtant ne sont pas honnestes; et affin que vostre 
modestie paroisse, gardez-vous des insolences , lesquelles, sans 
doute, sont tousjours reprehensibles. Faire tomber l'un, noircir 
l'autre, picquer le tiers, faire du mal à un fol, ce sont des risées 
et joyes sottes et insolentes. 

Mais tousjours, outrela solitude mentale, à laquelle vous vous 
pouvez retirer emmy les plus grandes conversations, ainsi que 
j'ay dit cy-dessus, vous devez aymer la solitude locale et reelle, 
non pas pour aller és deserts, comme S" Marie Egyptienne, S. 
Paul, S. Antoine, Arsenius et les autres Peres solitaires; mais 
pour estre quelque peu en vostre chambre, en vostre jardin, et 
ailleurs, où plus à souhait vous puissiez retirer vostre esprit en 
vostre coeur, et recreer vostre ame par des bonnes cogitations et 
sainctes pensées, ou par un peu de bonne lecture, à l'exemple 
de ce grand evesque Nazianzene, qui, parlant de soy-mesme : Je 
me pourmenois, dit-il, moy-mesme avec moy-mesme, sur le 
soleil.couchant, et passois le tems sur le rivage de la mer; car 
Jay accoustumé d'user de cette recreation, pour me relascher et 
secouer un peu des ennuis ordinaires. Et là dessus il discourt de 
la bonne pensée qu'il fit, que je vous ay recitée ailleurs; et à 
l'exemple encore de S. Ambroise, duquel parlant S. Augustin, il 
dit, que souvent estant entré en sa chambre (car on ne refusoit 
l'entrée à personne), il le regardoit lire, et apres avoir attendu 
quelque temps, de peur de l'incommoder, il s'en retournoit sans 

mot dire, pensant que ce peu de tems qui restoit à ce grand pas- 
teur pour revigorer (1) et recreerson esprit, apres le tracas de tant 
d'affaires, ne luy devoit pas estre osté. Aussi, apres que les 
Apostres eurent un jour raconté à Nostre-Seigneur comme ils 
avoient presché et beaucoup fait : Venez, leur dit-il, en /a so- 
litude, et vous y reposez un peu. 


CHAPITRE XXV. 


DE LA BIENSEANCE DES HABITS, 


SAINT Paul veut que les femmes devotes (il en faut autant 
dire des hommes) soient revestues d'habits bien-seants, se parant 
avec pudicité et sobrieté. Or, la bien-seance des habits et autres 
ornemens depend de la matiere, de la forme, et de la netteté. 
Quant à la netteté, elle doit presque tousjours estre esgale en 
nos habits, sur lesquels, tant qu'il est possible, nous ne devons 
laisser aucune sorte de soüilleure et vilainie. La netteté exterieure 
represente en quelque façon l'honnesteté interieure. Dieu mesme 
requiert l'honnesteté corporelle en ceux qui s'approchent de ses 
autels, et qui ont la charge principale de la devotion. 

Quant à la matiére et à la forme des habits, la bien-seance se 
considere par plusieurs circonstances, du tems, de l'aage, 
des qualitez, des compaignies, des occásions. On se pare ordi- 
nairement mieux és jours de feste selon la grandeur du jour 
qui se celebre; en tems de penitence, comme en caresme, on 
se demet bien fort; aux nopces, on porte les robbes nuptiales, 
et aux assemblées funebres les robbes de deuil; aupres des 
princes on rehausse l'estat, lequel on doit abbaisser entre les 
domestiques. La femme mariée se peut et doit orner aupres 
de son mary, quand il le desire; si elle en fait de mesme 
en estant esloignée, on demandera quels yeux elle veut favo- 
riser avec ce soin particulier. On permet plus d'affiquets aux 
filles, parce qu'elles peuvent loysiblement desirer d'aggreer à 
plusieurs, quoy que ce ne soit qu'affin d'en gaigner un par un 
sainct mariage. On ne treuve pas non plus mauvais que les 
veufves à marier se parent aucunement, pourveu qu'elles ne fas- 
sent point paroistre de folastrerie , d'autant qu'ayant desjà esté 
meres de famille, et passe par les regrets du veufvage, on tient 
leur esprit pour meur et attrempé. Mais quant aux vrayes veufves, 
qui le sont, non-seulement de corps, mais aussi de cœur, nul 
ornement ne leur est convenable, sinon l'humilité, la modestie 


(1) Rendre vigueur. 

et la devotion : car, si elles veullent donner de l'amour aux 
hommes, elles ne sont pas vrayes veufves; et si elles n'en veul- 
lent pas donner, pourquoy en portent-elles les outils? Qui ne 
veut recevoir les hostes, il faut qu'il oste l'enseigne de son logis. 
On se mocque tousjours des vieilles gens quand ils veullent faire 
les jolis : c'est une folie qui n'est supportable qu'à la jeunesse. 

Soyez propre, Philotée; qu'il n'y aytrien sur vous de traisnant 
el mal ageancé. C'est un mespris de ceux avec lesquels on con- 
verse, d'aller entre eux en habit desaggreable; mais gardez-vous 
bien des affeteries, vanitez, curiositez, et folastreries. Tenez- 
vous tousjours, tant qu'il vous sera possible, du costé de la sim- 
plicité et modestie, qui est sans doute le plus grand ornement 
de la beauté, et la meilleure excuse pour la laydeur. S. Pierre 
advertit principalement les jeunes femmes de ne porter point 
leurs cheveux tant crespez, frisez, annellez, et serpentez. Les 
hommes qui sont si lasches que de s'amuser à ces muguetteries, 
sont partout descriez comme hermaphrodites. Et les femmes vai- 
nes sont tenués pour imbecilles (1) en chasteté; au moins, si elles 
en ont, elle n'est pas visible parmy tant de fatras et bagatelles. 
On dit qu'on n'y pense pas mal; mais je replique comme j'ay fait 
ailleurs, que le diable y en pense tousjours. Pour moy, je vou- 
drois que mon devot et ma devote fussent tousjours les mieux ha- 
billez de la troupe, mais les moins pompeux et affetez, et comme 
il est dit au Proverbe, qu'ils fussent parez de grace, bienseance, 
et dignité. S. Louys dit, en un mot, que l'on se doit vestir selon 
son estat, en sorte que les sages et bons ne puissent dire : Vous 
en faites trop; ny les jeunes gens : Vous en faites trop peu. 
Mais en cas que les jeunes ne se veuillent pas contenter de la 
bien-seance , il se faut arrester à l'advis des sages. 


CHAPITRE XXVI. 


DE PARLER , ET PREMIEREMENT COMME IL FAUT PARLER DE DIEU. 


Les medecins prennent une grande cognoissance de la santé 
ou maladie d'un homme par l'inspection de sa langue, et nos 
parolles sont les vrays indices des qualitez de nos ames : Par tes 
parolles, dit le Sauveur, tu seras justifié, et par tes parolles tu 
seras condamné. Nous portons soudain la main sur la douleur 
que nous sentons, et la langue sur l'amour que nous avons. 

Si donc vous estes bien amoureuse de Dieu, Philotée, vous 
parlerez souvent de Dieu és devis (2) familiers que vous feroz avec 

(1) Faibles. — (2) Entretiens, 

vos domestiques, amys et voisins. Oüy, car /a bouche du juste 
meditera la sapience, et sa langue parlera du jugement. Et 
comme les abeilles ne demeslent autre chose que le miel avec 
leur petite houchetie, ainsi vostre langue sera tousjours em- 
miellée de son Dieu, et n'aura point de plus grande suavité que 
de sentir couler entre vos levres des loüanges et benedictions de 
son nom, ainsi qu'on dit de S. Francois, qui, pronongant le sainct 
nom du Seigneur, sucçoit et lechoit ses levres, comme pour en 
tirer la plus grande douceur du.monde. 

Mais parlez tousjours de Dieu, comme de Dieu, c'est-à-dire 
reveremment et devotement, non point faysant la suffisante ny 
la prescheuse; mais avec l'esprit de douceur, de charité, et 
d'humilité, distillant autant que vous scavez, comme il est dit de 
l'Espouse au Cantique des cantiques, le miel delicieux de la de- 
votion et des choses divines, goutte à goutte, tantost dedans 
l'oreille de l'un, tantost dedans l'oreille de l'autre, priant Dieu, 
au secret de vostre ame, qu'il luy playse de faire passer ceste 
saincte rosée jusque dans le cceur de ceux qui vous escoutent. 

Sur tout il faut faire cet office angelique doucement et sou&fve- 
ment (1), non point par maniere de corruption, mais par maniere 
d'inspiration; car c'est merveille.combien la suavité et amiable 
proposition de quelque bonne chose est une puissante amorce 
pour attirer les cœurs. 

Ne parlez donc jamais de Dieu, ny de la devotion par maniere 
d'acquit et d'entretien, mais tousjours avec attention et devotion, 
ce que je dy pour vous oster une remarquable vanité qui se 
ireuve en plusieurs qui font profession de devotion, lesquels, à 
tous propos, disent des parolles sainctes et ferventes par maniere 
d'entregent (2), et sans y penser nullement; et apres les avoir 
dites, il leur est advis qu'ils sont tels que les parolles tesmoi- 
gnent : ce qui n'est pas. 


CHAPITRE XXVII. 


DE L'HONNESTETÉ DES PAROLLES ET DU RESPECT QUE L'ON DOIT 
AUX PERSONNES. 


S1 quelqu'un ne peche point en parolle, dit S. Jacques, il est 
homme parfaict. Gardez-vous soigneusement de lascher aucune 
parolle deshonneste : car, encore que vous neles dissiez pas avec 
mauvaise intention, si est-ce que ceux qui les oyent, les peu- 
vent recevoir d'une autre sorte. La parolle deshonneste tombant 


(1) Suavement, — (D T'intrigue, 

dans un cœur foible, s'estend et se dilate comme une goutle 
d'huile sur le drap, et quelquesfois elle saysit tellement le cœur, 
qu'elle le remplit de mille pensées et tentations lubriques. Car, 
comme le' poison du corps entre par la bouche, aussi celuy du 
cour entre par l'oreille, et la langue qui le produit est meur- 
triere, d'autant qu'encore qu'à l'adventure le venin qu'elle a 
jetté n'ayt pas fait son effect, pour avoir treuvé les cœurs des 
auditeurs munis de quelque contre-poison, si est-ce qu'il n'a pas 
tenu à sa malice qu'elle ne les ayt fait mourir. Et que personne 
ne me die qu'il n'y pense pas; car Nostre-Seigneur, qui cognoist 
les pensées, a dit, que la bouche parle de l'abondance du cœur ; 
et si nous n'y pensons pas mal, le malin neantmoins en pense 
beaucoup, et se sert tousjours secrettement de ces mauvais mots 
pour en transpercer le cœur de quelqu'un. On dit que ceux qui 
ont mangé de l'herbe qu'on appelle angelique, ont tousjours 
l'haleine douce et aggreable ; et ceux qui ont au cœur l'honnes- 
teté et chasteté, qui est la vertu angelique, ont tousjours leurs 
parolles nettes, civiles et pudiques : quant aux choses inde- 
centes et folles, l'Apostre ne veut pas que seulement on les 
nomme, nous asseurant que rien ne corrompt tant les bonnes 
mœurs que les mauvais devis. 

Si ces parolles deshonnestes sont dites à couvert, avec affe- 
terie et subtilité, elles sont infiniment plus veneneuses : car, 
comme plus un dard est pointu, plusil entre aysement en nos 
córps, ainsi plus un mauvais mot est aigu, plus il penetre en 
nos cœurs. Et ceux qui pensent estre galans hommes à dire de 
telles parolles en conversations, ne scavent pas pourquoy les 
conversations sont faites : car elles doivent estre comme 
essaims d'abeilles, assemblées pour faire le miel de quelque 
doux et vertueux entretien, et non pas comme un tas de guespes, 
qui se joygnent pour succer quelque pourriture. Si quelque sot 
vous dit des parolles messeantes, tesmoignez que vos oreilles en 
soni offensées, ou vous destournant ailleurs, ou par quel- 
qu'autre moyen, selon que vostre prudence vous enseignera. 

C'est une des plus mauvaises conditions qu'un esprit peut 
avoir, que d'estre mocqueur. Dieu hayt extremement ce vice, et 
en a fait jadis des estranges punitions. Rien n'est si contraire 
à la charité, et beaucoup plus à la devotion , que le mespris et 
contemnement du prochain. Or la derision et mocquerie ne se 
fait jamais sans ce mespris : c'est pourquoy elle est un fort 
grand peché, en sorte que les docteurs ont raison de dire, que 
la mocquerie estla plus mauvaise sorte d'offense, que l'on puisse 

fayre au prochain par les parolles, parce que les autres offenses 
se font avec quelque estime de celuy qui est offensé, et celle-cy 
se fait avec mespris et contemnement. 

Mais quant aux jeux de parolles, qui se font des uns aux 
autres, avec une modeste gayeté et joyeuseté , ils appartiennent 
à la vertu, nommée Eutrapelie par les Grecs, que nous pouvons 
appeller bonne conversation; et par iceux on prend une hon- 
neste et amiable recreation sur les occasions frivoles, que les 
imperfections humaines fournissent. Il se faut garder seulement 
de passer de cette honneste joyeuseté à la mocquerie. Or, la moc- 
querie provoque à rire par mespris et contemnement du pro- 
chain; mais la gayeté et gausserie provoque à rire par une 
simple liberté, confiance et familiere franchise conjoincte à la 
gentillesse de quelque mot. S. Louys, quand les religieux vou- 
loient luy parler de choses relevées apres disner : I n'est pas 
tems d'alleguer, disoit-il, mais se recreer par quelque joyeu- 
seté et quodlibets : que chascun die ce qu'il voudra honneste- 
ment. Ce qu'il disoit, favorisant la noblesse qui estoit autour de 
luy, pour recevoir des caresses de sa Majesté. Mais, Philotée, 
passons tellement le tems par recreation, que nous conservions 
la saincte eternité par devotion. 


CHAPITRE XXVIII. 


DES JUGEMENS TEMERAIRES. 


Ne jugez point, et vous ne serez point jugez, dit le Sauveur de 
nos ames; ne condamnez point, el vous ne serez point con- 
damnez. — Non, dit le sainct Apostre, ne jugez pas avant le 
lems, jusques à ce que le Seigneur vienne, qui revelera le se- 
cret des tenebres, et manifestera les conseils des cœurs. O que 
les jugemens temeraires sont desaggreables à Dieu! Les jugemens 
des enfans des hommes sont temeraires, parce qu'ils ne sont.pas 
juges les uns des autres, et jugeant, ils usurpent l'office de Nostre- 
Seigneur. Ils sont temeraires, parce que la principale malice du 
peché despend de l'intention et conseil du cœur, qui est le secret 
des tenebres pour nous. Ils sont temeraires, parce qu'un chascun 
a assez à faire à se juger soy-mesme, sans entreprendre de juger 
son prochain. C'est chose esgalement necessaire pour n'estre 
point jugez, de ne point juger les autres, et de se juger soy- 
mesme ; car, comme Nostre-Seigneur nous deffend l'un, l'Apostre 
nous ordonne l'autre, disant : S? nous nous jugions nous-mesmes, 

nous ne serions point jugez. Mais, ô Dieu! nous faysons tout au 
contraire; car, ce qui nous est deffendu, nous ne cessons de le 
fayre, jugeant à tout propos le prochain, et ce qui nous est com- 
mandé, qui est de nous juger nous-mesmes, nous ne le faysons 
jamais. 

Selon les causes des jugemens temeraires, il y faut remedier. 
Il y a des cœurs aigres, amers et aspres de leur nature, qui ren- 
dent pareillement aigre et amer tout ce qu'ils reçoivent, e£ con- 
vertissent , comme dit le prophete, le jugement en absynthe , ne 
jugeant jamais du prochain qu'avec toute rigueur et aspreté. 
Ceux-cy ont grandement besoin de tomber entre les mains d'un 
bon medecin spirituel : car cette amertume de cœur leur estant 
naturelle, elle est mal-aysée à vaincre, et bien qu'en soy elle ne 
soit pas peché, ains seulement une imperfection, elle est neant- 
moins dangereuse, parce qu'elle introduit, et fait regner en 
l'ame le jugement temeraire et la -mesdisance. Aucuns jugent 
temerairement, non point par aigreur, mais par orgueil, leur es- 
tant advis qu'à mesure qu'ils depriment l'honneur d'autruy, ils 
relevent de leur propre. Esprits arrogans et presomptueux , qui 
s'admirent eux-mesmes, et se colloquent si haut en leur propre 
estime, qu'ils voyent tout le reste comme chose petite et basse. 
Je ne suis pas comme le reste des hommes, disoit ce sot Phari- 
sien. 

Quelques-uns n'ont pas cet orgueil manifeste, ains seulement 
uhe certaine petite complaysance à considerer le mal d'autruy, 
pour savourer, et faire savourer plus doucement le bien contraire 
duquel ils s'estiment doüez; et cette complaysance est si secrette 
et imperceptible, que si on n'a bonne veuë, on ne la peut pas 
descouvrir, et ceux mesmes qui en sont atteints ne la cognoissent 
pas, si on ne la leur monstre. Les autres, pour se flatter et ex- 
cuser envers eux-mesmes, et pour adoucir les remords de leurs 
consciences, jugent fort volontiers que les autres sont vicieux 
du vice auquel ils se sont voüez, ou de quelqu'autre aussi grand, 
leur estant advis que la multitude des criminels rend leur peché 
moins blasmable. Plusieurs s'addonnent au jugement temeraire 
pour le seul playsir qu'ils prennent à philosopher et deviser des 
mœurs et humeurs des personnes par maniere d'exercice d'esprit. 
Que si par malheur ils rencontrent quelquesfois la verité en leurs 
jugemens, l'audace et l'appetit de continuer s’accroist tellement 
en eux que l'on a peine de les en destourner. Les autres jugent 
par passion, et pensent tousjours bien de ce qu'ils ayment, et 
tousjours mal de ce qu'ils hayssent, sinon en un cas admirable, 

et neantmoins veritable, auquel l'excez de l'amour provoque à 
faire mauvais jugement de ce qu'on ayme : effect monstrueux, 
mais aussi provenant d'un amour impur, imparfaict, troublé, et 
malade, qui est la jalousie, laquelle, comme chascun sçayt, sur 
un simple regard, sur le moindre sousris du monde, condamne 
les personnes de perfidie et d'adultere. Enfin, la crainte, l'ambi- 
tion, et telles autres foiblesses d'esprit, contribuent souvent 
beaucoup à la production de soupçon et jugement temeraire. 
Mais quels remedes? Ceux qui boivent le suc de l'herbe 
Ophiusa d'Ethiopie, cuident partout voir des serpens et choses 
effroyables; ceux qui ont avallé l'orgueil, l'envie, l'ambition, 
la hayne, ne voyent rien qu'ils ne treuvent mauvais et blasmable : 
ceux-là, pour estre gueris, doivent prendre du vin de palme; 
ei jen dy de mesme pour ceux-cy : Beuvez le plus que vous 
pourrez le vin sacré de la charité; elle vous affranchira de ces 
mauvaises humeurs, qui vous font fayre ces jugemens tortus. 
La charité craint de rencontrer le mal, tant s'en faut qu'elle 
l'aille chercher; et quand elle le rencontre, elle en destourne 
sa face et le dissimule, ains elle ferme ses yeux avant que de 
le voir, au premier bruict qu'elle en apperçoit, et puis croit par 
une saincte simplicité que ce n'estoit pas le mal, mais seulement 
l'ombre ou quelquo phantosme de mal. Que si par force elle reco- 
gnoist que c'est luy-mesme, elle s'en destourne incontinent, 
et tasche d'en oublier la figure : la charité est le grand remede 
à tous maux, mais specialement pour cettuy-cy. Toutes choses 
paroissent jaunes aux yeux des icteriques, et qui ont la grande 
jeunisse : l'on dit que pour les guerir de ce mal, il leur faut 
fayre porter de l'esclaire sous la plante de leurs pieds. Certes, 
ce peché de jugement temeraire est une jaunisse spirituelle, qui 
fait paroistre toutes choses mauvaises aux yeux de ceux qui 
en sont atteints; mais qui en veut guerir, il faut qu'il mette les 
remedes non aux yeux, non à l'entendement, mais aux affec- 
tions qui sont les pieds de l'ame. Si vos affections sont douces, 
vostre jugement sera doux; si elles sont charitables, vostre 
jugement le sera de mesme. Je vous presente trois exemples 
admirables. Isaac avoit dit que Rebecca estoit sa sœur : Abi- 
melech vit qu'il se joüoit avec elle, c'est-à-dire, qu'il la caressoit 
tendrement, et il jugea soudain que c'estoit sa femme. Un œil 
malin eust plustost jugé qu'elle estoit sa garce (1), ou que si 
elle estoit s& sceur, qu'il eust esté un inceste : mais Abimelech 
suit la plus charitable opinion qu'il pouvoit prendre, d'un tel 

fait. I1 faut tousjours fayre de mesme, Philotée, jugeant en 
faveur du prochain autant qu'il nous sera possible. Que si une 
aclion pouvoit avoir cent visages, il la faut regarder en celuy 
qui est le plus beau. Nostre-Dame estoit grosse, S. Joseph le 
voyoit clairement; mais parce que d'autre costé il la voyoit toute 
saincte, toute pure, toute angelique, il ne peut oncques croire' 
qu'elle eut pris sa grossesse contre son devoir, si qu'il se resol- 
voit en la laissant, d'en laisser le jugement à Dieu : quoy que 
l'argument fut violent pour luy fayre concevoir mauvaise opinion 
de cette Vierge, si ne voulut-il jamais l'en juger. Mais pourquoy? 
Parce, dit l'Esprit de Dieu, qu'il estoit juste: l'homme juste, 
quand il ne peut plus excuser, ny le fait, ny l'intention de ce- 
luy que d'ailleurs il cognoist homme de bien, encore n'en veut- 
il pas juger; mais oste cela de son esprit, et en laisse le juge- 
ment à Dieu. Mais le Sauveur crucifié, ne pouvant excuser en 
tout le peché de ceux qui le crucifioient, au moins en amoin- 
drit-il la malice, alleguant leur ignorance. Quand nous ne pou- 
vons excuser le peché, rendons-le au moins digne de com- 
passion, l'attribuant à la cause la plus supportable qu'il puisse 
&voir, comme à l'ignorance, ou à l'infirmité. 

Mais ne peut-on donc jamais juger le prochain? Non certes, 
jamais : c'est Dieu, Philotée, qui juge les criminels en justice. 
Il est vray qu'il se sert de la voix des magistrats pour se rendre 
intelligible à nos oreilles : ils sont ses truchemens et interpretes, 
el ne doivent rien prononcer que ce qu'ils ont apprins de luy, 
comme estant ses oracles. Que s'ils font autrement; suivant leurs 
propres passions, alors c'est vrayement eux qui jugent, et qui, 
par consequent, seront jugez. Car il est deffendu aux hommes, 
en qualité d'hommes , de juger les autres. 

De voir ou cognoistre une chose, ce n'est pas en juger : car le 
jugement, au moins selon la phrase de l'Escriture, presuppose 
quelque petite ou grande, vraye ou apparente difficulté, qu'il 
faille vuider. C'est pourquoy elle dit : Que ceux qui ne croient 
point, sont desjà jugez, parce qu'il n’y a point de doubte en leur 
damnation. Ce n'est donc pas mal fait de doubter du prochain; 
non, car il n'est pas deffendu de doubter, ains de juger, mais il 
n'est pourtant pas permis, ny de doubter, ny de soupçonner, si- 
non ric à ric (1), tout autant que les raisons et argumens nous 
contraignent de doubter : autrement les doubtes et soupçons sont 
temeraires. Si quelque œil malin eust veu Jacob quand il baysa 
Rachel aupres du puits, ou qu'il eust veu Rebecca accepter des 

brasselets et pendans d'oreille d'Eliezer, homme incognu en ce 
pays-là, il eust sans doute mal pensé de ces deux exemplaires 
de chasteté, mais sans raison et fondement ; car, quand une ac- 
tion est de soy-mesme indifferente, c'est un soupcon temeraire 
d'en tirer une mauvaise consequence, sinon que plusieurs cir- 
constances donnent force à l'argument. C'est aussi un jugement 
temeraire de tirer consequence d'un acte pour blasmer la per- 
sonne : mais cecy je le diray tantost plus clairement. 

Enfin, ceux qui ont bien soin de leurs consciences, ne sont 
gueres subjets au jugement temeraire ; car, comme les abeilles, 
voyant les broüillards ou tems nebuleux, se retirent en leurs 
ruches à mesnager le miel : ainsi les cogitations des bonnes 
ames ne sortent pas sur des objets embroüillez, ny parmy les 
actions nebuleuses des prochains; ains, pour en eviter la ren- 
contre, se ramassent dedans le cœur pour y mesnager les bon- 
nes resolutions de leur amendement propre. 

C'est le fait d'une ame inutile, de s'amuser à l'examen de la 
vie d'autruy : j'excepte ceux qui ont charge des autres, tant eu 
la famille qu'en la republique; car une bonne partie de leur 
couscience consiste à regarder et veiller sur celle des autres. 
Qu'ils fassent donc leur devoir avec amour `: passé cela, qu'ils 
se tiennent en eux-mesmes pour ce regard. 


CHAPITRE XXIX. 
DE LA MEDISANCE. 


LE jugement temeraire produit l'inquietude, le mespris du 
prochain, l'orgueil et complaysance de soy-mesme, et cent 
autres effects tres-pernicieux, entre lesquels la medisance tient 
des premiers rangs, comme la vraye peste des conversations. 
O que n'ay-je un des charbons du sainct autel pour toucher les 
levres des hommes, affin que leur iniquité fust ostée, et leur 
peché nettoyé, à l'imitation du seraphin, qui purifia la bouche 
d'Isaye! Qui osteroit l& medisance du monde en osteroit une 
grande partie des pechez de l'iniquité. 

Quiconque oste injustement la bonne renommée à son pro- 
chain, outre le peché qu'il commet, il est obligé à fayre la re- 
paration, quoy que diversement, selon la diversité des medisan- 
ces : car nul ne peut entrer au ciel avec le bien d'autruy, et entre 
tous les biens exterieurs, la renommée est le meilleur. La medi- 
sance est une espece de meurtre; car nous avons trois vies : la 
spirituelle, qui gist en la grace de Dieu; la corporelle, qui gist 

en l'ame, et la civile, qui consiste en la renommée. Le peché 
nous en oste la premiere, la mort nous oste la seconde, et la 
medisance nous oste la troisiesme; mais le medisant, par un 
seul coup de sa langue, fait ordinairement trois meurtres : il 
tuë son ame, et celle de celuy qui l'escoute d'un homicide spiri- 
tuel, et oste la vie civile à celuy duquel il medit. Car, comme 
disoit S. Bernard, et celuy qui medit et celuy qui escoute le 
medisant, tous deux ont le diable sur eux; mais l'un l'a en la 
langue. et l'autre en l'oreille. David, parlant des medisans : Fs 
ont affilé leurs langues, dit-il, comme un serpent. Or, le serpent 
a la langue fourcheué, et a deux poinctes, comme dit Aristote, 
et telle est celle du medisant, qui, d'un seul coup, picque et 
empoisonne l'oreille de l'escoutant, et la reputation de celuy de 
qui elle parle. 

Je vous conjure donc, tres-chere Philotée, de ne medire 
jamais de personne, ny directement, ny indirectement? gardez- 
vous d'imposer de faux crimes et pechez au prochain, ny de de- 
couvrir ceux qui sont secrets, ny d'aggrandir ceux qui sont ma- 
nifestes, ny d'interpreter en mal la bonne œuvre, ny de nier le 
bien que vous sçavez estre en quelqu'un, ny le dissimuler mali- 
cieusement, ny le diminuer par parolles : car, en toutes ces fa- 
cons, vous offenseriez grandement Dieu ; mais sur-tout accusant 
faussement, et niant la verité au prejudice du prochain, car 
c'est double peché de mentir, et nuire tout ensemble au prochain. 

Ceux qui, pour medire, font des prefaces d'honneur, ou qui 
disent de petites gentillesses et gausseries entre deux, sont des 
plus fins et veneneux medisans de tous. Je proteste, disent-ils, 
que je l'ayme, et qu'au reste c'est un galand homme, mais ce- 
pendant il faut dire la verité ; il eut tort de faire une telle per- 
fidie : c'est une fort vertueuse fille, mais elle fut surprise; et 
semblables petits agencemens. Ne voyez-vous pas l'artifice? 
Celuy qui veut tirer à l'arc, tire tant qu'il peut la fleche à soy, 
mais cen'est que pour la darder plus puissamment. Il semble que 
ceux-cy retirent leur medisance à eux; mais ce n'est que pour la 
descocher plus fermement, affin qu'elle penetre plus avant dedans 
les cœurs des escoutans. La medisance dite par forme de gausse- 
rie est encore plus cruelle que toutes; car, comme la cigué n'est 
pas de soy un venin fort pressant, ains assez lent, et auquel on 
peut aysement remedier, mais estant prins avec le vin, il est irre- 
mediable : ainsi la medisance, qui de soy passeroit legerement 
par une oreille et sortiroit par l'autre, comme l'on dit, s'arreste 
fermement en la cervelle des escoutans quand elle est presentée, 

dedans quelque mot subtil et joyeux. Ils ont, dit David, le venin 
de l'aspic en leurs levres. L'aspic fait sa picqueure presque im- 
perceptible, et son venin d'abord rend une demangeaison delec- 
table, au moyen de quoy le cœur et les entrailles se dilatent 
et reçoivent le poison, contre lequel par apres il n'y a plus do 
remede. 

Ne dites pas : Un tel est un yvrogne, encore que vous l'ayez veu 
yvre; ny : Il est adultere pour l'avoir veu en ce peché, ny : Il est 
inceste, pour l'avoir treuvé en ce mal-heur; car un seul acte ne 
donne pas le nom à la chose. Le soleil s'arresta une fois en faveur 
de la victoire de Josué, et s'obscurcit une autre fois en celle du 
Sauveur : nul ne dira pourtant qu'il soit immobile ou obscur. Noé 
s'enyvra une fois, et Loth une autre fois, et cestuy-cy de plus 
commit un grand inceste : ils ne furent pourtant yvrognes. ny 
l'un, ny l'autre; ny le dernier ne fut pas inceste; ny S. Pierre 
sanguinaire , pour avoir une fois respandu du sang, ny blasphe- 
mateur, pour avoir une fois blasphemé. Pour prendre le nom 
d'un vice ou d'une vertu, il faut avoir fait quelque progrez et 
habitude: c'est donc une imposture de dire qu'un homme est 
cholere ou larron, pour l'avoir veu courroucer, ou desrober une 
fois. Encore qu'un homme ayt esté vicieux longuement, on court 
fortune de mentir, quand on le nomme vicieux. Simon le lepreux 
appelloit Magdelene pecheresse, parce qu'elle l'avoit esté na- 
guerre ; il mentoit neantmoins, car elle ne l'estoit plus, mais une 
ires-saincte penitente : aussi Nostre-Seigneur prend en protec- 
tion sa cause. 

Ce fol pharisien tenoit le publicain pour grand pecheur, ou 
peut-estre mesme pour injuste , adultere, ravisseur; mais il se 
rompon grandement : car tout à l'heure mesme il estoit justifié. 

- Helas! puisque la bonté de Dieu est si grande, qu'un seul mo- 
ment suffit pour impetrer et recevoir sa grace, quelle asseurance 
pouvons-nous avoir, qu'un homme qui estoit hier pecheur le soit 
aujourd'huy? Le jour precedent ne doit pas juger le jour present, 
ny le jour present ne doit pas juger le jour precedent : il n'y a 
que le dernier qui les juge tous. 

Nous ne pouvons donc jamais dire qu'un homme soit meschant, 
sans danger de mentir : ce que nous pouvons dire, en cas qu'il 
faille parler, c'est qu'il fit un tel acte mauvais, il a mal vescu en 
tel tems, il fait mal maintenant : mais on ne peut tirer nulle 
consequence d'hier à cejourd'huy, ny de cejourd'huy au jour 
d'hier; et moins encore au jour de demain. 

Encore qu'il faille estre extremement delicat à ne point me- 

dire du prochain, si faut-il se garder d'une extremité en laquelle 
quelques-uns tombent, qui, pour esviter la medisance, loüeni 
et disent bien du vice. S'il se treuve une personne vrayement 
medisante, ne dites pas pour l'excuser qu'elle est libre et franche; 
une personne manifestement vaine, ne dites pas qu'elle est 
genereuse et propre; et les privautez dangereuses , ne les appel- 
lez pas simplicitez, ou nayfveté ; ne fardez pas la desobeyssanco 
du nom de zele, ny l'arrogance du nom de franchise, ny la 
lasciveté du nom d'amitié. Non. chere Philotée, il ne faut pas, 
pensant fuyr le vice de la medisance, favoriser, flatter, ou nour- 
rir les autres; ains faut dire rondement et franchement mal du 
mal, et blasmer les choses blasmables : ce que faysant nous 
glorifions Dieu, moyennant que ce soit avec les conditions 
suivantes. 

Pour loüablement blasmer les vices d'autruy, il faut que l'uti- 
lité, ou de celuy duquel on parle, ou de ceux à qui l'on parle, le 
requiere. On recite devant des filles les privautez indiscretles 
de tels et de telles, qui sont manifestement perilleuses; la disso- 
lution d'un tel ou d'une telle en parolles, ou en contenances, 
qui sont manifestement lubriques : si je ne blasme librement cc 
mal, et que je le veuille excuser, ces tendres ames qui escou- 
tent prendront occasion de se relascher à quelque chose pa- 
reille; leur utilité donc requiert que tout franchement je blasme 
ces choses-là sur-le-champ, sinon que je puisse reserver à faire 
ce bon office, plus à propos et avec moins d'interest de ceux de 
qui on parle, en une autre occasion. 

Outre cela, encore faut-il qu'il m'appartienne de parler sur ce 
subjet, comme quand je suis des premiers de la compaignie, el 
que si je ne parle, il semblera que j'approuve le vice : que si je 
suis des moindres, je ne dois pas entreprendre de fayre la cen- 
seure; mais sur tout il faut que je sois exactement juste en mes 
parolles, pour ne dire pas un seul mot de trop. Par exemple, 
si je blasme la privauté de ce jeune homme, et de cette fille, 
parce qu'elle est trop indiscrette et perilleuse, ô Dieu! Philotée, 
il faut que je tienne la balance bien juste, pour ne point aggrandir 
la chose, pas mesme d'un seul brin. S'il n'y a qu'une foible 
apparence, je ne diray rien que cela; s'il n'y a qu'une simple 
imprudence , je ne diray rien davantage; s'il n'y a ny impru- 
dence, ny vraye apparence du mal, ains seulement que quelque 
esprit malicieux en puisse tirer pretexte de medisance, ou je 
n'en diray rien du tout, ou je diray cela mesme. Ma langue, 
tandis que je parle du prochain, est en ma bouche comme un 

rasoir en la main du chirurgien qui veut trancher entre les nerfs 
et les tendons. Il faut que le coup que je donneray soit si juste, 
que je ne die ny plus ny moins que ce qui en est. Et enfin, il faut 
sur tout observer, en blasmant le vice, d'espargner le plus que 
vous pourrez la personne en laquelle il est. 

Il est vray que des pecheurs infasmes, publics et manifestes, 
on en peut parler librement, pourveu que ce soit avec esprit de 
charité et de compassion, et non point avec arrogance et pre- 
somption, ny pour se playre au mal d'autruy : car, pour ce der- 
nier, c'est le fait d'un cœur vil et abject. J'excepte entre tous 
les ennemys declarez de Dieu et de son Eglise; car ceux-là, il 
les faut descrier tant qu'on peut, comme sont les sectes des 
heretiques et schismatiques , et les chefs d'icelles : c'est charité 
de crier au loup, quand ilest entre les brebis, voire où qu'il soit. 

Chascun se donne liberté de juger et censeurer les princes, et 
ne medire des nations toutes enlieres, selon la diversité des 
affections que l'on a en leur endroict. Philotée, ne faites pas 
cette faute; car, outre l'offense de Dieu, elle vous pourroit sus- 
citer mille sortes de querelles. 

Quand vous oyez mal dire, rendez doubteuse l'accusation , si 
vous le pouvez fayre justement; si vous ne pouvez pas, excusez 
l'intention de l'accusé : que si cela ne se peut , tesmoignez de la 
compassion sur luy, escartez ce propos-là, vous ressouvenant 
et faysant ressouvenir la compaignie , que ceux qui ne tombent 
pas en faute en doivent toute la grace à Dieu. Rappellez à soy le 
.medisant par quelque douce maniere : dites quelque autre bien 
de la personne offensée , si vous le sçavez. 


CHAPITRE XXX. 
QUELQUES AUTRES ADVIS TOUCHANT LE PARLER. 


Que nostre langage soit doux, franc, sincere, rond , nayf, et 
fidelle. Gardez-vous des duplicitez, artifices et feintises; bien 
qu'il ne soit pas bon de dire tousjours toutes sortes de veritez, si 
n'est-il jamais permis de contrevenir à la verité. Accoustumez- 
vous à ne jamais mentir à vostre escient, ny par excuse, ny 
autrement, vous ressouvenant que Dieu est le Dieu de verité; si 
vous en dites par mesgarde, et vous pouvez le corriger sur-le- 
champ par quelque explication ou reparation, corrigez-le : une 
excuse veritable a bien plus de grace et de force pour excuser 
que le mensonge. 

Bien que quelquesfois on puisse discrettement et prudemment 

desguiser et couvrir la verité par quelque artifice de parolle, si 
ne faut-il pas prattiquer cela, sinon en chose d'importance, 
quand la gloire et service de Dieu le requierent manifestement : 
hors de là, les artifices sont dangereux ; car, comme dit la sacrée 
parolle, le Sainct-Esprit n'habite point en un esprit feint el 
double. Il n'y a nulle si bonne et si desirable finesse que la sim- 
plicité. Les prudences mondaines et artifices charnels appartien- 
nent aux enfans de ce siecle ; mais les enfans de Dieu cheminent 
sans destour, et ont le cœur sans replis. Qui chemine simplement, 
dit le Sage, i chemine confidemment. Le mensonge, la dupli- 
cité, la simulation tesmoignent tousjours un esprit foible et vil. 

Saint Augustin avoit dit, au quatriesme livre de ses Con/es- 
sions, que son ame et celle de son amy n'estoient qu'une seule 
ame, et que cette vie lui estoit en horreur apres le trespas de son 
amy, parce qu'il ne vouloit pas vivre à moitié ; et qu'aussi, pour 
cela mesme, il craignoit à l'adventure de mourir, affin que son 
amy ne mourust du tout. Ces parolles luy semblerent par apres 
trop artificieuses et affectóes, si que il les revoque au livre de 
ses Retractations, et les appelle une ineptie. Voyez-vous, chere 
Philotée , combien cette saincte belle ame est doüillette au sen- 
timent de l'affeterie des parolles? Certes, c'est un grand orne- 
ment de la vie chrestienne que la fidellité , rondeur et sincerité 
du langage : J'ay dit : Je prendrai garde à mes voyes, pour ne 
point pecher en ma langue. Hé! Seigneur, mettez des gardes à 
ma bouche , et une porte qui ferme mes levres, disoit David. 

C'est un advis du roy S. Louys, de ne point desdire personne, 
sinon qu'il y eust peché ou grand dommage à consenlir : c'est 
affin d'esviter toutes contesles et disputes. Or, quand il importe 
de contredire à quelqu'un , et d'opposer son opinion à celle d'un 
autre, il faut user de grande douceur et dexterité, sans vouloir 
violenter l'esprit d'autruy; car aussi bien ne gaigne-t-on rien 
prenant les choses asprement. 

Le parler peu, tant recommandé par les anciens sages, ne 
s'entend pas qu'il faille dire peu de parolles, mais de n'en dire 
pas beaucoup d'inutiles : car, en matiere de parler, on ne regarde 
pas à la quantité, mais à la qualité; et me semble qu'il faut fuyr 
les deux extremitez : car, de faire trop l'entendu et le severe, 
refusant de contribuer aux devis familiers qui se font és conver- 
sations, il semble qu'il y ayt, ou manquement de confiance, ou 
quelque sorte de desdain; de babiller aussi et cajoller tousjours , 
sans donner ny loysir, ny commodité aux autres de parler à sou- 
hait, cela tient de l'esventé et du leger. 

S. Louys ne treuvoit pas bon qu'estant en compaignie l'on par- 
last en secret et en conseil, particulierement à table, affin que 
l'on ne donnast soupçon que l'on parlast des autres en mal : 
Celuy, disoit-il, qui est à table en bonne compaignie , qui a à 
dire quelque chose joyeuse et playsante, la doit dire que tout le 
monde l'entende, si c'est chose d'importance, ou la doit taire 
sans en parler. 


CHAPITRE XXXI. 


DES PASSE-TEMS ET RECREATIONS, ET PREMIEREMENT DES LOYSIBLES 
ET LOUABLES. 


Ir est force de relascher quelquefois nostre esprit, et nostre 
corps encore à quelques sortes de recreation. S. Jean l'Evange- 
liste, comme dit Cassien, fut un jour treuvé par un chasseur, 
tenant une perdrix sur son poing, laquelle il caressoit par recrea- 
tion : le chasseur luy demanda pourquoy estant homme de telle 
qualité, il passoit le tems en chose si basse et vile, et S. Jean 
luy dit : Pourquoy ne portes-tu ton arc tousjours tendu? — De 
peur, respondit le chasseur, que demeurant tousjours courbe, il 
ne perde la force de s'estendre, quand il en sera mestier (1). 
— Ne t'estonne pas donc, repliqua l'Apostre, si je me demets 
quelque peu de la rigueur et attention de mon esprit, pour 
prendre un peu de recreation, affin de m'employer par apres 
plus vivement à la contemplation. C'est un vice sans doute 
que d'estre si rigoureux, agreste ct sauvage, qu'on ne veuille . 
prendre pour soy, ny permettre aux autres, aucune sorte de 
recreation. 

Prendre l'air, se promener, s'entretenir de devis joyeux, et 
amiables, sonner du luth, ou autre instrument, chanter en 
musique, aller à la chasse, ce sont recreations si honnestes, que 
pour en bien user il n'est besoin que de la commune prudence, 
qui donne à toutes choses le rang, le tems, le lieu, et la me- 
sure. 

Les jeux esquels le gain sert de prix et recompense à l'habilité 
et industrie du corps ou de l'esprit, comme les jeux de la paume, 
balon, palemaille, les courses à la bague, les eschets, les 
tables, ce sont recreations de soy-mesme bonnes et loysibles. 
Il se faut seulement garder de l'excez, soit au tems que l'on y 
employe, soitau prix que l'on y met; car, si l'on y employe trop 
de tems, ce n'est plus recreation, c'est occupation : on n'allege 
pas ny l'esprit, ny le corps ; au contraire, on l'estourdit, on l'ac- 

(4) Temps. 

cable. Ayant joüé cinq, six heures aux eschets, au sortir on est 
tout recreu (4) et las d'esprit. Joüer longuement à la paume, ce 
n'est pas recreer le corps, mais l'accabler : or, si le prix, c'est- 
à-dire ce qu'on joüe, est trop grand, les affections des joüeurs 
82 desreglent; et outre cela, c'est chose injuste de mettre de 
grans prix à des habilitez et industries de si peu d'importance 
et si inutiles, comme sont les habilitez des jeux. Mais sur tout 
prenez garde, Philotée, de ne point attacher vostre affection à 
tout cela : car, pour honneste que soit une recreation, c'est vice 
d'y mettre son cœur et son affection. Je ne dy pas qu'il ne faille 
prendre playsir à joüer pendant que l’on joüe, car autrement on 
ne se recreeroit pas; mais je dy qu'il ne faut pas y mettre son 
affection , pour le desirer, pour s'y amuser et s'en empresser. 


CHAPITRE XXXII. 
DES JEUX DEFFENDUS. 


Les jeux des dez, des cartes et semblables, esquels le gain 
despend principalement du hasard, ne sont pas seulement des re- 
creations dangereuses, comme les danses, mais elles sont sim- 
plement et naturellement mauvaises et blasmables : c'est pour- 
quoy elles sont deffendués par les loyx tant civiles qu'ecclesias- 
tiques. Mais quel grand mal y a-t-il, me direz-vous? Le gain 
ne sé fait pas en ces jeux selon la raison, mais selon le sort, qui 
tombe bien souvent à celuy qui, par habilité et industrie, ne me- 
ritoit rien : la raison est donc offensée en cela. Mais nous avons 
ainsi convenu, me direz-vous. Cela est bon pour monstrer que 
celuy qui gaigne ne fait pas tort aux autres; mais il ne s'ensuit 
pas que la convention ne soit desraisonnable, et Je jeu aussi : car 
le gain, qui doit estre le prix de l'industrie, est rendu le prix du 
sort, qui ne merite nul prix, puis qu'il ne despend nullement de 
nous. 

Outre cela, ces jeux portent le nom de recreation, et sont faits 
pour cela, et neantmoins ils ne le sont nullement, mais de 
violentes occupations. Car n'est-ce pas comme occupation, de 
tenir l'esprit bandé et tendu par une attention continuelle, et 
agité de perpetuelles inquietudes, apprehensions et empresse- 
mens? Y a-t-il attention plus iriste, plus sombre et melancho- 
lique que celle des joüeurs? c'est pourquoy il ne faut pas parler 
sur le jéu, il ne faut pas rire, il ne faut pas tousser, autrement 
les voilà à despiter. 

(4) Epuisé, 

Enfin il n'y a point de joye au jeu qu'en gaignant, et cetle 
joye n'est-elle pas inique, puis qu'elle ne se peut avoir que par 
la perte et le desplaysir du compaignon? cette resjoüissance est 
certes infasme. Pour ces trois raisons les jeux sont deffendus. Le 
grand roy S. Louys, scachant que le comte d'Anjou son frere, et 
messire Gautier de Nemours joüoyent, il seleva malade, qu'il 
estoit, et alla tout chancellant en leur chambre, et là print les 
tables, les dez, et une partie de l'argent, et les jetta par les fe- 
nestres dans la mer, se courroucant fort à eux. La saincte et 
chaste damoiselle Sara, parlant à Dieu de son innocence : Vous 
scavez, dit-elle, d Seigneur, que jamais je nay conversé entre 
les joüeurs. 


CHAPITRE XXXIII. 
DES BALS ET PASSE-TEMS LOYSIBLES , MAIS DANGEREUX. 


Les danses et bals sont indifferentes de leur nature ; mais, selon 
l'ordinaire facon avec laquelle cet exercice se fait, il est fort 
penchant et incliné du costé du mal, et par consequent plein de 
danger et de peril. On les fait de nuict, et parmy les tenebres et 
obscuritez; il est aysé de faire glisser plusieurs accidens tene- 
breux et vicieux en un subjet qui, de soy-mesme, est fort sus- 
ceptible du mal: on y feit des grandes veilles, apres lesquelles 
on perd les matinées des jours suivans, et par consequent le 
moyen de servir Dieu en icelles. En un mot, c'est tousjours folie 
de changer le jour à la nuict, la lumiere aux tenebres, les bonnes 
œuvres à des folastreries. Chascun porte au bal de la vanité à 
l'envy; et la vanité est une si grande disposition aux mauvaises 
affections et aux amours dangereux et blasmables, qu'aysement 
tout cela s'engendre és danses. 

Je vous dy des danses, Philotée, comme les medecins disent 
des potirons et champignons : les meilleurs n'en valent rien, 
disent-ils; et je vous dy que les meilleurs bals ne sont gueres 
bons. Si neantmoins il faut manger des potirons, prenez garde 
qu'ils soient bien apprestez. Si, par quelque occasion de laquelle 
vous ne puissiez pas vous bien excuser, il faut aller au bal, pre- 
nez garde que vostre danse soit bien apprestée. Mais comme faut- 
il qu'elle soit accommodée ? de modestie, de dignité, et de bonne 
intention. Mangez- en peu, et peu souvent (disent les medecins, 
parlant des champignons); car, pour bien apprestez qu'ils soient, 
la quantité leur sert de venin. Dansez peu, et peu souvent, Phi- 
lotée; car faysant autrement, vous vous mettez en danger de 
vous y affectionncr. 

Les champignons, selon Pline, estant spongieux et poreux 
comme ils sont, attirent aysement toute l'infection qui leur est 
&utour, si que, estant pres des serpens, ils en regoivent le venin : 
les bals, les danses, et telles assemblées tenebreuses attirent 
ordinairement les vices et pechez qui regnent en un lieu, les 
querelles, les envies, les mocqueries, les folles amours. Et 
comme ces exercices ouvrent les pores du corps de ceux qui les 
font, aussi ouvrent-ils les pores du cœur : au moyen de quoy, 
si quelque serpent sur cela vient souffler aux oreilles quelque 
parolle lascive , quelque muguetterie, quelque cajollerie, ou que 
quelque basilic vienne jetter des regards impudiques, des œil- 
lades d'amour, les cœurs sont fort aysez à se laisser saysir et 
empoisonner. 

O Philotée, ces impertinentes recreations sont ordinairement 
dangereuses : elles dissipent l'esprit de devotion, allanguissent 
les forces, refroydissent la charilé, et reveillent en l'ame mille 
sortes de mauvaises affections; c'est pourquoy il en faut user 
&vec une grande prudence. 

Mais surtout , on dit qu'apres les champignons il faut boire du 
vin precieux. Et je dy qu'apres les danses il faut user de quel- 
ques sainctes et bonnes considerations, qui empeschent les dan- 
gereuses impressions que le vain playsir qu'on a receu pourroit 
donner à nos esprits. Mais quelles considerations? 

1* À mesme tems que vous estiez au bal, plusieurs ames brus- 
loient au feu d'enfer pour les pechez commis à la danse, ou à 
cause de la danse. 

2° Plusieurs religieux et gens de devotion estoient à mesme 
heure devant Dieu, chantoient ses louanges et contemploient sa 
beauté. O que leur tems a esté bien plus heureusement employé 
que le vostre! 

3° Tandis que vous avez dansé, plusieurs ames sont decedées 
en grande angoisse, mille milliers d'hommes et femmes ont souf- 
fert des grands travaux en leurs licts dans les hospitaux et és 
ruës, la goutte, la gravelle, la fievre ardente. Helas! ils n'ont 
eu nul repos : aurez-vous point de compassion d'eux? Et pensez- 
vous point qu'un jour vous gemirez comme eux, tandis que 
d'autres danseront comme vous avez fait? 

4° Nostre-Seigneur, Nostre-Dame, les Anges et les Saincts 
vous ont veu au bal : ah! que vous leur avez fait grande pitié, 
voyant vostre cœur amusé à une si grande niayserie, et atlentif 
& cette fadaise! 

5° Helas! tandis que vous estiez là, le tems s'est passé, la 

mort s'est approchée; voyez qu'elle se mocque de vous, et 
qu'elle vous appelle à sa danse en laquelle les gemissemens de 
vos proches serviront de violon, et où vous ne ferez qu'un seul 
passage de la vie à la mort : cette danse est le vray passe-tems 
des mortels, puis qu'on y passe en un moment du tems à l'eter- 
nité, ou des biens, ou des peines. Je vous remarque ces petites 
considerations, mais Dieu vous en suggerera bien d'autres à 
mesme effet, si vous avez sa crainte. 


CHAPITRE XXXIV. 


QUAND ON PEUT JOUER OU DANSER. 


Pour joüer et danser loysiblement, il faut que ce soit par 
recreation, et non par affection, pour peu de tems, et non jus- 
ques à se lasser ou estourdir, et que ce soit rarement. Car qui en 
fait ordinaire, il convertira la recreation en occupation. Mais en 
quelle occasion peut-on joüer et danser? Les justes occasions de 
la danse et du jeu indifferent sont plus frequentes ; celles des 
jeux deffendus sont plus rares, comme aussi tels jeux sont beau- 
coup plus blasmables et perilleux. Mais, en un mot, dansez et 
joüez, selon les conditions que je vous ay marquées, quand, 
pour condescendre et complayre à l'honneste conversation en 
laquelle vous serez, la prudence et discretion vous le conseille- 
ront; car la condescendance, comme surgeon de la charité, rend 
les choses indifferentes bonnes, et les dangereuses, permises. 
Elle oste mesme la malice à celles qui sont aucunement mau- 
vaises : c'est pourquoy les jeux de hazard, qui autrement se- 
roient blasmables, ne le sont pas, si quelquesfois la juste con- 
descendance nous y porte. J'ai esté consolé d'avoir leu en la vie 
de sainct Charles Borromée, qu'il condescendoit, avec les Suisses, 
en certaines choses esquelles d'ailleurs il estoit fort severe; et 
que sainct Ignace de Loyola, estant invité à joüer, l'accepta. Quant 
à saincte Elisabeth de Hongrie, elle joüoit et dansoit parfois, se 
treuvant és assemblées de passe-tems, sans interest de sa 
devotion, laquelle estoit bien enracinée dedans son ame, que 
comme les rochers qui sont autour du lac de Riette croissent 
estant batius des vagues; ainsi sa devotion croissoit emmy les 
pompes et vanitez, auxquelles sa condition l'exposoit. Ce sont- 
les grands feux qui s'enflamment au vent, mais les petits s'es- 
teignent si on ne les y porte à couvert. 

CHAPITRE XXXV. 
QU'IL FAUT ESTRE FIDELE ÉS GRANDES ET PETITES OCCASIONS, 


L'EsPoux sacré, au Cantique des cantiques, dit que son Es- 
pouse luy a ravy le cœur par un de ses yeux et l’un de ses che- 
veux. Or, entre toutes les parties exterieures du corps humain, 
il n'y en & point de plus noble, soit pour l'artifice, soit par l'ac- 
tivité, que l'œil; ny point de plus vile, que les cheveux.. C'est 
pourquoy le divin Espoux veut faire entendre qu'il n'a pas seu- 
lement aggreables les grandes ceuvres des personnes devotes, mais 
aussi les moindres et plus basses, et que, pour le servir à son 
goust, il faut avoir grand soin de le bien servir aux choses gran- 
des et hautes, et aux choses petites et abjectes, puis que nous 
pouvons esgalement, et par les unes et par les autres, luy des- 
rober son cœur par amour. 

Preparez-vous doncques, Philotée, à souffrir beaucoup de 
grandes afflictions pour Nostre-Seigneur, mesme le martyre : 
resolvez-vous de luy donner tout ce qui vous est de plus precieux, 
s'il luy playsoit de le prendre, pere, mere, frere, mary, femme, 
enfans, vos yeux mesmes et vostre vie; car à tout cela vous de- 
vez apprester vostre cœur. Mais, tandis que la divine Providence 
ne vous envoye pas des afflictions si sensibles et si grandes, et 
qu'il ne requiert pas de vous vos yeux, donnez-luy pour le moins 
vos cheveux. Je veux dire, supportez tout doucement les menués. 
injures, ces petites incommoditez, ces pertes de peu d'impor- 
tance, qui vous sont journalieres : car, par le moyen de ces pe- 
tites occasions, employées avec amour et dilection, vous gai- 
gnerez entierement son cœur, et le rendrez tout vostre : ces 
petites charités quotidiennes, ce mal de teste, ce mal de dents, 
cette defluxion, cette bigearrerie du mary ou de la femme, ce 
cassement d'un verre, ce mespris ou ceste mouë, cette perte de 
gans, d'une bague, d'un mouchoir, cette petite incommodité 
que l'on se fait d'aller coucher de bonne heure, et de se lever 
matin pour prier, pour se communier, celte petite honte que l'on 
a de faire certaines actions de devotion publiquement : bref, 
toutes ces petites souffrances estant prinses et embrassées avec 
amour, contentent extremement la Bonté divine, laquelle, pour 
un seul verre d'eau, a promis la mer de toute felicité à ses fidelles ; 
et parce que ces occasions se presentent à tout moment, c'est un 
grand moyen pour assembler beaucoup de richesses spirituelles, 
que de les bien employer. 

Quand j'ay veu, en la vie de S" Catherine de Sienne, tant de 
ravissemens et d'eslevations d'esprit, tant de parolles de sapience, 
et mesme des predications faites par elle, je nay point doubté 
qu'avec cet ceil de contemplation, elle n'eust ravy le coeur de son 
espoux celeste; mais j'ay esté esgalement consolé, quand je l'ay 
veué en la cuisine de son pere tourner humblement la broche, 
attiser le feu, apprester la viande, paistrir le pain, et faire tous 
les plus bas offices de la maison, avec un courage plein d'amour 
et de dilection envers son Dieu. Et n'estime pas moins la petite et 
basse meditation qu'elle faysoit parmy ces offlces vils et abjects, 
que les extases et ravissemens qu'elle eut si souvent, qui ne luy 
furent peut-estre donnez qu'en récompense de cette humilité et 
abjection. Or, la meditation estoit telle : elle s'imaginoit qu'ap- 
prestant pour son pere, elle apprestoit pour Nostre-Seigneur, 
comme une autre saincte Marthe; que sa mere tenoit la place de 
Nostre-Dame et ses freres le lieu des Apostres, s'excitant en cette 
sorte de servir en esprit toute la cour celeste, et s'employant à 
ces chetifs services avec une grande suavité, parce qu'elle sçavoit 
la volonté de Dieu estre telle. J'ay dit cet exemple, ma Philotée, 
affin que vous sçachiez combien il importe de bien dresser toutes 
nos actions, pour viles qu'elles soient, au service de sa divine 
Majesté. 

Pour cela je vous conseille, tant que je puis, d'imiter cette 
femme forte que le grand Salomon a tant louée, laquelle, comme 
il dit, mettoit la main à choses fortes, genereuses et relevées, et 
neantmoins ne laissoit pas de filer et tourner le fuseau : e//e a 
mis la main à chose forte, et ses doigts ont prins le fuseau. 
Mettez la main à chose forte, vous exerçant à l'orayson et medi- 
lation, à l'usage des sacremens, à donner de l'amour de Dieu 
aux ames, à respandre de bonnes inspirations dedans les cœurs, 
et enfin à faire des œuvres grandes et d'importance, selon vostre 
vacation ; mais n'oubliez pas aussi vostre fuseau et vostre que- 
nouille, c'est-à-dire prattiquez ces petites et humbles vertus, 
lesquelles, comme fleurs, croissent au pied de la croix, le service 
des pauvres, la visitation des malades, le soin de la famille, avec 
les œuvres qui dependent d'iceluy, et l'utile diligence qui ne 
vous laissera point oysive : et parmy toutes ces choses-là, entre- 
jettez de pareilles considerations à celles que je viens de dire de 
saincte Catherine. 

Les grandes occasions de servir Dieu se presentent rarement, 
mais les petites sont ordinaires : or qui sera fidelle en peu de 
chose, dit le Sauveur mesme, on l’establira sur beaucou. 

Faites donc toutes choses au nom de Dieu, et toutes choses se- 
ront bien faites : soit que vous mangiez, soit que vous beuviez, 
soit que vous dormiez, soit que vous vous recreiez, soit que vous 
tourniez la broche. pourveu que vous sçachiez bien mesnager vos 
affaires, vous profiterez beaucoup devant Dieu, faysant toutes ces 
choses, parce que Dieu veut que vous les fassiez. 


CHAPITRE XXXVI. 


QU'IL FAUT AVOIR L'ESPRIT JUSTE ET RAISONNABLE. 


Nous ne sommes hommes que par la raison, et c'est pourtant 
chose rare de treuver des hommes vrayement raisonnables, 
d'autant que l'amour-propre nous detraque ordinairement de la 
raison, nous conduisant insensiblement à mille sortes de petites, 
mains dangereuses injustices et iniquitez, qui, comme les petits 
renardeaux, desquels il est parlé aux Cantiques, demolissent 
les vignes : car d'autant qu'ils sont petits, on n'y prend pas garde, 
et parce qu'ils sont en quantité, ils ne laissent pas de beaucoup 
nuyre. Ce que je m'en vay vous dire sont-ce pas iniquitós et 
desraisons? 

Nous accusons pour peu le prochain, et nous nous excusons 
en beaucoup; nous voulons vendre fort cher, et achepter à bon 
marché; nous voulons que l'on fasse justice en Ja maison d'au- 
truy, et chez nous misericorde et connivence ; nous voulons que 
l'ón prenne en bonne part nos parolles, et sommes chatoüilleux 
et doüillets à celles d'autruy; nous voudrions que le prochain 
nous laschast son bien en le payant, n'est-il pas juste qu'il le 
garde en nous laissant nostre argent? nous luy sçavons mauvais 
gré de quoy il ne nous veut pas accommoder, n'a-t-il pas plus de 
raison d'estre fasché de quoy nous le voulons incommoder? 

Si nous affectionnons un exercice, nous mesprisons tout le 
reste, et contrerollons tout ce qui ne vient pas à nostre goust. 
S'il y & quelqu'un de nos inferieurs qui n'ayt pas bonne grace, 
ou sur lequel nous ayons une fois mis la dent, quoy qu'il fasse, 
nous le recevons à mal, nous ne cessons de le contrister, et tous- 
jours nous sommes à le calanger (1). Au contraire, si quelqu'un 
nous est aggreable d'une grace sensuelle, il ne fait rien que nous 
n'excusions. Il y a des enfans vertueux, que leurs peres et meres 
ne peuvent presque voir, pour quelque imperfection corporelle; il 
y en a des vicieux qui sont les favoris, pour quelque grace corpo- 
relle. En tout, nous preferons les riches aux pauvres, quoy qu'ils 


(1) Tourmenter, bousculer. 

ne soyent, ny de meilleure condition, ny si vertueux : nous pre- 
ferons mesme les mieux vestus. Nous voulons nos droicts exac- 
tement, et que les autres soyent courtois en l'exaction des leurs; 
nous gardons nostre rang pointilleusement, et voulons que les 
autres soyent humbles et condescendans; nous nous playgnons 
aysement du prochain, et ne voulons qu'aucun se playgne de 
nous ; ce que nous faysons pour autruy nous semble tousjours 
beaucoup, ce qu'il faict pour nous n'est rien, ce nous semble : 
bref, nous sommes comme les perdrix de Paphlagonie qui ont 
deux cœurs ; car nous avons un cœur doux, gracieux et cour- 
tois en nostre endroict, et un cœur dur. severe et rigoureux en- 
vers le prochain. Nous avons deux poids, l'un pour peser nos 
commoditez avec le plus d'avantage que nous pouvons, l'autre 
pour peser celles du prochain, avec le plus de desadvantage 
qu'il se peut. Or, comme dit l'Escriture, les levres trompeuses 
ont parlé en un cœur et un cœur, c'est-à-dire, elles ont deux 
cœurs ; et d'avoir deux poids, l'un fort pour recevoir, et l'autre 
foible pour delivrer, c'est chose abominable devant Dieu. 

Philotée, soyez esgale et juste en vos actions. Mettez-vous 
tousjours en la place du prochain, et le mettez en la vostre, et 
ainsi vous jugerez bien; rendez-vous vendeuse en acheptant. et 
achepteuse en vendant, et vous vendrez et achepterez justement. 
Toutes ces injustices sont petites, parce qu'elles n'obligent pas 
à restitution, d'autant que nous demeurons seulement dans les 
termes de la rigueur en ce qui nous est favorable; mais elles ne 
laissent pas de nous obliger à nous en amender, car ce sont des 
grands deffauts de raison et de charité : et au bout de là ce ne 
sont que des tricheries; car on ne perd rien à vivre genereuse- 
ment, noblement, courtoisement, et avec un cœur loyal, esgal 
et raisonnable. Ressouvenez-vous donc, ma Philotée, d'examiner 
souvent vostre cceur, s'il est tel envers le prochain, comme vous 
voudriez que le sien fust envers vous, si vous estiez en sa place, 
car voilà le poinct de la vraye raison. Trajan, estant censeuré 
par ses confidens, de quoy il rendoit, à leur advis, la majesté 
imperiale trop accostable : Oüy dea! dit-il, ne dois-je pas estre 
tel empereur à l'endroict des particuliers, que je desirerois ren- 
contrer un empereur, si j'estois particulier moy-mesme ? 

CHAPITRE XXXVII. 


DES DESIRS. 


Cuascun sçayt qu'il se faut garder des desirs des choses vi- 
cieusés; car le desir du mal nous rend mauvais. Mais je vous dy 
de plus, ma Philotée, ne desirez point les choses qui sont dan- 
gereuses à l'ame, comme sont les bals, les jeux, et tels autres 
passe-tems, ny les honneurs et charges, ny les visions et ex- 
tases; car il y a beaucoup de peril, de vanité et de tromperie en 
telles choses. Ne desirez pas les choses fort esloignées, c'est-à- 
dire, qui ne peuvent arriver de long-tems, comme font plusieurs 
qui, par ce moyen, lassent et dissipent leurs cceurs inutilement, 
et se mettent en danger de grande inquietude. Si un jeune homme 
desire fort d'estre pourveu de quelque office, avant que le tems 
soit venu, de quoy, je vous prie, luy sert ce desir? Si une femme 
mariée desire d'estre religieuse, à quel propos? Si je desire 
d'achepter le bien de mon voisin, avant qu'il soit prest à le 
vendre, ne perds-je pas mon tems en ce desir? Si estant malade. 
je desire prescher ou dire la saincte messe, visiter les autres 
malades, et faire les exercices de ceux qui sonten santé, ces 
desirs ne sont-ils pas vains, puis qu'en ce tems-là il n'est pas 
en mon pouvoir de les effectuer? et cependant ces desirs inutiles 
occupent la place des autres que je devrois avoir : d'estre bien 
patient, bien resigné, bien mortifié, bien obeyssant, et bien 
doux en mes souffrances, qui est ce que Dieu veut que je prat- 
tique pour lors. Mais nous faysons ordinairement des desirs de 
femmes grosses, qui veulent des cerises fraisches en automne, et 
des raisins freis au printems. 

Je n'approuve nullement qu'une personne attachée à quelque 
devoir ou vacation, s'amuse à desirer une autre sorte de vie. 
que celle qui est convenable à son devoir, ny des exercices in- 
compatibles à sa condition presente; car cela dissipe le cœur, 
et l'allanguit és exercices necessaires. Si je desire la solitude des 
chartreux, je perds mon tems, et ce desir tient la place de 
celuy que je dois avoir, de me bien employer à mon office pre- 
sent. Non, je ne voudrois pas mesmement que l'on desirast 
d'avoir meilleur esprit, ny meilleur jugement, car ces desirs 
sont frivoles, et tiennent la place de celuy que chascun doit avoir, 
de cultiver le sien tel qu'il est; ny que l'on desire les moyens 
de servir Dieu, que l'on n'a pas, mais que l'on employe fidelle- 
ment ceux qu'on a. Or, cela s'entend des desirs qui amusent le 

cœur : car quant aux simples souhaits, ils ne font nulle nuisance, 
pourveu qu'ils ne soient pas frequens. 

Ne desirez pas les croix, sinon à mesure que vous aurez bien 
supporté celles qui se seront presentées; car c'est un abus de 
desirer le martyre, et n'avoir pas le courage de supporter une 
injure. L'ennemy nous procure souvent des grands desirs pour 
des objets absens ,et qui ne se presenteront jamais, affin de 
divertir nostre esprit des objets presens, esquels, pour petits 
qu'ils soient, nous pourrions fayre grand profit. Nous combat- 
tons les monstres d'Afrique en imagination, et nous nous laissons 
tuer en effect aux menus serpens qui sont en nostre chemin, à 
faute d'attention. 

Ne desirez point les tentations, car ce seroit temerité ; mais 
employez vostre cœur à les attendre courageusement, et à vous 
en deffendre quand elles arriveront. 

La varieté des viandes (si principalement la quantité en est 
grande) charge tousjours l'estomach . et si il est foible, elle 
le ruine. Ne remplissez pas vostre ame de beaucoup de desirs, 
ny mondains, car ceux-là vous gasteroient du tout, ny mesme 
spirituels, car ils vous embarrasseroient. Quand nostre ame est 
purgée, se sentant deschargée de mauvaises humeurs, elle a un 
appetit fort grand des choses spirituelles, et comme toute af- 
famée, elle se met à desirer mille sortes d'exercices de pieté, de 
mortification, de penitence, d'humilité, de charité, et d'orayson. 
C'est bon signe, ma Philotée, d'avoir ainsi bon appetit; mais 
regardez si vous pourrez bien digerer tout ce que vous voulez 
manger. Choisissez donc, par l'advis de vostre pere spirituel, 
entre tant de desirs, ceux qui peuvent estre prattiquez, et 
executez maintenant ceux-là, faites-les bien valoir : cela fait, 
Dieu vous en envoyera d’autres, lesquels aussi en leurs saisons 
vous prattiquerez, et ainsi vous ne perdrez pas le tems en de- 
sirs inutiles. Je ne dy pas qu'il faille perdre aucune sorte de 
bons desirs, mais je dy qu'il les faut produire par ordre, et 
ceux qui ne peuvent esire effectuez presentement, il les faut 
serrer en quelque coing du cceur, jusques à ce que leur tems soit 
venu, et cependant effectuer ceux qui sont meurs et de saison; 
ce que je ne dy pas seulement pour les spirituels, mais pour les 
mondains : sans cela nous ne sçaurions vivre qu'avec inquietude 
et empressement. 

CHAPITRE XXXVIII. 


ADVIS POUR LES GENS MARIEZ. 


LE mariage est un grand sacrement, je dy en Jesus-Christ, et 
en son Eglise : il est honnorable à tous, en tous, et en tout, 
c'est-à-dire en toutes ses parties. A tous, car les vierges mesmes 
le doivent honorer avec humilité; en tous, car i! est esgalement 
sainct entre les pauvres comme entre les riches; en tout, car 
son origine, sa fin, ses ulilitez, sa forme et sa matiere sont 
sainctes. C'est la pepiniere du christianisme, qui remplit la, 
terre de fidelles, pour accomplir au ciel le nombre des esleus ; 
si que la conservation du bien du mariage, est extremement 
importante à la respublique; car c'est la racine et la source de 
tous ses ruisseaux. 

Pleust à Dieu que son Fils bien-aymé, fust appellé à toutes les 
nopces, comme il fut à celles de Cana! le vin des consolations et 
benedictions n'y manqueroit jamais : car ce qu'il n'y en a pour 
l'ordinaire qu'un peu au commencement, c'est d'autant qu'en 
lieu de Nostre-Seigneur, on y fait venir Adonis; et Venus, en 
lieu de Nostre-Dame. Qui veut avoir des agnelets beaux et mou- 
chetez, comme Jacob, il faut comme luy presenter aux brebis, 
quand elles s'assemblent pour parier (1), de belles baguettes de 
diverses couleurs; et qui veut avoir un heureux succez au 
mariage, devroit en ses nopces se representer la saincteté et 
dignité de ce sacrement : mais en lieu de cela, i! y arrive mille 
desreglemens en passe-tems, festins et parolles; ce n'est donc 
pas merveille si les effects en sont desreglez. 

J'exhorte surtout les mariez à l'amour mutuel que le Sainct- 
Esprit leur recommande tant en l'Escriture. O mariez ! ce n'est 
rien de dire : Aymez-vous l'un l'autre del'amour naturel, car les 
paires de tourterelles font bien cela ; ny dedire : Aymez-vous d'un 
amour humain, car les payens ont bien prattiqué cet amour-là ; 
mais je vous dy, apres le grand Apostre : Marys, aimez vos 
femmes, comme Jesus-Christ ayme son Eglise. O femmes, 
aymez vos marys, comme l'Eglise ayme son Sauveur. Ce fut 
Dieu qui amena Eve à nostre premier pere Adam, et la luy donna 
& femme : c'est aussi Dieu, mes amys, qui, de sa main invisible, 
a fait le nœud du sacré lien de vostre mariage, et qui vous a 
donné les uns aux autres : pourquoy ne vous cherissez-vous 
d'un amour tout sainct, tout sacré , tout divin? 

Le premier effect de cet amour, c'est l'union indissoluble de vos 


(1) S'accoupler. 

cœurs. Si on colle deux pieces de sapin ensemble, pourveu que 
la colle soit fine, l'union en sera si forte, qu'on fendroit beaucoup 
plutost les pieces és autres endroicts qu'en l'endroict de leur 
conjonction; mais Dieu conjoinct le mary à la femme en son 
propre sang : c'est pourquoy cette union est si forte, que plutost 
l'ame se doit separer du corps de l'un et de l'autre, que non pas 
le mary de la femme. Or, cette union ne s'entend pas principale- 
ment du corps, ains du cœur, de l'affection et de l'amour. 

Le second effect de cet amour doit estre la fidellité inviolable 
de l'un à l'autre. Les cachets estoient anciennement gravez és 
anneaux que l'on portoit aux doigts, comme mesme l'Escriture 
saincte tesmoigne ; voicy doncques le secret de la ceremonie que 
l'on fait és nopces. L'Eglise, par la main du prestre, benit un an- 
neau, et le donnant premierement à l'homme tesmoigne qu'elle 
scelle et cachette son cœur par ce sacrement, affin que jamais 
plus ny le nom, ny l'amour d'aucune autre femme ne puisse 
entrer en iceluy, tandis que celle-là vivra, laquelle luy a esté don- 
née. Puis l'espoux remet l'anneau en la main de la mesme es- 
pouse, affin que reciproquement elle scache que jamais son cœur 
ne doit recevoir de l'affection pour aucun autre homme, tandis que 
celuy vivra sur terre, que Nostre-Seigneur vient de luy donner. 

Le troisiesme fruict du mariage, c'est la production et legi- 
time nourriture des enfans. Ce vous est grand honneur, ó ma- 
riez, dequoy Dieu, voulant multiplier les ames qui le puissent 
benir et loüer à toute elernité, il vous rend les cooperateurs 
d’une si digne besongne, par la production des corps, dans les- 
quels il respand , comme gouttes celestes, les ames en les creant, 
comme il les crée en les infusant dedans les corps. 

Conservez doncques, ô marys, un tendre, constant et cordial 
amour envers vos femmes : pour cela la femme fut tirée du 
costé plus proche du cœur du premier homme, affin qu'elle fust 
aymée de luy cordialement et tendrement. Les imbecillitez et 
infirmitez, soit du corps, soit de l'esprit de vos femmes ne vous 
doivent provoquer à uulle sorte de desdains, ains plutost à une 
douce et amoureuse compassion, puisque Dieu les a creées telles, 
affin que dependant de vous, vous en receussiez plus d'honneur 
et de respect, et que vous les eussiez tellement pour compaignes, 
que vous en fussiez neantmoins les chefs et superieurs. Et vous, 
ô femmes, aymez tendrement, cordialement , mais d'un amour 
respectueux et plein de reverence, les marys que Dieu vous a 
donnez : car vrayement Dieu, pour cela, les a creez d'un sexe plus 
vigoureux et predominant, et a voulu que la femme fust une 

dependance de l'homme, un os de ses os, une chair de sa chair, 
et qu'elle fust produite d'une coste d'iceluy ; tirée de dessous ses 
bras, pour monstrer qu'elle doit estre sous la main et conduite 
du mary : et toute l'Escriture saincte vous recommande estroite- 
ment cette subjection, laquelle neantmoins la mesme Escriture 
vous rend douce, non-seulement voulant que vous vous y ac- 
commodiez &vec amour, mais ordonnant à vos marys qu'ils 
l'exercent avec grande dilection, tendreté et suavité : Marys, 
dit S. Pierre, portez-vous discrettement avec vos femmes, 
comme avec un vaisseau plus fragile, leur portant honneur. 

Mais tandis que je vous exhorte d'aggrandir de plus en plus ce 
reciproque amour que vous vous devez, prenez garde qu'il ne se 
convertisse point en aucune sorte de jalousie : car il arrive sou- 
vent que, comme le ver s'engendre de la pomme la plus delicate 
etla plus meure , aussi la jalousie naist en l'amour le plus ardent 
et pressant des mariez, duquel neantmoins il gaste et corrompt la 
substance; car, petit à petit, il engendre les noises, dissensions et 
divorces. Certes, la jalousie n'arrive jamais oü l'amitié est reci- 
proquement fondée sur la vraye vertu : c’est pourquoy elle est 
une marque indubitable d'un amour aucunement sensuel, gros- 
sier, et qui s'est addressé en lieu où il a rencontré une vertu 
manque (1), inconstante, et subjette à defiance. C'est doncques 
une sotte ventance d'amitié que de la vouloir exalter par la ja- 
lousie : car la jalousie est voirement marque de la grandeur et 
grosseur de l'amitié, mais non pas de la bonté, pureté et per- 
fection d'icelle, puisque la perfection de l'amitié presuppose l'as- 
seurance de la vertu de la chose qu'on ayme, et la jalousie en 
presuppose l'incertitude. 

Si vous voulez, ô marys, que vos femmes vous soient fidelles, 
faites-leur en voir la leçon par vostre exemple : Avec quel front, 
dit S. Gregoire Nazianzene, voulez-vous exiger (a pudicité de 
vos femmes, si vous-mesmes vivez en impudicité ? comme leur 
demandez-vous ce que vous ne leur donnez pas? Voulez-vous 
qu'elles soient chastes? comportez-vous chastement envers elles. 
Et comme dit S. Paul: Qu'un chascun sçache posseder son vais- 
seau en sanctification. Que si, au contraire, vous-mesmes leur 
apprenez les fripponneries, ce n'est pas merveille que vous 
ayez du deshonneur en leur perte; mais vous, ó femmes, des- 
quelles l'honneur est inseparablement conjoinct avec la pudicité 
et honnesieté, conservez jalousement vostre gloire, et ne per- 
mettez qu'aucune sorte de dissolution ternisse la blancheur de 
vustre reputation. 


(4) Manchotte. 

Craignez toutes sortes d'attaques , pour petites qu'elles soient; 
ne permettez jamais aucune muguetterie autour de vous. Qui- 
conque vient loüer vostre beauté et vostre grace vous doit estre 
suspect : car quiconque louë une marchandise qu'il ne peut 
achepter, il est pour l'ordinaire grandement tenté de la desrober. 
Maissi, à vostre loüange, quelqu'un adjouste le mespris de vostre 
mary, il vous offense infiniment : car la chose est si claire, que 
non-seulement il vous veut perdre, mais vous tient desjà pour 
demy perdue, puisque la moitié du marché est fait avec le 
second marchand, quand on est degousté du premier. Les dames, 
tant anciennes que modernes, ont accoustumé de pendre des 
perles en nombre à leurs oreilles, pour le playsir, dit Pline, 
qu'elles ont à les sentir grilloter s'entre-touchant l'une l'autre. 
Mais quant à moy, qui sçay que le grand amy de Dieu Isaac en- 
voya des pendans d'oreilles pour les premieres arrhes de ses 
amours à la chaste Rebecca, je croy que cet ornement mystique 
signifie que la premiere partie qu'un mary doit avoir d'une 
femme, et que la femme luy doit fidellement garder, c'est l'o- 
reille, affin que nul langage ou bruit n'y puisse entrer, sinon le 
doux et amiable grillotis des parolles chastes et pudiques, qui 
sont les perles orientales de l'Evangile. Car il se faut tousjours 
ressouvenir que l'on empoisonne les ames par l'oreille, comme 
les corps par la bouche. 

L'amour et la fidellité joinctes ensemble engendrent tousjours 
la privauté et confiance : c'est pourquoy les saincts et sainctes 
ont usé de beaucoup de reciproques caresses en leur mariage: 
caresses vrayement amoureuses, mais chastes, tendres, mais 
sinceres. 

Ainsi Isaac et Hebecca, le plus chaste pair des mariez de 
l'ancien tems, furent veus par la fenestre se caresser, en telle 
sorte, qu'encore qu'il n'y eust rien de deshonneste, Abimelech 
cognut bien qu'ils ne pouvoient estre sinon mary et femme. Le 
grand S. Louys, esgalement rigoureux à sa chair et tendre en 
l'amour de sa femme, fut presque blasmé d'estre abondant en 
telles caresses: bien qu’en verité il meritast plutost loüange, de 
scavoir demettre son esprit martial et courageux à ces menus 
offices requis à la conservation de l'amour conjugal : car, bien 
que ces petites demonstrations de pure et franche amitié ne lient 
pas les cœurs, elle les approchent neantmoins, et servent d'un 
ageancement aggreable à la mutuelle conversation. 

Saincte -Monique estant grosse du grand S. Augustin , le dedia 
par plusieurs offres à la religion chrestienne et au service de la 

gloire de Dieu, ainsi que luy-mesme le tesmoigne, disant « que 
» desja il avoit gousté Ie sel de Dieu dans le ventre de sa mere. » 
C'est un grand enseignement pour les femmes chrestiennes d'of- 
frir à la divine Majesté les fruicts de leurs ventres , mesme avant 
qu'ils en soient sortis : car Dieu , qui accepte les oblations d'un 
cœur humble et volontaire, seconde pour l'ordinaire les bonnes 
affections des meres en ce tems-là, tesmoins Samuél, S. Tho- 
mas d'Aquin, S. André de Fiesole, et plusieurs autres. La mere 
de S. Bernard, digne mere d'un tel fils, prenant ses epfans en 
ses bras, incontinent qu'ils estoient nez, les offroit à Jesus-Christ, 
et dés-lors les aymoit avec respect, comme chose sacrée et que 
Dieu luy avoit confiée; ce qui luy reüssit si heureusement, 
qu'enfin ils furent tous sept tres-saincts. Mais les enfans estant 
venus au monde, et commengant à se servir de la raison, les 
peres et meres doivent avoir un grand soin de leur imprimer la 
crainte de Dieu au cœur. La bonne reyne Blanche Git ardemment 
cet office à l'endroict du roy S. Louys son fils ; car elle luy disoit 
souventesfois : J’aymerois trop mieux, mon cher enfant, vous 
voir mourir devant mes yeuz, que de vous voir commettre un 
seul peché mortel. Ce qui demeura tellement gravé en l'ame de 
ce sainct fils, que comme luy-mesme racontoit, i} ne fut jour de 
sa vie auquel il ne luy en souvint, met(ant peine, tant qu'il luy 
estoit possible, de bien garder cette divine doctrine. Certes, 
les races et generations sont appellées en nostre langage, mai- 
sons, eL les Hebrieux mesmes appellent la generation des enfans, 
edification de maison; car c'est en ce sens qu'il est dit que Dieu 
edifia des maisons aux sages-femmes d'Egypte : or, c'est pour 
monstrer que ce n'est pas faire une bonne maison, de fourrer 
beaucoup de biens mondains en icelle, mais de bien eslever les 
enfans en la crainte de Dieu, et en la vertu. 

En quoy on ne doit espargner aucune sorte de peine ny de 
travaux, puisque les enfans sont la couronne du pere et de la 


mere. 
Ainsi S" Monique combatlit avec tant de ferveur et de cons- 


lance les mauvaises inclinations de S. Augustin, que l'ayant 
suivy par mer et par terre, elle le rendit plus heureusement en- 
fant de ses larmes par la conversion de son ame, qu'il n'avoit 
esté enfant de son sang par la generation de son corps. 

S. Paul laisse en partage aux femmes le soin de la maison: 
C'est pourquoy plusieurs ont cette veritable opinion que leur 
devotion est plus fructueuse à la famille que celle des marys, qui, 
ne faysant pas une si ordinaire residence entre les domestiques, 

ne peuvent pas par consequent les addresser si aysement à la 
vertu. À cette consideration, Salomon, en ses Prophetes, fait de- 
pendre le bon-heur de toute la maison du soin et industrie de 
cette femme forte qu'il descrit. 

Il est dit en la Genese qu'Isaac, voyant sa femme Rebecca 
sterile, pria le Seigneur pour elle, ou selon les Hebrieux, il pria 
le Seigneur vis-à-vis d'elle, parce que l'un prioit d'un costé de 
l'oratoire, et l'autre de l'autre : aussi l'orayson du mary faite 
en cette façon fut exaucée. C'est la plus grande et la plus fruc- 
tueuse union du mary et de la femme que celle qui se fait en 
la saincte devotion, à laquelle ils se doivent entreporter l'un 
l'autre à l'envy. Il y a des fruicts, comme le coing, qui, pour 
l'aspreté de leur suc, ne sont gueres aggreables qu'en confiture; il 
y en a d'autres qui, pour leur tendreté et delicatesse, ne peuvent 
durer s'ils ne sont aussi confits, comme les cerises et abricots : 
ainsiles femmes doivent souhaitter que leurs marys soyent confits 
au sucre de la devotion, car l'homme sans la devotion est un 
animal severe, aspre et rude; et les marys doivent souhaitter que 
leurs femmes soyent devotes, car, sans la devotion, la femme est 
grandement fragile et subjette à decheoir ou ternir en la vertu. 
S. Paul a dit que l'homme infidelle est sanctifié par la femme 
fidelle, et la femme infidelle par l'homme fidelle, parce qu'en 
celte estroite alliance du mariage, l'un peut aysement tirer l'autre 
à la vertu. Mais quelle benediction est-ce, quand l'homme et la 
femme fidelles se sanctifient l'un l'autre en une vraye crainte du 
Seigneur! 

Au demeurant, le support mutuel de l'un pour l'autre doit 
estre si grand, que jamais tous deux ne soyent courroucez en- 
semble, et tout-à-coup, affin qu'entre eux il ne se voye de la 
dissension, et du debat. Les mouches à miel ne peuvent s'arres- 
ter en lieu où les echos, retentissemens, et redoublemens de voix 
se font; ny le Sainct-Esprit, certes, en une maison en laquelle 
il y &yt du debat, des repliques et redoublemens de crieries et 
altercaiions. 

S. Gregoire Nazianzene tesmoigne que de son tems les mariez 
faysoient feste au jour anniversaire de leur mariage. Certes, 
j approuverois que cette coustume s'introduisist, pourveu que ce 
ne fust point avec des appareils de recreations mondaines -et 
sensuelles, mais que les marys et femmes, confessez et commu- 
niez en ce jour-là, recommandassent à Dieu, plus fervemment 
qu'à l'ordinaire, le progrez de leur mariage, renouvellant les 
bons propos de le sanctifier de plus en plus par une reciproque 

amitié et fidellité, et reprenant haleine en Nostre-Seigneur, pour 
le support des charges de leur vocation. 


CHAPITRE XXXIX. 


DE L'HONNESTETÉ DU LiCT NUPTIAL. 


Le lict nuptial doit estre immaculé, comme l'Apostre l'appelle, 
c'est-à-dire exempt d'impudicitez, et autres soüilleures prophanes. 
Aussi le sainct mariage fut premierement institué ‘dedans le 
paradis terrestre, où jamais jusques à l'heure il n'y avoit eu au- 
cun desreglement de la concupiscence, ny chose deshonneste. 

Il y a quelque ressemblance entre les voluptez honteuses, et 
celles du manger : car toutes deux regardent la chair, bien que 
les premieres, à raison de leur vehemence brutale, s'appellent 
simplement charnelles. J'expliqueray doncques ce que je ne puis 
pas dire des unes par ce que je diray des autres. 

1* Le manger est ordonné pour conserver les personnes : or, 
comme manger simplement pour nourrir et conserver la per- 
sonne est une bonne chose, saincte et commandée, aussi ce qui 
est requis au mariage, pour la production des enfans et la mul- 
tiplication des personnes, est une bonne chose et tres-saincte; 
car c'est la fin principale des nopces. 

2° Manger, non point pour conserver la vie, mais pour conser- 
ver la mutuelle conservation et condescendance que nous nous 
devons les uns aux autres, c'est chose grandement juste et hon- 
nesle : et de mesme la reciproque et legitime satisfaction des 
parties au sainct mariage, est appellée par S. Paul devoir; mais 
devoir si grand, qu'il ne veut pas que l'une des parties s'en 
puisse exempter sans le libre et volontaire consentement de 
l'autre, non pas mesme pour les exercices de la devotion, ce qui 
m'a fait direle mot que j'ay mis au chapitre de la Saincte Com- 
munion pour ce regard : combien moins donc peut-on s'en 
exempter pour dés capricieuses pretentions de vertu, ou pour 
les choleres et dedains! 

8* Comme ceux qui mangent pour le devoir de la mutuelle 
conservation doivent manger librement, et non pas comme par 
force; et de plus s'essayer de tesmoigner de l’appetit : aussi le 
devoir nuptial doit estre tousjours rendu fidellement, franche- 
ment, et tout de mesme comme si c'estoit avec esperance de la 
production des enfans, encore que pour quelque occasion on 
n'eust pas telle esperance. 

4° Manger, non point pour les deux premieres raisons; mais 

simplement pour contenter l'appetit, c'est chose supportable. 
mais non pas pourtant loüable : car le simple playsir de l'appetit 
sensuel ne peut estre l'objet suffisant pour rendre une action 
loüable, il suffit bien si elle est supportable. 
$^ Manger, non point par simple appetit; mais par excez et 
dereglement, c'est chose plus ou moins vituperable, selon que 
l'excez est grand ou petit. 
6° Or, l'excez du manger ne consiste pas seulement en la trop 

grande quantité, mais aussi en la façon et maniere de manger. 
C'est grand cas, chere Philotée, que le miel, si propre et salu- 
taire aux abeilles, leur puisse neantmoins estre si nuysible, que 
quelquesfois il les rend malades, comme quand elles en mangent 
trop au printems : car cela leur donne le flux de ventre, et quel- 
quefois il les fait mourir inevitablement, comme quand elles sont 
emmiellées par le devant de leur teste et de leurs aislerons. A la 
verité, le commerce nuptial, qui est si sainct, si juste, si re- 
commandable, si utile à la respublique, est neantmoins, en cer- 
tain cas, dangereux à ceux qui le praltiquent : car quelquesfois 
il rend leurs ames grandement malades de peché veniel, comme 
il arrive par les simples excez; et quelquesfois il les fait mourir 
parle peché mortel, comme il arrive lors que l'ordre estably 
pour la production des enfans est violé et perverty : auquel cas, 
selon qu'on s'esgare plus ou moins de cet ordre, les pechez se 
treuvent plus ou moins execrables, mais tousjours mortels. Car 
d'autant que la procreation des enfans est la premiere et princi- 
. pale fin du mariage, jamais on ne peut loysiblement se departir 
de l'ordre qu'elle acquiert, quoy que pour quelqu'autre accident 
elle ne puisse pas pour lors estre effectuée, comme il arrive 
quand la sterilité, ou la grossesse desjà survenuë empeschent la 
production et generation. Car, en ces occurrences, le commerce 
corporel ne laisse pas de pouvoir estre juste et sainct, moyen- 
nant que les regles de la generation soient suivies, aucun acci- 
dent ne pouvant jamais prejudicier à la loy que la fin principale 
du mariage a imposée. Certes, l'infasme et execrable action 
qu'Onam faysoit en son mariage, estoit detestable devant Dieu, 
ainsi que dit le sacré texte au 38" chapitre de la Genese; et bien 
que quelques heretiques de nostre aage, cent fois plus blasmables 
que les cyniques (desquels parle S. Hierosme sur l'epistre aux 
Ephesiens) ayent voulu dire que c'estoit la perverse intention de 
ce meschant qui deplaysoit à Dieu, l'Escriture toutesfois parle 
autrement, et asseure en particulier que la chose mesme qu'il 
faisoit estoit detestable et abominable devant Dieu. 

1° C'est une vraye marque d'un esprit truand, vilain, abject 
et infasme, de penser aux viandes et à la mangeaille avant le 
tems du repas; et encore plus, quand apres iceluy on s'amuse 
au playsir que l'on a prins à manger, s'y entretenant par parolles 
et pensées, et veautrant son esprit dedans le souvenir de la 
volupté que l'on a eue en avallant les morceaux, comme font 
ceux qui, devant disner, tiennent leur esprit en broche, et apres 
disner dans les plats, gens dignes d'estre soüillars de cuisine, 
« qui font, comme dit S. Paul, un Dieu de leur ventre : » les 
gens d'honneur ne pensent à la table qu'en s'asseant, et apres 
le repas se lavent les mains et la bouche, pour n'avoir plus ny 
le goust ny lodeur de ce qu'ils ont mangé. L'elephant n'est 
qu'une grosse beste, mais la plus digne qui vive sur la terre, 
et qui a le plus de sens : je vous veux dire un trait de son hon- 
nesteté. Il ne change jamais de femelle, et ayme tendrement 
celle qu'il a choysie, avec laquelle neantmoins il ne parie que 
de trois ans en trois ans, et cela pour cinq jours seulement, et si ` 
secretement, que jamais il n'est veu en cet acte; mais il est 
bien veu pourtant le sixiesme jour, auquel avant toute chose 
il va droict à quelque riviere, en laquelle il se lave entierement 
tout le corps, sans vouloir aucunement retourner au troupeau, 
qu'il ne se soit auparavant purifié. Ne sont-ce pas de belles et 
honnestes humeurs d'un tel animal, par lesquelles il invite les 
maryez à ne point demeurer engagez d'affection aux sensualitez 
et voluptez que selon leur vocation.ils auront exercées; mais, 
icelles passées, de s'en laver le cœur et l'affection et de s'en 
purifier au plus tost, pour par apres, avec toute liberté d'esprit, 
prattiquer les autres actions plus pures et relevées? En cet advis 
consiste la parfaicte prattique de l'excellente doctrine que S. 
Paul donne aux Corinthiens : Le tems est court, dit-il, reste 
que ceux qui ont des femmes soient comme n'en ayant point. 
Car, selon S. Gregoire, celuy a une femme comme n'en ayant 
point, qui prend tellement les consolations corporelles avec elle, 
que pour cela il n'est point detourné des pretentions spirituelles. 
Or, ce qui se dit du mary, s'entend reciproquement de la femme. 
Que ceuz qui usent du monde, dit le mesme apostre, soient 
comme n'en usant point. Que tous doncques usent du monde, 
un chascun selon sa vocation; mais en telle sorte, que n'y 
engageant point l'affection, on soit aussi libre et prompt à servir 
Dieu, comme si l'on n'en usoit point. C'est le grand mal de 
l'homme, dit S. Augustin, de vouloir joüyr des choses, des- 
quelles il doit seulement user; et de vouloir user de celles des- 

quelles il doit seulement joüyr. Nous devons joüyr des choses 
spirituelles et seulement user des corporelles, desquelles quand 
l'usage est converty en jouyssance, nostre ame raisonnable est 
aussi convertie en ame brutale et bestiale. Je pense avoir tout 
dit ce que je voulois dire, et fait entendre sans le dire, ce que 
je ne voulois pas dire. 


CHAPITRE XL. 


ADVIS POUR LES VEUFVES. 


S. PauL instruict tous les prelats en la personne de son Timo- 
thée, disant : Honore les veufves qui sont vrayement veufves. 
Or, pour estre vrayement veufve , ces choses sont requises : 

1° Que non-seulement la veufve soit veufve de corps, mais 
aussi de cœur, c'est-à-dire qu'elle soit resolué d'une resolution 
inviolable de se conserver en l'estat d'une chaste viduité. Car les 
veufves qui ne le sont qu'en attendant l'occasion de se remarier, 
ne sont separées des hommes que selon lá volupté du corps, mais 
elles sont desjà conjoinctes avec eux selon la volonté du cœur. 
Que si la vraye veufve, pour se confirmer en l'estat de viduité, 
veut offrir à Dieu en vœu son corps et sa chasteté, elle adjoustera 
un grand ornement à sa viduité, et mettra en grande asseurance 
sa resolution; car, voyant qu'apres le vœu il n'est plus en son 
pouvoir de quitter sa chasteté sans quitter le paradis, elle sera 
si jalouse de son dessein, qu'elle ne permettra pas seulement 
aux plus simples pensées de mariage d'arrester en son cœur un 
seul moment, si que ce vœu sacré mettra une forte barriere 
entre son ame et toute sorte de projets contraires à sa resolution. 
Certes, S. Augustin conseille extremement ce vœu à la veufve 
chrestienne; et l'ancien et docte Origene passe bien plus avant, 
car il conseille aux femmes mariées de se voüer et destiner à 
la chasteté viduale, en cas que leurs marys viennent à trespasser 
devant elles, affin qu'entreles playsirs sensuels qu'elles pour- 
ront avoir en leur mariage, elles puissent neantmoins joüyr du 
merite d'une chaste viduité, par le moyen de cette promesse 
anticipée. Le vœu rend les œuvres faites en suite d'iceluy plus 
aggreables à Dieu, fortifie le courage pour les fayre, et ne 
donne pas seulement à Dieu les œuvres, qui sont comme les 
fruicts de nostre bonne volonté, mais luy dedie encore la volonté 
mesme, qui est comme l'arbre de nos actions. Par la simple 
chasteté, nous prestons nostre corps à Dieu, retenant pourtant 
la liberté de le sousmettre d'autresfois aux playsirs sensuels : 

mais par le vœu de chasteté nous luy en faysons un don absolu 
el irrevocable, sans nous reserver aucun pouvoir de nous en 
dedire, nous rendant ainsi heureusement esclave de celuy, la 
servitude duquel est meilleure que toute royauté. Or, comme 
j'approuve infiniment les advis de ces deux grands personnages, 
aussi desirerois-je que les ames, qui seront si heureuses que de 
les vouloir employer, le fassent prudemment, sainctement et 
solidement, ayant bien examiné leurs courages, invoqué l'ins- 
piration celeste, et prins le conseil de quelque sage et devot 
directeur : car ainsi tout se fera plus fructueusement. 

2° Outre cela, il faut que ce renoncement de secondes nopces 
se fasse purement et simplement, pour, avec plus de pureté, 
contourner toutes ses affections en Dieu, et joindre de toutes 
parts son cœur avec celuy de sa divine Majesté. Car, si le desir 
de laisser les enfans riches, ou quelqu'autre sorte de pretention 
mondaine, arreste la veufve en viduité, elle en aura peut-estre la 
loüange; mais non pas certes devant Dieu, puisque devant Dieu 
rien ne peut avoir une veritable loüange, que ce qui est fait 
pour Dieu. 

3° Il faut de plus que la veufve, pour estre vrayement veufve, 
soit separée et volontairement destituée des contentemens pro- 
fanes. La veufve qui vit en delices, dit S. Paul, est morte en vi- 
vant. Vouloir estre veufve, et se playre neantmoins d'estre mu- 
guettée, caressée, cajolée; se vouloir treuver aux bals, aux danses 
et aux festins; vouloir estre parfumée, attifée et mignardée, 
C'est estre une veufve vivante quant au corps, mais morte quant 
à l'ame. Qu'importe-t-il, je vous prie, que l'enseigne du logis 
d'Adonis et de l'amour profane, soit faite d'aigrettes blanches 
perchées en guise de pennache, ou d'un crespe estendu en guise 
de rels autour du visage? ains souvent le noir est mis avec 
advantage de vanité sur le blanc, pour en rehausser la couleur : 
la veufve ayant fait essay de la façon avec laquelle les femmes 
peuvent playre aux hommes, jette de plus dangereuses amorces 
dedans leurs esprits. La veufve donc qui vit en ses folles delices, 
vivante est morte, et n'est à proprement parler qu'une idole de 
viduité. 

Le temps de retrancher est venu, la voiz de la tourterelle a 
esté oùye en nostre terre, dit le Cantique. Le retranchement 
des superfluilez mondaines est requis à quiconque veut vivre 
pieusement; mais il est surtout necessaire à la vraye veufve qui, 
comme une chaste tourterelle, vient tout fraischement de pleurer, 
gemir et lamenter la perte de son mary. Quand Noëmy revint de 

Moab en Bethleem, les femmes de la ville qui l'avoient cognue au 
commencement de son mariage s'entredisoient l'une à l'autre : 
N'est-ce point ici Noémy? mais elle respondit : Ne m'appelez 
point je vous prie, Noëmy (car No&my veut dire gracieuse et 
belle); ains appellez-moi Mara, car le Seigneur a rempli mon 
ame d'amertume; ce qu'elle disoit, d'autant que son mary luy 
estoit mort. Ainsi la veufve devote ne veut jamais estre appellée 
et estimée ny belle, ny gracieuse, se contentant d'estre ce que 
Dieu veut qu'elle soit, c'est-à-dire, humble et abjecte à ses yeux. 

Les lampes desquelles l'huyle est aromatique jettent une plus 
suave odeur quand on esteint leurs flammes : ainsi les veufves 
desquelles l'amour a*esté pur en leur mariage, respandent un 
plus grand parfum de vertu ei: chasteté quand leur lumiere, 
c'est-à-dire leur mary, est esteinte par la mort : d'aymer le mary 
tandis qu'il est en vie, c'est chose assez triviale entre les 
femmes; mais l'aymer tant, qu'apres la mort d'iceluy on n'en 
veüile point d'autre, c'est un rang d'amour qui n'appartient 
qu'aux vrayes veufves. Esperer en Dieu, tandis quele mary sert 
de support, ce n'est pas chose si rare; mais d'esperer en Dieu 
quand on est destitué de cet appuy , c'est chose digne de grande 
loüange. C'est pourquoy on cognoist plus aysement enla viduité 
la perfection des vertus que l'on a eués au mariage. 

La veufve laquelle a des enfans qui ont besoin de son addresse 
et conduitle , et principalement en ce qui regarde leur ame et 
l'establissement de leur vie, ne peut, ny ne doit en façon quel- 
conque les abandonner : car l'apostre S. Paul dit clairement 
qu'elles sont obligées à ce soin-là pour rendre la pareille à leurs 
peres et meres; et d'autant encore que si quelqu'un n'a soin des 
siens, et principalement de ceux de sa famille, il est pire qu'un 
infidelle. Mais si les enfans sont en estat de n'avoir pas besoin 
d'estre conduicts , la veufve alors doit ramasser toutes ses affec- 
tions et cogitations;pourles appliquer plus purement à son advan- 
cement en l'amour de Dieu. Si quelque force forcée n'oblige la 
conscience de la vraye veufve aux embarrassemens exterieurs, 
tels que sont les procez, je luy conseille de s'en abstenir du tout, 
et suivre la methode de conduire ses affaires qui sera plus pay- 
sible et tranquille, quoy qu'il ne semblast pas que ce fust la plus 
fructueuse. Car il faut que les fruicts du tracas soient bien grands 
pour estre comparables au bien d'une sainctetranquillité, laissant 
à part.que les procez et telles broüilleries dissipent le cœur, et 
ouvrent souventesfois la porte aux ennemys de la chasteté, tandis 
que pour complayre à ceux, de la faveur desquels on a besoin, 

on se met en des contenances indevoles et desaggreables à Dieu. 

L'orayson soit le continuel exercice de la veufve : car ne de- 
vant plus avoir d'amour que pour Dieu, elle ne doit non plus 
presque avoir des parolles que pour Dieu ; et comme le fer, qui 
estant empesché de suivre l'attraction de l'aymant à cause dela 
presence du diamant, s'eslance vers le mesme aymant, soudain 
que le diamant est esloigné, ainsi le cœur de la veufve qui ne 
pouvoit bonnement s'eslancer du tout en Dieu, ny suivre les 
attraicts de son divin amour, pendant la vie de son mary, doit 
soudain apres le trespas d'iceluy courir ardemment à l'odeur des 
parfums celestes, comme disant, à l'imitation de l'Espouse 
sacrée : O Seigneur, maintenant que je suy toute mienne , rece- 
vez-moy pour toute vostre, tirez-moy apres vous, nous courrons 
à l'odeur de vos onguens. 

L'exercice des vertus propres à la saincte veufve sont : la par- 
faicte modestie, le renoncement aux honneurs, aux rangs, aux 
assemblées , aux tiltres, et à telle sorte de vanité, le service des 
pauvres et des malades, la consolation des affligez, l'introduction 
des filles à la vie devote, et de se rendre un parfaict exemplaire 
de toutes vertus aux jeunes femmes : la necessité et la simpli- 
cité sont les deux ornemens de leurs habits ; l'humilité et la cha- 
rité les deux ornemens de leurs actions; l'honnesteté et debon- 
naireté les deux ornemens de leur langage; la modestie et la 
pudicité l'ornement de leurs yeux, et Jesus-Christ crucifié lu- 
nique amour de leur cœur. 

Bref, la vraye veufve est en l'Eglise une petite violette de 
mars , qui respand une suavité nompareille par l'odeur de sa de- 
votion, et se tient presque tousjours cachée sous les larges feüilles 
de son abjection; et par sa couleur moins esclatante tesmoigne 
la mortification : elle vient és lieux frais, et non cultivez , ne 
voulant estre pressée de la conversation des mondains, pour 
mieux conserver la fraischeur de son cœur contre toutes les cha- 
leurs que le desyr des biens, des honneurs, ou mesme des amours 
luy pourroient apporter. Elle sera bien-heureuse, dit le sainct 
Apostre , st elle persevere en cette sorte. 

J'aurois beaucoup d'autres choses à dire sur ce subjet ; mais 
j'auray tout dit quand j'auray dit que la veufve jalouse de l'hon- 
neur de sa condition , lise attentivement les belles Epistres que 
le grand S. Hierosme escrit à Furia et à Salvia, et à toutes ces 
autres dames qui furent si heureuses que d'estre filles spiri- 
tuelles d'un si grand Pere : car il ne se peut rien adjouster à ce 
qu'il leur dit, sinon cet advertissement, que la vraye veufve ne 

doit jamais ny blasmer, ny censeurer celles qui passent aux se- 
condes, ou mesme troisiesmes el quatriesmes nopces; car en 
certains cas Dieu en dispose ainsi pour sa plus grande gloire. Et 
faut tousjours avoir devant les yeux cette doctrine des anciens, 
que ny la viduité, ny la virginité, n'ont point de rang au ciel, 
que celuy qui leur est assigné par l'humilité. 


CHAPITRE XLI. 


UN MOT AUX VIERGES. 


O vierges! je n'ay à vous dire que ces trois mots; car vous 
treuverez le reste ailleurs. Si vous prelendez au mariage tempo- 
rel, gardez donc jalousement vostre premier amour pour vostre 
premier mary. Je pense que c'est une grande tromperie de pre- 
senter, en lieu d'un cœur entier et sincere, un cœur tout usé, 
frelaté et tracassé d'amour. Mais si vostre bonheur vous appelle 
aux chastes et virginales nopces spirituelles, et qu'à jamais vous 
veüillez conserver vostre virginité, ô Dieu! conservez vostre 
amour le plus delicatement que vous pourrez pour cet espoux 
divin, qui, estant la pureté mesme, n'ayme rien tant que la pu- 
reté, et à qui les premices de toutes choses sont deués, mais 
principalement celle de l'amour : les Epistres de S. Hierosme 
vous fourniront tous les advis qui vous sont necessaires. Et puis- 
que vostre condition vous oblige à l'obeyssance, choysissez une 
guide sous la conduitte de laquelle vous puissiez plus sainctement 
dedier vostre cœur et vostre corps à sa divine Majesté. 

QUATRIESME PARTIE. 


ADVIS NECESSAIRES CONTRE LES TENTATIONS PLUS ORDINAIRES. 


Can - ml 


CHAPITRE PREMIER. 


QU'IL NE FAUT POINT S'ANUSER AUX PAROLLES DÉS ENFANS DU MONDE. 


Tour aussi-tost que les mondains s'appercevront que vous 
voulez suivre la vie devote, ils decocheront sur vous mille traicts 
de leur cajolerie et medisance : les plus malins calomnieront 
vostre changement d'hypocrisie, bigotterie et artifice, ils diront 
que le monde vous a fait mauvais visage, et qu'à son refus vous 
recourez à Dieu; vos amis s'empresseront à vous faire un monde 
de remonstrances fort prudentes et charitables, à leur advis. 
Vous tomberez (diront-ils), en quelque humeur melancholique, 
vous perdrez credit au monde, vous vous rendrez insupportable, 
vous envieillirez devant le tems, vos affaires domestiques en pas- 
tiront : il faut vivre au monde comme au monde, on peut bien 
faire son salut sans tant de mysteres, et mille telles bagatelles. 

Ma Philotée, tout cela n'est qu'un sot et vain babil; ces gens- 
là n'ont nul soin ny de vostre santé, ny de vos affaires : S? vous 
estiez du monde, dit le Sauveur, le monde aymeroit ce qui est 
sien; mais parce que vous n'estes pas du monde, pourtant (1) il 
vous hayt. Nous avons veu des gentilshommes et des dames pas- 
ser la nuict entiere, ains plusieurs auicts de suitte à joüer aux 
echets el aux cartes : y a-t-il une attention plus chagrine, plus 
melancholique et plus sombre que celle-là? les mondains neant- 
moins ne disoient mot, les amys ne se mettoient point en peine; 
et pour la meditation d'une heure, ou pour nous voir lever un 
peu plus matin qu'à l'ordinaire pour nous preparer à la commu- 
nion, chascun court au medecin pour nous faire guerir de l'hu- 
meur hypocondriaque, et de la jaunisse. On passera trente nuicts 
à danser, nul ne s'en plaint, et pour la veille seule de la nuict de 
Noël chascun tousse et crie au ventre le jour suivant. Qui ne voit 
que le monde est un juge inique, gracieux et favorable pour ses 
enfans, mais aspre et rigoureux aux enfans de Dieu? 

Nous ne scaurions estre bien avec le monde qu'en nous per- 
dant avec luy. Il n'est pas possible que nous le contentions, car 

(4) Pour cela, 

il est trop bigearre : Jean est venu, dit le Sauveur, ne man- 
geant ny beuvant, et vous dites qu'il est endiablé; le Fils de 
l'homme est venu en mangeant et beuvant, et vous dites qu'il 
est Samaritain. Il est vray, Philotée, si nous nous relaschons 
par condescendance à rire, joüer, danser avec le monde, il s'en 
scandalisera ; si nous ne le faysons pas, il nous accusera d'hypo- 
crisie ou melancholie; si nous nous parons, il l'interpretera à 
quelque dessein , si nous nous demettons, ce sera pour luy vilité 
de cœur : nos gayetés seront par luy nommées dissolutions, et 
nos mortifications tristesses; et nous regardant ainsi de mauvais 
cil, jamais nous ne pouvons luy estre aggreables. Il aggrandit 
nos imperfections, et publie que ce sont des pechez; de nos pe- 
chez veniels il en fait des mortels, et nos pechez d'infirmitez il 
les convertit en pechez de malice; en lieu que, comme dit S. 
Paul, la charité est benigne, au contraire le monde est malin; au 
lieu que la charité ne pense point de mal, au contraire le monde 
pense tousjours mal, et quand il ne peut accuser nos actions, il 
accuse nos intentions : soit que les moutons ayent des cornes, 
ou qu'ils n'en ayent point, qu'ils soient blancs ou qu'ils soient 
noirs, le loup ne laissera pas de les manger s'il peut. 

Quoy que nous fassions, le monde nous fera tousjours la 
guerre : si nous sommes longuement devant le confesseur, il 
demandera que c'est que nous pouvons tant dire; si nous y 
sommes peu, il dira que nous ne disons pas tout : il espiera tous 
nos mouvemens, et pour une seule petite parolle de cholere il 
protestera que nous sommes insupportables; le soin de nos 
affaires luy semblera avarice, et nostre douceur nyaiserie; et 
quant aux enfans du monde, leurs choleres sont generositez, 
leurs avarices, mesnages, leurs privautez, entretiens hono- 
rables : les araignées gastent tousjours l'ouvrage des abeilles. 

Laissons cet aveugle, Philotée, qu'il crie tant qu'il voudra, 
comme un chat-huant pour inquieter les oyseaux du jour : soyons 
fermes en nos desseins , invariables en nos resolutions ; la per- 
severance fera bien voyr si c'est à certes et tout de bon que 
nous sommes sacrifiez à Dieu, et rangez à la vie devote. Les co- 
metes et les planetes sont presque esgalement lumineuses en 
apparence; mais les cometes disparoissent en peu de tems, n'es- 
tant que de certains feux passagers, et les planetes ont une 
clarté perpetuelle. Ainsi l'hypocrisie et la vraye vertu ont beau- 
coup de ressemblance en l'exterieur, mais on recognoist ayse- 
ment l'une d'avec l'autre, parce que l'hypocrisie n'a point de 
durée, et se dissipe comme la fumée en montant; mais la vraye 

vertu est tousjours ferme et constante. Ce ne nous est pas une 
petite commodité, pour bien asseurer le commencement de nostre 
devotion, que d'en recevoir de l'opprobre et de la calomnie : 
car nous evitons par ce moyen le peril de la vanité et de l'or- 
gueil, qui sont comme les sages-femmes d'Egypte, auxquelles 
le Pharaon infernal a ordonné de tuer les enfans masles d'Israël, 
le jour mesme de leur naissance. Nous sommes crucifiez au 
monde, et le monde nous doit estre crucifié : il nous tient pour 
fols, tenons-le pour insensé. 


CHAPITRE II. 
QU'IL FAUT AVOIR BON COURAGE. 


La lumiere, quoy que belle et desirable à nos yeux, les ebloitit 
neantmoins, apres qu'ils ont esté en des longues tenebres; et de- 
vant que l'on se voye apprivoysé avec les habitans de quelques 
pays, pour courtois et gracieux qu'ils soient, on s'y treuve aucu- 
nement estonné. Il se pourra bien faire, ma chere Philotée , qu'à 
ce changement de vie plusieurs souslevemens se feront en vostre 
interieur; et que ce grand et general adieu que vous avez dit 
aux folies et niayseries du monde, vous donnera quelque ressen- 
timent de tristesse et descouragement : si cela vous arrive, ayez 
un peu de patience, je vous prie, car ce ne sera rien; ce n'est 
qu'un peu d'estonnement que la nouveauté vous apporte; passé 
cela, vous recevrez dix mille consolations. Il vous fasche peut- 
estre d'abord de quitter la gloire que les fols et mocqueurs vous 
donnoient en vos vanitez; mais, ô Dieu! voudriez-vous bien 
perdre l'eternelle que Dieu vous donnera en verité? Les vains 
&musemens et passe-tems esquels vous avez employé les années 
passées se representeront encore à vostre cœur, pour l'appaster 
et faire retourner de leur costé; mais auriez-vous bien le cou- 
rage de renoncer à cette heureuse eternité pour de si trompeuses 
legeretez? Croyez-moy, si vous perseverez, vous ne tarderez pas 
de recevoir des douceurs cordiales si delicieuses et aggreables, 
que vous confesserez que le monde n'a que du fiel en compa- 
raison de ce miel, et qu'un seul jour de devotion vaut mieux 
que mille années de la vie mondaine. 

Mais vous voyez que la montagne de la perfection chrestienne 
est extremement haute : Hé! mon Dieu, ce dites-vous, comment 
pourray-je monter? Courage, Philotée, quand les petits mous- 
chons des abeilles commeneent à prendre forme, on les appelle 
nymphes, et lors ils ne sçauroient encore voler sur les fleurs, 

ny sur les monts, ny sur les collines voisines pour amasser le 
miel; mais petit à petit, se nourrissant du miel que leurs meres 
ont preparé, ces petites nymphes prennent des aisles et se for- 
tifient, en sorte que par apres elles volent à la queste par tout le 
paysage. Il est vray, nous sommes encore des petits mouschons 
en la devotion, nous ne scaurions monter selon nostre dessein. 
qui n'est rien moindre que d'atteindre à la cime de la perfection 
chrestienne; mais si (1) commengons-nous à prendre forme par 
nos desirs et resolutions, les aisles nous commencent à sortir : il 
faut doncques esperer qu'un jour nous serons abeilles spiri- 
tuelles, et que nous volerons ; et tandis (2), vivons du miel de tant 
d'enseignemens que les anciens devots nous onl laissé, et prions 
Dieu qu'il nous donne des plumes comme de colombe, affin que 
non-seulement nous puissions voler au tems de la vie presente, 
mais aussi nous reposer en l'eternilé de la future. 


CHAPITRE III. 


DE LA NATURE DES TENTATIONS, ET DE LA DIFFERENCE QU'IL Y A ENTRE 
SENTIR LA TENTATIOM , ET CONSENTIR ‘A ICELLE (3). 


IMAGINEZ-VOUS, Philotée, une jeune princesse extremement 
aymée de son espoux, et que quelque meschant, pour la des- 
baucher, et soüiller son lict nuptial, lui envoye quelque infasme 
messager d'amour, pour traitter avec elle son malheureux des- 
sein. Premierement, ce messager propose à cette princesse l'in- 
tention de son maistre. Secondement, la princesse aggrée ou 
desaggrée la proposition et l'ambassade. En troisiesme lieu, ou 
elle consent, ou elle refuse. Ainsi Satan , le monde et la chair, 
voyant une ame espousée au Fils de Dieu, luy envoyent des ten- 
tations et suggestions, par lesquelles, 1° le peché luy est proposé; 
2° et sur icelles elle se plaist ou elle se desplaist; 3° enfin elle 
consent, ou elle refuse : qui sont en somme les trois degrez pour 
descendre à l'iniquité, la tentation, la delectation et le consente- 
ment. Et bien que ces trois actions ne se cognoissent pas si ma- 
nifestement en toutes autres sortes de pechez, si est-ce qu'elles 
se cognoissent palpablement aux grands et enormes pechez. 

Quand la tentation de quelque peché que ce soit dureroit toute 
nostre vie, elle ne sçauroit nous rendre desaggreables à la divine 
Majesté , pourveu qu 'elle ne nous playse pas, et que nous n' y con- 
sentions pas : la raison est, parce qu'en la tentation nous n'agis- 
sons pas, mais nous souffrons; et puis que nous n'y prenons 

point de playsir, nous ne pouvons aussi en avoir aucune sorte 
de coulpe. S. Paul souffrit longuement les tentations de la chair; 
et tant s'en faut que pour cela il fust desaggreable à Dieu, qu'au 
contraire Dieu estoit glorifié par icelles. La bienheureuse Angele 
de Foligny sentoit des tenlations charnelles si cruelles, qu'elle 
fait pitié quand elle les raconte : grandes furent aussi les ten- 
lations que souffrit S. François et S. Benoist, lors que l'un se 
jetta dans les espines, et l'autre dans la neige pour les mitiger : 
et neantmoins ils ne perdirent rien dela grace de Dieu pour tout 
cela , ains l'augmenterent de beaucoup. 

Il faut donc estre fort courageuse, Philotée, emmy les ten- 
tations, et ne se tenir jamais pour vaincuë pendant qu'elles 
vous desplayront; en bien observant cette difference qu'il y a 
entre sentir et consentir, qui est qu'on les peut sentir encore 
qu'elles nous desplaysent, mais on ne peut consentir sans 
qu'elles nous playsent, puisque le playsir pour l'ordinaire sert 
de degré pour venir au consentement. Que doncques les 
ennemys de nostre salut nous presentent tant qu'ils voudront 
d'amorces et d'appas, qu'ils demeurent tousjours à la porte de 
nostre cœur pour entrer, qu'ils nous fassent tant de propositions 
qu'ils voudront; mais tandis que nous aurons resolution de ne 
point neus playre en tout cela, il n'est pas possible que nous 
offensions Dieu, non plus que le prince espoux de la princesse 
que j'ay representée ne luy peut sçavoir mauvais gré du message 
qui luy est envoyé, sielle n'y a prins aucune sorte de playsir. 
Il y a neantmoins cette difference entre l'ame et cette princesse 
pour ce subjet, que la princesse, ayant oüy la proposition des- 
honneste, peut, si bon luy semble, chasser le messager, et ne 
le plus oüyr; mais il n'est pas tousjours au pouvoir de l'ame de 
ne point sentir la tentation, bien qu'il soil tousjours en son 
pouvoir de n'y point consentir : c'est pourquoy, encore que la 
tentation dure et persevere longtems, elle ne peut nous nuire, 
tandis qu'elle nous est desaggreable. 

Mais quant à la delectation qui peut suivre la tentation, pour 
autant que nous avons deux parties en nostre ame, l'une infe- 
rieure, et l'autre superieure, et que l'inferieure ne suit pas 
tousjours la superieure, ains fait son cas à part, il arrive main- 
tesfois que la partie inferieure se plaist en la tentation sans le 
consentement, ains contre le gré de la superieure : c'est la 
dispute et la guerre que l'apostre S. Paul descrit, quand il dit 
que sa chair convoite contre son esprit, qu'il y a une loy des 
membres , et une loy de l'esprit, et. semblables choses. 

Avez-vous jamais veu, Philotée, un grand brasier de feu cou- 
vert de cendres? quand on vient dix ou douze heures apres pour 
y chercher du feu, on n’en treuve qu’un peu au milieu du foyer, 
et encore on a peine de le treuver. Il y estoit neantmoins, puis- 
qu'on l'y treuve, et avec iceluy on peut rallumer tous les autres 
charbons desjà esteins. C'en est de mesme de la charité, qui 
est nostre vie spirituelle, parmy les grandes et violentes tenta- 
tions. Car la tentation jellant sa delectation en la partie infe- 
rieure, couvre, ce semble, toute l'ame de cendre et reduit 
l'amour de Dieu au petit pied; car il ne paroist plus en nulle 
part, sinon au milieu du cœur, au fin fond de l'esprit : encore 
semble-t-il qu'il ne soit pas, et a-t-on peine de le treuver. 
Il y est neantmoins en verité, puisque, quoy que tout soit en 
trouble en nostre ame et en nostre corps, nous avons la resolu- 
tion de ne point consentir au peché, ny à la tentation, et que 
la delectation, qui plaist à nostre homme exterieur, deplaist à 
l'interieur; et quoy qu'elle soit tout autour de nostre volonté, si 
n'est-elle pas dans icelle : en quoy l'on void que telle delecta- 
tion est involontaire, et estant telle ne peut estre peché. 


CHAPITRE IV. 
DEUX BEAUX EXEMPLES SUR CE SUBIET. 


IL vous importe tant de. bien entendre cecy, que je ne feray 
nulle difficulté de m'estendre à l'expliquer. Le jeune homme 
duquel parle S. Hierosme, qui, couché et attaché avec des es- 
charpes de soye, bien delicatement, sur un lict mollet, estoit 
provoqué par toutes sortes de vilains attouchemens et attraicts 
d'une impudique femme qui estoit couchée avec luy, exprez 
pour esbranler sa constance, ne devoit-il pas sentir d'estranges 
accidens? ses sens ne devoient-ils pas estre saysis de la delecta- 
tion, et son imagination extremement occupée de cette presence 
des objects voluptueux? Sans doute, et neantmoins, parmy tant 
de troubles, emmy un si terrible orage de tentations, et entre: 
tant de voluptez qui sont tout autour de luy, il tesmoigne que 
son cœur n'est point vaincu, et que sa volonté n'y consent nulle- 
ment, puisque, son esprit voyant tout rebellé (4) contre luy, et 
n'ayant plus aucune des parties de son corps à son commande- 
ment, sinon la langue, il se la coupa avec les dents, et la cracha 
sur le visage de cette vilaine ame, qui tourmentoit la sienne 
plus cruellement par la volupté que les bourreaux n'eussent 

jamais sceu faire par les tourmens : aussi le tyran qui se defioit de 
la vaincre par les douleurs, pensoitla surmonter par ces playsirs. 

L'histoire du combat de S* Catherine de Sienne en un pareil 
subjet est du tout admirable. En voicy le sommaire. Le malin 
esprit eut congé de Dieu d'assaillir la pudicité de cette saincte 
vierge avec la plus grande rage qu'il pourroit, pourveu toutesfois 
qu'il ne la touchast point. Il fit donc toutes sortes d'impudiques 
suggestions à son cœur; et pour tant plus l'esmouvoir, venant 
avec ses compaignons en forme d'hommes et de femmes, il fay- 
soit mille et mille sortes de charnalitez et lubricitez à sa veué, 
adjoustant des parolles et semonces tres-deshonnestes : et bien 
que toutes ces choses fussent exlerieures, si est-ce que par le 
moyea des sens elles penetroient bien avant dedans le cœur de 
la vierge, lequel, comme elle confessoit elle-mesme, en estoit 
tout plein, ne luy restant plus que !a fine pure volonté supe- 
rieure qui ne fust agitée de cette tempeste de vilainie et delecta- 
tion charhelle; ce qui dura fort longuement, jusques à tant 
qu'un jour Nostre-Seigneur luy apparut, et elle luy dit : « Où 
estiez-vous , mon doux Seigneur, quand mon cœur estoit plein 
de tant de tenebres et d'ordures? » A quoy il respondit : « J'estois 
dedans ton cœur, ma fille? » — « Et comment, repliqua-t-elle, 
habitiez-vous dedans mon cœur, dans lequel il y avoit tant de 
vilainies? habitez-vous doncques en des lieux si deshonnestes? » 
Et Nostre-Seigneur luy dit : « Dy-moy, ces tiennes sales cogita- 
lions de ton cœur te donnoient-elles playsir ou tristesse, amer- 
tume ou delectation ? » Et elle dit : « Extreme amertume et Lris- 
lesse. » Et il luy repliqua : « Qui estoit celuy qui mettoit cette 
grande amertume et tristesse dedans ton cœur, sinon moy, qui 
demeurois caché dedans le milieu de ton ame? Croy, ma fille, 
que si je n'eusse pas esté present, ces pensées qui estoient autour 
de ta volonté, et ne pouvoient l'expugner (1), l'eussent sans 
doute (2) surmontée, et seroient entrées dedans, et eussent esté 
receués avec playsir par ton liberal arbitre, et ainsi eussent donné 
la mort à ton ame; mais parce que j'estois dedans, je mettois ce 
desplaysir et cette resistance en ton cœur, par laquelle il se refu- 
soit tant qu'il pouvoit à la tentation; et ne pouvant pas tant qu'il 
vouloit, il en sentoit un plus grand desplaysir, et une plus grande 
hayne contre icelle, et contre soy-mesme; et ainsi ces peines 
estoient un grand merite, et un grand gain pour toy, et un 
grand accroissement de ta vertu et de ta force. » 

Voyez-vous, Philotée, comme ce feu estoit couvert de la 

cendre, et que la tentation et delectation esloit mesme entrée 
dedans le cœur, et avoit environné la volonté, laquelle seule, 
assistóe de son Sauveur, resistoit par des amertumes, des des- 
playsirs et detestations du mal qui luy estoit suggeré, refusant 
perpetuellement son consentement au peché qui l'environnoit? O 
Dieu! quelle detresse à une ame qui ayme Dieu, de ne scavoir 
seulement pas si il est en elle, ou non; et si l'amour divin, 
pour lequel elle combat, est du tout esteint en elle, ou non! 
mais c'est la fine fleur de la perfection de l'amour celeste, que 
de faire souffrir et combattre l'amant pour l'amour, sans sçavoir 
s'il a l'amour pour lequel et par lequel il combat. 


CHAPITRE V. 
ENCOURAGEXENT À L'AME QUI EST ÉS (1) TENTATIONS. 


Ma Philotée, ces grands assauts, et ces tentations si puissantes 
ne sont jamais permises de Dieu, que contre les ames lesquelles 
il veut eslever à son pur et excellent amour : mais il ne s'ensuit 
pas pourtant qu'apres cela elles soient asseurées d'y parvenir; 
car il est arrivé maintesfois que ceux qui avoient esté constans 
en de si violentes attaques, ne correspondant pas par apres fidel- 
lement à la faveur divine, se sont trouvez vaincus en des bien 
petites tentations. Ce que je dy, affin que s'il vous arrive jamais 
d'estre affligée de si grande tentation, vous sçachiez que Dieu 
vous favorise d'une faveur extraordinaire, par laquelle il declare 
qu'il vous veut aggrandir devant sa face; et que neantmoins 
vous soyez tousjours humble et craintive, ne vous asseuránt pas 
de pouvoir vaincre les menués tentations apres avoir surmonté 
les grandes, sinon par une continuelle fidellité à l'endroict de sa 
Majesté. 

Quelques tentations doncques qui vous arrivent, et quelque 
delectation qui s'ensuive, tandis que vostre volonté refusera son 
consentement, non-seulement à la tentation, mais encore à la 
delectation , ne vous troublez nullement; car Dieu n'en est point 
offensé. Quand un homme est pasmé, et qu'il ne rend plus aucun 
tesmoignage de vie, on luy met la main sur le cœur, et pour 
peu que l'on y sente de mouvement, on juge qu'il est en vie, et 
que, par le moyen de quelque eau precieuse, et de quelque epi- 
theme (2), on peut luy faire reprendre force et sentiment : ainsi 
arrive-t-il quelquesfois que, par la violence des tentations, il 
semble que nostre ame est tombée en une defaillance totale de 

ses forces, et que, comme pasmée, elle n'a plus ny vie spirituelle 
ny mouvement; mais, si nous voulons cognoistre ce que c'en est, 
mettons la main sur le cœur. Considerons si le cœur et la volonté 
ont encore leur mouvement spirituel, c'est-à-dire, s'ils font leur 
devoir à refuser de consentir, et suivre la tentation et delecta- 
tion; car, pendant que le mouvement du refus est dedans nostre 
cœur, nous sommes asseurez que la charité, vie de nostre ame, 
est en nous, et que Jesus-Christ nostre Sauveur se treuve dans 
nostre ame, quoy que caché et couvert, et que, moyennant 
l'exercice continuel de l'orayson, des sacremens, et de la con- 
fiance en Dieu, nos forces reviendront en nous, et nous vivrons 
d'une vie entiere et deleclable. 


CHAPITRE VI. 
COMME LA TENTATION ET DELECTATION PEUVENT ESTRE PECHÉ. 


La princesse, de laquelle nous avons parlé, ne peut mais de 
la recherche deshonneste qui luy est faite, puisque, comme 
nous avons presupposé, elle luy arrive contre son gré : mais si, 
au contraire, elle avoit, par quelques attraits, donné subjet à la 
recherche, ayant voulu donner de l'amour à celuy qui la mu- 
guette (1), indubitablement elle seroit coupable de la recherche 
mesme; et quoy qu'elle en fist la delicate, elle ne laisseroit pas 
d'en meriter du blasme et de la punition. Ainsi arrive-t-il quel- 
quesfois que la seule tentation nous met en peché, parce que 
nous sommes cause d'icelle. Par exemple, je sçay que joüant 
jentre volontiers en rage et blaspheme, et que le jeu me sert 
de tentation à cela, je peche toutesfois et quantes que je joüe- 
ray, et suy coulpable de toutes les tentations qui m'arriveront au 
jeu. De mesme, si je sçay que quelque conversation m'apporte de 
la tentation et de la cheute, et j'y vay volontairement, je suy in- 
dubitablement coulpable de toutes les tentations que j'y recevray. 

Quand la delectation qui arrive de la tentation peut estre 
evitée, c'est tousjours peché de la recevoir, selon que le playsir 
que l'on y prend, et le consentement que l'on y donne, est 
grand ou pelit, de longue ou de petite durée. C'est tousjours 
chose blasmable à la jeune princesse, de laquelle nous avons 
parlé, si non-seulement elle escoute la proposition sale et des- 
honneste qui luy est faite; mais encore, apres l'avoir oüye elle 
prend playsir en icelle, entretenant son cœur avec contente- 
ment sur cet objet : car, bien qu'elle ne veuille pas consentir à 


(4) Cajole. 

execution reelle de ce qui luy est proposé, elle consent 
neantmoins à l'application spirituelle de son cœur, par le con- 
tentement qu'elle y prend, et c'est tousjours chose deshonneste 
d'appliquer ou le cœur, ou le corps à choses deshonnestes; ains 
la deshonnesteté consiste tellement à l'application du cœur, que 
sans icelle l'application du corps ne peut estre peché. 

Quand doncques vous serez tentée de quelque peché, consi- 
derez si vous avez donné volontairement subjet d'estre tentée; 
et lors Ja tentation mesme vous met en estat de peché, pour le 
hazard auquel vous vous estes jettée; et cela s'entend si vous 
avez peu eviter commodement l'occasion, et que vous ayez pre- 
veu, ou deu prevoir l'arrivée de la tentation : mais si vous 
n'avez donné nul subjet à la tentation, elle ne peut aucunement 
vous estre imputée à peché. 

Quand la delectation qui suit la tentation a peu estre evitée, et 
que neantmoins on ne l'a pas evitée, il y a tousjours quelque 
sorte de peché selon que l'on y a peu ou prou (1) arresté, et selon 
la cause du playsir que nous y avons prins. Une femme, laquelle 
n'ayant point donné de subjet d'estre muguettée, prend neant- 
moins playsir à l'estre, ne laisse pas d'estre blasmable, si le 
playsir qu'elle y prend n'a point d'autre cause que la muguet- 
terie. Par exemple, si le galand qui luy veut donner de l'amour 
sonnoit exquisement bien du luth, et qu'elle y prist playsir, non 
pas à la recherche qui est faite de son amour, mais à l'harmonie 
et douceur du son du luth, il n'y auroit point de peché, bien 
qu'elle ne devroit pas continuer longuement en ce playsir, de peur 
de faire passage d'iceluy àla delectation dela recherche. De mesme 
doncques, si quelqu'un me propose quelque stratageme plein d'in- 
vention et d'artifice pour me venger de mon ennemy, et que je 
ne prenne pas playsir, ny ne donne aucun consentement à la 
vengeance qui m'est proposée, mais seulement à la subtilité de 
l'invention de l'artifice, sans doute je ne peche point, bien qu'il 
ne soit pas expedient que je m'amuse beaucoup à ce playsir, de 
peur que petit à petit il ne me porte à quelque delectation de la 
vengeance mesrne. 

On est quelquefois surpris de quelque chatoüillement de de- 
lectation qui suit immediatement la tentation, devant que bon- 
nement on s'en soit prins garde; et cela ne peut estre pour le 
plus qu'un bien leger peché veniel, lequel se rend plus grand, 
si, apres que l'on s'est apperceu du mal où l'on est, on demeure 
par negligence quelque tems à marchander avec la delectation, 

si l'on doitl'accepter ou la refuser; et encore plus grand, si, en 
s’en appercevant, on demeure en icelle quelque tems par vraye 
negligence, sans nulle sorte de propos de la rejetter : mais lors 
que, volontairement et de propos deliberé, nous sommes resolus 
de nous playreen telles delectations, ce propos mesme deliberé 
est un grand peché, si l'objet pour lequel nous avons delectation 
est notablement mauvais. C'est un grand vice à une femme de 
vouloir entretenir des mauvaises amours, quoy qu'elle ne veüille 
jamais s'addonner reellement à l'amoureux. 


CHAPITRE VII. 


REMEDES AUX GRANDES TENTATIONS. 


Sr tost que vous sentez en vous quelques tentations, faites 
comme les petits enfans quand ils voyent le loup ou l'ours en la 
campagne. Car tout aussi-tost ils courent entre les bras de leur 
pere et de leur mere, ou pour le moins les appellent à leur ayde 
et secours. Recourez de mesme à Dieu, reclamant sa misericorde 
et son secours : c'est le remede que Nostre-Seigneur enseigne : 
Priez, affin que vous n'entriez point en tentation. 

Si vous voyez que neantmoins la tentation persevere, ou 
qu'elle accroisse, courez en esprit embrasser la saincte croix, 
comme si vous voyiez Jesus-Christ crucifié devant vous. Pro- 
testez que vous ne consentirez point à la tentation, et demandez- 
luy secours contre icelle; et continuez lousjours à protester de 
ne vouloir point consentir, tandis que la tentation durera. 

Mais, en faysant ces protestations et ces refus de consentement, 
ne regardez point au visage de la tentalion, ains seulement 
regardez Nostre-Seigneur; car, si vous regardez la tentation, 
principalement quand elle est forte, elle pourroit esbranler vostre 
courage. 

Divertissez vostre esprit par quelques occupations bonnes et 
loüables : car, ces occupations entrant dedans vostre cœur, et y 
prenant place, elles chasseront les tentations et suggestions 
malignes. 

Le grand remede contre toutes tentations, grandes ou petites, 
c'est de desployer son cœur, et de communiquer les suggestions, 
ressentimens et affections que nous avons, à nostre directeur : 
car notez que la premiere condition que le malin fait avec 
l'ame qu'il veut seduire, c'est du silence, comme font ceux qui 
veulent seduire les femmes et les filles, qui de prime abord 
deffendent qu'elles ne communiquent point les propositions aux 

peres, ny aux marys : où au contraire Dieu, en ses inspirations , 
demande sur toutes choses, que nous les fassions recognoistre 
par nos superieurs et conducteurs. 

Que si, apres tout cela, la tentation s'opiniastre à nous travail- 
ler et persecuter, nous n'avons rien à faire, sinon à nous opi- 
niastrer de nostre costé en la protestation de ne vouloir point 
consentir; car, comme les filles ne peuvent estre mariées pen- 
dant qu'elles disent que non, ainsi l'ame, quoy que troublée , 
ne peut jamais estre offensée pendant qu'elle dit que non. 

Ne disputez point avec vostre ennemy, et ne luy respondez ja- 
mais une seule parolle, sinon celle que Nostre-Seigneur luy res- 
pondit, avec laquelle il le confondit : Arriere, 6 Satan ; tu ado- 
reras le Seigneur ton Dieu, et à luy seul serviras. Et comme la 
chaste femme ne doit respondre un seul mot, ny regarder en face 
le vilain poursuivant, qui luy propose quelque deshonnesteté ; 
mais le quittant tout court doit à mesme instant retourner son 
cœur du costé de son espoux, et rejurer la fidellité qu'elle luy a 
promise, sans s'amuser à barguigner(4) : ainsi la devote ame, se 
voyant assaillie de quelque tentation, ne doit nullement s'amuser 
à disputer ny respondre; mais tout simplement se retourner du 
costé de Jesus-Christ son espoux, et luy protester derechef de 
sa fidellité, et de vouloir estreà jamais uniquement toute sienne. 


CHAPITRE VIII. 


QU'IL FAUT RESISTER AUX MENUES TENTATIONS 


Quoy qu'il faille combattre les grandes tentations avec un cou- 
rage invincible, et que la victoire que nous en rapportons nous 
soit extremement utile, si est-ce neantmoins qu'à l'adventure on 
fait plus de profit à bien combattre les petites. Car, comme les 
grandes surpassent en qualité, les petites aussi surpassent si de- 
mesurement en nombre, que la victoire d'icelles peut estre com- 
parable à celle des plus grandes. Les loups etles ours sont sans 
doubte plus dangereux que les mousches; mais si ne nous font-ils 
pas tant d'importuuité et d'ennuy, ny n'exercent pas tant nostre 
patience. C'est chose bien-aysée que de s'empescher du meurtre ; 
mais c'est chose difficile d'eviter les menués choleres, desquelles 
les occasions se presentent à tout moment. C'est chose bien-aysée 
à un homme ou à une femme de s'empescher de l'adultere; mais 
ce n'est pas chose si facile de s'empescher des œillades, de 
donner ou recevoir de l'amour, de procurer des graces et me- 

nués faveurs, de dire et recevoir des parolles de cajolleries. 1l 
est bien-aysé de ne point donner de corrival au mary, ny de 
corrival à la femme quant au corps, mais il n'est pas si aysé de 
n'en point donner quant au cœur; bien-aysé de ne point soüiller 
le lict de mariage, mais bien mal-aysé de ne point interesser l'a- 
mour du mariage; bien-aysé de ne point desrober le bien d'au- 
truy, mais mal-aysé de ne point le muguetter et convoiter; bien- 
aysé de ne point dire de faux tesmoignages en jugement, mais 
mal-aysé de ne point mentir en conversation; bien-aysé de ne 
point s'enyvrer, mais mal-aysé d'estre sobre; bien-aysé de ne 
point desirer la mort d'autruy, mais mal-aysé de ne point desirer 
son incommodité; bien-aysé de ne le point diffamer, mais mal- 
aysé de ne le point mespriser. Bref, ces menués tentations de 
choleres, de soupçons, de jalousie, d'envie, d'amoureltes, de fo- 
lastrerie, de vanitez, de duplicitez, d'affeteries, d'artifices, de 
cogitations deshonnestes, ce sont les continuels exercices de ceux 
mesmes qui sont plus devots et resolus : c'est pourquoy, ma 
chere Philotée, il faut qu'avec grand soin et diligence nous nous 
preparions à ce combat; et soyez asseurée qu'autant de victoires 
que nous remportons contre ces petits ennemys, autant de pierres 
precieuses seront mises en la couronne de gloire , que Dieu nous 
prepare en son paradis. C'est pourquoy je dy qu'attendant de 
bien et vaillamment combattre les grandes tentations, si elles 
viennent, il nous faut bien et diligemment deffendre de ces me- 
nués et foibles attaques. 


CHAPITRE IX. 
COMME IL FAUT REMEDIER AUX MENUES TENTATIONS. 


Or donc, quant à ces menués tentations de vanité, de soupçon, 
de chagrin, de jalousie, d'envie, d’amoureltes, et semblables 
tricheries, qui, comme mousches, et mouscherons, viennent 
passer devant nos yeux, et tantost nous picquer sur la joué, 
tantost sur le nez, parce qu'il est impossible d'estre tout-à-fait 
exempt de leur importunité, la meilleure resistance qu'on leur 
puisse faire, c'est de ne s'en point tourmenter : car tout cela 
ne peut nuyre, quoy qu'il puisse faire de l'ennuy, pourveu que 
l'on soit bien resolu de vouloir servir Dieu. 

Mesprisez doncques ces menués attaques, et ne daignez pas 
seulement penser à ce qu'elles veulent dire; mais laissez-les 
bourdonner autour de vos oreilles tant qu'elles voudront, et 
courir cà etlà autour de vous, comme l'on fait des mouches : 

et quand elles viendront vous picquer, et que vous les verrez 
aucunement s'arrester en vostre cœur, ne faites autre chose que 
tout simplement les oster, non point combattant contre elles, 
ny leur respondant, mais faysant des actions contraires, quelles 
qu'elles soient, et specialement de l'amour de Dieu. Car, si vous 
me croyez, vous ne vous opiniastrerez pas à vouloir opposer la 
vertu contraire à la tentation que vous sentez, parce que ce 
seroit quasi vouloir disputer avec elle, mais apres avoir fait une 
action de cette vertu directement contraire, si vous avez eu le 
loysir de recognoistre la qualité de la tentation, vous ferez un 
simple retour de vostre cœur du costé de Jesus-Christ crucifié, 
et par une action d'amour en son endroict, vous luy bayserez les 
sacrez pieds. C'est le meilleur moyen de vaincre l'ennemy, tant 
és petites qu'és grandes tentations : car, l'amour de Dieu conte- 
nant en soy toutes les perfections de toutes les vertus, et plus 
excellemment que les vertus mesmes, il est aussi un plus souve- 
rain remede contre tous vices, et vostre esprit, s'accoustumant 
en toutes tentations de recourir à ce rendez-vous general, ne 
sera point obligé de regarder et examiner quelles tentations il a, 
mais simplement, se sentant troublé, il s'accoisera (4) en ce grand 
remede, lequel, outre cela, est si espouvantable au malin esprit, 
que quand il void que ses tentations nous provoquent à ce divin 
amour, il cesse de nous en faire. 

Et voilà quant aux menués et frequentes tentations, avec 
lesquelles qui voudroit s'amuser ‘par le menu, il se morfondroit 
et ne feroit rien. 


CHAPITRE X. 


COMME IL FAUT FORTIFIER SON CCEUR CONTRE LES TENTATIONS. 


CoNSIDEREZ de tems en tems quelles passions dominent le 
plus en vostre ame, et les ayant descouvertes, prenez une fagon 
de vie qui leur soit toute contraire en pensées, en parolles et en 
œuvres. Par exemple, si vous vous sentez inclinée à la passion 
de la vanité, faites souvent des pensées de la misere de cette 
vie humaine, combien ces vanitez seront ennuyeuses à la cons- 
cience au jour de la mort, combien elles sont indignes d'un 
cœur genereux, que ce ne sont que badineries et amusemens de 
petits enfans, et semblables choses. Parlez souvent contre la 
vanité, et encore qu'il vous semble que ce soit à contre-cœur, 
ne laissez pas de la bien mespriser; car, par ce moyen, vous vous 
engagerez, mesme de reputation, au party contraire. Et à force 

de dire contre quelque chose, nous nous esmouvons à la hayr, 
bien qu'au commencement nous luy eussions de l'affection. 
Faites des œuvres d'abjection et d'humilité le plus que vous 
pourrez, encore qu'il vous semble que ce soit à regret : car, par 
ce moyen, vous vous habituez à l'humilité, et affoiblissez vostre 
vanité, en sorte que, quand la tentation viendra, vostre inclina- 
tion ne la pourra favoriser, et vous aurez plus de force pour la 
combattre. Si vous estes inclinée à l'avarice, pensez souvent à 
la folie de ce peché, qui nous rend esclave de ce qui n'est creé 
que pour nous servir, qu'à la mort aussi bien faudra-t-il tout 
quitter, et le laisser entre les mains de tel qui le dissipera, ou 
auquel cela servira de ruine et de damnation, et semblables 
pensées. Parlez fort contre l'avarice, loüez fort le mespris du 
monde, violentez-vous à faire souvent des aumosnes et des 
charitez, et à laisser escouler quelques occasions d'assembler. 

Si vous estes subjecte à vouloir donner ou recevoir de l'amour, 
pensez souvent combien cet amusement est dangereux, tant 
pour vous que pour les autres, combien c'est une chose in- 
digne de prophaner et employer à passe-tems la plus noble 
affection qui soit en nostre ame, combien cela est subjet au 
blasme d'une extreme legereté d'esprit; parlez souvent en fa- 
veur de la pureté et simplicité de cœur, et faites aussi le plus 
qu'il vous sera possible des actions conformes à cela, evitant 
toutes affetteries et muguetteries. 

En somme, en tems de paix, c'est-à-diré, lors que les tenta- 
tions du peché auquel vous estes subjette ne vous presseront pas, 
faites force actions de la vertu contraire, et si les occasions 
ne se presentent, allez au devant d'elles pour les reucontrer; 
car, par ce moyen, vous renforcerez vostre cœur contre la tenta- 
tion future. 

CHAPITRE XI. 


DE L'INQUIETUDE. 


L'INQUIETUDE n'est pas une simple tentation, mais une source, 
de laquelle et par laquelle plusieurs tentations arrivent. J'en 
diray doncques quelque chose. La tristesse n'est autre chose que 
la douleur d'esprit que nous avons du mal qui est en nous contre 
nostre gré, soit que le mal soit exterieur, comme pauvreté, 
maladie et mespris, soit qu'il soit interieur, comme ignorance, 
seicheresse, respugnance et tentation. Quand doncques l'ame 
sent qu'elle a quelque mal, elle se deplaist de l'avoir, et voilà la 
tristesse; et tout incontinent elle desire d'en estre quitte, et 

d'avoir les moyens de s'en deffaire ; et jusques icy elle a raison : 
car naturellement chascun desire le bien, et fuyt ce qu'il pense 
estre mal. 

Si l'ame cherche les moyens d'estre delivrée de son mal pour 
l'amour de Dieu, elle les cherchera avec patience, douceur, 
humilité et tranquillité, attendant sa delivrance plus de la bonté 
et providence de Dieu, que de sa peine, industrie ou diligence; 
si elle cherche sa delivrance pour l'amour-propre, elle s'em- 
pressera et s'eschauffera à la queste des moyens, comme si ce 
bien despendoit plus d'elle que de Dieu. Je ne dy pas qu'elle 
pense cela; mais je dy qu'elle s'empresse comme si elle le 
pensoit. 

Que si elle ne rencontre pas soudain ce qu'elle desire , elle 
entre en de grandes inquietudes et impatiences, lesquelles n'os- 
tant pas le mal precedent, ains au contraire l'empirant, l'ame 
entre en une angoisse et detresse demesurée, avec une defail- 
lance de courage et de force telle, qu'il luy semble que son mal 
n'ayt plus de remede. Vous voyez doncques que la tristesse, 
laquelle au commencement est juste, engendre l'inquietude, et 
l'inquietude engendre par apres un surcroist de tristesse , qui est 
extremement dangereux. 

L'inquietude est le plus grand mal qui arrive en l'ame, excepté 
le peché. Car, comme les seditions et troubles interieurs d'une 
respublique la ruynent entierement, et l'empeschent qu'elle ne 
puisse resister à l'estPanger : ainsi nostre cœur, estant troublé et 
.inquieté en soy-mesme, perd la force de maintenir les verlus 
qu'il avoit acquises, et quant et quant (1) le moyen de resister 
aux tentations del'ennemy, lequel fait alors toutes sortes d'efforts 
pour pescher, comme l'on dit, en eau trouble. 

L'inquietude provient d'un desir desreglé d'estre delivré du mal 
que l'on sent, ou d'acquerir le bien que l'on espere; et neant- 
moins il n'y a rien qui empire plus le mal, et qui esloigne plus le 
bien, que l'inquietude et empressement. Les oyseaux demeurent 
prins dedans les filets el lacs, parce que, s'y treuvant engagez, ils 
se debattent et remuënt desreglement pour en sortir ; ce que fay- 
sant, ils s'enveloppent tousjours tant plus. Quand doneques vous 
serez pressée du desir d'estre delivrée de quelque mal, ou de 
parvenir à quelque bien, avant toutes choses, mettez vostre 
esprit en repos et tranquillité, faites rasseoir vostre jugement 
et vostre volonté; et puis tout bellement et doucement pour- 
chassez l'issuë de vostre desir, prenant par ordre les moyens 

qui seront convenables : et quand je dy tout bellement, je ne 
veux pas dire negligemment ; mais sans empressement, trouble 
et inquietude : autrement, en lieu d'avoir l'effect de vostre desir, 
vous gasterez tout, et vous vous embarrasserez plus fort. 

Mon ame est toujours en mes mains, Ô Seigneur, et je n'ay 
point oublié vostre loy, disoit David. Examinez plus d'une fois 
le jour, mais au moins le soir et le matin, si vous avez vostre 
ame en vos mains, ou si quelque passion ou inquietude ne vous 
l'a point ravie. Considerez si vous avez vostre cœur à vostre 
commandement, ou bien s'il n'est point eschappé de vos mains, 
pour s'engager à quelque affection desreglée d'amour, de hayne, 
d'envie , de convoitise, de crainte, d'ennuy, de joye. Que s'il s'est 
esgaré, ayant toutes choses, cherchez-le et le ramenez tout bel- 
lement en la presence de Dieu, remettant vos affections et desirs 
sous l'obeyssance et conduitte de sa divine volonté. Car, comme 
ceux qui craignent de perdre quelque chose qui leur est pre- 
cieuse, la tiennent bien serrée en leur main, ainsi, à l'imitation 
de ce grand roy, nous devons tousjours dire : O mon Dieu, mon 
ame est au hazard, c'est pourquoy je la porte tousjours en mes 
mains, et en cette sorte je n'ay point oublié vostre saincte loy. 

Ne permettez pas à vos desirs, pour petits qu'ils soient et de 
petite importance, qu'ils vous inquietent : car, apres les petits, 
les grands et plus importans treuveroient vostre cœur plus dis- 
posé au trouble et desreglement. Quand vous sentirez arriver 
l'inquielude, recommandez vous à Dieu, et resolvez-vous de ne 
rien fayre du tout de ce que vostre desir requiert de vous, que 
l'inquietude ne soit totalement passée; sinon que ce ne fust 
chose qui ne se peust differer, et alors il faut, avec un doux et 
tranquille effort, retenir le courant de vostre desir, l'attrempant 
et moderant tant qu'il vous sera possible, et sur cela, faire la 
chose, non selon vostre desir, mais selon la raison. 

Si vous pouvez descouvrir vostre inquietude à celuy qui 
conduit vostre ame, ou au moins à quelque confident et devot 
amy, ne doubtez point que tout aussi-tost vous ne soyez ac- 
coisée; car la communication des douleurs du cœur fait le 
mesme effet en lame , que la saignée fait au corps de celuy qui 
est en fievre continué : c'est le remede des remedes. Aussi le roy 
S. Louys donna cet advis à son fils : Si-tu as en ton cœur aucun 
mal-aise, dis-le incontinent à ton confesseur, ou à aucune bonne 
personne, et ainsi pourras ton mal legerement porter par le re- 
confort qu'il te donnera. 

CHAPITRE XII. 


DE LA TRISTESSE. 


La tristesse qui est selon Dieu, dit S. Paul, opere la peni- 
tence pour le salut; la tristesse du monde opere la mort. La 
tristesse doncques peut estre bonne et mauvaise selon les di- 
verses productions qu'elle fait en nous. Il est vray qu'elle en 
fait plus de mauvaises que de bonnes, car elle n'en fait que 
deux bonnes, à scavoir: misericorde et penitence; etil y en a six 
mauvaises, à sçavoir : angoisse, paresse, indignation, jalousie, 
envie et impatience; ce qui a fait dire au Sage : La tristesse en 
tue beaucoup , et n'y a point de profit en icelle; parce que, pour 
deux bons ruisseaux qui proviennent de la source de tristesse, 
il y en a six qui sont bien mauvais. 

L'ennemy se sert de la tristesse pour exercer ses tentations à 
l'endroict des bons : car, comme il tasche de faire resjoüyr les 
mauvais en leur peché, aussi tasche-t-il d'attrister les bons en 
leurs bonnes ceuvres ; et comme i] ne peut procurer le mal qu'en 
le faysant treuver aggreable, aussi ne peut-il destourner du bien 
qu'en le faysant treuver desaggreable. Le malin se plaist en Ja 
tristesse et melancholie, parce qu'il est triste et melancholique, 
et le sera eternellement, dont il voudroit que chascun fust 
comme luy. 

La mauvaise tristesse trouble l'ame, la met en inquietude, 
donne des craintes desreglées, desgouste de l'orayson, assoupit 
et accable le cerveau, privel'ame du conseil, de resolution, de 
jugement et de courage, et abbat les forces : bref, elle est 
comme un dur hyver, qui fauche toute la beauté de la terre, et 
engourdit tous les animaux; car elle oste toute suavité de l'aine, 
et la rend presque percluse et impuissante en toutes ses facultez. 

Si jamais il vous arrivoit, Philotée, d’esire atteinte de cette 
mauvaise tristesse, prattiquez les remedes suivans : Quelqu'un 
est-il triste, dit S. Jacques, qu’il prie. La priere est un sou- 
verain remede, car elle esleve l'esprit en Dieu, qui est nostre 
unique joye et consolation; mais en priant usez d'affections et 
parolles , soit interieures soit exterieures, qui tendent à la con- 
fiance et amour de Dieu, comme: O Dieu de misericorde! mon 
tres-bon Dieu! mon Sauveur debonnaire! Dieu de mon cœur, 
ma joye, mon esperance! mon cher espoux, le bien-aymé de 
mon ame! et semblables. 

Contrariez vivement aux inclinations de la tristesse, et bien 

qu'il semble que tout ce que vous ferez en ce tems-là se fasse 
froidement, tristement et laschement, ne laissez pourtant pas 
de le fayre. Car l'ennemy, qui pretend de nous allanguir aux 
bonnes œuvres par la tristesse, voyant que nous ne laissons pas 
de les fayre, et qu'estant faites avec resistance elles en valent 
mieux, il cesse de nous plus affliger. 

Chantez les cantiques spirituels; car le malin & souvent cessé 
son operation par ce moyen, tesmoin l'esprit qui assiegeoit ou 
possedoit Saül, duquel la violence estoit reprimée par la psal- 
modie. 

Il est bon de s'employer aux œuvres exterieures, et les diver- 
sifier le plus que l'on peut, pour divertir l'ame de l'objet triste, 
purifier el eschauffer les esprits, la tristesse estant une passion 
de la complexion froide et seiche. 

Faites des actions exterieures de ferveur, quoyque sans goust, 
embrassant l'image du Crucifix, la serrant sur la poictrine, luy 
baysant les pieds et les mains, levant vos yeux et vos mains au 
ciel, eslangant vostre voix en Dieu par des parolles d'amour 
et de confiance, comme sont celles-cy : Mon bien-aymé est 
à moy, et moy à luy; mon bien-aymé m'est un boucquet de 
myrrhe, il demeurera entre mes mammelles. Mes yeux se 
fondent sur vous, ó mon Dieu, disant : Quand me consolerez- 
vous? O Jesus, soyez-moy Jesus : vive Jesus, et mon ame vivra. 
Qui me separera de l'amour de mon Dieu? et semblables. 

La discipline moderée est bonne contre la tristesse, parce que 
cette volontaire affliction exterieure impetre la consolation inte- 
rieure, et l'ame, sentant des douleurs de dehors, se divertit de 
celles qui sont au dedans : la frequentation de la saincte com- 
munion est excellente, car ce pain celeste affermit le cœur, et 
resjouyt l'esprit. 

Descouvrez tous les ressentimens, affections et suggestions 
qui proviennent de vostre tristesse à vostre conducteur et 
confesseur, humblement et fidellement; cherchez les conversa- 
tions des personnes spirituelles, et les hantez le plus que vous 
pourrez pendant ce tems-là. Et en fin finale, resignez-vous 
entre les maias de Dieu, vous preparant à souffrir cette en- 
nuyeuse tristesse patiemment, comme juste punition de vos 
vaines allegresses; et ne. doubtez nullement que Dieu, apres 
vous avoir esprouvée, ne vous delivre de ce mal. 

CHAPITRE XIII. 


DES CONSOLATIONS SPIRITUELLES ET SENSIBLES, ET COMME IL SE FAUT 
COMPORTER EN ICELLES. 


Drev continué l'estre de ce grand monde en une perpetuelle vi- 
cissitude, par laquelle le jour se change tousjours en nuict, le prin- 
tems en esté, l'esté en automne, l'automne en hyver, et l'hyver 
en printems; et l'un des jours ne ressemble jamais parfaictement 
à l'autre : on en voit de nebuleux, de pluvieux, de secs et de 
venteux, varieté qui donne une grande beauté à cet univers. Il 
en est de mesme de l'homme, qui est, selon le dire des anciens, 
un abregé du monde. Car jamais il n'est en un mesme estat; et 
sa vie escoule sur cette terre comme les eaux, flottant et on- 
doyant eu une perpetuelle diversité de mouvemens, qui tantost 
l'eslevent aux esperances, tantost l'abbaissent par la crainte, 
tantost le plient à droicte par la consolation, tantost à gauche 
par l’affliction, et jamais une seule de ses journées, ny mesme 
une de ses heures, n'est entierement pareille à l'autre. 

C'est un grand advertissement que celui-cy : il nous faul 
tascher d'avoir une continuelle et inviolable esgalité de cœur 
en une si grande inesgalité d'accidens. Et quoy que toutes ehoses 
se tournent et varient diversement autour de nous, il nous faut 
demeurer constamment immobiles à tousjours regarder tendre 
et pretendre à nostre Dieu. 

Que le navire prenne telle route qu'on voudra, qu'il cingle au po- 
nant (1) ou levant, au midy ou septentrion, et quelque vent que 
ce soit qui le porte, jamais pourtant son esguille marine ne re- 
gardera que sa belle estoile, et le pole. Que tout se renverse 
sens dessus dessous, je ne dy pas seulement autour de nous, 
mais je dy en nous, c'est-à-dire, que nostre ame soit triste, 
joyeuse, en douceur, en amertume, en paix, en trouble, en 
clarté, en tenebres, en tentations, en repos, en goust, en des- 
goust, en seicheresse, en tendreté, que le soleil la brusle, ou 
que la rosée la rafraischisse, ah! si faut-il pourtant qu'à jamais 
el tousjours la pointe de nostre cœur, de nostre esprit, de nostre 
volonté superieure, qui est nostre boussole, regarde incessam- 
ment, et tende perpetuellement à l'amour de Dieu son Createur, 
son Sauveur, son unique et souverain Bien : Ou que nous vivions, 
ou que nous mourtons , dit l'Apostre, si sommes-nous à Dieu. 
Qui nous separera de l'amour et charité de Dieu? Non, jamais 
rien ne nous separera de cet amour; ny la tribulation, ny l'an- 

goisse, ny la mort, ny la vie, ny la douleur presente, ny la 
crainte des accidens futurs, ny les artifices des malins esprits, 
ny la hauteur des consolations, ny la profondité des afflictions , 
ny la tendreté, ny la seicheresse, ne nous doit jamais separer de 
cette saincle charité, qui est fondée en Jesus-Christ. 

Cette resolution si absoluë de ne jamais abandonner Dieu, ny 
quitter son doux amour, sert de contre-poids à nos ames, pour 
les tenir en la saincte esgalité , parmy l'inesgalité des divers mou- 
vemens que la condition de cette vie luy apporte. Car, comme les 
avettes (1)se voyant surprises du venten la campagne, embras- 
sent des pierres pour se pouvoir balancer en l'air, et n'estrepas si 
aysement transportées à la mercy de l'orage : ainsi nostre ame, 
ayant vivement embrassé par resolution le precieux amour de 
son Dieu, demeure constante parmy l'inconstance et vicissitude 
des consolations et afflictions, tant spirituelles que temporelles, 
exterieures qu'interieures. 

Mais outre cette generale doctrine, nous avons besoin de quel- 
ques documens (2) particuliers. 

1. Je dy donc que la devotion ne consiste pas en la douceur, 
suavité, consolation et tendreté sensible du cœur, qui nous pro- 
voque aux larmes et souspirs, et nous donne une certaine satis- 
faction aggreable et savoureuse en quelques exercices spirituels. 
Non, chere Philotée, la devotion et cela ne sont pas une mesme 
chose : car il y a beaucoup d'ames qui ont de ces tendretez et 
consolations, qui neantmoins ne laissent pas d'estre fort vicieuses, 
et par consequent n 'ont aucun vray amour de Dieu, et beaucoup 
moins aucune vraye devotion. Saül poursuivant à mort le pauvre 
David, qui fuyoit devant luy és deserts d'Engaddi, entra tout 
seul en une caverne, en laquelle David avec ses gens estoient 
cachez : David, qui en cette occasion l'eust peu mille fois tuer, 
luy donna la vie, et ne voulut seulement pas luy faire peur, ains 
l'ayant laissé sortir à son ayse, l'appella par apres pour luy re- 
monstrer son innocence, et luy faire cognoistre qu'il avoit esté 
àsa mercy. Or, sur cela, qu'est-ce que ne fit pas Saül, pour tes- 
moigner que son cœur estoit amolly envers David? Il le nomma 
son enfant, il se mit à pleurer tout haut, à le loüer, à confesser 
sa debonnaireté, à prier Dieu pour luy, à presager sa future 
grandeur, et à luy recommander la posterité qu'il devoit laisser 
apres soy. Quelle plus grande douceur et tendreté de cœur pou- 
voit-il faire paroistre? et pour tout cela neantmoins il n'avoit 
point changé son ame, ne laissant pas de continuer sa persecu- 
tion contre David aussi cruellement qu'auparavant. Ainsi se 

treuve-t-il des personnes qui, considerant la bonté de Dieu, et 
la passion du Sauveur, sentent des grands attendrissemens de 
cœur qui leur font jetter des souspirs, des larmes, des prieres et 
actions de graces fort sensibles, si (1) qu'on diroit qu'elles ont 
le cœur saysi d'une bien grande devotion ; mais quand ce vient 
à l'essay, on treuve que comme les pluyes passageres d'un esté 
bien chaud, qui tombent à grosses gouttes sur la terre, ne la 
penetrent point eL ne servent qu'à la production des champi- 
gnons, ainsi ces larmes et tendretez, tombant sur un coeur vi- 
cieux, et ne le penetrant point, luy sont tout-à-fait inutiles : car, 
pour tout cela, les pauvres gens ne quitteroient.pas un seul liard 
du bien mal acquis qu'ils possedent, ne renonceroient pas à une 
seule de leurs perverses affections, et ne voudroient pas avoir 
prins la moindre incommodité du monde pour le service du Sau- 
veur sur lequel ils ont pleuré; en sorte que les bons mouvemens 
qu'ils ont eu ne sont que des certains champignons spirituels, 
qui non-seulement ne sont pas la vraye devotion, mais bien 
souvent sont des grandes ruses de l'ennemy, qui, amusant 
les ames à ces menués consolations , les fait demeurer contentes 
et satifaites en cela, à ce qu'elles ne cherchent plus la vraye et 
solide devotion, qui consiste en une volonté constante, resoluë, 
prompte et active, d'executer ce que l'on sçayt estre aggreable 
à Dieu. 

Un enfant pleurera tendrement s'il void donner un coup de 
lancette à sa mere qu'on saigne; mais si, à mesme tems, sa 
mere, pour laquelle il pleuroit, luy demande une pomme, ou 
un cornet de dragée qu'il tient en sa main, il ne le voudra nul- 
lement lascher. Telles sont la pluspart de nos tendres devotions : 
voyant donner un coup de lance qui transperce le cœur de Jesus 
Christ crucifié, nous pleurons tendrement. Helas! Philotée, 
c'est bien fait de pleurer sur cette mort et passion douloureuse 
de nostre Pere et Redempteur; mais pourquoy donc ne luy don- 
nons-nous tout de bon la pomme que nous avons en nos mains, 
et qu'il nous demande si instamment, à sgavoir, nostre cœur, 
unique pomme d'amour que ce cher Sauveur requiert de nous? 
Que ne luy resignons-nous tant de menués affections, delecta- 
tions, complaysances qu'il nous veut arracher des mains, et ne 
peut, parce que c'est nostre dragée, de laquelle nous sommes 
plus frians, que desireux de sa celeste grace. Ha! ce sont des 
amitiez de petits enfans que cela, tendres, mais foibles, mais 
fantasques, mais sans effet : la devotion donc ne gist pas en ces 
tendretez et sensibles affections, qui quelquesfois procedent de 

la nature, qui est ainsi molle et susceptible de l'impression qu'on 
luy veut donner; et quelquesfois viennent de l'ennemy, qui, pour 
nous amuser à cela, excite nostre imagination à l'apprehension 
propre pour tels effects. 

2. Ces tendretez et affectueuses douceurs sont neantmoins 
quelquesfois tres-bonnes et utiles, car elles excitent l'appetit de 
l'ame, confortent l'esprit, et adjoustent à la promptitude de la 
devotion une saincte gayeté et allegresse, qui rend nos actions 
belles et aggreables, mesme en l'interieur. C'est ce goust que 
l'on a és choses divines, pour lequel David s'escrioit : O Sei- 
gneur, que vos parolles sont douces à mon palais! elles sont 
plus douces que le miel à ma bouche. Et certes, la moindre pe- 
tite consolation de devotion que nous recevons vaut mieux de 
toute fagon que les plus excellentes recreations du monde. Les 
mammelles et le laict, c'est-à-dire, les faveurs du divin Espoux, 
sont meilleures à l'ame que le vin le plus precieux des playsirs 
de la terre : qui en & gousté, tient tout le reste des autres con- 
solations pour du fiel et de l'absynthe. Et comme ceux qui ont 
l'herbe scithique en la bouche, en reçoivent une si extreme dou- 
ceur qu'ils ne sentent ny faim ny soif : ainsi ceux à qui Dieu a 
donné cette manne celeste des suavitez et consolations inte- 
rieures, ne peuvent desirer ny recevoir les consolations du 
monde, pour au moins y prendre goust, et y amuser leurs affec- 
lions. Ce sont des petits avant-gousts des suavitez immortelles 
que Dieu donne aux ames qui le cherchent; ce sont des grains 
sucrez qu'il donne à ses petits enfans pour les amorcer; ce sont 
des eaux cordiales qu'il leur presente pour les conforter; ce sont 
aussi quelquesfois des arrhes des recompenses eternelles. On dit 
qu'Alexandre le Grand, cinglant en haute mer, descouvrit pre- 
mierement l'Arabie Heureuse, par l'assentiment qu'il eut des 
suaves odeurs que le vent luy donnoit; et sur cela se donna du 
courage, et à tous ses compaignons : ainsi nous recevons souvent 
des douceurs et suavitez en cette mer de la vie mortelle, qui 
sans doute nous font pressentir les delices de cette patrie heu- 
reuse et celeste, à laquelle nous tendons et aspirons. 

3. Mais, ce me direz-vous, puisqu'il y a des consolations sen- 
sibles qui sont bonnes et viennent de Dieu, et que neantmoins 
il y en a des inutiles, dangereuses, voire pernicieuses, qui 
viennent ou de la nature, ou mesme de l'ennemy, comment 
pourray-je discerner les unes des autres, et cognoistre les mau- 
vaises, ou inutiles, entre les bonnes? C'est une generale doc- 
trine, tres-chere Philotée, pour les affections et passions de nos 

ames, que nous les devons cognoistre par leurs fruicts : nos 
cœurs sont des arbres, les affections et passions sont leurs 
branches, et leurs œuvres ou actions sont les fruicts. Le cœur 
est bon qui & de bonnes affections ; et les affections et passions 
sont bonnes, qui produisent en nous de bons effects et sainctes 
actions. Si les douceurs , tendretez et consolations nous rendent 
plus humbles, patiens, traitables, charitables et compatissans à 
l'endroict du prochain, plus fervens à mortifier nos concupis- 
cences et mauvaises inclinations, plus constans en nos exercices, 
plus maniables et souples à ceux à qui nous devons obeyr, plus 
simples en nostre vie, sans doute, Philotée, qu'elles sont de 
Dieu ; mais si ces douceurs n'ont de la douceur que pour nous, 
qu'elles nous rendent curieux, aigres, pointilleux, impatiens, 
opiniastres, fiers, presomptueux, durs à l'endroict du prochain, 
et que pensant desjà estre de petits saincts, nous ne voulons 
plus estre subjets à la direction, ny à la correction, indubitable- 
ment ce sont des consolations fausses et pernicieuses. Un bon 
arbre ne produict que des bons fruicts. 

4. Quand nous aurons de ces douceurset consolations, 4° il nous 
faut beaucoup humilier devant Dieu; gardons-nous bien de dire 
pour ces douceurs : O que je suis bon! Non, Philotée, ce sont 
des biens qui ne nous rendent pas meilleurs : car, comme j'ay 
dit, la devotion ne consiste pas en cela; mais disons : O que Dieu 
est bon à ceux qui esperent en luy, et à l'ame qui le recherche! 
Qui a le sucre en bouche, ne peut pas dire que sa bouche soit 
douce, mais oùy bien que le sucre est doux : ainsi, encore que 
cette douceur spirituelle est fort bonne, et Dieu qui nous la donne 
est tres-bon, il ne s'ensuit pas que celuy qui la regoit soit bon. 
2° Cognoissons que nous sommes encore des petits enfans, qui 
avons besoin du laict, et que ces grains sucrez nous sont donnez 
parce que nous avons encore l'esprit tendre et delicat, qui a 
besoin d'amorces et d'appas pour estre attiré à l'amour de Dieu. 
3° Mais apres cela, parlant generalement, et pour l'ordinaire, 
recevons humblement ces graces et faveurs, et les estimons ex- 
tremement grandes, non tant parce qu'elles le sont en elles- 
mesmes, comme parce que ‘c’est la main de Dieu qui nous les 
met au coeur, comme feroit une mere qui, pour amadoüer son 
enfant, luy mettroit elle-mesme les grains de dragée er bouche 
l'un apres l'autre : car, si l'enfant avoit de l'esprit, il priseroit 
plus la douceur de la mignardise et caresse que sa mere luy fait, 
que la douceur de la dragée mesme. Et ainsi, c'est beaucoup, 
Philotée, d'avoir les douceurs; mais c'est la douceur des dou- 

ceurs, de considerer que Dieu, de sa main amoureuse et mater- 
nelle, les nous met en la bouche, au cœur, en l'ame, en l'esprit. 
4° Les ayant receués ainsi humblement, employons-les soigneu- 
sement selon l'intention de celuy qui nous les donne. Pourquoy 
pensons-nous que Dieu nous donne ces douceurs? pour nous 
rendre doux envers un chascun, et amoureux envers luy. La 
mere donne la dragée à l'enfant affin qu'il la bayse; baysons donc 
ce Sauveur qui nous donne tant de douceurs. Or, bayser le Sau- 
veur, c'est luy obeyr, garder ses commandemens, faire ses vo- 
lontez, suivre ses desirs : bref, lembrasser tendrement avec 
obeyssance et fidellité. Quand donc nous aurons receu quelque 
consolation spirituelle, il faut ce jour-là se rendre plus diligens 
à bien faire, et à nous humilier. 5° Il faut, outre tout cela, renon- 
cer de tems en tems à telles douceurs, tendretez et consolations, 
separant nostre cœur d'icelles, et protestant, qu'encore que nous 
les acceptions humblement et les aymions , parce que Dieu nous 
les envoye, et qu'elles nous provoquent à son amour, ce ne sont 
neantmoins pas elles que nous cherchons, mais Dieu et son sainct 
amour ; non la consolation, mais le consolateur; non la douceur,. 
mais le doux Sauveur; non la tendreté, mais celuy qui est la 
suavité du ciel et de la terre : et en cette affection nous nous 
devons disposer à demeurer fermes au sainct amour de Dieu, 
quoy que de nostre vie nous ne deussions jamais avoir aucune 
consolation, et de vouloir dire esgalement sur le mont de Cal- 
vaire, comme sur celuy de Thabor : O Seigneur! il m'est bon 
d'estre avec vous, ou que vous soyez en croix, ou que vous soyez 
en gloire. 6* Finalement je vous adverty que s'il vous arrivoit 
quelque notable abondance de telles consolations, tendretez, 
larmes et douceurs, ou quelque chose d'extraordinaire en icelles, 
vous en conferiez fidellement avec vostre conducteur, affin d'ap- 
prendre comme il s'y faut moderer et comporter ; car il est es- 
crit : As-tu treuvé le miel? manges-en ce qui suffit. 


CHAPITRE XIV. 


DES SEICHERESSES ET STERILITEZ SPIRITUELLES, 


Vous ferez donc ainsi que je vous viens de dire, tres-chere 
Philotée, quand vous avez des consolations. Mais ce beau tems 
si aggreable ne durera pas tousjours ; ains il adviendra que quel- 
quefois vous serez tellement privée et destituée du sentiment de 
la devotion, qu'il vous sera advis que vostre ame soit une terre 

deserte, infructueuse , sterile, en laquelle il n'y ayt ny sentier, 
ny chemin pour treuver Dieu, ny aucune eau de grace qui la 
puisse arrouser à cause des seicheresses, qui, ce semble, la re- 
duiront totalement en friche. Helas! que l'ame qui est en cet estat 
est digne de compassion, et sur tout quand ce mal est vehement, 
car alors, à l'imitation de David, elle se repaist de larmes jour et 
nuict, tandis que, par mille suggestions, l'ennemy, pour la de- 
sesperer, se mocque d'elle, et lui dit : Ha! pauvrette, où est ton 
Dieu? par quel chemin le pourras-tu treuver, qui te pourra ja- 
mais rendre la joye de sa saincte grace? 

Que ferez-vous donc en ce tems-là, Philotée? prenez garde 
d'où le mal vous arrive. Nous sommes souvent nous-mesmes la 
cause de nos sterilitez et seicheresses. 

1° Comme une mere refuse le sucre à son enfant qui est subjet 
aux vers : ainsi Dieu nous oste les consolations, quand nous y 
prenons quelque vaine complaysance, et que nous sommes sub- 
jets aux vers de l'outrecuidance : il m'est bon, ô mon Dieu, que 
vous m'humiliez; oüy, car avant que je fusse humilié, je vous 
avois offensé. 

2° Quand nous negligeons de recueillir les suavitez et delices 
de l'amour de Dieu, lors qu'il en est tems, il les escarte de nous, 
en punition de nostre paresse. L'Israélite qui n'amassoitla manne 
de bon matin, ne le pouvoit plus faire apres le soleil levé, car 
elle se treuvoit toute fondüe. 

3° Nous sommes quelquesfois couchez dans un lict des conten- 
temens sensuels et consolations perissables, comme estoit l’ Es- 
pouse sacrée és Cantiques : l'Espoux de nos ames bucque à la 
porte de nostre cœur, il nous inspire de nous remettre à nos 
exercices spirituels; mais nous marchandons avec luy, d'autant 
qu'il nous fasche de quitter ces vains amusemens, et de nous 
separer de ces faux contentemens ; c'est pourquoy il passe outre, 
et nous laisse croupir, puis, quand nous le voulons chercher, 
nous avons beaucoup de peine à le treuver : aussi l'avons-nous 
bien merité, puisque nous avons esté si infidelles et deloyaux à: 
son amour, que d'en avoir refusé l'exercice pour suivre celuy des 
choses du monde : ah! vous avez donc de la farine d'Egypte, 
vous n'aurez donc point de la manne du ciel. Les abeilles hays- 
sent toutes les odeurs artificielles; et les suavitez du Sainct- 
Esprit sont incompatibles avec les delices artificieuses du monde. 

4° La duplicité et finesse d'esprit, exercée és confessions et 
communications spirituelles que l'on fait avec son conducteur, 
attire les seicheresses et sterilitez : car, puisque vous mentez au 

Sainct-Esprit, ce n'est pas merveille s'il vous refuse sa consola- 
tion : vous ne voulez pas estre simple et naif comme un petit 
enfant, vous n'aurez donc pas la dragée des petits enfans. 

5° Vous vous estes bien saoulée des contentemens mondains, 
ce n'est pas merveille si les delices spirituelles vous sont à des- 
goust : les colombes jà saoules, dit l'ancien Proverbe, treuvent 
'a&meres les cerises. Il a remply de biens, dit Nostre-Dame, les 
affamez ; et les riches il les a laissez vuides. Ceux qui sont riches 
des playsirs mondains ne sont pas capables des spirituels. 

6° Avez-vous bien conservé les fruicts des consolations receuës? 
vous en aurez donc des nouvelles : car, à celuy qui a, onluy en 
donnera davantage; et à celuy qui n'a pas ce qu'on luy a donné, 
mais qui l'a perdu par sa faute, on luy ostera mesme ce qu'il 
n'a pas, c'est-à-dire, on le privera des graces qui luy estoient 
preparées. Il est vray, la pluye vivifie les plantes qui ont de la 
verdeur; mais à celles qui ne l'ont point, elle leur oste encore 
la vie qu'elles n'ont point; car elles en pourrissent tout-à-fait. 
Pour plusieurs telles causes, nous perdons les consolations devo- 
tieuses, et tombons en seicheresse et sterilité d'esprit. Exami- 
nons donc nostre conscience, si nous remarquerons en nous 
quelques semblables deffauts. Mais notez, Philotée, qu'il ne faut 
pas faire cet examen avec inquietude et trop de curiosité ; airs, 
apres avoir fidellement consideré nos deportemens , pour ce re- 
gard, si nous treuvons la cause du mal en nous, il en faut remer- 
cier Dieu, car le mal est à moityé guery quand on a descouvert 
sa cause. Si, au contraire, vous ne voyez rien en particulier qui 
vous semble avoir causé cette seicheresse, ne vous amusez point 
à une plus curieuse recherche ; mais, avec toute simplicité, sans 
plus examiner aucune particularité, faites ce que je vous diray. 

1. Humiliez-vous grandement devant Dieu, en la cognoissance 
de vostre neant et misere. Helas! qu'est-ce que de moy, quand je 
suy à moy-mesme? non autre chose, Ó Seigneur! sinon une 
terre seiche, laquelle, crevassée de toutes parts, tesmoigne la soif 
qu'elle a de la pluye du ciel, et cependant le vent la dissipe et 
reduit en poussiere. 

2. Invoquez Dieu, et luy demandez son allegresse. Hendez- 
moy, Ó Seigneur, l'allegresse de vostre salut. Mon Pere, s'il est 
possible, transportez ce calice de moy. Oste-toy d'icy, à bize 
infructueuse qui desseiche mon ame; et venez, ô gracieux vent 
des consolations, et soufflez dans mon jardin : et ces bonnes 
affections respandront l'odeur de suavité. 

3. Allez à vostre confesseur, ouvrez-luy bien vostre cœur, 

faites-luy bien voir tous les replis de vostre ame, prenez les advis 
qu'il vous donnera avec grande simplicité et humilité. Car Dieu 
, qui ayme infiniment l'obeyssance, rend souvent utiles les con- 
seils que l'on prend d'autruy, et sur tout des conducteurs des 
ames, encore que d'ailleurs il n'y eust pas grande apparence : 
comme il rendit profitables à Naaman les eaux du Jourdain, des- 
quelles Helisée, sans aucune apparence de raison humaine, luy 
avoit ordonné l'usage. 

4. Mais, apres tout cela, rien n'est si utile, rien si fructueux 
en telles seicheresses et sterilitez, que de ne point s'affectionner 
et attacher au desir d'en estre delivré. Je ne dy pas qu'on ne 
doive faire des simples souhaits de la delivrance; mais je dy 
qu'on ne s'y doit pas affectionner, ains se remettre à la pure 
mercy de la speciale providence de Dieu, affin que, tant qu'il luy 
playra, il se serve de nous, entre ces espines et parmy ces desirs. 
Disons donc à Dieu en ce tems-là : O Pere, s'il est possible, 
transportez de moy ce calice; mais adjoustons aussi de grand 
courage : Toutesfois, non ma volonté, mais la vostre soit faite : 
et arrestons-nous à cela avec le plus de repos que nous pourrons. 
Car Dieu, nous voyant en cette saincte indifference, nous con- 
solera de plusieurs graces et faveurs, comme quand il vid Abra- 
ham resolu de se priver de son enfant Isaac, il se contenta de le 
voir indifferent en cette pure resignation, le consolant d'une 
vision tres-aggreable, et par de tres-douces benedictions. Nous 
devons donc. en toutes sortes d'afflictions, tant corporelles que 
spirituelles, et distractions, ou soustractions de la devotion 
sensible qui nous arrivent, dire de tout nostre cœur, et avec 
une profonde sousmission : Le Seigneur m'a donné des consola- 
tions, le Seigneur me les a ostées, son sainct nom soit beni. Car, 
perseverant en ceite humilité, il nous rendra ses delicieuses fa- 
veurs, comme il fit à Job, qui usa constamment de pareilles 
parolles en toutes ses desolations. 

9. Finalement, Philotée, entre toutes nos seicheresses et ste- 
rilitez, ne perdons point courage; mais, attendant en patience 
le retour des consolations, suivons tousjours nostre irain : ne 
laissons point pour cela aucun exercice de devotion, ains s'il 
est possible, multiplions nos bonnes œuvres; et ne pouvant pre- 
senter à nostre cher Espoux des confitures liquides, presentons- 
luy-en des seiches, car ce luy est tout un, pourveu que le cœur 
qui les luy offre soit parfaictement resolu de le vouloir aymer. 
Quand le printems est beau, les abeilles font plus de miel et 
moins de mouschons, parce qu'à la faveur du beau tems 

elles s'amusent tant à faire leur cueillette sur les fleurs, qu'elles 
en oublient la production de leurs nymphes. Mais quand le prin- 
tems est aspre et nubileux, elles font plus de nymphes et moins 
de miel; car, ne pouvant pas sortir pour faire la cueillette du miel, 
elles s'employent à se peupler, et multiplier leur race. Il arrive 
maintesfois, ma Philotée, que l'ame, se voyant au beau prin- 
tems des consolations spirituelles, s'amuse tant à les amasser 
et succer, qu'en l'abondance de ces douces delices, elle fait beau- 
coup moins de bonnes œuvres; et qu'au contraire, parmy les 
aspretez et sterilitez spirituelles, à mesure qu'elle se void privée 
des sentimens aggreables de la devolion, elle en multiplie d'au- 
tant plus les ceuvres solides, et abonde en la generation inte- 
rieure des vrayes vertus de patience, humilité, abjection de soy- 
mesme, resignation et abnegation de son amour-propre. 

C'est donc un grand abus de plusieurs, et notamment des 
.femmes, de croire que le service que nous faysons à Dieu sans 
goust, sans tendreté de cœur et sans sentiment, soit moins 
aggreable à sa divine Majesté, puis qu'au contraire nos actions 
sont comme les roses, lesquelles, bien qu'estant fraisches, elles 
ont plus de grace, estant neantmoins seiches, elles ont plus d'o- 
deur et de force. Car tout de mesme, bien que nos ceuvres, faites 
&vec tendreté de coeur, nous soient plus aggreables, à nous, dis- 
je. qui ne regardons qu'à nostre propre delectation, si est-ce 
qu'estant faictes en seicheresse et sterilité, elles ont plus d'o- 
deur et de valeur devant Dieu. Oüy, chere Philotée, en temps 
de seicheresse nostre volonté nous porte au service de Dieu 
comme par vive force, et par consequent il faut qu'elle soit 
plus vigoureuse et constante qu'en tems de tendreté. Ce n'est 
pas si grand cas de servir un prince en la douceur d'un tems 
paysible, et parmy les delices de la cour; mais de le servir en 
l'aspreté de la guerre, parmy les troubles et persecutions, c'est 
une vraye marque de constance et fidellité. La bien-heureuse 
Angele de Foligny dit que l'orayson la plus aggreable à Dieu, est 
cele qui se fait par force et contrainte, c'est-à-dire, celle à 
laquelle nous nous rangeons, non par aucun goust que nous 
y ayons, ny parinclination; mais purement pour playre à Dieu, 
à quoy nosire volonté nous porte, comme à contre-cœur, for- 
cant et violentant les seicheresses et respugnances qui s'opposent 
à cela. J'en dy de mesme de toutes sortes de bonnes œuvres; 
car, plus nous avons de contradictions, soit exterieures, soit in- 
terieures, à les faire, plus elles sont estimées et prisées devant 
Dieu; moins il y a de nostre interest particulier en la poursuite 

des vertus, plus la pureté de l'amour divin y reluict : l'enfant 
bayse aysement sa mere qui luy donne du sucre; mais c'est si- 
gne qu'il l'ayme grandement, s'il la bayse apres qu'elle luy aura 
donné de l'absynthe, ou du chicotin. 


CHAPITRE XV. 


CONFIRMATION ET ESCLAIRCISSEMENT DE CE QUI A ESTÉ DIT, 
PAR UN EXEMPLE NOTABLE. 


Mais, pour rendre toute celte instruction plus evidente, je 
veux mettre icy une excellente piece de l'histoire de S. Bernard, 
telle que je l'ay treuvée en un docte et judicieux escrivain. Il 
dit donc ainsi : C'est chose ordinaire à presque tous ceux qui 
commencent à servir Dieu, et qui ne sont encore point experi- 
mentez és soustractions de la grace, ny és vicissitudes spiri- 
tuelles, que leur venant à manquer ce goust de la devotion 
sensible, et cette aggreable lumiere qui les invite à se haster au 
chemin de Dieu, ils perdent tout à coup l'haleyne, et tombent en 
pusillanimité et tristesse de cœur. Les gens bien entendus en 
rendent cette raison, que la nature raysonnable ne peut longue- 
ment durer affamée, et sans quelque delectation, ou celeste ou 
terrestre. Or, comme les ames relevées au-dessus d'elles-mesmes, 
par l'essay des playsirs superieurs, renoncent facilement aux 
objets visibles : ainsi, quand par la disposition divine la joye 
spirituelle leur est ostée, se treuvant aussi d'ailleurs privées des 
consolations corporelles, et n'estant point encore accoustumées 
d'attendre en patience les retours du vray soleil, il leur semble 
qu'elles ne soyent point au ciel ny en laterre, et qu'elles demeu- 
reront ensevelies en une nuict perpetuelle, si que, comme petits 
enfangons qu'on sevre, ayant perdu leurs mammelles, elles lan- 
guissent et gemissent, et deviennent ennuyeuses et importunes, 
principalement à elles-mesmes. 

Cecy doncques arriva au voyage duquel il est question, à l'un 
de la trouppe, nommé Geoffroy de Peronne, nouvellement dedié 
au sérvice de Dieu. Celuy-cy rendu soudainement aride, destitué 
de consolation, et occupé des tenebres interieures, commença à 
se ramentevoir (1) de ses amis mondains, de ses parens, des fa- 
cultez qu'il venoit de laisser, au moyen dequoy il fut assailly 
d'une si rude tentation, que ne pouvant la celer en son main- 
tien, un de ses plus confidens s'en apperceut, et l'ayant dextre- 


(1) Ressouvenir. 

ment accosté avec douces parolles, lui dit en secret : Que veut 
dire cecy, Geoffroy ? comment est-ce que contre l'ordinaire tu te 
rens si pensif et affligé? Alors Geoffroy, avec un profond souspir : 
Ah! mon frere, respondit-il, jamais de ma vie je ne seray joyeux. 
Cet autre, esmeu de pitié par telles parolles, avec un zele fra- 
ternel, alla soudain reciter tout cecy au commun Pere S. Ber- 
nard, lequel, voyant le danger, entra en une eglise prochaine, 
affin de prier Dieu pour luy; et Geoffroy cependant, accablé de 
tristesse, reposant sa teste sur une pierre, s'endormit. Mais apres 
un peu de tems, tous deux se leverent, l'un de l'orayson avec la 
grace impelrée, el l'autre du sommeil, avec un visage si riant 
et serein, que son cher amy s'esmerveillant d'un si grand et 
soudain changement, ne se peut contenir de luy reprocher amia- 
blement ce que peu auparavant il luy avoit respondu. Alors 
Geoffroy luy repliqua : Si auparavant je te dy que jamais je ne 
serois joyeux, maintenant je t'asscure que je ne seray jamais 
triste. 

Tel fut le succez de la tentation de ce devot personnage; mais 
remarquez en ce recit, chere Philotée, 

1* Que Dieu donne ordinairement quelque avant-goust des 
delices celestes à ceux qui entrent en son service, pour les reti- 
rer des voluptez terrestres, et les encourager à la poursuitte du 
divin amour, comme une mere qui, pour amorcer et attirer son 
petit enfant à la mammelle, met du miel sur le bout de son 
tetin. 

2* Que c'est neantmoins aussi ce bon Dieu, qui quelquesfois, 
selon la sage disposition, nous oste le laict etle miel des consola- 
tions, affin que, nous sevrant ainsi, nous apprenions à manger le 
pain sec et plus solide d'une devotion vigoureuse, exercée à l'es- 
preuve des desgousts et tentations. 

3° Que quelquesfois des bien grandes tentations s'eslevent par- 
my les seicheresses et sterilitez, et lors i] faut constamment 
combaltre les tentations, car elles ne sont pas de Dieu; mais il 
faut souffrir patiemment les seicheresses, puisque Dieu les a or- 
données pour nostre exercice. 

4° Que nous ne devons jamais perdre courage entre les ennuys 
interieurs, ny dire comme le bon Geoffroy : Jamais je ne seray 
joyeux; car, emmy la nuict, nous devons attendre la lumiere; et 
reciproquement, au plus beau tems spirituel que nous puissions 
avoir, il ne faut pas dire : Je ne seray jamais ennuyé; non, car, 
comme dit le Sage, és jours heureux il se fatit ressouvenir du 
malheur; il faut esperer entre les travaux, et craindre entre les 

prosperitez ; et, tant en l'une des occasions qu'en l'autre, il se faut 
tousjours humilier. 

8° Que c'est un souverain remede de descouvrir son mal à 
quelque amy spirituel qui nous puisse soulager. 

Enfin, pour conclusion de cet advertissement, qui est si neces- 
saire, je remarque que, comme en toutes choses, de mesme en 
celles-cy, nostre bon Dieu, et nostre ennemy, ont aussi de con- 
traires pretentions : car Dieu nous veut conduire par icelles à une 
grande pureté de cœur, à un entier renoncement de nostre propre 
interest en ce qui est de son service, et un parfaict despouille- 
ment de nous-mesmes; mais le malin tasche d'employer ces tra- 
vaux pour nous faire perdre courage, pour nous faire retourner 
du costé des playsirs sensuels, et enfin nous rendre ennuyeux à 
nous-mesmes et aux autres, affin de decrier et diffamer la saincte 
devotion. Mais si vous observez les enseignemens que je vous 
ay donnez, vous accroistrez grandement vostre perfection, en 
l'exercice que vous ferez entre ces afflictions interieures, des- 
quelles je ne veux pas finir le propos que je vous die encore ce 
mot. Quelquesfois les desgousts, les sterilitez et seicheresses, pro- 
viennent de l'indisposition du corps, comme quand par l'excez 
des veilles, des travaux et des jeusnes, on se treuve accablé de 
lassitudes, d'assoupissemens, de sommeil, de pesanteurs, et 
autres telles infirmitez, lesquelles, bien qu'elles dependent du 
corps, ne laissent pas d'incommoder l'esprit, pour l'estroite liay- 
son qui est entre eux. Or, en telles occasions, il faut tousjours se 
ressouvenir de faire plusieurs actes de vertu avec la pointe de 
nostre esprit et volonté superieure ; car, encore que toute nostre 
ame semble dormir et estre accablée d'assoupissement et lassi- 
tude, si est-ce que les actions de nostre esprit ne laissent pas 
d'estre fort aggreables à Dieu. Et pouvons dire en ce tems-là, 
comme l'Espouse sacrée : Je dors, mais mon cœur veille. Et 
comme j'ay dit cy-dessus, s'il y a moins de goust à travailler de 
la sorte, il y & pourtant plus de merite et de vertu, mais le re- 
mede en cette occurrence, c'est de revigourer le corps par quel- 
que sorte de legitime allegement et recreation. Ainsi S. François 
ordonnoit à ses religieux qu'il fussent tellement moderez en 
leurs travaux , qu'ils n'accablassent pas la ferveur de l'esprit. 

Et à propos de ce glorieux Pere, il fut une fois attaqué et 
agité d'une si profonde melancholie d'esprit, qu'il ne pouvoit 
s'empescher de le tesmoigner en ses deportemens; car, s'il vou- 
loit converser avec ses religieux, il ne pouvoit; s'il s'en separoit, 
il estoit pis : l'abstinence et maceration de la chair l'accabloient, 

et l'orayson ne l'allegeoit nullement. I! fut deux ans en cette 
sorte, tellement qu'il sembloit estre du tout abandonné de Dieu; 
mais enfin, apres avoir humblement souffert cette rude tempeste, 
le Sauveur luy redonna en un moment une heureuse tranquillité. 
C'est pour dire que les plus grands serviteurs de Dieu sont sub- 
jets à ces secousses, et que les moindres ne doivent s'estonner 
s'il leur en arrive quelques-unes. 

CINQUIESME PARTIE. 


EXERCICES ET ADVIS POUR RENOUVELLER L'AME, ET LÀ CONFIRMER 
EN LA DEVOTION. 


—— ruo 


CHAPITRE PREMIER. 


QU'IL FAUT CHAQUE ANNÉE RENOUVELLER LES BONS PROPOS 
PAR LES EXERCICES SUIVANS. 


Lx premier poinct de ces exercices consiste à bien recognoistre 
leur importance. Nostre nature humaine decheoit aysement de 
ses bonnes affections, à cause de la fragilité et mauvaise incli- 
nation de nostre chair, qui appesantit l'ame et la tire tousjours 
contre bas, si elle ne s'esleve souvent en haut, à vive force de 
resolution, ainsi que les oyseaux retombent soudain en terre, 
s'ils ne multiplient les eslancemens et traicts d'aisles, pour se 
maintenir au vol. Pour cela, chere Philotée, vous avez besoin 
de reiterer et repeter fort souvent les bons propos que vous avez 
fait de servir Dieu, de peur que ne le faysant pas, vous ne 
retombiez en vostre premier estat, ou plutost en estat beau- 
coup pire; car les cheutes spirituelles ont cela de propre. qu'elles 
nous precipitent tousjours plus bas que n'estoit l'estat duquel 
nous estions montez en haut à la devotion. Il n'y a point d'hor- 
loge, pour bon qu'il soit, qu'il ne faille remonter, ou bander 
deux fois le jour, au matin et au soir; et puis outre cela, il faut 
qu'au moins une fois l'année, on le demonte de toutes pieces, 
pour oster les roüilleures qu'il aura contractées, redresser les 
pieces forcées, et reparer celles qui sont usées. Ainsi, celuy qui 
a un vray soin de son cher cœur, doit le remonter en Dieu au 
soir et au matin, par les exercices marquez cy-dessus ; et outre 
cela il doit plusieurs fois considerer son estat, le redresser et 
accommoder ; et enfin, au moins une fois l'année, il le doit demon- 
ter, et regarder par le menu toutes les pieces, c'est-à-dire, 
toutes les affections et passions d'iceluy, affin de reparer tous les 
deffauts qui y peuvent estre. Et comme l'horloger oint avec 
quelque liuyle delicate les roués, les ressorts et tous les mouvans 
de son horloge, affin que les mouvemens se fassent plus douce- 
ment, et qu'il soit moins subjet à la roüilleure : ainsi, la per- 

sonne devote, apres la prattique de ce demontement de son 
cœur, pour le bien renouveller, le doit oindre par les sacremens 
de Confession et de l'Eucharistie : cet exercice reparera vos 
forces abattuës par le tems, eschauffera vostre cœur, fera re- 
verdir vos bons propos, et refleurir les vertus de vostre esprit. 

Les anciens chrestiens le prattiquoient soigneusement au jour 
anniversaire du baptesme de Nostre-Seigneur, auquel, comme 
dit S. Gregoire, evesque de Nazianze, ils renouvelloient la pro- 
fession et les protestations qui se font en ce sacrement : faysons- 
en de mesme, ma chere Philotée, nous y disposant tres-volon- 
tiers, et nous y employant fort serieusement. 

Ayant doncques choisy le tems convenable, selon l'advis de 
vostre pere spirituel, et vous estant un peu plus retirée en la 
solitude, et spirituelle et reelle, que l'ordinaire, vous ferez 
une, ou deux, ou trois meditations sur les poincts suivans, selon 
la methode que je vous ay donnée en la seconde partie. 


CHAPITRE II. 


CONSIDERATIONS SUR LE BENEFICE QUE DIEU NOUS FAIT, NOUS APPELLANT 
À SON SERVICE, ET SELON LA PROTESTATION MISE CY-DESSUS. 


1° Consinerez les poincts de vostre protestation. Le premier, 
c'est d'avoir quitté, rejetté, detesté et renoncé pour jamais tout 
peché mortel. Le second, c’est d’avoir dedié et consacré vostre 
ame, vostre cœur, vostre corps, avec tout ce qui en depeud, 
& l'amour et service de Dieu. Le troisiesme, c'est que s'il vous 
arrivoit de tomber en quelque mauvaise action, vous vous en 
releviez soudainement moyennant la grace de Dieu : mais ne 
sont-ce pas là des belles, justes, dignes et genereuses resolu- 
tions? Pensez bien en vostre ame combien cette protestation est 
saincte, raisonnable et desirable. 

2* Considerez à qui vous avez fait cette protestation; car 
c'est à Dieu : si les parolles raisonnables données aux hommes 
nous obligent estroitement, combien plus celles que nous avons 
données à Dieu? Ha! Seigneur, disoit David, c'est à vous à qui 
mon cœur l'a dit; mon cœur a projetté cette bonne parolle ; non, 
jamais je ne l'oubliray. 

3° Considerez en presence de qui; car ça esté à la veuë de 
toute la cour celeste. Helas! la S'* Vierge, S. Joseph, vostre bon 
ange, S. Louys, toute cette besnite trouppe vous regardoit, et 
souspiroit sur vos parolles des souspirs de joye et d'approbation ; 
et voyoit des yeux d'un amour indicible vostre cœur prosterné 


V° PARTIE, CHAPITRE HI. 438 


aux pieds du Sauveur qui se consacroit à son service : on fit une 
joye particuliere pour cela parmy la Hierusalem celeste, et main- 
tenant on en fera la commemoration, si de bon cœur vous re- 
nouvellez vos resolutions. 

4° Considerez par quels moyens vous fistes vostre protesta- 
lion.:'Helas! combien Dieu vous fut doux et gracieux en ce tems- 
là? Mais dites en verité, fustes-vous pas conviée par des doux 
attraicts du Sainct-Esprit? les cordes avec lesquelles Dieu tira 
vostre petite barque à ce port salutaire, furent-elles pas d'amour 
et charité? comme vous alla-t-il amorçant avec son sucre divin, 
par les sacremens, par la lecture, et par l'orayson? Helas! chere 
Philotée, vous dormiez, et Dieu veilloit sur vous, et pensoit sur 
vostre cœur des pensées de paix, il meditoit pour vous des me- 
ditations d'amour. 

5° Considerez en quel tems Dieu vous tira à ces grandes reso- 
lutions; car ce fut en la fleur de vostre aage. Ha! quel bonheur 
d'apprendre tost ce que nous ne pouvons sçavoir que trop tard. 
S. Augustin, ayant esté tiré à l'aage de trente ans, s'escrioit : O 
ancienne beauté, comme t'ay-je si tard cognuë? Helas! je te 
voyois, et ne te considerois point. Et vous pourrez bien dire : O 
douceur ancienne, pourquoy ne t'ay-je plustost savourée? Helas! 
neantmoins encore ne le meritiez-vous pas alors; et partant, 
recognoissant quelle grace Dieu vous a faict de vous attirer en 
vostre jeunesse, dites avec David : O mon Dieu, vous m'avez 
esclairée et touchée dés ma jeunesse , et jusques à jamais j'an- 
nonceray vostre misericorde. Que si ç'a esté en vostre vieillesse, 
helas! Philotée, quelle grace, qu'apres avoir ainsi abusé des 
années precedentes, Dieu vous ayt appellée avant la mort, et 
qu'il ayt arresté la course de vostre misere au tems auquel, si elle 
eust continué, vous estiez eternellement miserable ! 

Considerez les effects de cette vocation. Vous treuverez, je 
pense, en vous de bons changemens, comparant ce que vous 
estes avec ce que vous estiez. Ne prenez-vous point à bonheur 
de sçavoir parler à Dieu par l'orayson, d'avoir affeclion à le 
vouloir aymer, d'avoir accoisé et pacifié beaucoup de passions 
qui vous inquietoient, d'avoir evité plusieurs pechez et embar- 
rassemens de conscience ; et enfin d'avoir si souvent communié 
de plus que vous n'eussiez pas fait, vous unissant à cette sou- 
veraine source.des graces eternelles? ah! que ces graces sont 
grandes. Il faut, ma Philotée, les peser au poids du sanctuaire; 
c'est la main dextre de Dieu qui a fait tout cela. La bonne main 
de Dieu, dit David, a fait vertu, sa dextre m'a relevé. Ha ! je 

ne mourray pas, mais je vivray , et raconteray de cœur, de 
bouche, et par œuvres, les merveilles de sa bonté. 

Apres toutes ces considerations, lesquelles, comme vous voyez, 
fournissent tout plein de bonnes affections, il faut simplement 
conclure par action de grace, et une priere affectionnée d'en 
bien profiter, se retirant avec humilité et grande confiance en 
Dieu, reservant de faire l'effort des resolutions apres le deuxiesme 
poinct de cet exercice. 


CHAPITRE III. 


DE L'EXAMEN DE NOSTRE AME SUR SON ADVANCEMENT 
EN LA VIE DEVOTE. 


CE second poinct de l'exercice est un peu long, el pour le 
prattiquer, je vous diray qu'il n'est pas requis que vous le fassiez 
tout d'une traite, mais à plusieurs fois, comme : prenant ce qui 
regarde vostre deportement envers Dieu pour un coup; ce qui 
vous regarde vous-mesme pour l'autre; ce qui concerne le pro- 
chain pour l'autre, et la consideration des passions pour le qua- 
triesme. Il n'est pas requis ny expedient que vous fassiez à 
genoux, sinon le commencement et la fin, qui comprend les 
affections. Les autres poincts de l'examen, vous les pouvez faire 
utilement en vous promenant, et encore plus utilement au lict, 
si par adventure vous y pouvez estre quelque tems sans assoupis- 
sement et bien eveillée; mais pour ce faire il les faut avoir bien 
leus auparavant. Il est neantmoins requis de faire tout ce second 
poinct en trois jours et deux nuicts pour le plus, prenant de 
chaque jour et de chaque nuict quelque heure. je veux dire 
quelque tems , selon que vous pourrez. Car, si cet exercice ue se 
faysoit qu'en destems fort distans les uns des autres, il perdroit 
sa force, et donneroit des impressions trop lasches. Apres chaque 
poinct de l'examen, vous remarquerez en quoy vous vous treuve- 
rez manquée, et en quoy vous avez du deffaut, et quels princi- 
paux detraquemens vous avez ressentis, affin de vous en declarer 
pour prendre conseil, resolution et confortement d'esprit. Bien 
qu'és jours que vous ferez cet exercice, et les autres, il ne soit 
pas requis de faire une absolué retrailte des conversations, si 
faut-il en faire un peu, surtout devers le soir, affin que vous 
puissiez gaigner le lict de meilleure heure, et prendre le repos 
du corps et d'esprit necessaire à la consideration. Et parmy le 
jour, il faut faire de frequentes aspirations en Dieu, à Nostre- 
Dame, aux anges, à toute la Hierusalem celeste; il faut encore 

que le tout se fasse d’un cœur amoureux de Dieu, et de la per- 
fection de vostre ame. Pour donc bien commencer cet examen, 

1* Mettez-vous en la presence de Dieu. 2° [nvoquez le Sainct- 
Esprit, luy demandant lumiere et clarté, affin que vous puissiez 
bien cognoistre, avec S. Augustin, qui s'escrioit devant Dieu en 
esprit d'humilité : O Seigneur, que je vous cognoisse , et que je 
me cognoisse. Et S. François qui interrogeoit Dieu, disant: Qui 
estes-vous, et qui suis-je? Proteslez de ne vouloir remarquer 
vostre advancement pour vous en resjouyr en vous-mesme, mais 
pour vous resjouyr en Dieu ; ny pour vous en glorifier, mais pour 
glorifier Dieu, et l'en remercier. 

Protestez que si, comme vous pensez, vous descouvrez d'avoir 
peu profité, ou bien d'avoir reculé, vous ne voulez nullement 
pour tout cela vous abattre, ny refroidir par aucune sorte de de- 
couragement ou relaschement de cœur, ains qu'au contraire 
vous voulez vous encourager et animer davantage, vous humilier 
et remedier aux deffauts , moyennant la grace de Dieu. 

Cela fait, considerez doucement et tranquillement comme jus- 
ques à l'heure presente vous vous estes comportée envers Dieu, 
envers le prochain et à l'endroict de vous-mesme. 


CHAPITRE IV. 
EXAMEN DE L'ESTAT DE NOSTRE AME ENVERS DIEU. 


1. Que est vostre cœur contre le peché mortel : avez-vous une 
resolution forte à ne le jamais commettre, pour quelque chose 
qui puisse arriver? Et cette resolution a-t-elle duré dés vostre 
protestation jusques à present? En cette resolution consiste le 
fondement de la vie spirituelle. 

2. Quel est vostre cœur à l'endroict des commandemens de 
Dieu : les treuvez-vous bons, doux et aggreables? Hal ma fille, 
qui a le goust en bon estat, et l'estomach sain, il ayme les bonnes 
viandes , et rejette les mauvaises. 

3. Quel est vostre cour à l'endroict des pechez veniels : on ne 
scauroit se garder d'en faire quelqu'un par cy par là; mais y en 
a-t-il point auquel vous ayez une speciale inclination, et ce qui 
seroit le pis, y en a-t-il point auquel vous ayez affection et amour? 

4. Quel est vostre cœur à l'endroict des exercices spirituels : les 
aymez-vous? les estimez-vous? vous faschent-ils point, en estes- 
vous point desgoustée? auquel vous sentez-vous moius ou plus 
inclinée? oüyr la parolle de Dieu, la lire, en deviser, mediter, as- 
pirer en Dieu, se confesser, prendre les advis spirituels, s'ap- 

prester à la communion, se communier, restreindre ses affec- 
tions : qu'y a-t-il en cela qui respugne à vostre cœur? Et si vous 
treuvez quelque chose à quoy ce cœur ayt moins d'inclination, 
examinez d'où vient ce desgoust, qu'est-ce qui en est la cause. 

$. Quel est vostre cœur à l'endroict de Dieu mesme? vostre 
cœur se plaist-il à se ressouvenir de Dieu, en ressent.il point 
de douceur aggreable? Ha! dit David : Je me suis ressouvenu de 
Dieu, et m'en suis delecté. Sentez-vous en vostre cœur une 
certaine facilité à l'aymer, et un goust particulier à savourer cet 
amour? Vostre cœur se recrée-t-il point à penser à l'immensité 
de Dieu, à sa bonté, à sa suavité? Si le souvenir de Dieu vous 
arrive emmy les occupations du monde et les vanitez , se fait-il 
point faire place, saysit-il point vostre cœur, vous semble-t-il 
point que vostre cœur se tourne de son costé, et en certaine façon 
luy va au devant? Il y a certes des ames comme cela. 

Si le mary d'une femme revient de loin, tout aussi-tost que 
cetle femme s'appergoit de son retour, et qu'elle oüyt sa voix, 
quoy qu'elle soit embarrassée d'affaires, et retenuë par quelque 
violente consideration emmy la presse, si est-ce que son cœur 
n'est pas retenu; mais abandonne les autres pensées, pour pen- 
ser à ce mary venu. Il en prend de mesme des ames qui ayment 
bien Dieu : quoy qu'elles soient empressées, quand le souvenir 
de Dieu s'approche d'elles, elles perdent presque contenance à 
tout le reste, pour l'ayse qu'elles ont de voir ce cher souvenir 
revenu; et c'est un extremement bon signe. 

6. Quel est vostre coeur à l'endroict de Jesus-Christ Dieu et 
homme? vous playsez-vous autour de luy? Les mousches à miel 
se playsent autour de leur miel, et les guespes autour des puan- 
teurs : ainsi les bonnes ames prennent leur contentement autour 
de Jesus-Christ, et ont une extreme tendreté d'amour en son 
endroict; mais les mauvaises se playsent autour des vanitez. 

1. Quel est vostre cœur à l'endroict de Nostre-Dame, des 
saincts, et de vostre bon ange : les aymez-vous fort? avez-vous 
une speciale confiance en leur bien-veillance? leurs images, 
leurs vies, leurs louanges vous playsent-elles? 

8. Quant à vostre langue, comme parlez-vous de Dieu? vous 
playsez-vous d'en dire du bien selon vostre condition et suffi- 
sance? aymez-vous à chanter ses cantiques? 

9. Quant aux œuvres, pensez si vous avez à cœur la gloire 
exterieure de Dieu, et de faire quelque chose à son honneur : 
car ceux qui ayment Dieu, ayment avec Dieu l'ornement de sa 
maison. 


V* PARTIE, CHAPITRE V. 439 


10. Sçauriez-vous remarquer d'avoir quitté quelque affection, 
et renoncé à quelque chose pour Dieu? car c'est un bon signe 
d'amour de se priver de quelque chose en faveur de celuy qu'on 
ayme. Qu'avez-vous donc cy-devant quitté pour l'amour de 
Dieu? 


CHAPITRE V. 


EXAMEN DE VOSTRE ESTAT ENVERS VOUS-MESME. 


1. COMME vous aymez-vous vous-mesme? vous aymez-vous 
point trop pour ce monde? Si cela est, vous desirerez de demeu- 
rer tousjours icy, et aurez un extreme soin de vous establir en 
cette terre; mais si vous vous aymez pour leciel, vous desirerez, 
au moins acquiescerez aysement de sortir d'icy-bas, à l'heure 
qu'il playra à Nostre-Seigneur. 

2. Tenez-vous bon ordre en l'amour de vous-mesme? ear il 
n'y & que l'amour desordonné de nous-mesmes qui nous ruyne. 
Or, l'amour ordonné veut que nous aymions plus l'ame que le 
corps; que nous ayons plus de soin d'acquerir les vertus que 
tout autre chose; que nous tenions plus de compte de l'honneur 
celeste , que de l'honneur bas et caduc. Le cœur bien ordonné 
dit plus souvent en soy-mesme : Que diront les anges, si je 
pense à telle chose? que non pas : Que diront les hommes? 

3. Quel amour avez-vous à vostre cœur? vous faschez-vous 
point de le servir en ses maladies? helas! vous luy devez ce 
soin de le secourir et faire secourir, quand ses passions le tour- 
mentent, et laisser-toutes choses pour cela. 

&. Que vous estimez-vous devant Dieu? rien sans doute : or, 
iJ n'y a pas grande humilité en une mousche de ne s'estimer rien 
au prix d'une montagne, ny en une goutte d'eau de se tenir 
pour rien en comparaison de la mer, ny à une bluette ou estein- 
celle de feu de se tenir pour rien au prix du soleil; mais l'humi- 
lité gist à ne point nous sur-estimer aux autres, et à ne vouloir 
pas estre sur-estimez par les autres. À quoy en estes-vous pour 
ce regárd ?. 

5. Quant à la langue, vous vantez-vous point ou d'un biais 
ou:d'un autre? vous flattez-vous point en parlant de vous? 

6. Quant aux œuvres, prenez-vous point de playsir contraire 
à vostre santé : je veux dire de playsir vain, inutile, trop de 
veillées sans subjet, et semblables. 

CHAPITRE VI. 
EXAMEN DE L'ESTAT DE VOSTRE AME ENVERS LE PROCHAIN. 


In faut bien aymer le mary et la femme d'un amour doux et 
tranquille, ferme et continuel, et que ce soit en premier lieu 
parce que Dieu l'ordonne et le veut. J'en dy de mesme des enfans 
et proches parens , et encore des amys, chascun selon son rang. 

Mais, pour parler en general, quel est vostre cœur à l'endroict 
du prochain? l'aymez-vous bien cordialement, et pour l'amour 
de Dieu? Pour bien discerner cela, il vous faut bien representer 
certaines gens ennuyeux et maussades : car c'est là où on exerce 
l'amour de Dieu envers le prochain, et beaucoup plus envers 
ceux qui nous font du mal, ou par effect, ou par parolles. Exami- 
nez bien si vostre cœur est franc en leur endroict, et si vous 
&vec grande contradiction à les aymer. 

Etes-vous point prompte à parler du prochain en mauvaise 
part, surtout de ceux qui ne vous ayment pas? faites-vous point 
de mal au prochain, ou directement, ou indirectement? Pour 
peu que vous soyez raysonnable, vous vous en appercevrez 
aysement. 


CHAPITRE VII. 


EXAMEN SUR LES AFFECTIONS DE VOSTRE AME. 


J'Av estendu ainsi au long ces poincts, en l'examen desquels 
gist la cognoissance de l'advancement spirituel qu'on a fait; car 
quant à l'examen des pechez, cela est pour les confessions de 
ceux qui ne pensent point à s'advancer. 

Or, il ne faut neantmoins pas se travailler sur un chascun de 
ces articles, sinon tout doucement, considerant en quel estat 
nostre cœur a esté touchant iceux dés nostre resolution, et quelles 
fautes notables nous y avons commises. 

Mais pour abreger le tout, il faut reduire l'examen à la re- 
cherche de nos passions? et s'il nous fasche de considerer si fort 
par le menu comme il a esté dit, nous pouvons ainsi nous exa- 
miner quels nous avons esté, et comme nous nous sommes com- 
portez. 

En nostre amour envers Dieu, envers le prochain, envers 
nous-mesmes. 

En nostre hayne envers le peché qui se treuve en nous, envers 
le peché qui se treuve és autres (car nous devons desirer l'ex- 

terminement de l'un et de l'autre) en nos desirs touchant les 
biens, touchant les playsirs, touchant les honneurs. 

En la crainte des dangers de pecher, et des pertes des biens 
de ce monde : on craint trop l'un, et trop peu l'autre. 

En esperance trop mise, peut-estre, au monde et en la crea- 
ture, et trop peu mise en Dieu et és choses eternelles. 

En la tristesse, si elle est trop excessive pour choses vaines. 

En la joye, si elle est excessive, et pour choses indignes. 

Quelles affections enfin tiennent vostre cœur empesché, quelles 
passions le possedent, en quoy s'est-il principalement detra- 

ué. 

: Car, par les passions de l'ame, on recognoist son estat en les 
tastant l'une apres l'autre, d'autant que comme un joüeur de 
luth pingant toutes les cordes, celles qu'il treuve dissonantes 
il les accorde, ou les tirant, ou les laschant : ainsi, apres avoir 
tasté l'amour, la hayne, le desir, la crainte, l'esperance, la tris- 
tesse et la joye de nostre ame, si nous les treuvons mal accor- 
dantes à l'air que nous voulons sonner, qui est la gloire de Dieu, 
nous pourrons les accorder, moyennant sa grace, et le conseil de 
nostre pere spirituel. 


CHAPITRE VIII. 
AFFECTIONS QU'IL FAUT FAIRE APRES L'EXAMEN. 


APRES avoir doucement consideré chaque poinct de l'examen, 
et veu à quoy vous en estes, vous viendrez aux affections en 
cette sorte. 

Remerciez Dieu dece peu d'amendement que vous aurez treuvé 
en vostre vie, dés vostre resolution, et recognoissez que ç'a esté 
sa misericorde seule qui l'a fait en vous, et pour vous. 

Humiliez-vous fort devant Dieu, recognoissant que, si vous 
n'avez pas beaucoup advancé, c'a esté par vostre manquement, 
parce que vous n'avez pas fidellement , courageusement et cons- 
tamment correspondu aux inspirations, clartez et mouvemens 
qu'il vous a donnez en l'orayson, et ailleurs. 

Promettez-luy de le loüer à jamais des graces exercées en 
vostre endroict, pour vous retirer de vos inclinations à ce petit 
amendement. 

Demandez-luy pardon de l'infidellité et desloyauté avec la- 
quelle vous avez correspondu. 

Offrez-luy vostre cœur, affin qu'il s'en rende du tout le maistre. 

Suppliez-le qu'il vous rende toute fidelle. 


442 INTRODUCTION A LAVIE DEVOTE. 


Invoquez les Saincts, la S'* Vierge, vostre ange, vostre pa- 
tron, S. Joseph, et ainsi des autres. 


CHAPITRE IX. 
DES CONSIDERATIONS PROPRES POUR RENOUVELLER NOS BONS PROPOS. 


APRES avoir fait l'examen, et avoir bien conferé avec quelque 
digne conducteur sur vos deffauts et sur les remedes d'iceux, 
vous prendrez les considerations suivantes, en en faysant une 
Chaque jour par maniere de meditation, y employant le tems de 
vostre orayson, et ce tousjours avec la mesme methode, pour la 
preparation et les affections, de laquelle vous avez usé és medi- 
tations de la premiere partie, vous mettant avant toutes choses 
en la presence de Dieu, implorant sa grace pour vous bien es- 
tablir en son sainct amour et service. 


CHAPITRE X. 
CONSIDERATION PREMIERE, DE L'EXCELLENCE DE NOS AMES. 


CowsripEREZ la noblesse et excellence de vostre ame, qui a un 
entendement, lequel cognoist non-seulement tout ce monde 
visible, mais cognoist encore qu'il y a des anges et un paradis, 
cognoist qu'il y a un Dieu tres-souverain, tres-bon et ineffable, 
cognoist qu'il y a une eternité, et de plus cognoist ce qui est 
propre pour bien vivre en ce monde visible, pour s'associer aux 
anges en paradis, et pour joüyr de Dieu eternellement. 

Vosire ame a de plus une volonté toute noble, laquelle peut 
aymer Dieu, et ne le peut hayr en soy-mesme. Voyez vostre 
cœur, comme il est genereux, et que, comme rien ne peut arres- 
ter les abeilles, de tout ce qui est corrompu, ains s'arrestent 
seulement sur les fleurs : ainsi vostre cœur ne peut estre en 
repos qu'en Dieu seul, et nulle creature ne le peut assouvir. 
Repensez hardiment aux plus chers'et violens amusemens qui 
ont occupé autresfois vostre cœur; et jugez en verité s'ils n'es- 
toient pas pleins d'inquietudes molestes, de pensées cuisantes, 
et de:soucis importuns, emmy lesquels vostre pauvre cœur estoit 
miserable. 

Helas! nostre cœur, courant aux creatures, y va avec des em- 
pressemens, pensant de pouvoir y accoiser ses desirs; mais, si- 
tost qu'il les a rencontrées, il void que c'est à refaire, et que 
rien ne le peut contenter, Dieu ne voulant que nostre cour 

treuve aucun lieu sur lequel il puisse reposer, non plus que la 
colombe sortie de l'arche de Noé, affin qu'il retourne à son Dieu, 
duquel il est sorty. Ha! quelle beauté de nature y a-t-il en 
vostre cœur ! et doncques pourquoy le retiendrons-nous contre 
son gré à servir aux creatures? 

O ma belle ame (devez-vous dire), vous pouvez entendre, et 
vouloir Dieu ; pourquoy vous amusez-vous à chose moindre? vous 
pouvez pretendre à l'eternité; pourquoy vous amuserez-vous aux 
momens? |Ce fut l'un des regrets de l'enfant prodigue, qu'ayant 
peu vivre delicieusement en la table de son pere, il mangeoit 
vilainement en celle des besles. O mon ame! tu es capable de 
Dieu : malheur à toy, si tu te contentes de moins que de Dieu! 
Eslevez fort vostre ame sur cette consideration, remontrez-luy 
qu'elle est eternelle et digne de l'eternité; enflez-luy le courage 
pour ce subjet. 


CHAPITRE XI. 
SECONDE CONSIDERATION, DE L'EXCELLENCE DES VERTUS. 


CowsrmbEREZ que les vertus et la devotion peuvent seules 
rendre vostre ame contente en ce monde; voyez combien elles 
sont belles; mettez en comparaison les vertus et les vices qui 
leur sont contraires : quelle suavité en la patience, au prix de la 
vengeance; de la douceur, au prix de l'ire et du chagrin; de 
l'humilité, au prix de l'arrogance et ambition; de la liberalité, 
au prix de l'avarice; de la charité, au prix de l'envie; de la 
sobrieté, au prix des desordres ! Les vertus ont cela d'admirable, 
qu'elles delectent l'ame d'une douceur et suavité nompareille, 
apres qu'on les. a exercées, où les vices la laissent infiniment 
recreuë (4) et mal-menée. Or sus doncques, pourquoy n'entre- 
prendrons-nous pas d'acquerir ces suavitez ? 

Des vices , qui n'en a qu'un peu n'est pas content, et qui en a 
beaucoup est mecontent; mais des vertus, qui n'en a qu'un peu, 
encore a-t-il desjà du contenlement, et puis tousjours plus en 
advangant. O vie devote, que vous estes belle , douce, aggreable 
et soüefve (2)! vous adoucissez les tribulations , et rendez soüefves 
les consolations sans vous ; le bien est mal, etles playsirs pleins 
d'inquietudes, troubles et defaillances : ha! qui vous cognois- 
troit pourroit bien dire avec la Samaritaine : Domine, da mihi 
hanc aquam; Seigneur, donnez-moy cette eau : aspiration fort 
frequente à la meré Therese, et à S'* Catherine de Gennes, quoy 
que pour differens subjets. 


(4; Epuisée. — (2) Suave. 

CHAPITRE XII. 


TROISIESME CONSIDERATION, SUR L'EXEMPLE DES SAINCTS. 


CoNSIDEREZ l'exemple des Saincts de toutes sortes : qu'est-ce 
qu'ils n'ont pas fait pour aymer Dieu, et estre ses devots? Voyez 
ces martyrs invincibles en. leurs resolutions : quels tourmens 
n'ont-ils pas souffert pour les maintenir? mais surtout ces belles 
et florissantes dames, plus blanches que les lys en pureté, plus 
vermeilles que la rose en charité, les unes à douze, les autres à 
treize, quinze, vingt et vingt-cinq ans, ont souffert mille sortes 
de martyres, plutost que de renoncer à leur resolution, non seu- 
lement en ce qui estoit de la profession de la foy, mais en ce 
qui estoit de la protestation de la devotion, les unes mourant 
plutost que de quitter la virginité, les autres plulost que de 
cesser de servir les affligez, et consoler les tourinentez, et ense- 
velir les trepassez. O Dieu! quelle constance a montré ce sexe 
fragile, en semblable occurrence! 

Regardez tant de saincts confesseurs : avec quelle force ont-ils 
mesprisé le monde? comme se sont-ils rendus invincibles en 
leurs resolutions? rien ne les en a peu faire desprendre; ils les 
ont embrassées sans reserve, et les ont maintenués sans excep- 
tion. Mon Dieu, qu'est-ce que dit S. Augustin de sa mere saincte 
Monique? avec quelle fermeté a-t-elle poursuivy son entreprinse 
de servir Dieu en son mariage, en son veufvage? Et S. Hie- 
rosme, de sa chere fille Paula, parmy combien de traverses, 
parmy combien tant de varietez d'accidens? Mais qu'est-ce que 
nous ne ferons pas sur ces si excellens patrons? Ils estoient ce 
que nous sommes, ils le faysoient pour le mesme Dieu, pour 
les mesmes vertus : pourquoy n'en ferons-nous autant en nostre 
condition, et selon nostre vocation, pour nostre chere resolution, 
et saincte protestation? 


CHAPITRE XIII. 


QUATRIESME CONSIDERATION , DE L'AMOUR QUE JESUS-CHRIST 
NOUS PORTE. 


CowsipxREZ l'amour avec lequel Jesus-Christ Nostre-Seigneur 
& tant souffert en ce monde, et particulierement au jardin des 
Olives et sur le mont de Calvaire : cet amour vous regardoit, 
et, par toutes ces peines et travaux, obtenoit de Dieu le Pere des 
bonnes resolutions et protestations pour vostre cœur, et par 

mesme moyen obtenoit encore tout ce qui vous est necessaire 
pour maintenir, nourrir, fortifier et consommer ces resolutions. 
O resolution! que vous estes precieuse, estant fille d'une telle 
mere, comme est la passion de mon Sauveur! 6 combien mon 
ame vous doit cherir, puis que vous avez esté si chere à mon 
Jesus! Helas! ô Sauveur de mon ame, vous mourustes pour 
m'acquerir mes resolutions : hé! faictes-moy la grace que je 
meure plutost que de les perdre. 

Voyez-vous, ma Philotée, il est certain que le cœur de nostre 
cher Jesus voyoit le vostre dés l'arbre de la croix, et l'aymoit, 
et par cet amour luy obtenoit tous les biens que vous, aurez ja- 
mais, et entre autres nos resolutions. Oüy, chere Philotée, nous 
pouvons tous dire comme Jeremie : O Seigneur, avant que je 
fusse, vous me regardiez et m'appelliez par mónnom ; d'autant 
que vrayement sa divine bonté prepara en son amour et mise- 
ricorde tous les moyens generaux et particuliers de nostre salut, 
el par consequent nos resolutions. Oüy sans doute, comme une 
femme enceinte prepare le berceau, les linges et bandelettes, et 
mesme une nourrice pour l'enfant qu'elle pretend faire, encore 
qu'il ne soit pas au monde : ainsi Nostre-Seigneur, ayant sa bonté 
grosse et enceinte de vous, pretendant de vous enfanter au salut, 
et vous rendre sa fille, prepara sur l'arbre de la croix tout ce 
qu'il falloit pour vous; vostre berceau spirituel, vos linges et 
bandelettes, vostre nourrice, et tout ce qui estoit convenable 
pour vostre bonheur, ce sont tous les moyens, tous les attraicts, 
toutes les graces avec lesquelles il conduit vostre ame, et la veut 
tirer à sa perfection. Or, Nostre-Seigneur estoit en estat de gros- 
sesse et de femme enceinte sur l'arbre de la croix. 

Ah! mon Dieu! que nous devrions profondement mettre cecy 
en nostre memoire! Est-il possible que j'aye esté aymé, et si dou- 
cement aymé de mon Sauveur, qu'il allast penser à moy en par- 
ticulier, et en toutes ces petites occurrences, par lesquelles il 
m'a tiré à luy? et combien doncques devons-nous aymer, cherir 
et bien employer tout cela à nostre utilité? Cecy est bien doux : 
ce cœur amiable de mon Dieu pensoit à Philotée, l'aymoit et luy 
procuroit mille moyens de salut, autant comme- s'il n'eust point 
eu d'autre ame au monde en qui il eust pensé : ainsi que le so- 
leil esclairant un endroict de la terre ne l'esclaire pas moins .que 
s'il n'esclairoit point ailleurs, et qu'il esclairast cela seul; car 
tout de mesme Nostre-Seigneur pensoit el soignoit pour tous ses 
chers enfans, en sorte qu'il pensoit à un chascun de nous, comme 
s'il n'eust point pensé à tout le reste. I? m'a aymé, dit S. Paul, 

et s'est donné pour moy; comme s'il disoit : Pour moy seul, tout 
autant comme s'il n'eust rien fait pour le reste. Cecy, Philotée, 
doit estre gravé en vostre ame, pour bien cherir et nourrir vostro 
resolution , qui a esté si precieuse au cœur du Sauveur. 


CHAPITRE XIV. 


CINQUIESME CONSIDERATION, DE L'AMOUR ET£RNEL DE DIEU 
ENVERS NOUS. 


Consrperez l'amour eternel que Dieu vous a porté : car desjà 
avant que Nostre-Seigneur Jesus-Christ en tant qu'homme souf- 
frist en croix pour vous , sa divine Majesté vous projettoit en sa 
souveraine bonté, et vous aymoit extremement. Mais quand 
commenga-t-il à vous aymer? il commenga quand il commenga 
à estre Dieu; et quand commenga-t-il à estre Dieu? jamais, car il 
l'a tousjours esté, sans commencement et sans fin; et aussi il 
vous a tousjours aymé dés l'eternité : c'est pourquoy il vous pre- 
paroit les graces et faveurs qu'il vous a faites. Il le dit par le pro- 
phete : Je tay aymé (il parle à vous, aussi bien qu'à nul autre), 
d'une charité perpetuelle; et partant je t'ay attiré, ayant pitié 
de toy. Il a doncques pensé entre autres choses à vous faire faire 
vos resolutions de le servir. 

O Dieu! quelles resolutions sont cecy, que Dieu a pensées, 
meditées, projettées dés son eternité? combien nous doivent-elles 
esire cheres et precieuses? que devrions-nous souffrir plutost 
que d'en quitter un seul brin? non pas certes si tout le monde 
devoit perir; car aussi tout le monde ensemble ne vaut pas une 
ame, et une ame ne vaut rien sans nos resolutions. 


CHAPITRE XV. 


AKFECTIONS GENERALES SUR LES CONSIDERATIONS PRECEDENTES , 
ET CONCLUSION DE L'EXERCICE. 


O cheres resolutions, vous estes le bel arbre de vie que mon 
Dieu & planté de sa main au milieu de mon cœur, que mon Sau- 
veur veut-arrouser de son sang pour le faire fructifier; plutost 
mille morts que de permettre qu'aucun vent vous arrache : non, 
ny la vanité, ny les delices, ny les richesses, ny les tribulations 
ne m'arracheront jamais mon dessein. 

Helas! Seigneur! mais vous l'avez planté, et avez dans vostre 
sein paternel gardé eternellement ce bel arbre pour mon jardin. 
Helas! combien y a-t-il d'ames qui n'ont point esté favorisées de 

cette façon? et comme doncques pourrois-je jamais assez m'hu- 
milier sous vostre misericorde? 

O belles et sainctes resolutions! si je vous conserve, vous me 
conserverez; si vous vivez en mon ame, mon ame vivra en vous. 
Vivez doncques à jamais, ô resolutions qui estes eternelles en la 
misericorde de mon Dieu ; soyez et vivez eternellement en moy, 
que jamais je ne vous abandonne. 

Apres ces affections, il faut que vous particularisiez les moyens 
requis pour maintenir ces cheres resolutions, et que vous pro- 
testiez de vous en vouloir fidellement servir : la frequence de l'o- 
rayson, des sacremens, des bonnes œuvres; l'amendement de vos 
fautes recognués au second poinct, le retranchement des mau- 
vaises occasions, la suite des advis qui vous seront donnez pour 
ce regard. 

Ce qu'estant fait, comme par une reprise d'haleine et de force, 
protestez mille fois que vous continuërez en vos resolutions; et 
comme si vous teniez vostre cœur, vostre ame et vostre volonté 
en vos mains , dediez-la, consacrez-la, sacrifiez-la, et l'immolez 
à Dieu, protestant que vous ne la reprendrez plus, mais la 
laisserez en la main de sa divine Majesté, pour suivre en tout et 
partout ses ordonnances. Priez Dieu qu'il vous renouvelle 
toute, qu'il benisse v ostre renouvellement de protestation, et 
qu'il le fortifie. Invoquez la Vierge, vostre ange, S. Louys, et 
autres Saincts. 

Allez en cette emotion de cœur aux pieds de vostre pere spiri- 
tuel, accusez-vous des fautes principales que vous aurez remar- 
qué avoir commises dés vostre confession generale, et recevez 
l'absolution en la mesme façon que vous fistes la premiere fois ; 
prononcez devant luy la protestation, et la signez, et enfin, allez 
unir vostre cœur renouvellé à son principe et Sauveur, au tres- 
sainct Sacrement de l'Eucharistie. 


CHAPITRE XVI. 
DES RESSENTIMENS QU'IL FAUT GARDER APRES CET EXERCICE. 


Lg jour que vous aurez fait ce renouvellement, et les autres 
suivans, vous devez fort souvent redire de cœur et-de bouche 
ces ardentes parolles de S. Paul, de S. Augustin, de S'* Cathe- 
rine de Gennes, et autres : Non, je ne suis plus mienne; ou que 
je vive, ou que je meure, je suis à mon Sauveur; je n'ay plus de 
moy, ny de mien : mon moy c'est Jesus, mon mien c'est d'estre 
sienne; Ô monde! vous estes tousjours vous-mesme, et moy j'ay 

tousjours esté moy-mesme, mais dorenavant je ne seray plus 
moy-mesme. Non, nous ne serons plus nous-mesmes, car nous 
aurons le cœur changé; et le monde qui nous a tant trompé sera 
irompé en nous : car, ne s'appercevant de nostre changement que 
pelit à petit, il pensera que nous soyons tousjours des Esaü, el 
nous nous treuverons des Jacob. 

Il faut que tous ces exercices reposent dans le cœur, et que, 
nous ostant de la consideration et meditation, nous allions tout 
bellement entre les affaires et conversations, de peur que la li- 
queur de nos resolutions ne s'espanche soudainement : car il 
faut qu'elle detrempe et penetre bien par toutes les parties de 
l'ame; le tout neanmoins sans effort, ny d'esprit, ny de corps. 


CHAPITRE XVII. 


RESPONSES À DEUX OBJECTIONS QUI PEUVENT ESTRE FAITES 
SUR CETTE INTRODUCTION. 


Le monde vous dira, ma Philotée, que ces exercices et ces ad- 
vis sont en si grand nombre, que qui voudra les observer, il ne 
faudra pas qu'il vacque à autre chose. Helas! chere Philotée, 
quand nous ne ferions autre chose, nous ferions bien assez, puis 
que nous ferions ce que nous devrions faire en ce monde; mais 
ne voyez-vous pas la ruse? S'il falloit faire tous ces exercices tous 
les jours, à la verité ils nous occuperoient du tout; mais il n'esl 
pàs requis de les faire, si non en tems et lieu, chascun selon l'oc- 
currence. Combien y a-t-il de loys civiles aux digestes et au code, 
lesquelles doivent estre observées? mais cela s'entend selon les 
occurrences, et non pas qu'il les faille toutes prattiquer tous les 
jours. Au demeurant, David, roy plein d'affaires tres-difficiles, 
prattiquoit bien plus d'exercices que je ne vous ay pas marqué. 
S. Louys, roy admirable et pour la guerre et pour la paix, et qui, 
avecunsoin nompareil, administroitla justice, manioitles affaires, 
oyoit tous les jours deux messes, disait vespres et complies avec 
son chappelain, faysoit sa meditation, visitoit les hospitaux tous 
les vendredys, se confessoit, et prenoit la discipline; oyoit tres- 
souvent les predications, faysoit fort souvent des conferences spi- 
rituelles, et avec tout cela ne perdoit pas une seule occasion du 
bien public exterieur qu'il ne fist et n'executast diligemment : 
le royaume, la cour estoient plus beaux et plus fleurissans qu'ils 
n'avoient jamais esté du tems de ses predecesseurs. Faites donc- 
ques hardyment ces exercices, selon que je vous les ay marquez, 
et Dieu vous donnera assez de loysir et de force de faire tout le 

reste de vos affaires : oüy, quand il devroit arrester le soleil, 
comme il fit du tems de Josüé. Nous faysons tousjours assez, 
quand Dieu travaille avec nous. 

Le monde dira que je suppose presque par-tout que ma Philo- 
tée aytle don de l'orayson mentale, et que neantmoins chascun 
ne l'a pas, si que cette Introduction ne servira pas pour tous. 
Il est vray, sans doute, j'ay presupposé cela, et est vray encore 
que chascun n'a pas le don de l'orayson mentale; mais il est vray 
aussi que presque chascun le peut avoir, voire les plus grossiers, 
pourveu qu'ils ayent de bons conducteurs, et qu'ils veuillent tra- 
vailler pour l’acquerir, autant que la chose le merite. Et s'il s'en 
treuve qui n'ayent pas ce don en aucune sorte de degré (ce que 
je ne pense pas pouvoir arriver que fort rarement), le sage pere 
spirituel leur fera aysement suppleer le deffaut par l'attention 
qu'il leur enseignera d'avoir, ou à lire ou à oüyr lire les mesmes 
considerations qui sont mises és meditations. 


CHAPITRE XVIII. 
TROIS DERNIERS ET PRINCIPAUX ADVIS POUR CETTE INTRODUCTION. 


RzarFArTES tous les premiers jours du mois la protestation 
qui est en la premiere partie apres ja meditation, et à tous mo- 
mens protestez de la vouloir observer, disant avec David : Non, 
Jamais eternellement je n'oublieray vos justifications, 6 mon 
Dieu! car en icelles vous m'avez vivifiée. Et quand vous sen- 
lirez quelque detraquement en vostre ame, prenez vostre pro- 
testation en main, et prosternée en esprit d'humilité, proferez- 
la de tout vostre cœur, et vous treuverez un grand allegement. 

Faites profession ouverte de vouloir estre devote : je ne dy 
pas d'estre devote, mais je dy de le vouloir estre; et n'ayez 
point de honte des actions communes et requises qui nous con- 
duysent à l'amour de Dieu. Advoüez hardyment que vous vous 
essayez de mediter, que vous aymeriez mieux mourir que de 
pecher mortellement, que vous voulez frequenter les sacremens 
et suivre les conseils de vostre directeur (bien que souvent il ne 
soit pas necessaire de le nommer pour plusieurs raisons) : car 
cette franchise de confesser qu'on veut servir Dieu, et qu'on s'est 
consacré à son amour d'une speciale affection, est fort aggreable 
à sa divine Majesté, qui ne veut point que l'on ayt honte de 
luy, ny de sa croix; et puis, elle coupe chemin à beaucoup de 
semonces que le monde voudroit faire au contraire, et nous 
oblige de reputation à la poursuitte. Les philosophes se publioient 

pour philosophes, affinqu'on leslaissast vivrephilosophiquement ; 
et nousdevonsnous faire cognoistre pour desireux de la devotion, 
affin qu'on nous laisse vivre devotement. Que si quelqu'un vous 
dit que l'on peut vivre devotement sans la prattique de ces advis 
et exercices, ne le niez pas; mais respondez amiablement que 
vostre infirmité est si grande , qu'elle requiert plus d'ayde et de 
secours qu'il n'en faut pas pour les autres. 

Enfin, tres-chere Philotée, je vous conjure par tout ce qui est 
de sacré au ciel, en la terre, par le baptesme que vous avez 
receu, par les mammelles que Jesus-Christ sucça, et par le cœur 
charitable duquel il vous ayma, et par les entrailles de la miseri- 
corde en laquelle vous esperez, continuez et perseverez en cette 
bien-heureuse entreprinse de la vie devote ;nos jours s'escoulent, 
la mort est à la porte : La trompette, dit S. Gregoire de Na- 
zianze , sonne la retraitte; qu'un chascun se prepare, car le 
jugement est proche. La mere de S. Symphorien, voyant qu'on 
le conduisoit au martyre, crioit apres lui : Mon fils, mon fils, 
souviens-toy de la vie eternelle, regarde le ciel, et considere celuy 
lequel y regne; la fin prochaine terminera bien-tost la briefve 
course de cette vie. Ma Philotée, vous diray-je de mesme : Re- 
gardez le ciel, et ne le quittez pas. pour la terre; regardez l'enfer, 
ne vous y jettez pas pour les momens; regardez Jesus-Christ, ne 
le reniez pas pour le monde : et quand la peine de la vie devote 
vous semblera dure, chantez avec S. Frangois : 


A cause des biens que j'attens, 
Les travaux me sont passe-tems. 


Vive Jesus auquel, avec le Pere et le Sainct-Esprit, soit hon- 
neur et gloire, maintenant et tousjours et és siecles des siecles. 
Ainsi soit-il. 


FIN DE L'INTRODUCTION A LA VIE DEVOTE. 


OEUVRES COMPLETES 


LE 


SAINT FRANÇOIS DE SALES 


-woe — 


OPUSCULES SPIRITUELS 


LES DOUZE PETITS TRAITTÉS. 


—À—— 


TRAITTÉ I. 
EXERCICE DU MATIN 


Tendant immediatement à l'union de nostre volonté à celle de Dieu , pour 
estre prattiqué par forme de parfaicte resignation au tems des seiche- 
resses et ariditez spirituelles. 


PREMIER PorNCT. — Prosterné à genoux, et profondement hu- 
milié devant l'incomprehensible majesté de Dieu, vous adorerez 
sa souveraine bonté, laquelle, de toute eternité, vous nomma par 
vostre nom, et fit dessein de vous sauver, vous destinant en- 
tr'autres choses le jour present, affin qu'en iceluy (1) vous vinssiez 
à exercer les œuvres de vie et de salut, suivant ce qui est dit par 
le prophete : Je tay aymée d'une charité eternelle; c'est pour- 
quoy je t'ay attirée , ayant pitié de toy. 

SECOND POINCT. — Sur ceste veritable pensée, vous unirez 
vostre volonté à celle de ce tres-benin et tres-misericordieux Pere 
celeste, par telles ou semblables parolles cordialement proferées : 
O tres-douce volonté de mon Dieu, qu'à jamais soyez-vous faite! 
O desseins eternels de la volonté de mon Dieu, je vous adore, 
consacre et dedie ma volonté, pour vouloir à jamais eternelle- 
ment ce qu'eternellement vous avez voulu! O que je fasse donc 
aujourd'huy, et tousjours, et en toutes choses, vostre divine 
volonté, ô mon doux Createur, Pere celeste! car tel fut vostre 
playsir de toute eternité. Ainsi soit-il. O bonté tres-aggreable, soit 
comme vous l'avez voulu! O volonté eternelle! vivez et regnez 
en toutes mes volontez et sur toutes mes volontez, et à jamais. 

TROISIESME POINCT. — Invoquez par apres le secours et l'assis- 
tance divine, avec telles ou semblables devotes acclamations, 
interieurement neantmoins, et du fond du cœur : O Dieu, soyez 
en mon ayde! que vosire main secourable soit sur ce pauvre et 
foible courage. Voilà, ô Seigneur, ce pauvre et miserable cœur, 
quia conceu par vostre bonté plusieurs sainctes affections ; mais, 
helas! il est trop imbecille et chetif pour effectuer sans vostre 
ayde le bien qu'il desire. J'invoque la tres-sacrée Vierge Marie, 

(1) Lui. 

mon bon ange, et toute la cour de paradis : que leur faveur me 
soit maintenant propice, s'il vous plaist. 

QUATRIESME PoINCT. — Faites donc ainsi une vive et puissante 
union amoureuse de vostre volonté avec celle de Dieu ; et puis, 
pariny toutes les actions de la journée, tant spirituelles que cor- 
porelles, faites encore de frequentes reünions, c'est-à-dire, re- 
nouvellez et confirmez derechef l'union faite le matin , jettant un 
simple regard interieur sur la divine bonté, et disant par ma- 
niere d'acquiescement : Oüy, Seigneur, je le veux; ou bien seu- 
lement : Oüy, Seigneur, oüy, mon Pere, oüy, tousjours oùy. Si 
vous voulez aussi, vous pourrez faire le signe de la croix, ou 
bayser celle que vous portez, ou quelque image; car tout cela si- 
gnifiera que souverainement vous voulez la providence de Dieu, 
que vous l'acceplez, que vous l'adorez et aymez de tout vostre 
cœur, et que vous unissez inseparablement vostre volonté à ceste 
supreme volonté. 

CINQUIESME POINCT. — Mais ces traicts de cœur par ces parolles 
interieures doivent estre prononcez doucement, tranquillement 
et fervemment, mais paysiblement; et, par maniere de dire, elles 
doivent estre distillées et filées tout bellement en la poincte de 
l'esprit, comme on prononce à l'oreille d'un amy une parolle 
qu'on luy veut jetler bien avant dans le cœur, sans que personne 
s’en aperçoive : car ainsi ces sacrées parolles, filées, coulées et 
distillées par la poincte de nostre esprit, le penetreront et de- 
tremperont plus intimement et fortement qu'elles ne feroient, si 
elles estoient dites par maniere d'eslans, d'orayson jaculatoire 
et de saillyes d'esprit. L'experience le vous fera cognoistre, pour- 
veu que vous soyez humble et simple. Amen. 


TRAITTÉ II. 


Conduitte particullere pour passer utilement la journée. 


ARTICULUS I. 


ExcirATUS à somno, mane statim, in hec verba, gratias agam 
Domino Deo meo : In matutinis meditabor in te, quia fusiti 
adjutor meus. Cogitabo posteà sacrum aliquod mysterium, præ- 
sertim pastorum devotionem, qui in ipsis nascentis auroræ in- 
cunabilis divinum Infantem natum adoraverunt ; ejusdem (Jesu) 
apparitionem , cùm, in triumphali suæ resurrectionis die, dulcis- 
sim: Matri sese'ostendit; et Mariarum sedulitatem, que, ut 
viderent et venerarentur defuncti vitæ Dei corpus, summâ pie- 

tate commotæ, valdè mane unà Sabbatorum venerunt ad mo- 
numentum. 

Consequenter ad id, considerabo de Salvatore, quod nempe sit 
lumen ad revelationem gentium, ut peccatorum fuget tenebras, 
et illuminet his qui in umbrá mortis sedent, ad dirigendos pedes 
nostros in viam pacis. Sed ad totam diem firmiter statuto con- 
silio, cum Davide canam : Mane adstabo tibi et videbo, quoniam 
non Deus volens iniquitatem tu es. 


ARTICULUS Il. 


Interero quotidie sacro-sancto misse sacrificio; ac ut mysterio 
tam ineffabili decenter assistam, invitabo omnes anime meæ 
facultates debitum ut híc suum agant : Venite et videte opera 
Domini, qua posuit prodigia super terram. Transeamus usque 
Bethleem, et videamus hoc Verbum quod factum est, quod 
Dominus ostendit nobis. Eamus in Ecclesiam ; ibi enim fit panis 
supersubstantialis, virtute verborum que ad consolationem nos- 
tram in sacerdotum ore posuit Deus. 


ARTICULUS III. 


Sicut indiget somno corpus ad discutiendam membrorum las- 
situdinem, ità dormiscere aliquandó anima debel, et resumendis 
viribus castissimos inter coelestis Sponsi amplexus requiescere. 
Sacro igitur huic somno singulis diebus prefigam tempus ali- 
quod, ut anima mea, ad instar dilecti discipuli, in amabili gre- 
mio, imó amantissimo-amatissimoque amantissimi amatissimique 
Salvatóris corde dormiat. 

Sicut autem per somnum corporeum operationes omnes cor- 
pores restringuntur ad corpus, adeó ut extra ipsum nullibi inve- 
niantur; ità spirituales omnes facultates meas intrà spiritüs li- 
mites continebo, humiliter obediendo prophete dicto : Surgite, 
postquàm sederitis, qui manducatis panem doloris. O vos om- 
nes qui doloris panem libenter comeditis, sive in moestitiam de 
peccatis vestris, sive quód proximi delictis compatiamini, nolite 
surgere, nec ad exieriores hujus laboriosi seculi occupationes 
transitote, quin priüs in æternarum rerum contemplatione suffi- 
cienter requieveritis. 


ARTICULUS IV. 


Si opportunam horam, ut accidit plerumqué, non invenero, 
partem aliquam somni corporei dedicabo somno lam vigili, hoc 

scilicet pacto : vel in lectulo aliquantulüm vigilabo, si possibile 
sit, vel post primum somnum; vel mane ante alios surgam, et 
recordabor dieti Domini in rem hanc : Vigilate et orate , ne in- 
tretis in tentationem, 


ARTICULUS V. 


Si de nocte contingat ut vigilem, expergefaciam cor meum his 
verbis : Medià nocte clamor factus est : Ecce sponsus venit, exite 
obviam ei. Deinde ex tenebrarum exteriorum consideratione ad 
interiores anims meæ et peccatorum omnium transiens, nocte 
sic orabo : Iluminare his qui in tenebris et in umbrá mortis se- 
dent, ad dirigendos pedes nostros in viam pacis. Heu! Domine, 
quoniam per viscera misericordie luæ visitasti nos oriens ex 
alto, illumina, quæso, eos omnes qui in ignorantiæ procumbunt 
tenebris et æternæ mortis, id est peccati mortalis umòrå invol- 
vuntur, et in interioris pacis viam, si placet, dirige. 

His prophete regii verbis me ipsum etiam excitabo : In noc- 
tibus extollite manus vestras in sancta, et benedicite Dominum. 
Preceptum ejus conabor exequi : Quz dicitis in cordibus ves- 
tris , in cubilibus vestris compungimini. Quod ut perficiam, ad 
melliflui cygni pœnitentis imitationem, lacrymis mei stratum 
meum rigabo. 


ARTICULUS VI. 


Ad Deum et Salvatorem meum sæpè me concertam, et dicam : 
Ecce non dormitabit neque dormiet, qui custodit Israël. Tta est 
sanè, Ô qui animarum nostrarum Israélem custodis! nunquam 
dormitas, dormis nunquam. Düm medium silentium tenerent 
omnia, el noz in suo cursu medium iter haberet, omnipotens, 
sermo tuus, Domine, à regalibus sedibus venit. Ad impe- 
diendos divinos tuos effectus nulle valent tenebre : eå horâ 
natus es ex Mariâ Virgine; e&demque in animabus nostris cœ- 
lestes tue» gratie nasci queunt. Hei! misericors Redemptor, 
illumina oculos meos, ne unquam obdormiam in morte , ne 
quando dicat inimicus meus : Prævalui adversis eum. 

Demüm, postquàm anims; mew tenebras et imperfectiones 
diligenter consideravero, potero ea verba dicere, quæ habet 
Isaías : Custos , quid de nocte? Custos, quid de nocte? Et res- 
pondentem audiam : Venit mane, et noz. Venit bonarum inspi- 
rationum mane. Cur tenebras magis quàm lucem diligis? 

ARTICULUS VII. 


Quoniam verd hujusmodi devotionis actus nonnunquam noc- 
turni fragores impediunt, iis si fortè caperer, in custodis Angeli 
consideratione recreabor, dicendo : Dominus à dextris est mihi, 
ne commovear; quod de custode angelo doctores aliqui inter- 
pretati sunt. Versum etiam hunc adducam in memoriam : Scuto 
circumdabit te veritas ejus; non timebis à timore nocturno. 
Utar preetereà sanctis hisce Davidis verbis : Dominus ilumina- 
tio mea et salus mea; quem timebo? Quasi diceretur : Neque 
sol, neque ejus radii, mea lux precipua sunt; neque.me salva- 
bit societas, verüm ipse solus Deus, qui æquè mihi propitius est 
nocte ac die. 


1. Le matin, aussi tost que je seray esveillé, je rendray gra- 
ces à mon Dieu avec ces parolles du psalmiste royal David : In 
matutinis meditabor in te, quia fuisti adjutor meus (Ps. 62); 
c'est-à-dire : Dés l'aube du jour, vous serez le subjet de ma me- 
ditation, d'autant que vous avez esté ma sauvegarde. Par apres, 
je penseray à quelque sacré mystere , signamment à la devotion 
des pasteurs , qui vinrent sur le lever de l'aurore adorer le divin 
Poupon ; à l'apparition qu'il fit à Nostre-Dame, sa douce mere, 
le jour de sa triomphante resurrection; et à la diligence des 
Maries, lesquelles, esmeués de pitié, se leverent de bon matin 
pour honnorer le sepulchre du vray Diéu dela vie, trespassé. En 
suite de quoy, je considereray que nostre amoureux Sauveur 
est la lumiere des Gentils et la lumiere qui dissipe les tenebres 
du peché; et sur quoy, faysant une saincte resolution pour toute 
la journée, je chanteray avec David : Mane adstabo tibi, et vi- 
debo, quoniam non Deus volens iniquitatem tu es (Psal. 5); Je 
me leveray de bonne heure, et, me mettant en vostre presence 
je considereray que vous estes le Dieu auquel desplaist l'iniquité, 
partant je la fuïray de tout mon possible, comme chose souve- 
rainement desaggreable à vostre infinie Majesté. 

2. Je ne manqueray tous les jours d'oüyr la saincte messe; et 
affin d'assister convenablement à cet ineffable mystere, j'invite- 
ray les facultez de mon ame d'y faire leur devoir, avec cet excel- 
lent verset : Venite et videte opera Domini, quz posuit prodigia 
super terram (Ps. 45); Venez voir les œuvres du Seigneur, ve- 
nez admirer les merveilles qu'il daigne faire en nostre terre : 
Transeamus usque Bethleem, et videamus hoc verbum guod 

factum est, quod Dominus ostendit nobis (Luc. 2). Allons à 
l'eglise, car c'est là où l'on fait le pain supersubstantiel, avec les 
sainctes parolles que Dieu a mises en la bouche des prestres, 
pour nostre consolation. 

3. Comme le corps a besoin de prendre son sommeil pour de- 
lasser et soulager ses membres travuillez, de mesme est-il neces- 
saire que l'ame ayt quelque tems pour sommeiller et se reposer 
entre les chastes bras de son celeste espoux, affin de restaurer 
par ce moyen ses forces et la vigueur de ses puissances spiri- 
iuelles, aucunement recreués et fatiguées; partant, je destine- 
ray tous les jours certain tems pour ce sacré sommeil, à ce que 
mon ame, à l'imitation du bien-aymé disciple, dorme en toute 
asseurance sur l'amiable poictrine, voire dans le cœur amoureux 
de l'amoureux Sauveur. 

Or, tout ainsi que par le sommeil corporel toutes les opera- 
tions corporelles se resserrent tellement dans le corps, qu'elles 
n'entendent rien pour tout au delà d'iceluy: aussi donneray-je 
ordre que mon ame en ce tems-là se retire tout à fait en soy- 
mesme, et qu'elle ne fasse autre fonction que de ce qui luy tou- 
chera et appartiendra, obeyssant humblement au dire du pro- 
phete : Surgite postquàm sederitis, qui manducatis panem do- 
loris (Ps. 126); O vous qui mangez volontiers le pain de douleur, 
ou en la doleance de vos fautes, ou en la condoleance de celles 
du.prochain, ne vous levez pas, n'allez pas aux occupations 
exierieures de ce siecle laborieux, que vous ne vous soyez au 
prealable suffisamment reposez en la contemplation des choses 
eternelles. 

4. Que si, comme il advient souvent, je ne puis treuver autre 
heure pour ce repos spirituel, à tout le moins desroberay-je une 
partie du repos corporel pour l'employer fidellement en un si vi- 
gilant sommeil. Voicy donc comme je feray : ou je veilleray mes- 
mement dans le lict quelque peu de tems apres les autres, si je ne 
puis faire autrement; ou je m'esveilleray apres le premier som- 
meil; ou bien le matin je me leveray devant les autres, et me 
ressouviendray de ce que Nostre-Seigneur a dit à ce propos : 
Vigilate et orate, ne intretis in tentationem (Matth. 26); Veil- 
lez et feites orayson, de peur que vous ne soyez en tentation. 

5. Si Dieu me fait la grace de m'esveiller parmy la nuict, je 
resveilleray incontinent mon cœur avec ces parolles : Medid 
nocte clamor factus est : Ecce sponsus venit, exite obviam ei 
(Ibid. 25); Sur le minuict on a crié : Voilà l'espoux qui vient, 
allez au devant de luy. Puis, par la consideration des tenebres 

exterieures, entrant dans Ja consideration de celles de mon ame 
et de tous les pecheurs, je formeray cette priere : J/lumznare 
his qui in tenebris et in umbrá mortis sedent, ad dirigendos 
pedes nostros in viam pacis (Luc. 1). Hé! Seigneur, puisque les 
entrailles de vostre misericorde vous ont fait descendre du ciel 
en terre pour nous venir visiter, de grace, illuminez ceux qui 
gisent estendus de leur long dans les tenebres d'ignorance et 
dans l'ombre de la mort eternelle, qui est le peché mortel; con- 
duisez-les aussi, s'il vous plaist, au chemin de la paix inte- 
rieure. 

Je tascheray encore de m'exciter, pronongant ces parolles du 
sainct Prophete-Roy : Jn noctibus extollite manus vestras in 
sancta , et benedicite Dominum (Ps. 133); Eslevez et estendez 
de nuict vos mains vers le ciel, et benissez le Seigneur. Je met- 
lray peine d'effectuer son commandement : Queæ dicitis in cor- 
dibus vestris, in cubilibus vestris compungimini (Ibid. 4); Ayez 
repentance, mesme dans le lict, des pechez que vous com- 
mettez avec la seule pensée; ce que pour deuément accomplir, 
à limitation de cet harmonieux cygne penitent : Lacrymis 
meis stratum meum rigabo, Je baigneray ma couche de mes 
larmes. 

6. Parfois je me retourneray à mon Dieu mon Sauveur, et luy 
diray : Ecce non dormitabit, neque dormiet, qui custodit Israël 
(Ps. 120); Non, vous ne dormez ny ne sommeillez point, ô vous 
qui gardez l'Israél de nos ames. Dum medium silentium tenerent 
.omnia , et noz in suo cursu medium iter haberet, omnipotens 
sermo tuus, Domine, à regalibus sedibus venit (Sap. 18). Les 
plus sombres tenebres de la minuict ne peuvent donner aucun 
obstacle à vos divins effects : à ceste heure-là vous nasquites de 
la Vierge sacrée vostre Mere; à ceste heure-là aussi vous pouvez 
faire naistre vos celestes graces dans mon ame, et nous combler 
de vos plus cheres faveurs. Ah! Redempteur pitoyable (4), z//u- 
mina oculos meos, ne unquam obdormiam in morte, nequando 
dicat inimicus meus : Prævalui adversis eum (Ps. 12). Illumi- 
nez tellement mon pauvre et aveuglé cœur des beaux rayons de 
vostre grace, que jamais il ne s'arreste en façon quelconque en 
la mort du peché. Hé! ne permettez pas, je vous prie, que mes 
ennemys invisibles puissent dire : Nous avons eu barre sur luy. 
Enfin, apres avoir consideré les tenebres et les imperfections de 
mon ame, je pourray dire les parolles qui sont en Isaye : Custos, 
quid de nocte? custos, quid de nocte (Isa. 24)? c'est-à-dire : O, 

(4) Plein de pitié. 

surveillant, surveillant, reste-t-il encore beaucoup de la nuict 
de nos imperfections? et j'entendray qu'il me respondra : Venit 
mane , et noz, le matin des bonnes inspirations est venu; pour- 
quoy est-ce que tu aymes plus les tenebres que la lumiere? 

7. D'autant que les nocturnes frayeurs ont accoustumé d'em- 
pescher telles devotions, si par fortune je m'en sentois saisy, je 
m'en delivreray avec la consideration de mon bon ange gardien, 
disant : Dominus d dextris est mihi, ne commovear (Ps. 15); Mon 
Seigneur est à mon costé droict, affin que je ne craigne rien : ce 
qu'aucuns docteurs ont expliqué du bon ange. Je me souviendray 
de ce verset : Scuto circumdabit te veritas ejus, non timebis à 
timore nocturno (Ps. 90); L'escu de la foy et ferme confiance en 
Dieu me couvrira, c'est pourquoy je ne dois avoir peur de chose 
quelconque. D'abondant je me serviray de ces sainctes parolles 
de David : Dominus illuminatio mea, et salus mea : quem ti- 
mebo (Ps. 26)? qui est autant que si on disoit : Le soleil ny ses 
rayons ne sont pas lumiere principale, ny la compaignie ne me 
sauve pas; mais Dieu seul, lequel m'est aussi propice la nuicl 
comme le jour. 


TRAITTÉ III. 


Prattique pour tout le jour, utile aux personnes qui commencent 
Ja vie devote. 


MzrTEz ordre qu'aussi-tost que serez esveillée, vostre ame se 
jette du tout en Dieu par quelque saincte pensée, telle que celle- 
cy : Comme le sommeil est l'image de la mort, aussi le reveil 
est l'image de la resurrection. Je croy que mon Redempteur est 
vivant et qu'en ce dernier jour je ressusciteray (Job, 19). O Sei- 
gneur, que ce soit, s’il vous plaist, à la vie eternelle : Cette espé- 
rance repose dans mon sein. Hé! de grace, donnez vostre deztre 
à l'ouvrage de vos mains : vous avez compté mes pas, mais par- 
donnez-moy mes offenses (Job, 14). Voyant le jour, passezavec 
Ja consideration de la lumiere corporelle à la spiriluelle, ou bien 
de la temporelle à l'eternelle, et dites avec David : O Seigneur, 
en vostre clarté nous verrons la lumiere (Ps. 35). Et vous habil- 
lant, apres avoir fait le signe de la croix, dites tacitement : 
Revestez-moy, mon Dieu, du manteau d'innocence et de la robbe 
nuptiale de charité. Cela estant fait, occupez-vous quelque tems 
en la meditation. 

Arrivée que serez à l'eglise pour oüyr la messe, tandis que le 
prestre preparera le calice et le missel, mettez vous en la pre- 

sence de Dieu. Depuis le Confiteor jusques à l'Evangile, produi- 
sez des affections de contrition ; de l’ Evangile jusques à la Preface 
faites la protestation de foy; apres le Sanctus, considerez le 
benefice de la mort et passion de Nostre-Seigneur; à l'Esleva- 
lion, adorez tres-profondement le divin Sauveur, et offrez-le à 
Dieu son Pere; apres l'Eslevation, remerciez-le tres-humblement 
de l'institution de ce sainct sacrement; quand le prestre dira 
le Pater, recitez-le mentalement en toute devotion; à la Com- 
munion, communiez-vous reellement ou spirituellement; apres 
la. Communion, contemplez Nostre-Seigneur assis dans vostre 
cœur, et faites venir devant luy, l'un apres l'autre, vos sens et 
vos puissances, pour oüyr ses commandemens et pour luy pro- 
mettre fidelité. 

Quand vous voudrez le matin sortir de vostre chambre, de- 
mandez humblement congé et benediction à vostre bon ange; le 
long du jour faites force oraysons jaculatoires; quand l'horloge 
sonnera, eslevez vostre coeur en disant : Dieu soit beny, l'eter- 
nité s'approche; pendant les affaires, regardez souvent la divine 
bonté, ayez provision de quelques parolles enflammées qui, de 
tems en tems, servent de refrein à vostre ame; avant le souper, 
j'approuve fort un petit de recollection. 

Entrez chaque jour de la semaine, devotement, dans l'une des 
sacrées playes de nostre douloureux et amoureux Sauveur : le 
dimanche, entrez dans celle du costé; le lundy, dans celle du 
pied gauche; le mardy, dans celle du pied droict; le mercredy, 
dans celle de la main gauche; le jeudy, dans celle de la main 
droicte; le vendredy, dans les cicatrices de son adorable chef'; 
le samedy, retournez entrer dans son sacré costé, affin que par 
iceluy vous commenciez et finissiez vostre semaine. 

S'il vous advient aucunes fois d'obmettre quelque chose de ce 
que je vous ordonne, n'entrez point pourtant en scrupule. Au 
reste, il faut que vous fassiez tout par amour, et rien par force; 
il faut plus aymer l'obeyssance que craindre la desobeyssance. Je 
veux que vous ayez l'esprit de liberté, non de celle qui forclost (1) 
l'obeyssance (car c'est la liberté de la chair), mais de celle-là qui 
bannit la contraincte, le scrupule et l'empressement. Je veux 
que s'il se presente occasion juste ou charitable de laisser vos 
exercices, ce vous soit une espece d'obeyssance, et que ce man- 
quement soit suppleé par amour. Je veux que vous fassiez tout 
sans empressement et avec esprit de douceur. Eslevez souvent 
vostre esprit à Dieu, mesme en faysant les ceuvres de Dieu. Em- 


(4) Exclut, 

brassez sainctement les mortificalions, et recevez les abjections 
en esprit de resignation. Aymez autant la volonté de Dieu aux 
subjets qui sont d'eux-mesmes desaggreables, comme en ceux 
qui d'eux-mesmes sont aggreables. 


TRAITTÉ IV. 


Exercice de la preparation, par lequel l'ame se dispose le matin à toutes 
sortes d'évenemens qui peuvent arriver la journée. 


PRÆFERAM semper alii cuicumque rei preparationis exercitium, 
illudque ut minimum semel in die, matutino scilicet tempore, 
faciam. Quód si extraordinaria alia sese offerat occasio, utar eà 
peculiariter, et pro exercitii remedio accipiam. Quia veró præpa- 
ratio in actionibus velut mensor est, ideoque in hâc, secundùm 
quod occurret, et pro temporis opportunitate versabor, quo pacto 
res meas cum laude conabor exequi. 


PARS I. — Invocatio. 


Invocatio prima pars est hujus exercitii. Quapropter innumeris 
me periculis expositum agnoscens, divinum auxilium invocabo 
in hec verba; Domine, nisi custodieris animam meam, frustrá 
vigilat qui custodit eam. Iterumque advertens consuetudinem in 
multiplices olim errores me impulisse, exclamabo : Szpé ezpu- 
qria verunt me à juventute meû, dicat nunc anima mea, Et am- 
pliàs : Domine, esto mihi in Deum protectorem et in domum 
refugit, ut salvum me facias. Si vis, potes me mundare. Orabo 
denique ut in hác die ad nullum declinem peccatum. Cui rei 
inserviet quod in psalmo centesimo quadragesimo secundo scrip- 
tum est : Notam fac mihi viam in quà ambulem, quia ad te 
levavi animam meam. Eripe me de inimicis, Domine , ad te 
confugi; Doce me facere voluntatem tuam, quia Deus meus es 
tu. Spiritus tuus bonus deducet me in viam rectam : propter 
nomen tuum, Domine, vivificabis me in æquitate tud. 


PARS Il. — Imaginatio. 


Secunda pars, imaginatio, que nihil aliud est quam præco- 
gnitio, et earum rerum que in die evenire possunt conjectura. 
Serió igitur cogitabo de iis omnibus que mihi accidere pote- 
runt, de societatibus in quidus manere cogar, de negotiis quæ 
foriè occurrent, de locis in quibus me esse oportebit, de occa- 
sionibus quæ me incautum possent deprehendere; atque ita, 

auxiliante Domino, sapienter et prudenter difficultatibus occur- 


ram. 
PARS III. — Dispositio. 

Tertia pars, dispositio. Variis idcircó discreté per conjecturam 
cognitis labyrinthis in quibus errarem facilè perditus, conside- 
rabo, et de mediis ad evitandos lapsus melioribus diligenter in- 
quiram; videbo quid expediat agere, quo sit ordine in his et 
illis negotiis procedendum, quid in consuetudine dicere debeam; 
disponam mecum ipse de habitu, de specie, quid requirendum 
habuero, et quid evitandum. 


PARS IV. — Decretum. 


Quarta pars decretum est. Ideò firmiter statuam Deum in pos- 
terum, sed in hác precipué die nunquam offendere, quare verbis 
utar regii prophete Davidis : Nonne Deo subjecta erit anima 
mea? ab ipso enim salutare meum? O magnam abjectionem 
animi, sinere se creaturarum timore, vel amore, vel odio, vel 
desiderio, ad malé agendum contra Creatoris amorem et deside- 
rium impelli ! non potest reverà infinite majestatis ille Dominus, 
nobis semel cognitus, omni honore et servitute dignus, nisi ani- 
mi defectu sperni et offendi. Cur ad evitanda corporis bonorum 
aut honorum damna, justas ejus leges transgrediemur ? Quid no- 
bis tandem creature nocere possunt? Agesis nunc, virili simus 
animo, etin hoc psalmiste versu confortetur cor nostrum : Do- 
minus regnavit, irascantur populi : qui sedet super Cherubim, 
moveatur terra. 

PARS V. — Commendatio. 

Quinta pars est commendatio. Proptereà me totum, et quid- 
quid ex me pendet, æternæ bonitati committam , ac ut commis- 
sum habere dignetur exorabo. Omnem ei concedam mei curam, 
et dicam ex toto corde : Unam petit à te, Domine Jesu, hanc 
requiram, ut faciam voluntatem tuam omnibus diebus vitae 
mea. In manus tuas, Domine, commendo spiritum meum, cor, 
memoriam, intellectum, voluntatem. Fac, quaeso, ut cum his et 
in hisomnibus tibi serviam, te diligam, tibi placeam, te adorem 
in æternum. 


Je prefereray tousjours à toute autre chose l'exercice de la pre- 
paration, que je feray au moins une fois le jour, c'est à scavoir, 
le matin. Que s'il se presente quelque occasion extraordinaire, 
je m'en serviray particulierement et la prendray pour subjet de 

ce mien exercice; et pour ce que la preparation est comme un 
fourrier à toutes nos actions, je m'y occuperay, selon la diversité 
des occurrences, et tascheray par le moyen d'icelle, de me dispo- 
ser à bien et louablement traitter et prattiquer mes affaires. 

1. La premiere partie de cet exercice est l'invocation. Partant, 
recognoissant que je suis exposé à une infinité de dangers, j'in- 
voqueray l'assistance de mon Dieu, et diray : Domine, nisi cu~- 
stodieris animam meam, frustrà vigilat qui custodit eam (Ps. 
126); Seigneur, si vous n'avez soing de mon ame, c'est en vain 
qu'un autre en aura du soing. 

De plus, recognoissant que la conversation m'a autresfois fait 
tomber en beaucoup d'imperfections et de manquemens, je m'es- 
crieray : Sæpé ezpugnaverunt me à juventute med, dicat nunc 
anima mea (Ps. 128); O mon ame, dites hardyment : Dés mon 
bas aage on m'a grandement et fort persecutée; et de plus : Do- 
mine, esto mihi in Deum protectorem, et in domum refugii, ut 
salvum me facias (Ps. 30); O mon Dieu, soyez mon protecteur, 
soyez-moy lieu de refuge, sauvez-moy des embusches de mes 
ennemys. Domine, si vis, potes me mundare (Matth, 8); Sei- 
gneur, pourveu que vous le vouliez, vous me pouvez rendre net. 

En somme, je le prieray de me faire digne de passer la journée 
sans l'offenser; à quoy servira ce qui est escrit au psalme 143 : 
Notam fac mihi viam in quá ambulem, quia ad te levavi ani- 
mam meam. Eripe me de inimicis meis, Domine, ad te confugi : 
doce me facere voluntatem tuam, quia Deus meus es tu. Spiri- 
tus tuus bonus deducet me in terram rectam : propter nomem 
tuum, Domine, vivificabis me in zquitate tud; J'ay eslevé mon 
cœur à vous pour cet effect : delivrez-moy, ô mon Dieu, de mes 
adversaires; apprenez-moy à faire vostre volonté, puisque vous 
estes mon Dieu ! vostre bon esprit me conduira par la main au 
bon chemin, et vostre divine Majesté me donnera la vraye vie 
par son indicible amour et par son immense charité. 

2. La seconde partie est l'imagination, qui n'est autre chose 
qu'une prevoyance ou conjecture de tout ce qui peut arriver le 
long dela journée, Donc, je penseray serieusement aux accidens 
qui me pourront survenir, aux compaignies où possible je seray 
contrainct de me treuver, aux affaires qui peut-estre se presen- 
teront, aux lieux où je seray sollicité de me transporter ; et ainsi, 
avec la grace de Nostre-Seigneur, j 'iray sagement et prudemment 
au devant des difficultez et des occasions dangereuses qui me 
pourroient surprendre et prendre. 

3. La troisiesme partie est la disposition. C'est pourquoy, apres 

avoir discretement conjecturé les divers labyrinthes où aysement 
je m'esgarerois et courrois risque de me perdre, je considereray 
diligemment et rechercheray les meilleurs moyens pour esviter 
les mauvais pas; je disposeray aussi, et ordonneray à part moy 
de ce qu'il me conviendra faire, de l'ordre et de la fagon qu'il 
faudra observer en tels ot tels negoces, de ce que je diray en 
compaignie, de la contenance que je tiendray, de ce que je fuiray 
ou rechercheray. 

4. La quatriesme partie est la resolution. En suitte de quoy je 
feray un ferme propos de ne jamais plus offenser Dieu, et specia- 
lement en cette presente journée. Pour cette fin, je me serviray 
des parolles du prophete royal David : Nonne Deo subjecta eris, 
anima mea? ab ipso enim salutare tuum (Ps. 98); eh bien! 
mon ame, n'obeyrez-vous pas de bon cœur aux sainctes volontez 
de Dieu, veu que deluy despend vostre salut? Ah! que c'est une 
grande lascheté de se laisser persuader et conduire à mal faire, 
contre l'amour et desir du Createur, par crainte, amour, desir et 
hayne des creatures, quelles qu'elles soient! Certainement, ce 
Dieu d'infinie majesté estant recognu de nous digne de tout hon- 
neur et service, ne peut estre mesprisé qu'à faute de courage. A 
quel propos contrevenir à ses equitables loyx pour esviter les 
dommaiges du corps, des biens et del'honneur? que nous peuvent 
faire les creatures? Or sus, consolons-nous et fortifions-nous tous 
ensemble sur ce beau verset du Psalmiste : Dominus regnavit, 
irascantur populi : qui sedet super Cherubim, moveatur terra 
(Ps. 26). Que les meschans fassent du pis qu'ils pourront contre 
moy ; le Seigneur est puissant pour les tous royalement subju- 
guer. Que le monde gronde tant qu'il voudra contre moy seule- 
ment, il ne m'importe, puisque celuy qui domine sur tous les 
esprits angeliques est mon protecteur. 

5. La cinquiesme partie est la recommandation. Voilà pourquoy 
je meremettray , et tout ce qui despend de moy, entre les mains 
de l'eternelle Bonté, et la supplieray m'avoir tousjours pour re- 
commandé. Je luy laisseray absolument le soing de ce que je suis: 
et de ce qu'il veut que je sois; je diray de tout mon cœur : Unam 
petit à te, Domine Jesu, hanc requiram, ut faciam voluntatem 
tuam omnibus diebus vitæ mez (Ps. 30); Je vous ay demandé 
une chose, ô Jesus mon Seigneur, et derechef je vous la de- 
manderay , à scavoir, que j'accomplisse fidellement vostre amou- 
reuse volonté tous les jours de ma pauvre et chetive vie. In 
manus tuas, Domine, commendo spiritum meum; Je vous 
recommande, ó benin Seigneur, mon ame, mon esprit, mon 

cœur, ma memoire, mon entendement et ma volonté : hé! 
faites qu'avec et en tout cela je vous serve, je vous ayme, je 
vous playse et honore à jamais. 


TRAITTÉ V. 


Adresse pour l'orayson, sous le nom de repos ou sommeil spirituel, 
pour retirer l'ame en soy-mesme, et la recueillir en Dleu. 


1. Ezgcto huic sacre quieti opportuno tempore, in memoriam 
revocare contendam pios motus, desideria, affectus, statuta , 
cepta, sensus, dulcedines omnes, et quecumque divina mihi ma- 
jestas olim inspiravit, ac in sanctorum mysteriorum, virtutis pul- 
chritudinis, ejus nobilitatis, et infinitorum in me beneficiorum con- 
sideratione dedit experiri. Illius pretereà obligationis quam 
magnam erga ipsam habeo recordabor, eò quód su& gratià sen- 
sus aliquando meos debilitavit nonnullis morbis et infirmitatibus 
que mihi non parüm profuerunt. Post hec, voluntatem meam in 
bono, et in statuto creatorem meum nunquam offendendi, con- 
firmabo. 

9. Quiescam paulatim in consideratione vanitatis honorum, 
divitiarum, dignitatum, et voluptatum immundi hujus mundi; 
perpendam modicam rerum illarum durationem, incertitudinem, 
finem, et quàm à veris bonis distent discrepentque. Quá ratione 
eas cor meum rejiciet, spernet, abominabitur , et dicet : Ite, o! 
ite, diabolicæ illecebræ, abite à me procul, nihil mihi vobiscum 
est, quandoquidem deliciæ quas promittitis insipientibus æquè 
ac sapientibus conveniunt. 

3. Quiescam leniter in consideratione turpitudinis, abjec- 
tionis et miseri: quæ invenitur in peccato, miserisque anima- 
bus ab eo obsessis ét possessis; tüm absque perturbatione dicam : 
Peccatum indigna res est homine bené nato, et meritum profi- 
tente; nullum unquam affert absolutum gaudium, sed duntaxat 
imaginarium : quas veró spinas, quos mœrores, quas amaritu- 
dines, quas anxietates, quæ supplicia non secum ducit? Ve- 
rumiamen, quamvis nihil horum esset, numquid id satis est 
quod Deo displicet? Hoc autem satis superque est ut omnibus 
omninó modis rejiciatur. 

4. Dormitabo suaviter in cognitione excellentie virtutis; vir- 
tutis, inquam, que adeó pulchra est, grata, nobilis, generosa, 
alliciens, potens. Illa est enim que hominem interiüs exte- 
riùsque pulchrum reddit; illa que Creatori gratum facit, homini 

illa optimè convenit, cum ei propria sit. Quas veró consola- 
tiones, quas delicias, quas non ei liberales delectationes omni dat 
tempore? Hec est christiana virtus quæ eum sanctificat, quae 
"mutat in angelum, que deulum (41) efficit, quee in his terris ei 
confert paradisum. 

5. Demirabor quàm pulchra sit homini à Deo data ratio, ut 
ejus miro splendore illustratus et edoctus, odio vitium prose- 
quatur, et virtutem amet. Heu! cur divine hujus facis rutilans 
lumen non sequimur, cùm datus sit nobis ejus usus, ut videa- 
mus ubi oporteat pedem figere? Ah! si nos ejus dictamine duci 
sineremus, raró cespitaremus, difficilé unquam malé ageremus. 

6. Attente ponderabo rigorem divine justitie, quæ iis procul 
dubio non parcet, qui naluræ et gratiæ donis abusi fuerint. De- 
bent tales ad divinorum judiciorum, mortis, purgatorii et inferni 
considerationem pavere maximè. Excitabor ergo à me ipso, et à 
segnitie his sæpè repetitis verbis expergeflam : En morior; 
quid mihi proderunt primogenita, sive omnia ista? Quid, in- 
quam, proderunt mihi presentia hec omnia, et quid quid in 
hoc mundo luret et splendet, cùm quotidiè moriar? Præstat 
sané ea spernere, et sub mandatorum Dei custodià, cum filiali 
timore et animi tranquillitate, futuræ vite expectare bona. 

7. In hanc rem infinitam Dei sapientiam, omnipotentiam , et 
incomprehensibilem bonitatem contemplabor ; peculiariter verd 
videre intendam quomodo eximia heec attributa in sacris elucent 
mysteriis vite, mortis, et pasionis Domini nostri Jesu Christi, 
in eminentissimà Dominæ nostre beate Marie virginis sancti- 
tate, et imitabilibus fidelium Dei servorum perfectionibus. Tran- 
seundo hinc ac ccelum empireum, paradisi gloriam demirabor. 
indeficientem angelicorum spirituum et beatarum animarum 
felicitatem, quàmque augustissima se Trinitas, in æternis præ- 
miis quibus benedictam hane turbam remunerat, potentem, 
sapientem et bonam ostendat. 

8. Denique in amore solius et unicæ bonitatis Dei mei dor- 
miam et requiescam : gustabo, si possum , immensam hanc 
bonitatem, non in suis effectibus, sed in se ipsá; bibam hanc 
vitæ aquam, non in vasis aut phialis creaturarum, sed in ipso 
fonte; sapiam qu&m adorabilis haec majestas bona sit in se ips, 
bona sibi ipsi, bona pro se ipsâ, imó quomodó sit ipsa-bonitas 
et tota, omnisque bonitas et bonitas quæ æterna est, quique 
nec arefieri nec comprehendi potest. O Domine, inquam, nemo 
est preter te bonus per essentiam et naturam : tu solus neces- 


(4) Deulus , un petit dieu, 

sariò bonus es; creature veró omnes quie tam naturali quam 
supernaturali bonitate bone sunt, nonnisi amabilis tuæ bonitatis 
participatione sunt. 


Premicrement, ayant prins le tems commode pour ce sacré 
repos, avant toute autre chose, je tascheray à rafraischir ma 
"memoire de tous les bons mouvemens, desirs , affections, reso- 
lutions, projets, sentimens et douceurs qu'autresfois la divine 
Majesté m'a inspirez et fait experimenter, en la consideration 
de ses saincts mysteres, de la beauté de la vertu, de la noblesse 
de son service, et d'une infinité de benefices qu'elle m'a tres- 
liberalement despartys. Je mettray ordre aussi à me ramente- 
voir de l'obligation que je luy ay, de ce que, par sa saincte grace, 
elle a quelquesfois debilité mes sens en m'envoyant certaines 
maladies et infirmitez, lesquelles m'ont grandement profité. Apres 
cela, je conforleray et confirmeray, le plus qu'il me sera possible, 
ma volonté au bien et repos de jamais offenser mon Createur. 

Deuxiesmement, cela fait, je me reposeray tout bellement en 
Ja consideration de la vanité des grandeurs, des richesses, des 
honneurs, des commoditez et des voluptez de ce monde im- 
monde; je m'arresteray à voir le peu de durée qui est en ces 
choses-là, leur incertitude, leur fin, et l'incompassibilité qu'elles 
ont avec les vrays et solides. contentemens; en suite de quoy 
mon cœur les dedaignera, les mesprisera, les aura en horreur, 
et dira : Allez, allez, ô diaboliques appas! retirez-vous loin de 
moy, cherchez fortune ailleurs; je ne veux poinl de vous, puis- 
que les playsirs que vous promettez appartiennent aussi bien 
aux fols et abominables, qu'aux hommes sages et vertueux. 

Troisiesmement , je me reposeray tout doucement en la consi- 
deration de la laydeur, de l'abjection, et de la deplorable misere 
qui se treuve au vice et au peché, et aux miserables ames qui 
en sont obsedées et possedées ; puis je diray, sans me troubler 
“et inquieter aucunement : Le vice, le peché, est chose indigne 
d'une personne bien née, et qui fait profession de merite; ja- 
mais il n'apporte contentement qui soit veritablement solide . 
ains seulement en imagination : mais quelles espines, quels scru- 
pules, quels regrets, quelles amertumes, quelles inquietudes, et 
quels supplices ne traisne-t-il quant et soy (1)? voire, et quand 
tout cela ne seroit pas, ne vous doit-il pas suffire qu'il est desag- 
greable à Dieu? o! cela doit estre plus que suffisant pour: le 
nous faire detester à toute outrance. 


(4) Avec toi. 


TRAITTÉ V. 469. 


Qualriesmement, je sommeilleray suavement en Ja cognois- 
sance de l'excellence de la vertu, qui est si belle, si gracieuse , 
si noble,'si genereuse, si attrayante et si puissante : c'est elle 
qui rend l'homme interieurement et encore exterieurement beau ; 
elle le rend incomparablement aggreable à son Createur; elle luy 
sied extremement bien, comme propre qu'elle luy est. Mais 
quelles consolations, quelles delices, quels honnestes playsirs 
ne luy donne-t-elle pas en tout tems? ah! c'est la chrestienne 
vertu qui le sanctifie, qui le change en ange, qui en fait un 
pelit Dieu, qui luy donne dés icy-bas le paradis. 

Cinquiesmement, je m'arresteray en l'admiration de la beauté 
de la rayson que Dieu a donnée à l'homme, affin qu'esclairé et 
enseigné par sa.meilleure splendeur, il haysse le vice et ayme 
la vertu. Hé! que ne suivons-nous la lumiere brillante de ce 
divin flambeau, que l'usage nous en est donné, pour voir oü nous 
devons mettre le pied? Ah! si nous nous laissions conduire au 
dictamen d'icelle, rarement chopperions-nous (1), difficilement 
ferions-nous jamais mal. 

Sixiesmement, je peseray attentivement la rigueur de Ja di- 
vine justice, laquelle, sans doute, ne pardonnera pas à ceux qui 
se treuveront avoir abusé des dons de uature et de grace : telles 
gens doivent concevoir une tres-grande apprehension des divins 
jugemens, de la mort, du purgatoire et de l'enfer. Je feray en 
sorte de m'exciter et de resveiller ma paresse en repetant souvent 
ces parolles : En morior; quid mihi proderunt primogenita, 
sive omnia ista? Voilà que tous les jours je m'en vay mourant; 
de quoy est-ce que me serviront les choses presentes, et tout ce 
qui est d'esclatant et de spectacle en ce monde? Il vaut beaucoup 
mieux que je les mesprise courageusement, et que, vivant en 
la crainte filiale, sous l'observance des commandemens de mon 
Dieu, j'attende avec accoisement (2) d'esprit les biens de la vie 
future. 

Sepliesmement, je coniempleray en ce repos la sapience 
infinie, la toute-puissance, et l'incomprehensible bonté de mon 
Dieu, et particulierement je m'occuperay à voir comme quoy ces 
beaux attributs reluisent aux sacrez mysteres de la vie, mort et 
passion de Nostre-Seigneur Jesus-Christ, en la tres-eminente 
saincteté de Nostre-Dame, la bien-heureuse Vierge Marie, et 
&ux imitables. perfections des fidelles serviteurs de Dieu. De là 
passant jusques dans le ciel empyrée, j'admireray la gloire du 
paradis, la felicité perdurable des angeliques esprits et des ames 


: 4) Trébacberions-nous. — (8: Tranquillité. 

glorieuses, et combien la tres-auguste Trinité se monstre puis- 
sante, sage et bonne aux loyers eternels dont elle recompense 
cette benite trouppe. 

Huictiesmement et finalement, je m'endormiray en l'amour de 
la seule et unique bonté de mon Dieu; je gousteray, si je puis, 
ceste immense bonté, non en ses effects, mais en elle-mesme ; 
je boiray ceste eau de vie, non dans les vases ou phyoles des 
creatures, mais en sa propre fontaine; je savoureray combien 
ceste adorable Majesté est bonne en elle-mesme, bonne à elle- 
mesme, bonne pour elle-mesme, voire comme elle est la bonté 
mesme, et comme elle est la toute bonté, et bonté qui est eter- 
nelle, intarissable et incomprehensible. O Seigneur, diray-je , il 
n'y a que vous de bon par essence et par nature; vous seul estes 
necessairement bon : toutes les creatures qui sont bonnes , tant 
par la bonté naturelle que par la surnaturelle, ne le sont que par 
parlicipation de vostre aymable bonté. 


TRAITTÉ VI. 


Trois occupations de la retraitte spirituelle sur ia naissance, 
passion et vie de Nostre Sauveur Jesus-Christ. 


Premier exercice. 


Pour vostre retraitte spirituelle, vous pourrez vous servir des 
poincts icy marquez, lesquels regardent la divine enfance de 
Nostre Sauveur. Le dimanche, considerez-le aux entrailles tres- 
pures de sa tres-chaste Mere, et admirez comme ceste grandeur 
immense s'est ainsi ravalée pour vostre amour. Le lundy, admi- 
rez-le dans la cresche en une extreme pauvreté. Le mardy, 
voyez-le adbré des anges et des pasteurs; faites-luy avec eux 
mille reverences interieures. Le mercredy, regardez que desjà 
il respand son sang en la circoncision ; suppliez-le qu'il retranche 
toutes les superfluitez de vostre ame. Le jeudy, occupez-vous à 
mediter les mysteres des offrandes que luy presentent les roys; 
offrez-vous à luy, et adorez-le avec eux. Le vendredy, contem- 
plez-le au temple entre les bras de sa saincte Mere; donnez-luy 
vostre cœur pour estre sa demeure et son temple sacré. Le 
samedy, meditez sa fuyte en Egypte ; demandez-luy la grace de 
bien fuyr et esviter tout ce qui luy peut desplayre. 


Second exercice. 


Une auire semaine, vous pourrez vous entretenir sur les 
douloureux mysteres de la passion de nostre Redempteur. Le 

dimanche, voyez comme il lave les pieds à ses bien-aymez dis- 
ciples ; priez-le qu'il vous lave et purifie de toute ordure de pe- 
ché. Le lundy, regardez-le au jardin des Olives, priant son Pere 
à chaudes larmes; demandez-luy humblement le don de l'oray- 
son. Le mardy, meditez avec quolle douceur et mansuetude il 
reçoit le bayser du traistre Judas; demandez-luy la charité et 
suavilé envers vos ennemys. Le mercredy, considerez-le prins 
et lié par les Juifs; demandez-luy la patience aux tribulations. Le 
jeudy, admirez comme sans resistance quelconque il se laisse 
vestir en fol chez Herodes; demandez-luy l'humilité et le mes- 
pris de vous-mesme. Le vendredy, contemplez comme, volon- 
tairement et d'un grand courage, il charge le pesant fardeau de 
la croix, et la porte ainsi sur ses espaules jusques au mont de 
Calvaire ; faites force actes de compassion sur ses inestimables 
tourmens. Le samedy, levez les yeux en haut, voyez-le estendu 
de son long, cloüé, eslevé en l'air sur l'arbre de la croix; 
prestez soigneusement l'oreille à ses douces parolles; priez-le 
qu'il vous fasse la grace de vivre tout à luy, puis qu'il est mort 
pour vous. 


Troisiesme exercice. 


Vous pourrez excellemment tirer le motif du sainct amour sur 
toutes les actions que le tres-aymable Jesus a prattiquées durant 
le cours de sa tres-saincte vie, en ceste sorte : quand il se pre- 
sente quelque subjet d'exercer la vertu (il s'en presente à tous 
momens), voyez briefvement comme Nostre-Seigneur l'a exer- 
cée, tandis qu'il vivoit icy-bas entre les hommes; et puis, ani- 
mant vostre cœur d'une amoureuse imitation : Or sus, direz- 
vous, allons, suivons, imitons le doux Jesus nostre Maistre. 
Par exemple, s'il faut prier, donner aux pauvres, conseiller 
quelqu'un, estre solitaire, entrer en conversation , souffrir quel- 
que travail, souvenez-vous que Nostre-Seigneur, en diverses oc- 
casions, fit tout cela. Et par apres, excitant vostre ame : Hé! ce 
direz-vous, quand il n'y auroit point d'autre raison pour prier, 
pour faire l'aumosne, pour consoler les affligez, pour demeurer 
en solitude, pour acquiescer à cette souffrance, pour m'arrester 
en cette conversation, ne me suffit-il pas que mon cher Maistre 
m'en ayt monsiré le chemin? cela se peut faire par un simple 
regard et unique souspir : Ouy, Seigneur, je suis avec vous. 


472 OPUSCULES SPIRITUELS. 


TRAITTÉ VII. 


Advis pour la conversation avec toutes sortes de personnes. 
PUNCTUM I. 


DIFFERENTIA est inter congressum et consuetudinem; nam 
congressus fortuitó fit ex occasione, consuetudo vero fit ex elec- 
lione. In congressu. non est diuturna societas, non magna fami- 
liaritas, non expressus nimis affectus, nec impressus; at in con- 
suetudine videmur sæpiüs invicem, familiaritate utimur, electis 
personis affectum damus, frequentamus ut vivamus cum laude, 
et ad invicem conferamus. 


PUNCTUM II. 


Nunquam spernam, nec signis demonstrabo me absoluté fu- 
gere alicujus, quicumque sit, congressum ; hoc enim dat superbi 
. nomen, elati, severi, arrogantis, censoris, ambitiosi, et repre- 
hensoris immodici. His in congressibus seduló advertam, ne 
cum aliquo socium agam, ne quidem cum familiarioribus, si non- 
nulli cum reliquà turbà adessent; hoc enim considerantibus le- 
vitatem saperet. Non concedam mihi licentiam quidquam minus 
rectum dicendi vel faciendi, ne fortè insolens audiam, si citó 
nimis ad familiaritatem erumpam. Curabo pre omnibus ne un- 
quam mordeam, lancinem vel irrideam ; stupiditas enim esset, 
si absque odio iis putaremus irridere, qui nos ferendi nullam ha- 
bent causam, Unumquemque peculiari honore prosequar; mo- 
destiam observabo ; parüm et bené loquar, ut recedat potiüs cum 
nostri congressüs appetitu societas, quàm cum tedio. Si brevis 
fuerit congressus, et jam aliquis in eo verbum teneat, quamvis à 
salutatione non aliud, cùm nec austero, nec melancholico, sed 
moderaté et honesté libero gestu dicerem, melius esset. 


PUNCTUM III. 


Quantüm ad consuetudinem, erit hec mihi paucorum bonorum 
et honorabilium ; quia cùm multis proficere perquam difficile 
est, cum malis non corrumpi, et nisi ab honorabilibus honorari. 
Hoc specialiter cirea congressum et consuetudinem preceptum 
observabo : Amicus omnibus , familiaris paucis. Ubique autem 
opus erit judicio et prudentià, cùm « nulle sit tam generalis 
» regula, quæ suam non patiatur exceptionem, » hanc si solum 
demas, quee reliquarum omnium est fundamentum, Nihil contra 
Deum. ln consuetudine ergo modestus ero absque insolentia, 

liber absque austeritate, suavis absque affectatione, tractabilis 
absque contradictione (id nisi ratio requiret), absque dissimula- 
tione cordatus, quia volunt homines eos cum quibus agunt 
cognoscere. Nosmet autem magis aut minüs patefacere debemus, 
secundüm consuetudines. 


PUNCTUM IV. 


Quandoquidem ut plurimüm cogimur eorum uti consortio qui 
differentium sunt conditionum, sciendum est mihi exquisitum 
aliquibus esse duntaxat ostendendum ; aliis bonum, et aliis indif- 
ferens, nemini veró malum. Superioribus vel etate, vel profes- 
sione, vel auctoritate, nonnisi exquisitum ostendendum est, 
paribus bonum, inferioribus indifferens. Malum nemini, est 
aperiendum, quandoquidem videntium oculos ledit, et eum 
cui inest deformem reddit. Et reverá, magni et sapientes nonnisi 
exquisitum mirantur, affectationem dicerent pares, et inferiores 
nimiam gravitatem. Sunt quidem melancholici nonnulli, qui gau- 
dent cüm quis sua eis vitia detegit; illis veró sunt magis occul- 
tanda : cùm enim illi polleant imaginatione, super imperfec- 
tione vel minimá decennio et ampliüs philosophabuntur. Ad quid 
porró imperfectiones detegere? num satis videntur? numquid ex 
seipsis satis palàm fiunt? Nullo igitur modo expedit eas mani- 
festas reddere, bonum est autem eas confiteri. Non obstantibus 
tamen iis quæ diximus, superioribus, paribus et inferioribus 
consuescendo, exquisiti, boni et indifferentis sermonem possu- 
mus temperare, modó cum discretione omnia fiant. 


PUNCTUM V. 


Si cum insolentibus, liberis aut melancholicis versari me con- 
veniat, sic precavebo : insolentibus absoluté me abscondam; 
liberis, dummodó Deum timeant, absolut me aperiam, et 
patenti eis corde loquar; melancholicis ostendam me duntaxat, 
ut communi fertur proverbio , ex fenestra, hoc est : me ex parte 
aperiam, quia tales hominum corda videndi magnà ducuntur 
curiositate, et cüm nimis vident restrictos, subitó suspicantur; 
ex parte etiam me abscondam, quia, ut diximus, tales cominüs 
nimis eorum qui secum versantur conditiones solent notare, et 
super eis philosophari. 

PUNCTUM VI. 


Si ad magnorum consuetudinem. me necessitas impellat, tum 
maxime ero sollicitus: standum est enim cum illis sicut cum 

igne, scilicet : bonum est aliquandó proximum esse; sed adver- 
tendum, ne nimia sit hec proximitas. In illorum ergo præ- 
sentià cum mult& modesti me geram, ita tamen ut honestam 
habeat admixtam libertatem. Amant semper magnates amari et 
revereri; amor profectó libertatem generat, et reverentia mo- 
destia. Malé igitur non erit in eorum societate aliquantulüm 
liberum esse, dummodd non omittatur reverentia, et hec sit 
libertate major. Inter equales libertas et reverentia æquales 
esse debent; cum inferioribus reverentià libertas debet esse 
major; cum magnis veró el superioribus contrarium est obser- 
vandum. 


1. Il y a difference entre rencontre et conversation ; car le 
rencontre se fait fortuitement et par occasion, là où la conversa- 
tion est de choix et de l'eslection. Au rencontre la compaignie 
n'est pas de durée : on ne s'y familiarise gueres, on ne s'y 
engage pas trop d'affection; mais en la conversation on se void 
souvent, on use de privauté, on s'affectionne aux personnes 
choisies , on les frequente pour vivre loüablement et s'entretenir 
ensemblement. 

2. Je ne mespriseray jamais, ny monstreray signes de fuyr 
totalement le rencontre de quelque personne que ce soit, d'au- 
tant que cela donne bruict d'estre superbe, hautain, severe, arro- 
gant, syndiqueur (1), ambitieux, et controolleur. Je me garderay 
soigneusement aux rencontres de faire le compaignon avec per- 
sonne, ny mesme avec les familiers, s'il s'en rencontroit quel- 
qu'un parmy le reste de la trouppe, car ceux qui considereront 
cela, l'attribueront à legereté. Je ne me donneray licence de 
dire ou faire chose qui ne soit bien reglée, parce qu'on pourroit 
dire que je suis un insolent, me laissant trausporter trop tost à 
trop de familiarité : surtout je seray soigneux de ne mordre, 
picquer, ou me mocquer d'aucun, veu que c'est une lourdise de 
penser se mocquer sans hayne de ceux qui n'ont point de subjet 
de nous supporter. J'honoreray particulierement chascun ; j'ob- 
serveray la modestie; je parleray peu, et bon, affin que la com- 
paignie s'en retourne plutost avec appetit de nostre rencontre 
qu'avec ennuy. Si le rencontre est bref, et que quelqu'un ayt 
desjà prins la parolle, quand je ne dirois autre chose que la salu- 
tation avec une contenance ny austere ny melancholique, mais 
moderement et honnestement libre, ce ne seroit que mieux. 

3. Quant à ma conversation, elle sera de peu de bons et 

(4) Censeur, 

honnorables, d'autant qu'il est mal-aysé de reüssir avec plusieurs, 
de n'apprendre de se corrompre avec les mauvais, et d'estre 
honnoré, sinon des personnes honnorables. Specialement je gar- 
deray pour le regard du rencontre et de la conversation ce 
precepte : Amy de tous et familier à peu. Encore me faudra- 
t-il partout exercer le jugement et la prudence, puisqu'il n'y a 
regle si generale qui n'ayt quelquesfois son exception, sinon 
celle-cy, fondement de toute autre, Rien contre Dieu. Donc, 
en conversation je seray modeste sans insolence, libre sans 
austerité, doux sans affectation, souple sans contradiction (si ce 
n'est que la raison le requist), cordial sans dissimulation, parce 
que les hommes se playsent de recognoistre ceux avec lesquels 
ils traittent : toutesfois, il se faut ouvrir plus ou moins, selon que 
sont les compaignies. 

4. Puisque l'on est souvent quasi contrainct de converser avec 
des personnes de differentes qualitez, il faut que je sçache qu'à 
certains il ne faut monstrer que l'exquis, aux autres que ce qui 
est bon, aux autres que l'indifferent ; mais à personne ce qui est 
mauvais. Aux superieurs, ou d'aage, ou de profession, ou d'au- 
thorité, il ne faut faire paroistre que ce qui est exquis; aux 
semblables, que ce qui est bon; aux inferieurs, que ce qui est 
indifferent. Quant à ce qui est mauvais, il ne le faut jamais 
descouvrir à qui que ce soit, d'autant qu'il ne peut qu'offenser 
les yeux qui le voyent, et rendre laid celuy auquel il est. Et de 
fait, les grands et sages n'admirent que l'exquis, les esgaux 
l'attribueroient à affectation, et les inferieurs à trop de gravité. 
I] y a bien certains melancholiques qui se playsent qu'on leur 
descouvre les vices que l'on a; toutesfois c'est à ceux-là qu'il les 
faut davantage cacher, car, ayant l'impression plus forte, ils 
rumineront et philosopheront dix ans sur Ja moindre imperfec- 
tion. Et puis, à quel propos descouvrir les imperfections? ne les 
void-on pas assez d'elles-mesmes? Il n'est donc nullement expe- 
dient: de les manifester; mais il est bon de les advoüer et 
confesser. Or, nonobstant ce que nous avons dit, on peut, con- 
versant avec les superieurs, les esgaux et inferieurs, temperer 
parfois l'entretien de ce qui est exquis, bon el indifferent, 
pourveu que le tout se fasse discrettement. Enfin, il se faut 
accommoder à la diversité des compaignies, sans prejudicier 
neantmoins aucunement à la vertu. 

5. S'il me convient converser avec personnes insolentes, libres, 
ou melancholiques, j'user&y de cette precaution : aux insolentes , 
je me cacheray tout à fait; aux libres, pourveu qu'elles soient 

craignantes Dieu, je me descouvriray tout à fait, je leur parlcray 
à cœur ouvert; aux sombres et melancholiques, je me monstre- 
ray seulement, comme on dit en commun proverbe, de la fe- 
nestre, c'est-à-dire : qu'en partie je me descouvriray à elles, 
parce qu'elles sont curieuses de voir les cœurs des hommes, et 
si on fait trop le renchery, elles entrent incontinent en soupçon ; 
en partie aussi je me cacheray à elles, à cause qu'elles sont sub- 
jettes, ainsi que nous avons desjà dit, à philosopher et remar- 
quer de trop pres les conditions de ceux qui les frequentent. 

6. Si la necessité me force de converser avec les grands, c'est 
lors que je me tiendray soigneusement sur mes gardes; car il 
faut estre avec eux comme avec le feu, c'est-à-dire, qu'il est 
bien bon par fois de s'en approcher, mais il ne faut pas aussi 
que ce soit trop pres. Partant, je me comporteray en leur pre- 
sence avec beaucoup de modestie, meslée néantmoins d'une 
honneste liberté. Ordinairement les grands seigneurs se playsent 
d'estre aymez et respectez : l'amour certainement engendre la. 
liberté, et le respect la modestie. 11 n'y a donc point de mal 
d'estre en leur compaignie un peu libre, pourveu qu'on ne s'ou- 
blie point du respect, et pourveu que le respect soit plus grand 
que la liberté. Entre les esgaux, il faut estre esgalemént libre et 
respectueux ; avec les inferieurs, il faut estre plus libre que res- 
pectueux; mais avec les grands et superieurs il faut estre beau- 
coup plus respectueux que libre. 


TRAITTÉ VIII. 


Exercice du despouitllement de soy-mesme. 


1. Demeurez fidellement invariable en ceste resolution, de 
vous tenir en la tres-simple unité et tres-unique simplicité de la 
presence de Dieu, par un entier despoüillement et remise de 
vous-mesme entre les bras de sa tres-saincte volonté. Et toutes 
les fois que vous treuverez vostre esprit hors de cet aggreable 
sejour, ramenez-l'y doucement, sans faire pourtant des actes 
sensibles de l'entendement ny de la volonté; car cet amour de 
simple confiance, ceste remise et repos de vostre esprit dans 
le sein paternel de la divine bonté, comprend excellemment 
tout ce qu'on peut desirer pour playre à Dieu. 

2. Demeurez ainsi, sans vous divertir pour regarder ce que 
vous faites, ce que vous ferez, ou ce qui vous adviendra en 
toutes occurences. Ne philosophez point sur vos contradictions 
et afflictions; mais recevez tout de la main de Dieu sans excep- 

tion, avec douceur et palience, acquiesçant en tout et par tout 
à sa tres-adorable volonté. Si vous appercevez naistre en vous 
quelque soin ou desir, despoüillez-vous-en soudainement, et le 
remettez en Dieu, protestant ne vouloir que luy et l'accomplis- 
sement de son bon playsir. 

3. Tenez-vous donc en la tres-saincte solitude et nudité avec 
Jesus-Christ crucifié: laissez-vous reduire à l'amiable pureté et 
nudité des enfans, affin que le debonnaire Sauveur vous prenne 
meshuy (1) entre ses bras, comme S. Martial, pour vous porter à 
son gré à l'extreme perfection de son amour. Courage; car, s'il 
vous despoüilloit mesmement quelquesfois des consolations et 
sentimens de sa presence, c'est affin que sa presence mesme ne 
tienne plus vostre cœur, mais luy seulement et son divin playsir:; 
ainsi qu'il fit à celle qui, le voulant embrasser et se tenir à ses 
pieds, fut renvoyée ailleurs : Ne me touche point, dit-il; mais 
va, dis-le à Simon, et à ses freres (Joan. 20). 

&. O que bienheureux sontles nuds! car Nostre-Seigneur les 
revestira : Demeurez-là, dit-il à ses Apostres, jusques à ce que 
d'en haut vous soyez revestus de vertu (Luc. 24). O que bien- 
heureux sont ceux lesquels se despoüillent mesme du desir des 
vertus et du soin de les acquerir, n'en voulant qu'à mesure que 
l'eternelle largesse les leur communiquera et les employera à les 
acquerir! O qu'Adam et Eve estoyent heureux, tandis qu'ils n'eu- 
rent point d'habits! Il y a long-tems que j'ay une suavité nom- 
pareille quand j'oy (2) chanter ce respons : Nud je suy sorty du 
ventre de ma mere , et nud je retourneray là; le Seigneur me 
l'a donné, le Seigneur me l'a osté , le nom du Seigneur soit beny 
(Job. 1). O que bienheureux fut l'ancien Joseph, qui n'avoit ny 
boutonné ny agraffé sa robbe, de sorte que quand on le voulut 
attrapper par icelle, il la lascha en un moment. 

5. Ad mirez la sacrée amante des Cantiques , laquelle tient à un 
grand bonheur d'estre denuée de toute compaignie, pour estre 
seule avec son seul roy, et luy dire : Mon bien-aymé est à moy, 
et moy je suis à luy (Cant. 2). Voyez la glorieuse Vierge et S. 
Joseph s'en allans en Egypte : en la pluspart de leur devot 
voyage, ils ne voient personne, sinon leur doux Jesus. C'est la 
fin de la transfiguration , que de ne voir plus ny Moyse, ny Elie, 
mais le seul Jesus. J'admire avec contentement le Sauveur de 
nos ames, sorty nud du ventre et du sein de sa Mere, et mourir 
nud sur la croix ; puis tout nud remis au giron de sa beniste Mere 
pour estre ensevely. J'admire la tres-aymable Vierge Mere, la- 


(1) Désormais. — (9) J'entends. 

quelle nasquit nuë de maternité, et fut denuée de ceste maternité 
au pied de la croix, et pouvoit bien dire : Nuë j'estois de mon 
plus grand bonheur quand mon fils vint en mes entrailles, et nué 
j'en suis maintenant, quand je le regois mort entre mes bras. Le 
Seigneur me l'a donné, le Seigneur me l'a osté, le nom du Sei- 
gneur soil beny. Vive Jesus denué de pere et de mere sur la 
croix! vive sa tres-saincte nudité! Vive Marie denuée de son Fils 
au pied de la croix! vive sa saincte nudité! Et à vous, ames de- 
voles, je dy comme il fut dit à Isaye : Marchez et prophetisez 
toutes nués; et comme il fut dit à ceste auguste reyne dont parle 
le prophete-roy : Oyez, ma fille, et considerez; prestez l'oreille, 
oubliez la peuplade de toutes vos affections et la maison de 
vostre pere; car le roy a convoité vostre nudité et simplicité 
(Ps. 44). 


TRAITTÉ IX. 


Exercice du parfaict abandonnement de s0oy-mesme 
entre les mains de Dieu. 

1. NoN-SEULEMENT en l'orayson, mais encore en la conduitte 
de vostre vie, marchez invariablement en esprit de simplicité, 
abandonnant et remettant toute vostre ame, vos actions et vos 
succez au bon playsir de Dieu, par un amour de parfaicte con- 
fiance, vous delaissant à la mercy de l'amour eternel que la di- 
vine Providence a pour vous. Tenez vostre ame ferme en ce 
train, sans permettre qu'elle se divertisse à faire des retours 
sur elle-mesme pour voir ce qu'elle fait, ou si elle est satisfaite. 
Car, helas! nos satisfactions et consolalions ne satisfont pas 
les yeux de Dieu, ains (1) elles contentent seulement ce miserable 
amour que nous avons de nous-mesmes, hors de Dieu et de sa 
consideration. 

2. Certes, les enfans, que Nostre-Seigneur nous inculque devoir 
estre le modele de nostre perfection, n'ont ordinairement aucun 
soing, surtout en la presence de leurs pere et mere : ils se 
tiennent attachez à eux, sans se retourner à regarder ny leurs 
satisfactions ny leurs consolations, lesquelles ils prennent à la 
bonne foy, et en jouyssent en simplicité, sans curiosité quel- 
conque d'en considerer les causes ny les effects, l'amour les oc- 
cupant assez. Ainsi, celuy qui est bien attentif à playre amoureu- 
sement à l'amant celeste, n'a ny le cœur ny le loysir de se 
tourner sur soy-mesme, son esprit tendant continuellement du 
costé que l'amonr le porte et emporte. Les amantes spirituelles, 
espouses du Roy celeste, se mirent voirement de tems en tems. 


(4) Mais. 


TRAITTÉ IX. 479 


comme de simples colombes aupres des eaux crystallines, pour 
voir si elles sont bien ajancées au gré de leur divin amant; et 
cela se fait és examens de conscience, par lesquels elles se 
lavent, se purifent et orneut au mieux qu'elles peuvent, non 
pour se satisfaire, non pour desir de leur progrez au bien, non 
pour estre parfaictes; mais seulement affin d'obeyr à leur es- 
poux, à cause de la reverence qu'elles luy portent, et à raison 
de l'extreme desir qu'elles ont de luy donner ce contentement. 
Mais n'est-ce pas un amour bien pur et bien simple, puis qu'elles: 
ne se purifient pas pour estre pures , elles ne se parent pas pour 
estre belles, mais seulement pour playre à leur unique amant? 
auquel, si la laideur estoit aussi aggreable que la beauté, elles 
l'aymeroient autant que la beauté. Et si (1) ces bien-aymées co- 
lombes n'employent pas un soing empressé à se parer; d'aulant 
que la confiance que leur amour leur donne en l'amour et en la 
bonté de leur amant, leur oste tout empressement et deffiance 
de n'estre pas assez belles; outre que le desir d'aymer, plutost 
que de se parer et preparer à l'amour, leur retranche toute 
curieuse sollicitude, et les fait contenter d'une douce et fidelle 
preparation, faite amoureusement et de bon cœur. 

3. S. François d'Assise, envoyant ses enfans en voyage, leur 
donnoit cet advis, au lieu d'argent et pour toute provision : Jettez 
vostre soing en Nostre-Seigneur, ‘et il vous nourrira (Ps. 54). 
Je vous en dy de mesme, ames devotes : jettez bien tout vos- 
tre cœur, vos pretentions, vos sollicitudes et vos affections dans 
le sein paternel de Dieu, et il vous conduira ; mais il vous por- 
tera où son sainct amour vous veut. Oyez et imitez l'amoureux 
Redempteur, lequel chante les souverains traicts de son amour 
sur l'arbre de la croix, et les conclud tous en disant : Mon Pere, 
je recommande mon esprit entre vos mains (Luc. 23). Apres que 
nous aurons dit cela, que reste-t-il plus, sinon d'expirer et 
mourir de la mort d'amour, ne vivant plus à nous-mesmes, mais 
Jesus-Christ vivant en nous? Or, si vous venez à vous embarquer 
dans l'exercice de ce sainct abandonnement sans vous apperce- 
voir de vostre progrez, vous advancerez un grand pais, comme 
font ceux qui cinglent.en haute mer sous un vent propice, les- 
quels s'estant abandonnez à la conduitte du nocher, ne se don- 
nent de garde qu'ils ont desjà fait beauconp de chemin. 

4. Heureuse l'ame qui s abandonne entierement au soing que 
la tres-sage providence du Createur a pour elle; car elle recevra 
sans inquietude les divers accidens qui luy arriveront, elle ne 
se troublera point de ses journalieres imperfections. Le naturel 


(4) C'est pourquoi. 

amour du sang, des amys, des convenances, des bien-seances, 
des correspondances, des sympathies, des bonnes graces, voire 
des graces surnaturelles, sera purifié en elle, et reduict à la 
parfaicte obeyssance du pur et bon playsir de Dieu. En quelque 
evenement que ce soit, elle prononcera de cœur ce sainct ac- 
quiescement du Sauveur : Oty, mon Pere, car ainsi il a esté 
aggreé devant vous (Matth. 11). 

5. Sur ces fondemens, abandonnons et delaissons-nous nous- 
mesmes dans le fond du cœur percé de nostre doux Jesus : soit 
fait de nous et en nous selon le bon playsir royal de ce cœur 
souverain, auquel, par lequel et pour lequel nous voulons vivre 
et mourir, ainsi et quand il luy playra, sans reserve et sans 
exception quelconque. 

Fait le jeudy sainct, l'an mil six cent seize. 

Vive Jesus qui est mort pour nostre cœur! qu'à jamais nostro 
cœur meure pour vivre eternellement de l'amour de ce doux 
Sauveur, duquel l'amour est en sa mort, etla mort en son amour. 


TRAITTÉ X. 


Consideration sur le Symbole des Apostres, pour confirmation de la loy 
catholique, touchant le Sainct-Sacrement de l'autel. 


de croy. 


Sı je considere sur vos saincts autels, Ô mon Sauveur et mon 
Dieu, vostre sacré corps, que vous avez assaisonné par tant de 
miracles, pour nous nourrir en ces deserts, et que tout ravy en 
admiration, autre parolle ne me demeure en bouche, que cette 
protestation de mon insuffisance : Qwest cecy, qu'est cecy? O 
Seigneur, regardez à moy : mon jugement naturel, ma chair, 
mes sens me livrent mille assauts (Exod. 16). Hé ! cere disent- 
ils, comme se peut-il faire que le Sauveur ayt donné sa chair 
à manger? O que cette parolle est dure, et qui la peut oùüyr ny 
croire (Joan. 6)? Mais c'est par vostre grace, mon Dieu, que ces 
seducteurs n'ont encore rien gaigné sur moy : je leur ay tousjours 
opposé le mot et Symbole que vos Apostres enseignoient jadis 
à vos anciens serviteurs, suivant le conseil de ces deux grands 
serviteurs de vostre Majesté, S. Ambroise et S. Augustin. Je 
m'en suis armé comme de la marque. de vostre sauve-garde . 
jay fermé et cacheté mon cœur de ce sceau, affin qu'il ne fust 
ouvert à ces suggestions, et m'a esté comme un carquois qui 
m'a fourny mille et mille traicts.pour les combattre. Hé quoy. 

disois-je, cette sacrée parolle qui est sur le fin commencement 
de ce Symbole, ne suffiroit-elle pas, quand il n'y auroit autre 
chose, pour rompre tous les efforts de ces seditieux ? Je croy, 
c'est le mot que j'ay desjà prononcé dés mon baptesme, par la 
bouche de ceux qui m'y presenterent; je suis donc croyant et 
fidelle, non pas entendeur ou compreneur; et partant, plus on 
me rend ce sacrement mal-aysé à entendre et comprendre, plus 
on me le rend croyable et venerable, la foy ayant plus de lustre 
oü l'entendement a plus d'obscurité. 


CONSIDERATION I. 


En Dieu le Pere tout-puissant, createur du ciel et de la terre. 


Dieu est Dieu en toutes ses ceuvres, mais en celles qui sont 
plus grandes il fait mieux voir sa divinité; et puis que ce sacre- 
ment est une œuvre grande de Dieu, quelle plus asseurée- 
marque peut-il porter de son ouvrier, pour estre receu en ma 
croyance, pour estre admirable et incomprehensible? N'y a-t-il 
pas trois personnes, Pere, Fils, et Sainct-Esprit, en une mesme 
simple et seule essence? La foy qui a digeré cette souveraine 
difficulié, quelle peine peut-elle avoir à croire qu'un seul corps 
soit en plusieurs lieux? Dieu ne veuille pas que je fasse comme 
ces rebelles qui medisoient de sa divine Majesté, disant : Pourra- 
t-il nous dresser une table au desert (Psal. 27)? Ce que je ne 
pourray mascher de cet Agneau paschal, je le jetteray dans le 
feu du pouvoir infiny de ce Pere tout-puissant, auquel je croy. 
Ces petits nuages de difficultez, que nostre œil naturel void en 
ce sacrement, comment dureront-ils au vent de la force de Dieu? 
quelle dureté tant indissoluble, que ce feu ne devore? La parolle 
de Dieu a eu tant de vertu, que par elle les choses qui n'estoient 
point ont esté; combien plus en aura-t-elle pour faire estre où 
bon luy semble, celles qui sont, et les changer en autres? Elle a 
bien mis en un lieu ce qui n'estoit point, pourquoy ne mettra- 
t-elle en plusieurs ce qui estoit en un? 


CONSIDERATION II. 
Et en Jesus-Christ son Fils unique, Nostre-Seigneur. 

Quand je voy, ô mon Sauveur, vostre Pere avoir tant aymé le 
monde, qu'il vous a donné pour en estre le pasteur et medecin, 
he! quelle merveille est-ce, dis-je, si le Fils, d'esgal amour, de 
mesme bonté, s'est encore donné luy-mesme, pour estre la pas- 

ture et la medecine, pour se rendre tousjours tant plus Sauveur, 
Roy et Seigneur du tout et partout nostre? 


CONSIDERATION III. 
Qui a esté concen du Sainct-Esprit, est né de la Vierge Marib. 


Comme fustes-vous conceu, ô mon Dieu, au ventre d'une 
vierge, sans aucune œuvre virile? et pourquoy recherchera-t-on 
l'ordre naturel en vostre corps qui & esté fait outre tout ordre 
naturel, et est né d'une vierge? Et puis que vostre corps n'oc- 
cupa desjà point de place, à la sortie qu'il fit du ventre virginal 
de vostre Mere, autrement il eust fait bresche à sa virginité, 
mais le penetra comme un rayon du soleil fait un verre, pour- 
quoy treuvera-t-on incroyable, s'il n'en occupe point en cet ad- 
mirable sacrement? 


CONSIDERATION IV. 


A souffert sous Ponce-Pilate, a ostó crucifié, mort et ensevely. 


Celuy qui t'a tant aymée, o mon ame, quete pouvant sauver par 
une seule goutte de son sang , et la moindre de ses souffrances, 
a voulu neantmoins exposer tout son corps aux douleurs et pas- 
sions d'une mort tres-amere pour te donner la vie, hé! c'est 
celuy-là mesme qui, pour te là conserver, te nourrit de ce mesme 
corps : n'est-il pas bien croyable? L'amour des meres ne se con- 
tente pas d'avoir produict l'enfant de la substance d'icelles, s'il 
ne l'en fait encore nourrir. Et pour vray, apres tant d'especes et 
representations de ceste passion , desquelles ont esté repeus les 
serviteurs, comme ont esté l'agneau paschal, la manne et plu- 
sieurs autres, c'eust esté une trop maigre et froide commemora- 
tion d'icelles pour les enfans , de n'y employer autre chose que 
du simple pain et du vin. 


CONSIDERATION V. 


Est descendu aux enfers : le tlers (1) Jour est ressuscité des morts. 


C'est luy qui pouvant visiter en mille autres façons les siens, 
qui estoient au sein d'Abraham, descendit toutesfois aux enfers, 
pour les visiter en la reelle presence de son ame. Ce n'est mer- 
veille si, pouvant nous nourrir en plusieurs autres mänieres, il 
& choisy l& plus chere, admirable et aymable, qui est de nous 
donner en viande sa propre chair. Que si, par sa resurrection, il 


(4) Troisième. 

delivra son corps des qualitez grossieres de passibilité, pesan- 
teur, epaisseur, obscurité, et autres semblables, si (1) qu'il a tra- 
versé la pierre , et est entré les portes fermées, ce qui ne s'est 
peu faire sans mettre deux corps en un lieu, en sorte que l'un 
n'en occupast point; il s'est rendu invisible, impalpable, imper- 
ceptible, et sans occuper place; pourquoy ne le fera-t-il en ce 
sacrement, quoy qu'invisible, et sans occuper lieu, puis qu'il a 
dit qu'il y estoit? A quel propos rechercherions-nous plus en luy 
les conditions d'un corps mortel et corruptible? 


CONSIDERATION VI. 


Est monté aux cieux; est assis à la dextre (2) de Dieu le Pere tout-puissant. 


Treuverons-nous estrange que ce corps vienne reellement et 
de fait, quoy que surnaturellement, dans les nostres , puis que, 
plus leger qu'un oyseau, outre-passant toutes les regles d'un 
corps humain, il est monté sur tous les cieux, il est assis à la 
dextre de Dieu son Pere sur tous les cieux, où il n'occupe plus 
ny lieu, ny place? car, quelle superficie peut environner le corps 
qui est au-dessus de tout autre corps? Pourquoy ne sera-t-il bien 
icy-bas sans tenir ny remplir aucun lieu, ny &ucune place? 


CONSIDERATION VII. 


Et delà viendra juger Jes vivans et les morta. 


Ainsi, n'estant plus subjet à lieu, ny place, ny pesanteur, il 
comparoistra en l'air au dernier jour, avec ses Saincts, visible 
à tous les hommes, où qu'ils soyent, quoy qu'avec divers effects, 
non sans aussi grand miracle que celuy par lequel il est invisible 
en ce grand sacrement; et lors il jugera coulpables de son corps 
et de son sang ceux qui auront mangé-et beu indignement ce 
tant precieux et adorable sacrement, pour n'avoir discerné le 
corps du Seigneur. De quelle viande fut-il jamais dit que qui la 
mangeroit indignement estoit coulpable du corps de Jesus-Christ, 
sinon de celle-cy, laquelle estant reellement le corps de Jesus- 
Christ, rend aussi reellement coulpables d'iceluy ceux qui en 
abusent, et ne le discernent point? On n'avoit pas rendu un si 
severe arrest pour la manne et l'agneau paschal, quoy qu'en 
iceux on mangeast par foy et spirituellement Jesus-Christ mesme. 


(4) Tellement — 2) Droite. 


484 OPUSCULES SPIRITUELS. 


CONSIDERATION VIII. 


Je croy ai Saiuct-Esprit. 


Comme tout ce que Dieu a fait, il l'a fait par l’œuvre du 
Sainct-Esprit, ainsi maintenant il fait par l’œuvre du Sainct- 
Esprit ces choses surnaturelles, qu'autre que la foy ne peut con- 
cevoir. Comme me sera fait cecy, dit la Saincte Vierge; car je 
ne cognois point d'homme? L'archange Gabriel respond : Le 
Sainct- Esprit surviendra en toy, et la vertu du Souverain 
t'obombrera (Luc. 1). Et maintenant tu demandes comme le 
pain sera fait corps de Jesus-Christ? et je te respons aussi, moy : 
Le Sainct-Esprit en-ombre et opere ces choses par dessus toute 
parolle et intelligence. Le Sainct-Esprit, qui a dicté les sainctes 
Escritures, eust-il bien mis en icelles des parolles si expresses 
et vives, comme sont celles-cy : Cecy est mon corps, si ce n'es- 
toit le vray corps de Nostre-Seigneur? n'y eust-il pas fait mettre 
quelque declaration de son intention, s'il l'eust eu autre que ces 
parolles ne portent en leur sens propre et premier? et luy qui 
est docteur de l'Eglise, l'eust-il laissé aller, en un: article si im- 
portant, à l'erreur et mensonge, et l’eust-il abandonnée si lon- 
guement? 


CONSIDERATION IX. 


La satncte Eglise universelle, la communion des Sainots. 


Et pour vray, comment pourroit-on appeller l'Eglise saincte, 
qui n'est qu'une, seule, universelle, si elle n'eust maintenu la 
verité, tant en ce fait comme és autres, en tous tems, en tous 
lieux, et parmy toutes nations? ce qu'elle n'auroit pas fait, si 
le vray corps de Nostre-Seigneur n'estoit en ce sacrement. 

Mais y a-t-il plus parfaicte communion des Saincis que celle-cy, 
en laquelle nous sommes tous un pain et un corps? d'autant que 
nous sommes tous participans d'un mesme pain, qui est des- 
cendu duciel, vivant et vivifiant; et comme mangerions-nous 
tous d'un mesme pain, si ce pain n'estoit le corps de Jesus- 
Christ? autant de lieux autant de pains divers y auroil-il. Et si 
nous ne mangions qu'une mesme viande spirituelle par la foy, 
quelle plus grande communion auroit le chrestien avec les autres 
chrestiens, qu'avec les Juifs qui mangeoient aussi Jesus-Christ 
par foy, et par consequent une mesme viande spirituelle? 

CONSIDERATION X. 
La remission des pechez. 


Seigneur, vous avez dit que vostre corps et vostre sang, en ce 
sacrement, estoit donné, rompu, respandu pour plusieurs en 
remission des pechez : ha! jà n'advienne (1) que je croye qu'autre 
sang ayt esté respandu et autre corps donné pour la remission 
de mes pechez, que le vostre propre et naturel. Et quoy, une 
simple figure et commemoration auroit-elle bien ce pouvoir ? Le 
sang de la genisse respandu, quoy que figure du sang respandu 
sur lacroix, ne sanctifioit que quant à la pureté de la chair : 
non, c'est le propre sang de vostre Majesté qui nettoye nos cons- 
ciences des ceuvres mortes, pour servir au Dieu vivant. 


CONSIDERATION XI. 
La resurrection de la chair. 


Hé! benin Jesus, quand sera-ce qu'en un moment, en un clin 
d'œil, à la derniere trompette les morts ressusciteront (1. Cor. 
18), et la mesme chair d'un chascun, jà dissipée en cent mille 
façons, sera reproduicte l'autre fois en forme incorruptible et 
immortelle ? Mon Dieu, quelle merveille ! Mais cependant j'admi- 
reray chose presque pareille : en un moment, en un clin d'œil, à 
la trompette de vostre parolle, vostre mesme corps, qui est assis 
à la dextre du Pere au ciel, est en certaine fagon reproduict en 
ce sacrement partout où le mystere en est celebré. 

Mais, ô Seigneur admirable, si un peu de levain fait bien lever 
toute une grande masse de paste; si une bleuette de feu suffict 
pour embrazer une maison; si un grain mis en terre rend fertile 
la terre, et en reproduict tant d'autres; combien dois-je esperer 
que vostre benit corps, entrant au mien, la sayson estant venué, 
il le relevera de sa corruption , l'enflammera de sa gloire, et le 
reproduira immortel, impassible, subtil, agile, resplendissant, et 
assorty de toutes les qualitez glorieuses qui se peuvent esperer ? 
Ceste vigueur ne se peut treuver és figures, il faut qu'elle parte 
de la verité de vostre tres-precieux corps. 


CONSIDERATION XII. 
La vie eternelle. 


Et de fait, quelle autre viande, ô Sauveur, si ce n'est vostre 
corps, peut donner la vie eternelle? Il faut un pain vivant pour 


(4) A Dieu ne plaise. 

donner la vie, un pain descendu du ciel pour donner une vie ce- 
leste, un pain qui soit vous-mesme , mon Seigneur et mon Dieu, 
pour donner la vie immortelle, et eternelle et perdurable. La 
manne, quoy que vraye figure de vostre corps, ne pouvoit pas 
tanl; il faut une viande plus solide et moüelleuse pour une telle 
vie; quelle autre peut estre employée que vous, qui estes vivant 
és siecles des siecles. Amen. Dieu soit beny. 


TRAITTÉ XI. 


Preparation à la saincte Communion, dressée pour quelques 
religieuses. 


(Voyez tome II, pages 245 à 253.) 


TRAITTÉ XII. 
EXERCICE DU SOIR. 
Examen de conscience. 


L'&XAMEN de conscience, qui se fait tousjours avant d'aller se 
coucher, se prattique ainsi : 


1. On remercie Dieu de sa conservation de la journée passée. 

2. On s'examine comme on s'est comporté en toutes les heures 
du jour, considerant où, avec qui, et en quelle occupation on a 
esté. 

3. Si on treuve que l'on ayt fait quelque bien, on en rend 
graces à Dieu; si quelque mal en pensées, parolles ou ceuvres, 
on en demande pardon à sa divine Majesté, avec resolution de 
s'en confesser à la premiere occasion, et de s'en amender soi- 
gneusement. | 

4. On recommande à la divine Providence son corps, son ame, 
l'Eglise, ses parens, aes amys. On prie Nostre-Dame, le bon 
ange et les saincts de veiller sur nous et pour nous; et avec la 
benediction de Dieu, .on va prendre le repos necessaire. 

3. C'est un advis et une prattique salutaire de se mettre en 
l'estat où on voudroit estre treuvé à l'heure de la mort. 

6. Cet exercice icy ne doit estre jamais oublié, non plus que 
celuy du malin : car, par celuy du malin, vous ouvrez les fenes- 
tres de vostre ame au soleil de justice, et par celuy du soir, vous 
les fermez aux tenebres de l'enfer. 

COMMANDEMENT I. 


Un seul Dieu tu adoreras. 
L Touchant la Foy. 


C'est pecher contre ce commandement, de doubter volontai- 
rement, ou ne pas croire quelque article ou verité de la foy. 

Soutenir ou deffendre quelque opinion heretique, de parolles, 
ou par quelque autre signe exterieur. 

Vouloir rechercher ou penetrer trop curieusement les choses 
de la foy. 

Appreuver les conduittes ou facons de faire des heretiques, et 
s'exposer avec quelque scandale et danger à leur conversation et 
frequentation. 

Assister à leur presche, lire leurs livres, ou en garder de pro- 
hibez par l'Eglise. 

Ignorer, ou ne se pas mettre en peine de scavoir les choses ne- 
cessaires à salut, comme les commandemens de Dieu, de l'Eglise, 
le Pater, le Credo, et autres choses d'obligation à son estat et à 
sa condition, par une negligence coulpable. 

User de superstition, soit de parolles ou par billets, pour la 
santé ou autres choses. 

Avoir recours aux devins, faire dire sa bonne adventure, user 
de charmes, ligatures ou autres malefices, pour soi ou pour 
d'autres. 

Donner creance aux songes ou autres observations vaines et 
superstitieuses. 

2. Touchant l’Esperance. 

Presumer de la misericorde de Dieu, et sous ce pretexte pe- 
cher plus librement, se flattant d'un bon peccavi à la mort, ou 
d'estre sauvé sans faire de bonnes ceuvres. 

Avoir plus d'esperance au secours des creatures que de Dieu. 

Desesperer de la misericorde de Dieu ; et par là lascher la bride 
à ses desreglemens, et pecher plus impunement. 

Tenter Dieu, et vouloir l'obliger à faire des miracles, sans tra- 
vailler ni cooperer aux ordres de sa providence. 


8. Touchant la Charité. 


Murmurer contre Dieu, et se plaindre de luy dans les afflictions 
el traverses. 

Preferer son interest, son playsir, ou quelque creature, à Dieu 
et à son amour: et estre disposé plutost de l'offenser que de re- 

noncer à semblables interests, ou que de subir quelque deshon- 
neur ou infamie. 

Se laisser aller interieurement ou exterieurement à quelque 
malediction ou blaspheme contre Dieu, contre les saincts, ou 
contre d'autres creatures. 

Avoir dela hayne ou-du mespris pour Dieu, pour les choses qui 
regardent son honneur et sa gloire, ou qui regardent le salut. 

S'exposer au danger d'offenser Dieu mortellement et n'avoir 
recours à lui dans les tentations. 

Se playre ou se vanter des pechez que l'on a commis, et avec 
scandale. 

Tourner en raillerie les parolles de l'Escriture saincte ou les 
ceremonies de l'Eglise, et les personnes ou les choses consacrées 
à Dieu. 

Se mocquer des personnes qui font profession de pieté, et en 
destourner les autres par railleries ou par menaces. 

Faire les mesmes railleries sur les sacremens, les images, les 
pelerinages, et semblables actions sainctes et pieuses. 

Avoir honte de faire le bien et les actions dela religion, comme 
prier Dieu soir et matin, devant et apres le repas, et prattiquer 
les autres exercices de pieté, par respect humain, ou par une trop 
lasche connivence. 

User de parolles de malediction, ou execration, par maniére 
d'imprecation, sur soi ou sur d'autres, comme, le diable me gue- 
risse, le diable m'emporte, Dieu me damne , et semblables. 


COMMANDEMENT II. 


Dieu en vain ne jureras. 


Jurer sans necessité ou jugement, quoy que avec verité et 
non en chose mauvaise. 

Jurer faux ou doubteux, quoyque en chose legere. 

Jurer et promettre de faire quelque mal; c'est un double 
peché de l'accomplir. 

Jurer de faire ce que l'on n'a pas l'intention d'accomplir, ou 
le negliger si l'on en a eu le dessein. 

Provoquer d'autres à jurer, ou à ne pas garder leur serment, 
estant juste. 

Jurer avec execration ou imprecation , par exemple, le diable 
m'emporte , Dieu me damne , et semblables. 

Faire un faux serment en justice, et denier la verité, estant 
interrogé juridiquement. 

Solliciter d'autres à faire le semblable, par promesses ou par 
menaces : l'on est obligé à restitution, s'il s'est ensuivy du 
dommage. 

Jurer à tout propos, soit faux, soit vrai, sans aucune necessité 
ny raison. 

Se donner au demon, sa femme, ses enfans ou antres, par 
emportement et scandale. 

Faire des vœux sans se mettre en peine de les accomplir, ou 
differer long-tems à le faire. 

Faire vœu des choses qu'on n'a pas dessein d'accomplir. 

Faire vœu de ne pas faire quelque bien, ou de faire quelque 
mal, ou quelque bien à mauvaise fin. 

Proferer par mespris ou execration le nom de Dieu, ou les 
membres sacrez de Nostre-Seigneur, comme sa mort, sa teste, 
son sang, et semblables reniemens et blasphesmes : dire si 
c'est par habitude ou surprise, par cholere, emportement et 
scandale. 


COMMANDEMENT III. 


Les dimanches iu garderas. 


Manquer à entendre la messe les jours de festes ou de diman- 
ches, ou une notable partie, sans cause legitime. 

S'exposer au danger de ne la pas entendre, ou les autres. 

Y manquer d'attention interieure, soit par distraction volon- 
taire, soit en causant, ou regardant çà et là avec scandale. 

Manquer à y faire assister ceux que l'on a en sa charge. 

N'avoir aucun soin d'assister aux prosnes, sermons, catechis- 
mes, vespres, et autres offices divins. 

Travailler ou faire travailler ces jours-là sans cause legitime. 
Dire si ça esté un tems. notable et avec scandale. 

Employer la.pluspart de ces mesmes jours aux jeux, à la 
comedie, bals, danses, promenades , à l'yvrognerie, ou autres 
desbauches plus honteuses. 

Troubler le service, ou scandaliser le prochain par des parolles 
et entretien de choses profanes, dans l’eglise, durant le service 
divin, ou autres indecences et irreverences prophanes et scan- 
daleuses. 

S'y entretenir en des regards lascifs, curieux, ou desirs de 
choses vaines, sales et prophanes. 

Y aller pour voir et pour estre veu, à mauvais dessein ou par 
vanité, avec des habits ou en des postures immodestes. 

Manquer à se confesser tous les ans, et recevoir la saincte 
communion à Pasques. 

Manquer à s'examiner comme il faut, en danger de faire une 
confession sacrilege, ou faute de quitter l'occasion du peché, ou 
de restituer le bien ou reputation du prochain, et de communier 
indignement. 

Prophaner l'eglise, ou les lieux saincts, par effusion de sang, 
ou par quelque impureté volontaire. 

Parliciper aux divins offices ou sacremens en estat d'excom- 
munication, ou lié de quelque censeure ecclesiastique. 

Manquer à reciter le breviaire, ou aux prieres d'obligation, au 
total ou à une partie notable, ou sans l'attention requise. 

Le faire avec lascheté ou desgoust des choses sainctes et sans 
la reverence et le respect deu à Dieu et à sa saincte presence. 

Frequenter les tavernes et cabarets durant le service divin, 
ou induire les autres ou mesme desordre avec scandale. Les 
cabareliers qui les reçoivent sont esgalement coulpables. 


COMMANDEMENT IV. 
Pere el mere honoreras. 


Pour les enfans. 


Manquer à porter honneur et respect aux peres, meres, tuteurs 
et proches parens. 

Leur tesmoigner du mespris par parolles ou signes exterieurs. 

Medire d'eux, s'en plaindreou murmurer en sor cœur, publier 
leurs desordres ou infirmitez cachées. 

Leur respondre insolemment, leur donnant subjet de se fascher 
el de se mettre en cholere. 

Avoir honte d'eux, ou les mespriser à cause de leur pauvreté 
ou autre infirmité. 

Leur porter hayne ou adversion dans son cœur. 

Leur souhaitter la mort ou autre mal, pour ne pouvoir souffrir 
leur chastiment ou reprehension. 

Leur desobeyr en chose notable ou legere, par mespris de 
leur personne. 

Lever la main sur eux, les frapper, ou en avoir la volonté. 

Souhaitter leur mort pour en estre deffait, ou avoir leurs biens, 
charges, dignitez ou heritages. 

Leur manquer en leurs besoins, necessitez et maladies. 

Manquer à l'execution de leur testament, legs pieux, et à faire 
prier Dieu.pour leurs ames. 

Par trop d'attache ou interest de famille, ne se pas soucier 
d'offenser Dieu pour venger leur querelle. 

Manquer à l'obeyssance et respect deus aux sáperieurs ecele- 
siastiques et civils, en choses justes et raisonnables. 

Parler mal des superieurs ecclesiastiques et seculiers, ou 
prester l'oreille à ceux qui en disent du mal. 

N'assister pas ses parens (qui sont les premiers pauvres) dans 
extreme pressante necessité, par dureté de cœur, les ren- 
voyant ou traittant rudement de parolles. 

Desrober le bien des parens pour fripponneret faire desbauche. 


Pour les peres et meres. 


Donner des maledictions et imprecations aux enfans. 

N'avoir pas soing de leur instruction et education en la crainte 
de Dieu et choses necessaires à salut. 

Ne les chastier et corriger de leurs fautes. 

Ne veiller pas sur eux et sur leurs desportemens (1), ne les 
occupant pas en des exercices honnestes qui les destournent de 
l'oysiveté et des mauvaises compaignies. 

Leur commander choses mauvaises, ou ne les en destourner 
pas, s'ils s'y portent. 

Leur donner mauvais exemple par jurement ou blasphemes, 
parolles deshonnestes , emportemens, ivrogneries, ou autres ac- 
tions mauvaises. 

Les destourner du service de Dieu par une affection trop tendre 
et desreglée. 

Ne les occuper pas, ny ne leur faire pas apprendre quelque 
vocation, pour les pourvoir en des estats et conditions selon Dieu. 

Amasser des biens par des voies injustes, pour les advancer 
à des charges ou profession par dessus leur estat et coudition. 

Desirer leur mort, les outrager sans raison, ou donner des im- 
precations par emportement et cholere. 

Preferer les uns aux autres, et leur donner subjet de haynes, 
de querelles et jalousies. 

Les engager temerairement, et sans vocation, à la religion ou 
à lestat ecclesiastique, par voies illicites et simoniaques, ou les 
marier contre leur gré, etc. 

S'approprier et employer à son usage les revenus de leurs be- 
nefices. 

Les meres hazardant leur fruict, pour ne se pas choyer et 
conserver. 


(1: Manière de vie, honne ou mauvaise. 

Differer le baptesme des enfans par des raisons et considera- 
tions humaines, ou par negligence. 


Pour les personnes maryées. 


Avoir des haynes ou adversions l'un contre l'autre. 

Faire mauvais menage, ou vivre en querelle ou divorce, et 
combien de tems. 

Pecher dans l'ordre du mariage, crainte d'avoir trop d'enfans, 
ou par autres desreglemens, et se refusant ou ne se rendant pas 
ce qu'ils se doivent, sans subjet. 

Outrager, exceder et maltraitter sa femme. 

Ne se rendre pas les secours et assistances reciproques dans 
les maladies, ou autres besoins et necessitez. 

Desobeyr au mary sans cause legitime, et le provoquer à jure- 
ment, cholere et à offenser Dieu. 


Pour les serviteurs et servantes , et autres domestiques ou apprentifs. 


Mespriser leur maistre et maistresse, et en mal parler. 

Leur manquer de respect et d'obeyssance és choses justes et 
raisonnables. 

Par leur mauvais soing et negligence, leur causer quelque 
dommage. 

Manquer de fidellité , faysant tort à leurs biens, les dissipant 
ou en mal usant contre leur gré. 

Desobeyr en choses notables, et donner subjet de cholere. 

Obeyr en choses mauvaises, par respect ou molle complay- 
sance. 

Relever les secrets prejudiciables aux affaires des maistres et 
maistresses. 

Pour les meistres et maistrosses. 

Manquer à l'instruction necessaire à salut aux serviteurs et 
domestiques. 

Ne veiller pas sur leur desportement, et par là donner lieu à 
quelque desreglement ou offense de Dieu. 

Manquer à les corriger quand ils offensent Dieu, ou manquent 
à leur devoir en chose considerable. 

Leur tolerer óu commander le mal, ou ne les en destourner 
pas, par lascheté ou negligence. 

Les y porter par commandemens, sollicitations ou mauvais 
exemples. 

Ne les assister pas corporellement et spirituellement dans leurs 
maladies. 

Les empescher d'assister à la messe les jours d'obligation, de 
recevoir les sacremens, et de s'acquitter des autres devoirs d'un 
chrestien. 

Les injurier, exceder et maltraitter sans raison, par emporte- 
ment et cholere. 

Les surcharger de travail par dessus leurs forces. 

Manquer à leur enseigner et monstrer legitimement ce qui 
est de leur vocation dans le tems de leur apprentissage. 

Retenir ou retrancher leur salaire, ou en differer le payement 
avec dommage. 


(Icy tout superieur, soit ecclesiastique ou seculier, selon son degré, son pouvoir et authorité, s'exa- 
minera sur ces obligations, et ce qu'il doit À ses inferieurs ; et reciproquement tout inferieur à l'es- 
gard de ses superieurs.) 


COMMANDEMENT V. 


Homicide point ne seras. 


Porter hayne à quelqu'un avec desir de luy faire tort ou de se 
venger. Dire le tems et la durée. 

Souhaitter la mort ou quelque grand mal à quelqu'un. Dire 
quel mal, et en quoy. ' 

S'emporter de cholere contre quelqu'un, avec desyr de luy 
nuyre. 

Préndre playsir et s'arrester aux pensées et intentions de se 
venger, quoy qu'on n'ayt pas dessein de l'executer. 

Commettre homicide par effect ou de volonté seulement; user 
de sortilege, poison, ou autre chose à cet effect. 

Procurer l'avortement par drogues, ou pour ne s'estre pas assez 
conservée, par negligence, desespoir, ou autrement. 

Causer la mort ou estouffement des petits enfans, les couchant 
dans le lict, ou par quelque autre negligence notable. 

Par querelle, battre, frapper, outrager, blesser, tuer, autho- 
riser et appreuver, et porter à le faire en son nom, donner ayde, 
conseil et protection à cet effect. Dire la qualité des personnes; 
si pere, mere, freres, parens, prestres, religieux, etc., y ayant 
excommunication en ce cas. 

Ne vouloir pas se reconcilier ou demander pardon, ou le re- 
fuser en estant sollicité, ny satisfaire à l'injure qu'on a faite. 

Par hayne et rancune ne vouloir ny parler, ny voir, ny saluer 
le prochain, au scandale de ceux qui le voyent et le cognoissent. 

Protester de pardonner, mais ne vouloir ny voir, ny saluer 
apres la reconciliation et le raccommodement accordé. 

S'exposer à quelque danger de la mort sans une juste necessité. 

S'exposer volontairement au danger d'offenser Dieu , quoy que 
cela ne soit pas arrivé. 

Procurer la mort spirituelle au prochain, ou par mauvais 
exemple, en luy commandant, conseillant, consentant, le loüant 
et le flattant dans son peché; ou luy donnant et promettant re- 
traitte et protection pour mal faire, profitant avec luy du mal, 
ne disant mot, n'empeschant point et ne s'opposant point au mal, 
le pouvant et y estant obligé ; ou enfin ne le descouvrant point à 
qui il apppartient , pour y remedier. 

Porter envie au prochain, s'attristant de son bien, et se res- 
jouyssant de son mal. 

L'offenser notablement par injures, mocqueries, emportement 
et scandale. 

Estre autheur de querelles, de procez. de haynes , d'adversions 
et inimitiez entre parens, amys et estrangers. Dire le mal ou 
dommage qui s'en est ensuyvy. 

Appeller en duel, respondre à l'appel, ou servir de second , 
s'en glorifier et s'en vanter. 

Dans les pertes, et afflictions et infortunes, se desirer la mort 
ou quelque autre mal ; se dire des imprecations. 

Manquer à faire l'aumosne et assister le prochain en sa pres- 
sante ou extreme necessité, le pouvant , et voyant en conscience 
estre obligé de le faire. 


COMMANDEMENS VI ET IX. 


Luzurieuz point ne seras. 


S'arrester volontairement et prendre playsir aux pensées des- 
honnestes, ou mesme aux choses que l'on a pensées avec desir 
de les effectuer. Dire la qualité des choses et des personnes que 
l'on a pensées ou desirées. 

Avoir des entretiens en choses deshonnestes avec d'autres 
pour s'en instruire, ou pour provoquer les autres au mal, ou 
pour le simple playsir qu'on y prend. 

Dire des parolles à double entente, par galanterie ou pour 
solliciter à pecher, avec scandale de ceux qui les entendent ; en 
dire par maniere d'injure et par cholere, avec scandale. 

Entendre les mesmes choses de ceux qui les proferent, en 
rire, et n'avoir pointle courage de les corriger et d'en destour- 
ner le discours. 

Lire des livres ou escrits des choses deshonnestes , avec play- 
sir et danger de quelque deshonnesteté; ou mesme d'autres 

livres, quoyque bons , avec le mesme peril, par curiosité et sans 
aucune necessité. 

-. Donner consentement au desir de quelque action deshonneste, 
quoyque peu de durée dans la volonté. 

Faire des regards lascifs sur des flgures, tableaux, nuditez, 
ou trop curieux et trop arrestez sur des personnes ou sur quelque 
partie indecente, sur soy ou sur d'autres, sans necessité. Dire 
quel mal ou accident il en est arrivé. 

S'exposer au danger de pecher, allant ou passant par des lieux 
suspects, ou à dessein d'y voir ou d'estre veu sans necessité. 

Avoir des attaches et des amitiez sensuelles avec des per- 
sonnes de mesme ou different sexe, et par des entretiens trop 
libres et dangereux pour la pureté. Dire le tems, la durée, ce 
qui en est arrivé, et le scandale qu'on a donné. 

Se playre volontairement au ressouvenir du peché commis : 
quel il est, et combien de fois. 

Faire des attouchemens impurs sur soy ou sur d'autres. Quel 
desordre ou accident s'en est ensuyvy; dire si on a pensé à 
femme ou à fille en ces occasions. 

Faire des baysers lascifs et semblables folastreries. Dire l'in- 
tention et le motif, et ce qui s'en est suyvy. 

Commettre par effect le peché d'impureté. Dire avec quelle 
personne, parente ou alliée, maryée ou non, ou consacrée à 
Dieu, ou d'une maniere encore plus execrable. 

S'entremesler ou solliciter pour faire commettre le peché des- 
honneste aux autres, par lettre, messages, presens, signes ou 
actions deshonnestes, quoy que le mal n'ayt esté executé. 

Faire des cajoleries ou muguetteries, promesses de mariage, 
intimider ou user de violence, ou autres artifices pour commettre 
le mal. 

Se vanter du mal commis en secret, et diffamer les personnes 
dont on & abusé. Quel mal ou scandale en est arrivé. 

Demeurer dans l'occasion prochaine, nourrir les mauvaises 
habitudes de ce peché public ou secret, sans se mettre en peine . 
de se retirer ou corriger. 

Aller aux danses, comedies, et autres compaignies, avec dan- 
ger de consentir au peché. 

S'habiller, parer et farder, à dessein de provoquer à lubri- 
cité, etc. 

COMMANDEMENS VII ET X. 


Biens d'autruy ne prendras ny convoileras, etc. 


Desirer d'avoir et posseder le bien d'autruy injustement, estre 
determiné d'en amasser à toutes mains. 

Le prendre, le desrober, et retenir effectivement contre son 
intention. Dire quelle somme, la nature, et combien. 

Porter dommage aux biens d'autruy, comme bleds, vignes, 
heritages, animaux, etc., quoy qu'on n'en ayt pas profité. Obliga- 
tion de restituer. 

Ne pas payer ses debtes, ou restituer, le pouvant. Dire quel 
dommage en ont souffert les creanciers. 

Intenter des proces injustement, y faire quelque fraude, ou 
nuyre au bon droit d'un autre en justice. Dire quel dommage s'en 
est ensuyvy. 

Ne pas rendre les choses treuvées, et se les approprier, sca- 
chant à qui elles appartiennent, ou ne s'en voulant informer. 

Achepter des choses qu'on sçayt ou doubte estre desrobées, re- 
celer ou proteger ceux qui en font mestier. 

Perdre ou mal menager les choses que l'on a par emprunt, en 
garde ou en depost, .par negligence ou autrement. 

Frauder en vendant ou acheptant, en quelque maniere que ce 
soit. 

Jurer pour vendre plus cher ou achepter à meilleur marché. 

Bailler son argent à interest, et commettre usure en quelque. 
maniere illicite que ce soit, soit dans les contrats ou dans les 
prests. 

Employer la fausse monnoye, le scachant ou en doubtant. 

Recevoir salaire pour quelque charge, office, commission ou 
employ, et ne s'en point acquitter fidellement. 

Differer ou frauder les loyers des serviteurs ou le salaire des 
ouvriers. Dire le dommage qu'ils en ont souffert, et restituer. 

User de fraude au jeu, et jouer avec des enfans de famille, ou 
personnes qui ne peuvent pas aliener. 

Frauder les dixmes deues à l'Eglise, ou autres justes impo- 
sitions. 

Posseder quelque benefice par confiance, simonie ou. autres 
voies illicites, ou servir de mediateur en semblable trafic. 

Participer, en quelque maniere que ce soit, au larcin d'autruy 
soit pour le boire et le manger, soit en donnant conseil, loüant, 
appreuvant ou n'empeschant pas, le pouvant. 

Negliger de sçavoir les choses necessaires à sa condition pour 
s'en bien acquitter, comme juges, procureurs, notaires, advocats, 
medecins, etc. Dire le dommage ensuyvy, et le restituer. 

Ayant commandement dans les armées, ou estant chef, gou- 
verneur de ville et de province, commettre injustices, les souf- 
frir et autoriser en ceux que l'on a en charge, dans les gouver- 
nemens, garnisons, quartiers d'hyver, ou dans les routes et 
passages. Dire le dommage, et faire restitution. 


COMMANDEMENT VIII. 


Faux tesmoignage ne diras, etc. 


Rendre faux tesmoignage en justice, jurant contre ce que l'on 
scayt, ou affirmant ce que l'on ne sçayt pas, ou dont on doubte. 

Suborner des tesmoins, et induire les autres à faire un faux 
serment. 

Se rendre accusateur ou denonciateur en justice d'une fausseté. 

Rendre une sentence injuste, estant juge ou arbitre, au pre- 
judice d'un tiers. 

Mentir au prejudice d'autruy en chose de consequence, ou 
faire des mensonges joyeux ou officieux seulement. 

Faire des plaintes et murmurer contre la vie et conduicte des 
personnes eminentes en dignité, prelats, magistrats, religieux, 
et personnes de pieté. 

Juger temerairement des actions du prochain sur de foibles 
apparences et fondemens, debitant ces jugemens comme des 
veritez, mesme avec sermens. Dire le tort qui s'en est ensuyvy. 

Dire et publier des calomnies du prochain par parolles , escrits 
et libelles diffamatoires, imposant des crimes qui ne sont pas. 

Dire des medisances, et detracter la reputation du prochain, 
publiant les vices secrets ou cognus de peu. Dire si c'est de- . 
vant peu de personnes, ou plusieurs. 

Faire affront, et traitter le prochain avec contumelie, luy 
reprochant ses vices et deffauts publicquement, avec scandale et 
confusion. 

Interpreter en mal les bonnes actions et intentions du pro- 
chain. Dire le motif et l'intention. 

Amoindrir notablement la bonne reputation du prochain, le 
decreditant ou ne deffendant pas son honneur, y estant obligé 
et le pouvant. Dire l'intention ét le motif. 

Prester l'oreille et donner creance aux medisances, y prenant 
playsir, et n'en destournant pas le discours. 


Ti. 32 

Semer la dissension, et causer de la desunion par de mauvais 
rapports. Et quel mal s'en est ensuyvy. 

Promettre et ne pas garder sa promesse en chose de conse- 
quence. Et quel mal s'en est ensuyvy. 

Reveler les secrets au prejudice du prochain, soit qu'il y aille 
du bien public ou du particulier. Dire le mal qui en est arrivé. 

Ouvrir les lettres du prochain sans cause raisonnable. Et quel 
mal s'en est ensuyvy. 


(Quant aux Commandemens de l'Eglise, outre ce qui a élé remarqué sur le troisiesme du Decalogue , 
on pourra s'examiner sur les articles suivans.) 


Manquer à se confesser tous Les ans, à Pasques, à son propre 
curé, ou faire choix d'un confesseur qui n'a pas l'authorité , ou 
qui manque de capacité. 

En se confessant, manquer à quelques-unes des cinq condi- 
tions requises, sçavoir : 

1* A examiner s& conscience, ne prenant pas le tems et le 
lieu convenable pour cela. 

2* A produire un acte de contribution sur ses pechez. 

3* A faire un ferme propos de s'amender, et de quitter toute 
occasion prochaine de retomber dans le peché. 

4° Retenir à escient (1) quelque peché mortel en se confes- 
sant, par honte ou autrement. 

5° Manquer à la penitence enjoincte , soit pour la restitution 
du bien ou de la reputation du prochain. 

Manquer à communier dans la quinzaine de Pasques, ou le 
faire indignement. 

Manquer au jeusne ordonné par l'Eglise, le pouvant et y estant 
obligé. 

Manger de la viande aux jours deffendus, y provoquer les 
autres, en vendre et apprester pour contribuer au desordre et 
transgression des libertins. 

Manquer d'obeyr à l'Eglise dans la publication des monitoires, 
refusant de satisfaire ou venir à resvelation. 


(Pour les péchés capitaux , la pluspart ayant esté touchez dans ce qui a été remarqué sur les Com- 
mandemens de Dieu et de l'Eglise, il suffira de s'examiner sur les choses suivantes.) 


Désirer et rechercher desordonnement l'estime, la gloire, et 
l'approbation des hommes. Dire ce que l'on a fait pour cela. 
Mespriser et avilir les autres pour s'en attribuer et exalter 


davantage. 
Se glorifier et vanter de ce que l'on n'a pas, ou du mal qu'on 


à commis. 


(4) Sciemment. 

Rechercher avec ambition les charges, offices, benefices et 
employs dont on est incapable. 

Exceder en habits, meubles, depenses de table et autres 
choses, par ostentation et pour se faire estimer. 

Feindre par hypocrisie avoir plus de vertu et de capacité 
qu'on n'en a, pour acquerir de l'estime, ou faire mieux ses 
affaires. 

Par trop d'empressement et d'application aux affaires et com- 
moditez temporelles, negliger les choses du salut, comme de 
prier Dieu tous les jours, le servir les festes et dimanches, fre- 
quenter les sacremens, etc. 

Manquer par avarice à la depense raysonnable pour l'entretien 
de sa famille, ou en dissiper le bien par prodigalité et depenses 
excessives, aux jeux, meubles , habits, bastimens, et autres su- 
perfluitez. 

Exceder au boire et manger au prejudice de sa santé, et au 
scandale du prochain, depensant au cabaret ce qui est necessaire 
pour la subsistance de sa famille. 


On ne met icy rien des pechez que chascun peut commettre dans son employ et dans sa condition; 
suffit que chascun estant obligé de sçavoir les devoirs et obligations de son estat, pour s'en bien 
acquitter, il peut aussi facilement cognoistre les manquemens qu'il y faits, pour s'en accuser dans la con- 
fession. 

PETIT REGLEMENT DE L'EMPLOY DU TEMS 


ET DES EXERCICES DE LA JOURNÉE. 


—Ho€—— 


I. 


Le maltin , faites la meditation avec la preparation à la journée 
marquée. 

Il. 

Ajoutez le Pater, Y Ave, le Credo, le Veni Creator, et l'Ave 
maris stella, Angele Dei, etc., et une courte orayson pour les 
saincts protecteurs. 

HI. 

Saluez tous les Saincts avec cette orayson vocale : 

Sancta Maria et omnes Saincte Marie et tous les 
Sancti, intercedite pro nobis Saincts, intercedez pour nous 
ad Dominum, ut nos merea- aupres du Seigneur, affin que 
mur ab ecadjuvariet salvari, nous meritions d'estre aydez et 
qui vivit et regnat in secula — sauvez par celuy qui vit et regne 
seculorum. Amen. dans tous les siecles des siecles. 

Ainsi soit-il. 


IV. 


Ayant salué les Saincts qui sont au ciel, dites un Pater etl'Ave 
pour les fidelles trespassez : et ainsi vous aurez visité toute l'Eglise, 
dont une partie est au ciel, l'autre en terre, et l'autre sous terre. 


Na 


Oyez tous les jours la messe, selon la methode marquée ci- 
dessus. 
VL 
Soit à la messe , soit le long du jour, que le chapelet se dise 
tous les jours le plus affectueusement qu'il se peut. 


VII. 


Le long du jour, frequentes oraysons jaculatoires, surtout 
quand l'heure sonne : cette devotion est utile. 

VIII. 


Le soir, avant souper, un peu de recollection avec cinq Pater 
el cinq Ave, Maria, aux playes de Nostre-Seigneur, etc. 

La recollection se pourra faire avec une entrée de l'ame, par 
forme de retraitte, en l'une des playes de Nostre-Seigneur, pour 
les cinq jours, le sixiesme dans les espines de la couronne, et 
le septiesme dans son costé percé, commengant la semaine et la 
finissant par là, c'est-à-dire le dimanche revenir à ce cœur. 


IX. 


Le soir, une heure ou demy-heüre apres souper, se retirer et 
dire le Pater, l'Ave, Credo, et Confiteor jusqu'à med culpd ; et 
finir, apres l'examen de conscience, par les Litanies de la Saincte 
Vierge. 

X. 


Tous les jours, une bonne demy-heure de lecture spirituelle. 


XI. 


Les festes et dimanches, assister à vespres, et dire l'office de 
Nostre-Dame. 


XII. 


S'il arrive de laisser quelque chose de ce que dessus, n'en 
avoir point de scrupule; car voici la regle generale de nostre 
obeyssance : Il faut tout faire par amour, et rien par force; il 
faut plus aymer l'obeyssance que craindre la desobeyssance. 


XIII. 


Je vous laisse l'esprit de liberté, non pas celuy qui forclot (1) 
l'obeyssance, car c'est la liberté de la chair; mais celuy qui for- 
clot la contraincte et le scrupule, ou l'empressement. 


XIV. 


Si vous aymez fort l'obeyssance et sousmission , je veux que, 
s'il vous vient occasion juste ou charitable de laisser vos exer- 
cices, ce vous soit une espece d'obeyssance, et que ce mangue- 
ment soit suppleé par l'amour. 

(4) Exclut. 

ADVIS 
POUR PASSER SAINCTEMENT LA JOURNÉE. 


-eedep-oo— 


Exercice pour le matin. 


PENDANT les affaires de la journée, il faut, le plus que l'on 
peut, regarder souvent à Nostre-Seigneur Jesus-Christ, et se 
ressouvenir du poinct de la meditation que l'on a le plus gousté. 
et ressenti; comme, sila douceur de ses yeux nous a esté ag- 
greable, nous nous les representerons, en disant: Jà ne vous 
playse, mon Sauveur, que je fasse chose qui puisse offenser vos 
yeux ; et ainsi des autres. 

Il est bon aussi d'avoir certaines parolles enflammées qui ser- 
vent de refrain à nostre ame, comme : Vive mon Dieu! vive Je- 
sus, Dieu de mon cœur! 

Quand l'horloge sonne, il est bon de se ressouvenir qu'il est 
autant passé de cette vie mortelle, et se ressouvenir de la der- 
niere heure qui sonnera pour nous; on pourra dire, faysant le 
signe de la croix sur nostre cœur : Il faut mourir! D'autresfois, 
nous souvenant que nous nous acheminons à l'eternité, dire : 
Beny soit Dieu! Dieu soit loué! Quelques fois, nous repentant 
des heures inutilement passées : Dieu me donne la grace de 
mieux faire! D'autres fois simplement : Jesus, Maria, Dieu me 
soit en ayde! Dieu soit avec nous! 


Exercice pour le soir. 


Il ne faut jamais oublier l'examen de conscience, tel que tous 
ces petits livrets nous l'enseignent. 

En se despouillant, il est bon de dire avec Job : Je suis sorty 
nud du ventre de ma mere, nud j'y rentreray (Job. 1); se res- 
souvenant qu'il faut tout laisser. 

Se couchant, il faut se ressouvenir du tombeau ; et comme on 
se couche pour le repos temporel, il faut avoir memoire du repos 
eternel, et dire ce que l'on dira pour nous quand nous serons 
moris : Requiem eternam. Sancta Maria, Mater Dei, etc. 

J'approuve qu'autant qu'il se peut, l'on s'endorme avec une 
contenance devote, comme les mains croisées sur l'estomach , 
ou joinctes. 


ADVERTISSEMENS 


SURLA MEDITATION. 


eod. o- 


I. On peut s’ecarter de la methode suivante pour suivre l'attrait 
du Sainct-Esprit (Voy. Introduct., 2° Partie). 

JE vous advertis premierement, qu'encore qu'il soit bon pour 
l'ordinaire de tenir cette methode, c'est-à-dire d'adjouster les 
affections aux considerations, et les resolutions aux affections, 
en sorte que la consideration marche la premiere ; toutefois si, 
apres la proposition du mystere, l'affection se treuve assez esmue, 
comme il arrive quelquesfois, alors il luy faut lascher la bride et 
la laisser courir; car c'est signe que le Sainct-Esprit nous tire de 
ce costé-là; et puis la consideration ne se fait que pour esmou- 
voir l'affection. 


II. Il faut poursuyvre les affections apres chaque consideration. 


Secondement, il me semble qu'il est meilleur de faire les 
affections apres chaque consideration, que d'attendre apres 
toutes les considerations , parce qu'on chemine plus simplement. 
Ç'a esté aussi l'opinion du bien-heureux Pierre d'Alcantara, et 
l'experience l'enseigne; ce que je dy parce que, desirant que 
vous vous serviez fort souveut des prattiques de Bellintani, vous 
pourriez, à son imitation, vouloir faire autrement, ce qui vous 
seroit beaucoup plus difficile et moins utile. Je vous donne donc 
pour regle generale, de ne retenir jamais les affections en vostre 
meditation, mais de les laisser sortir tousjours quand elles se 
presentent, jusqu'à la fin du tems prefigé (1) àla meditation, qu'il 
faut venir aux resolutions, actions de graces, priere et offrande. 


III. On peut sans scrupule deranger l'ordre de l'action de graces, 
de l’offrande et de la demande. 

Troisiesmement, encore qu'il soit bon de reserver l'action de 
graces, la priere et l'offrande pour la fin de la meditation, si 
est-ce que ce sont trois affections qui se peuvent aussi faire avec 
les trois autres parmy les considerations, et se presentant il leur 
faut aussi faire place sans les retenir. 

(4) Assigné. 


504 OPUSCULES SPIRITUELS. 


IV. Sur les colloques. 


Quatriesmement, parmi les affections et resolutions, il est 
bon de parler non-seulement à Nostre-Seigneur, aux anges et 
aux personnes representées aux mysteres, mais à soi-mesme, à 
son cœur, aux pecheurs, voire mesme aux creatures insensibles, 
comme l'on void que David fait en ses psalmes, et S. Frangois 
en ses oraysons. Mais il faut que le tout se fasse tousjours en la 
presence de Dieu, c'est-à-dire en vertu de l'attention que nous 
nous sommes procurée au fin commencement de la meditation. 


V. Sur le nombre des considerations. 


Cinquiesmement, encore que vous ayez preparé plusieurs 
considerätions, toutesfois, si une suffit par vous entretenir pen- 
dant une demi-heure, ne passez pas plus advant; et si vous ne 
treuvez pas en l'une d'icelles (4) de quoy eschauffer vos affec- 
tions, faites les suivantes l'une apres l'autre, jusqu'à ce que vous 
ayez treuvé la veine des affections. 


VI. Remedes contre les seicheresses. 


Sixiesmement, s'il vous arrive, comme il vous arrivera sou- 
ventesfois indubitablement, de n'avoir aucun goust aux conside- 
rations, usez de l'un de ces trois remedes : 

Le premier, c'est d'ouvrir la porte aux parolles, vous lamen- 
tant de vous-mesme à Nostre-Seigneur, confessant vostre indi- 
gnité, le priant qu'il vous soit en ayde, baisant le crucifix, si 
vous l'avez devant vous, et disant mesme de bouche au Sauveur : 
Si (2) ne vous laisseray-je pas; je me tiendray icy aupres de 
vous, et n'en partiray point que je n'aye eu vostre benediction 
(Gen. 32). 

Quelquesfois il sera bon de vous ressouvenir de la Cananée, 
laquelle, estant rejetée par Nostre-Seigneur, qui l'appella chienne, 
le print au mot, luy disant: Oui, vrayement, je le veux bien; mais 
les chiens mangent au moins quelques miettes de la table de 
leur maistre (Matth. 15). 

Ainsi,.recognoissant par la tristesse et engourdissement de 
vostre esprit que vous estes fort miserable, servez-vous de cette 
occasion, et, pleine de confiance, escriez-vous devant Dieu : 
Oui, Seigneur, je suy miserable; mais pour qui la misericorde 
est-elle, sinon pour les miserables? Et par ce moyen, vous pas- 


(4) D'elles. — 2) Encore. 

serez de la meditation que vous aviez preparée, à la meditation 
de vostre propre misere, de laquelle vous tirerez des affections 
d'humilité, de confiance, et telles semblables qui vous seront 
tres-utiles. 

Le second remede sera de prendre un livre en main, et de le 
lire avec attention jusqu'à ce que vostre esprit soit resveillé. 

Le troisiesme, c'est de picquer vostre esprit par quelque conte- 
nance de devotion, comme se prosterner en terre, estendant les 
bras en croix, tenant les mains joinctes et eslevées au ciel. 

Que si apres tout cela vous demeurez encore en seicheresse et 
sans consolation, et mesme en telle sorte que vous ne puissiez 
proferer aucune parolle, ny interieurement ny exterieurement ; 
ne laissez pas pour cela de vous contenir en une contenance 
devote, sans vous inquieter ny troubler, vous ressouvenant qu'il 
y & deux fins principales pour lesquelles on se met en la pre- 
sence de Dieu et en orayson : l'une est pour exciter son affection 
en l'amour de Dieu, et lorsque nostre affection n'y est point 
vivement excitée, nous disons que nostre ame est en seicheresse ; 
l'autre est de rendre hommage à Dieu, protestant qu'il est nostre 
souverain Createur et Seigneur; et cette fin est extremement 
noble , parce qu'il y a moins de nostre interest. 

Que si, venant à l'orayson, nous de pouvons pas faire le pre- 
mier, il faut se contenter du second, qui est tousjours beaucoup, 
encore que nous ne puissions parler à Dieu, et qu'il semble qu'il 
ne nous parle point. Combien y a-t-il de courtisans qui vont 
cent fois l'année en la chambre du roy et en sa presence, non 
pour luy parler ny pour l'oüyr, mais simplement pour estre veus 
de luy, et tesmoigner, par cette assiduité, qu'ils sont ses servi- 
teurs? Ainsi devons-nous venir en l'orayson comme à la chambre 
du roy, pour luy parler et l'oüyr en ses inspirations et mouve- 
mens interieurs; ce qui arrivant, ce nous est un playsir tres- 
delicieux. Mais si, ne pouvant luy parler ny l'oüyr, nous demeu- 
rons là en devotieuse contenance, il aggreera nostre patience et 
favorisera nostre assiduité, et sans doute (1) qu'une autre fois il 
nous prendra par la main, s'entretiendra avec nous, et nous 
fera voir toutes les allées du sainct jardin de l’orayson. Mais 
quand il ne le feroit jamais, contentons-üous que ce. nous est un 
honneur trop plus grand d'estre aupres de luy et à sa vue. 


44) Certainement. 

VII. Sur les distractions. 


Quand vous serez distraitte, ce vous sera un grand souslage- 
ment de vous imaginer la devotion et ferveur des anges et des 
saincts, à l'orayson desquels vous joindrez la vostre, quoyque 
indigne. Il sera bon mesmement de vous imaginer que vous estes 
en la compaignie de plusieurs personnes devotes avec qui vous 
voulez faire orayson; et mesme, si vous en cognoissez, vous 
pourrez vous les imaginer en l'acte de ferveur et de priere. 

Tous les remedes contre la seicheresse sont bons contre les 
distractions. Au demeurant, quoy qu'il arrive, il ne faut jamais 
se laisser surprendre de la tristesse et inquietude ; mais, soit que 
nostre orayson ayt esté douce et savoureuse, ou qu'elle ayt esté 
seiche et sans goust, il faut s'en retirer tousjours en paix, avec 
intention de servir Dieu tousjours fidellement tout le reste de 
la journée. 


ADVIS POUR LA PRATTIQUE 


ET L'USAGE DE LÀ CONFESSION (1). 


CO - 


& I. — De l'importance et des advantages de la confession generale. 


La purgation du peché se fait par le sacrement de penitence : 
à cet effect la confession generale ou particuliere est requise. Et 
quoyque la confession generale et de toute la vie ne soit pas 
tousjours absolument necessaire, elle sera neantmoins extreme- 
ment utile pour s'engager à la prattique des vertus, et pour 
commencer une nouvelle vie. 

Il arrive souvent, dit un prelat, que les confessions ordinaires 
de ceux qui vivent d'une vie commune et vulgaire, sont pleines 
de grands deffauts. 

4° Souvent on ne se prepare point ou fort peu. 2° On n'a point 
la contrition requise. 3* Au contraire, on se confesse bien sou- 
vent avec une volonté tacite de retourner au peché, n'en voulant 
pas esviter l'occasion, ny prendre les expediens necessaires à 
l'amendement de la vie. Et en tous ces cas, la confession generale 
est requise pour asseurer l'ame. 

Mais outre cela, elle a cet advantage : 1° qu'elle nous porte à la 
cognoissance de nous-mesmes ; 2^ elle nous provoque à une salu- 
taire confusion pour nostre vie passée ; 3? elle nous fait admirer la 
misericorde de Dieu, qui nous a attendus en patience; 4° elle 
apaise nos cœurs; 5° elle delasse nos esprits; 6° elle excite en 
nous de bons propos; 7° elle donne subjet à nostre pere spirituel 
de nous faire des advis convenables à nostre condition ; 8" enfin, 
elle nous ouvre le cœur, pour avec confiance nous bien declarer 
aux confessions suivantes. 


8 II. — Des moyens de la bien fuire. 


I. Cherchez donc à cet effect le plus digne confesseur que vous 
pourrez. 

II. Prenez en main quelqu'un des petits livres qui ont esté faits 
pour ayder les consciences à se bien confesser, comme Grenade, 
Bruno, Arias, et lisez-les bien; et remarquez de poinct en poinct 


(4) Ces avis sont extraits de l'Introduction , 4° Partie, chap. 6 et suiv. 

en quoi vous avez offensé Dieu, depuis que vous eustes l'aage de 
raison, jusqu'à l'heure presente. 

III. Etsi vous vous deffiez de vostre memoire, mettez par escrit 
ce que vous aurez remarqué. 

IV. Ayant ainsi preparé et ramassé les humeurs peccantes de 
vostre conscience, detestez-les, et les rejettez par une contrition 
et un desplaysir aussi grand que vostre coeur pourra souffrir. 

V. A ce subjet, souvenez-vous de ces considerations : 1° que, 
par le peché, vous avez perdu la grace de Dieu; 2° quitté vostre 
part de paradis; 3° accepté les peines de l'enfer; 4° et renoncé à 
l'amour eternel de Dieu. 


8 III. — Des marques de la bonne confession. 


Pour marque que cette purgation est parfaicte et veritable, il 
faut aussi renoncer absolument à toute affection au peché, et 
n'estre pas, comme les Israelites, lesquels, quoyque sortys de 
l'Egypte, regrettoient de n'avoir pas les chairs et les oignons 
qu'ils avoient accoustumé d'y manger ; ou comme la femme de 
Loth, laquelle, pour estre sortie de Sodome, ne laissoit pas de se 
retourner de ce costé-là; ou enfin, comme les malades, qui 
mangeroient volontiers des melons s'ils n'estoient menacés de la 
mort; c'est-à-dire, qu'il faut un degagement total de toute affec- 
tion au peché : par exemple, aux amourettes passées, aux ressen- 
timens et àla vengeance, et à tout autre engagement ou achemi- 
nement au peché, par le danger qu'il y a de la recheute, qui 
est comme inevitable. 


8IV. — Autre marque de cette bonne confession, qui est une veritable 
contrition , et les moyens de se la procurer. 


Pour cela, il faut 1* entrer dans une vive et forte apprehension 
du grand mal qu'apporte le peché, et par ce moyen dans une 
puissante et vehemente contrition, laquelle, pour petite qu'elle 
soit, estant joincte à la vertu des sacremens, purge suffisamment 
du peché; mais estant grande et vehemente, vigoureuse et uni- 
verselle, affranchit de toutes les affections, dependances et ache- 
minemens du peché, comme il est arrivé à la Magdelene et à 
David, qui protestent non-seulement de hayr le peché, mais toutes 
les voies et les sentiers qui y conduisent. C'est en ce poinct que 
consiste le rajeunissement de l'ame, que ce mesme prophete-roy 
compare au renouvellement de l'aigle. 

Pour exciter en soy cette vive apprehension et contrition du 

peché, il faut s'exercer aux meditations dressées cy-dessus, 
lesquelles estant bien prattiquées desracineront de vostre cœur, 
moyennant la grace de Dieu, le peché et les principales affec- 
tions du peché. 


8 V. — Ce qu'il faut faire dans la confession. 


Ensuite de cette preparation, voicy la prattique et l'usage : 
1° Allez courageusement en esprit d'humilité faire vostre confes- 
sion, et ne vous laissez point troubler par aucune sorte d'appre- 
hension; 2° quand vous serez arrivé devant vostre pere spirituel, 
imaginez-vous d'estre en la montagne du Calvaire, sous les pieds 
de Jesus-Christ crucifié, et que son sang precieux distille de 
toutes parts pour vous laver de vos iniquitez. C'est en effect le 
merite de ce sang respandu qui arrouse abondamment les peni- 
tens autour des confessionnaux; 3° ouvrez donc bien vostre 
cœur pour en faire sortir les pechez par la confession, car, à 
mesure qu'ils en sortiront, le precieux merite de la passion divine 
y entrera pour le remplir de benediction ; 4° mais dites bien tout, 
simplement et naifvement : contentez bien vostre conscience en 
cela pour une bonne fois, sans aucun trouble, ny honte; 5° vous 
souvenant : 

4. Que le peché n'est honteux que quand nous le faysons, 
mais qu'estant converty en confession, il est honnorable et salu- 
taire; 2. que la contrition et confession sont si belles et de si 
bonne odeur, qu'elles effacent la laydeur et dissipent la puan- 
teur du peché; 3. que l'accusation de nostre peché nous sera 
douce et aggreable, parce que Dieu en est honnoré; 4. et que la 
paix interieure suivra bientost, parce que c'est une sorte d'alle- 
gement, de bien dire au medecin le mal qui nous tourmente. 


8 VI. — Ce qu'il faut faire apres la confession. 


Cela fait, 1° escoutez l'advertissement et les ordonnances du 
serviteur de Dieu, et dites en vostre cœur : Parlez, Seigneur, 
car vostre serviteur vous escoute; 2° prenez par apres en main 
la protestation suivante (1), laquelle doit servir de conclusion à 
toute vostre contrition, et que vous devez avoir premierement 
meditée et considerée. Lisez-la donc attentivement et avec le 
plus de ressentiment qu'il vous sera possible. 

(4) Cette protestation forme le chap. 20 de la 1** Partie de l'Introduction. 

PRATTIQUE POUR LA CONFESSION 
ORDINAIRE (1). 


— Áo 


8 I. — Des advantages de la frequente confession. 


Souvenez-vous que Nostre-Seigneur a laissé à son Eglise le 
sacrement de Penitence et de confession pour nous laver de nos 
iniquitez, toutesfois et quantes que nous en serons souillez. 

Ne permettez jamais que vostre cœur demeure longtems in- 
fecté du peché, puisque vous avez un remede si present et 
facile. 

L'ame qui & consenti au peché doit avoir horreur de soy- 
mesme, et se nettoyer au plustost, pour le respect qu'elle doit 
porter aux yeux de la divine Majesté qui la regarde. 

Confessez-vous humblement et devotement tous les huict jours, 
et tousjours, s'il se peut, quand vous communierez , encore que 
vous ne senliez point en vostre conscience aucun reproche de 
peché mortel. 

Par la confession vous recevrez non-seulement l'absolution 
des pechez veniels que vous confesserez, mais aussi une grande 
force pour les esviter à l'advenir, une grande lumiere pour les 
bien discerner, et une grace abondante pour effacer toute la 
perte qu'ils vous auroient apportée : vous prattiquerez la vertu 
d'humilité, d'obeyssance, de simplicité et de charité, et en 
cette seule action vous exercerez plus de vertus qu'en aucune 
autre. 


8 II. — De la necessité de la contrition. 


Ayez tousjours un vray desplaysir des pechez que vous confes- 
serez, pour petits qu'ils soient, avec une ferme resolution de 
vous en corriger à l'advenir. 

Ne faites pas comme ceux qui, se confessant par coustume des 
pechez veniels, et comme par maniere d'agencement, sans pen- 
ser à s'en amender, en demeurent toute leur vie chargez, et par 
ce moyen perdent beaucoup de bien et profit spirituel. 

Si vous vous confessez, par exemple, d'avoir menti, quoyque 


(4) Extrait de l/ntroduction , 2° Partie, chap. 18. 

sans nuysance; ou d'avoir dit quelque parolle desreglée, ou d'a- 
voir trop joué, repentez-vous-en, et ayez un ferme propos de 
vous en amender. 

C'est un abus de se confesser de quelque peché que ce soit, 
mortel ou veniel, sans vouloir s'en purger, puisque la confession 
n'est instituée que pour cela. 


8 LT. — De la maniere de se bien accuser et declarer en confession. 


Ne faites pas ces accusations superflues, que plusieurs font 
par routine : Je n'ay pas tant aymé Dieu que je devois; Je n'ay 
pas prié avec tant de devotion que je devois; Je n'ay pas chery 
le prochain comme je devois et regu les sacremens comme 
je devois; et semblables circonstances generales, ce qui ne fait 
ni froid ni chaud.en la confession, ce qui ne fait pas cognoistre 
l'estat de la conscience au confesseur. Tous les saincts du paradis 
et tous les hommes de la terre en pourroient dire autant, s'ils 
se confessoient. 

Voyez donc quel subjet particulier vous avez de faire ces accu- 
sations , et l'ayant descouvert, accusez-vous-en tout simplement 
et naifvement. 

Dites, par exemple : Ayant veu un pauvre necessiteux, je ne 
l'ay pas secouru comme je pouvois, par negligence ou par 
dureté de cœur, ou par mespris, selon la qualité et l'occasion de 
cette faute. 

De mesme de la priere, dites : J'ay eu des distractions volon- 
taires; ou : J'ay negligé de prendre le lieu , le tems et la con- 
tenance requise pour avoir attention en la priere. 

Ne vous contentez pas de dire vos pechez veniels quant au 
fait, mais accusez-vous du motif qui vous a induict à les com- 
mettre. 

Par exemple, touchant le mensonge, dites : J'ay fait un 
mensonge par vanité, affin de me louer et excuser, ou par opi- 
niastreté ou vaine joie. 

Touchant le jeu, dites : J'ay joué pour le desir du gain, ou 
pour le playsir de la conversation , et semblables. 

Dites aussi la longueur et la durée du tems, qui accroist d'or- 
dinaire de beaucoup le peché, y ayant grande difference entre 
une vanité passagere d'un quart d'heure, qui vous aura pässé 
par l'esprit, et celle où vostre cœur aura trempé un jour, deux 
jours, ou une semaine entiere. 

Quoyqu'on ne soit point obligé d’estre si pointilleux en la 
declaration des pechez veniels, ny mesme tenu absolument de 

les confesser, si est-ce que ceux qui veulent bien epurer leurs 
ames pour mieux atteindre à la saincte devotion , doivent estre 
soigneux de bien faire cognoistre au medecin spirituel le mal, 
pour petit qu'il soit, dont ils veullent estre guerys. 

N'espargnez point de dire ce qui est requis pour bien faire 
entendre la qualité de vostre offense, comme le subjet que vous 
avez eu de vous mettre en cholere, ou de supporter quelqu'un 
en son vice. 

Par exemple, un homme lequel me desplaist, me dira quelque 
parolle legere pour rire, je la prendray de mauvaise part, et me 
mettray en cholere; que, si un autre qui m'eust esté aggreable 
en eust dit une plus aspres, je l'eusse prinse en bonne part : je 
n'espargneray donc point de m'expliquer ainsi : 

Je me suis relasché à des parolles de courroux contre une 
personne, ayant prins d'elle en mauvaise part quelque chose 
qu'elle m'a dit, non tant pour la qualité des parolles, mais pour 
ce que cette personne m'estoit desaggreable. 

S'il est besoin mesme de particulariser les parolles pour vous 
bien declarer, ne feignez pas de les dire, parce qu'en s'accusant 
ainsi naifvement, on ne descouvre pas seulement les pechez 
qu'on a faits, mais aussi les mauvaises inclinations , coustumes, 
habitudes, et autres racines du peché; ce qui donne une plus 
entiere cognoissance au pere spirituel du cœur qu'il traitte, et 
des remedes qui lui sont propres. 

Tenez neantmoins tousjours couvert le tiers qui aura cooperé à 
vostre peché, tant qu'il vous sera possible. 

Prenez garde à une quantité de pechez qui vivent et regnent 
bien souvent insensiblement dans la conscience, affin que vous 
les confessiez, et que vous puissiez vous en purger. 

Lisez soigneusement à cet effect les chapitres vr, XXVI, XXVII, 
XXIX, XXXV et xxxvi, de la troisiesme partie, et le chapitre vIr 
de la quatriesme partie de l'Introduction. 

Ne changez pas aysemeht de confesseur ; mais en ayant choisy 
un, continuez à luy rendre compte de vostre conscience aux 
jours destinez pour cela, luy disant naifvement et franchement les 
pechez que vous avez commis. 

Outre cela, de tems en tems, comme seroit de mois en mois, 
ou de deux mois en deux mois, dites-luy encore l'estat de vos 
inclinations, quoy que vous n'y ayez pas peché; comme si vous 
estiez tourmenté de la tristesse, du chagrin, ou si vous estiez 
porté à la joye, aux desirs d'acquerir des biens, et semblables 
inclinations. 

ADVIS TOUCHANT LES CHOSES A FAIRE 


APRES LA CONFESSION (1). 


8 I. — Du bonheur de l'ubsolution, ot de la maniere de la recevoir. 


Soyez attentif, et ouvrez les oreilles de vostre cœur, pour oüyr 
en esprit les parolles de vostre absolution, que le Sauveur mesme 
de vostre ame, assis sur le throsne de sa misericorde, prononcera 
là haut au ciel devant tous les anges et les saincts, en mesme 
tems qu'en son nom le prestre vous absout icy-bas en terre; de 
sorte que toute la trouppe des bien-heureux, se resjouyssant de 
vostre bonheur, chantera le cantique spirituel d'une allegresse 
nompareille, et tous donneront le bayser de paix et de societé à 
vostre cœur remis en grace et sanctifié. 

O Dieu! que voilà un contract admirable, par lequel vous 
faites un heureux traitté avec sa divine Majesté, qui est qu'en 
vous donnant vous-mesme à elle, vous la gaignez à vous-mesme 
aussi pour la vie eternelle? Ce vous en est une marque authen- 
tique, en ce qu'allant de là à l'autel, il signe et scelle vostre 
absolution, et la promesse qu'il vous fait de son paradis, se met- 
tant luy-mesme, par son divin Sacrement, comme un cachet et 
sceau sacré sur vostre coeur renouvellé. 


8 II. — Des remedes et precautions qu'on doit apporter contre le peche. 


En cette sorte, ce me semble, vostre amesera purgée du peché 
et de toutes les affections du peché. Mais d'autant que ces affec- 
tions renaissent aysement, à raison de nostre infirmité et de 
nostre concupiscence, qui peut estre mortifiée, mais qui ne peut 
mourir pendant que nous vivons icy-bas, il faut affermir sa voye 
par une plus parfaicte purgation du peché et des occasions du 
peché; à cet effect, recevoir et faire usage des remedes et moyens 
que donnera le sage et prudent directeur, conformement au be- 
soin, à l'estat et condition d'un chascun; et pour cela donc, il 
faut, pour une plus grande pureté, se purger des affections au pe- 
ché veniel, de celles aux choses inutiles et dangereuses; et enfin 
des mauvaises inclinations, comme choses qui, de soy, nouscon- 
duisent au peché, et nous servent d'occasion d'y retomber. 


(4) Extraits de l'Introduction , 4** Partie, chap. 24 et suiv. 

8 III. — De la purgation des pechez veniels. 


Premierement, la mesme lumiere interieure du Sainct-Esprit, 
qui nous fait voir plus distinctement nos pechez, nos inclinations 
et imperfections, à mesure qu'elle devient plus grande, nous es- 
chauffe aussi au desir de nous en neltoyer et purger. Outre les 
pechez, mortels, et l'affection au peché mortel, dont on a esté 
purgé par la penitence, on descouvrira encore plusieurs inclina- 
tions et affections aux pechez veniels, dont il se faut absolument 
purger : car, d'estre purs et exempts tout-à-fait de pechez veniels 
en cette vie, cela ne se peut; mais on peut bien n'y avoir aucune 
affection. C'est autre chose, par exemple, de mentir une fois ou 
deux de gayeté de cœur en chose de peu d'importance, et autre 
chose de se playre à mentir, et d'estre affectionné à cette sorte 
de peché. C'est donc de cette affection au peché veniel qu'il faut 
purger son ame, c'est-à-dire , qu'il ne faut pas nourrir volontai- 
rement la volonté de continuer et perseverer en aucune sorte de 
peché veniel; car ce seroit une lascheté trop grande de vouloir 
tout à nostre escient garder en nostre conscience une chose si 
desplaysante à Dieu, comme est la volonté de luy vouloir des- 
playre. 

En effect, si le peché veniel, pour petit qu'il soit, desplaist à 
Dieu , bien que non au point que pour cela il nous veuille perdre 
et damner, est-il possible qu'une ame bien née veuille, non-seu- 
lement desplayre à son Dieu, mais affectionner de luy desplayre? 
Mais je dy encore une fois, quelle apparence y a-t-il qu'une ame 
genereuse se playse à desplayre à son Dieu, et s'affectionne à luy 
estre desaggreable , et veuille vouloir ce qu'elle sçayt luy estre 


ennuyeux? 
§ IV. — De la purgation de l'affection aux choses inutiles et dangereuses. 


Il faut encore , outre cela, se purger de l'affection aux choses 
inutiles et dangereuses, comme sont les jeux, les bals, danses, 
festins, pompes et comedies, lesquelles, quoyqu'en leur subs- 
tance ne soient pas choses mauvaises, mais indifferentes, pou- 
vant estre bien et mal exercées, elles sont neantmoins dange- 
reuses et nuysibles, et de cela il s'en faut absolument deffaire et 
purger. 

C'est dommage de semer en la terre de nostre cœur des affec- 
tions si vaynes et sottes : cela occupe le lieu des bonnes impres- 
sions, et empesche que le suc de nostre ame ne soit employé aux 
bonnes inclinations. 

Les Nazareens s'abstenoient non-seulement de tout ce qui 
pouvoit enyvrer, mais aussi des raysins et du verjus; non point 
que le raysin et le verjus enivrent, mais parce qu'il y auroit du 
danger en mangeant du verjus d'exciter le desir de manger des 
raysins, et en mangeant des raysins, de provoquer l'appelit à 
boire du moult et du vin. 

Que les petits enfans s'affectionnent et s'eschauffent apres les 
papillons, nul ne le treuve mauvais, parce qu'ils sont enfans; 
mais n'est-ce pas une chose ridicule ou plutost lamentable, de 
voir des hommes s'empresser et s'affectionner apres des baga- 
telles si indignes, comme sont les choses susdites, lesquelles, 
outre leur inutilité, nous mettent en peril de nous desregler et 
desordonner à leur poursuitte. 


8 V. — De la purgation des mauvaises inclinations. 


Troisiesmement. Il se faut enfin purger des mauvaises inclina- 
lions naturelles, lesquelles, pour n'avoir prins leur origine de nos 
pechez particuliers, ne sont pas proprement pechez, ny mortels, 
ny veniels, mais s'appellent imperfections, et leurs actes, deffauts 
et manquemens : comme la trop grande tristesse de saincte Paule 
en la mort de ses enfans et de ses proches, qui la reduisoit 
presque au mourir; cela estoit une imperfection , non un peché, 
puisque c'estoit contre son gré et sa volonté. 

I] y en a qui, de leur nature, sont legers, les autres rebarbatifs, 
les autres durs à recevoir les opinions d'autruy; les autres sont 
inclinez à l'indignation, les autres à la cholere, les autres à l'a- 
mour. En somme, il se treuve peu de personnes qui ne soient sub- 
jettes à telles ou semblables imperfections, lesquelles, pour estre 
propres et naturelles à un chascun, si est-ce que, par le soin et 
affection contraire, on les peut corriger et moderer; et mesme 
on peut s'en delivrer et purger, et c'est ce qu'il faut faire. 

On a bien treuvé le moyen de changer les amandiers amers 
en doux, en les perçant au pied pour en faire sortir le suc : 
pourquoy ne pourrions-nous pas aussi faire sortir nos inclinations 
perverses pour devenir meilleurs? Il n'y a point de si bon naturel 
qui ne puisse estre rendu-mauvais par les habitudes vicieuses : 
il n'y a point aussi de naturel si revesche, qui, par la grace de 
Dieu premierement, puis par l'industrie et diligence, ne puisse 
estre dompté et surmonté. 

Suivez pour cela les ordres et conduitte du directeur prudent 
et zelé. 

ADVIS TOUCHANT L'EXAMEN (1). 


De la revue et confession annuelle, et celuy de tous les Jours. 


Notez que ce que j'ay dit pour l'examen de la revue et 
renouvellement annuel, on le peut aussi fort bien appliquer 
pour l'examen ordinaire de chaque jour, et mesme pour celuy 
des confessions ordinaires. 

1. Se mettre en la presence de Dieu, en la maniere ordinaire. 

2. Luy demander la lumiere et la grace de se bien cognoistre. 

3. Protestez, si vous remarquez d'avoir fait quelque petit bien 
et progrez dans la vertu, que c'est pour luy en donner la gloire, 
et vous en resjoüyr en sa bonté. 

4. Comme, au contraire, si vous descouvrez avoir peu profité, 
ou mesme avoir offensé, que vous ne vous en abattrez pas ny 
descouragerez pour cela; mais plutost vous voulez vous encoura- 
ger davantage, vous humilier, et remedier à vos deffauts, 
moyennant la grace de celuy qui vous accorde encore ce moment 
pour faire penitence et retourner à luy. 

5. Jettant la pensée sur toutes les occupations et employs de la 
journée (ou del'année), considerez doucement et tranquillement, 
comme jusques à l'heure presente vous vous estes comportée en- 
vers Dieu, envers le prochain, et à l'endroict de vous-mesme, en 
pensées, parolles, actions et obmissions, surtout eu esgard à vos 
resolutions, à vos passions et mauvaises inclinations. 


8 L. — Examen de nostre ame envers Dieu. 


Mettez-vous en la presence de Dieu. 

lavoquez le Sainct-Esprit, luy demandant lumiere, affin de 
bien cognoistre et detester vos pechés. 

O Seigneur, que je vous cognoisse, et que je me cognoisse! 
Qui estes-vous, Seigneur, et qui suy-je? J'ay eu assez de foi- 
blesse et de malice pour commettre le mal; mais, helas! je n'ay 
point assez de lumiere pour le cognoistre et le detester : c'est 
une grace que j'attens de vostre seule bonté. 

1. Considerez quel est vostre cœur contre le peché mortel? 
avez-vous une resolution forte de ne le jamais commettre pour 
quelque chose qui puisse arriver? Cette resolution a-t-elle duré 
depuis vostre derniere protestation jusqu'à present? En cette re- 
solution consiste le fondement de la vie spirituelle. 

2. Quel est vostre cœur à l'endroict des commandemens de 
Dieu? les treuvez-vous bons, doux, aggreables? Qui a le goust 

en bonne estat, et l'estomach sain, il ayme les bonnes viandes 
et rejette les mauvaises. 

3. Quel est vostre cœur à l'endroict des pechez veniels? On ue 
peut qu'on en fasse quelqu'un par-cy par-là. Y en a-t-il point 
auquel vous ayez une speciale inclination? et, ce qui seroit le 
pis, y en a-t-il point auquel vous ayez affection et.amour? 

4. Quel est vostre cœur à l'endroict des exercices spirituels? 
Les aymez-vous? les estimez-vous? ne vous faschent-ils point? 
en estes-vous point desgoustée? auquel vous sentez-vous moins 
ou plus inclinée? Oüyr la parolle de Dieu, la lire, en deviser, la 
mediter, esperer en Dieu, se confesser, prendre les advis spiri- 
tuels, se preparer à la communion, se communier, reprimer ses 
affections; qu'y a-t-il en cela qui respugne à vostre creance? Et 
si vous treuvez quelque chose à quoy ce cœur ayt moins d'incli- 
nation, examinez d'où vient ce desgoust, et ce qui en est la cause. 

5. Quel est vostre cœur à l'endroict de Dieu mesme? Se plaist- 
il à se ressouvenir de luy ? en ressent-il point de douceur ag- 
greable? Je me suis ressouvenu de Dieu, dit David, et m'en suis 
delecté. 

Sentez-vous en vostre cœur une certaine facilité à l'aymer, 
et un goust particulier à favoriser cet amour? 

Vostre cœur se recrée-t-il point à penser à l'immensité de 
Dieu, à sa bonté, à sa suavité? Si ce ressouvenir vous arrive 
parmy les occupations du monde et la vanité, se fait-il faire 
place, saysit-il point vostre cœur, se tourne-t-il point de son 
costé, luy va-t-il point au devant, comme une espouse (idelle 
lorsque son espoux revient de loin? 

6. Quel est vostre cœur à l'endroict de Jesus-Christ, Dieu et 
homme? Vous playsez-vous autour de luy? Les bonnes ames 
prennent leurs delices autour de Jesus-Christ, et ont une extreme 
tendreté d'amour en son endroict; mais les mauvaises se play- 
sent autour des vanitez. 

1. Quel est vostre cceur à l'endroict de Nostre-Dame, des 
saincts, et de vostre bon ange? Les aymez-vous fort? Avez-vous 
une speciale confiance en leur bienveillance? Leurs images, leur 
vie, leurs louanges vous playsent-elles? 

8. Quant à vostre langue, comment parlez-vous de Dieu? Vous 
playsez-vous d'en dire du bien, selon vostre condition et suffi- 
sance? aymez-vous à chanter ses cantiques? 

9. Quant aux œuvres, avez-vous à cœur la gloire exterieure 
de Dieu, et de faire quelque chose à son honneur? Car ceux qui 
ayment Dieu, ayment avec Dieu l'ornement de sa mayson. 

10. Remarquez-vous d'avoir quilté quelque affection, et re- 
noncé à quelque chose pour Dieu? C'est un bon signe d'amour, 
de se priver de quelque chose en faveur de celuy qu'on ayme. 
Qu'avez-vous donc cy-devant quitté pour l'amour de Dieu? 


8 IT. — Examen de vostre estat envers vous-mesme. 


1. Comment vous aymez-vous vous-mesme? vous aymez-vous 
point trop pour ce monde? Si cela est, vous desirerez de demeu- 
rer tousjours icy, et aurez un extreme soin de vous establir en 
cette terre. Si vous vous aymez pour le ciel, vous desirerez, au 
moins vous acquiescerez aysement de sortir d'icy-bas, à l'heure 
qu'il playra à Nostre-Seigneur. 

2. Tenez-vous bon ordre en l'amour de vous-mesme? Le seul 
amour-propre et desordonné nous ruyne. L'amour ordonné veut 
que nous aymions plus l'ame que le corps, que nous ayons plus 
de soing d'acquerir les vertus que toute autre chose, que nous 
tenions plus compte de l'honneur celeste que de l'honneur bas 
et caduc. 

Le cœur bien ordonné dit plus souvent en soy-mesme : Que 
diront les anges, si je pense à telle chose? que non pas : Que 
diront les hommes? 

3. Quel amour avez-vous à vostre cœur? Vous faschez-vous 
point dele servir en ses maladies? Vous luy devez ce soing de 
le secourir quand ses passions le tourmentent, et laisser toute 
chose pour cela. 

4. Que vous estimez-vous devant Dieu? Rien sans doute : or, 
il n'y a pas grande humilité en une mousche de ne s'estimer 
rien au prix d'une montaigne , ny à une goutte d'eau de se tenir 
pour rien en comparayson de la mer; mais l'humilité gist à ne 
point nous surestimer aux autres, et à ne vouloir pas estre sur- 
estimez par les autres. À quoy en estes-vous pour ce regard ? 

9. Quant à la langue, vous vantez-vous point, ou d'un biais 
ou d'un autre? Vous flattez-vous en parlant de vous? 

6. Quant aux œuvres, prenez-vous point de playsir contraire 
à vostre santé? je veux dire de playsirs vains, inutiles, trop de 
veilles sans subjet, et autres semblables? 


8 IH. — Examen de l'estat de vostre ame envers le prochain. 


Il faut aymer le mary et la femme d'un amour doux et tran- 
quille, ferme et continuel, parce que Dieu l'ordonne et le veut. 
J'en dy de mesme des enfans, des proches parens et amys, 
chascun selon son rang. 

Parlant en general, voyez quel est vostre cœur à l'endroict 
du prochain. L'aymez-vous bien cordialement, et pour l'amour 
de Dieu. 

Pour bien discerner cela, representez-vous certaines gens 
ennuyeux et maussades; car c'est là où on exerce l'amour de 
Dieu envers le prochain, et beaucoup plus envers ceux qui nous 
font du mal, ou par effect, ou par parolles. Examinez bien si 
vostre cœur est franc en leur endroict, et si vous avez grande 
contradiction à les aymer. 

Estes-vous point prompte à parler du prochain en mauvaise 
part, surtout de ceux qui ne vous ayment pas? Faites-vous point 
de mal au prochain, directement ou indirectement? Pourveu que 
vous soyez raisonnable, vous vous en appercevrez aysement. 


S IV. — Examen sur les affections de nostre ame. 


En l'examen de ce que dessus consiste la cognoissance de 
l'advancement spirituel qu'on a fait, considerant doucement 
quel a esté nostre cœur à l'esgard de chascun de ces articles 
depuis nos dernieres resolutions, et quelles fautes notables on y 
& commises : car, quant à l'examen des pechez, cela est pour la 
confession de ceux qui ne pensent point à s'advancer; et il ne 
manque point de secours pour se bien examiner, par les for- 
mules de confession dressées à ce subjet, sur les commandemens 
de Dieu, sur les pechez capitaux, et par la cognoissance que 
chascun & des pechez qu'il peut commettre en sa vocation et 
contre ses obligations. 

Mais pour abreger le tout, il faut reduire l'examen à la 
recherche de nos passions, considerant quels nous avons esté, 
et comment nous nous sommes comportez : 

1^ En nostre amour envers Dieu, envers le prochain, et en- 
vers nous-mesmes. 

2* En nostre hayne envers le peché qui se treuve en nous, 
envers le peché qui se treuve aux autres; car on doit desirer 
l'exterminement de l'un et de l'autre. 

3° En nos desirs, touchant les biens, touchant les playsirs , 
touchant les honneurs. 

4° En la crainte des dangers du peché, et des pertes des biens 
de ce monde : on craint trop l’un, et trop peu l'autre. 

5° En esperance trop mise, peut estre, au monde et en la 
creature, et trop peu mise en Dieu et aux choses eternelles. 

6* En la tristesse, si elle est trop excessive, et pour chose 
indigne. 

Quelles affections enfin tiennent vostre cœur empesché, 
quelles passions le possedent, en quoy principalement il s'est 
detraqué. 

Car, par les passions de l'ame on recognoist son estat, en les 
tastant l'une apres l'autre, comme fait un joüeur de luth, tirant 
et laschant les cordes, selon qu'il en est besoin, il les accorde : 
ainsi, apres avoir tasté l'amour, la hayne, le desir, la crainte, 
les peines, la tristesse et la joye de nostre ame, si nous les treu- 
vons mal accordantes à l'air que nous voulons sonner, qui est la 
gloire de Dieu, nous pouvons les accorder moyennant sa grace 
et le conseil de nostre pere spirituel. 


$ V. — Affections qu'il faut produire apres l'examen. 


Apres avoir doucement consideré chaque poinct de l'examen, 
et veu à quoy vous en estes, vous viendrez aux affections en cette 
sorte. 

1. Remerciez Dieu de ce peu d'amendement que vous avez 
treuvé en vostre vie, depuis vos dernieres resolutions, reco- 
gnoissant que c'a esté sa seule misericorde qui l'a fait en vous 
et pour vous. 

2. Humiliez- vous fort devant Dieu, recognoissant que si vous 
n'avez pas beaucoup advancé, ç'a esté par vostre faute, parce que 
vous n'avez pas fidellement, courageusement et constamment 
correspondu aux inspirations, clartez et mouvemens qu'il vous 
a donnez en l'orayson et ailleurs. 

3. Promettez-luy de le loüer à jamais des graces reçeues, pour 
vous retirer de vos inclinations à ce petit amendement. 

4. Demandez-luy pardon de l’infidellité et desloyauté avec 
laquelle vous avez correspondu. 

5. Offrez-luy vostre cœur, affin qu'il s'en rende du toul maistre. 

6. Suppliez-le qu'il vous rende toute fidelle. 

1. Invoquez les Saincts, Ja Saincte Vierge, vostre ange, vostre 
patron, S. Joseph , et ainsi des autres. 

8. Enfin, pour vous exciter à une plus grande recognoissance 
de toutes les graces regeues, comme aussi à la douleur de vos 
pechez et ingratitudes passez, et vous affermir de plus en plus 
aux bonnesresolutions que vous avezprinses de mieux servir Dieu, 
et de vous animer à la vertu, faites les eslevations suivantes avec 
le plus d'application, de sentiment et de ferveur que vous 
pourrez, ou toutes ensemble et de suite, ou lantost l'une et 
tantost l'autre, selon vostre commodité et devotion. 

ESLEVATIONS A DIEU (1) : 


Sur le bonheur de sa conversion, par forme de recognoissance. 


(Ceci pourra estre aussi utilement prattiqué apres chaque confession 
renouvellant ses bonnes resolutions.) 


Sr j'ay projeté, ô mon Dieu, de quitter, rejetter, detester, et 
renoncer pour jamais tout peché mortel , est-ce pas vous, ô mon 
Dieu, qui avez, par vostre immense misericorde, formé et jetté 
dedans mon cœur de si belles, si justes, si dignes et si gene- 
reuses resolutions? Aussi est-ce à vous, ô mon Dieu, que j'ay 
fait cette protestation, quej'ay donné ma parolle. Ah ! Seigneur, 
c'est à vous à qui mon cœur l'a dit : Non jamais je ne l'oublie- 
rai, et maintenant que je la reitere, toute la Cour celeste, qui 
fut tesmoin et se resjoüyt pourlors de ma resolution, s'en res- 
joüyra, et y donnera son approbation de nouveau. 

Ah! combien doux et gracieux vous me fustes en ce tems-là, 
à mon Dieu! Ah! que les cordes avec lesquelles vous tirastes 
ma petite barque à ce port salutaire de la grace furent pleines 
d'amour et de charité! Que le souffle de vostre divin Esprit me 
fut favorable! Que furent doux les attraicts par lesquels vous 
amorçastes mon ame! O! que vostre sucre divin fut savoureux, 
par lequel vous charmastes mon cœur en la participation de vos 
divins sacremens! Helas! Seigneur, je dormois, vous veilliez 
sur moy, et pensiez sur mon miserable cœur des pensées de 
paix; vous meditiez sur moy des meditations d'amour. 

Si je considere, ô mon Dieu! que ce fut à la fleur de mon aage, 
ah! quel bonheur me fut-ce d'apprendre tost ce que je ne pouvois 
sçavoir que trop tard! O ancienne beauté! comment vous ay-je 
si tard cognue? Helas! je vous voyois, et ne vous considerois 
point. O douceur ancienne! pourquoy ne vous ay-je plus tost 
savourée? mais, helas! encore ne le meritois-je pas pour lors. 
Quelle recognoissance donc, ó mon Dieu, pour cette grace! car 
C'est vous qui m'avez esclairé et tousché dés ma jeunesse; c'est 
pourquoy jusqu'à jamais j'annonceray vos misericordes. 

Mais quoyque vous l'ayez fait plus tard, ô mon Dieu, ç'a tous- 
jours esté de bonne heure pour moy, puisque cela a esté devant 
ma mort, et que vous avez arresté le cours de mes miseres au 
tems auquel, si elles eussent continué, j'estois eternellement mi- 
serable. Mais quel bonheur de m'avoir appris à vous parler par 
l'orayson, de m'avoir donné l'affection et le desir de vous aymer, 


(4) Ces élévations sont extraites , pour le fond , de l'Introduction, 5° Part., ch. 2, 40 et suivants; 
mais la forme ne parait pas être du S. Evéque. (N. E.) 

de m'avoir fait cognoistre les moyens d'accoiser (1) et de purifier 
mes passions rebelles qui m'inquiettoient et me precipitolent au 
peché! et enfin quelles graces d'avoir si souvent communiqué 
avec vous par vos divins sacremens, Ô souveraine source de 
graces elernelles! Hé ,'que ces faveurs sont grandes ! C'est vostre 
dexire (2), ó mon Dieu, qui a fait tout cela; c'est vostre bonne 
main qui à fait vertu; c'est elle qui m'a resveillé. Ah! je ne 
mourray pas, mais je vivray, et raconteray de cceur, de bouche, 
el par mes ceuvres, les merveilles de vostre bonté. 


Sur l'excellence et la dignité de nostre ame. 


O ma chere ame, recognoissez vostre excellence et vostre di- 
gnité : vous pouvez entendre et vouloir Dieu tres-souverain, 
tres-bon et ineffable. Ah! quelle grace! vous pouvez estre as- 
sociée aux anges dans le paradis; vous pouvez pretendre à l'eter- 
nité bien-heureuse : pourquoy vous amuserez-vous aux momens 
perissables? Ce fut l'un des regrets du pauvre prodigue, qu'ayant 
peu vivre delicieusement à la table de son pere, il mangeoit 
vilainement avec les bestes. O mon ame, tu es capable de Dieu ; 
mal-heur à toi si tu te contentes de moins que de Dieu : ton 
cœur est fait pour luy, et jamais il n'aura repos, qu'il ne se soit 
reuny à luy. 

Tu n'y arriveras jamais que par le mespris et horreur des vices, 
et par l'amour et la prattique des vertus. O charité, ô humilité, ô 
douceur et benignité, que vous laissez de suavité et de satisfac- 
tion à l'ame qui vous possede! O vie devote, qui faites profession 
de ces exercices, que vous estes belle, douce, aggreable et souëf- 
ve (3)! Hé! qui vous cognoistroit, peut-il souhaitter d'avoir autre 
chose que vous en partage? Hé! Seigneur, donnez-moy cette eau 
vive, et que toutes autres delices de ce monde se tournent pour 
moy en amertume. 

Hé! pourquoy non, ô belle et saincte vertu! N'est-ce pas pour 
vous que fous ces braves mortels se sont rendus invincibles en 
leurs resolutions et ont souffert tant de tourmens pour les main- 
tenir? N'est-ce pas pour vous que ces belles et fleurissantes ames, 
plus blanches que les lys en pureté, plus vermeilles que la rose 
en charité, ont souffert mille sortes de martyres, pluiost que de 
manquer à la resolution de vous aymer? O mon ame! n'estoient- 
ils pas ce que nous sommes? ne le faysoient-ils pas pour le 
mesme Dieu, et pour les mesmes vertus ? Hé! pourquoy n'en fe- 
rois-tu pas autant en ta condition et en ta vocation pour tes cheres 
resolutions. 


(4) D'apaiser. — (2) Droite. — (3) Suave. 

Sur l'estime et l'amour qu'on dolt à ses resolutions. 


Ah! mon Dieu! je veux vous aymer et vous estre fidelle, vous 
le savez; et quand je n'aurois que l'exemple de vostre cher Fils, 
si voudrois-je cherir mes resolutions, et perseverer au dessein 
que j'ai prins de vous servir. Quand je voy tout ce que vous avez 
souffert en ce monde, ô Jesus mon amour! et particulierement au 
Jardin des Olives etsur le mont du Calvaire, puis-je n'avoir point 
d'amour pour vous, et pour les resolutions que m'a meritées 
vostre amour? Cet amour vous regardoit, ô mon ame : c'est par 
ses peines et travaux que Jesus obtenoit de Dieu son Pere des 
bonnes resolutions à vostre cœur, et tout ce qui luy estoit neces- 
saire pour maintenir, nourrir, fortifler et consommer ces reso- 
lutions. 

O resolutions! que vous estes precieuses, estant filles d'une 
telle mere, comme est là passion de mon Sauveur! O combien, 
mon ame, vous dois-je cherir, puisque vous avez esté si chere à 
mon Jesus! Helas! Sauveur de mon ame, vous mourustes pour 
m'acquerir mes resolutions; hé! faites-moi la grace que je meure 
plutost que de les perdre. Ah! mon Dieu, que cecy demeure pro- 
fondement gravé dedans mon cœur, et qu'il ne sorle jamais de 
ma memoire. 


Sur l'amour que Dieu porte à nostre ame, et de la recognoissance 
que nous luy devons. 


Hé ! Seigneur, est-il possible que j'ay esté aymée, et si dou- 
cement aymée de vous, qu'avant que je fusse, vous me regar- 
diez et m'appelliez de mon nom, et que du haut de la croix 
vous me prepariez tous les moyens particuliers de mon salut, et 
surtout mes resolutions! 

O ma chere ame, que cecy est doux! Ce coeur de mon Dieu 
pensoit à Philotée, c'est-à-dire à toi, ô mon ame! il t'aymoit, 
et te procuroit mille moyens de salut, et autant que s'il n'y eust 
point d'autres ames auxquelles il eust pensé dans le monde. Il 
m'a aymée, puis-je dire avec l'Apostre, et s'est donné.pour moy 
seul, tout autant que s'il n'eust rien fait pour le reste. 

Mais, mon Dieu, quand commengastes-vous à m'aymer? Ah! 
vous commengastes quand vous commenqastes à estre Dieu. Mais 
quand commencastes-vous à estre Dieu? Jamais; car vous l'avez 
tousjours esté, sans commencement et sans fin : c'est pourquoy 

vous m'avez aymé dés l'eternité. Et comme vous m'avez aymé 
d'une charité perpetuelle, et m'avez attiré à vous, vous m'avez 
aussi donné le desir et la resolution de vous servir. O Dieu! quelles 
resolutions sont cecy, que Dieu a pensées, meditées et projetées 
dés son eternité ! Hé! combien m'estes-vous cheres et precieuses? 
Que devrois-je souffrir, ô mon Dieu, plutost que d'en quitter un 
brin? Non pas , certes, si tout le monde devoit perir; car aussi, 
tout le monde ensemble ne vaut pas une ame, et une ame ne 
vaut rien sans resolutions. 


Sur Ia perseverance et fidellité à ses resolutions. 


O cheres resolutions! vous estes le bel arbre de vie que mon 
Dieu a planté de sa main au milieu de mon cœur, que mon Sau- 
veur veut arrouser de son sang pour le faire fructifier! Plutost 
mille morts, que de permettre qu'aucun vent vous arrache. 
Non, ny la vanité, ny les delices, ny les richesses, ny les tribu- 
lations ne m'arracheront jamais mon dessein. 

Helas ! Seigneur, mais vous l'avez planté, et avez dans vostre 
sein paternel gardé eternellement ce bel arbre pour mon jardin. 
Helas! combien y a-t-il d'ames qui n'ont point esté favorisées de 
cette grace! Et comment donc pourrois-je assez m'humilier 
sous vostre misericorde? 

O belles et sainctes resolutions! si je vous conserve, vous me 
conserverez; si vous vivez en mon ame, mon ame vivraen vous. 
Vivez done à jamais, o resolutions, qui estes eternelles en la 
misericorde de Dieu! soyez et vivez eternellement en moy ; que 
jamais je ne vous abandonne. 

O Dieu, Pere tres-pitoyable (4) et tout bon, puisque c'est par 
l'inspiration de vostre divine grace que mon cœur a receu de 
nouveau le desir, et formé la resolution de vous servir, recevez- 
le, ce chetif et miserable cœur, en sacrifice de bonne odeur et 
de suavité : c'est tout de nouveau que je vous le desdie, le con- 
sacre, le sacrifie et l'immole à vostre divine majesté, pour suivre 
en tout et partout, plus fidellement que jamais, vos souveraines 
ordonnances. Qu'il soit donc, ô mon Dieu! par consecration 
et protestation, tout renouvellé : fortifiez-le de vostre saincte 
grace, à ce que j'y sois fidelle. 

Tres-saincte Vierge, mere tres-pitoyable de mon Redempteur ; 
et vous, mon bon ange et fidelle gardien, et tous les Saincts du 
paradis, impetrez-moy cette grace, que j'y sois à jamais fidelle. 


(1) Tres-miséricordieux. 

Protestation solemnelle d'estre tout à Dieu. 


C'est maintenant, ô mon Dieu, que je puis dire que je ne suis 
plus mienne : soit que je vive, ou que je meure, je suis à mon 
Sauveur. Non, je n'ay plus de moy, ny de mien : mon moy 
c'est Jesus, mon mien c'est d'estre sienne. O monde ! vous estes 
tousjours vous-mesme, et moy jusqu'icy j'ay tousjoursesté moy 
mesme; mais doresnavant je ne seray plus moy-mesme, mais à 
Jesus-Christ, à qui je suis, et pour lequel je veux vivre et souf- 
frir en cette vie, pour le posseder dans l'eternité bien-heureuse. 
Amen. 

DIVERS ADVIS ET RESOLUTIONS 


TOUCHANT LA CONFESSION TANT GENERALE QU'ANNUELLE. 


—es— 


DeuanDs I. — S'il est à propos de faire une confession generale 
auparavant que de mourir ? 


Mon advis va à deux choses : l'une, faites une revue generale 
de toute vostre vie pour faire une penitence generale; c’est une 
chose sans laquelle nul homme d'honneur ne doit mourir : l’autre, 
essayez-vous petit à petit de vous desprendre des affections du 
monde. Pour cela, il faut, non pas du tout rompre les liens d'al- 
liance qu'on a aux affaires du monde, mais les descoudre et 
desnoüer. 

C'est une charité indispensable que vous vous devez de vous 
acheminer à une heureuse fin, et nul respect ne vous doit em- 
pescher de vous y employer avec ardeur. Car, puisque Dieu nous 
commande d'aymer nostre prochain comme nous-mesmes, il 
suppose que nous nous devons aymer; et la premiere partie que 
vous devez aymer en vous, c'est l'ame, et en l'ame, la conscience, 
et en la conscience, la pureté, et en la pureté, l'apprehension 
du salut eternel. 


Deminne II. — Quels sont les advantages d'une bonne confession, 
el les pechez à quoy comparez ? 


Tandis que nos fautes sont dans nos ames, elles sont des es- 
pines; sortant dehors par la volontaire accusation, elles sont 
converlies en roses et parfums, d'autant que, comme nostre 
malice les tire dans nos cœurs, aussi c'est la bonté du Sainct- 
Esprit qui les pousse dehors. 


DenanDE III. — S'il est à propos de se confesser à Pusques 
à sa paroisse, et d'y faire sa revue generale ? 

Vous confessant à de bons confesseurs, ne doubtez nullement : 
car s'ils n'avoientle pouvoir de vous oüyr, ils vous renverroient ; 
et il n'est nullement besoin de faire ces revues generales en la 
paroisse, desquelles vous m'escrivez : il suffit d'y rendre son de- 

voir à Pasques en s'y confessant, ou au moins s'y communiant. 
Estant aux champs, les prestres que vous treuverez aux paroisses 
vous pourront aussi confesser. Ne vous laissez point presser de 
scrupules ny de trop de desirs : cheminez doucement et coura- 
geusement. 


DEuanDe IV. — Si le secret est reciproque et esgalement obligeant 
de la part du penitent comme du confesseur. 

Vous devez estre ferme en la resolution queje vous ay donnée, 
que ce qui se dit au secret de la penitence est tellement sacré, 
qu'il ne se doit pas dire hors d'icelle. Et quiconque demande, si 
vous avez dit ce que vous avez dit avec le sceau tres-sainct de la 
confession, vous luy pouvez hardyment et sans peril de duplicité 
dire que nenny : il n'y a nulle difficulté en cela. Une autre fois 
done, demeurez ferme, et tenez pour non dit et totalement teu 
ce qui est couvert du voile sacramental; et cependant ne vous 
mettez nullement en scrupule, car vous n'avez point offensé, le 
disant , bien qu'à l'adventure vous eussiez mieux fait le celant, à 
cause de la reverence du sacrement, qui doit estre si grande que 
hors iceluy il ne soit rien mentionné de ce qui s'y dit. 


DEMANDE V. — Que dire de la confession des frequentes recheutes? 


Ne vous troublez point de quoy vous ne remarquez pas toutes 
vos menues cheutes pour vousen confesser. Non , car comme vous 
tombez souvent sans vous en appercevoir, aussi n'est-il pas dit, 
au passage que vous alleguez, que le juste se void ou sent tom- 
ber sept fois le jour, mais qu'il tombe sept fois : aussi il se releve 
sans attention à ses relevées. Ne vous mettez donc pas en peine 
pour cela, mais allez humblement et franchement dire ce que 
vous aurez remarqué; et pour ce que vous n'aurez pas remar- 
qué, remettez-le à la douce misericorde de celuy-là qui met 
la main au-dessous de ceux qui tombent sans malice, alfin qu'ils 
ne se froissent point, et les releve si doucement et vistement, 
qu'ils ne s'appergoivent pas, ny d'estre tombez, parce que la 
main de Dieu les a recueillis en leurs cheutes, ny d'estre relevez, 
parce qu'ils les a retirez si soudain, qu'ils n'y ont pas pensé. 


DEMANDE VI. — Si les confessions annuelles sont à conseiller, 
si les escrire , ct quel examen y apporter ? 
Pour escrire la confession, cela est indifferent; et plusieurs 
n'approuvent pas qu'on escrive, c'est-à-dire ayment mieux qu'on 
s'accuse par Cœur. 

Les confessions annuelles sont bien bonnes, car elles nous 
rappellent à la consideration de nostre misere, et nous font re- 
cognoistre si nous advançons ou reculons, nous font rafraischir 
plus vivement nos bons propos; mais il les faut faire sans inquie- 
tude et scrupules, non tant pour estre absoutes que pour estre 
encouragées. Tl n'est pas requis de faire si exactement l'examen, 
mais seulement de gros en gros. Si vous les pouvez faire de la 
sorte, je vous les conseille ; si moins, je ne desire pas que vous 
les fassiez. 


DEMANDE VIT. — Quelles sont les marques de la validité de la confession 
generale? 


J'ay treuvé en vostre confession generale toutes les marques 
d'une vraye, bonne et solide confession, et que jamais je n'en 
avois reçue qui m'eust plus entierement contenté. C'est la vraye 
verité, et croyez qu'en telles occasions je parle fort purement. 
Que si vous avez obmis quelque chose à dire, considerez si ç'a 
esté à vostre escient et volontairement, car en ce cas-là vous de- 
vriez sans doubte refaire la confession, si ce que vous auriez 
obmis estoit peché mortel, ou que vous pensassiez à cette heure- 
là que ce le fust; mais si n'est que peché veniel, ou que vous 
l'ayez obmis par oubliance et deffaut de memoire, ne doubtez 
point : car, au peril de mon ame, vous n'estes nullement obligée 
de refaire vostre confession ; mais il suffira de dire à vostre con- 
fesseur ordinaire le poinct que vous avez obmis. De cela j'en res- 
pons. N'ayez pas crainte non plus de n'avoir pas apporté tant 
de diligence qu'il falloit à vostre confession generale, car je vous 
redy fort clairement et asseurement, que si vous n'avez point fait 
d'obmission volontaire, vous nedevez nullement refaire la con- 
fession, laquelle pour vray a esté tres-suffisamment faite. De- 
meurez en paix de ce costé-là. 


DEMANDE VIII. — Confession de huict jours, pourquoy conseillée, 
et en quelle occasion ? 


N'oubliez pas de vous confesser tous les huict jours, et quand 
vous aurez quelque grand ennuy de conscience. 


DEMANDE IX. — Quelle preparation est requise à la revue et à la confession 
generale et annuelle ? 


Touchant la revue de vostre estat interieur, 4° preparez bien 
tout ce qui sera requis pour rendre ce voyage fructueux , et tel 
que cette entrevue puisse suffire pour plusieurs années; 2° re- 

commandez-le à Nostre-Seigneur ; 3? feuilletez tous les replys, et 
voyez tous les ressorts de vostre ame, et considerez tout ce qui 
aura besoin d'estre ou rhabillé ou remis; 4? de mon costé, je pre- 
senteray à Dieu plusieurs sacrifices, pour obtenir de sa bonté la 
lumiere et la grace necessaires pour vous servir en cette occasion ; 
5° preparez une grande, mais je dy tres-grande et absolue con- 
fiance en la misericorde de Dieu, puis en mon affection : mais je 
scay que de cela la provision est toute faite; 6° s'il vous semble 
qu'à mesure que vostre souvenance et vostre consideration vous 
suggereront quelque chose, il vous soit utile de le marquer avec 
la plume, je l'approuverois fort; 7° le plus que vous pourrez ap- 
porter d'abnegation ou d'indifference de vostre propre volonté, 
c'est-à-dire de desir et de resolution de bien obeyr aux inspira- 
tions et instructions que Dieu vous donnera, quelles qu'elles 
soient, ce sera le mieux : car Nostre-Seigneur agit dans les ames 
qui sont purement siennes, et non preoccupées d'affections et de 
propre volonté; 8° mais surtout gardez de vous inquietter en cette 
preparation : faites-la doucement et en liberté d'esprit. 


DEMANDE X. — Que dire des fautes obmises en confession? 


Pour avoir obmis quelque verset de l'office ou quelque ceremo- 
nie, il n'y a qu'un peché veniel; et quand la memoire de telles 
fautes vous arrive apres la confession, il n'est pas requis de re- 
tourner vers le confesseur pour aller à la communion ; au con- 
traire, il est bon de n'y pas retourner, mais le reserver à-dire pour 
l'autre confession suivante, affin de le dire si on s'en souvient. 


DgMaNDE XI. — Quelles circonstances doivent estre exprimées 
en la confession? 

Cette grande crainte, qui vous a cy-devant si cruellement an- 
goissée, doit estre desormais terminée, puisque vous avez toutes 
les asseurances qui se peuvent avoir en ce monde, d'avoir fort 
entierementexpié vos pechez par le sainet sacrement de penitence. 
Non, il ne faut nullement revoquer en doubte que les depen- 
dances de vos fautes n'ayent esté suffisamment exprimées; car 
tous les theologiens sont d'accord qu'il n'est nullement besoin de 
dire toutes les dependances ny les acheminemens du peché. Qui 
dit : J'ay tué un homme, il n'est pas besoin qu'il dise qu'il a tiré. 
son espée, ny qu'il a esté cause de plusieurs desplaysirs aux pa- 
rens, ny qu'il a scandalisé ceux qui l'ont veu, ny qu'il a troublé 
la rue en laquelle il a tué; car tout cela s'enlend assez sans qu'on 
le dise : il suffit seulement de dire qu'il a tué par cholere, ou de 

guet-à-pens, par vengeance, qu'il estoit un homme simple ou 
ecclesiastique; et puis laisser le jugement à celuy qui l'escoute. 
Qui dit qu'il & bruslé une maison, il n'est pas requis qu'il dise ce 
qui estoit dedans par le meneu; mais il suffit de dire s'il y avoit 
des gens dedans, ou s'il n'y en avoit pas. Demeurez tout-à-fait 
en paix; vos confessions ont esté bonnes jusqu'à l'excez : pensez 
desormais à vostre advancement à la vertu, et ne pensez pas 
aux pechez passez, sinon pour vous humilier doucement devant 
Dieu, et benir sa misericorde qui vous les a pardonnez par l'ap- 
plication du divin sacrement. 


DEMANDE XII. — Que faire touchant les pechez oubliez en la confession 
generale, et avec quelle simplicité il faut agir? 

Cette bonne ame que vous et moy cherissons íant, me fait 
demander si elle pourra attendre là presence de son pero spi- 
rituel pour s'accuser de quelque poinct duquel elle n'eut point 
souvenance en sa confession generale ; et à ce que je voy, elle le 
desireroit fort. Mais dites-luy, je vous supplie, que cela ne se 
peut en aucune facon : je trahyrois son ame si je luy permettois 
cet abus. ll faut qu'à la fine premiere confession qu'elle fera, tout 
au commencement, elle s'accuse de ce peché oublié (j'en dy de 
mesme s'il y en a plusieurs), purement et simplement, et sans 
repeter autre chose de sa confession generale, laquelle fut fort 
bonne. 

Et partant, nonobstant les choses oubliées, cette ame ne se 
doit nullement troubler; car la verité est que le premier et prin- 
cipal poinct de la simplicité chrestienne gist en cette franchise 
d'accuser ses pechez quand il en est besoin, purement et nue- 
ment, sans apprehender l'oreille du confesseur, laquelle n'est 
apprestée que pour oüyr des pechez et non des vertus, et des 
pechez de toutes sortes. 

Que donc hardyment et courageusement elle se decharge pour 
ce regard avec une grande humilité et mespris de soy-mesme, 
sans avoir crainte de faire voir sa misere à celuy par l'entremise 
duquel Dieu la veut guerir. 

Mais si son confesseur ordinaire luy donne trop de honte ou 
d’apprehension, elle pourra bien aller ailleurs; mais je voudrois 
en cela toute simplicité, et croy que tout ce qu'elle a à dire est 
fort peu de chose en effect, et l'apprehension la fait paroistre 
estrange : mais dites-luy tout cecy avec une grande charité , et 
l'asseurez que si en cet endroict je pouvois condescendre à son 
inclination, je le ferois tres-volontiers , selon le service que j'ay 

voüé à la tres-saincte liberté chretienne. Que si apres cela, à la 
premiere rencontre qu'elle fera de son pere spirituel, elle pense 
retirer quelque consolation de luy manifester la mesme faute, 
elle le pourra faire ; et, à ce que j'ay apprins de sa derniere lettre, 
elle le desire; et j'espere qu'il luy sera utile mesme de faire une 
confession generale de nouveau avec une grande preparation, 
laquelle neantmoins elle ne doit commencer qu'un peu aupara- 
vant son depart, de peur de s'embarrasser. 


Demanne XIII. — Que fa?re en la confession touchant les tentations 

ou incommoditez. 

Il n'est pas besoin de dire en confession ces petites pensées, 
qui, comme mousches, passent et viennent devant vos yeux, ny 
l'affadissement et degoust que vous avez en vos vœux, car tout 
cela ne sont point pechez. mais ennuys, mais incommoditez. 


Demaïine XIV. — Quels sont les advantages des revues annuelles? 


La revue annuelle de nos ames se fait, ainsi que vous l'enten- 
dez, pour le deffaut des confessions ordinaires, qu'on supplée 
par celle-cy pour se provoquer et exercer à une plus profonde 
humilité, mais surtout pour renouveler, non les bon propos, 
mais les bonnes résolutions que nous devons appliquer pour re- 
mede aux inclinations, habitudes, et autres sources de nos of- 
fenses, auxquelles nous nous treuvons plus subjets. 


DEMANDE XV. — Devant qui plus à propos de les faire. 


ll est vray qu'il seroit plus à propos de faire cette revue de- 
vanl celuy qui auroit desjà reçu la confession generale, affin que 
par la consideration et rapport de la vie precedente à la suivante, 
on pust mieux prendre les resolutions requises en toutes façons : 
cela seroit plus desirable; mais les ames qui, comme vous, n'ont 
pas cette commodité, peuvent prendre celle de quelque autre 
confesseur, le plus discret et sage qu'elles treuveront. 


DEMANDE XVI. — Si specifier precisement le-nombre des fautes. 


Je dy qu'il n'est nullement besoin en vostre revue de marquer 
particulierement le nombre ny les menues circonstances de vos 
fautes : il suffit de dire en gros quelles sont vos principales 
cheutes, quels vos premiers detracquements d'esprit, et non pas 
combien de fois vous estes tombée; mais si vous estes. fort 
subjette et adonnée au mal. Par exemple, vous ne devez pas 

enquerir combien de fois vous estes tombée en cholere, car 
peut-estre y auroit-il trop à faire; mais simplement dire si vous 
estes subjette à ce desreglement ; si, lorsqu'il vous arrive, vous y 
demeurez engagée longuement, si c'est avec beaucoup d'amer- 
tume et de violence, et enfin quelles sont les occasions qui vous 
y provoquent le plus souvent, si c'est le jeu, la hautaineté, ou 
orgueil ; si c'est la melancholie, ou opiniastreté (ce qui soit dit, 
par exemple) : et ainsi en peu de tems vous aurez achevé vostre 
petite revue, sans beaucoup tourmenter ny vostre mesmoire, 
ny vostre loysir. 


DEMANDE XVII. — Si les cheutes mortelles empeschent le progrez 
en la devotion. 

Il est constant que quelques cheutes aux pechez mortels, 
pourveu que ce ne fust pas par dessein d'y croupir, ny avec un 
endurcissement au mal, n'empeschent pas que l'on n'ayt fait 
progrez en la devotion, laquelle, bien quel'on la perde en pe- 
chant mortellement, on la recouvre neantmoins au premier 
veritable repentir que l'on & de son peché, mesme, comme je 
dy, quand on n'a pas longuement trempé au mal : de sorte que 
les revues annuelles sont extremement salutaires aux esprits qui 
sont encore un peu foibles; car, si bien les premieres resolutions 
ne les ont pas du tout affermis, les secondes et troisiesmes les 
affermiront davantage; et enfin, à force de se resoudre souvent, 
on demeure tout à fait resolu, et ne faut nullement perdre cou- 
rage, mais, avec une saincte humilité, regarder son infirmité, 
s'accuser, demander pardon, et.invoquer le secours du Ciel. 


DgMANpE XVIII. — Ce qui doit estre dit en la revue annuelle par forme 
de confession ou direction. 


Vous me dites maintenant que, lorsque vous avez eu quelque 
grand sentiment de cholere ou de quelque autre tentation, il 
vous vient tousjours un scrupule, si vous ne les confessez. 

Je dy qu'il le faut dire en vostre revue, mais non pas par 
maniere de confession, oüy bien pour tirer instruction comme 
l'on s'y doit comporter. Je dy quand l'on ne voit pas clairement 
d'avoir donné consentement ; car si vous allez dire : Je m'accuse 
de quoy durant deux jours j'ai eu de grands mouvements de 
cholere, mais je n'y ay pas consenti; vous dites vos vertus au 
lieu de dire vos deffauts. 

Mais il me vient en doubte que je n'y aye fait quelque faute. l 
faut regarder meurement si ce doubte a quelque fondement. Peui- 

estre qu'environ un quart d'heure durant ces deux jours vous 
avez esté un peu negligente à vous divertir de vostre sentiment. 
Si cela est, dites tout simplement que vous avez esté negligente 
durant un quart d'heure à vous divertir d'un mouvement de 
cholere que vous avez eu, sans adjouster que la tentation a duré 
deux jours, si ce n'est que vous le vouliez dire, ou pour tirer de 
l'instruction de vostre confesseur, ou bien pour ce qui est de vos 
revues ; car alors il est bon de le dire. Mais pour les confessions 
ordinaires , il seroit mieux de n'en point parler, puisque vous ne 
le faites que pour vous satisfaire; et si bien il vous en vient un 
peu de peine ne le faysant pas, il la faut souffrir comme une 
autre à laquelle vous ne pourriez pas mettre remede. Dieu soit 
beny. 


DEMANDE XIX. — Quelle simplicité doit estre gardée en la confession 
et reddition de compte? 


C'est de mesme des redditions de compte, comme de la con- 
fession. Il faut avoir une esgale simplicité en l'une comme en 
l'antre. Or, dites-moy, faudroit-il dire : Si je me confesse de telle 
chose, que dira mon confesseur, ou que pensera-t-il de moy? 
Nullement : il pensera et dira ce qu'il voudra, pourveu qu'il 
m'ayt donné l'absolution, et que j'aye rendu mon devoir, il me 
suffit. Et comme, apres la confession, il n'est pas tems de s'exa- 
miner pour voir si on a bien dit tout ce que l'on a fait, mais 
c'est le tems de se tenir attentif aupres de Nostre-Seigneur en 
tranquillité, avec lequel nous nous sommes reconciliez, et luy 
rendre graces de ses bienfaicts, partant il n'est nullement neces- 
saire de faire la recherche de ce que nous pourrions avoir oublié, 
de mesme en est-il apres avoir rendu compte. Il faut dire tout 
simplement ce qui nous vient; apres il n'y faut plus penser. 

Mais aussi, comme ce ne seroit pas aller à la confession bien 
preparé, de ne vouloir pas s'examiner, de crainte de treuver 
quelque chose digne de se confesser; de mesme il ne faudroit 
pas negliger de rentrer en soy-mesme avant la reddition de 
compte, de peur de treuver quelque chose qui feroit de la peine 
à dire. Il ne faut pas aussi estre si tendre à vouloir tout dire, ny 
recourir aux superieurs pour crier holà, à la moindre petite 
peine que vous avez, laquelle, peut-estre, sera passée dans un 
quart d'heure. 

Il faut bien avoir à souffrir un peu genereusement ces petites 
choses, auxquelles nous ne pouvons mettre remede, estant des 
productions pour l'ordinaire de nostre nature imparfaicte, comme 

sont ces inconstances d'humeur, de volontez, de desir, qui pro- 
duisent tantost un peu de chagrin, tantost une envie de parler, 
el puis tout-à-coup une adversion grande de le faire, et choses 
semblables, auxquelles nous sommes subjets, et le serons tant 
que nous vivrons en cette vie perissable et passagere. 


DEMANDE XX. — Quel respect est deu aux confesseurs, et comment 
respondre en estant interrogé? 

Je voudrois qu'en la confession on portast un grand honneur 
aux confesseurs ; car (outre que nous sommes fort obligez d'hon- 
norer le sacerdoce) nous les devons regarder comme des anges 
que Dieu nous envoye pour nous reconcilier avec sa divine bonté, 
et non-seulement cela, mais encore il les faut regarder comme 
lieutenans de Dieu en terre; et partant, encore qu'il leur arrivast 
quelquesfois de se monstrer hommes, commettant quelques im- 
perfections, comme demandant quelque chose curieuse qui ne 
seroit pas de la confession, comme seroient vos noms, si vous 
faites des penitences, prattiquez des vertus, et quelles elles sont, 
si vous avez quelques tentations, et choses semblables, je 
voudrois respondre selon qu'ils le demandent, bien qu'on n'y 
soit pas obligé; car il ne faut point dire qu'il ne vous est pas 
permis de leur dire autre chose que ce dont vous vous estes ac- 
cusée. O non, jamais il ne faut user de cette deffaite, car cela n'est 
pas.vray : vous pouvez dire tout ce que vous voudrez en confes- 
sion, pourveu que vous ne parliez que dece quiregarde vostrepar- 
ticulier, et non pas de ce qui concerne le general de vos sœurs. 

Que si vous craignez de dire quelque chose de ce qu'ils vous 
demandent, de peur de vous embarrasser, comme seroit de dire 
que vous avez des tentations; si vous apprehendez de les dire, au 
cas qu'ils les voulussent scavoir par le menu, vous pourrez leur 
respondre: J'en ay, mon pere; mais, par la grace de Dieu, je ne 
pense pas y avoir offensé sa bonté; mais jamais ne dites qu'on 
vous a deffendu de vous confesser de cecy, ou de cela. Dites à la 
bonne foy à vostre confesseur tout ce qui vous fera de la peine, si 
vous voulez; mais derechef je vous dy, gardez-vous bien de 
parler ny du tiers, ny du quart. 


DEMANDE XXI. — Quel secret doit estre gardé par le penitent? 


Nous avons quelque reciproque obligation aux confesseurs en 
l'acte de la confession, de tenir caché ce qu'ils nous auront dit, 
Si ce n'estoit quelque chose de bonne edification ; et hors de là il 
n'en faut point parler. 

Demande XXII, —Comment faut-il user des conseils du confesseur? 


S'il arrive qu'ils vous donnent quelque conseil contre vos re- 
gles et vostre maniere de vivre, escoutez-les avec humilité et re- 
verence, et puis vous ferez ce que vos regles permettront, et rien 
de plus. 

Les confesseurs n'ont pas tousjours intention de vous obliger 
sur peine de peché, à ce qu'ils vous disent; il faut recevoir leurs 
conseils par maniere de simple direction : eslimez cependant 
beaucoup et faites grand estat de tout ce qui vous sera dit en con- 
fession ; car vous ne sçauriez croire le grand profit qu'il y a en ce 
sacrement pour les ames qui y viennent avec l'humilité requise. 


DEMANDE XXIII. — Que dire des penitences contre la regle? 


S'il vous vouloit donner pour penitence quelque chose qui 
fust contre la regle, priez-le tout doucement de changer cette 
penitence en une autre, d'autant qu'estant contre les regles, vous 
craindriez de scandaliser vos sceurs si vous le faysiez. 


DgMANDE XXIV. — S'il est permis de changer de confesseur, et comment ? 


Jamais il ne faut murmurer contre le confesseur. Si, par son def- 
fautil vous arrivoit quelque chose enconfession, vous pourriez dire 
tout simplement à la superieure que vous desirez bien, s'il luy: 
playsoit, de vous confesser à quelqu'autre, sans dire autre chose : 
car ainsi faysant, vous ne descouvrirez pas l'imperfection du con- 
fesseur, ét si (1) aurezla commodité de vous confesser à vostre gré. 
-Mais cecy ne se doit pas faire à la legere et pour des causes de 
rien ; il faut esviter les extremitez : car, comme il n'est pas bon 
de supporter des notables deffauts en la confession, aussi ne faut-il 
pas estre si delicates qu'on n'en puisse supporter quelques petits. 


DEMANDE XXV. — Comment specifier les pechez et les mouvemens 
des pechez? 

Je voudrois fort que les sœurs prinssent un grand soin de par- 
ticulariser leurs pechez en confession ; je veux dire que celles qui 
n'auront rien remarqué qui fust digne de l'absolution, disent 
quelque peché particulier : car de dire qu'on s'accuse d'avoir eu 
plusieurs mouvemens de cholere, et ainsi des autres , cela n'est 
pas à propos; car la cholere et la tristesse sont des passions, et 
leurs mouvemens ne sont pas pechez, d'autant qu'il n'est pas en 
nostre pouvoir de les empescher. 

(1) Toutefois, 

Il faut que la cholere soit desreglée, ou qu'elle nous porte à des 
actions desreglées pour estre peché. Il faut donc particulariser 
quelque chose qui porte peché. 


Deanne XXVI. — Comment estre bien veritable et simple 
en la confession? 

Je voudrois bien de plus, que l'on eust un grand soin d'estre 
bien veritable, simple et charitable en la confession (veritable et 
simple en une mesme chose), dire bien clairement ses fautes sans 
fard, sans artifices, faysant attention que c'est à Dieu que nous 
parlons, auquel rien ne peut estre celé. 


DEMANDE XXVII. — Comment charitable, et espargner le tiers? 


Charitable, ne mettant aucunement le prochain en vostre con- 
fession. Par exemple, ayantà vous confesser de quoy vous avez 
murmuré en vous-mesme, ou bien avec les sœurs, de ce que la 
superieure vous a parlé trop seichement, n'allez pas dire que vous 
avez murmuré de la reprimande trop brusque qu'elle vous a faite, 
mais simplement que vous avez murmuré contre la superieure. 

Dites seulement le mal que vous avez fait, et non pas la cause, 
et ce qui vous y a poussée. Jamais, ny directement, ny indirecte- 
ment, ne descouvrez le mal des autres, en accusant le vostre; et 
ne donnez jamais subjet au confesseur de soupçunner qui c'est 
qui a contribué à vostre peché. 


DeMANDE XXVIII. — Comment se garder des accusations inutiles? 


N'apportez aussi aucune accusation inutile en la confession. 
Vous avez eu des pensées d'imperfection sur le prochain, des 
pensées de vanité, voire mesme de plus mauvaises, vous avez 
eu des distractions en vos oraysons : si vous vous y estes arrestée 
deliberement, dites-le à la bonne foy, et ne soyez pas contente 
de dire que vous n'avez pas apporté assez de soin à vous tenir 
recolligée (1) durant le tems de l'orayson; mais si vous avez esté 
negligente à rejeter une distraction, dites-le : car ces accusations 
generales ne servent de rien à la confession. 


DEMANDE XXIX. — Comment se confesser des pechez veniels, si la memoire 
manque, et comment produire un acte de contrition? 

Il ne faut pas estre si tendre à se vouloir confesser de tant de 
menues imperfections, puisque mesme nous ne sommes pas 
obligez de nous confesser des pechez veniels, si nous ne voulons 

(4) Recueillie, 

pas; mais quand on s'en confesse, il faut avoir la volonté resolue 
de s'en amender, autrement ce seroit un abus de s'en confesser. 

Il ne faut pas non plus se tourmenter, quand on ne se souvient 
pas de ses fautes pour s'en confesser; car il n'est pas croyable 
qu'une ame qui fait souvent son examen, remarque bien, pour 
s'en ressouvenir, les fautes qui sont d'importance pour tant de 
petits legers deffauts. Vous en pouvez parler avec Nostre-Sei- 
gneur, toutes les fois que vous les appercevrez : un abaissement 
d'esprit, un souspir suffit pour cela. 

Vous demandez comment vous pourrez faire vostre acte de 
contrition en peu de tems. Je vous dy qu'il ne faut presque point 
de tems pour le bien faire, puisqu'il ne faut autre chose que se 
prosterner devant Dieu, faire acte d'humilité, et de repentance 
de l'avoir offensé. 


Demande XXX. — Quel est le caractere de la veritable tristesse 
requise à la confession ? 


La tristesse de la vraye penitence ne doit pas tant estre nom- 
mée tristesse que desplaysir, ou sentiment de detestation du mal; 
tristesse qui n'est jamais ny ennuyeuse, ny chagrine; tristesse 
qui n'engourdit point l'esprit, mais qui le rend prompt et dili- 
gent; tristesse qui n'abat point le cœur, mais le releve par la 
priere et l'esperance, etluy fait faire les eslans de Ia ferveur de 
devotion; tristesse, laquelle, au fort de son amertume, produit 
tousjours la douceur d'une incomparable consolation, suivant le 
precepte du grand saint Augustin : Que le penitent s'attriste 
tousjours, mais que tousjours il se resjouysse de sa tristesse. 

La tristesse, dit Cassien, qui opere la solide penitence, de la- 
quelle on ne se repent jamais, est obeyssante, affable, traittable. 
debonnaire, souëfve (1), patiente, comme estantissueet descendue 
de la charité; de sorte que, s'estendant à toute douleur de corps 
et contrition d'esprit, elle est en certaine façon, joyeuse, animée 
et revigorée (2) de l'esperance de son profit : elle retient toute la 
suavité de l'affabilité et longanimité, ayant en elle-mesme les 
fruicts du Sainct-Esprit, qui sont la charité, joye, paix, longani- 
mité, bonté, benignité, foy, mansuetude, continence. 

Telle estla vraye penitence, et telle est la bonne tristesse, qui, 
certes, n'est.pas proprement triste ny melancholique, mais seu- 
lement attentive et affectionnée à detester, rejetter et empeschor 
le mal du peché, pour le passé et pour l'advenir. 


(4) Suave. — (2) Rendue vigoureuse. 

ADDRESSE POUR LA CONFESSION GENERALE 


DRESSÉE EN FAVEUR DES PERSONNES DE LA COUR, 


POUR LES AYDER À BIEN VIVRE ET À BIEN MOURIR. 


——— a 


Quoiqu'iz ne puisse guere rien estre adjousté à ce qui a esté 
dit et remarqué par nostre sainci prelat (1) dans tout le cours de 
ses escrits et ouvrages de pieté, touschant la confession parlicu- 
liere et generale, que ce qui a esté recueilly et redigé dans ses 
livres, soit pour les advis et prattiques necessaires devant, du- 
rant et apres la confession, soit pour les eslevations et les affec- 
tions par lesquelles on peut s'exciter à une veritable contrition, 
et acquerir les autres dispositions requises à l'absolution sacra- 
mentale, et parfaicte reconciliation avec Dieu ; si est-ce que, pour 
acquiescer au desir et à la devotion de ceux qui, n'ayant pas en 
main les livrets citez par ce sainct prelal, voudroient avoir en 
celuy-cy une formule d'examen suffisante pour la confession 
generale, l'on y & voulu joindre la suivante, pour servir d'ad- 
dresse à ceux qui croiront en avoir besoin, selon la qualité, 
espece, nombre et autres circonstances de leurs pechez; quoy 
qu'il soit à desirer qu'auparavant de s'y appliquer on ayt bien leu 
et congeu tout ce qui a esté dit cy-devant par ce grand Sainct, 
touchant la confession et contrilion, comme aussi tous les autres 
advis qu'il a donnez pour se purger non-seulement du peché, 
mais de toutes affections, attaches, occasions et dependances du 
peché, ne se pouvant rien dire de plus pressant, ny de plus 
precis à ce subjet, surtout sans en obmettre des eslevations et 
prattiques qui peuvent disposer le cœur à une parfaitte contri- 
tion, et à une entiere resolulion d'abandonner le peché, pour se 
convertir et rentrer en grace avec Dieu par une sincere et veri- 
table confession. 

Ce que l'on dit aux pauvres, aux simples et aux ignorans pour 
se bien disposer à la bien faire, doit estre esgalement prat- 
tiqué par les riches, par les spirituels et par les scavans ; et il 
s'en treuve peu qui n'ayent besoin de faire une bonne fois une 
serieuse reflexion sur toutes les demarches de leur vie, pour 
mettre ordre à leur conscience, remediant aux fautes passées, 


(1) On voit que cet opuscule est encore un extrait pluit, qu'un ouvrage particulier de notre 
Saint, 

et prenant leur mesure pour se preserver du peché à l'advenir. 
Pour cela donc trois choses sont necessaires : 

4° Avant toutes choses, jetter les yeux sur un confesseur qui 
soit homme capable, d'experience et charitable, auquel par 
advance vous puissiez ouvrir vostre cœur, et luy faire cognoistre 
avec une entiere confiance les inclinations et habitudes vicieuses 
qui vous portent au peché , non-seulement affin d'en recevoir les 
advis et conseils necessaires pour vous en bien accuser dans la 
confession que vous luy en ferez, mais principalement pour 
prendre les precautions et remedes convenables pour n'y plus 
tomber à l'advenir. 

2° Ayant prins un tems raisonnable pour faire la recherche de 
vos fautes, partagez vostre vie par cerlain aage jusques à l'heure 
presente, et voyez quelles dispositions et occasions vous avez 
eues d'offenser Dieu, soit.dans les employs, affaires, occupa- 
lions, rencontres et conversations des personnes que vous avez 
frequentées, ou en toute autre maniere que vous pourrez remar- 
quer, faysant attention à la pente et inclination qui vous a plus 
particulierement porté au peché. Cela fait, prenez quelque tems 
le soir et le matin pour remarquer ce que vous aurez commis en 
chascun de ces aages et de ces employs, commençant tousjours 
en vous humiliant profondement devant Dieu, luy demandant sa 
lumiere et sa grace, pour bien discerner non-seulement la 
nature et la malignité du peché, mais encore pour en declarer 
l'espece, le degré, le nombre, le motif, les suites et les autres 
circonstances qui en peuvent mieux faire cognoistre la malice 
et la griefveté, tant qu'il se peut; terminant tousjours, chaque 
fois que vous vous y appliquerez. par la plus sensible douleur et 
desplaysir que vous pourrez faire ressentir à vostre cœur d'avoir 
offensé Dieu. Si vous vous deffiez de vostre memoire, servez-vous 
del'addresse et formule suivante pourremarquer plus precisement 
ce que vous aurez commis contre les commandemens de Dieu et 
de l'Eglise, en toutes les autres manieres que vous l'aurez offensé, 
conformement aux devoirs et obligations de vostre estat. 

3° Et pour le dernier advis, souvenez-vous que le poinct le 
plus important, et pour l'ordinaire le plus negligé, est celuy de 
la douleur et du desplaysir qu'on doit avoir du peché comme of- 
fense de Dieu, avec la resolution et bon propos de l'amende- 
ment; et que, par consequent, il ne merite pas moins de tems et 
d'application que l'examen et la recherche qu'on fait de ses 
pechez. L'on y manque d'ordinaire, faute d'attention à la grief- 
veté des offenses commises contre Dieu, et au desplaysir qu'il en 

a receu ; comme aussi par le deffaut d'application à la recherche 
des moyens d'affermir la resolution de ne plus retourner au 
peché, et d'en eviter efficacement toutes les occasions. 

Chascun se flatte, mais trop presomptueusement, de cette vraye 
douleur et de ce bon peccavi, qui est le poinct principal et essen- 
tiel de la penitsnce, quoyqu'on ne discerne pas tousjours assez 
quel il est. . 

Pour le cognoistre, il faut remarquer trois sortes de regretz 
qu'on peut concevoir du peché : l'un de la seule raison, pour le 
desreglement et difformité qui est dans le peché; l'autre pour la 
crainte des peines temporelles ou eternelles de la part de la jus- 
tice de Dieu ; et le dernier procede du pur amour de Dieu, qui 
est le seul qui efface le peché, mesme devant la confession, 
quoyque sous l'obligation de s'en confesser, et non pas les deux 
premiers, qui ne servent de rien sinon dans la confession. 

Cela estant, soyez persuadé que quiconque meurt en peché 
mortel, par surprinse ou autrement, sans confession et sans autre 
regret de ses pechez que de crainte ou de raison, il est perdu 
pour jamais. Au contraire, si son regret est un regret d'amouret 
de parfaicte contrition, il meurt en estat de salut. 

D'importance donc est de s'habituer à cette sorte de regret, 
affin de s'en faciliter l'usage; et il sera tel, s'il est veritablement 
conceu par le seul motif du desplaysir que Dieu reçoit du peché, 
comme opposé et outrageux à sa souveraine bonté, et s'il est 
accompaigné d'une constante resolution de ne le commettre plus 
& l'advenir, et d'en eviter toutes les occasions, comme sont les 
compaignies dangereuses, le playsir desreglé, l'habitude inve- 
terée, le poinct d'honneur, la liberté et l'impatience d'estre con- 
trainct, etc. 

A cet effect, souvenez-vous de cette verité qui est du Sainct- 
Esprit, que, qui ayme le danger, il s'y perdra ; estant constant 
que le peu d'amendement qu'on void apres tant de confessions, 
mesme generales, ne vient que du manquement de cette resolu- 
tion de quitter les occasions et les dangers d'y retomber. 

Il faut donc trancher net en cette affaire, et s'en tenir à l'arrest 
que Nostre-Seigneur a prononcé en ces termes : Si ton œil te 
scandalise, c'est-à-dire te donne occasion de tomber dans le 
peché , arrache-le, et le jelte loin de toy; si ta main ou ton 
pied te scandalise, coupe ce pied, coupe cette main, estant plus 
advantageux d'aller en paradis avec un œil, qu'avec deux estre 
precipité dans les enfers. C'est-à-dire, qu'il vaut mieux aller en 
paradis sans une telle ou telle compaignie dangereuse, que 
d'aller en enfer avec elle pour y brusler toute l'eternité. 


ESLEVATIONS A DIEU ? 


SUR LA CREATION POUR SERVIR D'ACTE DE CONTRITION. 


-——e9 0205. - 


PnrMrIERE ESLEVATION. 


O SEIGNEUR, je suis devant vous comme un vray neant. Hé! 
comment eustes-vous memoire de moy pour me creer et m'hon- 
norer du premier estre du monde visible, capable de vivre eter- 
nellement, et de m'unyr parfaictement à vostre divine Majesté ? 
Helas ! mon ame, tu estois abysmée dans cet ancien neant, el tu 
y serois encore à present, si Dieu ne t'en eust retirée. Hé! que 
ferois-tu dedans ce rien ? 

O mon bon et souverain Createur, combien vous suy-je rede- 
vable, puisque vous 'm'estes allé prendre dans mon rien, 
pour me rendre, par vostre misericorde, ce que jesuy ! Qu'est-ce 
que je feray jamais pour dignement benir vostre sainct nom, et 
remercier vostre immense bonté? Mais, helas! mon Createur, 
au lieu de m'unyr à vous par amour et service, je me suy ren- 
due toute rebelle par mes desreglées affections, me separant 
et esloignant de vous pour me joindre au peché, n'honnorant 
non plus vostre bonté que si vous n'eussiez point esté mon Crea- 
teur. 

O mon ame, sçache que le Seigneur est ton autheur: c'est luy 
qui t'a faite, et tu ne n'es pas faite toy-mesme. O Dieu, je suy l'ou- 
vrage de vos mains : je ne veux donc plus desormais me com- 
playre en moy-mesme, qui, de ma part, ne suy rien. Hé ! de quoy 
ie glorifies-tu, ô poudre et cendre ? Mais plutost, ò vray neant, de 
quoy t'exaltes-tu ? Pour m'humilier, je me veux croire digne de 
tout opprobre , je choisy dés maintenant pour partage la honte et 
la confusion, j'aggrée pour jamais toutes sortes de mespris ; eu 
un-mot, je veux changer de vie et suivre desormais mon Crea- 
teur, et m'honnorer de la condition de l'estre qu'il m'a donné, 
l'employunt tout entierement à l'obeyssance de sa volonté par les 
moyens qui me seront enseignez, et desquels je m'enquerray vers 
mon pere spirituel. 

Beny, ô mon ame, ton Dieu, et que toutes mes entrailles loüent 
son sainct nom; car sa bonté m'a tiré du rien, et sa misericorde 
m'a creé. 


(4) Extraites de Introduction, Are Partie, ch. 9 et suiv. 

O mon Dieu, je vous offre l'estre que vous m'avez donné, avec 
tout mon cœur : je vous le dedie et consacre. 

O Dieu! fortifiez-moy en ces affections et resolutions. O saincte 
Vierge, recommandez-les à la misericorde de vostre Fils, et m'ob- 
tenez que j'y sois toujours fidelle. 


Ile EsLEYATION, — Sur la fin pour laquelle nous sommes creez. 


Helas! que pensois-je quand je ne pensois point en vous? 
Helas ! je me devois repaistre de la verité, je me remplissois de 
la vanité, et je servais le monde, qui n'est fait que pour me 
servir. 

Je vous renonce, pensées vaines, pensées et cogitations inu- 
tiles; je vous abjure à jamais, ô souvenir detestable et frivole ; 
je vous renonce, amytiez infideles et desloyales, services per- 
dus et miserables, gratifications ingrates, complaysances fas- 
cheuses. 

Et vous, mon Sauveur et mon Dieu, c'est à vous que je me 
convertis : vous serez meshuy (4) le seul objet de mes pensées : 
non, jamais je n'appliqueray mon esprit à des cogitations qui 
vous soient desaggreables. Ma memoire se remplira, tous les 
jours de ma vie, de la grandeur de vostre debonnaireté, si dou- 
cement exercée en mon endroict. Vous serez les delices de mon 
cœur, et la suavité de mes affections. 

Hé donc ! tels et tels fatras et amusemens auxquels je m 'appli- 
quois, tels et tels vains exercices auxquels j jemployois mes jour- 
nees, telles et telles affections qui engageoient mon cœur, me 
seront desormais en liorreur; et à cette intention j'useray de tels 
et tels remedes. 


(Chascun spociflera en particulier, soit les attaches et desreglemens, soit les remedes.) 


O Seigneur, qui m'avez fait pour une fin si excellente, qui est 
affin que je jouysse eternellement de l'immensité de vostre gloire, 
quand sera-ce que j'en seray digne? et quand vous beniray-je 
selon mon devoir ? 

Je vous offre, ó mon cher Createur, tous les bons desirs que 
vous m'en donnez, toutes ces miennes affections et resolutions, 
avec toute mon ame et mon cœur. 

Je vous supplie, ô mon Dieu, d'avoir aggreable mes souhaits 
et mes vœux, et de donner vostre saincte benediction à mon ame, 
affin qu'elle les puisse accomplir par le merite du sang de vostre 
Fils, repandu pour moy et pour tous les pecheurs, en croix. 


(4) Désormais, 

IIIe EstEvATIoN. — Des bienfaicts reçus de Dieu. 


Quelle recognoissance, ó mon Dieu, pour tant de graces ot de 
bienfaicts spirituels et corporels que vous m'avez faits depuis le 
premier moment de ma vie jusqu'à maintenant! que je sois en- 
fant de l'Eglise, et que vous m'ayez enseigné vostre cognoissance 
dés ma jeunesse, 6 mon Dieu! que vous m'ayez donné tant de 
fois vos divins sacremens, et pardonné tant de fois mes fautes, 
et deslivré des occasions de me perdre oà j'estois exposé! Quelle 
grace! O que vous estes bon en mon endroict, ô mon Dieu! O 
que vostre cour est riche en misericorde, et liberal en debonnai- 
reté! O mon ame, racontons à jamais combien de graces il nous 
a faites. 

Mais que suy-je, Seigneur, que vous ayez eu memoire de 
moy? O que mon indignité est grande! Helas! j'ay foulé aux 
pieds vos benefices, j'ay deshonnoré vos graces, les convertissant 
en abus et-mespris de vostre souveraine bonté; j'ay opposé l'a- 
bysme de mon ingratitude à l'abysme de vostre grace et de 
vostre faveur! 

Sus donc , ò mon cœur! que jamais plus tu ne sois infidelle , 
ingrat et desloyal à ce grand et liberal bienfaiteur. Hé! mon ame, 
quoy ! ne seras-tu pas desormais fidelle à Dieu, qui a fait tant de 
merveilles et de graces en toy et pour toy? Ah! Seigneur, re- 
tirez donc mon corps de telles et telles voluptez ; rendez-le subjet 
à vostre service, vous qui avez tant fait pour luy. Je veux appli- 
quer mon ame à vous cognoistre et recognoistre par tels et tels 
exercices qui sont requis pour cela. J'employeray serieusement 
les moyens qui sont dans l'Eglise pour vous aymer et me sauver. 
Ouy, Seigneur, je prattiqueray l'orayson, je frequenteray les sa- 
cremens, j'escouteray vostre saincte parolle, je suivray vos ins- 
iructions et les conseils qui me seront donnez de vostre part. 
Mais enfin, quelle recognoissance, ô Seigneur, de la cognois- 
sance que vous me donnez maintenant de mon devoir et de tous 
les autres bienfaicts que j'ay cy-devant reçus de vous? 

Je vous offre tout moy-mesme, mon cœur, tous les saincts 
desirs et sainctes resolutions que vous me donnez de vous servyr. 
Fortifiez donc ma foiblesse, et me donnez le courage de les prat- 
üquer fidellement par le merite de vostre mort : à cet effect, j'im- 
plore l'intercession de vostre tres-saincte Mere, de tous les 
saincts, et de mon bon ange, qui sont tesmoins de ma resolu- 
tion. 

IVe EstEvATION. — Sur le nombre et la griefveté des peches. 


O Dieu, qui seul cognoissez le nombre et l'enormité de mes 
crimes, vous scavez, Seigneur, en quelles et combien de manieres 
ils se sont multipliez par ma malice, depuis que j'ay commencé à 
vous offenser jusqu'à present. Ah! Seigneur, comment osay-je 
comparoistre devant vos yeux? Helas! je ne suy qu'un apos- 
teme (1) du monde, un esgout d'ingratitude et d'iniquité : est-il 
possible que j'aye esté si desloyal, que je n'aye pas laissé un 

` seul de mes sens, une des puissances de mon ame, que je n'aye 
gastée, violée, et soüillée; et que pas un jour de ma vie ne se 
soit escoulé, auquel je n'aye produict de si mauvais effects? Est-ce 
ainsi que je devois contre-changer les benefices de mon Crea- 
leur et le sang de mon Redempteur? 

Voicy, mon Seigneur, que comme un autre prodigue, que 
comme une pauvre Magdelene, et comme une espouse infidelle 
qui auroit soüillé le lict de son mariage de toutes sortes d'adul- 
teres, je me prosterne à vos pieds, et j'implore vostre miseri- 
corde sur cette pauvre pecheresse. Misericorde donc, Seigneur! 
Helas! ô vive source de compassion! ayez pitié de cette mise- 
rable! 

O non, Seigneur, jamais plas, moyennant vostre grace , non, 
jamais plus je ne m'abandonneray au peché. 

Helas! je ne l'ay que trop aymé : je le deteste et vous embrasse, 
ô Pere de misericorde! je veux vivre et mourir en vous. 

Pour effacer les pechez passez, je m'en accuseray courageuse- 
ment, et n'en laisseray pas un que je ne pousse dehors, quelque 
confusion que j'en aye. 

Je feray tout ce que je pourray pour en deraciner entierement 
toutes les plantes de mon cœur, particulierement de tels et tels, 
N. N., qui me sont plus ennuyeux. 

Et pour ce faire, j'embrasseray, constamment les moyens qui 
me seront conseillez, ne croyant jamais avoir assez fait pour re- 
parer de si grandes fautes. 

Mais quelles graces et recognoissance, ô mon Dieu! qui m'a- 
vez attendu jusqu'à l'heure presente, et me donnez ces sainctes 
affections et le desir d'une veritable penitence! 

Je vous fay offrande de mon cour pour les effectuer : recevez- 
le en unyon des amertumes et de l'immense douleur que ressen- 
tit celuy de vostre Fils bien-aymé en son agonie du jardin, par 
l'horreur qu'il conçeut de mes crimes et de ceux de tous les 

(4) Aposthume , tumeur, 

hommes; et que sa souveraine contrition supplée maintenant à 
mon deffaut. 

J'espere cette grace de vostre infinie bonté, et vous la de- 
mande au nom et pour l'amour de vostre mesme Fils, qui a voulu 
mourir pour tous les pauvres pecheurs. 


V* EsLEVATION. — Sur la necessité de la mort. 


Dieu tout-puissant, arbitre de la vie et de la mort, vous sça- 
vez que mon ame sortira un jour de ce corps; mais quand, 
comment, et en quelle maniere cela arrivera-t-il? il n'y a que 
vous qui le cognoisse. D'une chose suy-je .asseuré seulement, 
que nous mourrons tous , et qu'à mon esgard ce sera tousjours 
plus tost que je ne pense; qu'alors le monde finira pour moy, et 
qu'il renversera sens dessus dessous, avec toutes ses vanitez, ses 
divertissemens, ses pompes et ses convoitises. Oh! Seigneur, je 
verray pour lors pour quelles bagatelles et chimeres je vous ay 
si laschement offensé. Alors j'experimenteray aussi, mais peut- 
estre trop tard, à mon Dieu, que les pechez qui me sembloieni 
icy fort petits, me paroistront gros comme des montagnes, et 
que mes bonnes œuvres et ma devotion me paroistront fort petites. 

Mais ce qui est de plus constant, ô mon Dieu, c'est que l'ame, 
apres tous les facheux adieux qu'elle sera obligée de faire icy- 
bas au monde, aux richesses, aux vanitez, aux playsirs, aux 
parens, et aux plus chers amys, en fin finale, quittera aussi son 
miserable corps, et à la sortie de ce corps prendra sa route à 
droicte ou à gauche. 

Helas! Seigneur, où ira la mienne en ce moment? quelle voie 
tiendra-t-elle? Point d'autre que celle qu'elle aura commencée 
en ce monde. Ah! Seigneur! dans l'incertitude de ce qui sera 
fait de moy, dés maintenant je me jette entre les bras de vostre 
misericorde. Recevez-moy donc, Pere tres-debonnaire, en vostre 
protection, pour ce jour effroyable. Rendez-moy cette heure favo- 
rable et heureuse, et que plutost toutes les autres de ma vie me, 
soient tristes et d’afflictions. O monde immonde! puisque je ne 
sçay pas l'heure en laquelle il te faudra quitter, dés maintenant 
je veux faire divorce avec toy, et ne me veux point attacher ny 
à toy, ny à tes trompeuses apparences. 

'O mes chers amys, mes cheres alliances, permettez-moy que 
je ne vous affectionne plus que par une amytié toute saincte, 
qui puisse durer eternellement. Car pourquoy m'unyr à vous en 
telle sorte, qu'il faille quitter et rompre la liayson? 


TII. 35 

Je veux done me preparer à cette heure si terrible et si incer- 
taine, et prendre le soin requis pour faire ce passage heureuse- 
ment. Je veux asseurer l'estat de ma conscience de tout mon pou- 
voir, et à cet effect, mettre ordre à tels et tels manquemens. 

Confirmez et benissez, à mon Dieu, mes resolutions. Je vous 
les offre, ô Pere de misericorde, en l'unyon de la divine offrande 
que vostre Fils bien-aymé fit de sa personne et de sa vie en l'ar- 
hre de la croix; et dans la mesme sousmission qu'il receut l'arrest 
funeste que les pecheurs prononceront contre luy, je me sousmets 
à la sentence tres-juste et tres-equitable que vous rendrez de moy 
en cette derniere heure de ma vie. J'adore en ce moment le decret 
eternel que vous en avez fait par vostre seul et tres-pur amour. 
Et comme de moy je ne puy attendre que honte, que chastiment, 
et que confusion, je m'abandonne à vous, et n'espere mon bon- 
heur eternel que de vostre seule misericorde, et des merites in- 
finys de mon Sauveur et souverain juge, Jesus-Christ vostre Fils. 

Dés maintenant, je vous remets mon ame entre vos sainctes 
mains, et vous veux aymer à jamais de l'amour qu'il vous a 
aymé et aymera eternellement. Amen. 


VIe EsLEvATION. — Sur le dernier jugement. 


Je croy, mon Dieu, qu'apres ce deluge de feu et de flammes 
qui reduira en cendres tout ce qu'il y a sur la terre, tous les 
hommes ressusciteront; mais, helas! avec quelle difference sera- 
ce! En un corps glorieux et resplendissant pour les uns, et un 
corps hideux et horrible pour les autres. O Seigneur! vous scavez 
quel sera mon partage et mon sort en ce jour terrible. O mon ame! 
sera-ce à la droicte ou à la gauche de ton juge? Ta penitence et 
les effects de la grace deton Dieu prevaudront-ils contre la ma- 
lice et l'enormité de tes crimes? O Dieu! quelle confusion pour 
toy, si cela n'est pas! 

Ces parolles, ô mon ame : Allez, maudits, au feu eternel qui 
est preparé au diable et à ses compaignons; ou ces autres : 
Venez , les benys de mon Pere , possedez le royaume qui vous 
est preparé dés le commencement du monde, seront pour ja- 
mais le subjet de ton bonheur ou de ta perte eternelle. 

Tremble, mon ame, au recit de cette malediction : maledic- 
tion generale qui comprend tous les maux, malediction inevita- 
ble qui comprend tous les tems de l'eternité. Ó eternelle eternité 
de peines, que tu es effroyable! Mais au contraire, quelle joye, 
quelle consolation, quel transport, si tu es du no mbre des esleus et 

des benys de Dieu en ce jour ! O chere benediction, qui comprend 
toute benediction! O Dieu! quelle grace de posseder un mesme 
royaume avec Dieu! car ce royaume n'aura jamais de fin. 

Mais, dans l'incertitude de ces deux sorts, tremble, 6 mon ame, 
à ce souvenir. O Dieu! qui me peut asseurer pour cette journée 
en laquelle les colomnes du ciel trembleront de frayeur? 

Mes seuls pechez peuvent me perdre en cette journée espou- 
vantable. C'est pourquoy je les deteste, ô mon Dieu, de tout mon 
coeur, parce qu'ils ont despleu, et sont opposez à vostre souve- 
raine bonté; mais je ne les commettray plus, pour l'amour que 
je vous porte. 

Je veux dés maintenant me juger moy-mesme, affin que je ne 
sois pas jugé de vous en ce terrible jour. Je veux examiner ma 
conscience et me condamner, m'accuser et me corriger, affin 
que vous, qui estes mon Juge, ne me condamniez pas en ce jour 
redoutable : je me confesseray donc au plus tost; j'accepteray les 
advis necessaires à mon amendement, et je changeray de vie. 

Ah Dieu! soyez glorifié et beny des moyens que vous me don- 
nez de m'asseurer pour ce jour-là, et m'accordez encore le tems 
de faire penitence. 

Aggreez l'offrande que je vous fay de mon cœur et de ma vo- 
lonté pour la faire; mais accordez-moy la grace en mesme tems 
de m'en acquitter à vostre plus grande gloire. 


VIie ESLEVATION. — Sur les peines et l'eternité de l'enfer. 


Peux-tu penser, ô mon ame, à cet abysme infernal, et à toutes 
les peines differentes qu'y souffrent les miserables damnez, sans 
fremir et seicher de crainte? Mais, Seigneur, toutes ces tenebres, 
ces feux, ces flammes, ces larmes et ces grincemens de dents ne 
sont rien à mon esprit, au prix de la privation et de la perte de 
vostre gloire, qu'ils seront à jamais privez de voir. 

O Dieu! quel regret d'estre à jamais privé de vostre tres-doux 
et tres-aggreable visage! Cette eternité de peines, qui, seule, 
rend l'enfer insupportable, est terrible, je l'advoüe; mais cette si 
longue, si ennuyeuse et si espouvantable nuict de l'eternité n'a 
rien à l'esgal de ces desespoirs eternels, et de ces blasphemés 
infinis, vomys pendant toute l'eternité contre vostre bonté sou- 
veraine. 

Ah! mon ame, pourrois-tu donc vivre eternellement avee ces 
ardeurs perdurables (1), et parmy ce feu devorant? Veux-tu bien 


(4) Sans fin. 

quitter ton Dieu pour jamais, et, pour un playsir passager, t'en- 
gager à des tourmens indicibles et à des peines insupportables? 
J'advoüe, mon Dieu, que mes crimes l'ont bien merité; mais 
desormais je veux prendre party au chemin contraire. Hé! pour- 
quoy descendray-je en cet abysme? et puisqu'il n'y a que le seul 
peché qui m'y peut precipiter, dés maintenant je l'ay en hayne, 
et ne le veux jamais commettre, non parce qu'il merite ces hor- 
ribles chastimens, mais parce qu'il desplaist à la souveraine bonté 
de mon Dieu, auquel j'ay resolu de playre à jamais, et de satis- 
faire par une veritable penitence. 

Je feray donc tous mes efforts pour eviter le peché, qui, seul, 
me peut donner cette mort eternelle. Mais qui me fera cette 
grace, sinon vous, mon Seigneur, qui estes mort pour nous 
ouvrir le ciel, et nous fermer pour jamais cet abysme ef- 
froyable? 


Ville EsLevation. — Sur le bonheur et les delices du paradis. 


Quand je considere, ô mon tres-doux et tres-debonnaire Sau- 
veur, ce beau sejour de vostre gloire, et ce lieu d'eternelles 
-delices, avec cette trouppe innombrable d'ames sainctes qui en 
sont les bienheureux citoyens, je ne puy que je ne m'escrie avec 
le sainct prophete : O Seigneur, que vos tabernacles sont ay- 
mables! O que ce lien est desirable! que cette cité est precieuse! 
Mon ame est dans une saincte defaillance, jusqu'à ce qu'elle se 
voye abysmée dans la mesme felicité. 

O que vous estes belle, ma chere Hierusalem, et que bien- 
heureux sont vos habitans! Hé! pourquoy me suy-je tant esloy- 
gnée de mon souverain bonheur? Ah miserable! pour des playsirs 
desplaysans et legers, j'ay mille fois quitté ces eternelles et infi- 
nies delices! O sejour de saincteté! puisqu'il n'y a que le seul 
peché qui me peut interdire l'entrée à ces aymables et innocens 
playsirs, je le deteste, et le veux avoir en horreur pour jamais, 
parce qu'il desplaist et est opposé à vostre souveraine bonté et 
saincteté. 

O! puisqu'il vous a pleu, mon bon et souverain Seigneur, re 
dresser mes pas en vos voyes, non jamais je ne retourneray en 
arrieré. Allons donc, ma chere ame, allons en ce repos infiny : 
cheminons à cette beniste terre qui nous est promise ; que faysons- 
nous en cette Egypte? 

Ah! mon Seigneur et mon:Dieu! je m'empescheray bien, avec 
le secours de vostre grace, que le brillant des honneurs, que 

les allechemens des playsirs, et que le desir passionné des 
richesses, me destournent cy-apres de cette heureuse entreprinse; 
que les passions desreglées qui tyrennisent mon cœur, m'atta- 
chent davantage à l'amour de moy-mesme ny d'aucune crea- 
ture. C'est tout de bon que je m'engage à la pratique des 
vertus, que je veux changer de vie, et m'exercer aux œuvres 
de la mortification et de la penitence. 

O mon Dieu, confirmez-moy donc à cette heure, et ne me de- 
nyez pas vostre grace , qui m'est necessaire en cette saincte entre- 
prinse. 


IX» EsrgvaTION. — Sur le choix et l'eslection du paradis. 


Puisqu'il est vray, ô mon Dieu, que tandis que je suy en cette 
vallée de larmes et de gemissemens, je suy au milieu du para- 
dis et de l'enfer, et que l'un et l'autre m'est ouvert, selon le 
choyx que j'en feray, qui sera pour l'eternité ; ô paradis , sejour 
de gloire et de felicité, hé! pourquoy ne ferois-pas eslection 
de tes perdurables delices, puisque mon Dieu est appareillé de 
me les donner, et qu'il desire d'un desir nompareil que je fasse 
ce choyx? que mon bon ange m'en presse de tout son pouvoir, 
m'offrant de sa part mille graces et mille secours pour m'ayder 
à ]a montée? 

O lieu de delices eternelles, pourquoy ne seras-tu pas l'objet 
de mon eslection, puisque Jesus-Christ mon Sauveur, du haut 
du ciel, me regarde en sa debonnaireté , et me convie à le faire? 
Viens, dit-il, ô chere ame, au repos eternel, entre les bras de 
ma bonté, qui t'a preparé ces delices immortelles en l'abondance 
de.son amour. Viens, ma fille, me dit sa tres-saincte Mere, ne 
mesprise par les desirs de mon Fils, ny tant de souspirs que je 
jette pour toy, respirant avec luy ton salut eternel. Ah! chetive, 
pourquoy ne repondroy-je pas à tant d'aymables semonces, puis- 
que tant de millions de sainctes ames m'en sollicitent pour loüer 
à jamais avec elles ce Dieu de toute bonté, qui doit faire à jamais 
tout mon bon-heur et ma gloire? 

O Jesus, mon Sauveur et mon Dieu, c'est à quoy je consens 
el acquiesce de toute l'ardeur de mon cœur. O cieux, escoutez 
donc les desirs de mon ame, et les protestations de ma bouche. 
O enfer, je deteste ton infortunée et malheureuse eternité, et 
surtout ces eternels blasphemes et maledictions que tu vomys 
eternellement contre mon Dieu; et retournant mon cœur et mon 
ame de ton costé, ô beau paradis, gloire eternelle, felicité per- 

durable, je choisy à jamais et irrevocablement mon domicile et 
mon sejour dedans tes belles et sacrées maisons, et en tes saincts 
et desirables tabernacles. 

Je beny, ô mon Dieu, vostre misericorde, et accepte l'offre 
qu'il vous plaist de m'en faire. O Jesus, mon Sauveur, j'accepte 
vostre amour eternel, et advoüe l'acquisition que vous avez faite 
pour moy d'une place et logis en cette bien-heureuse Hierusalem, 
non iant pour aucune autre chose, comme pour vous aymer et 
benyr à jamais. 

A cet effect, je jare un divorce eternel avec le peché , qui, seul, 
peut m'interdire l'entrée et la jouyssance de cet aymable sejour. 

Vierge saincte, et vous, fidelle gardien de mon ame, et tous 
les bien-heureux esprits qui me conviez à cette entreprinse, soyez 
favorables à mes desirs, et m'obtenez les graces necessaires 
pour arriver heureusement au bonheur eternel de cette gloire. 
Amen. 


Xe EstEgvATION. — Sur le choix de la vie chrestienne et devote. 


Si je considere, ô mon Dieu, lestre infortuné de ceux qui, 
vivant sous la domination de Satan, luy font hommage par 
toutes sortes d'abominations et de crimes, et d'ailleurs la beauté 
du royaume de vostre Fils Nostre-Seigneur Jesus-Christ, com- 
posé de cette trouppe d'ames sainctes plus blanches que les lys 
en pureté, qui, toutes, dans une contenance douce et aymable. 
l'escoutent et le voudroient avoir planté au milieu de leur cœur; 
puy-je n'avoir point d'horreur pour les uns, et un sainct em- 
pressement pour me joindre à l'heureuse et saincte compaignie 
des autres? 

Vous sçavez, ô mon Dieu, et c'est dans ce veritable sentiment 
de mon cœur, que, detestant les œuvres, renoncant à l'empire de 
ce detestable roy, je me declare authentiquement et solemnelle- 
ment pour le party de la saincteté et de la vertu, sous la banniere 
de Jesus , vostre tres-cher Fils, que je choisy aujourd'huy et pour 
jamais pour mon unique et souverain roy, et pour l'unique 
exemplaire de ma vie. 

Aggreez donc, ô Jesus! la solemnelle protestation que j'en fay 
devant vous, et le divorce eternel que je jure avec le monde, 
et les malheureux partisans de Satan. 

O monde ! ô trouppe abominable! non, jamais vous ne me 
verrez sous vostre drapeau : j'ay quitté pour jamais vos four- 
beries et vanitez. O roy d'orgueil! ô roy de malheur, esprit in- 

fernal! je te renonce avec toutes tes vaines pompes, je te deteste 
avec toutes tes œuvres. 

Et me convertissant à vous, mon doux Jesus, Roy de bonheur 
et de gloire eternelle, je vous embrasse de toute la fórce de mon 
ame, je vous adore de tout mon cœur. Je vous choisy mainte- 
nant pour jamais pour mon Roy, et par mon inviolable fidellité, je 
vous fay un hommage irrevocable, je me sousmets à l'obeys- 
sance de vos sainctes loyx et ordonnances : plutost mille morts 
6 Jesus! que jamais je retourne au peché. 

O Vierge saincte, ma chere dame, je vous choysis pour mon 
guide, je me rends sous vostre enseigne; je vous offre un parti- 
culier respect et une reverence speciale. 

O mon sainct ange, presentez-moy à cette sacrée assemblée, 
ne m'ábandonnez point jusqu'à ce que j'arrive avec cette heu- 
reuse compaignie, avec laquelle je dy et diray à jamais, pour 
tesmoignage de mon choix : Vive Jesus! vive Jesus! 

EXERCICE DE LA SAINCTE MESSE. 


—— uo 


1. EsrANT arrivé à l'eglise, tandis que le prestre preparera le 
calice et le messel, mettez-vous en la presence de Dieu, et luy- 
demandez la grace de luy rendre tout l'honneur qu'il pretend par 
ce divin sacrifice. 

2. Au Confiteor, prosternez-vous en esprit devant Dieu, reco- 
gnoissez vos pechez, detestez-les et luy en demandez pardon par 
des actes fervens de contrition. Apres cela, dites le chapelet, ou 
telles autres prieres que vous gousterez le plus, jusqu'à l'Evan- 
gile. 

3. Depuis l'Evangile jusqu'à la Preface, faites la profession de 
foy, recitant le Credo , protestant mentalement de vouloir vivre 
et mourir en la foy de la saincte Eglise. 

4. Apres le Sanctus, pensez avec humilité et respect au benefice 
de la mort et passion de Nostre-Seigneur, le suppliant d'en vou- 
loir appliquer le merite au salut de tout le monde, au vostre 
particulier, à la gloire et au bonheur des Saincts, et au soulage- 
ment des ames du purgatoire. 

8. A l'Eslevation , adorez tres-profondement le divin Sauveur 
etl'offrez à Dieu son Pere pour la remission de vos pechez et de 
ceux de tous les hommes, vous offrant vous-mesme avec toute 
l'Eglise en l'unyon de ce divin sacrifice. 

6. Apres l'Eslevation, remerciez-le tres-humblement de l'ins- 
titution de ce tres-auguste sacrement et de la grace qu'il vous 
a faite d'y pouvoir participer. 

7. Au Pater, recitez-le avec le prestre vocalement, avec au- 
tant d'humilité et de devotion, comme si vous l'oyiez de la pro- 
pre bouche de Nostre-Seigneur. 

8. A la Communion du prestre, faites-la aussi reellement ou 
spirituellement, vous &pprochant de Nostre-Seigneur avec un 
sainct desir d'estre uny à luy, et de le recevoir en vostre cœur. 

9. Apres la saincte Communion, contemplez Nostre-Seigneur 
assis dans vostre cœur, et faites venir devant luy vos sens et 
vos puissances, pour oüyr ses commandemens et pour luy pro- 
mettre fidellité. 

10. A la benediction du prestre, recevez-la comme si elle 
estoit donnée par Nostre-Seigneur Jesus-Christ mesme. 

DEVOTES MEDITATIONS SUR TOUS LES MYSTERES 
DU SAINCT SACRIFICE DE LA MESSE. 


C 


Perire PaEFACE (tirée d'Alb. Flac. Alcuinus, liv. III des Offices divins). 


On celebre la saincte Messe en memoire de la passion de 
Nostre-Seigneur Jesus-Christ, comme il a commandé à ses Apos- 
tres, leur donnant son corps et son sang, et leur disant : Hoc facite 
in meam commemorationem , c'est-à-dire : Faites cela en me-. 
moire de moy; comme s'il vouloit dire : Souvenez-vous que j'ay 
enduré pour vostre salut, prattiquez donc ce mesme mystere 
pour vous et pour les vostres. 


L'enirée du prestre à l'autel. (Jesus entre au Jardin.) 


Mon Seigneur Jesus-Christ, Fils de Dieu vivant, quiavez voulu 
estre saisy de crainte et de tristesse à l'instant de vostre passion, 
donnez-moy la grace de vous consacrer tous mes ennuys. O Dieu 
de mon cœur, aydez-moy à les endurer dans l'unyon de vos 
souffrances et tristesses, affin que, parle merite de vostre passion 
ils me soient rendus salutaires. Amen. 


Au commencement de la Messe. (Les prieres de Jesus au Jardin.) 


Mon Seigneur Jesus-Christ, Fils de Dieu vivant, qui avez 
voulu estre conforté lorsque vous priiez au jardin des Olives, 
faites que, par la vertu de vostre orayson, vostre sainct ange 
m'assiste tousjours en mes prieres. 


Au Confiteor. (Jesus est courbé en terre.) 


Mon Seigneur Jesus-Christ, qui avez sué du sang par tous vos 
membres et dans l'exces de vostre douleur, lorsque estant reduit 
à l'agonie, vous priiez le Pere eternel au Jardin, faites que, par 
le souvenir de vostre passion, je puisse participer à vos douléuré 
divines, et qu'au lieu de sang, je verse des larmes pour mes 
pechez. 


Au bayser de l'autel. (Jesus est trahy par le bayser de Judas.) 


Mon Seigneur Jesus-Christ, qui avez enduré le bayser du 
traistre Judas, failes-moy la grace de ne vous trahyr jamais, et 
de rendre à mes calomniateurs les offices d'une amytié chres- 
tienne. Amen. 

A l'Epistre (1). ‘Jesus est mené prisonnier.) 


Mon Seigneur Jesus-Christ, qui avez bien voulu estre garrotté 
parles mains des meschans, rompez les chaisnes de mes pechez, 
et retenez-moy tellement par les liens de la charité et de vos 
commandemens, que les puissances de mon &me et de mon corps 
ne s'eschappent point à commettre aucune chose qui soit con- 
traire à vostre saincte volonté. 


A V'Introit. (Jesus est souffteté.) 


Mon Seigneur Jesus-Christ, qui avez voulu estre conduict 
comme un criminel à la maison d'Anne, faites-moy la grace de 
ne pas estre attiré au peché par l'esprit malin, ou par les hommes 
pervers, mais d'estre guidé par vostre Sainct-Esprit à tout ce qui 
est aggreable à vostre divine volonté. Amen. 


Au Kyrie eleison. (Jesus est renyé par Pierre.) 


Mon Seigneur Jesus-Christ, qui avez permis d'estre trois fois 
renyé en la maison de Caïphe par le prince des Apostres, pre- 
servez-moy des mauvaises compaignies, affin que le peché ne me 
separe jamais de vous. Amen. 


Au Dominus vobiscum. (Jesus regarde Pierre, et le convertit.) 


Mon Seigneur Jesus-Christ, qui, par un regard de vostre 
amour, avez tiré des yeux de S. Pierre les larmes d'une veritable 
penitence, faites, par vostre misericorde, que je pleure amere- 
ment mes pechez, et que je ne vous renye jamais de fait ou de 
parolle, vous qui estes mon Seigneur et mon Dieu. Amen. 


A l'Epistre. (Jesus est mené chez Pilute.) 


Mon Seigneur Jesus-Christ, qui avez voulu estre mené devant 
Pilate, et accusé faussement en sa presence, apprenez-moy le 
moyen d'eviter les tromperies des meschans, et de professer 
vostre foy par la prattique des bonnes œuvres. Amen. 


Au Munda cor meum. (Jesus est mené chez Herode.) 


Mon Seigneur Jesus-Christ, qui, estant en la presence d'He- 
rode, avez souffert les fausses accusations sans repliquer un seul 
mot, donnez-moy la force d'endurer courageusement les injures 
des calomniateurs, et de ne pas publier aux indignes les sacrez 
mysteres. Amen. 


(4) C'est-à-dire, le prestre va du costé de l'epistre. 

A l'Evangile. (Jesus est mocqué et ramené devant Pilate.) 


Mon Seigneur Jesus-Christ, qui avez souffert d'estre renvoyé 
d'Herode à Pilate, qui devinrent amys par ce moyen, faites-moy 
la grace de ne pas craindre les conspirations que les meschans 
font contre moy, mais d'en tirer du profit, affin d'estre digne de 
vous estre conforme. Amen. 


A l'ouverture du calice. (Jesus est despouillé.) 


Mon Seigneur Jesus-Christ, qui avez voulu estre despoüillé de 
vos habits et cruellement fouetté pour mon salut, faites-moy la 
grace de ine descharger des pechez par une bonne confession, 

" affin de ne pas paroistre devant vos yeux despouillé des vertus 
chretiennes. Amen. 


A l'Offertoire. (Jesus est fouetté.) 


Mon Seigneur Jesus-Christ, qui avez voulu estre lié à la co- 
lomne , et dechiré à coups de fouets, donnez-moy la grace d'en- 
durer patiemment les fleaux de vostre correction paternelle, et 
de ne vous point affliger dorenavant par mes pechez. Amen. 


Lorsqu'on couvre le calice. (Jesus est couronné.) 


Mon Seigneur Jesus-Christ, qui avez voulu estre couronné 
d'espines pour moy, faites que je sois tellement picqué par les 
espines de la penitence en ce monde, que je merite d'estre cou- 
ronné au ciel. Amen. 


Lorsque le prestre lave ses mains. (Pilate lave ses mains.) 


Mon Seigneur Jesus-Christ, Fils de Dieu vivant, qui, estant 
declaré innocent par la sentence du president Pilate , avez souf- 
fert les impostures et les reproches des Juifs, donnez-moy la 
grace de vivre dans l'innocence , et de ne me point inquietter de 
mes ennemys. Amen. 


À l'Orate fratres. (Pilate dit aux Juifs : Ecce homo.) 

Mon Seigneur Jesus-Christ, qui avez voulu estre bafoué pour. 
moy en presence des Juifs, portant les marques de leurs risées, 
faites que je ne resseute point le chastoüillement de la vaine 
gloire, et que je comparoisse au jugement sous l'enseigne de 
ces marques mystiques. 


A la Preface. (Jesus est condamné à mort.) 


Mon Seigneur Jesus-Christ, qui avez voulu, quoy qu'innocent, 
estre condamné pour moy au supplice de la croix, donnez-moy 

la force de soutenir la sentence d'une mort cruelle pour vostre 
amour, et de ne redoubter pas les faux jugemens des hommes, 
et de ne juger personne injustement. Amen. 


Au Memento pour les vivans. (Jesus porte sa croiz.) 


Mon Seigneur Jesus-Christ, qui avez porté la croix pour moy 
sur vos espaules, faites que j'embrasse volontairement la croix 
de la mortification, et que je la porte journellement pour vostre 
amour. Amen. 


A l'action. (Ste Veronique essuye d'un linge la face de Nostre-Seigneur.) 


Mon Seigneur Jesus-Christ, qui, estant dans le chemin par 
lequel vous marchiez au supplice de la croix, avez dit aux femmes 
qui pleuroient pour l'amour de vous, qu'elles devoient pleurer 
pour elles-mesmes , donnez-moy !a grace de bien pleurer mes 
pechez, donnez-moy les larmes d'une saincte compassion et d'un 
sainct amour, qui me rendent aggreable à vostre saincte Majesté. 


À la benediction des offrandes. (Jesus est attaché en croix.) 


Mon Seigneur Jesus-Christ, qui avez voulu estre attaché en 
croix pour mon salut, y attachant avec vous l'obligation de 
nos pechez et de la mort, percez ma chair d'une saincte crainte, 
affin qu'embrassant fortement vos commandemens, je sois tous- 
jours attaché à vostre croix. Amen. 


A l'Eslevation de l'hostie. (Jesus-Christ crucifié est eslevé.) 


Mon Seigneur Jesus-Christ, qui avez voulu estre eslevé en 
croix, et exalté de la terre pour moy, retirez-moy des affections 
terrestres, eslevez mon esprit à la consideration des choses 
celestes. Amen. 


A VEslevation du calice. (Le sang de Jesus-Christ coule de ses playes.) 


Mon Seigneur Jesus-Christ, qui avez fait couler de vos playes 
salutaires la fontaine de vos graces, faites que vostre sacré sang 
me fortitie contre les mauvais desirs, et me soit un remede salu- 
taire à tous mes pechez. Amen. 


Au Memento pour les trespassez. (Jesus prie pour les hommes.) 


Mon Seigneur Jesus-Christ, qui, estant attaché à la croix, avez 
prié vostre Pere pour tous les hommes, mesme pour vos bour- 
reaux, donnez-moy l'esprit de douceur et de patience qui me 
fasse aymer mes ennemys, rendre le bien pour le mal, suivant 
vostre exemple et vos commandemens. Amen. 


c: 
Ce 
-1 


EXERCICES DE LA SAINCTE MESSE. 


Au Nobis quoque peccatoribus. (La conversion du larron.) 


Mon Seigneur Jesus-Christ, qui avez promis la gloire du para- 
dis au larron qui se repentoit de ses pechez, regardez-moy des 
yeux de vosire misericorde, affin qu'à l'heure de ma mort vous 
disiez à mon ame : Aujourd'huy tu seras avec moy en paradis. 


Amen. 
Au Pater. (Les sept parolles de Jesus en croix.) 


Mon Seigneur Jesus-Christ, qui, estant attaché à la croix, avez 
recommandé vostre saincte Mere au disciple bien-aymé, et le 
disciple à vostre Mere, faites-moy la grace de me recevoir sous 
vostre protection, affin que, me preservant parmy les dangers de 
celte vie, je sois du nombre de vos amys. Amen. 


A la division de l'hostie. (Jesus meurt en croix.) 


Mon Seigneur Jesus-Christ, qui, mourant en la croix pour 
mon salut, avez recommandé vostre ame au Pere eternel, faites 
que je meure avec vous spirituellement, affin qu'à l'heure de ma 
mort je rende mon ame entre vos mains. Amen. 


Quand le prestre met une particule de l’hostie au calice. 
(L'ume de Jesus descend aux enfers.) 

Mon Seigneur Jesus-Christ, qui, apres avoir terrassé les puis- 
sances du diable, estes descendu aux enfers, et avez deslivré les 
Peres qui estoient detenus, faites, je vous prie, descendre en 
purgatoire la vertu de vostre sang et de vostre passion sur les 
ames des fidelles trespassez, affin qu'estant absoutes de leurs 
pechez, elles soient receues dans vostre sein, et jouyssent de la 
paix eternelle. Amen. 


À l'Agnus Dei. (La conversion de plusieurs à la mort de Nostre-Seigneur.) 


Mon Seigneur Jesus-Christ, plusieurs ont deploré leurs pechez 
par la consideration de vos souffrances : faites-moy la grace, 
par les merites de vostre passion douloureuse et de vostre mort, 
de concevoir une parfaicte contrition de mes offenses, et que 
desormais je cesse de vous offenser. Amen. 


A la Communion. (Jesus est ensevely.) 


Mon Seigneur Jesus-Christ, qui avez voulu estre ensevely 
dans un nouveau monument, donnez-moy un cœur nouveau, 
affin qu'estant enseveli avec vous, je parvienne à la gloire de 
vostre resurrection. 

A l'ablution. (Jesus est embausmé.) 


Mon Seigneur Jesus-Christ, qui avez voulu mourir, estre em- 
bausmé, enveloppé d’un linge net par Joseph et Nicodeme, 
donnez-moy la grace de recevoir dignement vostre sainct corps 
au sacrement de l'autel, et dans mon ame embausmée des pre- 
cieux onguens de vos vertus. Amen. 


Apres la communion. (La resurrection de Jesus.) 


Mon Seigneur Jesus-Christ, qui estes sorty victorieux et triom- 
phant du sepulcre fermé et cacheté, faites-moy la grace que 
ressuscitant du tombeau de mes vices, je marche dans une 
nouvelle vie, affin que, lorsque vous paroistrez dans vostre 
gloire, j'y paroisse aussi avec vous. Amen. 


Au Dominus vobiscum. ‘Jesus apparoist à ses disciples.) 


Mon Seigneur Jesus-Christ, qui avez resjoüy vostre chere Mere 
et vos disciples, apparoissant à eux apres vostre resurrection , 
donnez-moy cette grace, que, puisque je ne puis vous voir en 
cette vie mortelle, je vous contemple en l'autre en vostre gloire. 
Amen. 


Aux dernieres collectes. (Jesus converse avec ses disciples 
pendant quarante jours.) 


Mon Seigneur Jesus-Christ, qui, apres vostre resurrection, avez 
daigné converser l'espace de quarante jours avec vos disciples, 
et leur avez enseigné les mysteres de la foy; ressuscitez dans 
moy et m'affermissez dans la creance de vos divines veritez. 
Amen. 

Au dernier Dominus vobiscum. (Jesus monte au ciel.) 


Mon Seigneur Jesus-Christ, qui estes monté au ciel en pre- 
sence de vos disciples, apres avoir accomply le nombre de qua- 
rante jours, faites-moy la grace que mon ame se desgouste pour 
vostre amour de toutes les choses de la terre, qu'elle aspire à 
l'eternité, et qu'elle vous desire comme le comble de la felicité. 
Amen. 

A la benediction. (La descente du Sainct-Esprit.) 


Mon Seigneur Jesus-Christ, qui avez donné le Sainct-Esprit 
à vos disciples perseverant unanimement en l'orayson , espurez, 
je vous prie, l'interieur de mon cœur, affin que le Paraclet, treu- 
vant un sejour aggreable en mon ame, l'embellisse par ses dons, 
de ses graces et de sa consolation. Amen. 

Actions de gr&ces apres avoir oüy la saincte Messe. 


Mon Seigneur Jesus-Christ, Fils de Dieu, mon Redempteur, 
je vous remercie de ce que vous m'avez fait la grace d'avoir 
entendu aujourd'hui la saincte Messe; je vous prie, par les me- 
rites de ce divin sacrifice, de me donner l'esprit et Ja force de 
resister tousjours à toutes les mauvaises tentations, affin que, 
sortant de ce monde, je sois digne du paradis. Ainsi soit-il. 


ADVIS ET RESOLUTIONS 
TOUSCHANT L'USAGE DE LA DIVINE COMMUNION, 


EU ESGARD EN PARTICULIER A LA CONDITION, 
AU DEGRÉ ET A LA DISPOSITION INTEBIEURE D'UN CHASCUN. 


ES 


DEMANDE I. — Quelle disposition est requise pour la communion 
de huict ou quinze jours? 


CoNFESSEZ-VOUS de quinze en quinze jours pour recevoir le 
divin sacrement de la communion; et n'allez jamais ny à l'un ny 
& l'autre de ces celestes mysteres qu'avec une nouvelle et tres- 
profonde resolution de vous amender de plus en plus de vos im- 
perfections , et de vivre avec pureté et perfection de cœur tous- 
jours plus grandes. 

Je ne dy pas que, si vous vous treuvez en devotion pour com- 
munier tous les huict jours, vous ne le puissiez faire, et surtout 
Si vous remarquez que, par ce sacré mystere, vos inclinations 
fascheuses et les imperfections de vostre vie s'aillent diminuant ; 
mais je vous ay remarqué de quinze en quinze jours, affin que 
vous ne differiez pas davantage. 


DEMANDE II. — S'il est necessaire d’oùyr la messe pour communier? 

Je vous ay dit qu'il n'estoit nul besoin d'oüyr la messe pour se 
communier tous les jours ouvriers, ny mesme les jours de festes, 
quand on en à oüy une devant, ou quand on en peut oüyr une 
apres, quoy qu'entre deux on fasse beaucoup d'autres choses. 
Cela est vray. 

DEMANDE III. — Quelle disposition requiert la communion 
tous les dimanches? 


Ne manquez jamais, pour le commencement, de communier 
tous les premiers dimanches de chaque mois, outre les bonnes 
festes, et le soir de devant, confessez-vous, et excitez en vous 
une saincte reverence et joye spirituelle de devoir estre si heu- 
reuse que de recevoir vostre doux Sauveur, et faites alors une 
nouvelle resolution de le servir fervemment; laquelle, l'ayant 
recu, il faut confirmer, non pas par vœu, mais par un bon et 
ferme propos. 


DEMANDE IV. — Quel doit estre nostre cœur apres la communion? 


Le jour de vostre communion, tenez-vous la plus devote que 
vous pourrez, souspirant à celuy qui sera en vous, et le regardez 
perpetuellement de l'œil interieur, gisant ou assis dans vostre 
propre cour comme dans son trosne, et luy faites venir l'un 
apres l'autre vos sens, vos puissances, pour oüyr ses commande- 
mens, et luy promettre fidellité. 

Cecy se doit faire apres la communion par une petite medita- 
tion d'une demy heure. 


DEMANDE V. — Quel discernement est requis pour la frequente 
ou la rare communion? 


Ne portez pas mademoiselle vostre fille à une si frequente 
communion, qu'elle ne sçache bien peser ce que c'est que cette 
frequente communion. 

Il y a difference entre discerner la communion dans les autres 
participations, et discerner la frequente communion d'avec la 
rare. Si cette petite ame discerne bien que, pour frequenter la 
saincte communion, il faut avoir beaucoup de pureté et de fer- 
veur, et qu'elle y aspire, et soit soigneuse à s'en parer, alors je 
suy bien d'advis qu'on l'en fasse approcher souvent (c'est-à-dire 
de quinze en quinze jours) ; mais, si elle n'a d'autre chaleur qu'à 
la communion, et non point à la mortification des petites imper- 
fections de la jeunesse, je pense qu'il suffiroit de la faire con- 
fesser tous les huict jours et communier tous les mois. Je pense 
que la communion est le grand moyen d'atteindre à la perfec- 
tion; mais il faul la recevoir avec le desir et le soin d'oster du 
cœur tout ce qui desplaist à celuy que nous y voulons loger. 

DgwaNDE VI. — Sur le retardement de la saincte communion, 
et quel fruict on doit en tirer. 

Vous avez bien fait d'obeyr à vostre confesseur, soit qu'il vous 
ayt retranché la consolation de communier souvent, pour vous 
esprouver, soit qu'il l'ayt fait parce que vous n'aviez pas assez de 
soin de vous corriger de vostre impatience; et moi je croy qu'il 
l'a fait pour l'un et pour l'autre, et que vous devez perseverer 
en cette penitence, tant qu'il vous l'ordonnera, puisque vous 
avez tout subjet de croire qu'il ne fait rien qu'avec juste conside- 
ration. Etsi vous obeyssez humblement, une communion vous 
sera plus utile, en elfet, que deux ou trois faites autrement ; car 
il n'y & rien qui nous rende la viande si profitable que de la 
prendre avec appetit, et apres l'exercice. 

Or, le retardement vous donnera l'appetit plus grand ; et l'exer- 
cice que vous ferez à mortifier vostre impatience, fortifiera 
vostre estomach spirituel. Humiliez-vous cependant doucement, 
et faites souvent l'acte d'amour de vostre propre abjection : de- 
meurez un peu en la posture de la Cananée. 


DEMANDE VII. — Si l'on doit obeyr au conseil de communier souvent? 


Vous avez extremement bien fait d'obeyr à vostre confesseur, 
et vostre confesseur bien fait de vous imposer l'obeyssance en un 
subjet si aggreable. Je ne seray jamais celuy qui vous ostera 
vostre pain quotidien, tandis que vous serez bien obeyssante, 
je vous diray plutost que vous communyrez tousjours hardyment; 
quand ceux à qui vous vous confesserez diront oüy, cutre les 
communions que je vous ay marquées. 


DEMANDE VIII. — Si l’on peut exciter à la frequente communion 
pour une ou plusieurs années? 

O! si vous pouviez doucement decevoir vostre chere ame, et 
au lieu que vous avez entreprins de communier tous les mois, un 
an durant, mais un an de douze mois, quand vous auriez achevé 
le douziesme, vous y ajoutassiez le treiziesme, puis le quator- 
ziesme, puis le quinziesme, et que vous allassiez ainsi poursui- 
vant de mois en mois, quel bonheur à vostre cœur, qui, à me- 
sure qu'il recevroit plus souvent son Sauveur, se convertiroit 
aussi plus parfaictement en luy! Et cela se pourroit bonnement 
faire sans bruict, sans interest (1) des affaires, et sans que le 
monde eust rien à dire. L'experience m'a fait toucher, en vingt- 
cinq ans qu'il y a que je sers les ames, la toute-puissante vertu 

M) Sans compromettre les. 


JII. 36 

de ce divin sacrement pour forlifier les cœurs au bien, les 
exempter du mal, les consoler, en un mot, les diviniser en ce 
monde, pourveu qu'il soit enté avec la foy, la pureté et la devo- 
tion convenables. 


DgMANDE IX. — Si l'on doit faire communier les enfans de bonne heure? 


Oüy, sans doute, il ne faut pas laisser passer les pasques sans 
faire communier vostre fils. Mon Dieu! c'est un docteur desjà. 
C'est une grande erreur, ce me semble, de tant differer ce bien 
en cet aage, auquel les enfans ont plus de discours à dix ans, 
que nous n'en avions à quinze. Vrayement, j'eusse bien desiré 
de luy donner la premiere communion; ce luy eust esté un subjet 
de se ressouvenir de moy et de m'aymer toute sa vie. 


DEMANDE X. — Si l'on doit se retirer de la communion 
pour les aridités et distractions? 

Ne vous estonnez nullement de vos distractions, froydeurs et 
seicheresses, tandis que vostre courage est immobile et inva- 
riable aux resolutions que Dieu vous a données. Cela se passe 
en vous du costé des sens, et en la partie de vostre cœur qui 
n'est pas entierement en vostre disposition. 

Il ne faut pas laisser la tres-saincte communion pour cette 
sorte de mal; car rien ne ramassera mieux vostre esprit que 
son Roy, rien ne l'eschauffera tant que son soleil, rien ne le des- 
trempera si souëfvement (1) que son bausme. Nous avons renoncé 
aux consolations mondaines, et non contens de cela, il nous 
faut encore renoncer aux spirituelles, puisque telle est la vo- 
lonté de celuy pour lequel nous devons vivre et mourir. 


DEMANDE XI. — Comment interpreter l'intention des directeurs 
au retranchement de la communion ? 

Ne sçachant pas les motifs de ceux qui vous retranchent les 
communions, il ne faut pas que j'en die autre chose, ils ne 
sçavent peut-estre pas aussi les miens; c'est pourquoy ils ne les 
jugent pas dignes d'estre suivys. En cela chascun a son goust 
particulier; mais pour vous, je vous asseure que vous ne per- 
drez rien, car ce que vous ne gaignerez pas en la suavité de la 
communion, vous le treuverez en l'humilité de vostre sousmis 
sion, si vous acquiescez simplement à leurs volonlez. 

Mais de cette crainte qu'on vous donne que vos frequentes 
communions vous pourroient tourner à mal, je pense que vous 


(1) Suavement, 

ne vous en devez pas meltre en peine, et qu'on ne vous a pas dit 
cela par discernement de l'estat de vostre cœur, mais pour vous 
mortifier, ou peut-estre simplement par maniere de deffaile, 
comme quelquesfois il arrive aux personnes , mesme fort sages, 
de ne peser pas bien toutes choses. 


DEMANDE XII. — Si l'on peut communier sans entendre la messe? 


J'admire que monsieur N. se soit persuadé cette opinion, que 
l'on ne puisse pas communier sans oüyr la messe. Non-seulement 
elle est sans raison, mais elle est sans &pparence de raison; 
puisque toutesfois il faut que vous passiez par là, multipliez tant 
plus les communions spirituelles, que nul ne peut vous refuser. 
Dieu vous veut sevrer, et vous faire manger des viandes solides, 
c'est-à-dire des viandes dures; car de plus solides, il n'y en a point 
au ciel, ny en la terre, que la saincte communion : mais son 
refus, qui est plus dur à vostre ame, requiert aussi des desirs 
plus forts. 


DEMANDE XIII. — Si la faim spirituelle de la communion suffit pour en 
approcher souvent, et quelle est la bonne digestion de cette saincte viande? 


Vous me dites que vous vous sentez affamée plus qu'à l'ordi- 
naire de la tres-saincte communion. Il y a deux sortes de faim, 
l'une qui est causée de la bonne digestion, l'autre du desregle- 
ment de la force attirante de l'estomach. 

Humiliez-vous fort, et eschauffez fort vostre estomach du sainct 
amour de Jesus-Christ crucifié, affin que vous puissiez bien dige- 
rer spirituellement cette celeste viande. Et puisque assez demande 
du pain, qui se plaint de la faim, je vous dy de communier les 
mercredys et vendredys de caresme, et le jour de Nostre-Dame, 
outre les dimanches. 

Mais qu'entendez-vous que l'on fasse digestion spirituelle de 
Jesus-Christ? Ceux qui font bonne digestion corporelle, ressentent 
un renforcement par tout le corps, par la distribution generale 
qui se fait de la viande en toutes les parties : ainsi ceux qui font 
bonne digestion spirituelle, ressentent que Jesus-Christ, qui est 
leur viande, s'espanche et communique à toutes les parties de 
leurs ames et de leurs corps. Ils ont Jesus-Christ au cerveau, au 
cœur, en la poictrine, aux yeux, aux mains, en la langue, aux 
oreilles, et aux pieds. 

Mais ce Sauveur, que fait-il par tout là? Il redresse tout, il 
purifie tout, il vivifie tout : il ayme dans le cœur, il entend au 
cerveau, il anime dans la poictrine, il voit aux yeux, il parle 

en la langue, et ainsi des autres; il fait tout en tout, et alors 
nous vivons, non point nous-mesmes, mais Jesus-Christ vit en 
nous. 

O! quand sera-ce, mon Dieu, quand sera-ce? Je vous monstre 
à quoy il faut pretendre, bien qu'il faille se contenter d'y attein- 
dre petit à petit. 

Tenons-nous bumbles, et communions hardyment : peu à peu 
nostre estomach interieur s'apprivoysera avec cette viande, et 
apprendra à la bien;digerer. C'est un grand poinct de ne manger 
que d'une viande, quand elle est bonne; l'estomach fait bien 
mieux son devoir. Ne desirons que le Sauveur, et j'espere que 
nous ferons bonne digestion. 


DEMANDE XIV. — Si l'on doit travailler le jour de la communion, et de quoy 
l'on doit s'abstenir precisement? 

Le jour qu'on s'est communié, il n'y a nul danger de faire toute 
sorte de bonne besongne et travailler : il y en auroit plus à ne 
rien faire. En la primitive Eglise, où tous communioient tous les 
jours, pensez-vous qu'ils se tinssent les bras croisez pour cela? 
Et sainct Paul, qui disoit la saincte messe ordinairement, gai- 
gnoit neantmoins sa vie au travail de ses mains. 

De deux seules choses se doit-on garder le jour de la commu- 
nion, du peché et des voluptez et plaisyrs recherchez : car, pour 
ceux qui sont deus et exigez , ou qui sont necessaires, ou qui se 
prennent par une honneste condescendance, ils ne sont nulle- 
ment deffendus ce jour-là; au contraire, ils sont conseillez, 
moyennant l'observation d'une douce et saincte modestie. 

Non, je ne voudrois pas m'abstenir d'aller en un honneste 
festin, en une honneste assemblée ce jour-là, si j'en estois prié, 
bien que je ne voudrois pas le rechercher. 

Il y a un autre exemple aux gens mariez, qui, ce jour-là, peu- 
vent et doivent rendre leur devoir, mais non pas l'exiger, sans 
quelque indecence, laquelle neantmoins ne seroit pas peché 
mortel. Je mets cet exemple expres. 


DEMANDE XV. — Quel fruict doit-on tirer de la privation de la communion? 


Je ne treuve pas mauvais que vous soyez un peu privée de la 
tres-saincte communion , puisque c'est l'advis de vostre confes- 
seur, pour voir si le desir de retourner à la frequentation d'icelle 
ne vous fera point un peu prendre garde à vostre amendement; 
et vous ferez bien de vous humilier tousjours fort aux advis de 
vostre confesseur, qui-voit l'estat present de vostre ame, lequel, 

quoyque je m'imagine assez sur ce que vous m'en dites par vos 
lettres, si est-ce qu'il ne me peut pas estre cognu si particulie- 
rement comme à celuy à qui vous rendez compte. 

Or, j'entends qu'encore que vous esloigniez un peu vos com- 
munions, vous ne laisserez pas pour cela de bien suivre là 
frequente communion : car, de celles-cy, il n'y peut avoir aucune 
raison de les esloigner; au contraire, elles vous seront utiles 
pour assujettir vostre esprit qui, de soy-mesme, n'ayme pas la 
subjetion, et pour l'humilier et luy faire mieux discerner ses 
fautes. 


Demanne XVI. — Comme quoy Nostre-Seigneur est une tablette cordiale 
en la communion. 

Toutes les deux prinses que vous ferez sont tablettes cordiales, 
surtout la premiere, composée de la plus excellente poudre qui 
fut jamais au monde. Oui, N., car Nostre-Seigneur a prins une 
vraye chair, qui est, en somme, poudre; mais en luy, elle est si 
excellente, si pure, si saincte, que les cieux et le soleil ne sont 
que poussiere au prix de cette poudre sacrée. 

Or, la tablette de la communion est cela mesme qui a esté mis 
en tablette, affin que nous la puissions mieux prendre, bien que 
ce soit la tres-divine et tres-grande table que les cherubins et les 
seraphins adorent, et de laquelle ils mangent par contempla- 
tion reelle comme nous le mangeons par reelle communion. 

O Dieu! quel bonheur que nostre amour, en attendant cette 
manifeste unyon que nous aurons avec Nostre-Seigneur au ciel, 
s'unysse par ce mystere si admirablement à luy. 


DEMANDE XVII. — Quelle condition est requise pour lu communion 
de huict jours? 

Je veux bien, puisque vous en avez le desir, que vous fassiez 
la sacrée communion tous les huict jours, m'asseurant qu'à mesure 
que vous approcherez plus souvent de ce divin sacrement, vous 
tascherez de luy rendre aussi plus d'amour et de fidellité en son 
service; et que le jour de vostre communion vous vous garderez 
de donner subjet à ceux avec lesquels vous conversez, de penser 
que vous n'estimez pas assez l'honneur de la reception de vostre 
salut. 


DruANDE XVIII. — Quelle instruction il faut donner au peuple touchant 
l'ablution apres la communion, e£ duns quoy la donner? 


Ayant sceu que vous prenez quelque sorte de scandale de ce 
que l'on vous donne l'ablution dans un verre apres que vous 

avez communié, je vous ay voulu faire ces deux mots pour vous 
exhorier de ne vous point faire ce tort à vous-mesme, que de 
croire que ce que l'Eglise nostre mere ordonne puisse estre 
mauvais ou inutile. Or, elle ordonne que les laïques reçoivent la 
communion és especes du pain seulement, par lesquelles ils 
participent neantmoins parfaiclement au corps et au sang de 
Nostre-Seigneur, tout autant comme s'ils la recevoient encore 
sous l'espece du vin, puisque ce mesme Sauveur a dit : Qui me 
mangera, il vivra pour moi; et qui mange ce pain, il vivra 
eternellement. 

En sorte que ce qui se boit apres la communion par le peuple, 
ce n'est pas le sang du Sauveur, mais seulement du vin qui se 
prend pour laver la bouche, et faire plus entierement avaler le 
precieux corps et sang desjà receu en la tres-saincte communion : 
c'est pourquoy, cela ne doit pas estre presenté dans le calice, 
mais dans un autre vase, ou de verre, ou autrement. Que si, par 
cy-devant, il a esté autrement fait, ç'a esté par abus, et par la 
nonchalance et paresse des officiers de l'Eglise, et contre l'in- 
tention de la mesme Eglise. 


DEMANDE XIX. — Si les fonctions conjugales peuvent empescher 
lu frequente communion? 

Communiez tout asseurement selon le conseil de messieurs do 
Berule et Galemant, puisque vous vous y sentez inclinée el 
consolée ; ef ne vous mettez nullement en peine de l'apparence 
qu'il y a de quelque irreverence pour l'exercice de la condition 
en laquelle vous estes : car il n'y a nulle irreverence, mais seu- 
lement une apparence. 

Cet exercice-là n'est nullement deshonneste devant les yeux 
de Dieu; au contraire, il luy est aggreable, il est sainct, il est 
meritoire, au moins pour la partie qui rend ce devoir, et n'en 
recherche pas l'acte, mais seulement y condescend, pour obeyr 
à celuy à qui Dieu a donné l'authorité de se faire obeyr pour ce 
regard. 

Il ne faut pas juger des choses à nostre goust, mais selon celuy 
de Dieu : c'est le grand mot. Si nous sommes saincts selon nostre 
volonté, nous nele serons jamais bien ; il faut que nous le soyons 
selon la volonté de Dieu. Or, la volonté de Dieu est que pour 
l'amour de luy vous fassiez librement ainsi, et que vous aymiez 
franchement l'exercice de vostre estat : je dy que vous l'aymiez 
et cherissiez, non point pour ce qui est exterieur, et qui peut 
regarder la sensualité en elle-mesme; mais pour l'interieur, 

parce que Dieu l'a ordonné, parce que sous cette vile escorce la 
saincte volonté de Dieu s'accomplit. 

Mon Dieu, que nous nous trompons souvent! Je vous dy en- 
core une fois qu'il ne faut point regarder à la condition exterieure 
des actions, mais à l'interieure, c'est-à-dire, si Dieu les veut ou 
ne les veut point. Les conceptions mondaines se broüillent et 
meslent tousjours parmy nos pensées. 

En la maison d'un prince, ce n'est pas tant d'estre soüillan de 
cuisine comme d'estre gentil-homme de la chambre; mais en la 
maison de Dieu, les soüillards et soüillardes sont les plus dignes 
bien souvent, parce qu'encore qu'ils se soüillent, c'est pour l'a- 
mour de Dieu, c'est pour sa volonté et son amour; et cette vo- 
lonté donne le prix à nos actions, non pas l'exterieur. 

Je: me confonds souvent en cette consideration, me voyant en 
une condition si excellente au service de Dieu. O Dieu! faut-il 
donc que l'action, qui , en l'exterieur, est si basse, soit si haute 
en merite; et que mes predications. mes confirmations si re- 
levées en l'exterieur, soient si basses en merite pour moy, faute 
d'amour et de dilection? 

J'ay dit cecy de la sorte, affin que vous sçachiez que la com- 

- munion n'est nullement incompatible avec l'obeyssance, en quel- 
que sorte d'action qu'on l'exerce, En l'ancienne Eglise, on com- 
munioit tous les jours; neantmoins, S. Paul ordonne aux mariez 
qu'ils ne se defraudent point l'un l'autre pour le devoir du ma- 
riage. Cela soit dit pour une fois, et qu'il vous suffise que c'est 
la vraye verité. 

Mais la partie peche-t-elle point , si elle scayt que l'autre ayt 
communié? Je vous dy que non, nullement, surtout quand les 
communions sont frequentes : ce que j'ay dit de l'Eglise primitive 
en fait foy, etla raison y est toute claire. Il y a plus, si la partie 
communiée recherchoit elle-mesme, le jour de la communion, 
le peché ne seroit que veniel et tres-leger, à cause d'un peu d'ir- 
reverence qui interviendroit; mais ne recherchant pas, ains (4) 
correspondant, c'est grand merite, et la grace de la communion 
s'en accroist , tant s'en faut qu'elle s'en amoindrisse. 


DEMANDE XX. — Si, pour la paix de la famille, on peut se priver quelquesfois 
de la communion? 


Exemple remarquable à ce subjet. 


Quand vous pouvez communier sans troubler vos deux supe- 
rieurs, faites-le selon l'advis de vos confesseurs; quand vous 


(4) Mais. 

craignez de les troubler, contentez-vous de communier d'esprit ; 
et croyez-moy, cette mortification spirituelle, cette privation de 
Dieu aggreera extremement à Dieu, et vous le mettra bien advant 
dans le cœur. Il faut quelquesfois reculer pour mieux sauter : je 
veux dire que pour un peu Dieu sera servy, si, pour regaigner 
l'esprit de ces deux superieurs qu'il vous a establys, vous souf- 
frez la privation de la communion reelle; et ce me sera une bien 
grande consolation, si je scays que ces ordres que je vous donne 
ne mettent point vostre cœur eu inquietude. 

Croyez-moy, cette resignation, cette abnegation vous sera 
extremement utile : vous pourrez neantmoins gaigner des occa- 
sions secrettes pour communier; car, pouveu que vous deferiez 
et compatissiez aux volontez de ces deux personnages, et que 
vous ne les mettiez point en impatience, je ne vous donne point 
d'autre regle de vos communions que celles que vos confesseurs 
vous diront : car ils voient l'estat de vostre interieur, et peuvent 
cognoistre ce qui est requis pour vostre bien. 

Je respons de mesme pour vostre fille : laissez-luy la tres- 
saincte communion jusqu'à Pasques, puisqu'elle ne la peut rece- 
voir sans offenser son bon pere, avant ce tems-là. Dieu rescom- 
pensera cette attente. 

Vous estes, à ce que je voy, au vray estat de la resignation 
et indifference, puisque vous ne pouvez pas servir Dieu à vostre 
volonté. 

Je cognois une dame des plus grandes ames que j'aye jamais 
rencontrées, laquelle a demeuré long-tems en telle subjection 
sous les humeurs de son mary, qu'au plus fort de ses devotions 
et ardeurs il falloit qu'elle portast sa gorge ouverte, et qu'elle 
fust chargée de vanitez à l'exterieur, et qu'elle ne communiast 
jamais, sinon que ce fust à Pasques, qu'en secret, et à l'insceu 
de tout le monde ; autrement elle eust excité mille tempestes en 
sa maison : et par ce chemin elle est arrivée bien haut, comme 
je sçay, pour avoir esté son pere de confession bien souvent. 


DEMANDE XXI. — Si les imperfections peuvent empescher la frequente 

communion , et quelles? 

Encore que plusieurs imperfections et mauvaises inclinations 
de tems en tems vous surprennent, ne laissez pas de faire la 
communion le jeudy et les festes sur semaine, et le mardy du 
caresme; mais cela n'en doubtez plus, ains employez vostre cœur 
à estre bien fidelle en l'exercice de la pauvreté parmy les richesses, 
de la douceur et tranquillité parmy les tracas, et de la resigna- 


ADVIS ET RESOLUTIONS POUR LA COMMUNION. $69 


tion du cœur et de tout ce qui vous doit arriver, en la providence 
de Dieu. Qu'est-ce qui vous peut manquer ayant Dieu? 


Demande XXII. — Si [a communion d'un mois doit empescher un plus 
frequent usage de la confession? 

Quant à l'usage des sacremens, vous ne devez nullement lais- 
ser escouler aucun mois que vous ne communiiez, et mesme 
dedans quelque tems, selon les progrez que vous aurez fails au 
service de Dieu, et selon l'advis de vos peres spirituels, vous 
pourrez vous communier plus souvent. Mais quant à la confes- 
sion, je vous conseileray bien de la frequenter encore plus, 
principalement s'il vous arrivoit quelque imperfection de laquelle 
vostre conscience fust affligée, comme il en arrive bien souvent 
au commencement de la vie spirituelle. Neantmoins, si vous 
n'avez pas la commodité requise pour vous confesser, la contri- 
tion et repentance suppleera. 


DEMANDE XXIII. — A qui l'on doit se rapporter suivant le desir 
de la frequente communion ? 
Quant à la saincte communion, j'approuve que vous continuiez 
à la desirer fort frequente, pourveu que ce soit avec la sousmis- 
sion que vous devez avoir à vostre confesseur, qui void l'estat 
present de vostre ame, et est si digne personnage. 


DgMANbE XXIV. — Quelle raison on peut rendre du frequent usage 

de lu communion? 

Laissez philosopher les autres sur le subjet que vous avez de 
communier; car il suffit pour vostre conscience, que vous et moy 
sçachions que cette diligence de revoir et de reparer souvent 
vostre ame, est grandement requise pour la conservation d'icelle. 
Si vous en voulez rendre compte à quelqu'une, vous luy pourrez 
bien dire que vous avez besoin de manger si souvent cette di- 
vine viande, parce que vous estes fort foible, et que, sans ce 
renforcement, vostre esprit se dissiperoit aysement. Cependant, 
continuez à bien serrer ce cher Sauveur sur vostre poicirine; ` 
faites qu'il soit le beau et suave boucquet de vostre cœur, en 
sorte que quiconque vous approche sente que vous en estes par- 
fumée, et cognoisse que vostre odeur est l'odeur de la myrrhe. 


DEMANDE XXV. — Ce qui peut consoler en la privation 
ou deluy de la communion? 


Conduisez-vous en la communion au gré de vostre confesseur, 
car il luy faut donner cette satisfaction; et vous ne 'perdrez rien 

pour cela, car ce que vous n'aurez pas par la reception du sacre- 
ment, vous le rencontrerez en la sousmission et obeyssance. 


DEMANDE XXVI. — Quelle intention on doit avoir en la saincte communion? 


Tenez-vous dans le train de la communion que nous vous 
dymes, et dressez vostre intention à l'unyon de vostre cœur tout 
ensemble; puis ne vous amusez pas à penser quelles sont les 
pensées de vostre esprit pour cela, puisque de toutes les pensées 
il n'y en a point qui soit vostre pensée, que celle que delibere- 
ment et volontairement vous avez acceptée , qui est de faire la 
communion pour l'unyon, et comme une unyon de vostre cour 
à celuy de l'espoux. 


Demande XXVII. — Si l'on doit porter quelque emulation à celles 
qui communient plus souvent ? 


Que celles qui communient plus souvent n'estiment pas moins 
les autres qu'elles, puisqu'on s'approche maintesfois plus de 
Nostre-Seigneur en se retirant avec humilité, qu'en s'en appro- 
chant selon nostre goust propre; et que celles qui ne commu- 
nient pas si souvent ne se laissent pas emporter à la vaine emu- 
lation. 


DEMANDE XXVIII. — Ce que l'on doit croire de la tres-sainete communion, 
et les sentimens de respect qu'on y doit avoir? 

Qui reçoit la tres-saincte communion, il reçoit Jesus-Christ 
vivant, C'est.pourquoy son corps, son ame et sa divinité sont en 
ce divin sacrement; et d'autant que sa divinité est celle-là mesme 
du Pere et du Sainct-Esprit, qui ne sont qu'un seul Dieu avec 
luy, qui reçoit la tres-saincte Eucharistie reçoit le corps du Fils 
de Dieu, et par consequent la saincte Trinité. 

Mais neantmoins ce divin sacrement est principalement insti- 
tué, affin que nous recevions le corps et sang de nostre Sauveu” 
avec sa vie vivifiante, comme les habillemens couvrent princi- 
palement le corps de l'homme; mais parce que l'ame est unye 
au corps, ils couvrent par consequent l'ame, l'entendement, la 
memoire, et la volonté. Allez bien simplement en cette creance, 
et saluez souvent le cœur de ce divin Sauveur, qui, pour vous 
tesmoigner son amour, s'est voulu couvrir des apparences du 
pain, affin de demeurer tres-familierement et tres-intimement en 
nous et pres de nostre cœur. 

Voyez en esprit les saincts anges qui environnent ce tres- 
sainct sacrement pour l'adorer, et en cette saincte octave res- 

pandent plus abondamment des inspirations sacrées sur ceux 
qui, avec humilité, reverence et amour, s'en approchent. 

Ces divins esprits vous apprendront comme vous ferez pour 
bien celebrer ces jours solemnels, et surtout l'amour interieur 
qui vous fera cognoistre combien est grand l'amour de nostre 
Dieu, qui, pour se rendre plus nostre, & voulu se donner en 
viande, pour santé spirituelle de nos cœurs, affin que, les nour- 
rissant, ils fussent plus parfaicts. 


DEMANDE XXIX. — Quelles sont les preparations requises 
à la saincte communion? 

Puisque le seul deffaut de preparation est la cause pour la- 
quelle, recevant si souvent les sacremens de Penitence et de 
l'Eucharistie, nous ne recevons pas tousjours les graces qu'ils 
ont accoustumé de produire dans les ames qui sont bien pre- 
parées, il importe de sçavoir comment il se faut preparer pour 
bien recevoir ces deux sacremens. 


DgMANDE XXX. — Quelle doit estre la pureté d'intention, et ses marques? 


La premiere preparation est la pureté d'intention ; la seconde, 
l'attention; et la troisiesme , l'humilité. 

La pureté d'intention est totalement necessaire, non-seule- 
ment à la reception des sacremens, mais encore en tout ce que 
nous faysons. Or, l'intention est pure lorsque nous recevons les 
sacremens, ou faysons quelque autre chose, quelle qu'elle soit , 
pour nous unyr à Dieu, et pour luy estre aggreables, sans aucun 
meslange de propre interest. 

La marque de cecy est, si, desirant communier, l'on ne le 
permet pas, ou si apres la communion, ne sentant pas de.conso- 
lation, vous ne laissez pas de demeurer en paix; car l'inquie- 
tude de n'avoir pas communié, ou de n'avoir pas eu de consola- 
lion en la communion, est une marque que vostre intention 
estoit impure, et que vous ne recherchiez pas de vous unyr à 
Dieu, mais aux consolations, puisque vostre unyon avec Dieu se 
doit faire sous la vertu de l'obeyssance. 


Demande XXXI. — Quelle doit estre l'attention? 


La deuxiesme preparation, c'est l'attention, qui est requise, 
tant pour la grandeur de l’œuvre, comme pour ce que chaque 
sacrement demande de nous : ainsi, allant à la confession, nous 
y devons porter un cœur amoureusement douloureux , et à la 
saincte communion, il faut y porter un cœur ardemment amou- 
reux. 

DEMANDE XXXII. — Quelle doit estre l'humilité ? 


La troisiesme preparation, c'est l'humilité, vertu tout-à-fait 
necessaire pour recevoir abondamment les graces qui descoulent 
par les canaux des sacremens, parce que les eaux coulent bien 
plus fortement et promptement, quand les canaux sont posez en 
des lieux penchans et tendant en bas. 


DgMANDE XXXIII. — Quel doit estre l'abandonnement 
à la volonté de Dieu? 

Une quatriesme preparation, c'est l'abandonnement total à la 
volonté de Dieu, sousmettant sans reserve nostre volonté et toutes 
nos affections à sa domination : je dy sans reserve, parce que 
l'amour-propre se reserve tousjours quelque chose. Les per- 
sonnes spirituelles, par exemple, allant à la communion, se 
reservent la volonté d'avoir des vertus : les unes la prudence, 
pour sçavoir vivre honorablement ; les autres un grand courage, 
pour faire des œuvres excellentes pour son service; d'autres, 
l'humilité, si necessaire pour donner le bon exemple; les autres, 
des consolations à l'orayson; mais de simplicité, de douceur de 
cœur, de vraye humilité de cœur, qui font aymer la propre 
abjection, ou de vraye mortification, point de nouvelles. 

Le vray moyen donc de faire cette unyon est que, Nostre-Sei- 
gneur se donnant tout à nous, nous nous donnions aussi recipro- 
quement tout à luy, affin de pouvoir dire veritablement : Jene vy 
plus moy, mais c'est Jesus-Christ qui vit en moy. 


DEMANDE XXXIV. — Quel doit estre le denuëment du cœur à cet effect? 


La cinquiesme preparation est de vuider son cœur de toutes 
choses, affin que Nostre-Seigneur le remplisse de tout luy-mesme, 
une seule communion bien faite estant capable de nous rendre 
saincts et parfaicts. La cause pourquoy nous ne recevons point 
cette grace de sanctification, n'est autre chose, sinon que nous 
ne laissons pas regner Nostre-Seigneur en nous, comme sa bonté 
le desire. Il vient en nous, ce bien-aymé de nos ames, et il treuve 
nos cœurs tout pleins de desirs, d'affaires et de petites volontez, 
qui l'empeschent de s'en rendre le maistre et le gouverneur. 

Le cœur est vuide, à la verité, absolument parlant, parce que 
l'on a rejetté et detesté le peché mortel et toutes sortes d'affec- 
tions mauvaises; mais tous les coings et recoings de nos cœurs 
sont pleins de mille choses indignes de paroistre en la presence 
de ce Roy souverain, qui luy lient les mains, et l'empeschent de 

nous departir les biens et les graces que sa bonté avoit desir de 
nous faire, s'il nous eust trouvez preparez. 


DEwaNpE XXXV. — Quelles fins et intentions peut-on avoir, 
principalement en la communion? 

L'on peut communier pour diverses fins. 

1. Pour demander à Dieu la delivrance de quelque tentation 
ou affliction, soit pour nous, soit pour nos amys. 

2. Pour demander quelque vertu, sous cette condition de nous 
unyr par ce moyen plus parfaictement à Dieu, quoyque d'ordi- 
naire l'affliction le fasse plus efficacement, parce que l'on se res- 
souvient plus souvent de Dieu, et qu'il est meilleur pour nous de 
produire les actes des vertus que de les avoir en habitude, la 
respugnance qu'on ressent à les prattiquer servant davantage à 
nous humilier, et que l'humilité vaut mieux que tout cela. 


DEMANDE XXXVI. — Quelles sont les marques qu'on profite 
de la communion ? 

La marque qu'on profite de la reception des sacremens, est si 
l'on advance par les vertus qui leur sont propres : comme si, de 
la confession on tire l'amour de sa propre abjection et l'humilité, 
parce que la mesure de l'humilité est la bonne marque de nostre 
advancement, car quiconque s'humilie, sera exalté : estre exalté, 
c'est estre advancé; si, par la saincte communion, l'on devient 
plus douce, puisque la vertu de ce divin sacrement, qui est tout 
doux, tout suave, et tout miel, est la douceur. Mais si, au con- 
traire, vous ne devenez pas plus humble ni plus douce, vous 
meritez qu'on vous leve le pain, puisque vous ne voulez pas 
travailler (Entret. 18). 


ENCOURAGEMENT A LA SAINCTE COMMUNION. 


(Voyez Introduction, 2* part., ch. 20 et 21.) 

EXERCICE 
DE LA PREPARATION A LA SAINCTE COMMUNION 
PAR LE BON ESTAT DES TROIS PUISSANCES DE L'AME, 


QUI CONSISTE EN LA PURGATION DE CERTAINES CHOSES, 


ET EN L'ORNEMENT DE QUELQUES AUTRES, 


—Q 


$ I. — Preparation de l'entendement. 


1. PURGER l'entendement de toute curiosité, comment le vray 
corps de nostre Sauveur avec son sang, son ame et sa divinité 
sont tout entiers en la saincte hostie, et tout en ses parties ; qu'il 
soit un vray corps, et en mesme tems au ciel et.en la terre, en 
tant de lieux et d'hosties, sur tant d'autels, et en tant de bouches. 

Qui sçayt comment Dieu crea le monde, nostre ame, et la mit 
dans nostre corps? De mesme de ce mystere adorable : il suffit 
qu'il l’a peu, et qu'il l'a fait; c'est à nous de le croire. 

La manne tomboit de nuict, non de jour; personne ne sçavoit 
comme elle se faysoit ; le matin on la voyoit toute faite et des- 
cendue. Voyons ainsi la manne eucharistique sur nos autels et 
dans nos poictrines. 

S'il nous vient quelque doubte ou tentation là-dessus, n'y res- 
pondons que par le mespris et l'ebomination , sans aucune subti- 
lité, ny raysonnement, mais en nous humiliant sous la puissance 
de Dieu, disant de cœur et de bouche : 


Eslevation. 


O saincte et immense toute-puissance de mon Dieu, mon en- 
tendement vous adore, trop honnoré de vous recognoistre et de 
vous faire l'hommage de son obeyssance et sousmission ! O que 
vous estes incomprehensible, et que je suy joyeuse de ce que 
vous l'estes! Non, je ne voudrois pas vous pouvoir comprendre, 
car vous seriez petit, si une chetive capacité vous comprenoit. 
Hé quoy! petit mouscheron, nourry parmy la pourriture de ma 
chair, voulez-vous brusler vos aisles à cet immense feu de la 
puissance divine, laquelle consumeroit et devoreroit les seraphins, 
s'ils se fourroient à telle curiosité? Non, petit papillon, il vous 

appartient d’adorer et abysmer, et non pas de sonder la profon- 
deur de ce mystere. Arriere , Satan! souviens-toy, mal-heureux, 
que ton outrecuidance de vouloir voler trop haut t'a precipité en 
enfer. Je m'empescheray de faire un tel saut, moyennant la 
grace de mon Dieu. Tu trompas ainsi la pauvre Eve, luy voulant 
apprendre à sçavoir autant que Dieu; mais tu ne m'attraperas 
pas, car je veux croire et ne rien scavoir. 


Parer l'entendement de considerations sainctes, non de la 
maniere que Nostre-Seigneur y est. Les Israëlites ne deman- 
derent pas comment la manne se faysoit, mais ce que c'estoit : 
Man-hu, qu'est-ce cy? Considerez donc que c'est le vray corps 
de Nostre-Seigneur, son sang, son ame, sa divinité ; qu'il s'unyt 
à nous par la communion la plus intime qui se puisse concevoir 
merveilleuse et pleine d'amour. 


Eslevation. 


Peu m'importe, ô mon Dieu, que je sçache comment vous 
venez à moy en ce divin sacrement : il suffit que je croye tres- 
certainement que c'est vous-mesme, vostre vray corps, vostre 
vray sang , vostre ame, et vostre divinité; que c'est le mystere 
de la plus intime unyon et communication que vostre amour a 
peu inventer pour vous unyr à nous, et nous communiquer les 
plus precieux dons de vostre divin amour. Je le croy ainsi, Ô 
mon tres-cher Sauveur. En cette disposition, venez, unissez-vous 
à moi, et prenez possession de mon cœur. 


$ IT. — Preparation de la memoire, 


La purger de la souvenance des choses perissables de la terre 
et des affections mondaines. Figure de cecy dans la manne, qui 
ne tomboit que dans le desert, loin des villes et des bourgades. 
On retroussoit les habits, mangeant l'agneau paschal, affin que 
rien ne flottast sur la terre. Abraham laissa l'asne et les serviteurs 
au bas de la montagne; c'est-à-dire, qu'il faut mettre bas toutes 
les pensées des choses temporelles jusques apres la saincte com- 
munion, pour ne penser qu'aux bienfaicts de Dieu, comme la 
creation , la conservation, et la passion , selon l'institution de ce 
divin sacrement. 

Eslevation. 

Arriere donc toutes les pensées de la terre! ma plus grande 
application, divin Sauveur de mon ame , est de vous recevoir, 
et de me ressouvenir de vos bienfaicts, surtout de celuy de ma 

redemption, en memoire duquel vous m'avez laissé le mesme 
corps en ce sacrement, qui souffrit pour nous sur la croix , affin 
qu'en le recevant, je me ressouvinsse dela sanglante journée en 
laquelle, par son amere passion, il nous deslivra dela damnation. 

C'est en cette disposition, ô mon tres-cher Sauveur, que je de- 
sire vous recevoir maintenant, et vous tesmolgner recognoissance 
de cet inestimable bienfaict. 


§ III. — Preparation de la volonté. 


La purger des affections desreglées, mesme des choses bonnes. 
Les affections sont les pieds de l'ame, qui la portent partout où 
elle va : c'est s'en purger que de n'en avoir plus pour les choses 
de la terre. 

En figure de cecy, les Israëlites mangeoient l'agneau paschal 
avec des souliers aux pieds. Et Nostre-Seigneur les lave aux Apos- 
tres avant l'institution de ce divin sacrement, pour marquer que 
les affections doivent estre tres-pures en s'en approchant. 

L'on ne cueilloit la manne qu'à la fraisclieur et avant le lever 
du soleil, pour dire que les ardeurs des affections naturelles em- 
peschent qu'on ne recueille les fruicts de cette manue celeste, 
et qu'on n'y doit venir qu'avec une volonté fraische, et non es- 
chauffée d'autre desir que d'en profiter. Pay desiré, dit Nostre- 
Seigneur, d'un ardent desir de manger cette pasque avec vous. 
Voilà nostre resgle, et le modele que nous devons imiter. 


Eslevation. 


O divine manne! qui renfermez les delices du corps et du sang 
de mon Sauveur Jesus-Christ, c'est vous seule que je desire et 
que je souhaitte ardemment de recevoir aujourd huy. Rendez- 
moy ameres toutes les delices des sens et les autres playsirs 
de la vie. Faites que les desirs de mon cœur et les affections 
de ma volonté ne soient jamais que pour vous, et que jamais 
elle ne gouste aussi d'autres delices que celles de vostre divin 
amour. Monstrez-vous à moy, ô le souverain bien-aymé de 
mon ame! et que tout autre bien me soit à jamais à desgoust. 


ADVIS SUR L'USAGE DE CES PRATTIQUES. 


1. Si la tentation de la curiosité ne vous inquieste pas, ne luy 
ouvrez pas la porte; mais joüyssez avec humilité et actions de 
graces de la simplicité de la foy. 

2. Si elle vous importune, resistez-y courtement par forme de 

simple rejet et detestation, à l'exemple de: Nostre-Seigneur : 
Arriere, Satan, tu ne tenteras pas le Seigneur ton Dieu. 

3. Sila tentation continue, ne laissez pas de communier. 

4. Fuyr la curiosité aux autres moindres choses. Arretez-vous 
à la seule cognoissance de Nostre-Seigneur Jesus-Christ crucifié. 

5. Quant à la consideration, dés le jour precedent, à l'orayson 
et à l'examen, dressez vostre pensée vers Nostre-Seigneur en 
ce divin sacrement. 

6. Usez de quelques eslans et pensées affectives à ce subjet. 

7. Appliquez mesme l'orayson mentale au mesme subjet , con- 
siderant Nostre-Seigneur vous y presentant les mesmes bien- 
faicts, ou vous donnant les mesmes enseignemens qu'il a donnez 
aux autres, et ainsi des autres mysteres. 

8. Ressouvenez-vous des plus signalez bienfaicls receus de 
Nostre-Seigneur au jour de la communion. 

9. Employez mesme l'imagination pour vous exciter à la devo- 
tion vers le divin Sauveur qui se donne à vous, soit vous repre- 
sentant les caresses de Nostre-Dame et de S. Joseph. en portant 
ce divin enfant en son enfance, et les gousts et consolations ex- 
traordinaires qu'ils ressentoient en le baysant, le caressant : 
comme aussi les douceurs que ressentit Nostre-Dame, lorsqu'elle 
le congeut à la parolle de l'ange, par l'operation du Sainct-Esprit. 

Voicy l'usago de tous ces advis. 


Eslevation. 


O sacré pain de vie! comme je viens à vous en la simplicité 
de ma foy, pour me nourrir et me substanter de vostre precieuse 
chair, donnez-vous aussi à moy en la douceur et en la plenitude 
de vostre amour. Que toute autre cognoissance des choses creées 
perisse en mon esprit, à l'aspect et à la lumiere de vos veritez. 
Que toute ma science et ma cognoissance soit de vous cognoistre , 
à Jésus crucifié pour mon amour, dont vous me laissez un par- 
faict memorial en ce sacrement! | 

Quand sera-ce, ô mon âme! qu'ainsi qu'un cerf alteré, tu 
estancheras les ardeurs de ta soif dans les sourcessacrées de ton 
Sauveur! Ah! quand viendray-je, et quand me presenteray-je 
devant luy? Ce n'est plus chez le pharisien que je vous cherche- 
ray avec la Magdelene, ny à l'entour du sepulchre, mais dans 
vostre mayson , ô mon Dieu! sur cet autel et dans vostre taber- 
nacle. Je sçay bien que j'en suis indigne, ô mon Dieu! mais, 
comme un autre prodigue, je retourne à vous, et vous demande 
misericorde et la grace de rentrer à vostre service. 


TIT 31 

J'advoue, avec la Cananée, que je ne merite pas le pain entier 
qui est preparé aux enfans, mais les petites miettes qui tombent 
de vostre saincte table, pourla nourriture et la gueryson de toutes 
les miseres de mon ame. 

Mais qui suy-je, et qui estes-vous , ô mon Dieu! qui venez à 
moy? et d’où me vient ce bonheur, que vous ne refusiez point 
d'habiter dans mon ame pecheresse? Venez donc, à la bonne 
heure, ô divin Espoux de mon ame! baysez-moy, puisque vous le 
voulez, du sacré bayser de vostre bouche, et suppleez par l'exces 
de vostre bonté à toutes mes indignitez et miseres. Que ce soit 
le sacré gage de l'intime unyon et de la liayson indissoluble 
que vous voulez faire avec mon ame. 


Pour le tems d'apres la communion. 


Le tems le plus precieux, et qui doit estre le mieux mesnagé, 
est celuy d'apres la communion. C'est alors qu'il faut reveiller et 
reiterer les actes d'une vive foy, d'une profonde adoration et 
respect en la presence reelle de Nostre-Seigneur Jesus-Christ en 
nous ; c'est pour lors qu'il faut exciter et convier toutes les puis- 
sances de nostre ame à luy venir faire hommage, et, par mille 
sainctes affections, luy tesmoigner nostre recognoissance et 
amour, tantost par la crainte de le contrister et l'esloigner de 
nous, tantost par les tesmoignages de confiance, de joye, et de 
jubilation interieure d'amour, par la suavité et les gousts inte- 
rieurs de sa divine presence, d'actions de graces, de resolutions 
de le servir, et protestations d'une inviolable fidellité. 


Eslevation. 


C'est donc vous, mon Seigneur et mon Dieu ! qui vous treuvez 
present dans mon ame, comme je l'ay creu. Ah! je le ressens 
maintenant. C'est vous, Ô divin Jesus, qui estes le roy de gloire, 
et le Fils du Pere eternel, qui habitez au milieu de moy, sur 
mon cœur et dans ma poictrine. Hé! de grace, Seigneur, ne 
vous en separez jamais, mais demeurez tousjours avec moy; car, 
helas! il se fait tard, et l'heure de mon depart s'approche. Ah! 
je ne craindray pas tous les maux qui peuvent m'accueillir, puis- 
que vous estes avec moy ; au contraire, j'ay tout subjet de joye, 
et de croire que c'est maintenant que le Pere eternel m'aymera, 
puisque c'est son Fils bien-aymé qui habite en moy. C'est luy qui 
m'a fait cette joye, et quiconque l'entendra s'en resjouyra avec 
moy. Faites-le donc, anges bien-heureux! qui estes tousjours 
presens, et dans un profond respect, autour de ce divin sacre- 

ment. C'est maintenant que je dy, avec la divine espouse, que 
mon bien-aymé est à moy. et que je suy toute sienne; car il 
repose sur mon cour, et au milieu de ma poictrine. O Pere de 
misericorde! parce que vous m'avez fait cette grace de me don- 
ner vostre propre Fils, je vous benyrai de benedictions immor- 
telles, et multiplieray vos loüanges comme les estoiles du firma- 
ment. Il est trop juste, Seigneur, que vous soyez mon Dieu, et 
que je vous serve, puisque vous m'avez donné un pain si deli- 
cieux, pour ma nourriture ; el la pierre de mon cœur, cy-devant 
endurcie, sera vostre maison, et je vous beniray et loueray eter- 
nellement. 


Je n'ay rien dit du nettoyement de la conscience, qui se fait 
par la confession, parce que chascun sçayt qu'il le faut faire, ou le 
soir auparavant, ou le matin du lendemain, et tousjours avec soin 
et humilité. 

Au reste, parce que le plus grand moyen de profiter en la vie 
spirituelle, c'est la devote confession, je vous la recommande. 
Prenez garde pourtant que ce ne soit jamais par maniere d'ac- 
quit, ou par coustume , mais tousjours pour glorifier Dieu, vous 
unyr à luy, et prendre force pour supporter les tentations et 
afflictions, qui ne manqueront jamais en cette vie. 


ASPIRATIONS A LA SAINCTE COMMUNION. 


O saincte et glorieuse vie, c'est en la communion du corps et 
du sang de mon divin Sauveur que je treuve des gages de ton 
eternité bien-heureuse. Faites, à mon tres-cher Sauveur, que 
dés maintenant et à l'heure de mon depart de cette vie, vous 
me serviez de soutien et de viatique pour me rejoindre insepara- 
blement à vous, et que vous y soyez à jamais ma vraye vie. 


Aspiration devote au Sainct-Sacrement de l'autel, et à la vision bien-heureuse 
dont il est le gage. 

Dans le ciel, ah! mon Dieu, quelle faveur! vostre divinité 
s'unyra elle- mesme à nostre entendement, sans entremise d'es- 
pece ny de representation quelconque; mais elle s'appliquera et 
joindra elle-mesme d'une unyon si parfaicte, que cette intime 
presence tiendra lieu de representation et d'espece. O vray Dieu! 
quelle suavité à l'entendement humain d'estre à jamais uny à 
son souverain object, recevant, non sa representation, mais la 
propre essence de sa divine verité et majesté! 

C'est là, ô mon Dieu, que vostre bonté paternelle ne se con- 
lente pas de faire recevoir sa propre substance en nostre enten- 
dement, c'est-à-dire de nous faire voir sa divinité; mais, par un 
abysme de vostre douceur, vous appliquerez vous-mesme vostre 
substance divine à nostre esprit, affin que nous l'entendions, 
non pas en espece ou representation, mais en elle-mesme et par 
elle-mesme, en sorte que vostre substance paternelle et eter- 
nelle serve d'espece aussi bien que d'object à nostre entendement. 

Bonheur infiny, qui ne nous a pas seulement esté promis en 
lautre vie, mais donl nous avons des arrhes au tres-sainct 
Sacrement de l'Eucharistie, en ce festin perpetuel de la grace 
divine; car c'est là où nous recevons le sang du Sauveur en sa 
chair, et sa chair en son sang; son sang nous estant appliqué 
par sa chair, sa substance par sa substance à nostre propre 
bouche corporelle, affin que nous sachions qu'ainsi il nous ap- 
pliquera son essence divine au festin eternel de la gloire. Il est 
vray qu'icy-bas cette faveur nous est faite reellement, mais à 
couvert, sous les especes ou apparences sacramentelles; là où au 
ciel. la Divinité se donnera à descouvert, et nous la verrons face 
à face, comme elle est. Ainsi soit-il. 


Esluns ou saillies de l'amour de bienveillance vers Nostre-Seigneur 
apres la saincte communion. 


Que vous rendray-je, ô Seigneur, pour toutes les faveurs dont 
vous comblez mon ame maintenant? Je vous ay dit : Seigneur, 
vous estes mon Dieu, qui, tout plein de vostre infinie bonté, 
ue pouvez avoir indigence, ny de mes biens, ny de chose quel- 
conque; mais si, par imagination de chose impossible, je pouvois 
penser que vous eussiez besoin de quelque bien, je ne cesserois 
jamais de vous le souhaitter au peril de ma vie, de mon estre, 
ct de tout ce qui est au monde. 

Que si, estant ce que vous estes. et que vous ne pouvez jamais 
cesser d'estre, il estoit possible que vous reçussiez quelque ac- 
croissement de bien, ô bon Dieu! quel desir aurois-je que vous 
l'eussiez! Alors, ô Seigneur eternel! je voudrois voir convertir 
mon cœur en souhaits, et ma vie en souspirs, pour vous desirer 
ce bien-là. Ah! mais pourtant, ó le sacré bien-aymé de mon 
ame! je ne desire pas de pouvoir desirer aucun bien à vostre 
majesté; au contraire, je me complays de tout mon cœur en ce 
supreme degré de honté que vous avez. auquel, ny par desir, 
ny mesme par pensée, on ne peut rien adjouster : mais si ce desir 
estoit possible, à divinité infinie, ô infinité divine, mon ame 

voudroit estre ce desir, et n'estre rien autre que cela, tant elle 
desireroit de desirer pour vous ce qu'elle se complaist infiniment 
de ne pouvoir pas desirer, puisque l'impuissance de faire ce 
desir provient de l'infinie infinité de vostre perfection, qui sur- 
passe tout souhait et toute pensée. 

Hé! que j'ayme cherement l'impossibilité de vous pouvoir 
desirer aucun bien, ô mon Dieu! puisqu'elle provient de l'in- 
comprehensible immensité de vostre abondance, laquelle est si 
souverainement infinie, que s’il se treuvoit un desir infiny, il 
seroit infiniment assouvy par l'infinité de vostre bonté, qui se 
convertiroit en une infinie complaysance. 


Pensées Lres-devotes pour la communion, ou recueillement interieur aupres 
de Nostre-Seigneur present. 

O Dieu, permettez-moy, à limitation d'un de vos tres-chers 
amans, que je vous die : Où vous allois-je cherchant, beauté 
tres-infinye? Je vous cherchois dehors, et vous estiez au milieu 
de mon cœur. 

Imaginez-vous, ô mon ame, la tres-saincte Vierge Nostre- 
Dame : lorsqu'elle eut conceu le Fils de Dieu, son unique amour, 
l'ame de cette mere bien-aymée se ramassa toute, sans doute, 
autour de cet enfant bien-aymé; et parce que ce divin amy 
estoit au milieu de ses entrailles sacrées, toutes les facultez de son 
ame se retirerent en elle-mesme , comme de sainctes avettes (1) 
dedans la ruche en laquelle estoit leur miel; et à mesure que 
la divine grandeur s'estoit, par maniere de dire, retrecie et 
raccourcie dedans son ventre virginal, son ame aggrandissoit et 
magnifioit les loüanges de cette infinie debonnaireté, et son 
esprit tressailloit de contentement dedans son corps, comme 
celuy de saint Jean dedans celuy de sa mere, autour de son Dieu 
qu'il sentoit. Elle ne langoit point ny ses pensées, ny ses affec- 
tions hors d'elle-mesme, puisque son thresor, ses amours et ses 
delices estoient au milieu de ses entrailles sacrées. 


Advis ou reflexion. 


Or, ce mesme contentement peut estre prattiqué par imitation 
entre ceux qui, ayant communié, sentent par la certitude de la 
foy ce que ny la chair, ny le sang ,. mais le Pere celeste leur a 
relevé, que.leur Sauveur est en corps et en ame present d'une 
ires-reelle presence à leur corps et à leur ame par ce tres-ado- 
rable sacrement. Car, comme la mere perle, ayant recu les gouttes 

de la fraische rosée du matin, se resserre, non-seulement pour 
les conserver pures de tout meslange qui s'en pourroit faire avec 
les eaux de la mer, mais aussi pour l'ayse qu'elle ressent d'apper- 
cevoir l'aggreable fraischeur de ce germe que le cielluy envoie; 
ainsi arrive-t-il à plusieurs saincts et devots fidelles, lesquels, 
ayant receu ce divin sacrement, qui contient la rosée de toutes 
benedictions celestes, leur ame se resserre, et toutes leurs fa- 
cultez se recueillent, non-seulement pour adorer ce Roy souve- 
rain, nouvellement present d'une presence admirable à leurs 
entrailles, mais pour l'incroyable consolation et le rafraischis- 
sement spirituel qu'ils regoivent, de sentir par la foy ce germe 
divin de l'immortalité en leur interieur. 

Et ce recueillement se fait par l'amour, qui, sentant la presence 
du bien-aymé par les attraicts qu'il respand au milieu de leur 
cour, ramasse et rapporte toute l'ame vers luy par uue tres- 
aymable inclination, par un tres-doux contournement, et par 
un delicieux repli de toutes ses facultez du costé de ce bien- 
aymé, qui les attire à soy par la force de sa suavité, avec 
laquelle il lie et tire les cœurs, comme on tire les corps par les 
cordes et liens materiels. 


AUTRES EXERCICES DEVANT ET APRES LA COMMUNION. 


Meditation pour le commencement de chaque mois avant [a saincte Communion. 


Méttez-vous en la presence de Dieu : priez-le qu'il vous ins- 
pire. Imaginez-vous que vous estes une pauvre servante dc 
Nostre-Seigneur, et qu'il vous a mise en ce monde comme en sa 
maison. 

1* Demandez-luy avec humilité pourquoy il vous y a mise; et 
considerez que ce n'est pas pour aucun besoin qu'il eust de 
vous, mais affin d'exercer en vous sa liberalité et bonté; car 
c'est pour vous donner son paradis, et affin que vous le puissiez 
avoir, qu'il vous a donné l'entendement pour le cognoistre, lo 
memoire pour vous ressouvenir de luy, la volonté et le cœur 
pour l'aymer et le prochain aussi, l'imagination pour vous le 
representer et ses bienfaicts, tous vos sens pour le servir, les 
oreilles pour ouyr ses louanges, la langue pour le loüer, les veux 
pour contempler ses merveilles, et ainsi des autres. 

2* Considerez qu'estant creez à cette inlention, toutes actions 
contraires à cela doivent estre entierement esvitées; et celles qui 
ne servent de rien à cela, doivent estre mesprisées. 

3° Considerez quel malheur c'est au monde de voir que les 

hommes, pour la pluspart, ne pensent point à cela; mais il leur 
est advis qu'ils sont en ce monde pour bastir des maisons, agen- 
cer des jardins, avoir des vignes, amasser de l'or, et semblables 
choses transitoires. 

4° Faites reflexion sur vostre misere, qui a esté si grande 
quelque tems, que vous avez esté de ce nombre. 


AFFECTIONS ET ESLEVATIONS. 


Helas! Seigneur, que pensois-je, quand je ne pensois pas en 
vous? De quoy me ressouvenois-je, quand je vous avois oublié? 
Qu'aymois-je, quand je ne vous aymois pas? N'estois-je pas 
miserable de servir la vanité, au lieu de la verité? Helas! le 
monde, qui n'est fait que pour me servir, dominoit et maistri- 
soit mes affections. Je vous renonce, pensées vaines, souve- 
nances inutiles, amytiez infidelles, services perdus et miserables. 


Faites resolution de vacquer cy-apres plus fidellement à ce que Dieu 

desire de vous. 

Ah! Seigneur, vous serez cy-apres l'unique lumiere de mon 
entendement : vous serez l'objet de ma souvenance, qui ne 
S'occupera plus qu'à se representer la grandeur de vostre bonté 
si divinement exercée en mon endroict; vous serez les seules 
delices de mon cœur, et l'unique bien-aymé de mon ame; vous, 
mon Seigneur, qui, pour me faire un abregé de tous vos dons et 
liberalitez, vous renfermez et vous donnez à moy en cet ado- 
rable et tres-auguste sacrement. 


Application particuliere. 


Ah! Seigneur, j'ay telles et telles pensées, mais je m'en abs- 
tiendray cy-apres : j'ay trop de memoire des picques et injures, 
je la perdray dorenavant; mon cœur est encore attaché à telle et 
telle chose qui est inutile ou prejudiciable à vostre service et à 
la perfection de l'amour que je vous dois, je le retireray et de-- 
gageray absolument, moyennant vostre grace, affin qu'il soit 
pour jamais tout à vous. Faites-moy cette grace, ô mon Dieu! et 
pour preuve de ma fidellité, aggreez telle et telle prattique que 
je me propose en ce jour. 

Et puisque aujourd'huy je dois participer au calice de vos 
delices, que je participe aussi par recognoissance à celuy de vos 
amertumes, par l'acceptation volontaire des peines et contradic- 
tions que vous permettrez m'arriver, mesouvenant que personne 

ne sera couronné de roses, qu'il ne le soit premierement de vos 
espines. 


Choix du divin Amour en la saincte Communion. 


O amour elernel de mon Dieu! mon ame vous requiert et vous 
choisyt eternellement. He! venez, Esprit-Sainct, et enflammez 
mon cœur de vostre dilection. Ou aymer, ou mourir. Mourir et 
aymer soit ma vie : mourir à tout autre amour pour vivre à celuy 
de Jesus, affin que nous ne mourions point eternellement, mais 
que vivant en vostre amour eternel, ô divin Sauveur de nos ames, 
nous chantions eternellement : Vive Jesus, j'ayme Jesus, vive 
Jesus que j'ayme, j'ayme Jesus qui vit et regne és siecles des 
siecles. Amen. 


Eslans et affections tres-devotes vers Nostre-Seigneur, en qualité d'Agneau 
en la saincte Eucharistie. 

Je vous adore, o vray Agneau de Dieu, qui ostez les pechez du 
monde. O sainct et divin Agneau, que j'estois miserable sans 
vous! Helas! je ne suis revestu que de vostre layne, laquelle 
couvre ma misere devant la face de vostre Pere. En vostre pas- 
sion, Seigneur, vous avez esté fait comme une brebis que l'on 
tond. Mais qui est cette divine toison , sinon le merite, sinon les 
exemples, sinon les mysteres de la croix? Mais qu'est cette divine 
croix , sinon la belle quenouille de la saincte Espouse, à laquelle 
la layne de cet innocent Agneau est precieusement liée, ce me- 
rite, cet exemple, ce mystere? Ah! puissé-je filer continuelle- 
ment par considerations, aspirations et saincts exercices, et tirer 
par une saincte imitation dans le fuseau de mon cœur toute cette 
blanche et delicate layne, affin que le drap qui s'en fera, me 
couvre et me garde de confusion au jour de ma mort, et me 
deffende en cette vie des froydeurs de la neige, je veux dire de 
l'estat de la tepidité mortelle, si contraire à la ferveur de l'amour 
que vous desirez de moy, particulierement en ce divin sacrement. 


Sentimens d'humilité sur le retardement et la privation, pour quelque tems, 
de la saincte Communion. 

Ah! Seigneur, c'estavec un veritable sentiment de ma propre 
abjection que je demeure un peu en la posture de la Cananée. 
Oüy, Seigneur, je ne suis pas digne de manger le pain des enfans; 
je suis vrayment une chienne qui rechigne et mord le prochain 
sans subjet, par mes parolles d'impatience. Mais si les chiens ne 
mangent pas le pain entier, au moins ne leur refuse-t-on pas les 
miettes de la table de leur maistre : ainsi, ô mon maistre tres- 

debonnaire! je vous demande, sinon vostre digne corps, au 
moins les benedictions qu'il respand sur ceux qui en approchent 
par amour. 

C'est le sentiment que vous pourrez faire aux jours que vous 
deviez communier, et ne communierez pas. 


Eslans d'amour vers le Sainct Sacrement, en presence de cette sacrée humanité, 
dans le desir de la recevoir. 

O Jesus, ô tres-cher Sauveur de nos cœurs! puisque nous 
sommes tous les jours à vostre table, pour manger non-seule- 
ment vostre pain, mais vous-mesme, qui estes nostre pain 
vivant et sur-essentiel, faites que tous les jours nous fassions 
une bonne et parfaicte digestion de cette viande tres-parfaicte, 
et que nous vivions perpetuellement de vostre sacrée douceur, 
bonté et amour. Augmentez en mon tres-chetif cœur ce tres- 
desirable desir; mais aussi favorisez-le, s'il vous plaist, de 
quelque effect correspondant à ce desir. 

J'espere que vostre Sainct-Esprit me comblera un jour de son 
sainct amour; mais, en attendant cette grace, j'espereray perpe- 
tuellement, et feray place à ce feu sacré, vuidant mon cœur de 
moy-mesme, autant qu'il me sera possible. Ah! que je seray 
heureuse, si je puis changer ce moy-mesme à cet amour qui, me 
rendant plus une, me vuidera parfaictement de toute multiplicité, 
pour n'avoir au cœur que la souveraine unité de la tres-saincte 
Trinité, qui soit à jamais beniste aux siecles des siecles. Amen. 


Eslans d'amour d Nostre-Seigneur se donnant à nous en qualité de viande 
en lu Communion. 

O mon ame! que rendrons-nous à ce celeste Espoux, qui, pour 
s'unir plus intimement à nous, est venu jusqu'à cet excez d'a- 
mour, que de s'aneantir et se rendre viande pour nous, qui ne 
sommes que la pasture et la viande des vers? Je ne puis, Sei- 
gneur, mieux correspondre à cet amour, que de communier en 
vostre esprit, m'aneanlissant pour vous, et vous disant que vous 
me mangiez, que vous m'avaliez, que vous me digeriez et con- 
vertissiez en vous; affin que cessant d'estre moy-mesme , je ne 
sois plus que ce que vous voulez que je sois. 


Eslans à Nostre-Scigneur dans le desir destre uny à lui, et de le recevoir 
au Sainct-Sacrement de l'autel. 


O doux Jesus, mon Sauveur et mon Dieu, que je vous suis re- 
devable pour l'amour que vous me tesmoignez en ce divin sa- 
crement d'amour, oit vous vous rendez plus mien que je ne suis 

vostre, et que je ne suis mienne à moy-mesme. Ah! qui me fera 
la grace, pour une bonne fois, de vous serrer et coller sur ma poic- 
trine, et que je ne sois fait qu'une mesme chose avec vous? Oh! 
qu'à jamais Jesus soit en mon cœur, qu'il y vive et regne eter- 
nellement, que tousjóurs son sainct nom soit beny et celuy de 
sa saincte Mere qui nous a donné un tel Fils! Vive Jesus ! et que 
le monde meure, s'il ne veut vivre à Jesus, qui, pour nous 
donner la vraye vie, s'est livré à la mort pour nous. 


Saillie de l'ame fidelle, desireuse de s’unir à Nostre-Seigneur 
en la divine Communion. 

Jesus, tres-doux Sauveur de mon ame, venez à la bonne heure 
aujourd'huy reposer sur mon sein, comme un sacré faisceau de 
myrrhe, et y soyez comme un epitheme (1) souverain pourtous les 
tremoussemens de mon cœur. Pere eternel, je vous offre vostre 
cœur en vous presentant vostre Fils : veuillez en sa faveur re- 
cevoir tous les nostres; que son seul amour leur serve à jamais 
de rendez-vous general pour toutes consolations parmy les tra- 
verses et amertumes de cette vie. 


Affections devotes à Nostre-Seigneur exposé sur nos autels , durant l'octave, 
ou en quelque autre solemnité. 

Saincts anges et esprits bien-heureux , qui environnez ce tres- 
sainct Sacrement pour l'adorer, et qui, en cette saincte octave , 
respandez plus abondamment les inspirations sacrées sur ceux 
qui, avec reverence et amour, s'en approchent, apprenez-moy 
comment je feray pour bien celebrer ces jours solemnels , et sur- 
tout Pamoür' interieur qui me fasse cognoistre combien est grand 
l'amour de ce divin Sauveur qui, pour se rendre nostre, a voulu 
se donner en viande pour la santé spirituelle de nos cœurs, affin 
que, les nourrissant, ils fussent plus parfaicts. 

Hé! Seigneur, comment ne le suis-je pas, apres avoir tant de 
fois receu dans ma poictrine et tenu sur mon cœur un si divin 
epitheme? Helas! si j'avois mon cœur bien creux par humilité 
et bien abaissé par abjection, j'attirerois plus souvent ce sacré 
gage en moy, et il se.seroit caché dedans moy; car il est si 
amoureux de ces sainctes vertus, qu'il s'eslance amoureusement 
où il les void. 


Sentimens que doit avoir un prestre portant Nostre-Seigneur à la procession, 
ou apres l'avoir receu en la saincte Communion. 


O Dieu! si je mets en comparayson le grand-prestre de l'an- 
cienne loy, avec le bonheur que je possede maintenant; si je 


(1) Topique. 

considere ce riche pectoral qu'il portoit sur sa poictrine, orné 
de douze pierres precieuses , où se voyoient les noms des douze 
tribus des enfans d'Israël, puis-je pas estimer mon pectoral in- 
comparablement plus riche, quoy qu'il ne soit composé que 
d'une seule pierre, qui est la perle orientale que la mere-perle a 
conceue en ses cbastes entrailles de la precieuse rosée du ciel! 
O! puisse mon nom estre gravé à jamais dans le cœur sacré de 
mon Sauveur, avec celuy de tous les eslus! 

O mon ame! ne te glorifieras-tu pas maintenant d'estre cheva- 
lier de l'ordre de ton Dieu, portant sur ta poictrine ce mesme Fils 
qui vit eternellement en la sienne? Ah! qui me fera la gracé que 
mon cœur s'ouvre maintenant pour recevoir ce precieux Sauveur, 
comme fit autrefois celuy d'un de ses plus fidelles amans? Mais 
helas! je n'ai pas lecousteau qui luy fendit le sein; car il ne se 
fendit que par l'effort d'un puissant amour. C'est pourtant le plus 
grand de tous mes desirs, de posseder cet amour. 


Eslans d'amour , d'actions de graces et d'offrande à Nostre-Seigneur 
apres la saincte Communion. 


O Jesus! mon tres-cher Sauveur, qui m'avez nourry dés ma 
tendre jeunesse, mais plutost qui m'avez formé et receu, comme 
une aymable nourrice, entre les bras de vostre divine Providence 
dés l'instant de ma conception; c'est vous qui m'avez rendu 
vostre par le baptesme, et m'avez nourry tendrement selon le 
cœur et selon le corps par un amour incomprehensible, et qui, 
pour m'acquerir la vie, avez supporté la mort, et m'avez repeu 
de vosire chair et de vostre sang. Hé! que reste-t-il donc, Ô 
mon ame, pour wecognoissance de tant de graces? sinon que 
ceux qui vivent ne vivent pas à eux-mesmes, mais à celuy qui 
est mort pour eux; c'est-à-dire que nous consacrions au divin 
amour de la mort de ce cher Sauveur tous les momens de nostre 
vie, rapportant à sa gloire toutes nos actions, toutes nos œuvres, 
toutes nos pensées et toutes nos affections. 

Voyons-le , ô mon ame, ce divin Redempteur, estendu sur la 
croix comme sur un buscher d'honneur, oü il meurt d'amour 
pour nous, mais d'un amour plus douloureux que la mort 
mesme, el d'une mort plus amoureuse que l'amour mesme. Hé! 
jettons-nous donc en esprit sur luy pour mourir sur sa croix avec 
luy, qui, pour l'amour de nous, a bien voulu mourir le pre- 
mier. 

Je vous tiendray, ô Jesus, et ne vous quitteray jamais: je veux 
mourir, avec vous, et brusleray dedans les flammes de vostre 

amour. Un mesme feu consumera mon divin Createur et sa 
chelive creature. 

Mon Jesus est tout mien, et je suis toute sienne : je vivray et 
mourray sur sa poictrine : ny la mort ny la vie ne me separera 
jamais de luy. 


Autres eslans à Nostre-Seigneur, apres l'avoir receu en lu saincteCommunion. 


Mon Dieu, quelle joye a mon chetif cœur, quand je considere 
que le passereau treuve un repaire, et la tourterelle un nid, où 
elle met ses poussins. O chere Reine du ciel! chaste tourterelle, 
est-il possible que vostre poussin ayt maintenant pour son nid mu 
poictrine? Saincte Espouse, puis-je pas dire avec vous que vostre 
bien-aymé est tout mien, et que je suis toute sienne? Ah! puis- 
que je le tieus maintenant, qu'il demeure à jamais sur mon sein, 
et que jamais il ne s'en separe. 

Mettez-vous donc, Seigneur, comme un cachet sur mon cœur; 
et lorsque vous en serez osté , faites que l'impression y demeure, 
et qu'il soit à jamais recognu pour vostre. Amen. 


Eslans et sentimens de respect sur la presence de Nostre-Seigneur 
apres la Communion. 

Mon Dieu, quelle confusion pour moy de me voir encore si 
pleine de moi-mesme, apres avoir si souvent communié? Hé, 
cher Jesus! soyez l'enfant de nos entrailles, affin que nous ne 
réspirions ny ressentions partout que vous. Helas! vous estes si 
souvent en moy. pourquoy suis-je si peu souvent en vous? Vous 
entrez en moy, pourquoy suis-je tant hors de vous? Vous estes 
dans mes entrailles, ò mon Dieu! hé! pourquoy ne suis-je dans 
les vostres , pour y recueillir ce celeste amour qui enivre les 
cœurs, et qui, comme un vin tout nouveau, faisoit bouillon- 
ner de toutes parts cette affection amoureuse dans les entrailles 
de sa sacrée Mere? 


Aspiration à la transformation de l'amour sacré, en la divine Communion. 


O Dieu! quand me ferez-vous cette grace que m'ostant mon 
chetif cœur, vous mettrez le vostre à sa place, sinon en ce divin 
sacrement , qui est le souverain gage de vostre amour? Mais ce 
sera plus tost fait, ô mon Dieu, de rendre le mien tout vostre , je 
dy purement, absolument et irrevocablement, en le transformant 
tout au vostre bien-aymé. 

O Jesus, faites-moy cette grace, je vous en conjure par le 
vosire propre et l'amour que vous y renfermez, qui est l'amour 

des amours. Si vous ne le faites, ô mon Dieu! du moins ne sçau- 
riez-vous empescher que je n'aille prendre le vostre, puisque 
vous ne tenez vostre poictrine ouverte que pour m'y donner 
entrée, ou que vostre amour ouvre maintenant la mienne pour 
donner lieu à mon cœur de s'aller loger avec le vostre, et ne 
s'en separer jamais. 

O Seigneur Jesus! sauvez, benissez, confirmez et conservez ce 
cœur qu'il vous a plu consacrer à vostre divin amour ; et puisque 
vous lui ávez donné l'inspiration de se dedier et consacrer à 
vostre sainct nom, que vostre sainct nom le remplisse comme un 
bausme de divine charité qui, en une parfaicte unité, respand les 
varietez des parfums et odeurs de suavitez requises à l'exemple 
et edification du prochain. Oüy, Seigneur Jesus, remplissez, com- 
blez et faites surabonder en grace, paix, consolation et benedic- 
tion ce foible et miserable cœur, qui, en vostre nom, veut plus 
fidellement que jamais travailler à vostre gloire. Amen. 


ADVIS 
POUR EVITER LES SCRUPULES ET LANGUEURS 


AU SUHJET DES PETITS REGLEMENS. 


—S EM 


APRES tout cecy, je vous advise de vivre sans scrupule, et 
servir Dieu plus avec amour qu'avec peur. Partant, s'il arrive 
que pour quelque honneste subjet vous laissiez de faire tous ces 
exercices, ou l'un d'eux, ne vous mettez point en peine; mais 
reprenez-les tout bellement le jour suivant. 

Je ne veux point que vostre meditation soit de plus que d'une 
grosse demy-heure, ou trois quarts d'heure; ei quand vous ne 
la pourrez fairele matin ou devant disner, je ne voudrois pas que 
ce fust, sinon pourle moins quaire bonnes heures apres.disner, 
c’est-à-dire un petit avant le souper. Il ne la faut faire nullement 
apres le souper, mais seulement quelques prieres vocales avec 
l'examen de conscience. 

Pour le regard de la messe, je n'ay pas voulu particulariser 
sur tous les mysteres d'icelle, pour vous instruire comme il y 
faut correspondre par le menu avec des oraysons et des pensées, 

d'autant que cela charge tant la memoire, que la volonté n'a 
pas ses affections libres. Doncques, pour le reste du tems de la 
messe auquel je n'ay pas dit ce qu'il falloit faire, ou bien il faut 
continuer les affections que je vous ay marquées chascune en 
son ordre, comme, par exemple, celle de la contrition jusqu'à 
l'Evangile, celle de protestation de foy jusqu'à la preface, et 
ainsi des autres; ou bien il faut dire quelque partie du chapelet ou 
des heures, ou autres telles oraysons. Que si c'est le chapelet, 
vous ne laisserez pas, en le disant, de faire presque tout ce que 
jay marqué; l'an n'empeschera pas l'autre. Et si vous ne le pou- 
vez pas tout direen une fois, dites-le en deux, et l'office de Nostre- 
Dame aussi; de quoy vous ne devez faire nul scrupule. Ainsi il y 
a de la superstition à croire que pour de legitimes interruptions il 
faille recommencer; car cela est sans nulle raison, ny apparence 
de pieté, nostre Dieu ne regardant qu'à la devotion avec laquelle 
on prie, et non pas si c'est à deux ou trois fois. Au contraire, il 
semble meilleur de prier souvent, quoique peu, que de prier 
beaucoup une seule fois ; et les anciens Peres ont prattiqué cecy. 

Au demeurant, vous ne devez jamais commencer aucune 
priere, sans premierement vous estre mise briefvement en la 
presence de Dieu. 


DIEU SOIT BENY! 

HYMNES ET PRIERES 
POUR CEUX QUI AURONT LA DEVOTION DE LES RECITER 


AVANT OU APRES LA SAINCTE COMMUNION. 


ERE 


HYMNE DU TRES-SAINCT SACREMENT DE L'AUTEL. 


Penge, lingua, gloriosi 
Corporis mysterium, 
Sanguinisque pretiosi 
Quem in mundi pretium, 
Fructus ventris generosi, 
Rex effudit gentium. 

Nobis datus, nobis natus 
Ex intaetá Virgine, 

Et in mundo conversatus, 
Sparso verbi semine, 

Sui moras incolatüs 

Miro clausit ordine. 


In supreme nocte ccena, 
Recumbens cum fatribus, 
Observatà lege plenè 
Cibis in legalibus , 

Cibum turbæ duodenæ 
Se dat suis manibus. 


Verbum earo panem verum 
Verbo carnem efficit ; 


Fitque sanguis Christi merum : 


Et si sensus deflcit, 
Ad firmandum cor sincerum 
Sola fides sufficit. 

Tantum ergo Sacramentum 
Veneremur cernui; 
Et antiquum documentum 
Novo cedat ritui ; 
Præstet fides supplementum 
Sensuum defectui. 


Ma langue, chante le mystere du 
corps glorieux et du sang precieux que 
Jesus-Christ, le fruict du chaste sein 
de Marie, le Roy des nations, a res- 
pandu pour rachepter le monde. 


Jesus-Christ qui nous avoit esté 
donné, et qui estoit né pour l'amour 
de nous d'une Vierge tres-pure, apres 
&voir vecu dans le monde, et, respandu 
la divine semence de sa parolle, a 
achevé le tems de sa demeure parmy 
nous, en instituant un mystere mer- 
veilleux. : : 

Estant à table avec ses douze Apos- 
ires, la nuiet de la derniere cene, 
apres avoir entierement accompli la loy 
en mangeant ce qu'elle prescrivoit, il 
voulut leur servir de nourriture, et il 
se donna luy-mesme à eux de ses pro- 
pres mains. 

Le Verbe fait chair change par sa 
parolle un pain veritable en sa propre 
chair, et le vin devient le sang de Je- 
sus-Christ. Si les sens y contredisent, 
la foy suffit pour affermir un cœur 
sincere. 

Prosternons-nous done, et adorons 
un si auguste sacrement : que les rits 
anciens fassent place à ce mystere 
nouveau; que la foy supplée au deffaut 
des sens. 

Gloire, loüange, salut, honneur, 
puissance et benediction au Pere et au 
Fils; qu'une mesme gloire soit rendüe 


au Sainct-Esprit, qui procede du Pere 
et du Fils. Ainsisoit-il, 


Antienne, O banquet sacré, où nous 
recevons Jesus-Christ , où nous renou- 
vellons la memoire de sa passion, où 
l'ame est comblée de graces, et où le 
gage de la gloire à venir nous est 
donné! 

*. Vous leur avez donné un pain 
celeste, 

Ñ. Qui comprenoit en lui seul toutes 
les delices imaginables. 


PRIONS. 


O Dieu, qui nous avez laissé la me- 
moire de vostre passion dans un sa- 
crement si adorable, faites-nous la 
grace, s'il vous plaist, de reverer de 
telle sorte les sacrez mysteres de vostre 
corps ei de vostre sang, que nous res- 
sentions sans cesse en nos ames les 
fruicts de la redemption que vous nous 
avez meritée; vous qui vivez et re- 
guez, etc. 

Genitori, genitoque, 
Laus et jubilatio, 
Salus , honor, virtus quoque, 
Sit et benedictio; 
Procedenti ab utroque 
Compar sit laudatio. Amen. 
Antienne. O sacrum convivium, 
in quo Christus sumitur, recolitur 
memoria passionis ejus, mens im- 
pletur grati&, et future glorie 
nobis pignus datur. 


+. Panem de colo præstitisti 
eis, 

B. Omne delectamentum in se 
habentem. 


OREMUS. 


Deus, qui nobis sub saera- 
mento mirabili passionis tue me- 
moriam reliquisti; tribue, quæsu- 
mus, ita nos corporis et sanguinis 
tui sacra mysteria venerari, ut 
redemptionis tuæ fructum in no- 
bis jugiter sentiamus; qui vivis 
et regnas in secula seculorum. 
Amen. 


PROSE DU TRES-SAINCT SACREMENT DE L'AUTEL. 


Sion, celebrez la gloire de vostre 
Sauveur; chantez des hymnes et des 
cantiques à la louange de vostre chef 
et de vostre pasteur. 

Employez tous les efforts dont vous 
estes capable, car il est au-dessus de 
toute louange, et vous ne pouvez le 
louer autant qu'il le mérite. 

Quel subjet de louange! Un pain 
vivant et vivifiant nous est présenté en 
ce jour. 

Nous croyons fermement que c'est 
ce pain qu'il a donné à ses. douze 
Apostres dans le dernier repas qu'il fit 
avec eux. 


Lauda, Sion, Salvatorem, 
Lauda ducem et Pastorem , 
In hymnis et canticis. 


Quantüm potes tantüm aude, 
Quie major omni laude, 
Nec laudare sufficis. 


Laudis thema specialis , 
Pani svivus et vitalis, 
Hodié proponitur. 

Quem in sacre mensáü cœnæ 
Turbæ fratrum duodenæ 
Datum non ambigitur. 

Sit laus plena, sit sonora, 
Sit jucunda, sit decora 
Mentis jubilatio. 


Dies enim solemnis agitur, 
In qu& mense prima recolitur 
Hujus institutio, 


In hâc menså novi regis, 
Novum Pascha, nove legis 
- Phase vetus terminat. 
Vetustatem novitas, 
Umbram fugat veritas, 
Noctem lux eliminat. 


Quod iu cœnû Christus gessit, 
Faciendum hoc expressit 
In sut memoriam. 

Docti sacris institutis, 
Panem, vinum, in salutis 
Consecramus hostiam. 


Dogma datur christianis, 
Quod in carnem transit panis, 
Et vinum in sanguinem. 
Quod non capis, quod non vides, 
Animosa firmat fides 
Prætor rerum ordinem 


Sub diversis speciebus, 
Signis tantüm, et non rebus, 
Latent res eximiæ. 


Caro cibus, sanguis potus, 
Manet tamen Christus totus 
Sub utrüque specie. 


A sumente non concisus, 
Non confractus, uon divisus, 
Integer accipitur. 

Sumit unus, sumunt mille, 
Quantüm isti, tantüm ille; 
Nec sumptus consumitur. 

Sumunt boni, sumunt mali, 


IT. 


Faisons retentir ses louanges de 
toutes paris, accompagnons-les de 
joie, et faysons éclater les transports 
de nostre cœur. 

Car nous celebrons la solemnité de 
ce jour qui nous rappelle la memoire 
et l'origine de l'institution de cet au- 
guste sacrement. ; 

La pasque de la loì nouvelle met fin . 
daas cette table du nouveau roy, à 
toutes les anciennes figures. 

Les anciens sacrifices sont abolis 
par une nouvelle victime, les ombres 
sont dissipées par la verité, les tene- 
bres obscures de la nuict sont chassées 
par l'esclat de la lumiere. 

Jesus-Christ nous a ordonné de 
faire en memoire de luy ce qu'il a fait 
luy-mesme dans ce dernier souper. 

.Instruits par de si saincis ‘prpcep- 
tes, nous consacrons le pain et le vin, 
qui se changent en la victime de nos- 
tre salut. 

C'estun dogme parmyles chrestiens, 
que le pain est changé au corps du 
Seigneur, et le vin en son sang. 

Il n'y a qu'une foy vive et animée 
qui, s'eslevant au-dessus de l'ordre de 
la nature, nous fait croire fermement 
ce que nous ne pouvons ny voir ny 
comprendre. 

Des choses merveilleuses sont cou- 
tenues sous differentes especes qui 
perdent leur substance, n'en conser- 
vant que les seules apparences. 

Là chair de Jesus-Christ devient 
une nourriture, son sang devient un 
breuvage; et il demeure tout entier 
sous les deux especes. 

On peut rompre, les especes, mais 
Jesus-Christ n'est point divisé; celuy 
qui le reçoit, le reçoit tout entier. 

Qu'un seul ou que mille le régoivent, 
un seul reçoit autant que mille; tous 
s'en nourrissent sans le consumer. 

Les justes et les pecheurs s'en ap- 

prochent esgalement; mais, hélas! 
quel sort different ! les uns y treuvent 
la vie, et les autres la mort. 

Les pecheurs y treuvent la mort, 
les justes y reçoivent la vie. Consi- 
derez les effects differens que produit 
une communion qui est la mesme à 
l'exterieur. 

Quoyque les especes soient divisées, 
que vostre foy, loin de chanceler, 
vous fasse ressouvenir que chaque par- 
tie en contient autant que le tout 
ensemble, 

En rompant Jes especes on ne rompt 
pas le corps de Jesus-Christ, il ne 
souffre pas la moindre alteration. 


Voicy le pain des anges qui est de- 
venu la nourriture des hommes sur la 
terre : c'est le vray pain des enfans, 
et il ne faut pas le jeter aux chiens. 

L'immolation d'Isaac, le sacrifice 
de l'agneau paschal, et la manne qui 
servoit de nourriture à nos peres, ont 
esté les figures de ce mystere adora- 
ble. 

O Jesus, qui estes le bon pasteur 
et le pain veritable, regardez-nous 
favorablement, et daignez nous nour- 
rir, nous proteger, el nous accorder 
la possession des biens eternels dans 
la terre des vivans. 

Vous qui cognoissez tout, et qui 
pouvez tout; vous qui estes nostre 
nourriture dans cette vie mortelle, 
faites qu'apres avoir participé à vostre 
table sacrée, nous ayons aussi part à 
l'heritage et à la societé des saincts. 
Ainsi soit-il. 


OPUSCULES SPIRITUELS. 


Sorte tamen inequali, 
Vitæ vel interitüs. 


Mors est malis, vita bonis. 
Vide paris sumptionis, 
Quàm sit dispar exitus. 


Fracto demüm sacramento, 
Ne vacilles, sed memento 
Tantüm esse sub fragmento 
Quantüm toto tegitur. 


Nulla rei flt scissura, 
Signi tantèm fit fractura, 
Quà nec status nec statura 
Signati minuitur. 

Ecce panis angelorum, 
Factus cibus viatorum , 
Veré panis filiorum : 

Non mittendus canibus. 

In figuris presignatur, 
Cum Isaac immolatur, 
Agnus Paschæ deputatur, 
Datur manna patribus. 


Bone pastor, panis vere, 
Jesu, nostri miserere : 
Tu nos pasce, nos tuere, 
Tu nos bona fac videre 
In terrà viventium. 


Tu qui cuncta scis et vales, 
Qui nos pascis hic mortales, 
Tuos ibi commensales, 
Cohteredes et sodales 
Fac sanctorum civium. Amen. 


LITANIES DU SAINCT-SACR EMENT. 


Seigneur, ayez pitió de nous. 
Jesus-Christ, &yez pitié de nous. 
Seigneur, ayez pitié de nous. 
Jesus-Christ, escoutez-nous. 
Jesus-Christ , exaucez-nous. 


Kyrie, eleison. 
Christe, eleison. 
Kyrie, eleison. 
Christe, audi nos. 
Christe, exaudi nos. 

Paler, de coelis, Deus, miserere 
nobis. 
Fili, Redemptor mundi , Deus. 


Spiritus sancte, Deus. 

Sancta Trinitas, unus Deus, 

Agnus absque maculå, 

Manna absconditum , 

Hostia sancta , 

Hostia salutaris , 

Oblatio munda , 

Sacrificium omnium sanctissimum, 

Panis vitæ eterni , 

Panis angelorum, 

Convivium sacrum in quo Christus 
sumitur, 

Convivium dulcissimum et suave , 


Refectio animarum sanctarum, 
Mysterium fidei, 
Sacramentum præcelsum, 


Sacramentum tremendum, 
Sacramentum pietatis, 


Commemoratio passionis dominicæ, 


Memoriale præcipuum amoris di- 
vini, 

Vinculum caritatis, 

Viaticum in Domino morientium, 


Causa vite nostre, 

Propitiatorium pro vivis et de- 
functis , 

Pignus future glorise, 

Propitius esto, libera nos, Domine. 


Ab indigná corporis et sanguinis 
tui susceptione , 

À concupiscentià carnis, 

A superbi& vitæ, 

Ab omni peccandi occasione, 

Ut in nobis fidem, reverentiam et 
devotionem erga hoc admirabile 
sacramentum augere et conservare 


Père céleste, qui estes Dieu , ayez pitié 
de nous. 

Fils, rédempteur du monde, qui estes 
Dieu, 

Esprit-Sainct, qui estes Dieu, 

Sainote Trinité qui estes un seul Dieu. 

Agneau sans tache 

Manne cachée, 

Victime saincte, 

Victime salutaire, 

Oblation pure, 

Sacrifice le plus sainet de tous, 

Pain de la vie eternelle, 

Pain des anges, 

Banquet sacré où Jésus-Christ est luy- 
mesme la viande que l'on mange. 

Festin plein de la plus parfaite dou- 
ceur et de la plus grande suavité, 

Refection des ames sainctes, 

Mystere de la foy, 

Sacrement le plus excellent et le plus 
grand de tous, 

Sacrement terrible, 

Sacrement qui ne respirez qu'amour 
et que pieté, 
Sacrement qui nous rappellez le sou- 
venir de la passion du Seigneur, 
Sacrement qui estes la plus grande 
preuve du divin amour, 

Lien de charité, 

Viatique de tous ceux qui meurent 
dans le Seigneur, 

Cause de nostre vie, 

Propitiatoire pour les vivans et les 
morts, 

Gage de la gloire future, 

Soyez-nous propice, delivrez-nous, Sei- 
gneur, 

De la reception indigne de vostre corps 
et de vostre sang, 

De la concupiscence de la chair, 

De l'orgueil de la vie, 

De toute occasion de pecher, 

Daignez augmenter et conserver en 
nous la foy, la reverence et la de- 
volion envers cet admirable saere- 

ment : nous vous en supplions, es- 
coutez-nous. 

Daignez nous faire participans des 
fruicts precieux et celesles de ce 
tres-sainct sacrement, 

Daignez nous fortifier et nous munir à 
l'heure de nostre mort de ce celeste 
viatique, 

Fils de Dieu, 

Agneau de Dieu; qui effacez les pe- 
chez du monde, pardonnez-nous, 
Seigneur. 

Agneau de Dieu, qui effacez les pe- 
chez du monde, exaucez-nous, Sei- 
gueur. 

Agneau de Dieu, qui effacez les pe- 
chez du monde, ayez pitié de nous. 


Antienne. O banquet sacré, p. 592. 
Y. Vous leur avez donné, etc. 
œ. Qui comprenoit, etc. 


Orayson. O Dieu, qui nous avez 
laissé, etc , comme ci-devant, p. 592. 


OPUSCULES SPIRITUELS. 


digneris, te audi 
nos. 

Ut hujus sanctissimi sacramenti 
pretiosos et cœlestes fructus 
nobis impertiri digneris, 

Ut in horü mortis nostre hoc cœ- 
lesti viatico nos confortare et 
munire digneris, 

Fili Dei, 

Agnus Dei, qui tollis peccata mun- 
di , parce nobis , Domine. 


rogamus , 


Agnus Dei , qui tollis peccata mun- 
di, exaudi nos, Domine. 


Agnus Dei, qui tollis peccata mun- 
di, miserere nobis. 


Antienne. O sacrum. 


Y Panem, etc. 

cj Omne, etc. 

Oremus. Deus, qui nobis, etc., 
comme ci-devant. 


LITANIES DU SAINCT NOM DE JESUS. 


Seigneur, ayez pitié de nous. 

Jesus-Christ „ ayez pitié de nous. 

Seigneur, ayez pitié de nous. 

Jesus , escoutez-nous. 

Jesus, exaucez-nous. 

Pere celeste, qui estes Dieu, ayez pitié 
de nous. 

Fils, Redempleur du monde, qui estes 
Dieu, 

Esprit-Sainet, qui estes Dieu, 

Trinité saincte, qui estes un seul Dieu, 

Jesus Fils du Dieu vivant, 

Jesus splendeur du Pere. 

Jesus qui estes l'esclat de la lumiere 
eternelle , 

Jesus roi degloire, 

Jesus'soleii de justice, 

Jesus Fils de la Vierge Marie, 

Jesus admirable, 


Kyrie, eletson. 

Christe, eleison. 

Kyrie, eleison. 

Jesu, audi nos. 

Jesu, exaudi nos. 

Pater, de coelis, Deus, miserere no- 
bis. 

Fili, Redemptor mundi, Deus, 


Spiritus sancte, Deus, 
Sancta Trinitas, unus Deus , 
Jesu fili Dei vivi, 

Jesu splendor Patris, 

Jesu candor. lucis æternæ, 


Jesu rex gloriæ. 

Jesu sol justitiæ, 

Jesu fili Mariæ Virginis, 
Jesu admirabilis, 


HYMNES 


Jesu Deus fortis, 

Jesu Pater futuri seculi, 
Jesu magni consilii angele, 
Jesu potentissime , 

Jesu patientissime , 

Jesu obedientissime, 

Jesu mitis et humilis corde, 
Jesu amalor caslitalis , 
Jesu amator noster, 

Jesu Deus pacis , 

Jesu auclor vitæ, 

Jesu exemplar virtutum, 
Jesu zelator animarum , 
Jesu Deus noster, 

Jesu refugium nostrum, 
Jesu Pater pauperum, . 
Jesu thesaurus fidelium, 
Jesu bone pastor, 

Jesu lux vera, 

Jesu sapientia eterna , 
Jesu bonitas infinita, 

Jesu via et vita nostra, 
Jesu gaudium angelorum, 
Jesu magister apostolorum, 
Jesu doctor evangelistarum, 
Jesu fortitudo martyrum, 
Jesu lumen confessorum, 


Jesu puritas virginum , 
Jesu corona sanctorum omnium, 
Propitius esto, parce nobis, Jesu, 


Propitius esto, exaudi nos, Jesu, 


Ab omni peccato, libera nos, Jesu, 

Ab irà tu& , 

Ab insidiis diaboli , 

A spiritu. fornicationis, 

À morte perpeluâ, 

A neglectu inspirationum tuarum, 

Per mysterium sanctæ incarnatio- 
'nis tus, 

Per nativitatem tuam , 

Per infantiam tuam, 

Per divinissimam vitam tuam, 

Per labores tuos, 

Jesus Dieu fort, 

Jesus pere du siecle à venir, 

-Jesus ange du conseil celeste , 

Jesus tres-puissant, 

Jesus tres-patient , 

Jesus tres-obeyssant, 

Jesus doux et humble de cœur, 

Jesus qui aimez la chasteté, 

Jesus qui nous avez tant aimez, 

Jesus Dieu de paix, 

Jesus auteur de la vie, 

Jesus modele de toutes les verlus, 

Jesus zelateur des ames, 

Jesus nostre Dieu, 

Jesus nostre refuge, 

Jesus pere des pauvres, 

Jesus thresor des fidelles, 

Jesus bon pasteur, 

Jesus vraye lumiere, 

Jesus sagesse eternelle , 

Jesus bonté infinie, 

Jesus nostre voye et nostre vie, 

Jesus joye des anges, 

Jesus maistre des aposires, 

Jesus docteur des evangelistes , 

Jesus force des marlyrs, 

Jesus qui estes la lumiere des con- 
fesseurs, 

Jesus pureté des vierges, 

Jesus couronne de tous les sainels, 

Daignez escouter nos vœux, Ô Jesus, 
pardonnez-nous , 

Deignez escouter nos vœux, ô Jesus, 
exaucez nos prieres, 

De tout peché, delivrez-nous, Jesus, 

De vostre cholere, 

Des embusches du demon, 

De l'esprit d'impureté, 

De la mort eternelle , 

Du mepris de vos divines inspirations, 

Par le mystere de vostre saincte in- 
carnation , 

Par vostre naissance, 

Par vostre enfance, 

Par vostre vie toute divine , 

Par vos travaux, 

Par vostre agonie et par vostre pas- 
sion, 

Par vostre croix, et par vostre aban- 
donnement , 

Par vos langueurs, 

Par vostre mort et par vostre sepul- 
ture, 

Par vostre resurrection , 

Par vostre ascension, 

Par vos sainctes joies, 

Par vostre gloire, 

Agneau de Dieu, qui effacez les pechez 
du monde, pardonnez-nous, Jesus. 

Agneau de Dieu, qui effacez les pechez 
du monde, exaucez-nous, Jesus. 

Agneau de Dieu, qui effacez les pechez 
du monde, ayez pitié de nous, Jesus. 

Jesus , escoutez-nous. 

Jesus, exaucez-nous. 


ORAYSON. 


Seigneur Jesus-Christ, qui avez dit : 
Demandez, et vous recevrez ; cherchez, 
et vous treuverez; frappez , et il vous 
sera ouvert; daignez escouter les ins- 
tantes prieres que nous vous addres- 
sons, et faites que nous nous attachions 
uniquement à vous, affin que nostre 
cœur, nostre bouche, et nos actions 
ne cessent jamais de vous louer. 

O Seigneur Jesus-Christ, inspirez- 
nous pour tousjours la crainte la plus 
respectueuse et l'amour le plus tendre 
pour vostre saincte humanité consa- 
crée par l'onction de la divinité; parce 
que vous ne cessez de conduire et de 
gouverner ceux que vous establissez 
solidement dans vostre amour; vous 
qui estant Dieu, vivez et regnez avec le 
Pere et le Sainct-Esprit pendant tous 
les siecles des siecles. Ainsi soit-il. 

Y. Que nostre Seigneur Jesus-Christ 
nous exauce, 

5. Maintenant et tousjours. Ainsi 
soit-il. 


OPUSCULES SPIRITUELS. 


Per agoniam et passionem tuam, 
Per crucem et derelictionem tuam, 


Per languores tuos, 
Per mortem et sepulturam tuam, 


Per resurrectionem tuam, 

Per ascensionem tuam , 

Per gaudia tua , 

Per gloriam tuam, 

Agnus Dei, qui tollis peccata mun- 
di, parce nobis, Jesu. 

Agnus Dei, qui tollis peccata mun- 
di, exaudi nos, Jesu. 

Agnus Dei, qui tollis peccata mun- 
di, miserere nobis , Jesu. 

Jesu, audi nos. 

Jesu, exaudi nos. 


OREMUS. 


Domine Jesu Christe, qui dixis- 
ti : petite , et accipietis ; quærite, 
et invenietis; pulsate, et aperie- 
tur vobis; quesumus, da nobis 
petentibus divinissimi tui amoris 
affectum ; ut te toto corde, ore 
et opere diligamus, et à tu& nun- 
quam laude cessemus. 


Humanitatis tue ips& divinitate 
unctæ, Domine Jesu Christe, ti- 
morem pariter et amorem fac nos 
habere perpetuum; quia nunquam 
tu& gubernatione deslituis, quos 
in soliditate tuæ dilectionis insti- 
iuis; Qui eum Patre et Spiritu 
Saneto vivis et regnas, Deus, per 
omnia secula seculorum. Amen. 


*. Exaudiat nos Dominus Jesus 
Christus, 
À. Nunc et semper. Amen. 


HYMNES ET PRIERES. 599 


LITANIES DE LA SAINCTE VIERGE. 


Kyrie, eleison. 

Christe, eleison. 

Kyrie, eleison. 

Christe , audi nos. 

Christe, exaudi nos. 

Pater, de colis, Deus, miserere 
nobis. 

Fili redemptor mundi, Deus, 

Spiritus sancte, Deus, 

Sancta Trinitas, unus Deus, 

Sancta Maria, ora pro nobis. 

Sancta Dei Genitrix, 

Sancta Virgo virginum, 

Mater Christi , 

Mater divin; gratiæ, 

Mater purissima, 

Mater castissima , 

Mater inviolata, 

Mater intemerata , 

Mater amabilis , 

Mater admirabilis , 

Mater Creatoris, 

Mater Salvatoris, 

Virgo prudentissima , 

Virgo veneranda, 

Virgo prædicanda , 

Virgo potens , 

Virgo clemens, 

Virgo fidelis, 

Speculum justitiæ, 

Sedes sapientie, 

Causa nostre lætitiæ, 

Vas spirituale , 

Vas honorabile, 

Vas insigne deyotionis, 

Rosa mystica, 

Turris Davidica, 

Turris eburnea , 

Domus aurea, 

Foederis area , 

Janua coeli, 

Stella matutina, 

Salus infirmorum , 

Refugium peccatorum , 


Seigneur, ayez pitié de nous. 

Jesus-Christ , ayez pitié de nous. 

Seigneur, ayez pitié de nous. 

Jesus, escoutez-nous. 

Jesus, exaucez-nous. 

Pere celeste, qui estes Dieu, ayez pitié 
de nous. 

Fils, Redempteur du monde, 

Esprit-Sainct, qui estes Dieu, 

Trinité saincte, qui estes un seul Dieu, 

Saincte Marie, priez pour nous. 

Saincte Mere de Dieu, 

Sainete Vierge des vierges, 

Mere de Jesus-Christ, 

Mere de l'autheur de la grace, 

Mere tres-pure, 

Mere tres-chaste , 

Mere tousjours vierge, 

Mere sans tache, 

Mere aymahle, 

Mere admirable, 

Mere du Createur, 

Mere du Sauveur, 

Vierge tres-prudente , 

Vierge venerable, 

Vierge digne de loüange, 

Vierge puissante aupres de Dieu, 

Vierge pleine de bonté, 

Vierge fidelle, 

Miroir de justice, 

Temple de la divine sagesse, 

Mere de celuy qui faittoute nostre joye, 

Demeure du Sainct-Esprit , 

Vaisseau d'eslection , 

Modele de pieté , 

Rose mysterieuse , 

Gloire de la maison de David, 

Modele de pureté, 

Sanctuaire de charité, . 

Arche d'alliance, 

Porte du ciel, 

Estoile du matin, 

Ressource des infirmes, 

Refuge des pecheurs, 

Consolatrice des afflizez, 

Secours des chrestiens , 

Reine des anges, 

Reine des patriarches , 

Reine des prophetes , 

Reine des apostres , 

Reine des martyrs , 

Reine des confesseurs , 

Reine des vierges, 

Reine de tous.-les saincts, 

Reine congue sans peché , 

Agneau de Dieu, qui effacez les pechez 
du.monde, pardonnez-nous, Sei- 
gneur. 

Agneau de Dieu, qui effacez les pechez 
du monde, exaucez-nous. 

Agneau de Dieu, qui effacez les pechez 
du monde, ayez pitié de nous. 

Jesus-Christ, escoutez-nous. 

Jesus-Christ , exaucez-nous. 


Antienne. Nous avons recours à 
vostre prolection, saincte Mere de 
Dieu : eseoutez favorablement les prie- 
res que nous vous addressons dans nos 
besoins , et obtenez-nous la delivrance 
des perils qui nous environnent, ó 
Vierge comblée de gloire et de bene- 
dictions. 

Y. Agreez, à Vierge saincte, que je 
publie vos loüanges. 

À. Donnez-moy la force pour com- 
battre vos ennemys. 


ORAYSON. 


Nous vous prions, Seigneur, de res- 
pandre vostre grace dans nos ames; 
&ffin qu'ayant cognu l'incarnation de 
Jesus-Christ vostre Fils que l'ange a 
annoncée, nous arrivions par sa pas- 
Sion et par sa croix à la gloire de sa 
resurrection ; par le mesme Jesus-Christ 
nostre Seigneur. Ainsi soit-il. 

Y. Priez pour nous, sainct Joseph, 


p. Affin que nous devenions dignes 
des promesses de Jesus-Christ. 


OPUSCULES SPIRITUELS. 


Consolatrix afflictorum , 

Auxilium christianorum , 

Regina angelorum, 

Regina patriarcharum , 

Regina prophetarum , 

Regina apostolorum , 

Regina martyrum, 

Regina confessorum , 

Regina virginum, 

Regina sanctorum omnium , 

Regina sine labe concepta , 

Agnus Dei, qui tollis peccata mundi, 
parce nobis, Domine. 


Agnus Dei, quitollis peccata mundi, 
exaudi nos , Domine. 

Agnus Dei, qui tollis peccata mundi, 
miserere nobis. 

Christe, audi nos. 

Christe, exaudi nos. 


Ant. Sub tuum presidium con- 
fugimus, sancta Dei Genitrix : nos- 
tras deprecationes ne despicias in 
necessitatibus, sed à periculis cunc- 
tis libera nos semper, Virgo glo- 
riosa et benedicta. 


X. Dignare me laudare te, Virgo 
sacrata. 

À. Da mihi virtutem contra hostes 
tuos. 


OREMUS. 


Gratiam tuam, quesumus , Do- 
mine, mentibus nostris infunde; 
ut qui, angelo nuntiante , Christi 
Filii tui incarnationem cognovi- 
mus, per passionem ejus el crucem 
ad resurrectionis gloriam perduco- 
mur; per eumdem Christum Domi- 
num nostrum. Amen. 

X. Ora pro nobis, sancte Jo- 
seph, 

8. Ut digni efficiamur promis- 
sionibus Christi. 


HYMNES ET PRIERES. 


OREMUS. 


Sanctissimæ Genitricis tuæ Spon- 
si, quesumus, Domine, meritis ad- 
juvemur ut quod possibilitas nostra 
non obtinet, ejus nobis interces- 
sione donetur : Quid vivis et regnas 
in secula seculorum. Amen. 

ORAYSON. 


Nous vous supplions, Seigneur, que 
nous soyons aydez par les merites de 
l'espoux de vostre tres-saincte Mere; 
affin que ce que nostre indigniló nous 
met hors d'estat de recevoir de vous, 
nous soit accordé par son intercession : 
vous qui vivez et regnez pendant les 
siecles des siecles. Ainsi soit-il. 


ORAYSON A LA SAINCTE VIERGE, 


POUR LUI RECOMMANDER NOSTRE AME LE MATIN. 


O domina mea sancta Maria, me 
in tuam benedictam fidem, ac sin- 
gularem custodiam, et in sinum mi- 
sericordie tuüæ, hodiè et quotidie, 
et in horâ exitüs mei, animam meam 
et corpus meum tibi commendo. Om- 
nem spem et consolationem meam, 
omnes angustias et miserias meas, 
vitam et finem vite meæ tibi com- 
mitto; ut per tuam sanctissimam in- 
tercessionem, et per tua merita, om- 
nia mea dirigantur et disponantur 
opera, secundüm tuam tuique Filii 
voluntatem. Amen. 


O saincte Marie, ma souveraine 
maistresse, je me mets sous vostre ay- 
mable protection, je m'abandonne à 
vostre garde singuliere, et je me jette 
dans le sein de vostre misericorde au- 
jourd'huy, tous les jours de ma vie, et 
à l'heure de ma mort. Je vous recom- 
mande mon ame et mon corps, je vous 
remets toute mon esperance et ma con- 
solation, toutes mes peines et mes mi- 
seres, ma vie et la fin de ma vie; affin 
que par vostre tres-saincle interces- 
Sion, et par vos merites, toutes mes 
actions soient dirigées et disposées se- 
lon vostre volonté et celle de vostre 
Fils. Ainsi soit-il. 


AUTRE ORAYSON A LA MESME, 


POUR LE SOIR. 


O Maria Dei genitrix, et Virgo 
gratiosa, omnium desolatorum ad 
te clamantium consolatrix vera ; per 
illud magnum gaudium quo conso- 
lataes, quandó cognovisti Dominum 
Jesum die terti à mortuis impassi- 
bilem resurrexisse, sis consolatrix 
animæ mes; et apud eumdem tuum 
et Dei natum unigenitum in die no- 
vissimo , quando cum anima et cor- 
pore ero resurrecturus, et de sin- 
gulis meis factis rationem reddi- 


O Saincte Marie, mere de Dieu, à 
Vierge dont le credit est tout-puissant 
&upres de luy, et qui lui estes si aggrea- 
ble; vous dont l'amour pour nous est 
incomparable, et qui estes la vraye con- 
solatrice de toutes les âmes desolées 
qui vous reclament; par cette joie ex- 
iresme que vous eustes lorsque vous 
appristes que Nostre-Seigneur Jesus- 
Christ estoit ressuscité le troisiesine 
jourapres sa mort dans un estat impas- 
sible et immortel; soyez, je vous con- 

jure, la coûsolatrice de mon ame, et 
daignez me secourir et me proteger au 
dernier jour aupres de ce mesme Sau- 
veur, qui est tout à la fois et le Fils 
unique de Dieu et le vostre, lorsque je 
ressusciteray en corps et en ame, et que 
je paroistray devant luy pour luy ren- 
dre compte de toutes mes actions ; affin 
que par vostre intercession, ô tendre 
Mere et Vierge compatissante, je puis- 
se esviter la sentence de lo damnation 
eternelle et arriver heureusement avec 
tous les eslus de Dieu à la joye de l'e- 
ternité; par le mesme Jesus-Christ 
Nostre-Seigneur. Ainsi soit-il. 


OPUSCULES SPIRITUELS. 


turus, me digneris juvare quà per- 
petue damnationis sententiam per 
te, pia Mater et Virgo, valeam 
evadere, et cum electis Dei omni- 
bus ad æterna gaudia feliciter per- 
venire; per eumdem Dominum nos- 
trum. Amen. 


ORAYSON AVANT LA COMMUNION. 


O mon tres-bon et tres-aymable 
Seigneur Jesus-Christ , lorsqu'il s'agit 
de me presenter à la table de vostre 
delicieux banquet, pecheur comme je 
suy, et ne pouvant rien presumer de 
mes propres merites, je n'en &pproche 
qu'avec crainte et tremblement, ap- 
puyé seulement sur vostre misericorde 
et vostre bonté infinie. Car mon cœur 
et mon corps sont soüillez d'un grand 
nombre de crimes, mon esprit et ma 
langue n'ont pas estés gardés avec le 
soin qui convenoit. C'est pourquoy, ô 
Dieu plein de bonté, mais dont la 
majesté est terrible, vous voyez à vos 
pieds le plus malheureux, le plus af- 
fligé, et le plus embarrassé de tous les 
bommes : j'ai recours à vous qui estes 
l& source de la misericorde; je me 
haste de me rendre auprès de vous 
pour estre guery de mes infirmitez; je 
me range sous vostre proteclion, et 
ne pouvant soutenir vostre presence 
en qualité de juge, je brusle du desir 
de vous avoir pour mon Sauveur, Je 
viens vous descouvrir mes playes, ô 
mon Seigneur, et vous devoiler ma 
turpitude. Je ne puis me cacher ni la 
multitude ni l'enormité de mes pechez, 


Ad mensam dulcissimi convivii 
tui, pie Domine Jesu Christe, ego 
peccator de propriis meritis nihil 
presumens, sed de tuà confidens 
misericordiâ et bonitate, accedere 
vereor et contremisco. Nam cor et 
corpus habeo mullis criminibus 
maculatum , mentem et linguam 
non cautè custoditam. Ergo, 6 pia 
Deitas, ô tremenda Majestas , ego 
miser inter angustias deprehensus, 
ad te fontem misericordiæ recurro , 
ad te festino sanandus, sub tuam 
protectionem fugio; et quem judi- 
cem sustinere nequeo, salvatorem 
habere suspiro. Tibi, Domine, pla- 
gas meas ostendo, tibi verecundiam 
detego. Scio peccata mea multa et 
magna, pro quibus timeo : spero 
in misericordias tuas, quarum non 
est numerus. Respice ergù in me 
oculis misericordie tue, Domine 
Jesu Christe, Rex sterne, Deus et 
homo, crucifixus propter hominem. 
Exaudi me sperantem in te : mi- 
serere mei pleni miseriis et pec- 
catis, tu qui fons miserationis 
nunquam manare cessabis. 


HYMNES ET PRIERES. 

c'est ce qui me remplit d'effroi; j'es- 
pere neantmoins en vos misericordes 
qui sont sans nombre. Jettez donc sur 
moy des regards de compassion, mon 
Seigneur Jesus-Christ, Roy eternel, 
qui estés Dieu et homme tout ensemble, 
et qui avez esté crucifié pour le salut 
de l'homme. Exaucez vostre serviteur 
qui espere en vous; ayez pitié de moy 
qui suis plein de miseres et de pechez, 
vous qui, estant la source de la miseri- 
corde, ne cesserez jamais de couler. 


AUTRE ORAYSON AVANT LA COMMUNION. 


Salve, salutaris Victima, pro me 
et omni humano genere in patibulo 
crucis oblata. Salve, nobilis et pre- 
tiose sanguis, de vulneribus cru- 
cifixi Domini mei Jesus Christi pro- 
fluens, et peccata totius mundi 
abluens. Recordare , Domine, crea- 
lure tue quam tuo sanguine rede- 
misti. Pœnitet me peccasse, cupio 
emendare quod feci. Aufer ergo à 
me, clementissime Pater, omnes 
iniquitates et peccata mea; ut pu- 
rificatus mente et corpore, dignè 
degustare merear Sancta sancto- 
rum; et concede ut sancta preli- 
batio corporis et sanguinis tui, 
quam ego indignus sumere intendo, 
sit peccatorum meorum remissio, 
sit delictorum perfecta purgatio, 
sit turpium cogitationum effuga- 
tio, ac bonorum sensuum regene- 
ratio, operumque tibi placentium 
salubris efficacia, &nime quoque 
et corporis contra inimicorum meo- 
rum insidias firmissima tuitio. 

Amen. 


Je vous salue, Victime salutaire, qui 
avez esté offerte sur la croix pour moy 
et pour tout.le genre humain. Je vous 
salue, noble et précieux sang qui estes 
sorty des plaies de mon Seigneur Jesus- 
Christ erucifié, et qui expiez les pechez 
de tout le monde. Ressouvenez-vous, 
Seigneur, de vostre creature que vous 
avez rachetée de vostre sang. Je me 
repens bien d'avoir peché, et je desire 
de tout mon cœur me corriger de ce 
que j'ay fait. Otez donc de moy, Pere 
tres-clement, toutes mes iniquitez et 
tous mes pechez, affin que mon corps 
et mon ame estant puriflez, je puisse re- 
cevoir dignement le Sainct des saincts. 
Faites que cette saincte refection que 
je vay prendre, tout indigne que je 
suis, en mangeant vostre sacré corps, 
et en beuvani vostre precieux sang, 
me procure la remission des peines de 
mes pechez et la parfaicte expiation 
de mes fautes; qu'elle bannisse de mon. 
esprit les mauvaises pensées; qu'elle 
fasse renaistre en mon cour les bons 
sentimens; qu'elle me porte efficace- 
ment à toutes sortes de bonnes œuvres 
qui ne tendent qu'à vous playre, et à 
mon salut; enfin qu'elle soit pour mon 
ame et pour mon corps un rempart des 
plus forts contre les embusches de 
mes ennemys. Ainsi soit-il. 

OPUSCULES SPIRITUELS. 


ORAYSON DE SAINCT THOMAS D'AQUIN, 
AVANT LA SAINCTE COMMUNION. 


Dieu tout-puissant et eternel, me 
“voilà disposé à recevoir le sacrement 
‘de vostre Fils unique Nostre-Seigneur 
Jesus-Christ : je m'en approche, comme 
un malade, du medecin qui donne la 
vie; comme un homme soüillé de la 
source de la misericorde; comme un 
aveugle, de la lumiere de la splendeur 
elernelle; comme un pauvre qui man- 
que de tout, du Seigneur du ciel et 
de la terre. J'implore donc le secours 
abondant de vostreimmense liberalité, 
-eb vous conjure de guerir mon infir- 
mité, de purifier mon impureté, d'es- 
clairer mon aveuglement, d'enrichir 
ma pauvreté, et de revestir ma nudité. 
Faites-moy la grace de recevoir le 
Pain des anges, le Roy des roys, le 
Seigneur des seigneurs, avec la reve- 
rence, l'humilité, la contrition, la de- 
votion, la pureté, la foy, la bonne vo- 
lonté et l'intention qui conviennent 
pour le salut de mon ame. Accordez- 
moy, je vous supplie, celte faveur 
que je reçoive non-seulement le sacre- 
ment du corps et du sang du Seigneur, 
mais encore l'effect et la vertu du sa- 
crement. O Dieu tres-bon ettres-doux, 
faites que je regoive le corps de vostre 
Fils unique Nostre-Seigneur Jesus- 
Christ, né de la Vierge Marie, avec 
de sainctes dispositions; que je merite 
d'estre incorporé à son corps mysti- 
que, et d'estre mis au nombre de ses 
membres. O mon tres-aymable Pere, 
accordez-moi l'advantage de voir enfin 
face à face pendant toute l'eternité 
vostre Fils bien-aymé, que je me pro- 
pose de recevoir sous les voiles des 
saincies especes dans cette terre de 
mon pelerinage : luy qui eslant Dieu 
vit et regne avec vous duns l'unité du 
Sainet-Esprit, pendant tous les siecles 
des s res, Ainsi snil-il. 


Omnipotens, sempiterne Deus, 
ecce accedo ad sacramentum uni- 
geniti Filii tui Domini nostri Jesu 
Christi : accedo tanquam infirmus, 
ad medicum vitæ; immundus , ad 
fontem misericordie ; cœcus, ad 
lumen claritatis æternæ; pauper et 
egenus, ad Dominum cœli et terree. 
Rogo ergò immense largitatis tuæ 
abundantiam , quatenüs meam cu- 
rare digneris infirmitatem, lavare 
fœditatem, illuminare ccocitatem, 
ditare paupertatem, vestire nudita- 
tem; ut Panem angelorum, Regem 
regum , Dominum dominantium 
tant& suscipiam reverenti& et hu- 
militate, tant& contritione et devo- 
tione, tantå puritate et fide, tali 
proposito et intentione, sicut expe- 
dit saluti anime mee. Da mihi, 
quæso, Dominici corporis et san- 
guinis non solüm suscipere sacra- 
mentum, sed etiam rem et virtu- 
tem sacramenti. O mitissime Deus, 
da mihi corpus unigeniti Filii tui 
Domini nostri Jesu Christi, quod 
traxit de Virgine Maria, sic susci- 
pere, ut corpori suo mystico merear 
incorporari, et inter ejus membra 
connumerari. O amantissime Pater, 
concede mihi dilectum Filium tuum 
quem nunc velatum in vit susci- 
pere propono , revelatâ tandem fa- 
cie perpetuó contemplari : qui 
tecum vivit et regnat in unitate 
Spiritûs sanctis Deus, per omnia 
stecula seculorum. Amen. 


HYMNES ET PRIERES. 

AUTRE ORAYSON DU MESME SAINCT THOMAS, 


EN RIMES, 


Qui peut estre dite indifferemment devant ou aprés la Communion, 
par forme d'Acte de Foy et d'Adoration. 


Adoro te devotè, latens Deitas, 

Quæ sub his figuris veré latitas : 
Tibi se cor meum totum subjicit, 
Quia te contemplans totum deflcit. 


Visus, tactus, gustus in te falli- 
tur; 
Sed auditu solo tutó ereditur. 
Credo quidquid dixit Dei Filius : 
Nil hoc veritatis verbo verius. 


In cruce latébat sola Deitas ; 
At hic latet simul et humanitas : 
Ambo tamen credens atque confi- 

tens, 
Peto quod petivit latro poenitens. 


Plagas sicut Thomas non intueor, 
Deum tamen meum te confiteor : 
Fac me tibi semper magis credere, 
In te spem habere, te diligere. 


O memoriale mortis Domini, 
Panis vivus, vitam prestans ho- 
mini; 
Presta meæ menti de te vivere, 
Et te illi semper dulce sapere. 
Pie pelicane, Jesu Domine, 
Me immundum munda tuo san- 
guine, 
Cujus una stilla salvum facere 
Totum mundum quit ab omni sce- 
lere. 


Je vous adore avec humilité, à Di- 
vinité cachée, qui retenez la verité 
voilée dans ces figures : mon cœur se 
sousmet entierement à vous, parce 
qu'en vous considerant par la foy, il 
ne peut entierement penetrer la pro- 
fondeur de ce mystere. 

Il ne faut s'en rapporter ny à la vuë, 
ny au toucher, ny au goust, pour vous 
cogoistre; c'est par l'oüye seule qu'on 
reçoit la foy qui nous conduit seure- 
ment. Ouy, je crois tout ce qu'a dit 
le Fils de Dieu; rien n'est plus veri- 
table que cette parolle de la verité 
mesme. 

La Divinité seule estoit cachée sur 
la croix, mais dans ce mystere l'hu- 
manité est aussi cachée : neantmoins 
je crois fermement, et je confesse hau- 
tement l’une et l'autre; et je demande 
en mesme tems ce que demanda le 
larron touché de repentir. 

Seigneur, quoique je ne voye pas vos 
playes comme Thomas les'vit, je con- 
fesse cependant que vous estes mon 
Dieu : faites que j'uye de plus en plus 
la foy à vos parolles, l'esperance en 
vos promesses, l'amour et la recognois- 
sance pour vos bienfaicts. 

'O souvenir adorable de la mort du 
Seigneur! pain vivant qui donnez la 
vie à l'homme, faites que mon ame 
vive de vous, et.qu'elle treuve en vous 
la-douceur qu'elle peut gouster. 

Seigneur Jesus, pelican charitable, 
purifiez mes soüilleures par vostre sang, 
dont une seule goutte suffit pour effa- 
cer tous les pechez du monde. 

O Jesus, que je recognois sous le 
voile du sacrement, accordez-moy, je 
vous prie, ce que je desire avec tant 
d'ardeur; faites que vous contemplant 
à descouvert, je puisse joüyr d'un ve- 
ritable bonheur, en vous voyant dans 
vostre gloire. Ainsi soit-il, 


Jesu, quem velatum nunc aspi- 
cio, 
Oro fiat illud quod tam sitio, 
Ut te revelat& cernens facie, 
Visu sim beatus tuæ gloriæ. 
Amen. 


Apres les actes interieursde Foy, d'Adoralion, d'Amour, de Recognoissance, d'Abandonnement, d'Of- 
frande. de Prolestation et de Renouvellement de fidélité à Nostre-Seigneur, qui se donne à nous avec 
tant d'amour en ce divin sacrement, lesquels doivent tousjours estre faits avant que de sortir de l'c- 
glise , l'on pourra dire quelques-unes des prieres suivantes, chascun à son choix. 


PRIERES APRES LA SAINCTE COMMUNION. 


Psaume 116. 


Nations, louez toutes le Seigneur : 
peuples, louez-le tous; 

Parce qu'il a signalé envers nous la 
grandeur de sa misericorde, et que la 
verité du Seigneur est eternelle. 

Gloire soit au Père, au Fils, et au 
Sainct-Esprit : 

À present et tousjours, et pendant 
les siecles des siecles. Ainsi soit-il, 


Laudaie Dominum, omnes gen- 
tes; laudate eum, omnes populi; 

Quoniam confirmata est super nos 
misericordia ejus, et veritas Domini 
manet in æternum. 

Gloria Patri, et Filio, et Spiritui 
Sancto : 

Sicut erat in principio, et nunc, 
et semper, et in sæcula seculorum. 
Amen. 


CANTIQUE DE SAINCT SIMEON (Luc, n). 


C'est maintenant, Seigneur, que 
vous laisserez mourir en paix vostre 
serviteur, selon vostre parolle ; 

Puisque mes yeux ont vu le Sauveur 
que vous nous donnez, 

Et que vous destinez pour estre ex- 
posé à la vue de tous les peuples , 

Pour estre la lumiere qui esclairera 
les nations, et la gloire d'Israël vostre 
peuple. 

Gloire soit au Pere, au Fils, et au 
Sainct-Esprit, etc. 


Nunc dimittis servum tuum, Do- 
mine, secundèm verbum tuum, in 
pace; : 

Quia viderunt oculi mei Salutare 
tuum, 

Quod parasti ante faciem omnium 
populorum; 

Lumen ad revelationem gentium, 
et gloriam plebis tue Israël. 


Gloria Patri , et Filio, et Spiritui 
sancto, etc. 


HYMNES ET PRIERES. 

ORAYSON APRES LA COMMUNION. 


Anima Christi, sanctifica me; cor- 
pus Christi, salva me; sanguis 
Christi, inebria me; aqua lateris 
Christi, lava me; passio Christi, 
conforta me. O bone Jesu, exaudi 
me; inter vulnerà tua absconde me : 
ne permittas me separari à te; ab 
hoste maligno defende me; in hora 
mortis mee voca me, et jube me 
venire ad te, ut cum sanctis tuis 
laudem te in sæcula seculorum. 
Amen. 


Ame de Jesus-Christ, sanctifiez- 
moy; corps de Jesus-Christ, sauvez- 
moy; sang de Jesus-Chris! , enyvrez- 
moy; eau du costé de Jesus-Christ, 
purifiez-moy ; passion de Jesus-Christ, 
fortiflez-moy. O bon Jesus, exaucez- 
moy; cachez-moy dans vos plaies : ne 
permettez pas que je soi8 jamais sepa- 
ré de vous; deffendez-moy contre la 
malice de mon ennemy ; appellez-moy 
à l'heure de ma mort, et ordonnez-moy 
d'aller à vous, affin que je vous loué 
avec vos saincts pendant les siecles des 
siecles. Ainsi soit-il. 


AUTRE ORAYSON A CE MESME SUBJET. 


Suscipe, Domine, universam 
meam libertatem ; accipe memoriam, 
intellectum et voluntatem. Quidquid 
habeo vel possideo, mihi largitus 
es; hoc totum tibi restituo, ac tuæ 
prorsus trado voluntati gubernan- 
-dum : amorem tut solum mihi do- 
nes, et dives sum satis. Amen, 


Recevez, Seigneur, ma liberté tout 
entiere, ma memoire, mon entende- 
ment, ma volonté. C'est de vostre li- 
beralité que je tiens tout ce que j'ay et 
tout ce que je possede : je vous rends 
tout sans restriction, et je l'abandonne 
absolument à vostre volonté, pour le 
gouverner selon vostre bon playsir : 
donnez-moy seulement vostre amour, 
et je suis assez riche. Ainsi soit-il. 


AUTRE ORAYSON. 


Infunde, Deus, in animam meam 
gratie tuæ lumen : da mibi sensum 
capacem, intellectum facilem, me- 
moriam tenacem, efficaciam in 
opere, gratiam in conversatione, 
profectum in studiis, stabilitatem in 
conceptis, solamen in adversis , tu- 
telam in prosperis; ut quocumque 
verterim me, gratia tua et miseri- 
cordia tua precedat me. Si errem, 
reduce me; si ignorem , doce me; 
si peccem, corripe me; si trister, 
consolare me; si cadam, erige me; si 
stem, tene me. Da mihi puriüs di- 


Respandez, à mon Dieu, dans mon 
ame la lumiere de vostre grace : 
donnez-moy un jugement bon et sain 
pour saysir la juste idée des choses; 
une intelligence prompte et facile pour 
les comprendre sur-le-champ; une 
memoire heureuse pour les retenir; 
l'efficacité pour l'execution, les talens 
et la bonne gráce pour Ja conversation, 
le succez dans mes etudes et mes bons 
desirs, et la fermetó dans mes resolu- 
tións. Accordez-moy del'adoucissement 
dans mes adversitez, et vostre protec- 
tion dans la prosperité, affin que, de 


608 


quelque costé que je me tourne, vostre 
grace eL vostre misericorde me pre- 
vienne. Si je m'esgare, remettez-moy 
dans la bonne voie; si j'ignore ce que 
je dois savoir, enseignez-moy; si je 
peche, corrigez-moy ; si je suis triste, 
consolez-moy; si je tombe, relevez- 
moy; si je suis debout, tenez-moy par 
la main. Enfin, faites-moy la grace de 
vous aymer plus purement, et de me 
confier en vous plus fortement et plus 
sincerement que jamais. Ainsi soit-il. 


OPUSCULES SPIRITUELS. 


ligere te, sinceriüs credere in te. 
Amen. 


ORAYSON DE SAINCT AUGUSTIN, 
A CE MESME SUBJET. 


Seigneur Jesus, faites-moy la grace 
de me cognoistre moi-mesme, ensuite 
de vous cognoistre, et de ne desirer 
rien que vous; alfin que je me haysse 
et que je vous ayme, que je fasse tout 
pour vostre amour; que je m'humilie, 
que je vous exalte, que je ne pense qu'à 
vous; que je me mortifie, que je vive 
en vous; que je regoive comme de 
vostre part tout ce qui pourra m'arri- 
ver; que je soy attentif à toutes mes 
demarches : que jesuive vos exemples, 
et que je desire tousjours marcher 
apres vous ; que je me fuie moy-mesme, 
et que je me retire aupres de vous 
qui estes mon seul refuge; que je 
soy digne que vous preniez ma def- 
fense : que je craigne pour moy, que 
j'aye vostre crainte en partage, et que 
j'aye par là le bonheur d'estre du 
nombre de vos eslus; que je me deffle 
de moy, et que je mette toute ma con- 
fiance en vous ; que j'obeysse à tons 
mes superieurs de tout mon cœur et 
pour vostre amour; enfin, que je ne 
soy touché de rien, et que je ne m'at- 
tache qu'à vous seul. Jettez sur moi un 
regard favorable, affin que je vous 
ayme d'un amour tendre, filial et de 
preference : appellez-moy à vous, affin 
que je vous voye, et que je joüysse de 
vous pendant l'eternité. Ainsi soit-il. 


Domine Jesu, noverim me, nove- 
rim te, nec aliquid cupiam nisi te; 
ut odiam me, et amen te; quidquid 
agam propter te, humiliem me, 
exaltem te; nibil cogitem nisi te; 
mortificem me, et vivam in te; quæ- 
cumque venient, accipiam à te; per- 
sequar me, sequar Le; semper optem 
sequi te, fugiam me, confugiam ad 
te; dignus sim defendi à te, timeam 
te, simque de electis à te; diffidam 
mihi, fidam in te; obedire velim 
propter te; in nullo afficiar, nisi in 
te. Aspice in me, ut diligam te; 
voca me, ut videam te, et in æter- 
num potiar te. Amen. 

ORAYSON ET PROTESTATION DE FIDELLITÉ 


A LA TRES-SAINCTE VIERGE. 


Saneta Maria, Mater Dei, et 
Virgo, ego te hodié in Dominam, 
patronam et advocatam eligo ; fir- 
miterque statuo ac propono me nun- 
quàm te derelicturam, neque contra 
tealiquid unquàm dicturum, aut fac- 
turum, neque permissurum ut à meis 
subditis aliquid contra tuum ho- 
norem unquàm agatur. Obsecro te 
igitur, suscipe me in servum per- 
petuum , adsis mihi in omnibus ac- 
tionibus meis, nec me deseras in horà 
mortis. Amen. 


Saincte Vierge Marie, Mere de Dieu, 
je vous prends aujourd'huy pour ma 
dame, ma patronne et mon advocate ; 
et je fay une ferme resolution de ne 
vous abandonner jamais, de ne rien 
dire ou faire contre vous, et de ne 
point permettre qu'il soit jamais rien 
fait contre vostre honneur, par ceux 
qui sont sous ma conduitte, ou qui 
despendent de moy. Je vous conjure 
donc de me mettre pour tousjours au 
nombre de vos serviteurs, de m'assis- 
ter en toutes mes actions et de ne me 
point abandonner à l'heure de la mort. 
Ainsi soit-il. 


AUTRE ORAYSON DE SAINCT AUGUSTIN 


A LA SAINCTE VIERGE. 


Memorare, ô piissima Virgo Ma- 
ria, non esse auditum à seculo 
quemquam ad tua currentem præ- 
sidia, tua implorantem auxilia, tua 
petentem suffragia, esse derelic- 
tum. Ego tali animatus confidentiå, 
ad te, Virgo Virginum, Mater, 
eurro; ad te venio, coram te ge- 
mens peccator assisto. Noli, Mater 
Verbi, verba mea despicere; sed 
audi propitia , et exaudi. Amen. 


Souvenez-vous, ô tres-douce Vierge 
Marie, qu'il est inoüy qu'aucun de 
ceux qui ont eu recours à vostre pro- 
tection, qui ont imploré vostre secours, 
et qui ont demandé le suffrage de vos 
prieres, ayt esté mesprisé et abandonné 
de vous. Animé de cette confiance, ô 
Vierge des vierges, ma tendre Mere , 
j'accours à vous, j'y viens avec em- 
pressement et je me presente à vos 
yeux tout pecheur que je suy, mais la 
douleur dans le cœur. O Mere du 
Verbe divin, ne mesprisez pas ma 
priere, mais rendez-vous propice à mes 
vœux, daignez m'escouter et m'exau- 
cer. Ainsi soit-il. 


ORAYSON POUR SE BIEN CONFESSER. 


O Seigneur, faites-moy voir la quantité et l'enormité de mes maux, affin 
que je les deteste, et me confonde en le grandeur de ma misere. Mais 
faites-moy voir aussi l'infinité de vostre bonté, affin que je m'y confie, et 
que, comme je confesse humblement devant vous el devant le ciel, que'je 


Til. 


39 


610 OPUSCULES SPIRITUELS. 


suy mauvais, et la meschanceté mesme, de vous avoir tant offensé, je 
confesse aussi hautement que vous estes bon et la bonté mesme de me 
pardonner si misericordieusement. O souveraine bonté, octroyez le pardon 
à ce chelif coulpable qui ronfesse et accuse son peché en cette vie mor- 
telle, en esperance de confesser et celebrer vostre misericorde en l'eternité,, 
par le merite de la mort et passion de vostre Fils, qui, avec vous et le 
Sainct-Esprit, est un seul Dieu vivant et regnant és siecles des siecles. 
Ainsi soit-il. 


MANIERE DE DIRE DEVOTEMENT LE CHAPELET, 


ET DE BIEN SERVIR LA VIERGE MARIE. 


Vous prendrez vostre chapelet par la croix, que bayserez 
apres vous en estre signé, el vous vous meltrez en la presence de 
Dieu disant le Credo tout entier. 

Sur le premier gros grain, vous invoquerez Dieu, le priant 
d'aggreer le service que vous luy voulez rendre, et de vous as- 
sister de sa grace pour le bien dire. 

Sur les trois premiers petits grains, vous demanderez l'inter- 
cession de la sacrée Vierge, la saluant au premier comme la 
plus chere fille de Dieu le Pere; au second, comme Mere de 
Dieu le Fils, et au troisiesme , comme Espouse bien-aymée de 
Dieu le Sainct-Esprit. 

Sur chaque dizaine, vous penserez à un des mysteres du Ro- 
saire, selon le loysir que vous aurez, vous ressouvenant du 
mystere que vous vous proposerez, principalement en pronon- 
cant les tres-saincts noms de Jesus et de Marie, les passant par 
vostre bouche avec uue grande reverence de cœur et de corps. 
S'il vous vient quelqu'autre sentiment, comme la douleur de vos 
pechez passez ou le propos de vous amender, vous le pourrez 
mediter tout le long du chapelet le mieux que vous pourrez , et 
vous ressouviendrez de ce sentiment ou autre que Dieu vous 
inspirera, lors principalement que vous prononcerez ces deux 
tres-saincts noms de Jesus et de Marie. Au gros grain, qui estau 
bout de la derniere dizaine , vous remercierez Dieu de la grace 
qu'il vous a faite de vous permettre de le dire; et passant aux 
trois petits grains qui suivent, vous saluerez la sacrée Vierge 

Marie, la suppliant au premier d'offrir vostre entendement au 
Pere eternel, affin que vous puissiez à jamais considerer ses mi- 
sericordes. Au second, vous la supplierez d'offrir vostre memoire 
au Fils, pour avoir continuellement sa mort et passion en vostre 
pensée. Au troisiesme , vous la supplierez d'offrir vostre volonté 
au Sainct-Esprit, affin que vous puissiez estre à jamais enflam- 
mée de son sacré amour. Au gros grain qui est au bout, vous 
supplierez la divine Majesté d'aggreer le tout à sa gloire et pour 
le bien de son Eglise, au giron de laquelle vous la supplierez 
vous conserver, et y ramener tous ceux qui en son devoyez ; et 
prierez Dieu pour tous vos amys, finissant comme vous avez 
commencé par la profession dela foy, disant le Credo et faysant 
le signe de la croix. 

Vous porterez le chapelet en vostre ceinture, ou en autre 
lieu evidemment, comme une saincte marque par laquelle vous 
voulez protester que vous desirez estre serviteur de Dieu nostre 
Sauveur et de sa tres-sacrée Espouse, Vierge et Mere, et de 
vivre en vray enfant de la saincte Eglise catholique, apostolique 
et romaine. 

